
Det  efterfølgende  er  et  lille  Brudstykke  af  et  større  Skrift,  som  skal  give  en  histo- 
risk Udvikling  af  Billedkunstens  —  saavel  Malerkunstens  som  Plastikens  —  Frem- 
stilling af  den  menneskelige  Skikkelse  i  den  antike  og  i  den  moderne  Tid.  Der 
handles  her  om,  hvad  Billedkunsten  lærer  om  Menneskets  Opfattelse  af  sig  selv,  af  sit 
eget  Væsen;  Kunsthistorien  har  altsaa  paa  dette  Punkt  et  positivt  og  uundværligt  Bidrag 
at  give  til  Læren  om  Udviklingen  af  Menneskehedens  Selvbevidsthed  i  mere  omfattende 
Betydning. 

Winckelmann  udtaler  et  Sted*,  hvor  han  sammenhgner  den  nyere 
Kunst  med  den  antike,  følgende: 

»Den  Linie,  som  i  Naturen  adskiller  det  fyldige  fra  det  overflødige, 
er  meget  fin,  og  de  største  nyere  Mestere  have  afveget  for  meget  til 
begge  Sider  af  denne  ikke  altid  tydelige  Grænse.  Den,  som  har  villet 
undgaa  et  udsultet  Omrids,  er  henfaldet  til  det  svulstige,  og  den,  som 

har  villet  undfly  dette,  er  henfaldet  til  det  magre.  De  græske 

Kunstnere  derimod  have  i  alle  Figurer  gennemført  Omridset  med  en 
Finhed  som  et  Haar.«  — 

Winckelmann  rammer  i  disse  Ord  Sagen  godt,  idet  man  naturligvis 
maa  tage  Hensyn  til,  at  den  »nyere  Kunst«,  hvorom  han  taler,  falder 
før  Midten  af  det  forrige  Aarhundrede.  Man  kan  vistnok  fremføre  en 
Mængde  mer  eller  mindre  tydelige  Undtagelser;  men  jo  højere  man 
stiller  sig  for  at  tage  Overblik  over  den  antike  og  moderne  Kunst,  des- 
mere vil  man  finde,  at  han  i  det  hele  og  store  har  Ret.  En  saa  fyldig 
Slægt  af  Mennesker  som  de,  Rubens  eller  Jordaens  skildre,  en  saadan 
Mægtighed  i  alle  Proportionerne,  som  er  ejendommelig  for  Michelangelos 
senere  Arbejder,  f.  Ex.  alle  Figurerne  paa  »Dommedag«,  hører  ligesaa 
lidet  hjemme  i  den  antike  Kunst  som  de  magre,  gamle  Rade,  Ribera 
ynder  saa  meget,  og  som  han  maler  med  en  saa  glimrende  Dyg- 
tighed. Visse  bestemte  afstikkende  Karakterer  skildrer  Antiken  under- 
tiden som  meget  fede  (Silen)  eller  overdrevent  muskelmægtige  (Herakles); 
men  Overdrivelsen  kommer  egentlig  først  frem  i  den  senere  antike  Kunst 
og  betyder  noget  ganske  andet,  end  at  en  Ktmstner  eller  en  Kunstskole 

*  Gedanken  iiber   die  Nachahmung  der  griechischen  Werke  in  der  Malere}^  und 

Bildhauerkunst  (1756).    Winckelmanns  Werke,  herausgegeben  von  Fernow,  1.  S.  25. 

gennemgaaende  finder  Smag  enten  i  det  overmægtige  eller  i  det  tørre 
og  magre.  Hvor  Antiken  vil  give  kunstnerisk  Udtryk  for  sine  Skøn- 
hedsforestillinger,  iagttager  den  aabenbart  baade  i  sin  tidligere  og  sin 
senere  Periode  en  skøn  og  sund  Midte,  som  den  nyere  Kunst  kun 
vanskelig  og  sjælden  har  kunnet  finde. 

Grækerne  vare  sig  bevidste,  at  de  i  denne  Henseende  søgte  den 
skønne  Middelvej.  Lukian*  lader  Solon,  Repræsentanten  for  den  ægte 
helleniske  Livsvisdom,  udtale  for  den  rejsende  Skyther  Anacharsis  føl- 
gende stolte  Ord  om  den  gymnastiske  Uddannelses  Betydning  for  de 
græske  Ynglinges  Skikkelser:  »De  ere  brune  i  Huden,  mørkfarvede,  sol- 
brændte og  mandige ;  deres  Udseende  vidner  om  deres  Fylde  af  Liv, 
Varme  og  Manddomskraft.  De  nyde  det  bedste  Velvære,  idet  de  hver- 
ken ere  stive  og  tørre,  eller  overflødig  fyldige  og  svære,  og 
Omridset  af  deres  Legeme  har  et  passende  Middelmaal.  Det 
unyttige  og  overflødige  af  Legemsstoffet  have  de  drevet  ud  ved  Sveden, 
men  det  kraftige  og  spændige  Stof  have  de  beholdt  tilbage,  ublandet 
med  det  slette,  og  det  vogte  de  kraftig.  Gymnastiken  gør  Legemet  en 
lignende  Tjeneste,  som  man  gør  ved  at  skovle  Hvede,  idet  den  blæser 
Avnerne  bort,  men  udskiller  og  ophober  den  rene  Frugt.« 

Hine  mandige  Ynglinge,  som  den  græske  Kunst  med  saa  megen 
Forkærlighed  gjorde  til  Genstand  for  sine  Fremstillinger,  og  som,  idet 
de  tumlede  sig  nøgne  paa  Palæstraen,  vare  Kunstnernes  Modeller  for 
Studiet  af  den  mandlige  Figur,  hvilken  Opgave  han  saa  end  havde  at 
behandle,  vare  altsaa  ikke  selv  vildtvoxende  Naturprodukter,  men  ud- 
dannede med  ethisk-politiske  Hensyn  for  Øje.  Billedkunstens  Opgave 
var  det  da  at  søge  og  finde  og  udvikle  den  fineste  Bevidsthed  om  denne 
rette  Midte  i  det  uddannede  Legemes  Bygning.  Som  det  ypperste  og 
berømteste  Arbejde,  den  græske  Kunst  i  denne  Retning  havde  frem- 
bragt, nævnes,  som  bekendt,  Polyklets  »Kanon«  (Rettesnor),  en  Statue 
af  en  Yngling,  som  Lukian  selv  et  andet  Sted**  fremhæver  som 
mønsterværdig  i  Henseende  til  Proportionerne  (hverken  for  lang  eller 
lille  og  dværgagtig,  men  af  en  vel  proportioneret  Middelstørrelse ;  ligesaa 
lidt  tyk  og  fed  som  altfor  mager).  Nu  er  det  bekendt,  at  Grækerne  til 
forskellige  Tider  havde  forskellige  Meninger  om  de  skønneste  Propor- 
tioner og  deres  Udtryk  i  Kunsten;  men  i  den  Henseende  bleve  de  sig 
selv  lige,  at  de  altid  stræbte  efter  hint  Middelmaal. 

Thi  dette  Krav  laa  dybt  i  Grækernes  hele  aandelige  Retning,  og  hvad 
de  søgte  i  Kunsten,  var  netop  det  samme,  som  de  søgte  i  Livet  som 
Rettesnor  for  Menneskenes  Handlinger.  Dette  kommer  især  for  Dagen 
i  Aristoteles's  Ethik*,  hvor  han  for  at  udtale  Principet  for  Dyden  lige- 
frem henviser  til,  hvad  man  kræver  af  Kunsten.   »Det  gode  ved  enhver 

*  Anacharsis,  cap.  25,  Slutn. 
**  De  saltatione,  cap.  75. 
**  Ethica  Nicomachea  II,  cap.  6. 

Kunst  bestaar  netop  i  at  holde  sig  Midtermaalet  for  Øje  og  lade  Vær- 
ket rette  sig  derefter;  derfor  plejer  man  ogsaa  om  de  gode  Værker  at 
sige,  at  ved  dem  er  der  hverken  noget  at  tage  fra  eller  at  lægge  til;  thi 
det,  som  fordærver  det  rette,  er  for  meget  eller  for  lidet,  hvorimod 
det,  der  ligger  midt  imellem,  iagttager  det  rette«.  Idet  han  altsaa  be- 
stemmer Dyden  ligesom  Kunsten  som  Bestræbelsen  for  at  træffe  Middel- 
vejen, uddyber  han  yderligere  Tanken  saaledes:  »Fejle  kan  man  paa 
mange  Maader;  thi  det  slette  hører,  efter  Pythagoreernes  billedlige  Ud- 
tryksmaade,  hen  under  det  uendeliges  Kategori,  det  gode  derimod  under 
det  begrænsedes;  det  rette  kan  man  nemlig  kun  gøre  paa  én  Maade. 
Derfor  er  ogsaa  det  første  let,  det  sidste  vanskeligt,  let  at  forfejle  Maalet, 
vanskeligt  at  træffe  det.  Saaledes  falder  altsaa  for  meget  og  for  lidt 
under  Lastens  Kategori,  Midtermaalet  derimod  under  Dydens.« 

Som  en  dygtig  Bueskytte  staar  altsaa  Antiken  ligeoverfor  sit  Maal;  er 
den  end  en  nok  saa  lidenskabelig  Jæger,  sætter  Skønheden  den  end  i 
nok  saa  stærk  Begejstring,  saa  gælder  det  om,  idet  Maalet  skal  træffes, 
at  Blodet  er  roligt.  Hovedet  koldt  og  Haanden  sikker.  Det  sympathetiske 
Element  i  Kunsten,  Kærligheden,  om  hvilken  der  siges  i  et  moderne 
Sprog:  dans  Vamour  trop  n'est  pas  assez,  Begejstringen  med  dens  stigende 
Hastighed  skal  beherskes.  Kunstneren  staar  Ethiken  og  Politiken  i  det 
Samfund,  hvori  han  lever,  til  Ansvar  for,  hvad  han  gør. 

Naar  vi  nu  ogsaa  med  Hensyn  paa  den  nyere  Kunst  ville  se  Betyd- 
ningen af  det  af  Winckelmann  rigtig  iagttagne  Forhold,  bemærke  vi 
først,  at  der  er  noget  ved  Sagen,  som  Winckelmann  har  overset,  og 
som  han  paa  hin  Tid  heller  ikke  godt  kunde  være  opmærksom  for, 
nemlig  at  der  ligger  en  historisk  Udvikling  i  Modsætningen  mellem 
det  for  magre  og  det  for  svære  i  Renæssancekunstens  Figurer.  Michel- 
angelo, der  ender  sin  Kunst  med  Figurer  af  en  saa  overstadig  Mægtig- 
hed, begynder  med  Figurer,  som  snarere  ere  for  fine  og  gracile  (sam- 
menlign hans  Kristusfigur  paa  Pietå-Gruppen  med  hans  Kristusfigur 
paa  »Dommedag«).  Rafael,  der  dog  har  mere  Sans  for  Maadehold, 
mere  af  Antikens  Følelse  for  den  skønne  Midte,  gaar  det,  til  Dels  ved 
Michelangelos  Paavirkning,  paa  samme  Maade:  hans  seneste  Figurer  ere 
uden  Undtagelse  langt  sværere  og  tungere  i  Bygningen  end  Antikens, 
medens  hans  tidligste  Figurer,  malede  under  Peruginos  Paavirkning, 
snarere  ere  for  tynde  end  for  tykke.  At  dette  beror  paa  en  Udvikling 
i  Tiden,  ikke  alene  paa  den  enkelte  Kunstners  individuelle  Udvikling, 
kan  ses  ved  at  føre  Tanken  tilbage  til  selve  hans  Lærer,  Perugino,  hvis 
Figurer  gennem  alle  hans  Udviklingsstadier  vedblive  at  være  for  tynde 
og  spædlemmede.  Om  der  end  i  Italiens  Kunst  i  det  15de  Aarhundrede 
findes  mangen  Figur,  i  hvilken  vi  maa  anerkende  en  fornuftig  og  na- 
turtro Middelvej  i  Proportionerne,  er  det  dog  en  Kendsgerning,  at  vi 
yderst  sjælden,  næsten  aldrig  i  denne  Periode,  finde  Figurer,  som  ere 
for  brede  og  mægtige,  og  at  den  store  Mængde  af  dem  ere  for  tynde, 

haarde  og  tørre  i  Legemsbygningen.  Omvendt  finde  vi  fra  det  16de 
Aarhundredes  Begyndelse  og  langt  ind  i  det  17de  Aarhundrede  næsten 
gennemgaaende  Figurerne  for  bredt,  fyldig  og  yppig  anlagte  i  Forhold 
til  Antiken  eller  Naturen.  Noget  lignende  finder  Sted  i  den  belgiske 
Kunst.  Det  er  naturligvis  ikke  nogen  Tilfældighed,  at  alle  nederlandske 
Figurer  fra  det  15de  Aarhundrede,  fra  v.  Eyck'ernes  til  Quinten  Massys's 
Tid,  ere  tyndt  og  magert  byggede,  medens  de  senere  —  efter  italienske 
Forbilleder  —  blive  svære  og  stærke,  endelig  hos  Rubens  aldeles  over- 
drevent yppige.  Spanierne  ere  i  det  hele  moderate;  men  naar  Ribera 
midt  inde  i  det  17de  Aarhundrede  finder  et  saa  afstikkende  Behag  i  det 
magre,  er  det  en  aabenbar  Reaktion  imod  Tidens  herskende  Retning. 
Den  hele  Bevægelse  er  —  taget  i  sine  store  Træk  —  aldeles  uomtviste- 
lig :  at  der  fra  den  egentUge  Middelalder  af,  da  Proportionerne  tidt  ere 
ganske  unaturlig  langt  og  tyndt  udtrukne,  gaas  gradvis,  skønt  paa  en 
ujævn  Maade  fremad  i  Retning  af  Fylde  og  Mægtighed,  indtil  man  ende- 
lig standser  ved  ligesaa  store  Overdrivelser  i  modsat  Retning. 

Der  findes  altsaa  paa  denne  Udviklingsvej,  paa  hvilken  man  ingen- 
steds finder  egentlige  Spring  fremad,  et  Stade,  der  er  betegnet  ved  en 
lignende  naturtro  Middelvej  som  den,  vi  finde  i  Antiken  (hvilket  aldeles 
ikke  betyder,  at  den  er  fundet  ved  en  Efterligning  af  Antiken).  Da 
Kunsten  imidlertid  ikke  over  hele  Linien  bevæger  sig  fremad  i  taktfast 
Marche,  kan  dette  Stade  ikke  lienføres  til  noget  bestemt  Tidspunkt  med 
en  saadan  Nøjagtighed,  at  der  ikke  fra  forskellige  Kanter  kunde  gøres 
Indvendinger  derimod.  Omtrentlig  kan  man  dog  sige,  at  det  falder  i  de 
første  tyve  Aar  af  det  16de  Aarhundrede,  og  naar  man  tager  nærmest 
Hensyn  til  Udviklingen  af  den  mellemitalienske  Kunst,  der  i  den  pla- 
stiske Formation  af  Menneskeskikkelsen  er  den  indtlydelsesrigeste  af 
alle,  da  til  det  første  Tiaar.  Den  mest  anførende  og  ledende  Kunstner 
i  denne  Henseende  var  ganske  sikkert  Michelangelo,  og  for  hans  Ved- 
kommende kan  man  bestemme  Gennemgangsstadiet  til  Aarene  1504 — 5. 
Nu  var  der  ganske  vist  meget  individuelt  ved  denne  mægtige  Kunstners 
Indflydelse  paa  sin  Samtid;  og  man  kan  i  meget  stort  Omfang  føre  hin 
Overgang  i  Kunsten  tilbage  netop  til  hans  Indvirkning  paa  Samtiden. 
Men  det  var  blot  ham,  der  kom  først;  var  han  hændelsesvis  tidligere 
faldet  fra,  saa  havde  nok  en  anden  Hærfører  ført  Tropperne  over  Ru- 
bico;  Hæren  var  naaet  lige  hen  til  den. 

Denne  Overgang,  der  falder  inde  i  en  Mængde  betydelige  Kunstneres 
Levetid  og  Virksomhed  (foruden  Michelangelos  og  Rafaels  f.  Ex.  ogsaa 
meget  tydelig  i  Correggios)  er,  saa  lidet  haandgribelig  den  end  er,  en  af 
Kunsthistoriens  vigtigste  Grænsebestemmelser.  Det  er  egentlig  den,  som 
skiller  imellem,  hvad  Italienerne  kalde  il  qiiattrocento  og  il  cinqiiecento, 
imellem,  hvad  Tyskerne  kalde  »Friihren  ais  sa  nce«  og  »Hoch- 
renaissance«.  Den  medfører  en  helt  ny  Figurstil,  som  behersker  Ef- 
terslægten i  lange  Tider.    Det  15de  Aarhundrede  havde  i  det  hele  mere 

arbejdet  paa  en  naturalistisk  Gennemarbejdelse  af  Figurens  Overflade; 
nu  først  blev  den  helt  nye  Slægt  af  humanistiske  Skikkelser,  som  Tiden 
længe  havde  gaaet  svanger  med,  født  til  Verden.  Vi  tale  her  nærmest 
om  Billedkunsten,  Fremstillingen  af  Menneskeskikkelsen;  men  det  er 
værd  at  kaste  et  Blik  til  Siden,  til  Arkitekturen,  hvor  en  ganske  til- 
svarende Bevægelse  foregik.  En  Tidsalders  Arkitekturformer  og  plastiske 
Former  ere  overhovedet  altid  paa  det  nærmeste  beslægtede,  Statuen  og 
Søjlen  have  Stil  tilfælles  (det  er  —  tror  jeg  —  Tidsalderens  Stemning 
med  Hensyn  til  det  menneskelige  Legems  Former,  som  virke  bestem- 
mende paa  Arkitekturen,  ikke  omvendt).  Den  samme  Interesse,  som 
medfører  Fordringen  til  den  i  Overensstemmelse  med  Naturen  gennem- 
førte Enkeltfigur,  leder  ogsaa  til  at  foretrække  de  antike  Arkitekturformer 
med  deres  plastiske  Korporlighed  og  bestemte  Afslutning  foroven  og  for- 
neden for  Gothikens  lange,  magre  Parallelstave  (Brunellesco).  Men  hele 
det  15de  Aarhundrede  igennem  er  Arkitekturformen  dog  forholdsvis  tynd 
og  mager  i  Forholdene  ligesom  Menneskefiguren,  tidt  overbroderet  med 
Ornament  paa  en  Maade,  der  minder  om  den  urolige,  smaalige  Behand- 
ling af  Enkeltformerne  paa  Legemet.  Først  med  den  nye  Opfattelse  af 
Menneskefiguren  fra  det  16de  Aarhundredes  Begyndelse  bleve  Bygnings- 
formerne fede,  brede,  store  og  mægtig  artikulerede,  efterhaanden  mere  i 
Retning  af  det  barokke.  Der  er  ogsaa  i  Arkitekturens  Historie  her  et 
Gennemgangsstade,  der  staar  Antikens  egen  Proportionalitet  nærmest  og 
for  saa  vidt  staar  i  et  mere  virkeligt  Afhængighedsforhold  til  Antiken  end 
Billedkunsten,  som  Arkitekturen  nødvendigvis  maa  øse  af  en  Tradition. 

Men  hvad  er  nu  Grunden  til,  at  der  i  den  nyere  Kunst  er  en  saa- 
dan  Fart  fra  den  ene  Yderlighed  til  den  modsatte,  medens  den  græske 
Oldtid  hele  sit  Liv  igennem  forbliver  roligere  indenfor  det  samme  Prin- 
cip? Den  fra  Middelalderen  nedarvede  altfor  store  Tyndhed  betyder 
aabenbart  (det  fremgaar  ogsaa  af  Figurernes  sjælelige  Udtryk),  at  Men- 
nesket opfatter  sig  selv  paa  en  selvbenægtende  Maade,  at  Mennesket  ikke 
føler  Trang  til  at  gøre  sit  eget  Væsen  gældende.  Tænk  f.  Ex.  paa  Pe- 
ruginos  Figurer;  det  er  dem  af  alle  (i  Renæssancens  Blomstring),  som 
gaa  videst  i  Tyndhed;  deres  Unaturlighed  i  denne  Henseende  er  under- 
tiden saa  stor,  at  den  næsten  er  latterlig.  Ikke  just  at  de,  som  f.  Ex. 
Riberas,  bære  Præg  af  Askese,  Selvplageri,  Udtærethed,  det  vilde  i  Reg- 
len heller  ikke  passe  til,  hvad  de  have  at  betyde.  Tj^ndheden  er  kun 
Udtryk  for,  at  Mennesket  i  sin  Opfattelse  af  sig  selv  gør  sig  saa  smal 
som  muligt.  Peruginos  Figurer  ere  ligesom  fulde  af  idel  Undskyldninger 
for,  at  de  overhovedet  driste  sig  til  at  være  til.  Ville  vi  vide,  hvad  den 
overdrevne  Mægtighed  i  Figuren  betyder,  gøre  vi  vel  bedst  i  at  rette 
Spørgsmaalet  til  Peruginos  store  samtidige.  Uven  og  Antipode,  Michel- 
angelo, som  først  gennemførte  den  i  sine  Figurer.  Den  betegner  tydelig 
nok  en  vældig  Pukken  paa  sit  eget  Selv,  den  højeste  Potens  af  Selvbe- 
kræftelse.   De  to  Retninger  forholde  sig  altsaa  kontradiktorisk  til  hin- 

anden  ligesom  Ja  og  Nej ;  men  saaledes,  at  den  ene,  Selvbekræftelsen, 
er  i  Fremgang  i  Tiden,  medens  Selvbenægtelsen  mere  og  mere  trænges 
tilbage  i  Fortiden.  Den  dybere  Grund  til  Forholdet  er  altsaa  af  religiøs 
Natur.  I  det  ene  Tilfælde  opfatter  Mennesket  sig  i  sin  Intethed  i  For- 
hold til  en  Uendelighed,  som  ligger  udenfor  ham;  i  det  andet  Tilfælde 
samler  han  Uendelighedstanken  i  sig  selv,  voxer  og  svulmer  ligesom  i 
Følelsen  af  sin  uendelige  Ret  og  Krav.  Det  første  er  Kristendom,  det 
andet  er  foreløbig  en  titanisk  Humanisme;  men  begge  Dele  ere  lige 
fremmede  for  Antiken,  som  overhovedet  ikke  opfatter  den  menneskelige 
Personlighed  i  Forhold  til  Tanken  om  noget  uendeligt,  men  i  Forhold 
til  det  menneskelige  Samfund,  hvori  han  lever.  Det  uendelige  er  jo  for 
Antiken  netop  —  som  Aristoteles  belærte  os  om  —  det  slette,  det  store 
Felt  for  alle  de  forfejlede  Muligheder,  medens  Begrænsningen  er  det 
ene  rette.  I  den  med  Kristendommen  begyndte  Livs-  og  Verdensanskuelse 
udgør  Uendelighedstanken  Personlighedens  egentlige  Værd  og  Beret- 
tigelse; enten  sammenknuger  og  fortærer  den  den  jordiske  Existens, 
idet  den  drager  dens  hele  Liv  og  Længsel  over  mod  noget  hinsidigt, 
eller  den  viser  indad  til  det  uendelige  indre  Fond  af  Muligheder,  som 
Personligheden  —  saaledes  som  den  alt  er  her  paa  Jorden  —  har  i  Eje. 
Det  sidste  er  vistnok  alt  andet  end  Kristendom,  snarere  dens  Modsætning, 
men  den  uendelige  Subjektivitetsfølelse  er  aldeles  betinget  af  den  forud 
gaaede  Kristendom. 

Til  fyldigere  Forstaaelse  af  den  ovenfor  betragtede  Modsætning  mel- 
lem Selvbekræftelse  og  Selvbenægtelse,  mellem  positivt  og  negativt,  mel- 
lem Humanisme  og  Antihumanisme  i  Opfattelsen  af  Menneskeskikkelsen, 
vil  jeg  tillade  mig  i  ganske  kort  skizzeret  Fremstilling,  som  jeg  ellers 
agter  at  udføre  nøjere,  at  dvæle  lidt  ved  et  historisk  Forhold,  der  er 
altfor  lidt  paaagtet  af  den  nyere  Videnskab,  som  synes  at  have  tabt  dets 
sande  Betydning  af  Sigte*. 

Som  bekendt  var  den  jødiske  Nation  i  Oldtiden  lige  fra  den  Tid, 
da  den  udviklede  sin  egen  nationale  og  religiøse  Ethik,  i  høj  Grad  — 
om  end  ikke  absolut  —  billedfjendsk.  Henimod  Kristi  Fødsel  havde 
dette  Billedfjendskab  koncentreret  sig  til  et  absolut  uforsonligt  og  uover- 
vindeligt Had  netop  til  Fremstillingen  af  den  menneskelige 
Figur,  og  det  endog  uden  Hensyn  til,  om  Menneskebilledet  gjorde  Krav 
paa  at  være  Gudebillede  og  paa  at  dyrkes  som  saadant  eller  ikke**. 
Josephus's  Skrifter  indeholde  flere  forbavsende  Prøver  paa  denne  dybt  ind- 
groede Aversion,  som  han  selv  fremstiller  som  det  haardeste  Punkt  i  hele 

*I  F.  Munter  s  endnu  værdifulde  Bog:  Sinnbilder  und  Kunstvorstellungen  der 
alten  Christen,  Altona  1825,  findes  Sagen  rigtig  angivet  i  sit  Hovedtræk,  men  ikke  nøjere 
efterforsket  eller  opfattet  i  sin  mere  omfattende  Betydning.  Hans  Anvisning  til  Kil- 
derne har  jeg  fulgt. 

**  Josephus,  de  bello  Judaico,  II,  cap.  10. 

den  jødiske  Nationalkarakter*  —  et  Punkt,  imod  hvilket  endog  de  ro- 
merske Magthaveres  Villie  gentagne  Gange  blev  knækket.  Bød  man  Jøde- 
folket Menneskebilleder,  gjorde  det  sig  stivt  som  en  forfulgt  Snog,  og  al  dets 
mageløs  haardnakkede  Lidenskabelighed  kom  for  Dagen.  At  denne  Stemning 
har  udviklet  sig  i  Opposition  imod  de  omboende  Folk,  og  at  den  navn- 
lig tog  sin  Retning  imod  Menneskebillederne  i  Kraft  af  en  bevidst 
Følelse  af  Modsætningen  til  den  græske  Livsbetragtning,  der  jo  fra  Alex- 
ander den  stores  Tid  af  kom  den  nærmere  og  nærmere  paa  Livet,  kan 
næppe  være  tvivlsomt,  naar  man  erindrer,  hvilken  Rolle  den  kunstneriske 
Forherligelse  og  Idealisation  af  Menneskeskikkelsen  spillede  blandt  Græ- 
kerne. Uagtet  Accenten  ikke  blev  lagt  paa  Begrebet  Gudebillede,  men 
paa  det  mere  omfattende  Begreb  Menneskebillede,  var  den  dybere  Be- 
væggrund til  denne  saa  overordentlig  udprægede  Stemning  naturligvis 
ligefuldt  af  rent  religiøs  Art.  Man  kan  formode,  at  Forargelsens  egent- 
lige Ophav  beroede  paa  en  Følelse  af  det  farlige  i  den  flydende  Overgang 
mellem  Menneskebilledet  og  Gudebilledet,  som  ligger  i  den  idealiserede 
Opfattelse  af  Mennesket.  Derpaa  tyder  ogsaa  den  Betragtning  af  Bille- 
dets Væsen,  som  indeholdes  i  Visdomsbogens  14.  Kap.  (især  V.  19 — 21). 

Den  jødiske  Rehgions  Forbud  imod  Fremstilling  af  Menneskeskikkelsen 
(og  af  den  alene)  er  gaaet  over  i  Talmud  (>nmagines  hestiarum  aliorumque 
præter  hominem  animalium,  item  arhorum,  herbarum  et  id  genus  aliarum 
rerum  facere  licet« 

Sagen  tilspidses  yderligere,  saaledes  at  Forbudet  især  gælder  den 
plastiske  Fremstilling,  allermest  Statuen,  men  overhovedet  enhver  Frem- 
stilHng,  som  fylder  op  i  Rummet  ( » Unde  fit,  ut  nec  e  ligno,  nec  calce,  nec 
saxo  imaginem  formarent  humanam,  quæ  scilicet  promineret  seu  exstaret« ). 
Dette  beror  nu  vistnok  paa  en  naiv  og  ukyndig  Æsthetik;  thi  den  ud- 
viklede Malerkunst,  som  formaar  at  fremstille  den  enkelte  Skikkelse  med 
fuld  illuderende  Runding,  kan  egentlig  ligesaa  vel  som  Plastiken  udfolde 
alle  de  Egenskaber,  hvoraf  den  antihumanistiske  Aandsretning  kan  tage 
Forargelse.  Men  man  forstaar  dog  nok  den  Tanke,  som  ligger  til  Grund 
for  Betragtningen:  ved  at  tage  Plads  op  i  Volumen,  ved  at  fylde  op  i 
Rummet  gør  det  plastiske  Billede  —  i  Modsætning  til  det,  der  holder 
sig  til  Fladen  eller  er  fordybet  i  den  —  sig  gældende  som  noget  posi- 
tivt, indeholder  altsaa,  hvor  Talen  er  om  den  menneskelige  Skikkelse, 
noget  fordringsfuldt,  et  humanistisk  Vigtigmageri,  der  støder  an  imod 
den  jødiske  Religions  Aand  og  Retning.  Talmudisterne  gaa  saa  vidt  i 
spidstindig  Distinktion,  at  de  erklære  den  graverede,  i  Fladen  fordybede 
Figur  (intaglio)  for  tilladelig,  derimod  det  ophøjede  Aftryk  af  den  samme 
Figur  for  utilladeligt  ( >>pictas  autem,  seu  ita  insculptas  figuras  humanas, 
ut  non  protuherarent,  sed  aut  in  piano  tantum  aut  in  concavo  viserentur^ 
licitas  hahebant;    sic  tamen   ut  ectypas,  quæ  ex  insculptis  prominerent^ 

*  Antiq.  Jud.,  XV,  cap.  8. 
**  S  el  den,  de  jure  naturali  et  gentium  juxta  disciplinam  Ebræorum  lib.  II,  cap.  6. 

formare  nefas« ).  Saa  urimelig  som  den  udspekulerede  Kløgtighed  end 
bliver  her,  er  Tanken  dog  let  at  forstaa:  det  udhulede  Billede  er 
noget  negativt,  indeholder  ingen  Prætentioner  paa  det  menneskeHges 
Vegne;  Aftrykket  derimod  fremtræder  som  noget  positivt.  Det  er  en 
Modsætning  af  lignende  Art  som  mellem  Peruginos  tynde  Figurer  og 
Michelangelos  vældige.  Den  paa  én  Gang  raa  og  spidsfindige  Betragt- 
ning, der  forkætrede  Plastiken,  men  begunstigede  eller  dog  saa  igennem 
Fingre  med  Maleriet,  overførtes  som  bekendt  til  Byzantinerne  (efter  Bil- 
ledstriden)  og  til  Muhammedanerne,  der  særlig  ikke  taale  »Statuer,  som 
kaste  Skygge«  *. 

Den  jødiske  Afsky  for  Fremstilling  af  Menneskefiguren  er  heller  ikke 
bleven  uden  Følger  for  de  europæiske  Nationer,  som  i  nyere  Tider  have 
været  de  anførende  i  Kulturen;  noget  af  den  er  gennem  Kristendommen 
forplantet  videre  og  har  paa  afgørende  Punkter  udgjort  et  mærkeligt 
Oppositionsferment,  netop  naar  Kunsten  har  været  allermest  humanistisk 
sindet.  At  det  kristne  Europa  saaledes  bestandig  har  havt  Antihuma- 
nismens  Aand  lige  ved  Siden  af  Humanismens,  udgør  atter  en  af  de  be- 
tydningsfuldeste Modsætninger  mellem  den  moderne  og  den  antike  Verden. 
Hvor  besynderligt  at  tænke  sig,  at  den  mest  typiske  Repræsentant  for 
den  kunstneriske  Humanisme  i  den  nyere  Tid,  Michelangelo,  han,  hvis 
hele  lange  Liv  var  optaget  af  Begejstringen  for  Menneskeskikkelsens 
Herlighed,  i  sine  Ungdomsaar  lyttede  med  den  dybeste  Ærbødighed  til 
Savonarolas  Prædiken,  der  var  ligesaa  fjendtlig  sindet  mod  det  kunst- 
neriske Studium  af  Menneskefiguren,  som  om  det  var  en  Muhammedaner, 
der  havde  Ordet! 

*  * 
* 

Den  Iagttagelse  af  Winckelmann,  som  vi  ovenfor  tog  til  Udgangs- 
punkt, blev  ikke  noget  dødt  Ord  med  Hensyn  til  Kunstens  Udvikling. 
Jeg  mener  ikke  dermed,  at  et  enkelt  Sted  i  et  Skrift  af  den  tyske  For- 
sker skulde  være  blevet  ophøjet  til  Grundlov  for  Udøvelsen  af  Kunsten 
—  overhovedet  var  hans  praktiske  Indflydelse  paa  Kunsten  næppe  saa 
stor,  som  man  undertiden  har  villet  gøre  den  — ;  men  han  var  en  Ord- 
fører for  det,  der  bevægede  sig  i  Dybden  af  hele  hans  Tidsalder;  og 
hvad  han  vilde  og  kæmpede  for.  Anerkendelsen  af  Antiken  som  den  ene 
gyldige  Læremester  i  Kunsten,  gennemførtes  jo  virkelig  i  Slutningen  af 
det  18.  Aarhundrede.  Dermed  ophørte  da  af  sig  selv  hin  Svingning 
imellem  det  for  fyldige  og  det  for  knappe  i  Formen,  som  havde  været 
saa  betegnende  for  Renæssancekunsten  og  som  Winckelmann  allerede 
ved  Aarhundredets  Midte  havde  angrebet. 

Ganske  pludselig  og  fuldstændig  foregik  Forandringen  dog  heller 
ikke.  Tidligst  og  tydeligst  gennemførtes  den  vistnok  i  den  franske  Skole: 
David  og  hans  samtidige  blandt  Billedhuggere  og  Malere  brød  fuldstæn- 

*  A.  F.  Mehren,  Islam  i  Forhold  til  Kunsten  (For  Romantik  og  Historie,  17.  Bd.). 

dig  med  Fortiden  og  opstillede  en  helt  ny  Figurstil,  i  hvis  ensformige 
spartansk-romerske  Helte-Ideal  der  ikke  findes  Spor  tilbage  af  den  indre 
Modsætning,  der  karakteriserede  Renæssance-Kunsten.  Heller  ikke  findes 
der  noget  af  den  hos  Thorvaldsen,  som  renest  og  skønnest  genfremstil- 
lede Antikens  Figurstil  med  dens  naturlige  Maadehold,  og  som  Winckel- 
mann  vistnok  fremfor  alle  vilde  have  anerkendt  som  den,  der  opfyldte 
Forjættelserne.  Derimod  havde  Carstens  hentet  de  væsentlige  Elementer 
til  sin  Figurstil  fra  Renæssancen  og  bibeholdt  ikke  lidet  af  Michelangelos 
og  Giulio  Romanos  Yderligheder  i  Retning  af  det  mægtige  eller  svulstige, 
hvilket  fra  ham  af  overleveredes  til  de  efterfølgende  tyske  M estere  og 
atter  brød  sig  imod  den  vaagnende  Interesse  for  det  15de  Aarhundredes 
Kunst,  for  de  før-rafaeliske  Mesteres  tynde  Figurer,  saaledes  at  Renæs- 
sancens gamle  Spil  paany  en  Stund  kom  for  Lyset  i  en  afbleget  Gen- 
gangertil værelse.  Hvad  har  ikke  overhovedet  vort  tilbageskuende  Aar- 
hundrede  kaldt  frem  igen  fra  Fortiden!  Men  den  egentlige  Livsnerve  i 
hint  Spil  er  dog  lammet,  og  jo  mere  vor  Tid  er  kommet  ind  paa  sin 
ejendommelige  realistiske,  naturgranskende  Retning,  des  mere  er  ogsaa 
Modsætningen  mellem  det  »udsultede«  og  det  »svulstige«  Omrids  bleven 
vist  tilbage  til  Renæssancens  Kunsthistorie,  hvor  den  egentlig  hører 
hjemme. 


HAANDEN  PAA  BRYSTET.  (1887.) 


The  proper  studg  of  mankind  is  man. 

Talen  er  her  om  den  velbekendte  Bevægelse  at  lægge  Haanden  paa 
Brystet  eller  »paa  Hjertet«,  om  dens  Betydning  og  Forekomst  i  Kunsten. 
Men  først  et  Par  Bemærkninger  om  slige  udtryksfulde  Haandbevægelser 
i  Almindelighed. 

Føler  man  med  ét  en  stærk  Fornemmelse  i  en  eller  anden  Del  af 
sit  Legeme,  da  fører  man  uvilkaarlig  Haanden  dertil.  Haanden  er  Men- 
neskets Budbringer,  Hjælper  og  Læge.  Hvis  Fornemmelsen  er  smertelig 
og  ubehagelig,  kan  Haanden  undertiden  ved  en  Kontra-Irritation  dulme 
den  eller  forjage  den.  Men  opstaar  Fornemmelsen  inde  i  Legemet,  hvor 
Haanden  ikke  kan  naa  hen,  føres  den  dog  i  Retning  af  den,  men 
standser  selvfølgelig  paa  Legemets  Overflade,  for  saa  vidt  den  ikke 
allerede  er  standset  før,  paa  Vejen  til  den.  Bevægelsen  har  da  ingen 
praktisk  Betydning,  den  forbliver  ufuldbyrdet;  men  netop  af  slige 
ufuldbyrdede  Bevægelser  bestaar  den  menneskelige  Mimik. 

Saaledes  føres  Haanden  til  Hovedet,  fordi  dette  er  Sæde  for  Sanse- 
organerne, især  for  de  højere  Sanser:  Syn  og  Hørelse,  som  sætte  Men- 
nesket i  telegrafisk  Forbindelse  med  Omverdenen,  desuden  for  Hjernen, 
Forestillings-  og  Tankelivets  Organ,  endelig  for  Taleorganerne.  Man 
fornemmer,  at  Livet  begynder  at  røre  sig  overmægtig  stærkt  i  disse  Or- 
ganer. Bevægelsen  bliver  saaledes  Udtryk  for,  at  man  føler  sig  aldeles 
optaget  af  noget,  som  man  i  Virkeligheden  eller  i  Fantasien  hører  eller 
ser,  eller  af  en  intensiv  Tænkning:  Forestillingens  eller  Tankens  Indhold 
fremstiller  sig  med  et  saadant  Liv  for  den  ydre  eller  indre  Sans,  at  man 
ligesom  lever  umiddelbart  med  det  eller  paabyder  sig  selv  Tavshed  for 
ikke  at  forstyrre  sin  Dvælen  ved  det.  Dette  kan  udtrykkes  paa  mange 
Maader  og  i  mange  Grader.  Saaledes  lægges  Pegefingeren  mod  Hagen 
eller  Underlæben  under  den  tavse  Beskuelse  af  Forestillingsbilledet;  den 
fantasifulde  eller  tænksomme  Forfatter  ved  sit  Arbejde  bruger  sin  Pen, 
hvor  andre  bruge  Pegefingeren  —  et  Motiv,  som  forekommer  flere  Gange 
i  pompejansk  Malerkunst  (og  hos  Thorvaldsen).  Naar  Forestillingen  ind- 
gyder Angest,  spille  Fingrene  urolig  mod  Underlæben.  Pegefingrene  eller 
flere  af  Fingrenes  Spidser  berøre  Kinden,  som  et  Udtryk  for  Eftertanke, 
eller  Siden  af  Næsen  som  et  Tegn  paa  Tvivl,  dialektisk  Overvejelse. 

Ældre  Mænd  gribe  om  Skægget  eller  stryge  sig  om  det  under  fordybet 
Grublen  eller  i  mørke  Anelser.  Blive  Forestillingerne  mere  overvældende, 
saa  at  Hovedet  tynges  af  dem,  som  man  siger,  lægger  det  sig  til  Siden, 
og  Kinden  støttes  mod  den  aabne  Haand,  i  Oldtid  og  Nutid  et  alminde- 
ligt Tegn  paa  Sorg.  Den,  der  arbejder  stærkt  med  sine  Tanker,  stryger 
sig  over  Panden  eller  klør  sig  i  Hovedet,  ligesom  for  ved  en  Kontra- 
Irritation  at  modvirke  Blodets  Tilstrømning  til  Hjernen;  den  voldsomme 
sjælelige  Smerte  ved  en  utaalelig  Forestilling,  som  man  ikke  kan  frigøre 
sig  for,  bringer  en  endog  til  at  rive  Haaret  af  sit  Hoved*.  Den,  som  faar 
et  nyt  Syn  paa  en  Sag  og  ligesom  vil  gøre  sig  selv  en  Bebrejdelse  for 
sin  tidligere  Blindhed,  slaar  sig  for  Panden.  Er  den  nye  Forestilling 
mere  overvældende,  bliver  ogsaa  Bevægelsen  hæftigere:  at  slaa  sig  stærkt 
paa  Hovedet  eller  gribe  sig  med  begge  Hænder  om  det  er  et  Udtryk  for 
Fortvivlelse. 

Brystet  er  Bolig  for  de  Organer,  Lunge  og  Hjerte,  der  ved  deres 
taktmæssige  Udvidelse  og  Sammentrækning,  Aandedræt  og  Hjerteslag, 
angive  det  sjælelige  Livs  Tempo  og  Rythme,  Afvexlingen  af  Forestil- 
lingerne i  deres  forskellige  Betydning  for  Mennesket  selv.  Saa  længe 
som  dette  Tempo  gaar  sin  regelmæssige,  ensformige  Gang,  bliver  man 
sig  det  ikke  bevidst  og  kan  derfor  dvæle  uforstyrret  ved  Forestillingernes 
objektive  Indhold.  Indtræder  der  derimod  en  pludselig  og  stærk  Takt- 
forandring, endog  blot  ved  legemhg  An^trængelse,  eller  naar  f.  Ex.  ved 
en  mægtig  Overraskelse  Hjertet  staar  stille  og  Aandedraget  holdes  til- 
bage, eller  ved  et  andet  sympathisk  eller  antipathisk  Indtryk  Aandedraget 
trækkes  ud  til  et  langt  Suk  eller  gentages  i  hurtige  Stød,  da  fornemmer 
Mennesket,  at  der  foregaar  noget  usædvanhgt  inde  i  Brystet,  og  fører 
uvilkaarlig  Haanden  dertil.  Det  er  dette,  som  man  med  et  popu- 
lært Udtryk  henfører  til  »Hjertet«,  Livet  i  Hjertet,  i  Modsætning  til 
»Hovedet«.  Det  forbinder  sig  vel  med  Forestillinger  om  noget  udenfor 
os:  en  Overraskelse  f.  Ex.  kommer  jo  af  noget  objektivt,  som  vi  opleve 
og  se  for  vore  Øjne;  men  Indtrykkets  Virkning  paa  vort  Livs  Bølge- 
bevægelse er  i  Øjeblikket  saa  stærk,  tager  saaledes  Vejret  fra  os,  at  vi 
glemme  de  objektive  Forestillinger  og  deres  Indhold  og  kun  mærke  det, 
som  fremkaldt  af  dem  foregaar  i  vort  eget  Indre**.    Derfor  angaar  Be- 

*  Et  meget  energisk  følt  og  i  højeste  Grad  virkningsfuldt  Træk  af  Kontra-Irritation 
findes  paa  Roger  v.  d.  Weydens  berømte  Dommedagsbillede  i  Beaune  (midlertidig  udstillet 
i  Louvre  i  Sommeren  1878):  En  nøgen  Kvinde,  som  er  fordømt  til  Helvedes  Ild  og  skal 
styrtes  ned  i  den,  stikker  de  fire  Fingre  i  Munden  og  bider  sig  af  al  Magt  i 
dem.  Saadanne  Træk  høre  netop  særlig  hjemme  i  Middelalderens  Kunst;  det  kommer 
af,  at  Middelalderen  dels  havde  en  vis  Raahed  i  Følelsen,  en  Fortrolighed  med  Baal  og 
Brand,  dels  havde  en  vis  Uendelighed  i  Følelsen,  som  fremfor  alt  kommer  frem  i  Domme- 
dagsbillederne,  der  bestandig  handle  om  den  uendelige  Kval  eller  den  uendelige  Fryd, 
som  fastslaas  for  evige  Tider.  Begge  Dele  ere  lige  meget  fremmede  for  den  antike 
(græske)  Kunst. 

**  For  saa  vidt  kunde  man  formode,  at  Bevægelsen  af  Haanden  til  Brystet  ikke 

vægeisen  af  Haanden  til  Brystet  mere  Menneskets  Subjektivitet,  Haanden 
til  Hovedet  mere  Indtrykket  af  det  objektive,  eller  hvad  der  gør  Indtryk 
som  objektivt. 

Men  Bevægelsen  af  Haanden  til  Brystet  har  ogsaa  et  rent  andet  Ud- 
gangspunkt. Den  kan  være  ganske  tørt  paapegende  til  andres  Efterret- 
ning og  udsige  det  samme  som  Sætningen:  det  er  mig  (f.  Ex.  som 
Svar  paa  Spørgsmaalet:  hvem  tilhører  dette?).  Eller  den  kan  ledsage 
Spørgsmaalet:  er  det  mig?  (underforstaaet :  —  som  du  mener).  I  slige 
Tilfælde  gælder  Bevægelsen  altsaa  ikke  noget  Liv,  der  foregaar  i  Brystet: 
dette  er  her  blot  Midten  af  Legemet,  som  paapeges  i  Betydning  af  hele 
Personen.  Naturligvis  bliver  ogsaa  selve  Haandbevægelsen  noget  for- 
skellig efter  den  forskellige  Mening,  hvori  den  bruges:  sligt  lader  sig 
dog  vanskelig  beskrive  med  Ord*. 

Men  mærkeligt  er  det,  at,  saa  forskellige  end  de  to  Grundbetydninger 
af  Bevægelser  ere,  er  det  dog  i  Livet  og  i  Kunsten  næsten  umuligt  at 
holde  dem  skarpt  ude  fra  hinanden:  i  de  allerfleste  Tilfælde  er  der  noget 
af  begge  Dele.  Naar  man  ledsager  Sætningen:  det  er  mig  eller  Spørgs- 
maalet: er  det  mig?  med  en  Bevægelse  af  Haanden  til  Brystet,  gaar 
Repliken  kun  ganske  undtagelsesvis  ud  paa  en  ren  og  tør  Besked:  for 
det  meste  kommer  der  med  i  Spillet  en  Følelse  af  éns  eget  Selv, 
som  kan  stige  fra  den  dybest  nedstemte  Ydmyghed  til  den  højest  svul- 
mende Stolthed,  og  som  kan  forbindes  med  Angest  og  Hengivenhed  og 
alt  andet,  som  kan  sætte  Hjertet  i  Bevægelse.  Og  omvendt:  selv  hvor 
Bevægelsen  af  Haanden  til  Brystet  kun  foregaar  ifølge  en  Fornemmelse 
af  Liv  og  Røre  derinde,  hvor  Personen  føler  sig  ganske  ensom  og  al 
Tanke  om  en  Paapegelse,  en  Demonstration  for  andre  altsaa  er  ude- 
lukket, er  den  dog  ifølge  Sagens  Natur  Udtryk  for  en  Følelse  af  ens 
eget  Selv.  Den  er  jo  nemlig  ikke  noget  rent  umiddelbart,  naturgivet 
Udtryk  for  en  Sindsbevægelse,  som  f.  Ex.  at  rødme  eller  at  blegne:  den 
forraader  kun  middelbart  Sindsbevægelsen  derved,  at  den  er  et  Ud- 
tryk for  Menneskets  Reaktion,  Modvirkning  imod  sin  egen  Sindsbevægelse, 
hans  Trang  til  at  blive  Herre  over  den.  Det  synes  derfor  ogsaa  ganske 
konsekvent,  at  de  Forfattere,  som  have  behandlet  Sindsbevægelsernes 
Udtryk  fra  et  rent  naturvidenskabehgt  Udgangspunkt,  som  Darwin  i  sin 
berømte  Bog  »The  expression  of  emotions<&,  eller  i  vor  Litteratur  C.  Lange 
(Om  Sindsbevægelser),  ikke  have  omtalt  disse  Haandbevægelser : 
de  henhøre  i  Virkehgheden  ikke  til  Menneskets  Natur,  eller  henhøre  i 
alt  Fald  —  efter  Darwins  Betragtning  af  Tingene  --  endnu  ikke  dertil. 

alene  findes  blandt  Menneskene,  men  ogsaa  blandt  de  Dyr,  der  ligesom  Menneskene  have 
Hænder  til  deres  Raadighed,  nemlig  Aberne.  Jeg  ved  ikke,  om  der  er  konstateret  noget 
herom;  men  Sagen  fortjener  i  hvert  Fald  at  iagttages. 

*  En  Forskel  i  Maaden,  og  dermed  ogsaa  i  Betydningen,  har  Prof.  med.  C.  Lange 
gjort  mig  opmærksom  paa:  med  venstre  Haand  tager  man  sig  — mere  uvilkaarlig  — til 
Hjertet;  med  højre  Haand  slaar  man  sig  —  mere  deklamatorisk  —  for  Brystet. 

I  Betydningen  af  denne  Haandbevægelse  er  der  altsaa,  allevegne, 
hvor  den  forekommer,  et  Element  af  Hensyn  til  sig  selv.  Bevidsthed  om 
sig  selv.  Som  Menneskets  Arbejdsredskab  er  Haanden  en  udadvendt 
Magt;  men  i  de  Bevægelser,  vi  her  betragte,  bøjer  den  sig  indad,  tilbage 
mod  Subjektet,  der  udsender  den. 

*  * 
* 

Som  et  vigtigt  menneskeligt  Udtryksmiddel  har  denne  Bevægelse 
Krav  paa  at  studeres  ikke  mindre  end  f.  Ex.  Sprogets  Brug  af  Kon- 
junktiv og  Imperativ,  af  Dativ  eller  Genitiv,  og  bør  studeres  efter  en 
noget  lignende  Methode  som  lignende  sproglige  Fænomener.  Saaledes  vil 
den  ogsaa  kunne  give  et  lille  Bidrag  til  vor  Forstaaelse  af  den  mærk- 
værdige Dyreart:  Mennesket,  som  vi  alle  tilhøre.  Hvad  der  i  det  følgende 
meddeles  om  Sagen,  er  helt  igennem  øst  paa  første  Haand  op  af  Kunstens 
Kilder,  uden  at  jeg  har  kunnet  finde  nogen  Vejledning  i  Litteraturen;  jeg 
har  endog  al  Grund  til  at  tro,  at  Videnskaben  endnu  ikke  har  stillet 
Problemet:  det  er  jo  ikke  alene  det,  der  ligger  altfor  fjernt,  men  under- 
tiden ogsaa  det,  der  ligger  altfor  nær,  som  man  ikke  faar  Øje  paa.  Om 
der  skulde  findes  noget  om  det  i  de  tyske  »praktiske  Anvisninger«  i 
Mimik  for  Skuespillere,  Malere  og  Billedhuggere,  har  jeg  sandt  at  sige 
ikke  eftergaaet,  da  jeg  slet  ikke  kan  tilskrive  slige  praktiske  Anvisninger 
i  Brugen  af  Udtryksmidlerne  nogen  Betydning.  Naar  Kunsten  ikke  be- 
nytter Motiverne  ifølge  en  umiddelbar  Følelse  for  deres  Udtryksevne, 
skulde  den  hellere  lade  være  at  benytte  dem.  Og  Theorien  har  aabenbart 
ingen  Interesse  af  at  studere  andet  end  det,  som  udspringer  fra  en  frisk 
og  ægte  Følelse:  den  vinder  jo  intet  ved  at  studere,  hvad  der  kun  er  en 
Anvendelse  af  dens  egne  Regler. 

Saavel  som  alt  andet,  hvad  der  henhører  under  det  menneskelige 
Udtryk,  kunde  Bevægelsen  af  Haanden  til  Brystet  studeres  i  det  virke- 
lige Liv  ligesaa  vel  som  i  Kunstens  Værker  —  ja  paa  en  Maade  bedre, 
idet  det  virkelige  Liv  dog  til  syvende  og  sidst  er  Kilden  baade  for 
Kunsten  og  for  Videnskaben.  Den  kunde  ogsaa  studeres  i  Skuespil- 
kunsten. Men  Billedkunstens  Værker  have  den  Fordel,  at  de  ere  monu- 
mentale, at  de  forblive,  som  de  ere,  og  at  de  for  en  stor  Del  ere  Men- 
neskenes fælles  Ejendom,  som  man  kan  henvise  til  og  beraabe  sig  paa. 
Selv  om  man  kunde  fange  det  virkelige  Livs  (eller  Skuespilkunstens) 
Fænomener  som  Svaler  i  Flugten,  kan  man  ikke  saaledes  drage  andre 
til  Vidne  paa  dem  som  paa  Kunstværkerne.  Desuden  kunne  disse  ikke 
forbigaas  til  Underretning  om,  hvorledes  Fortiden  bar  sig  ad,  med 
andre  Ord:  til  et  historisk  Studium  af  Sagen.  Naturligvis  kunde  ogsaa 
Litteraturens  Vidnesbyrd  hjælpe  noget,  skønt  de  i  saadanne  Ting  tidt  ere 
mindre  tydelige  end  Kunstens:  dem  maatte  det  blive  en  Litteraturhisto- 
rikers Sag  at  udnytte.    I  de  meget  vigtige  Partier  af  Fortidens  Historie, 

Ira  hvilke  vi  ingen  eller  saa  godt  som  ingen  Billedkunst  have  til- 
hage, f.  Ex.  den  nordiske  Oldtid  eller  Jødefolkets  Oldtid,  maatte  vi 
hjælpe  os  med  Litteraturens  Vidneshyrd,  som  ganske  sikkert  fortjene 

Opmærksomhed  med  Hensyn  til  disse 
Problemer 

Foreløbig  byde  Kunstværkerne 
os  dog  et  Stof  til  Undersøgelse,  som 
snarere  er  for  rigt  end  for  fattigt.  Det 
kunde  desuden  vel  være,  at  Kunst- 
historien for  sin  egen  Skyld  havde 
godt  af  at  behandles  noget  mere 
som  Motivernes  Historie,  noget 
mindre  som  Kunstner- Individer- 
ne s.  Man  er  ellers  i  Behandhngen 
af  Historien  kommen  bort  fra  at 
opfatte  den  som  en  Fortælling  om 
lutter  enkelte  Mennesker  og  er  kom- 
men mere  ind  paa  at  lægge  Vægten 
paa  de  gennemgaaende  Tilstan- 
des Historie;  men  Kunsthistorien  er 
ikke  rigtig  fulgt  med  i  denne  Stræben. 
I  Kunstens  Historie  betegnes  de  fæl- 
les og  gennemgaaende  Tilstande  netop 
af  den  Slags  Motiver  som  det,  vi  her 
behandle:  de  have  ligget  til  Rede  for 
enhver  Maler  eller  Billedhugger;  og 
de  have  været  mere  end  et  dødt  Ma- 
teriale: der  har  været  aktiv  Kraft  i 
dem,  et  Krav  paa  at  benyttes.  Mo- 
tivernes historiske  Liv  har  baade  i 
Tid  og  i  Rum  en  langt  større  Ud- 
strækning end  den  enkelte  Kunstners; 
de  ere  en  Slags  Guddomme  eller 
Aander,  som  paa  mange  Maader  ud- 
øve en  Overmagt  over  Kunstneren, 
men  som  han  ogsaa  igen  kan  faa 
til  at  tjene  sig.  Hvorfor  benytter  f.  Ex.  Rafael  eller  Rembrandt  i  de  og 
de  givne  Tilfælde  det  Motiv,  at  en  Figur  lægger  Haanden  paa  Brystet? 
Er  det  af  fuldkommen  fri  kunstnerisk  Magtfuldkommenhed  og  »Skaber- 
kraft«? Er  det  en  ny  Opfindelse  af  Kunstneren  netop  til  denne  Lejlig- 
hed? Ja,  det  tror  maaske  den,  som  kun  betragter  det  enkelte  Tilfælde, 

*  For  Jødefolkets  Vedkommende  har  Franz  Delitzsch  i  sit  System  der  biblischen 
Psychologie  leveret  et  Afsnit  om  »Hoved  og  Hjerte«,  som  paa  en  interessant  Maade  strejfer 
disse  Opgaver,  men  rigtignok  kun  strejfer  dem. 


Fig.  1.    Paul  Dubois:  Den  nyskabte  Eva. 
(Ny  Carlsberg  Glyptothek.) 

det  tror  maaske  endog  undertiden  den  store  Kunstner  selv.  Men  den, 
som  studerer  Motivets  Historie  gennem  hele  dets  Tilværelse,  indser, 
hvorledes  det  spilles  Kunstnerne,  de  store  saavel  som  de  smaa,  i  Hæn- 
derne af  den  Tidsaand,  af  de  Fore- 
stillinger, hvori  de  alle  leve  og  røre 
sig.  Den  store  Kunstner  forstaar  vis- 
selig at  faa  det  til  at  sige  noget  nyt 
og  noget  aandfuldt,  uden  derfor  at 
være  uafhængig  af  det;  den  ringere 
Kunstner  leverer  kun  endnu  en  Gen- 
tagelse af  det,  idet  han  tankeløst 
afskriver  det  efter  Diktat  af  Tids- 
alderens Mode. 

Der  er  desuden  noget,  som  giver 
det  Motiv,  vi  her  behandle,  en  ganske 
særegen  historisk  Interesse,  nemlig 
at  det  er  saa  betegnende  —  maaske 
mere  betegnende  end  noget  andet 
enkelt  paaviseligt  Træk  —  for  Mod- 
sætningen mellem  antik  og  moderne 
(kristelig)  Kunst.  Da  jeg  engang  i 
en  Samtale  med  en  bekendt  tysk 
Forsker  i  antik  Kunst  bragte  dette 
Problem  paa  Bane,  udtalte  han  — 
lidt  for  rask  — ,  at  Antiken  jo  slet 
ikke  kendte  dette  Motiv  (Haanden 
paa  Brystet).  Deri  huskede  han  vel 
i  Øjeblikket  fejl,  saaledes  som  det 
kan  hændes  endog  den  lærdeste ;  men 
Ytringen  har  alligevel  sin  Værdi,  fordi 
den  viser,  at  man  ved  et  hurtigt 
Overblik  over  den  antike  Billedkunst 
slet  ikke  bliver  var,  at  Motivet  fore- 
kommer  i    den.     Det   findes    OgSaa   i  pig.  2.  Hasselberg:  Snoklockan. 

Virkeligheden   yderst   sjælden.     Og  (Ny  Carlsberg  Giyptothek.) 

om  det  end  er  Videnskabens  Pligt  at 

holde  skarpt  Øje  med  Undtagelserne,  saa  har  det  endnu  større  Betyd- 
ning, at  den  gør  den  rette  Forskel  imellem,  hvad  der  er  Undtagelse  og 
hvad  der  er  Regel.  Der  er  aldeles  ikke  Tale  om,  at  Motivet  i  Antiken 
udfolder  sig  i  den  rige  Skala  af  Betydninger,  som  det  har  i  den  kriste- 
lige Tidsalders  Kunst,  og  som  vi  i  det  følgende  skulle  gennemgaa.  Det 
synes  endog  slet  ikke  i  Oldtiden  at  have  havt  den  Betydning,  som  senere 
er  blevet  næsten  den  almindeligste  for  det  (Forsikring,  i  religiøs  eller 
verdsHg  Betydning).    Og  naar  Nutidens  Grækere  lægge  Haanden  paa 

Brystet  til  Tegn  baade  paa  Hilsen  og  paa  Tak,  saa  kommer  det  aaben- 
bart  fra  en  Indflydelse  fra  Orienten  og  er  ikke  nogen  Arv  fra  det  gamle 
Grækenland. 

Enhver  husker,  hvorledes  den  Medicæiske  Venus  og  de  med  den 
beslægtede  antike  Statuer  holde  deres  Hænder:  Gudinden  dækker  —  eller 

lader,  som  hun  dækker 
—  Brystet  med  den  ene 
Haand,  Skødet  med  den 
anden.  Det  er  et  Mo- 
tiv, som  vel  kan  tages 
med  i  denne  Sammen- 
hæng, men  dog  kun  staar 
i  en  udvortes  Forbin- 
delse med  vort  egentlige 
Æmne.  Bortset  herfra 
har  Haanden  paa  Brystet 
i  den  antike  Kunst,  saa 
vidt  min  Erfaring  stræk- 
ker, kun  én  tydelig  Me- 
ning, nemlig  Sorg;  den- 
ne Mening  kan  Motivet 
vel  ogsaa  have  i  den  mo- 
derne Kunst,  men  for- 
holdsvis sjælden. 

Langt  hyppigere  fore- 
kommer i  Antiken  Be- 
vægelsen af  Haanden  til 
Hovedet,  i  alt  Fald  fra 
det  fjerde  Aarhundrede 
f.  Kr.  at  regne,  i  alle- 

Fig.  3.    Michelangelo:  Fangen.    (Louvre.)  liaaude    KuUStværker,  i 

livilke  det  sjælelige  Ud- 
tryk eller  Sammenspil  er  fremhævet,  som  i  Gravrelieffer  fra  Athen  eller 
Malerier  fra  Pompeji  og  Herculanum  *. 

Paa  de  græske  Gravmæler  betegner  Haandens  Bevægelse  til  Hovedet 
atter  Sorg:  den  forekommer  sjældnere  blandt  Kompositionens  Hoved- 
personer, sjældnest  i  Figuren  af  den  afdøde  selv  (der  jo  fremstilles  som 
levende),  hyppig  derimod  i  de  omgivende  Figurer  af  Slægtninge,  Venner 
eller  Tyende,  som  med  vemodige  Blikke  betragte  den  afdødes  Skikkelse. 

*  Fortrinlige  Bemærkninger  om  disse  Motiver  i  den  antike  Kunst  findes  i  A.  Furt- 
wiinglers  Text  til  det  nye  Afbildningsværk  over  Die  Sammhing  Sahoiiroff  {Taf.  XV,  XVI, 
XVII).  —  Se  ogsaa  Heuzeys  Bemærkninger  i  Monuments  grecs  publiés  par  l'association 
pour  l'encouragement  des  etudes  grecques  en  France  1874.  Heuzeys  Mening  om  det  der 
meddelte  Tilfælde  (Haanden  paa  Brystet)  kan  jeg  forøvrigt  ikke  tiltræde. 

I  Malerierne  har  Motivet  atter  Betydning  af  Sorg;  men  der  faar  den  til- 
lige i  flere  smukke  Exempler  Udtrykket  af  tænksom  Overvejelse  eller 
digterisk  Inspiration.  Man  ledes  til  at  antage,  at  saadanne  Bevægelser, 
hvorved  Figurens  periferiske  Dele  bøjes  tilbage  imod  dens  Midte,  oprin- 
delig have  været  Antikens  Følelse  imod,  idet  man  foretrak  en  fri  og 
frank  Udfoldning  af  Skikkel- 
sen. Derfor  have  disse  Be- 
vægelser oprindelig  været  op- 
fattede som  henhørende  til 
Livets  mørke  Side.  Men  det 
ligger  ogsaa  i  Antikens  Ka- 
rakter, at  den  i  hvert  Fald 
maatte  foretrække  den  Bevæ- 
gelse, der  mere  betegner  en  ob- 
jektiv Kontemplation,  for  den, 
som  viser  tilbage  til  den  stærkt 
bevægede  Subjektivitet. 

I  et  andet  Skrift  (»Sergei 
og  Thorvaldsen«  p.  162)  har 
jeg  kortelig  paavist,  hvorledes 
Thorvaldsen,  der  var  stillet 
midt  imellem  antik  og  kriste- 
lig Tradition,  forholder  sig 
til  slige  Haandbevægelser,  og 
at  han,  paa  Antikens  Vis,  i 
det  hele  ubetinget  foretrak 
Bevægelsen  af  Haanden  til 
Hovedet.  Her  skal  jeg  tilføje 
et  Træk  til  Sammenligning 
mellem  ham   og  Rafael,  ^i 

hvilket  han  viser  sig  som  Re-  Fig-  4.   Gérard    Amor  og  Psyche.  (Louvre.) 

præsentant  for  den  antike  Op- 
fattelse, Rafael  for  den  kristelig  moderne.  De  have  begge  komponeret 
Billeder  af  Psyche,  som  af  Merkur  bæres  op  ad  til  Olympen  efter  alle 
Jordelivets  Lidelser  (Rafaels  Fresker  i  Farnesina,  Thorvaldsens  lille  runde 
Relief  i  Museet,  Nr.  432).  Rafael  lader  Psyche  folde  Hænderne  korsvis 
over  Brystet  ligesom  i  Andagt,  Thorvaldsen  lader  hende  holde  Fingeren 
op  mod  Hagen  i  ufravendt,  fængslet  Beskuelse  af  Himlens  forventede 
Herlighed. 

Hvorledes  Bevægelsen  af  Haanden  til  Brystet  forekommer  i  den 
antike  Kunst,  skal  jeg  forsøge  at  gøre  Rede  for  paa  et  andet  Sted;  det 
er  en  Sag,  som  indeholder  altfor  meget  dunkelt  og  tvivlsomt  til  at  kunne 
interessere  en  større  Læsekreds.  Derimod  antager  jeg,  at  det  kan  inter- 
essere flere  at  betragte,  hvor  rigt  dette  Motiv  udfolder  sig  i  den  moderne 

Kunst:  det  er  ogsaa  egentlig  kun  i  den,  at  man  tilfulde  kan  studere  dets 
Betydning.  At  mine  Exempler  fortrinsvis  ere  tagne  fra,  hvad  man  faar 
at  se  i  Paris  og  London,  kommer  deraf,  at  jeg  for  et  Par  Aar  siden  tog 
Problemet  med  mig  til  nøjere  Studium  paa  en  Rejse  til  disse  Byer,  i 
hvis  store  Samlinger  Kunsten  er  saa  overordentlig  rigt  og  alsidigt  repræ- 
senteret.    Dog  har 

wg^^^mm^mm^^mj^^gBB^^^^gBmB^^^^gm  naturligvis  ogsaa 

taget  Hensyn  til  vig- 
tige Fænomener  fra 
Kunstværkerne  i  an- 
dre Lande. 

*  * 
* 

Jeg  begynder  med 
Exempler,  som  hen- 
høre til  det  ene  Ud- 
gangspunkt for  Be- 
vægelsen, den  pa- 
thetiske  Fornem- 
melse af  Hjerte- 
livet, uden  mind- 
ste Bibetydning  af 
noget  demonstrativt, 
undtagen  forsaavidt 
som  Bevægelsen  i  og 
for  sig  maa  betegne 
en  Bevidsthed  om 
éns  egen  Person  og 
fører  til  Jeg'ets  Be- 
greb. 

Haanden  føres  til 

Fig.  5.  Reynolds:  The  age  of  innocence.  National  Gallery.  (London.)       Brystet     SOm  Uvil- 

kaarligt  Udtryk  for 
det  va  agn  en  de  (eller  det  svindende)  Liv  i  Hjerte  og  Aandedrag. 

Paa  Salonen  i  Paris  1885  fandtes  et  Maleri  af  N.  A.  Laurens:  Eva, 
som  fornemmer  sit  Hjertes  første  Slag.  Det  har  Betydning  for 
os  som  Illustration  af  vort  Æmne,  ellers  var  det  ikke  noget  betydeligt 
Kunstværk.  Eva  stod  nyskabt  og  lagde  venstre  Haand  paa  Brystet, 
højre  Haand  oven  paa  venstre,  idet  hun  med  en  vis  nysgerrig  Over- 
raskelse gjorde  den  første  Erfaring  om  Livskildens  Pulseren  i  hendes 
Indre  og  ligesom  for  første  Gang  hilste  paa  sit  eget  Jeg.  Det  er  en  lig- 
nende Tanke,  som  er  —  langt  skønnere  —  udtrykt  i  Paul  Dubois's 
herlige  Statue  af  den  nyskabte  Eva  (Fig.  1)*.   »Hun  lægger  Hænderne 

*  Ny  Carlsberg  Glyptothek.  Smukt  afbildet,  efter  en  Tegning  af  A.  Jerndorff,  i  min 
Billedkunst  (1884),  p.  310. 

paa  Brystet«  —  saaledes  har  jeg  tidligere  beskrevet  Motivet  —  »i  en  For- 
nemmelse af,  at  den  Kilde  af  Livsfryd,  som  med  ét  vælder  frem  af 
hendes  Bryst,  næsten  bliver  hende  for  stærk«.  Imidlertid  forekommer 
det  mig  muligt,  at  Kunstneren  her  har  tænkt  sig  Eva  staaende  ligeover- 
for sin  Skaber,  saaledes  at  Bevægelsen  faar  en  Bibetydning  af  Tak- 
nemlighed. Men  rent 
og  ublandet  fremtræder 
det  pathetiske  i  Motivet 
i  den  svenske  Billed- 
hugger Hasselbergs  Sta- 
tue :  Snoklockan* 
(Fig.  2),  en  ung  Pigeskik- 
kelse, i  hvilken  Kunst- 
neren har  personifice- 
ret det  efter  Vinterdva- 
len vaagnende  Plante- 
liv: hun  staar  endnu 
halvt  drømmende  og  fø- 
rer den  ene  Haand  mod 
Hjertet,  den  anden  mod 
Hovedet:  Hjertets  for- 
stærkede Slag  fremkal- 
der mere  levende,  vaag- 
ne,  bevidste  Forestillin- 
ger. Jeg  har  tidligere** 
paavist  om  denne  Statue, 
at  den  paa  en  vis  Maade 
er  en  Reminiscens  af  den 
ene  af  Michelangelos  to 
berømte     Fanger  i 

Louvre- Museet,   nemlig  Fig.  6.  Ingres:  Ødipus  og  Sfmxen.  (Louvre.) 

den  yngste  af  dem,  der 

ligeledes  fører  Hænderne  til  Brystet  og  til  Hovedet  (Fig.  3),  idet  den 
urolige  Sjæl  gennem  dunkle  Drømme  synes  at  kæmpe  sig  frem  til  Frihed 
og  Bevidsthed.  I  Michelangelos  Figur  har  man  i  Grunden  det  Motiv, 
hvorom  vi  tale,  givet  paa  den  mest  oprindelige  og  elementære  Maade: 
det  er  kun  det  til  Frihed  og  Bevidsthed  vaagnende  Menneske  og  fore- 
stiller intet,  som  betegnes  ved  et  mythologisk  eller  symbolsk  Navn. 

Man  kunde  ogsaa  tænke  sig  det  af  Prometheus  skabte  Lermenneske 
førende  Haanden  til  Brystet,  idet  Athene  sætter  Sommerfuglen  paa  dets 
Hoved.  Jeg  mindes  imidlertid  ikke  Exempler  paa,  at  Kunsten  har  frem- 
stillet det  saaledes. 

*  Udstillet  paa  den  nordiske  Udstilling  i  København  1883. 
**  Ude  og  Hjemme,  6te  Aargang,  1883,  Nr.  313. 


19 


Fornemmelsen  af,  at  Livet  rinder  ud  og  svinder,  fører  ogsaa  uvil- 
kaarlig  Haanden  til  Brystet;  saaledes  i  Dupatys  Statue  af  Biblis,  som 
forvandles  til  Kilde,  blandt  de  moderne  Skulpturer  i  Louvre.  Det 
er  en  ung  Pigeskikkelse,  som  ligger  paa  Jorden;  hun  føler,  hvorledes 
Hjerteslaget  taber  sig:  herefter  vil  hendes  Livs  Strøm  ikke  bevæge  sig 
i  varmt  pulserende  Takt  som  de  virkelige  levende  Væseners,  men  i  en 
fuldkommen  ensformig,  uafbrudt  Strøm  som  en  Kilde.  Hun  tager  Afsked 
med  sit  menneskelige  Jeg. 

I  de  her  anførte  Værker  har  Fantasien  ført  Kunstnerne  ud  over 
Virkelighedens  Grænse  til  Forestillinger,  som  hverken  ere  umiddelbart 
erfarede  i  Livet  eller  kunne  være  det :  Eva  træder  f.  Ex.  ind  i  Livet  som 
voxen  Skikkelse.  Til  Grund  for  Anvendelsen  af  Motivet  i  saadanne  Op- 
gaver ligger  Iagttagelsen  af,  at  det  overhovedet  er  betegnende  for  en  Op- 
vaagnen  til  et  højere  Sjæleliv,  f.  Ex.  den  første  Følelse  af  Elskov.  Paa 
Gérards  Maleri  af  Amor  og  Psyche  (i  Louvre,  Fig.  4)  ser  man  Psyche 
som  ganske  ung,  omtrent  fjortenaarig  Pige,  idet  Amor  trykker  det  første 
Kys  paa  hendes  Pande,  trykke  sine  Hænder  ind  imod  Brystet,  den  ene 
ovenpaa  den  anden,  medens  hun  stirrer  drømmende  frem  for  sig.  Det  er 
den  samme  Bevægelse  som  i  det  ovennævnte  Billede  af  Eva,  der  for- 
nemmer sit  Hjertes  første  Slag.  Gérards  Æmne  er  vel  ogsaa  idealt,  men 
dog  ikke  hævet  over  virkelig  Erfaring;  thi  hvorledes  den  første  Kærlig- 
hed, det  vaagnende  Hjerteliv,  bærer  sig  ad,  det  kan  man  se  i  Livet. 
Den  første  mere  bevidste  Opvaagnen  af  den  religiøse  Følelse  kan  søge 
et  lignende  Udtryk  (J.  L.  N.  Jalert's  Statue  la  priére  i  Louvre).  Motivet 
er  overhovedet  særdeles  betegnende  for  Overgangen,  Grænse- 
skellet, mellem  Barndommen  og  den  voxne  Ungdom,  men  i 
den  egentlige  Barnealder  hører  det  mindre  hjemme.  Det  paa 
en  Gang  bevidste  og  sentimentale,  der  er  ved  det,  stemmer  ikke  med 
Barnets  rent  naive  Natur  (hvilket  maaske  ogsaa  staar  i  en  hemmeligheds- 
fuld Forbindelse  med,  at  det  er  saa  sjældent  i  Antiken).  Der  fattes  vel 
ikke  Exempler  paa,  at  endog  udmærkede  Kunstnere  have  anvendt  det  i 
Barneskikkelser;  men  om  de  have  gjort  vel  den,  er  et  andet  Spørgsmaal. 
Jeg  kan  anføre  Joshua  Reynolds's  meget  bekendte  Maleri:  The  age  of 
innocence  i  National-Galleriet  i  London:  en  ganske  lille  Pige,  som  sidder 
paa  Jorden  med  Benene  trukne  ind  under  sig  og  lægger  Hænderne  paa 
Brystet,  den  ene  over  den  anden,  ligesom  Gérards  Psyche  (Fig.  5).  Det 
er  falsk  i  Udtrykket:  Barnealderen  har  et  uskyldigt  Hjerte;  men  det 
beror  netop  paa,  at  den  endnu  ikke  véd  noget  om  sit  Hjerte,  aldrig  har 
lagt  Mærke  til  det. 

Det  er  ikke  alene  denne  Følelseslivets  Begyndelse  og  Ende,  dets 
Vaagnen  og  Hendøen,  men  overhovedet  enhver  stærk  Svulm  en  af 
det  eller  Venden  i  det,  som  kan  føre  Haanden  til  Hjertet.  Det  kan 
ske  i  Overraskelse,  Indignation,  Vrede,  Smerte,  Sorg,  Mod- 
bydelighed, Afmagt,  Længsel,  Nydelse,  Glæde,  Jubel,  Hen- 

Fig.  7.  Leonardo  da  Vinci:  Nadveren.   Brudstykke.  (Milano.) 


rykkels e  osv.  Det  nytter  næppe  at  opregne  alle  de  forskellige  Kvali- 
teter af  Følelser,  som  kunne  medføre  denne  Bevægelse,  og  det  vilde  være 
altfor  vidtløftigt  at  anføre  Exempler  fra  Kunstens  Verden  for  hver  enkelt 
af  dem,  efter  som  det  netop  ikke  er  Følelsens  Kvalitet,  som  her  er  det 
afgørende,  men  dens  Intensitet.  Det  kommer  an  paa,  at  Indtrykket 
udenfra  virker  saa  stærkt  paa  Sjælen,  at  det  ikke  flyder  roligt  over  i  dens 
Strøm,  men  at  Sjælen  ligesom  vægrer  sig  ved  eller  betænker  sig  paa  at 
give  det  Rum,  og  at  Sjælsbevægelsen  derfor  foreløbig  kommer  ud  af  sin 
sædvanlige  Takt.  Derfor  betegner  denne  Haandbevægelse  som  Udtryk 
for  en  Følelse  egentlig  altid  et  Element  af  Lidelse,  endog  hvor  Følelsen 
ellers  er  Lyst  eller  Nydelse. 

Hos  stærke,  i  Livets  strænge  Skole  hærdede  Mænd  hører  der  natur- 
ligvis et  forholdsvis  voldsomt  Indtryk  til  for  at  fremkalde  saa  stærk  en 
Taktforandring,  at  den  føles  som  en  Lidelse  eller  endog  truer  med  at 
tage  Magten  fra  Personen.  Bedst  kan  dette  maaske  illustreres  ved  det 
herlige  Sted  i  Odysseen  (Begyndelsen  af  20de  Sang),  hvor  Odysseus,  der 
om  Natten  ligger  ukendt  i  sin  egen  Hal,  hører  sit  eget  Huses  Tjeneste- 
piger lefle  med  Bejlerne. 

Da  kom  Hjertet  i  Konningens  Bryst  i  det  hæftigste  Oprør, 
Og  med  sig  selv  han  vejede  dybt  i  Sind  og  i  Hjerte, 

Jul.  Lange:  Udvalgte  Skrifter.    II.  3 

Enten  han  op  skulde  springe  paa  Stand  og  dræbe  dem  alle, 

Eller  en  Gang  til  Slutning  endnu  med  de  trodsige  Herrer 

Lade  dem  gantes  og  letle;  højt  glammed  i  Brystet  hans  Hjerte. 

Ret  som  en  Hund,  der  om  Hvalpene  gaar,  som  den  nylig  har  kastet, 

Gør  ad  den  fremmede  Mand  og  strax  er  rede  til  Angreb, 

Saaledes  glammed  hans  Hjerte  af  Harm  over  al  denne  Skændsel, 

Hæftig  han  slog  sig  for  Bryst  og  formaned  sit  Hjerte  saalunde: 

Giv  dig  tilfreds,  mit  Hjerte!  en  lumpnere  F'ærd  har  du  fordum 
Taalt  den  Dag,  da  den  vilde  Kyklop  mine  kraftige  Svende 
Frækt  opaad,  dog  taalig  du  bar  det,  indtil  mit  Anslag 
Ud  af  Hulen  dig  førte,  hvor  alt  du  vented  dig  Døden. 

Saa  med  formanende  Ord  han  talte  sit  Hjerte  til  Rette: 
Strax  kom  Hjertet  til  F'atning  igen,  og  rolig  i  Brystet 
Slog  det;  men  selv  paa  sit  Leje  han  vælted  sig  frem  og  tilbage  —  — 

Slaget  paa  Brystet  udtrykker  altsaa  her  den  ethiske  Selvbeherskelse. 
I  Kraft  af  en  Tilbageskuen  til  Fortiden  og  et  Blik  mod  Fremtiden  føler 
Mennesket  baade  Muligheden  og  Nødvendigheden  af  at  kue  Øjeblikkets 
Lidenskab.  Han  kalder  den  til  Orden,  ligesom  man  truer  en  gøende 
Hund  —  og  dog  er  Hjertet  her  en  tro  Gaardhund,  der  blot  er  altfor 
nidkær  for  sin  Herres  Vel.  Jeg  antager,  at  Homer  her  har  tænkt  sig 
Odysseus's  Slag  for  Brystet  givet  med  knyttet  Haand.  Saaledes  har 
Billedhuggeren  Fagatier  i  en  Statue  i  Louvre  fremstillet  Spartacus,  Høv- 
dingen for  de  mod  Romerne  oprørske  Slaver,  trykkende  Hænderne,  der 
ere  knyttede  om  de  sønderbrudte  Lænker,  ind  imod  Brystet,  idet  han 
søger  at  vinde  Herredømme  over  den  lidenskabelige  Strøm  af  Harme  i 
sit  Indre. 

I  Modsætning  til  slige  barske  Mandsskikkelser  kommer  Ungdom- 
mens, især  Kvindekønnets  Hjerte  lettere  i  Bevægelse  og  er  et  mere  tint 
mærkende  Organ  for  Følelseslivet:  her  behøves  der  ikke  saa  stærke  Ind- 
tryk, for  at  Haanden  skal  føres  til  Hjertet.  I  fremhævet  Betydning 
bruges  jo  ogsaa  Ordet  Hjerte  til  at  betegne  en  levende  Modtagelighed 
for  Indtryk  af  andres  Skæbne,  en  fin  Medfølelse;  og  allerede  fra  gammel 
Tid  fremstilles  gerne  allegoriske  Personifikationer  af  sympathiske  Sinds- 
tilstande eller  Dyder  med  Haanden  paa  Brystet.  Saaledes  Mansuetiido 
(selskabelig  Omgængelighed)  paa  Nicola  Pisanos  Prædikestol  i  Baptiste- 
riet i  Pisa,  Comitas  (Venlighed)  i  Rafaels  skønne  Figur  i  Constantins- 
Salen  i  Vatikanet,  Clementia  (Mildhed)  f.  Ex.  paa  Gravmæler  i  Westminster- 
Abbediet.  Her  er  da  en  fin  Streg,  som  adskiller  den  sunde  og  naturlige 
Finhed  i  Følelsen  fra  den  usunde  og  affekterte:  Sentimentaliteten, 
der,  hvis  den  skulde  fremstilles  allegorisk,  ganske  sikkert  ogsaa  maatte 
lægge  Haanden  paa  Brystet,  ligesom  den  jo  gør  det  i  det  virkelige  Liv. 
Og  hermed  forbinder  sig  da  en  hel  Mængde  Brug  og  Misbrug  af  »Hjertet« 
som  Begreb  og  »Hjertet«  som  Symbol:  den  Bytten  Hjerte  med  Jesus, 
der  f.  Ex.  forekommer  i  den  heil.  Katharina  af  Sienas  Legende,  Andagten 
for  Jesus's  hellige  Hjerte  fra  det  17de  Aarhundrede  af,  særegne  Begra- 

velser  af  det  udtagne  Hjerte  og  Dyrkelsen  af  det,  tilsidst  endog  af  Marats 
under  Rædselsherredømmet  1793,  m.  m. 


Ingres  har  paa  et  bekendt  Maleri  (i  Louvre,  coll.  Duchatel)  malet 
Ødipus,  som  gætter  Sfinxens  Gaade.  Han  staar  rolig  ligeoverfor  Uhyret 
og  holder  Fingrene  pe- 
gende ind  imod  sit  Bryst 
(Fig.  6).  Kunstneren  har 
derved  betegnet,  at  Ødi- 
pus gætter  Gaaden.  Dens 
Løsning  var  som  bekendt 
»Mennesket«;  og  Be- 
vægelsen af  hans  Haand 
siger:  det  er  mig  (Men- 
nesket). Heri  have  vi  et 
Exempel  paa  den  rent 
demonstrative  (paa- 
pegende) Betydning  af,  at 
Haanden  føres  til  Brystet, 
uden  at  deri  blander  sig 
noget  pathetisk  Udtryk  af 
en  indre  Følelse.  Dette 
demonstrative  var,  som 
vi  have  set,  det  andet 
Udgangspunkt  for  Bevæ- 
gelsen. Her  forudsættes 
en  eller  flere  andre  til- 
stedeværende, for  hvem 
Personen  paapeger  sit 
eget  Jeg. 

Det  er  ogsaa  Løsnin-  Fig. 
gen  af  en  Gaade,  som 
giver  det  dramatiske  Liv 

til  de  mangfoldige  Fremstillinger  af  Nadveren,  det  vil  sige:  det  Moment 
i  den,  da  Kristus  udtaler  Ordene:  »En  af  Eder  skal  forraade  mig«,  der 
vare  lige  saa  uforstaaelige  som  overraskende  for  de  tilstedeværende  Apostle. 
Hvem  sigtede  Mesteren  til  med  disse  skrækkelige  Ord?  »De  bleve  saare 
bedrøvede«,  siger  Evangeliet,  »og  begyndte  hver  især  at  sige  til  ham: 
Herre,  er  det  mig?«  (Matth.  26,  22).  Paa  Billederne  af  dette  Optrin  ser 
man  ogsaa  gerne  en  eller  flere  af  Apostlene  lægge  Haanden  paa  Brystet 
med  Spørgsmaalet:  er  det  mig,  eller  Forsikringen:  det  er  ikke  mig. 
Det  er  for  det  meste  den  Apostel,  som  sidder  Kristus  nærmest.  Paa 
det  berømte  Maleri  i  Milano  (Fig.  7)  har  Leonardo  da  Vinci  benyttet 


Andrea  del  Sarlo :  Judas.  (Brudstykke  af  Nadver- 
billedet  i  s.  Salvi.  Florents.) 

Motivet  saaledes,  at  han  lader  en  ungdommelig  Apostel  (Philippus),  som 
har  den  tredje  Plads  fra  Kristi  venstre  Haand,  rejse  sig  og  bøje  sig 
stærkt  fremad  mod  Kristus,  idet  han  trykker  Fingerspidserne  af  begge 
Hænder  ind  imod  sit  Bryst.  Goethe  fortolker  i  sin  Afhandling  om  Male- 
riet denne  Bevægelse  fuldkommen  træffende  ved  at  omsætte  den  i  føl- 
gende Replik:  »Herre,  mig 
er  det  ikke!  ~  Du  ved 
det!  —  Du  kender  mit 
rene  Hjerte.  —  Mig  er  det 
ikke!«*  Motivet  er  altsaa 
ogsaa  her  demonstrativt, 
fremhæver  Personens  eget 
Jeg;  men  det  er  tillige,  og 
i  fuldt  saa  høj  Grad,  pa- 
thetisk,  et  Udtryk  for  den 
utaaleligste  Angest  og  Hjer- 
tevé,  den  inderligste  Trang 
til  Bekræftelse  paa,  at  man 
er  et  uskyldigt  Menneske 
og  ikke  en  sort  Forræder. 
Det  angaar  her  Jeg'et  i 
den  dybeste  Betydning  af 
Ordet  som  moralsk  Per- 
so  n  1  i  g  h  e  d  og  forudsætter 
egentlig,  at  Hjertet  i  den 
almindelige  Bevidsthed  har 
faaet  Hævd  paa  at  være 
Samvittighedens  Sæde. 

Paa  et  andet  udmærket 
Nadverbillede,  nemlig  An- 
drea del  Sarto's  i  S.  Salvi 
ved  Florents,  er  det  und- 
tagelsesvis Forræderen,  Ju- 
das, som  lægger  Haanden  paa  Brystet  med  Spørgsmaalet :  er  det  mig?  (Fig.  8, 
Matth.  anf.  Kapitel,  Vers  25),  idet  hans  Mine  udtrykker  den  højeste  Over- 
raskelse over,  at  hans  HemmeHghed  er  lagt  aaben  frem.  (Kristus  be- 
svarer Spørgsmaalet  ved  at  lægge  Brødet  i  hans  anden  Haand). 

Overhovedet  medføres  Bevægelsen  af  Haanden  til  Brystet  let  af  et- 
hvert Udsagn  eller  enhver  Tanke,  hvori  Begrebet  jeg  (jeg,  mig,  min,  mit 
o.  s.  V.)  eller  i kk e-jeg  forekommer  paa  en  særlig  fremhævet  Maade.  Paa 
Rafaels  »Transfiguration«  (i  Vatikanet)  føres  den  maanesyge  Dreng  hen 
til  Apostlene,  for  at  de  skulle  helbrede  ham,  medens  Mesteren  selv  er 
vandret  op  paa  Bjerget.  Den  forreste  af  Apostlene  lægger  den  ene  Haands 

*  Goethe,  Ueber  Kunst  und  Alterthum,  I,  3.  130. 


Fitf.  9.  Rafael: 


Forarbejde  til  Transfigurationen.  Tegning. 
(Louvre.) 

Fingre  ind  imod  Brystet  og  peger  med  den  anden  op  til  Bjerget  (Fig.  9). 
Jeg  kan  ikke  hjælpe,  saa  megen  Medlidenhed  jeg  end  føler  med  Eder; 
men  han  deroppe  kan  —  vent  paa  ham.  Her  er  Bevægelsen  mest  demon- 
strativ. Den  anden  ved  Siden  af  ham  trykker  begge  Hænder  ind  mod 
Brystet,  raadvild,  pint  af  sin  egen  Vanmagt,  der  ikke  kan  hjælpe  paa 
en  saa  skrækkelig  Ulykke. 
Her  er  Bevægelsen  over- 
vejende pathetisk. 

Ved  Udtalelsen  af 
Ordet  jeg  paa  en  saadan 
fremhævet,  emfatisk  Maa- 
de  og  den  tilsvarende 
Haandbevægelse  er  der 
for  det  meste  enten  Yd- 
myghed eller  Stolthed 
med  i  Spillet,  enten  en 
Følelse  af,  at  man  føler 
sig  lille  eller  at  man  føler 
sig  stor  —  eller  paa  én 
Gang  noget  af  begge  Dele. 
I  dyb  Erkendelse  af  egen 
Intethed,  fortabte  Rettig- 
heder og  Trang  til  at  ta- 
ges til  Naade  lægger  den 
fortabte  Søn,  hvor  han 
knæler  for  Faderen,  Hæn- 
derne korsvis  over  Brystet 
(Lionello  Spada's  Maleri  i 
Louvre).  Paa  Sebastian 
del  Piombo's  skønne  Bil- 
lede (sammesteds)  af  Ma- 
rias og  Elisabeths  Møde 
lægger  Maria,  der  er 
svanger  med  Jesusbarnet,  den  venstre  Haand  paa  Brystet,  hvilket  her 
aabenbart  udtrykker  en  Følelse  af  Ydmyghed:  »At  sligt  skulde  vederfares 
mig!  Det  er  meget  mere,  end  jeg  har  fortjent.«  Der  blander  sig  mere 
stolt  Glæde  i  Ydmygheden  hos  Marias  Moder,  den  hellige  Anna,  paa  flere 
Billeder  af  ældre  udenlandsk  Kunst:  hun  lægger  Haanden  paa  Brystet 
ligesom  med  en  Undren  over,  at  hun  og  hendes  Slægt  ere  udvalgte  til 
saa  store  Ting.  En  egen  Forbindelse  af  Ydmyghed  eller  Beskedenhed  og 
Stolthed  har  Rafael  skildret  levende  og  skønt  i  den  Scene  af  Psyches 
Historie  (i  Freskomalerierne  i  Farnesina),  hvor  Psyche  efter  al  udstanden 
Fare  og  Møje  omsider  bringer  Krukken  med  Skønheds-Salven  til  den 
strænge  Venus  (Fig.  10).  Hun  knæler  for  Gudinden,  hæver  Krukken  i  Vejret 


Fig.  10.  Rafael 


Udkast  til  Fresco 
(Louvre.) 


Farnesina.  Tegning. 

med  den  ene  Haand  og  lægger  den  anden  paa  Brystet  med  et  Udtryk  at 
troskyldig  Glæde  over  at  have  kunnet  udføre  Befalingen:  »Se  det  har 
jeg  kunnet  gøre.« 

En  anden  Forbindelse  af  de  to  modsatte  Elementer  har  man  i  Stolt- 
hedens Nedladenhed,  som  ogsaa  kan  udtrykke  sig  ved  denne  Haand- 
bevægelse.  Et  Exempel  derpaa  er  Pugets  store  Relief  af  Alexander  og 
Diogenes  (i  Louvre).  Den  stormægtige  Konge  rider  forbi  den  kyniske 
Filosof  i  hans  Tønde,  trykker  Haanden  meget  theatralsk  og  demonstrativt 
ind  mod  sit  Bryst  og  forsikrer:  »Var  jeg  ikke  Alexander,  vilde  jeg  være 
Diogenes  —  men  jeg  er  nu  alligevel  Alexander.«  Det  er  en  Indrømmelse 
af  den  store  Existens  til  den  lille. 

Endelig  det  rene  Hovmod.  Et  Exempel  har  man  paa  det  første 
Maleri  af  Hogarths  bekendte  Række:  The  marriage  å  la  mode  (Fig.  11, 
Nationalgalleriet  i  London).  Det  forestiller  Afslutningen  af  Ægteskabs- 
kontrakten  mellem  den  unge  Lord  og  den  borgerlige  Pige.  Medens 
Brudens  Fader,  den  hovedrige  Borgermand,  efterser  Papirerne,  sidder 
Brudgommens  Fader,  den  fattige,  dumme,  podagristiske  Adelsmand  og 
peger  med  den  ene  Haand  paa  sit  Stamtræ,  idet  han  med  den  anden 
banker  sig  let  paa  Brystet:  Se  saadan  en  Mand  er  jeg! 

For  at  illustrere  Toppunktet  af  Jeg'ets  Følelse  af  sig  selv,  sin  egen 
Ret  og  Adkomst,  maa  jeg  nævne  et  nyere  fransk  Maleri  (Salonen  1885), 
som  vistnok  ingenlunde  var  fremragende  som  Kunstværk,  men  ret  skarp- 
sindigt tænkt  som  Allegori  og  betydningsfuldt  og  uundværligt  i  denne 
Sammenhæng.  Det  var  et  stort  Billede  af  Charles  Landelle:  Le  droit 
moderne.  Øverst  svævede  »Friheden«  med  brudte  Lænker,  neden  under 
tronede  »Loven«.  Ved  Foden  af  hendes  Trone  stod  til  den  ene  Side 
»Retfærdigheden«;  til  den  anden  saa  man  en  ung  Mand,  en  Repræsen- 
tant for  Nutidens  Ungdom :  han  holdt  i  den  ene  Haand  en  Rulle,  hvorpaa 
Menneskerettighederne  vare  opskrevne.  En  Mand  af  den  ældre 
Skole,  en  ærværdig  Dommer,  lagde  sin  Haand  paa  hans  Skulder  og 
pegede  ned  paa  en  Tavle,  som  holdtes  af  to  Genier,  og  hvorpaa  der 
stod:  Ingen  Rettigheder  uden  Pligter.  Denne  Formaning  besvarer 
saa  den  unge  Mand  ved  at  lægge  Haanden  paa  Brystet,  idet  han  aaben- 
bart  erklærer  sin.  Individets,  uafhængige  Ret:  Jeg  har  i  mig  selv, 
som  Menneske,  Maalestokken  for,  hvad  der  er  min  Ret.  Det  er  en  yderst 
betegnende  Anvendelse  af  dette  Motiv  i  dets  demonstrative  Betydning, 
Superlativet  af  Individualismen,  af  at  Jeg'et  isolerer  sig  og  fremhæver 
sig  som  sin  egen  Overhøjhed.  Det  er  Ordet  jeg  med  tre  tykke  Streger 
under. 

Man  kan  altsaa  med  en  vis  Ret  sige,  at  Haanden  paa  Brystet  er  en 
lige  ejendommelig  Betegnelse  for  den  dybeste  Ydmyghed  og  det  mest 
svimlende  Overmod.  Fra  hin  forlorne  Søn,  som  vender  angrende  hjem, 
til  den  nyeste  Nutids  forlorne  Søn,  som  erklærer  Individets  absolute  Ret, 
er  der  en  lang  Skala  af  Overgange.    Der  staar  i  Lukas's  Evangelium 

(18,  10  fF.)  om  Tolderen,  at  han  stod  langt  borte  og  vilde  end  ikke  opløfte 
sine  Øjne  til  Himlen,  men  slog  sig  for  sit  Bryst  og  sagde:  Gud  være 
mig  Synder  naadig!  Der  staar  ikke,  at  Farisæeren  slog  sig  for  sit 
Bryst,  idet  han  sagde:  Jeg  takker  dig,  Gud,  at  jeg  ikke  er  som  de  andre 


Fig.  11.  Hogarth:  The  marriage  å  la  mode.   (National  Gallery,  London.) 

Mennesker  o.  s.  v.;  men  i  alt  Fald  efter  moderne  Forestillinger  vilde 
denne  Gestus  passe  meget  godt  for  hans  Replik. 

Men  vel  at  mærke:  den  er  ikke  Udtryk  for  den  højeste,  over  alt 
Ansvar  hævede  Magtfølelse.  Den  vilde  slet  ikke  passe  for  en  Jupiter, 
som  tronede  paa  Olymp.  Den  passer  ikke  engang  for  den  suveræne 
Konge:  Ludvig  den  fjortende  lægger  vel  Haanden  paa  Brystet,  hvor  han 
knæler  paa  sin  Grav  (Coyzevox's  Statue),  følende  sit  menneskelige  og 
religiøse  Ansvar:  men  hvor  han  staar  eller  troner  i  kongelig  Herlighed, 
gør  han  det  ikke.  Netop  det  demonstrerende  ved  Motivet  vilde  forud- 
sætte, at  Suveræniteten  eller  Højheden  følte  sig  antastet,  fornægtet,  sat 
under  Tvivl,  og  trængte  til  at  genoprettes  i  andres  Omdømme.  Der  er 
noget  pukkende,  uroligt,  og  i  saadanne  Tilfælde  polemisk  i  Motivet:  det 
er  ikke  den  rent  umiddelbare,  uanfægtede  Sikkerhed  paa  sig  selv,  men 
Nægtelsens  Nægtelse.  Hvor  to  staa  i  et  Forhold  til  hinanden, 
den  ene  som  overordnet,  bydende  eller  givende,  den  anden 

som  underordnet,  lydende,  bedende,  modtagende,  er  det  denne 
og  aldrig  hin,  der  lægger  Haanden  paa  Brystet. 

Dette  Grundforhold  udvikler  sig  i  en  Række  af  enkelte  Forhold,  som 
vi  nu  skulle  gaa  over  til  at  betragte. 

Haanden  paa  Brystet  er  Udtryk  for  at  lægge  sig  noget  paa 
Hjerte,  at  modtage  en  Indskydelse,  en  Lærdom,  Tilskyndel- 
se, Formaning, 
Kaldelse,  Befa- 
ling el.  desl.  I 
denne  Betydning 
kan  den  være  al- 
deles uvilkaarlig 
og  fri  for  ethvert 
Hensyn  til,  om 
den  bliver  set  eller 
ikke;  men  den  kan 
ogsaa  være  mere 
eller  mindre  de- 
monstrativ, be- 
stemt til,  at  andre 
skulle  se  den  og 
modtage  den  som 
en  Forsikring  om 
Modtagelsen. 

Jeg  vil  anføre 
et  Par  Tilfælde, 
hvori  det  uvil- 
kaarlige  i  Bevæ- 
gelsen er  ejendom- 
melig og  smukt 
fremhævet  derved, 
at  den  Person,  som 

Fig.  12.  Rembrandt:  Matthæus.  (Louvre.  modtager  Kaldel- 

sen eller  Lærdom- 
men (og  lægger  Haanden  paa  Brystet),  vender  Ryggen  til  den,  fra  hvem 
den  udgaar.  Rembrandt  har  paa  et  aandfuldt  Maleri  (i  Louvre)  frem- 
stillet Matthæus  skrivende  sit  Evangelium  (Fig.  12).  Englen,  som  ind- 
giver ham,  hvad  han  skal  skrive,  staar  bagved  ham,  lægger  Haanden 
sagte  paa  hans  Skulder  og  hvisker  noget  i  Øret  paa  ham.  Evangelisten 
ser  altsaa  ikke  Englen,  men  stirrer  lige  fremad,  bevæget  lyttende;  han 
holder  den  højre  Haand  med  Pennen  foreløbig  i  Ro  og  lægger  venstre 
Haand  paa  Brystet.  Rembrandt  har  næppe  vidst,  at  Ghiberti  to  hundrede 
Aar  tidligere  paa  sit  Relief  af  Evangelisten  Marcus  med  Løven  paa  den 
nordre  Bronzedør  af  Baptisteriet  i  Florents  havde  taget  Motivet  paa 

en  ganske  overensstemmende  Maade.  En  Nutids-Maler  (E.  J.  Laurent), 
som  paa  Salonen  i  Paris  1885  havde  udstillet  et  smukt  Billede  af  Marias 
Bebudelse,  havde  havt  den  for  dette  Æmne  vistnok  nye  og  originale  Idé 
at  lade  Englen  svæve  bagved  Maria,  saa  at  hun  hører  Bebudelsens  Ord 
som  en  Aanderøst.  Hun  har  rejst  sig  fra  sit  Haandarbejde  og  staar  dybt 
greben  af  det,  hun  hører,  idet  hun  trykker  Haanden  ind  imod  sit 
bankende  Hjerte.  At  Ma- 
ria ved  Bebudelsen  lægger 
Haanden  paa  Brystet  eller 
begge  Hænder  krydsvis  over 
det,  er  ellers  gentaget  Hun- 
dreder af  Gange  i  ældre 
og  nyere  kristelig  Kunst; 
men  hvor  hun  ser  Englen 
lige  for  sig,  faar  det  let  en 
ren  rituel  Betydning  af 
Hylding  og  Andagt.  Saa- 
ledes  som  Laurent  havde 
taget  Motivet,  var  der  lige- 
som kommet  frisk  Blod  i 
det,  en  vis  umiddelbart  følt 
psykologisk  Sandhed. 

Omvendt  have  vi  hos 
Rafael  et  mærkeligt  Exem- 
pel  paa,  at  den,  som  mod- 
tager Lærdommen  og  læg- 
ger sig  den  paa  Hjerte, 
staar  bagved  den,  af  hvem 
han  modtager  den,  og  alt- 
saa  ikke  ses  af  ham :  ogsaa 
her  bliver  altsaa  den  mod- 
tagendes Bevægelse  ensom, 
ikke  demonstrativ.  Det  er 
paa  »Skolen  i  Athen«.  I 

Forgrunden  sidder  som  bekendt  Pythagoras  og  skriver;  bag  ham  bøjer < 
en  Mand  med  Turban  paa  Hovedet  sig  frem  og  ser  over  hans  Skulder: 
han  er  lutter  Ærefrygt  og  Beundring  og  lægger  Haanden  paa  Brystet 
(Fig.  13).  Det  skal  vel  forestille  en  Orientaler;  men  i  hans  Forhold  til 
Oldtidens  Visdom  er  der  noget  ligesom  symbolsk  for  Rafaels  eget  Sam- 
fund og  Tidsalder,  for  den  italienske  Renæssance.  Hjertet  glødede  af 
Begejstring  for  Oldtidens  Litteratur,  man  troede  paa  den  og  hyldede  den 
med  religiøs  Ærefrygt;  men  man  forstod  den  ikke  klart  og  objektivt: 
den  var  foreløbig  noget,  som  var  mere  for  Hjertet  end  for  Hovedet. 
Hvis  man  ret  havde  opfattet  Oldtiden  med  Intelligensen,  Tanken,  saa 


Fig.  13.   Rafael:  Skolen  i  Athen.  Brudstykke. 
(Vatikanet.) 


29 


Fig.  14.    G.  della  Robbia:  Brudstykke  af  Frisen  paa  Hospitalet  i  Pistoja. 


havde  det  været  betegnet  ved  en  Bevægelse  af  Haanden  til  Øjenbrynet 
eller  til  Læben. 

Af  Claude  le  Févre  findes  i  Louvre  et  ret  smukt  Maleri,  »En  Lærer 
og  hans  Elev« :  den  ældre  taler  til  den  yngre,  som  lægger  Haanden  paa 
Brystet.  Man  kan  af  denne  Bevægelse  slutte,  hvad  ogsaa  begge  Figurernes 
Udtryk  bekræfter,  at  der  ikke  her  er  Tale  om  Undervisning  f.  Ex.  i  Gram- 
matik eller  Mathematik,  men  om  en  moralsk  Formaning  eller  Irettesæt- 
telse. Ligesaa  i  Eustache  le  Sueurs  Maleri  af  den  gamle  Tobias,  som 
giver  sin  Søn  Formaninger  angaaende  den  forestaaende  Rejse.  Ret  kuriøst 
^er  det,  at  Guido  Reni  i  et  allegorisk  Maleri  (i  Louvre),  som  forestiller 
»Tegningen«  (som  en  ung  Mand)  og  »Koloriten«  (som  en  ung  Kvinde), 
lader  denne  sidste  lægge  Haanden  paa  Brystet:  det  vil  sige,  at  Koloriten 
underordner  sig  Tegningens  Anvisninger  og  anerkender  den  som  sin 
ledende  Mester.    Le  dessin,  cest  la  prohité  de  l'art,  som  Ingres  sagde. 

I  de  sidstnævnte  Exempler  er  Bevægelsen  allerede  bleven  demon- 
strativ. Som  saadan  faar  den  en  næsten  pantomimisk  Betydning  som 
vedtaget  Tegn  for  Modtagelsen  af  en  Befaling  fra  en  overordnet,  særlig 
Kongen.  Kong  Ludvig  den  trettende  havde  befalet  Opførelsen  af  le  pont 
au  change;  men  først  efter  hans  Død  udførte  hans  Enke,  Dronning  Anna 

Fig.  15.   David:  Edsaflæggelsen  i  Boldhuset.  (Louvre.) 

af  Østerrig,  Værket  under  Sønnens,  Ludvig  den  fjortendes,  Mindreaarig- 
hed.  Paa  Bronzemonumentet  paa  Broen,  meget  smukt  udført  af  Simon 
Guillain  (1648,  nu  i  Louvre),  ser  man  Ludvig  den  trettende,  der  giver 
Dronningen  det  Paalæg  at  lade  Broen  bygge.  Hun  staar  til  den  anden 
Side  og  ser  hen  til  sin  kongelige  Ægtefælle,  imponeret  af  hans  strænge 
Bud,  idet  hun  lægger  Haanden  paa  Brystet.  Det  er  et  Løfte,  en  personlig 
Forpligtelse:  hun  stiller  sin  Person,  som  hun  lægger  sin  Haand  paa,  i 
Borgen  for,  at  Befalingen  skal  blive  udført. 

Som  Modtagelsesbevis  forekommer  Bevægelsen  ikke  alene,  hvor 
Talen  er  om  en  Befaling,  men  ogsaa  om  en  Velgerning,  en  Naadesbevis- 
ning,  f.  Ex.  hvor  en  knælende  Herre  modtager  et  Ordenstegn  af  Kongen 
(J.  B.  van  Loo's  Maleri  af  Indstiftelsen  af  Hellig-Aands-Ordenen,  i  Louvre). 
Derfor  er  den  ogsaa  et  meget  almindeligt  Udtryk  for  Taknemlig- 
hed: den  forekommer  i  denne  Betydning  f.  Ex.  flere  Gange  paa  den  be- 
rømte Robbia- Frise  af  de  7  Barmhjertighedsgerninger  paa  Hospitalet  i 
Pistoja  (Fig.  14).  Man  kender  baade  fra  Livet  og  fra  Billedkunsten 
Exempler  paa,  at  en  Herre  eller  en  Dame,  der  har  sunget  en  Sang  eller 
givet  en  lignende  Præstation  til  bedste  og  modtager  sit  fortjente  Bifald  af 
Publikum,  besvarer  det  ved  en  yndig  Bøjning  og  ved  at  lægge  Haanden 

paa  Hjertet.  Motivet  kan  saaledes  synke  ned  til  at  faa  Betydning  næsten 
blot  af  Hilsen,  dog  af  en  lidt  mere  højtidelig  Natur  end  de  almindelige. 

Det  er  bestandig,  som  allerede  fremhævet,  den,  der  føler  sig  som 
den  underordnede,  der  lægger  Haanden  paa  Brystet  overfor  den  over- 
ordnede. Selv  hvor  Virtuosen  hyldes  og  kranses  af  Publikum,  anerkender 

han  alligevel  Publikums 
Dommerhøjhed  og  bøjer 
sig  for  den.  I  de  nys 
anførte  Tilfælde  var  den 
underordnede  den  pas- 
sive og  modtagende,  og 
den  overordnede  den, 
som  havde  Udspillet. 
Men  Bevægelsen  fra  den 
underordnedes  Side  kan 
ogsaa  forekomme  mere 
aktiv,  netop  som  en  per- 
sonlig og  frivillig  Erklæ- 
ring om,  at  man  føler 
sig  som  den  underord- 
nede, derfor  som  en 
Loyalitetserk  læring, 
et  Troskabsløfte,  en 
Hyl  ding.  Saaledes  er 
den  anvendt  utallige 
Gange  i  det  moderne 
Monarkis  klassiske  Ti- 
der i  det  17de  og  18de 
Aarhundrede  og  er  over- 
ordentlig betegnende  for 

Fig.  IG.  Sansovino:  Kristi  Daab.   (Baptisteriet  i  Florents.)  hin     Tidsalders  Opfat- 

telse  af  det  undersaat- 

lige  Forhold  til  Kongen,  der  ikke  var  ligt  med  Slavens  Forhold  til  Herren, 
men  beroede  paa  Undersaattens  Følelse  af,  at  han  var  en  Personlighed. 
Paa  Rubens's  Maleri  af  »Frankrig«,  som  overrækker  Maria  af  Medici 
Rigsæblet,  lægger  »Frankrig«  Haanden  paa  Brystet;  det  samme  gør  hun 
paa  Nic.  Coustou's  Relief  fra  1693,  hvor  Apollo  viser  hende  Ludvig  den 
fjortendes  Billede. 

Om  Wiedewelts  ældste  Statue  af  Troskaben  paa  Frihedsstøtten  paa 
Vesterbro  sang  Oehlenschlåger,  efter  at  Kunstneren  havde  druknet  sig 
i  Sortedamssøen: 

Troskab  græder,  Haand  paa  Brystet, 

Klædt  i  hvide  Marmorklæder,  Aldrig,  aldrig  trøstet 

Kold  og  bleg,  den  ranke,  hulde  Mø.  Stirrer  hun  hen  mod  den  sorte  Sø, 


% 

For  Digterens  Øjne  tog  det  sig  ud,  som  om  Statuen  sørgede  over  sin 
Mesters  Død,  og  han  fortolker  Haanden  paa  Brystet  som  Udtryk  for 
Sorg,  Hjertekvide,  hvilket  den  jo  ogsaa  kan  være.  Men  fra  Kunstnerens 
Side  er  det  naturligvis  ikke  ment  saaledes.  Det  er  Troskaben  mod 
Kongen,  ikke  i  nogen  enkelt  Situation  som  en  forbigaaende  Bevægelse 
—  saaledes  som  f.  Ex. 
Eckersberg  har  benyt- 
tet Motivet  i  sit  Maleri 
af  Bønderne,  der  hilse 
paa  Kongen  ved  Fri- 
hedsstøtten — ,  men 
fastholdt  som  et  bli- 
vende Symbol*.  Paa 
lignende  Maade  karak- 
teriseres ogsaa  hyppig 
Troen  (fides)  i  religiøs 
Betydning,  f.  Ex.  med 
meget  højtidelig  Virk- 
ning af  Ingres  i  en  af 
hans  Kartoner  til  Glas 
malerierne  i  det  Or- 
léans'ske  Gravkapel. 
Man  kan  vel  ogsaa 
finde  Exempler  paa,  at 
allegoriske  Figurer  af 
»Haabet«  eller  af  »Kær- 
ligheden« lægge  Haan- 
den paa  Brystet;  men 
denne  Bevægelse  egner 
sig  unægtelig  bedre  for 
»Troen«. 

Den  Haand,  som 
lægges  paa  Brystet,  hen- 
viser i  alle  saadanne  Tilfælde  til  noget,  som  foregaar  inde  i  Brystet, 
hvor  det  menneskelige  Øje  ikke  trænger  hen.  Man  forestiller  sig,  at 
Menneskets  egentlige  og  sande  Sindelag  (»Hjertensmening«), 
som  er  hans  egen  Hemmelighed,  hvorom  intet  andel  Menneske  har 
umiddelbar  Kundskab,  findes  derinde  i  den  mørke  Hulning,  og  det  er 
navnlig   symboliseret  ved  Hjertet.    »Jeg  vilde   ønske,  jeg  kendte  dit 


Fig.  17.  Alonso  Cano :  Den  hellige  Agnes. 
(Berlin.) 


*  Paa  det  Longueville'ske  Gravmonument  af  Frau^ois  Anguier  (nu  i  Louvre),  der  i 
Almindelighed  har  været  Forbilledet  for  Frihedsstøtten  paa  Vesterbro,  staar  »Retfærdig- 
heden« (betegnet  ved  fasces  og  secures)  med  Haanden  paa  Brystet.  Hvis  dette  ikke  er 
rent  tankeløst  fra  Kunstnerens  Side,  saa  maa  han  vel  have  tænkt  paa  den  personlige  For- 
pligtelse, som  ligger  i  Varetagelsen  af  Dommerkald  og  Øvrighed. 

Hjerte«,  siger  Lady  Anna  i  Shakespeares  Richard  den  tredie  tvivlraadig 
til  den  gaadefulde  Richard,  da  han  bejler  til  hende.  Man  kan  ikke  se 
uden  paa  Brystet,  hvordan  Hjertet  er:  kunde  man  blot  faa  det  frem  for 
Dagens  Lys!  Derfor  er  Hjertet,  i  dets  egen  Form,  Symbolet  for  det 
sande  Sindelag.  I  det  sidste  Maleri  i  Rækken  af  Rubens's  Billeder  af 
Maria  af  Medici's  Liv  ser  man  Forsoningen  mellem  Dronningen  og  hendes 
Søn,  Ludvig  den  trettende.    Kongen  overrækker  sin  Moder  et  Hjerte, 

som  til  Betegnelse  af  hans  Sindelag  er  bræn- 
dende, og  lægger  tillige  selv  Haanden  paa 
Brystet:  det  er,  om  man  vil,  ikke  ganske  hel- 
dig tænkt;  men  Meningen  er  dog  let  at  for- 
staa:  det  brændende  Hjerte  illustrerer  aaben- 
lyst,  hvorledes  Hjertet  inde  i  hans  Bryst  er. 
At  Hjertet  kommer  for  Dagen,  er  Betingelsen 
for  trofast  Venskab.  Cicero  siger  (Lælius  26): 
»I  Venskab  er  intet  sikkert  og  paahdeligt, 
medmindre  den  ene  Ven  ser  den  andens 
Bryst  aabent  og  viser  sit  eget.«  Det  er  aaben- 
bart  dette  Udsagn,  som  —  for  øvrigt  yderst 
smagløst  —  er  oversat  i  det  plastiske  Sprog  i 
Pietro  Paolo  Olivieri's  Statue  af  »Venskabet« 
i  Louvre  (det  16de  Aarhundrede).  Det  er  en 
nøgen  kvindelig  Figur  med  et  stort  aabent 
Saar  i  venstre  Side  af  Brystet:  det  ser  ud,  som 
Huden  var  borte  paa  et  stort  Stykke  —  men 
man  ser  desværre  alligevel  ikke  ind  i  Hul- 
ningen. Med  højre  Haands  Fingerspidser  skyder 
hun  Saarets  Rande  til  Side  for  at  vise  det  »aabne  Hjerte«.  Det  er  en 
ganske  særegen  Variation  af  Motivet:  Haanden  paa  Brystet. 

I  Henhold  til  en  saadan  Tankegang  faar  dette  Motiv  overhovedet 
Betydningen  af,  at  Hjertet  er  uden  Svig,  og  bliver  derved,  som  bekendt^ 
et  meget  almindeligt  Udtryk  for  Bekræftelse  og  Forsikring,  ja  giver, 
naar  det  ledsager  et  Udsagn,  dette  næsten  Karakteren  af  en  Ed  (»Haanden 
paa  Hjertet!«). 

Det  følger  vel  af  Sagens  Natur,  at  naar  en  Gestus  skal  have  en  be- 
stemt bindende  Betydning  som  Ed,  da  maa  den  kun  anvendes  i  religiøs 
Betydning.  Dette  er  efter  kristelig  Skik  Tilfældet  med  de  tre  oprakte 
Fingre,  som  man  f.  Ex.  kan  se  det  paa  Terborchs  berømte  lille  Maleri 
af  Fredsslutningen  i  Miinster  1648  (i  National-Gallery  i  London).  En 
Gestus  derimod,  der  har  en  saa  lang  Række  Betydninger  som  Haanden 
paa  Brystet  og  bl.  a.  kan  være  rent  uvilkaarlig,  kan  ikke  have  nogen 
retsgyldig  Betydning  som  Sværgen.  Ikke  desmindre  forekommer  denne 
Gestus  som  en  meget  højtidelig  Bekræftelse  og  spiller  en  stor  Rolle  i 
ældre  Billeder,  som  forestille  Afslutning  af  Traktater  o.  desl.   (Et  Maleri 

Fig.  18.    Elfenbensrelief  fra  det 
10.  Aarhundrede.  (Cluny-Museet. 
Paris.) 


af  Ratifikationen  af  en  Traktat  mellem  England,  Spanien  og  Østerrig,  af 
Marcus  Gherardts  i  National-Gallery,  London;  et  Bronzerelief  af  en  Freds- 
slutning fra  Martin  Desjardins  Monument  over  Ludvig  XIV,  nu  i  Louvre). 
Blandt  Kunstnere  fra  vort  Aarliundrede  har  E.  de  Biéfve  ikke  forsømt 
at  benytte  den  i  sit 
bekendte  store  Maleri 
af  den  nederland- 
ske Adels  Kompromis 
1565.  I  Louis  Davids 

store  paabegyndte 
Komposition  af  E  den 
i  Boldhuset  (20de 
Juni  1789)  forekom- 
mer en  Figur,  som  i 
den  voldsomste  revo- 
lutionære Enthusias- 
me  slaar  sig  med  begge 
Hænder  for  Brystet 
(Fig.  15).  Her  kommer 
atter  det  pathetiske  i 
Bevægelsen  overvej- 
ende frem :  Personen 
føler  den  moralske 
Begejstring,  der  raser 
i  hans  Bryst,  som  en 
Lidelse,  et  indre  Op- 
rør. Dette  Motiv,  saa- 
vel  som  alle  de  andre 
paa  det  samme  Ma- 
leri, har  en  meget  for- 
skellig Karakter  fra 

den  paalidelige,  bevidste  Ro,  der  maa  herske  under  Aflæggelsen  af  en  Ed, 
naar  vi  skulle  have  nogen  Tillid  til  den.  Det  er  Skikkelser,  hvis  Sjæle 
hvirvles  af  en  Orkan. 

Naturligvis  bliver  Formen  for  den  personlige  Forsikring  den  samme, 
hvad  enten  Forsikringen  efter  sit  Indhold  er  sandfærdig  eller  ikke: 
Usandheden  tager  Sandhedens  Maske.  Paa  et  godt  Maleri  af  Lenain 
(i  Louvre)  ser  man  Apostlen  Peter,  som  fornægter  Jesus:  da  Tjeneste- 
pigen beskylder  ham  for  at  have  været  i  Følge  med  den  fængslede  Gali- 
læer, lægger  han  Haanden  paa  Brystet  og  forsikrer,  at  det  ikke  er  sandt. 
Der  staar  jo  ogsaa  i  Evangeliet,  at  Peter  ikke  alene  fornægtede  sin 
Mester,  men  svor  paa  sin  Fornægtelse.  Med  dæmonisk  gribende  Magt 
virker  Motivet  i  Luca  SignorelUs  Figur  af  Antikristen,  som  prædiker 
i  Dagene  før  Verdens  Ende  (Freskerne  i  Orvieto).  Det  er  Løgne-Profeten, 


Fig.  19.  Corre^gio:  Madonna  di  S.  Francesco.  (Dresden.) 

som  i  Skikkelse  ligner  Krislus  og  gør  forfalskede  Efterligninger  af  hans 
Gerninger  og  hans  Taler.  Djævlen  staar  ved  hans  Side  og  hvisker  ham 
i  Øret,  hvad  han  skal  sige,  og  han  lægger  Haanden  paa  Brystet  og  for- 
sikrer P^olket  om,  at  han  er  den  ægte.    Men  hvis  han  var  den  ægte, 

vilde  han  netop  ikke 
lægge  Haanden  paa 
Hrystet:  det  er  en  Be- 
vægelse ,  der  meget 
lidet  egner  sig  for 
Kristus  som  Prædi- 
kant, og  som  over- 
hovedet sjælden  vil 
findes  i  nogen  Frem- 
stilling af  hans  Per- 
son. Bedst  passer 
den,  hvor  han  yd- 
myger sig  for  andre, 
som  hvor  han  mod- 
tager Daaben  af  Jo- 
hannes (Sansovinos 
Bronzegruppe  paa 
Baptisteriet  i  Flo- 
rents, Fig.  16)  eller 
ved  Fodvaskningen. 

*  * 
* 

Det  religiøse  Liv, 
Forholdet  til  Gud- 
dommen ,  udtrykker 
sig  i  samme  Former 

Fig.  20.  Verrocchio :  Kvindebuste.   (Bargello.   Florents.)  SOm     det  Verdslige, 

Forholdet  til  Men- 
neskene, og  kan  kun  hæve  sig  over  dette  ved  en  forskellig  Grad  af 
Styrke  og  Inderlighed. 

Vi  have  allerede  set,  at  f.  Ex.  den  religiøse  Tro  ligesaa  vel 
som  den  politiske  Troskab  udtrykker  sig  ved  at  lægge  Haanden  paa 
Brystet.  Overfører  man  det,  som  i  verdslig  Betydning  er  en  Loyalitets- 
erklæring  eller  Hyldingsed,  paa  det  religiøse  Omraade,  kommer  det  til 
at  svare  til  Bekendelse.  Dette  er  i  den  kristelige  Kunst  en  af  de 
allerhyppigste  Betydninger  af  Haanden  paa  Brystet.  Et  Exempel  har 
man  i  Caspar  de  Crayers  Maleri  (i  Galleriet  i  Bryssel)  af  den  hellige 
Huberts  Omgivelse:  paa  sin  Jagt  gennem  Skoven  ser  Hubert  den  under- 
fulde Hjort  med  Krucifixet  mellem  Takkerne  staaende  ligeoverfor  sig: 
han  bøjer  Knæ  og  lægger  Haanden  paa  Brystet,  bekendende  Troen  paa 

den  korsfæstede.  Hvad  der  her  fremtræder  som  Udtryk  for  en  øjeblik- 
kelig Sjælsbevægelse,  finder  man  som  mere  fastslaaet  Tegn  i  en  rent 
utallig  Mængde  Figurer,  saavel  i  Plastik  som  i  Maleri,  af  Kristendom- 
mens Bekendere,  især  Kirkens  Helgener,  fremstillede  enten  enkeltvis  eller 
lige  overfor  Guddommen  i 
synlig  Skikkelse.  (Smukke 
Exempler:  Rafaels  Halv- 
figur  af  den  heil.  Katha- 
rina af  Alexandria,  i  Na- 
tional-Gallery  i  London; 
Alonso  Canos  Halvfigur  af 
den  heil.  Agnes  i  Berlin, 
Fig.  17)*. 

I  denne  Betydning 
kunne  vi  følge  Motivet 
længere  tilbage  i  den  kri- 
stelige Kunsts  Historie  end 
i  nogen  anden ;  den  byzan- 
tinske, romanske,  gothiske 
Kunst  frembyde  Exemp- 
ler. I  de  ældste  af  disse, 
de  byzantinske  eller  ro- 
manske, er  Personens  Ud- 
tryk af  Andagt  eller  Be- 
kendelse hyppig  alene  gi- 
vet ved  denne  Haandbe- 
vægelse ,  medens  Figuren 
ellers  ikke  kommer  ud  af 
sin  strænge,  endog  stive 
Holdning.  Tidsalderen  var 
endnu  hildet  i  hendøende 
antike  Traditioner  og  fattig 

paa  nye,  selvstændige  Udtryksmidler:  den  maatte  lade  sig  nøje  med 
denne  Haand  paa  Brystet  til  en  Antydning  af,  at  Personerne  tog  sig  det 
guddommelige  til  Hjerte,  tog  det  med  personlig  Bekymring  og  Alvor. 
Jo  mere  Motivet  saaledes  skal  tale  for  sig  selv  uden  ellers  at  støttes  ved 
noget  gennemført  Udtryk  i  Figurens  Bevægelse,  Mine,  Blik,  des  mere  kan 


Fig.  21.   Durer:  Selvportræt.    (Pinakotheket,  Miinchen.) 


*  Et  særegent  og  dejligt  Exempel  er  Rafaels  Figur  af  Apostlen  Johannes  paa  Bil- 
ledet af  den  heil.  Cecilia  i  Bologna.  Idet  han  hører  Englesangen  fra  oven,  søger  hans 
Blik  til  Augustin,  der  staar  ligeoverfor  ham:  »hører  du,  det  er  dette,  hvorom  vi  have 
talt«.  »Han  lægger  sin  venstre  Haand  paa  Brystet  som  med  en  bekræftende  Gestus  og 
tillige  som  én,  der  selv  føler  sit  Hjerte  brænde  i  sig.«  Saaledes  har  jeg  beskrevet  Mo- 
tivet i  denne  Figur  (se  »Billedkunst«,  S.  137),  længe  før  jeg  tænkte  paa  nogen  almindelig 
Behandling  af  det. 

Jul.  Lange:  Udvalgte  Skrifter.  II.  4 

37 


det  blive  utydeligt,  saa  at  man  maa  være  meget  varsom  med  Opfattelsen 
af  det:  undertiden  kan  det  vel  være  utvivlsomt,  at  Meningen  er  den,  at 
Personen  lægger  Haanden  paa  Brystet;  men  undertiden  er  det  ogsaa 
uklart,  om  Haanden  ikke  blot  tilfældig  ses  foran  Brystet Efterhaanden 
udvikler  Kunsten  sig  da  til  at  gennemføre  Udtrykket  i  hele  Skikkelsen, 
saaledes  at  Haanden  paa  Hjertet  bliver  Toppunktet,  det  mest  frem- 
springende Træk  af  al  Skikkelsens  Veltalenhed.  Denne  gaar  hyppig  i 
stærkt  pathetisk  Betning,  saa  at  Udtrykket  af  religiøs  Bekendelse  gaar 
over  i  Udtrykket  af  Hjertets  brændende  Længsel.  I  denne  Aand  er  særhg 
den  hellige  Franciscus  af  iVssisi  fremstillet  mangfoldige  Gange  med 
Haanden  paa  Brystet  (f.  Ex.  af  Correggio,  i  »Madonna  di  S.  Francesco«, 
Fig.  19).  Den  religiøse  Sentimentalitetsbølge  stiger  saa  bestandig  højere 
indtil  ind  i  det  17de,  henimod  det  18de  Aarhundrede.  Som  et  Exempel, 
der  har  forekommet  mig  at  betegne  Kulminationen  i  denne  Betning, 
skal  jeg  anføre  en  lille  malet  Træfigur  af  udmærket  spansk  Kunst,  i  Ken- 
sington-Museet,  forestillende  den  hellige  Franciscus  Xavier,  en  ung  gejstlig 
Mand  i  lang  sort  Dragt.  Han  staar  med  Hovedet  bøjet  halvt  lidelses- 
fuldt til  Siden  og  trykker  begge  Hænderne  ind  imod  Brystet,  den  ene 
lidt  højere  oppe  end  den  anden,  som  om  han  pintes  svarligen  i  sit 
Bryst  af  den  søde,  himmelske  Smerte. 

I  denne  Figur,  saavel  som  i  andre,  vi  tidligere  have  anført,  frem- 
træder Motivet  forstærket  derved,  at  begge  Hænder  lægges  paa  Brystet. 
Dette  er  ikke  ganske  det  samme  som,  at  Hænderne  lægges  kryds  vis, 
eller  nøjagtigere:  Underarmene  krydsvis  og  Hænderne  fladt  ind  mod 
Brystet,  en  Gestus,  som  har  en  mere  bestemt  rituel  Karakter  og  næppe 
nogensinde  forekommer  som  et  rent  uvilkaarligt  Udtryk  for  Følelsen, 
saaledes  som  det  kan  være  Tilfældet  med  den  enkelte  Haands  eller 
begge  Hænders  simple  Bevægelse  mod  Brystet.  Saavidt  jeg  har  be- 
mærket, optræde  de  krydsvis  lagte  Hænder  historisk  først  noget  senere 
i  den  kristelige  Kunst,  fra  det  13de  Aarhundrede  af,  og  vedligeholde  sig 
da  i  Kunstens  hele.  senere  Historie,  men  aldeles  overvejende  i  kristelig- 

*  Paa  det  bekendte  byzantinske  Elfenbens- Relief  fra  det  10de  Aarh.  i  Cluny-Museet 
i  Paris,  som  forestiller  Kristus,  staaende  midt  imellem  Kejser  Otto  den  anden  og  Kejser- 
inde Theophano,  læggende  Hænderne  paa  deres  Hoveder,  lægge  begge  den  højre  Haand 
fladt  paa  Brystet  (Ægtheden  har  med  Urette  været  bestridt).  Eftersom  alle  tre  Figurer 
ses  lige  forfra,  kommer  Haanden  foran  Brystet  paa  den  ene  af  Sidefigurerne  (Theophano) 
(Fig.  18)  til  at  pege  bort  fra  Kristus  med  Fingrene:  saa  meget  rimeligere  er  det,  at 
Haanden  her  virkelig  lægges  paa  Brystet  som  Udtryk  for  Andagt  og  Bekendelse.  Men 
paa  et  meget  overensstemmende  og  næsten  samtidigt  Elfenbens -Relief  af  den  græske 
Kejser  Romanos  IV  og  Kejserinde  Eudokia  række  disse  hver  fra  sin  Side  begge  Hænder 
saaledes  frem  imod  Kristus,  at  den  ene  af  dem  —  paa  Romanos  den  højre,  paa  Eudokia 
den  venstre  —  ses  fladt  udstrakt  foran  Brystet.  Der  er  det  —  ogsaa  efter  Analogier  med 
andre  byzantinske  Værker  —  i  det  mindste  usandsynligt,  at  Meningen  skulde  være  den, 
at  Haanden  lagdes  paa  Brystet.  —  Den  Slags  Tilfælde  forekomme  tidt.  —  Blandt 
romanske  Exempler  skal  jeg  særlig  minde  om  fem  Figurer  paa  Hellig-tre-Kongers-Skrinet 
i  Koln,  hvor  Meningen  er  utvivlsom. 

religiøs  Betydning  som  en  ren  Andagtsbevægelse  med  lignende  Betyd- 
ning som  de  foldede,  sammenlagte  Hænder,  men  med  en  særegen  stor- 
artet Højtidelighed.  Hvor  de  en  Gang  imellem  forefindes  paa  mythologiske 
Omraader,  som  i  Rafaels  Figur  af  Psyche,  der  føres  til  Olympen  af 
Merkur,  have  de  dog  en 
Betydning  af  Andagt,  der 
tydehg  er  overført  fra  Kri- 
stendommen. Denne  Gestus 
er  især  anvendt  i  saadanne 
Skikkelser  som  Maria,  der 
modtager  Bebudelsens  Engel, 
eller  Kongerne,  der  knæle 
foran  Kristi  Krybbe.  Paa 
Riberas  ypperlige  Maleri  i 
Louvre  af  Hyrdernes  Til- 
bedelse ser  man  en  Hyrde, 
som  lægger  Hænderne  fol- 
dede sammen,  en  anden, 
som  lægger  en  Haand  paa 
Brystet,  en  tredie,  som  læg- 
ger Hænderne  krydsvis  over 
Brystet:  her  have  alle  tre 
Bevægelser  en  simpel  Be- 
tydning af  Andagt,  uden  at 
der  er  gjort  synderlig  For- 
skel paa  dem. 

Om  denne  Læggen 
Hænderne  krydsvis  mulig- 
vis skulde  være  overført  til 
Europas  Kristne  fra  ueuro- 
pæiske ,    orientalske  Folk, 

maa  jeg  overlade  til  andre  at  undersøge,  saa  meget  mere  som  Under- 
søgelsen paa  Grund  af  Orientalernes  store  Mangel  paa  Billedkunst  falder 
udenfor  Kunsthistoriens  Omraade.  At  Motivet  paa  en  vis  Maade  gen- 
findes i  Oldtidens  Kunst,  særlig  i  den  ægyptiske,  skal  andensteds  blive 
omtalt. 


Fig.  22.  Rafael:  Fornarina.  (Palazzo  Barberini,  Rom.) 


Paa  Gravmælerne  fremstillede  man  allerede  tidhg  i  Middelalderen  de 
virkelige  og  samtidige  Individer  med  mere  eller  mindre  Tilnærmelse  til 
Portrætlighed.  Da  denne  Art  af  Kunstværker  hører  hjemme  paa  kirkelig 
Grund,  finde  vi  ogsaa  i  de  liggende  Gravfigurer  de  sædvanlige  Andagts- 
bevægelser,  i  Reglen  de  foldede,  sammenlagte  Hænder,  men  en  Gang 
imellem  ogsaa  Hænderne  korslagte  over  Brystet  eller  en  enkelt  Haand 

4* 

paa  Brystet  (saaledes  Constance  d' Aries  fra  anden  Halvdel  af  det  13de 
Aarhundrede  i  S.  Denis).  Det  egentlige  Portrætbillede  som  selvstændig 
og  verdslig  Kunstart,  navnlig  det  private  Portræt,  Husportrættet, 
som  man  kunde  kalde  det,  fremtræder  først  fra  det  15de  Aarhundrede 

af,  med  to  omtrent 
samtidige  Begyndelser, 
i  Nederlandene  og  Ita- 
lien, og  har  siden  den 
Tid  uafbrudt  været  en 
af  Billedkunstens  vig- 
tigste Forgreninger.  Det 
har  i  den  en  særlig  In- 
teresse at  studere  An- 
vendelsen af  Haanden 
paa  Brystet. 

I  de  ældste  Por- 
trætbilleder, de  fra 
detj  15de  Aarhun- 
drede. hører  dette 
Motiv  aldeles  ikke 
hjemme.  Dertil  høre 
de  fortrinlige  Portrætter 
af  gammel  nederlandsk 
Malerkunst  (f.  Ex.  af  van 
Eyck,  Memling  og,  som 
en  Overgang  til  de  ita- 
lienske, Antonello  da 
Messina)  eller  af  den 
ældre  italienske  Renæs- 

Fig.  23.  Lorenzo  Lotto:  Mandspoi træt.  (Belvedere-Saml.  Wien.)      Sance,  Saavel  i  Skulptur 

som  i  Malerkunst.  Dette 

beroede  jo  ikke  paa,  at  man  ikke  skulde  have  været  fuldkomment  for- 
trolig med  Motivet;  man  anvendte  det  ogsaa  ved  Portræt  figur  er,  indi- 
viduelle, virkelige,  samtidige  Skikkelser,  der  indførtes  i  historiske  Billeder 
som  fromme  Betragtere  af  hellige  Optrin,  f.  Ex.  Nadveren  eller  Passions- 
scener  (Donatoren,  Kunstneren  selv),  eller  ved  Personer,  som  stedtes  for 
Madonnas  Aasyn.  Det  følger  ligefrem  af,  hvad  vi  ovenfor  have  meddelt 
om  Motivets  Anvendelse  i  religiøs  Betydning.  Men  hvor  Personen  frem- 
stilledes alene  ^,  hvor  Kunstværket  kun  handlede  om  ham,  der  vilde 
Haanden  paa  Brystet  gøre  et  mere  personlig  fordringsfuldt,  selvbevidst, 

*  Mærkeligt  er  et  meget  tidlig  forekommende  Exempel  paa  et  Portræt  med  Haanden 
paa  Brystet,  saa  meget  mere  som  det  netop  er  et  Portræt  af  den  Mand,  der  fremfor 
nogen  anden  har  givet  den  senere  Middelalders  og  Renæssancetidens  religiøse  Følelse 
dens  Retning  og  ligesom  har  indviet  den  moderne  »Inderlighed«,  nemlig  Frans  afAs- 

demonstrerende  Indtryk,  som  Tidsalderen  endnu  var  for  naiv  og  for 
jævn  til  at  godkende. 

Hvor  Talen  er  om  Portrætter,  er  der  særlig  Opfordring  til  at  gøre 
Forskel  mellem  saadanne  Tilfælde,  hvor  Haanden  ses  foran  Brystet 
ifølge  et  rent  udvortes  Ar- 
rangement, og  det  betyd- 
ningsfulde Motiv,  hvorom 
vi  tale.  Er  det  et  Brystbil- 
lede, kan  Kunstneren  ønske 
paa  en  eller  anden  Maade 
at  faa  Haanden  med  for  at 
gøre  Indtrykket  af  Billedet 
rigere.  De  gammel-neder- 
landske  Malere,  Jan  van 
Eyck  og  hans  Efterfølgere, 
lade  gerne  Personen  lægge 
Hænderne,  den  ene  over 
den  anden,  paa  en  Bryst- 
ning eller  en  Vindueskarm 
foran  sig;  andre  lade  Per- 
sonen foran  Brystet  holde 
et  Papir  med  hans  Navn 
o.  desl.  eller  med  Haanden 
omfatte  noget  af  Klæde- 
dragten eller  lege  med  en 
nedhængende  Snor  eller 
Kvast*.  En  smuk  Kvinde- 
buste i  Florents  (Bargello)  af 
Andrea  Verrocchio  (Fig.  20) 

holder  begge  Armene  foran  Fig.  24.  vanDyck:  Jan  Snellincx.  Radering. 

Livet,  saaledes  at  den  ene 

Haand  virkelig  ligger  paa  Brystet;  men  den  hviler  over  en  Blomster- 
buket, som  den  tjener  til  at  fastholde,  hvilket  giver  Motivet  en  rent  anden 


sisi.  Det  er  en  al  fresco  malet  Figur  i  Sacro  speco  i  Subiaco,  udført  1228,  to  Aar 
efter  Frans's  Død  og  endnu  før  hans  Kanonisation ,  som  fandt  Sted  samme  Aar.  Dog 
maa  det  erindres,  at  Frans  strax  gjaldt  som  Folkehelgen.  Det  er  afbildet  bl,  a.  i  Henry 
Thodes  Bog:  Franz  von  Assisi  (Berlin  1885)  p.  81.  Vel  er  Betydningen  af  Haandbevægelsen 
her  —  som  sædvanlig  i  saa  gammel  Kunst  —  ikke  ganske  utvivlsom,  fordi  Figurens  hele 
Mimik  ellers  er  saa  stiv  og  tilbageholden;  den  kan  ogsaa  opfattes  som  talende;  men  det 
er  dog  vistnok  naturligst  at  forstaa  den  som  Udtryk  for  Bekendelse. 

*  Desuden  allehaande  mere  specielle  Motiver,  der  maa  antages  at  have  særegne  For- 
anledninger. I  National  Portrait-Gallery  i  London  findes  et  gammelt  Brystbillede  af 
Kong  Richard  den  tredje  fra  Slutningen  af  15de  Aarhundrede.  Han  holder  højre  Haand 
foran  Brystet  med  Fingrene  bukkede  om  Kjoleopslaget;  med  venstre  Haand  tager  han 
en  Ring  af  højre  Lillefinger  (eller  sætter  den  paa). 

og  naivere  Mening,  end  hvis  Haanden  laa  umiddelbart  paa  Brystet.  Des- 
uden: jo  mere  Personen  er  fremstillet  alene  og  ude  af  al  Handling,  kan 
jo  baade  han  og  Kunstneren  føle  en  vis  Forlegenhed  med  at  faa  Hæn- 
derne anbragte:  det  er  dette,  som  bringer  Herrer  i  det  moderne  Liv  — 
og  desværre  ogsaa  i  den  moderne  Kunst  —  til  at  stikke  Haanden  inden- 
for Vesten,  Fingrene  ind  imellem  Knapperne,  eller  endog  Hænderne  i 
Buxelommerne  —  et  Sted  skal  man  jo  nemlig  gøre  af  dem.  Saadanne 
uægte,  fra  Forlegenhed  stammende  Motiver,  som  man  for  øvrigt  ogsaa 
træffer  i  den  antike,  romerske  Portrætkunst,  kendes  dog  i  de  fleste  Til- 
fælde let  fra  de  virkelige  »Motiver«,  de,  som  bero  paa  en  Tilskyndelse 
indefra. 

Undertiden,  og  netop  mest  i  den  ældre  Periode,  kan  det  dog  være 
vanskeligt  nok  at  gøre  Forskellen.  Albrecht  Diirers  bekendte  Selvportræt 
fra  Aar  1500  i  Pinakotheket  i  Miinchen  (Fig.  21)  har  den  ene  Haand  paa 
Brystet;  jeg  er  tilbøjelig  til  heri  at  se  et  Træk  af  den  uforlignelig  naive 
Selvforgudelse,  som  overhovedet  er  Aanden  i  dette  Portræt;  men  det 
fremtræder  alligevel  her  uendelig  mere  tilbageholdent  og  forsigtig  end  i 
det  syttende  Aarhundredes  Portrætter.  Vist  er  det,  at  Motivet  endnu  ikke 
kan  siges  at  høre  egentlig  hjemme  i  Portrætterne  fra  Renæssanceperiodens 
Guldalder,  hverken  i  Leonardo  da  Vincis,  Rafaels  og  Tizians  eller  i  Diirers 
og  Holbeins.  Jeg  har  gennemgaaet  et  tilstrækkelig  stort  Materiale  med 
Hensyn  til  denne  Sag  til  at  kunne  udtale  dette  som  Regel;  men  unæg- 
telig begynde  allerede  Undtagelserne  at  dukke  frem.  Paa  en  egen  Maade 
forholder  det  sig  med  enkelte  Billeder  af  Rafael  og  Tizian  af  kvinde- 
lige Skønheder,  i  hvilke  Armenes  og  Hændernes  Linier  ere  samlede 
foran  Brystet.  I  Rafaels  bekendte  saakaldte  »Fornarina«-Portræt  i  Pa- 
lazzo  Barberini  i  Rom  (Fig.  22)  er  der  i  den  Maade,  hvorpaa  Haanden 
berører  Brystet,  vistnok  et  Udtryk  for  erotisk  Hengivelse.  Men  i  Hoved- 
sagen falde  disse  Billeder  ind  under  en  ganske  anden  Betragtning,  idet 
Motivet  her  nærmere  er  i  Slægt  med  den  Medicæiske  Venus's  end  med 
den  øvrige  moderne  Kunst.  Jeg  forbeholder  mig  andensteds  at  udvikle 
Motivet  i  denne  Betydning. 

I  tydelig  og  moderne  Mening  forekommer  Haanden  paa 
Brystet  i  Portrætbilleder  først  henimod  Midten  af  det  16de 
A århundrede,  men  spiller  fra  den  Tid  af  en  større  og  større  Rolle. 

Saa  vidt  som  jeg  har  set,  optræder  Motivet  i  den  italienske  Kunst 
tidlig  med  rent  verdslig  Karakter,  snarest  som  et  Tegn  paa  Selvfølelse, 
der  dog  endnu  foreløbig  er  meget  dæmpet  udtrykt.  Saaledes  f.  Ex.  i  to 
smaa  venetianske,  modellerede  og  farvede  Voxrelieffer,  omtrent  fra  Midten 
af  Aarhundredet,  i  Louvre:  det  ene  er  et  Dameportræt,  det  andet  (fra 
den  Davillierske  Samling)  et  Herreportræt;  omtrent  fra  samme  Tid  det 
Pontormo  tilskrevne,  smukke  Herreportræt  i  National  Gallery  i  London. 
En  af  de  Malere,  som  tidligst  har  optaget  det  i  Portrætbilleder,  er  Lo- 
renzo  Lotto,  Maleren  med  den  fme,  nervøse  Følelse:  af  ham  fmder  man 

f.  Ex.  i  Palazzo  Doria  i  Rom  et  Portræt  af  en  Dommer,  der  lægger 
venstre  Haand  paa  Brystet  som  et  Udtryk  for  den  samme  skrupuløse 
Ansvarsfølelse  og  Samvittighed,  der  udtaler  sig  i  Minen  (Fig.  23).  Det  er 
ogsaa  uden  Tvivl  Lorenzo  Lotto,  som  har  malet  det  udmærkede  Portræt 
i  Belvedere  -  Galleriet  i 
Wien,  som  dér  tilskrives 
Correggio ;  det  forestiller, 
saa  vidt  man  kan  se,  en 
Guldsmed ;  og  Meningen 
med  den  højre  Haand, 
som  han  lægger  paa 
Brystet,  synes  at  være 
en  lignende  som  i  Dom- 
merportrættet :  en  Erklæ- 
ring, han  giver  om  sin 
egen  Retskaffenhed ,  at 
hans  Guld  er  rent  og  purt. 

I  den  nederland- 
ske og  den  øvrige  nor- 
diske Kunst  fra  det  16de 
Aarhundrede  skønner 
man  tydeligere,hvorledes 
Motivet  oprindelig  ud- 
vikler sig  af  kirkelig 
Skik,  som  Udtryk  for 
religiøs  Bekendelse, 
hvilket  ikke  er  at  undres 
over  paa  en  Tid,  da  den 
religiøse  Bekendelse  var 
Livets  mest  brændende 
Spørgsmaal.  Tidligere,  i 

det  15de  Aarhundrede,  havde  det  været  Regel,  at  enkelte  Personer  eller 
en  Families  eller  Korporations  Medlemmer  fremstilledes  knælende  for 
Guddommen,  alle  med  foldede,  sammenlagte  Hænder.  Denne 
Skik  vedligeholder  sig  endnu  til  langt  senere  Tider.  Men  i  Løbet  af  det 
16de  Aarhundrede  finde  vi  i  Familieportrætter,  der  maledes  som  Fløjbil- 
leder til  Altertavler,  at  Faderen  lægger  Haanden  paa  Brystet,  medens 
Moderen  og  Børnene  folde  Hænderne.  Saaledes  paa  Billeder  af  Antonis 
Mor(?)  i  Louvre  (Coll.  Duchatel)  og  af  Martin  de  Vos  i  Galleriet  i  Bryssel*. 


Fig.  25.  A.  Mytens:  Herre  i  sort  Dragt.  (Kunstmuseet  iKbhvn.) 


*  Mabuses  Brystbillede  af  en  Herre,  National-Gallery  i  London  Nr.  656,  der  omtrent 
er  det  ældste  utvetydige  Exempel,  jeg  mindes,  paa  et  Portræt  med  Haanden  paa  Brystet, 
har,  som  ogsaa  Katalogen  fremhæver,  tydelig  nok  en  kirkelig  Karakter,  og  har  formo- 
dentlig hørt  sammen  med  mere.  —  Det  Siegmund  Holbein  tilskrevne  Dameportræt  i  samme 
Galleri,  Nr.  722,  hører  ligeledes  til  de  ældste.    Det  synes  at  være  mere  rent  verdsligt. 

Ligeledes  finder  man  blandt  denne  Periodes  Gravmæler,  som  forestille 
Mand  og  Kone,  begge  knælende,  baade  i  Tyskland  og  England  Exempler 
paa,  at  Manden  lægger  Haanden  paa  Brystet,  Konen  folder  Hænderne. 
I  et  noget  senere  Portrætbillede  af  en  Korporation,  der  knæler  for  Ma- 
donna, (af  Caspar  de  Crayer,  Galleriet  i  Bryssel  Nr.  273)  lægger  For- 
manden Haanden  paa  Brystet,  medens  de  fleste  af  de  andre  folde  Hæn- 
derne. Det  ses  i  alle  disse  Tilfælde  tydelig,  at  Haanden  paa  Brystet 
indtræder  som  et  Udtryk  for,  at  Personen  gør  sit  eget  Jeg  gældende 
fremfor  de  øvrige  som  den,  der  har  et  selvstændigere,  mere  personligt 
Ansvar,  medens  den  i  ældre  Tid,  i  Middelalderen,  almindelige  Andagts- 
bevægelse,  de  foldede  Hænder,  findes  mere  egnet  for  dem,  der  under- 
ordne sig  og  følge  med. 

Det  vilde  være  for  meget  at  sige,  at  Haanden  paa  Brystet  til  nogen 
Tid  har  været  det  almindelige  i  Portrætter:  dertil  er  dette  Motiv  for 
stærkt  og  fordringsfuldt.  Men  man  kan  med  Bette  sige,  at  det  i  Løbet 
af  det  17de  og  18de  Aarhundrede  til  henimod  Bevolutionstiden  har  været 
meget  almindeligt.  Der  er  herved  ubestridelig  noget  af  en  Modesag; 
endog  hos  store  Kunstnere,  som  Frans  Hals  eller  van  Dyck,  kan  det 
fremtræde  saaledes,  og  de  mindre  betydelige  efterabe  Motivet  paa  en  rent 
tankeløs  Maade.  Men  oprindelig  er  denne  Mode  opkommet  i  Kraft  af 
en  Aandsretning,  der  har  søgt  sig  sit  Udtryk,  den  er  vedligeholdt  i  Kraft 
af  denne  Grundstemnings  Vedvaren  og  forsvunden  med  dens  Ophør. 
Den  faar  herved  sin  store  Betydning  som  historisk  Symptom,  som 
Gradmaaler  for  den  moderne  Tilbøjelighed  til  at  fremhæve  sit  eget  Jeg 
og  dets  Følelser  og  for  Samtidens  Vilhghed  til  at  acceptere  denne  Frem- 
hævelse. Hvad  vi  lære  her  af  Motivets  Anvendelse  i  Portrætterne,  stem- 
mer ganske  med  dets  Historie  i  Almindelighed:  hvis  det  var  muligt  at 
tilvejebringe  en  fuldstændig  kronologisk  Statistik  over  dets  Anvendelse, 
vilde  det  uden  Tvivl  vise  sig,  at  det  i  alle  Betydninger  florerede  stærkest 
i  det  17de  og  Begyndelsen  af  det  18de  Aarhundrede. 

Motivet  hører  nu  ganske  hjemme  i  Portrættet  som  rent  verdslig 
Kunstart:  Forbindelsen  med  det  kirkelige  og  religiøse  mærker  man  i  alt 
Fald  kun  deri,  at  det  særlig  hyppig  anvendes  i  Portrætter  af  gejstlige 
Mænd,  allermest  Prædikanter.  Saaledes  paa  mange  interessante  Grav- 
mæler over  Præster  fra  Kvietismens  Tid  i  romerske  Kirker,  hvor  den 
afdødes  Portræt  er  udhugget  af  Marmor  i  halv  Figur,  ganske  som  han 
stod  paa  Prædikestolen  og  talte.  Et  glimrende  Exempel  er  Ercole  Fer- 
rata's  Gravmæle  over  Walther  Slusius  (f  1687)  i  Sta.  Maria  dell'Anima  i 
Rom.  Men  saa  hidsig  end  de  forskellige  Konfessioner  kunde  staa  imod 
hinanden,  saa  ere  deres  Bekendere  i  hine  Tider  i  alt  Fald  hinanden  lige  netop 
deri,  at  de  ere  hidsige  og  at  de  gerne  bekræfte  deres  Ord  ved  at  lægge 
Haanden  paa  Brystet,  hvilket  tyder  hen  paa  en  stor  psykisk  Overens- 
stemmelse tværs  over  alle  dogmatiske  Grænseskel.  Som  Exempler  fra 
de  andre  Konfessioner  skal  jeg  minde  om  Rembrandts  Portræt  af  Præsten 

Eleazar  Swalmius  (i  Suyderhoefs  Stik),  eller  om  van  der  Piaas's  smukke 
Portræt  af  John  Milton  som  kristelig  Digter  (i  National  Portrait-Gallery 
i  London). 

Men  Motivet  er  snart  ligesaa  almindeligt  blandt  rent  verdslige  Per- 
soner.   Her  faar  det  hyppig  en  næsten  støjende  deklamatorisk  Karakter. 
Efter  sin  Natur  maa 
det  snarere  kaldes 

sentimentalt  end 
naivt;  men  det  an- 
vendes i  denne  Pe- 
riode tidt  paa  [en 
Maade,  som  er  naiv 
nok,  fordi  Personen 
ved  sinHaandbevæ- 
gelse  ligesom  gaar  i 
Kavtion  for  sig  selv, 
tilbyder  sin  egen 
Borgen  for,  at  han 
er  en  Mand  med 
Hjertet  paa  det  rette 
Sted.  Dette  giver  dog 
aldrig  nogen  virke- 
lig forøget  Sikker- 
hed; og  undertiden 
bliver  det  til  en  ren 
Reklame.  Fra  Be- 
gyndelsen er  det 
aabenbart  ment  i 
god  Tro,  og  Sam- 
tiden kan  umulig 
have  havt  noget  at 
indvende;  men  vi, 
der  leve  et  Par  Aarhundreder  senere,  blive  lidt  betænkelige  ved  at 
acceptere  alle  de  Vexler,  som  liin  Tids  Mennesker  udstede  paa  deres 
egen  Valuta. 

De  forskellige  Kunstnere  og  Kunstskoler  ere  dog  ikke  alle  lige  meget 
Yndere  af  dette  Motiv.  Det  er  vistnok  især  den  belgiske  Skole  fra 
Rubens's  Tid  af  og  den  romerske  fra  Berninis,  som  have  fremelsket  det: 
det  var  jo  overhovedet  de  Skoler,  som  brugte  de  stærkeste  Udtryks- 
midler. Et  af  de  stærkeste  Exempler  paa  overmodig  Ostentation  i  den 
Maade,  hvorpaa  Haanden  lægges  paa  Brystet,  er  Jordaens's  Portræt  af 
en  tyk  Herre,  i  Louvre  (Nr.  250).  Glimrende  Exempler  kan  man  finde 
blandt  van  Dycks  og  Philippe  de  Champaigne's  Portrætter,  i  hvilke  der 
dog  blander  sig  mere  Sentimentalitet  i  Ostentationen.    Blot  ved  at  gen- 


Fig.  26.    Rembrandt:  Saskia.  (Dresden.) 

nemblade  den  bekendte  Samling  af  van  Dycks  Icones  principum  virorum 
doctorum  etc,  stukne  af  forskellige  af  Samtidens  ypperste  Kobberstikkere, 
kan  man  finde  en  Række  udmærkede  Illustrationer  af  Motivet:  det  synes 
mærkelig  nok  især  at  være  Kunstnerne,  som  fremstilles  givende  sig  et 
forsvarligt  Slag  for  deres  Bryst  (Jan  Snellincx !  Fig.  24). 

Ogsaa  de  hollandske  Portrætmalere  anvende  det  meget:  et  sjælden 
nobelt  Exempel  have  vi  i  vor  Malerisamling  i  A.  Mytens's  ypperlige 
lille  Halvfigur  af  en  staaende  Herre  i  sort  Silkedragt,  set  lige  en  face 
(1650,  Fig.  25).  Baade  Frans  Hals  og  B.  v.  der  Helst  gøre  uforsagt 
Brug  af  det.  Mindre  derimod  Rembrandt;  men  Rembrandt  har,  hvis  jeg 
ikke  fejler,  givet  det  smukkeste  og  mest  inderlige  Exempel  paa  dette 
Træk,  som  man  overhovedet  kan  finde  i  noget  Portræt,  nemlig  i  det 
herlige  Knæstykke  af  hans  Hustru  Saskia  (Fig.  26),  i  Dresden.  Hun 
rækker  med  højre  Haand  Nelliken  som  et  erotisk  Løfte  frem  mod  sin 
Mand,  der  maler  hende,  og  lægger  den  venstre  paa  Brystet  som  en  Be- 
vidnelse af  den  fulde  og  varme  Hengivenhed,  der  ogsaa  bæver  i  hendes 
bløde  Ansigtstræk  og  tindrer  i  hendes  klare  Øjne.  Hun  er  her  som  alle- 
vegne en  meget  jævn  og  alt  andet  end  fornem  lille  Person,  men  et  rigtigt 
Hjertemenneske,  der  med  Rette  kan  lægge  Haanden  paa  sit  Bryst. 

Medens  Motivet  ellers  florerer  paa  alle  Kanter  i  det  17de  Aarhun- 
dredes  Kunst,  ogsaa  i  Spanien,  fortjener  det  i  høj  Grad  at  fremhæves,  at 
Aarhundredets  stolteste  Portrætmaler,  Velazquez,  vistnok  er  den  mest 
afholdende  af  alle  med  Hensyn  til  Brugen  af  det:  der  var  noget  ved 
det,  som  aabenbart  ikke  har  tiltalt  hans  ualmindelig  lødige,  ædrue- 
lige, troværdige,  usentimentale  Væsen.  Jeg  tvivler  om,  at  man  over- 
hovedet finder  noget  Exempel  derpaa  i  hans  Portrætter*.  —  I  den 
franske  Portrætkunst  fra  Ludvig  den  fjortendes  og  Ludvig  den  fem- 
tendes Periode,  som  jo  angav  Tonen  for  hele  det  samtidige  Europas,  er 
det  endnu  meget  almindeligt,  men  fremtræder  allerede  noget  mattere 
end  tidligere. 

Henad  den  franske  Revolutions  Periode  bliver  det  tydelig 
nok  sjældnere  og  ophører  snart  ganske  i  Mandsportrætter, 
men  holder  sig  endnu  henved  et  halvt  Aarhu udrede  længere 
i  Dameportrætter. 

Dette  har  jeg  havt  Lejlighed  til  at  konstatere  ved  at  gennemgaa  to 
store  Portrætsamlinger,  nemlig  The  National  Portrait- Galler y  i  London  og 
den  store  Exposition  de  portraits  du  siede,  som  afholdtes  i  Paris  i  Som- 
meren 1885.  De  gav  ganske  overensstemmende  Resultater.  I  den  an- 
førte Pariserudstilling,  som  omfattede  mindst  500  Portrætter  fra  de  sidst 
forløbne  hundrede  Aar,  fandtes  slet  intet  Billede  af  nogen  Herre  med 
Haanden  paa  Brystet;  derimod  var  dette  Motiv  ingen  Undtagelse  blandt 

*  Portrættet  Nr.  553  i  Louvres  Galleri :  en  Munk  med  Haanden  paa  Brystet,  tilskrives 
sikkert  med  Urette  Velazquez;  det  ligner  ikke  hans  Behandling. 

de  tidligere  Dameportrætter,  omtrent  indtil  1830*.  I  det  16de  Aarhundrede, 
da  Motivet  først  optoges  i  Portrætter,  var  det  omvendte  Tilfældet:  da  var 
det,  som  vi  ovenfor  saa,  fortrinsvis  Mændene,  som  lagde  Haanden  paa 
Brystet.  Motivet  har  altsaa  i  Tidens  Løb  saa  at  sige  drejet  sig:  det  har 
først  vendt  den  Side  fremad,  som  gjaldt 
Ansvarsfølelsen,  men  efterhaanden  er 
det  mere  kommet  til  at  gælde  for  et 
Træk  af  fm  Følsomhed,  der  egnede 
sig  bedre  for  den  kvindelige  end  for 
den  mandlige  Natur.  Senere  er  det 
ogsaa  forsvundet  af  Dameportrætterne 
og  vilde  paa  en  Nutidsudstilling  —  vel 
at  mærke  blandt  de  egentlige  Por- 
trætbilleder —  være  et  rent  Særsyn. 
Det  er  et  Værdipapir,  som  en  Gang 
har  staaet  højt  i  Kurs,  men  nu  er 
gaaet  ud  af  det  daglige  Livs  Handel 
og  Vandel  (saaledes  som  den  afspejler 
sig  i  Kunsten)  og  betragtes  med  Mis- 
tænksomhed. Det  opfattes  let  som  en 
Frase  og  benyttes  paa  Theatret  gerne 
til  at  karakterisere  forlorne  Frasehelte 
(saadanne  som  Fotografen  Hjalmar  Ek- 
dal  i  Ibsens  »Vildanden«).  Nu  til  Dags 
har  det  for  Resten  meget  mere  Kurs  i 
det  virkelige  Liv,  af  hvilket  det  aldrig 
vil  kunne  forsvinde,  end  i  Kunsten. 
Franskmænd,  overhovedet  de  roman- 
ske Folk,  anvende  det,  ogsaa  under 
en  rent  almindelig  Konversation,  over-      Fig.  27.  Thorvaldsen:  Hertugen  af  Leuch- 

Ordentlig  meget.  tenberg.   (Thorvaldsens  Museum.) 

Der  er  dog  én  Art  af  Portrætkunst, 
i  hvilken  det  endnu  stadig  anvendes  ligesom  i  ældre  Tider,  nemlig  i  de 
offentlige  Monumenter.    Det  er  altid  fundet  særlig  egnet  til  Billed- 
støtter af  Premierministre  og  andre  ledende,  ansvarbærende  Statsmænd 
og  Talere.    I  den  monumentale  Anvendelse,  hvor  der  kræves  af  en 

*  At  der  paa  to  Portrætbilleder  af  Comédie  francaises  Skuespillere  i  deres  Hoved- 
rollers Kostumer  saas  et  Par  Herrer  med  Haanden  paa  Brystet,  kan  naturligvis  ikke 
tages  til  Indtægt  for  Portrætmoden  paa  Skuespillernes  Tid.  —  Et  smukt  Motiv  i  Delaunay's 
Portræt  af  Gounod:  Komponisten  holder  et  Exemplar  af  Mozarts  Don  Giovanni  saaledes 
ind  til  sit  Bryst,  at  Bogen  vel  berører  Brystet,  men  Haanden  ikke.  Sammenlign  dermed 
et  Portræt  i  Nat.  Portr.  Gallery  af  Skuespilleren  David  Garrick  (f  1779).  Han  sidder  med 
et  Exemplar  af  Shakespeares  Macbeth  foran  sig,  peger  paa  det  med  venstre  Haand  og 
holder  højre  knyttet  ind  mod  Brystet  (»den  Bog  sværger  jeg  tik  el.  desl.). 

Figur,  at  den  ligesom  skal  resumere  sit  Livs  Indhold,  taler  den  et  andet 
Sprog,  en  »højere  Stil«,  end  i  Hverdagsportrætterne  og  bibeholder  gerne 
en  Rhetorik,  som  har  Aarhundreders  Hævd.  Men  Vanskeligheden  for 
Kunsten  er  atter  her  at  faa  Folk  til  at  tro  paa  denne  Haand,  der  lægges 
paa  Hjertet.  Det  er  ikke  rigtig  lykkedes  f.  Ex.  for  Coyzevox  i  den 
knælende  Figur  af  Kardinal  Mazarin  paa  hans  Gravmonument  (nu  i 
Louvre).  Det  ser  altfor  meget  ud,  som  om  Kardinalen  godt  vidste,  at 
man  kun  var  lidet  tilbøjelig  til  at  tro  ham;  og  det  gør  derfor  ikke  den 
rette  Virkning,  at  han  lægger  Haanden  paa  Brystet,  forsikrende  ved  sin 
Ære  om  sine  Hensigters  Redelighed.  Paa  de  store  Stæders  offentlige 
Pladser,  i  Kirker,  paa  Kirkegaarde,  fmdes  der  en  Mængde  Exempler  paa 
denne  Slags  monumentale  Figurer,  ogsaa  fra  de  senere  Aar.  Endnu  i 
den  allernyeste  Tid  er  der  i  Westminsterabbediet  oprejst  en  Statue  af 
Benjamin  Disraeli  (Lord  Beaconsfield)  i  Hosebaandsordenens  Dragt  og 
med  Haand  paa  Brystet  til  Erklæring  om,  at  han  til  Trods  for  sit 
unægtelig  meget  dunkle  Fysiognomi  alligevel  nok  kan  regnes  for  en  Mand, 
der  stod  til  Troende.  Det  er  en  Fornøjelse  mellem  slige  Figurer  at 
mindes  Thorvaldsens  monumentale  Statue  af  Eugéne  Beauharnais  af 
Leuchtenberg  paa  hans  Gravmæle  i  Michaelskirken  i  Miinchen  (Fig.  27). 
Han  lægger  den  venstre  Haand  let  paa  Brystet:  dette  Træk  er  her  valgt 
for  at  illustrere  hans  Valgsprog :  Honneur  et  fidélité.  Og  det  er  i  Sandhed 
en  Illustration  af  disse  Ord.  Jeg  véd  næppe  noget  andet  Værk  af  denne 
Art,  hvor  dette  saa  uhyre  tidt  misbrugte  Motiv  er  anvendt  med  et  saa- 
dant  Præg  af  Troværdighed  og  god  Samvittighed  som  her. 


TIL  LEGEMSSTILLINGERNES  HISTORIE  (1885). 

(Et  kunsthistorisk  Brudstykke). 

Et  Sted  i  Platons  »Love«*  har  altid  spillet  en  stor  Rolle  for  den 
moderne  videnskabelige  Betragtning  af  den  ægyptiske  Kunst,  skønt  man 
i  den  seneste  Tid  er  mest  tilbøjelig  til  at  forkaste  Platons  Opfattelse.  Vi 
kunne  ikke  forbigaa  dette  Sted,  som  næppe  forstaas  eller  vurderes  rigtig. 

Platon  hævder,  eller  lader  den  ene  af  Samtalens  Personer,  »Athe- 
næeren«,  hævde,  at  Opdragelsen  til  de  skønne  Kunster  ikke  bør  over- 
lades til  de  særlig  kunstforstandige  alene,  at  Staten  ikke  kan  godkende 
Kunsten,  blot  fordi  den  fyldestgør  de  rent  tekniske  og  æsthetiske  For- 
dringer, og  at  den  ikke  maa  forholde  sig  indifferent  til  Kunstens  ethiske 
Indhold.  Det  gør  Staten  imidlertid  saa  at  sige  allevegne  undtagen  i 
Ægypten.  —  Da  der  med  Forundring  spørges,  om  sligt  da  virkelig  i 
Ægypten  er  ordnet  ved  Lovene,  svarer  Athenæeren: 

»Ja  man  studser  endog  ved  at  høre  Tale  derom.  Ægypterne  synes 
engang  for  lang  Tid  siden  at  være  naaede  til  den  Anskuelse,  som  vi  nu 
udtale,  at  de  unge  Mennesker  i  Stæderne  bør  vænne  sig  til  at  lægge 
Vind  paa  skønne  Legemsstillinger  (ligesom  paa  skønne  Sange).  Efter  at 
de  nu  vare  komne  til  en  fast  Orden  med  Hensyn  til  disse  Legems- 
stillinger —  hvilke  de  bør  være,  og  hvorledes  de  bør  være  — ,  frem- 
stillede de  dem  ved  Billeder  i  Templerne.  Og  det  tillodes  hverken 
Malere  eller  andre,  som  fremstille  Legemsstillinger  og  den  Slags  Ting, 
at  gøre  noget  nyt  eller  at  opfinde  noget  andet  end  det,  som  var  ned- 
arvet fra  Fædrene.  Og  heller  ikke  nu  er  det  tilladt  hverken  paa  dette 
Omraade  eller  overhovedet  i  hele  den  skønne  Kunst  (musiké).  Naar 
man  ser  efter,  vil  man  fmde,  at  de  Malerier  eller  Billedhuggerarbejder, 
som  udførtes  der  i  Landet  for  ti  tusinde  Aar  siden  —  jeg  siger  ikke 
»ti  tusinde  Aar«  som  en  Talemaade,  men  i  egentlig  Betydning  — ,  hverken 
^  ere  skønnere  eller  hæsligere,  men  udførte  ganske  med  den  samme  Kunst 
som  de,  der  udføres  nu.«  

I  bogstavelig  Forstand  har  Platon  visselig  ikke  Ret  i,  at  Kunsten  i 
Ægypten  til  alle  Tider  har  staaet  paa  én  og  samme  Højde.  Den  nyere 
Videnskab  har  uomtvisteligt  godtgjort,  at  den  har  havt  sine  ringere  og 
fuldkomnere,  raaere  og  finere  Perioder.     Man  kan  jo  heller  ikke  vente, 

*  Leges  II,  p.  656. 

at  Platon  skal  være  nøjere  underrettet  om  det,  som  man  i  modern  Be- 
tydning kan  kalde  den  ægyptiske  Kunsthistorie.  Han  har  —  enten  selv 
eller  hans  Hjemmelsmænd  —  været  stillet  ligeoverfor  den  store  ægyptiske 
Monumentverden  —  en  uendelig  rigere  og  mere  fuldstændig  Repræsenta- 
tion af  ægyptisk  Kunst  end  den,  vi  kende — ;  han  har  liørt  om  de  uhyre 
Tidsforskelle  imellem  de  enkelte  Monumenters  Udførelse;  og  saa  er  han, 
Manden  fra  Grækenland,  hvor  man  levede  saa  hurtig,  og  hvor  Udvik- 
lingen gik  i  et  frygtindgydende  Firspring,  faldet  i  Forbavselse  over,  at 
Kunsten  i  Ægypten  egentlig  ingen  Historie  har  havt,  at  der  til  Trods 
for  Aartusinder  ingen  virkelig  Udvikling  var  i  den. 

At  han  opfatter  denne  Stilstand,  denne  Mangel  paa  en  dybere  gaa- 
ende,  omskabende  Udvikling  som  en  Følge  af  en  ældgammel  Lovgiv- 
ning, er  vistnok  atter  et  Fejlsyn:  Stilstanden  beror  paa,  at  et  natur- 
givet  Stade  i  Udviklingen  er  fastholdt  gennem  sejg  national  Vedtægt. 
Og  at  han  betragter  Mangelen  paa  Udvikling  som  en  Hæder  for  Ægypten, 
som  en  højere,  ærværdigere  Fuldkommenhed,  det  maa  han  og  hans 
Filosofi  bære  Ansvaret  for.  Vi  spørge  ikke  om  hans  Dom  om  Ægypten, 
men  om  hans  Indtryk  af  det. 

Og  dette  Indtryk  er  fuldkomment  sandt  og  rigtigt  og  fra  et  græsk 
Synspunkt  nødvendigt. 

Platon  taler  her  om  Legemsstillin gerne  (sehemata)  i  de  ægyp- 
tiske Figurer.  Statuernes  rette  og  frontale  Holdning,  som  vi  tidligere 
nøjere  have  beskrevet,  havde  den  ægyptiske  Kunst  vel  til  fælles  med  den 
ældre  græske;  men  for  Grækerne  paa  Platons  Tid  maatte  det  netop 
staa  som  et  forbavsende  og  tankevækkende  Særsyn,  at  Ægypterne  med 
uforstyrrelig  Konservatisme  bibeholdt  den,  medens  Grækerne  aldeles 
havde  forladt  den.  Men  ved  de  ægyptiske  Figurers  Stillinger  er  der 
desuden  andre  og  meget  væsentlige  Ejendommeligheder,  der  betegne  en 
skarp  Grænse  mellem  dem  og  de  græske.  Naar  en  Græker  saa  disse 
Ejendommeligheder  fastholdte  med  umaadelig  Ensformighed  i  hele  den 
umaadelig  rige  ægyptiske  Billedverden,  maatte  de  nødvendigvis  indprente 
Anskuelsen  om  den  ægyptiske  Kunsts  Stabilitet,  uagtet  der  vel  kunde 
være  Forskel  i  Henseende  til  Behandlingen  af  Overfladen. 

Naar  man  vil  se  nøjere  til,  omfatter  den  hele  Mængde  af  ægyptiske 
Statuer  kun  et  ganske  lille  Antal  af  Legemsstillinger,  der  ere  blevne 
typisk  udprægede  allerede  i  en  Periode,  som  skjuler  sig  for  os  i  for- 
historisk Mørke.  Medens  efter  nyere  Begreber  f.  Ex.  den  staaende  eller 
siddende  Stilling  hver  for  sig  egentlig  indbefatter  en  uendelig  Mængde 
forskellige  Stillinger,  staa  eller  sidde  de  ægyptiske  Statuer  alle  væsentlig 
paa  samme  Maade.  Kun  i  Stillingen  af  Arme  og  Hænder  fmder  der 
nogen  større  Variation  Sted,  dog  kun  saaledes,  at  Typerne  derved  blive 
lidt  rigere  paa  specielle  Nuancer,  som  atter  ensformig  gentage  sig  — 
ikke  saaledes,  at  Armenes  og  Hændernes  Stillinger  vælges  med  virkelig 
individuel  Kunstnerfrihed. 


50 


De  typiske  Stillinger  ere  følgende: 

1.  De  helt  oprejste,  paa  Fødd ern e  støttede  Figurer.  Denne 
Klasse  omfatter  dog  to  forskellige  Typer,  idet  man  baade  finder  a)  staa- 
ende  Figurer,  som  holde  Fødderne  ganske  jævnsides,  og  b)  Fi- 
gurer, som  sætte  den  eneFod  frem  foran  den  anden  i  etSkridt. 

Det  sidste  forekommer  aabenbart  hyppigst.  I  begge  Tilfælde  holdes 
begge  Figurens  Knæ  fuldkomment  strakte,  og  begge  Fodsaaler  slutte 
helt  til  Grundfladen.  Alligevel  betegner  den  sidstnævnte  Stilling,  hvor 
Figuren  sætter  den  ene  Fod  frem,  undertiden  virkelig  en  gaaende  Be- 
vægelse. Dette  er  i  hvert  Fald  tydeligt  ved  Træfigurer,  som  støtte  det 
bageste  Ben  ikke  lodret  mod  Jorden,  men  lidt  skraat  bagud  og  strække 
den  ene  Haand  frem  med  en  Støttestav ;  Exempler  herpaa  er  den  ypper- 
lige Træfigur  af  en  Embedsmand  fra  det  gamle  Biges  Tid,  i  Bulak- 
Museet,  og  en  Træfigur  af  Seti  I,  19de  Dynasti,  i  det  britiske  Museum. 
Ved  Stenfigurer,  der  for  det  meste,  men  ikke  altid,  støttes  bagfra  af  en 
arkitektonisk  Pille,  er  Beglen  den,  at  det  bageste  Ben  staar  lodret  mod 
Jorden,  medens  det  andet  Ben  er  strakt  fremad  i  et  —  undertiden  ikke 
kort  —  Skridt,  hvilket  da  uundgaaelig  medfører,  at  Benene  blive  ulige 
lange,  hvilket  atter  kan  tjene  til  yderligere  Bevis  paa,  at  det  ikke  er 
Figurens  organiske  Bygning  eller  det  menneskelige  Legemes  Proportioner, 
som  den  ægyptiske  Kunst  fortrinsvis  har  Opmærksomhed  for  (Exempel : 
en  Stenfigur  fra  det  4de  Dynastis  Tid  i  det  britiske  Museum  og  en 
Mængde  senere  Figurer).  Skal  man  nu  opfatte  slige  Figurer  som  staa- 
ende  eller  gaaende?  Deri  er  der  virkelig  hyppig  en  Tvetydighed,  som 
Kunstneren,  bunden  til  en  overleveret  typisk  Form,  ikke  har  tænkt  paa 
at  løse,  hverken  for  sig  selv  eller  for  andre*.  Undertiden  kan  det  be- 
tragtes som  sikkert,  at  Figuren,  uagtet  den  sætter  den  ene  Fod  frem, 
skal  opfattes  som  staaende;  det  er  f.  Ex.  Tilfældet  med  en  Stenfigur 
fra  det  19de  Dynasti  i  det  britiske  Museum,  der  til  hver  Side  holder 
en  til  Jorden  lodret  støttet  Standart  ind  til  sig  med  Armene :  det  er  klart, 
at  han  ikke  kan  bevæge  sig  fremad  med  dem  i  denne  Stilling. 

2.  Siddende  Figurer.  Ved  dem  er  det  fast  Begel,  som  næppe 
har  nogen  Undtagelse,  at  Fødderne  holdes  aldeles  jævnsides. 
Fra  Knæet  af  støtte  Benene  lodret  mod  Jorden,  Sædets  Flade  er  vand- 
ret, og  Krop  og  Hoved  holdes  atter  lodret:  Figurens  Totalmasse  er  saa- 
ledes  i  høj  Grad  regelmæssig.  Hyppig  gør  heller  ikke  Armenes  Stilling 
Brud  paa  den  absolute  Symmetri:  Nogle  sidde  med  begge  Hænder  fladt 

*  To  af  de  Stenstatuer  i  Louvre,  som  dér  anses  for  de  allerældste,  man  kender  af 
ægyptisk  Kunst,  ere  fremstillede  i  et  Skridt  og  holde  i  den  ene  Haand  en  Stok,  men 
holde  den  tæt  ind  til  Forsiden  af  Kroppen.  Formodentlig  er  der  hermed  ment  det 
samme,  som  ved  den  ovennævnte  gaaende  Træfigur  i  Bulak,  der  strækker  Haanden 
med  Stokken  frem;  og  Forskellen  beror  blot  paa,  at  Figurens  Masse,  hvor  den  udar- 
bejdes af  Sten,  maa  holdes  tættere  sammen,  medens  den,  hvor  der  arbejdes  i  Træ,  kan 
spredes  mere. 

udstrakte  over  Laarene  eller  holde  foran  sig  en  lille  hellig  Genstand, 
som  de  støtte  fra  begge  Sider  med  Fingerspidserne;  Guden  Aiemhept 
(Æskulap)  holder  med  begge  Hænderne  en  over  Knæene  udbredt  Rulle. 
Andre  holde  Hænderne  lidt  forskellig,  f.  Ex.  den  ene  fladt  udbredt  over 
Laaret,  den  anden  knyttet  (med  Hankekorset)  over  det  andet  Laar.  Sam- 
menordnes  Figurerne  i  Grupper,  lægge  Personerne  undertiden  deres  to 
hinanden  nærmeste  Hænder  i  hinanden,  eller  deres  to  hinanden  nærmeste 
Arme  om  hinandens  Ryg. 

3.  Figurer,  som  sidde  paa  Hug  paa  Jorden.  Bagdelen  hviler 
ikke  ganske  umiddelbart  paa  Jorden,  men  paa  en  ganske  lav,  skive- 
formet Forhøjning,  der  dog  næppe  kan  opfattes  som  en  Afbildning  af 
noget  virkeligt,  men  som  en  kunstnerisk  Nødhjælp  til  at  opnaa  større 
Regelmæssighed  i  Figurens  Stilling  som  Helhed.  Laarene  holdes  opad; 
Knæene  ere  saa  skarpt  bøjede  som  muligt,  og  den  underste  Del  af 
Benene,  fra  Knæene,  støtter  lodret  mod  Jorden.  Armene  hvile  over 
Knæene,  saaledes  at  Underarmene  ligge  krydsvis  over  hinanden.  Med 
Undtagelse  af  Hovedet  danner  Figurens  øvrige  Masse:  den  lodret  holdte 
Krop,  de  stærkt  bøjede  Ben  og  de  over  Knæene  vandret  hvilende  Arme,  et 
omtrentlig  kubisk  Volumen,  paa  hvis  Overflade  Lemmerne  mere  ere 
antydede  i  Relief  end  egentlig  udførte.  Underarmene  ere  f.  Ex.  flade  og 
skære  ind  i  hinanden,  eftersom  de  ellers,  hvis  de  vare  virkelig  rundt 
udførte,  vilde  springe  for  langt  frem  fra  Totalmassens  regelmæssig  til- 
skaarne  Form.  Undertiden  er  saa  godt  som  hele  Massens  Form,  Krop 
og  Lemmer,  samlet  under  en  glat  Overflade,  der  er  benyttet  som  Tavle 
for  Hieroglyfskrift.  Figurerne  i  denne  Stilling  ere  fuldkomment  symmetriske. 

4.  Figurer,  som  sidde  paa  Jorden  omtrent  i  den  Stilling,  som 
Skrædderne  indtage,  naar  de  sidde  paa  et  Bord  og  sy,  og  som  jeg  derfor 
vil  kalde  Skrædderstillingen  for  at  have  en  kort  og  tydelig  Benæv- 
nelse for  den.  De  trække  Benene  saaledes  ind  under  sig,  at  Skinne- 
benene krydse  hinanden,  og  Fødderne  hvile  med  Yderkanterne  mod 
Jorden;  de  skarpt  bøjede  Knæ  stikke  ud  til  begge  Sider.  Saaledes  sid- 
der f.  Ex.  den  berømte,  temmelig  lille  Stenfigur  af  en  Skriver  fra  det 
ældste  Riges  Tid,  som  er  en  Prydelse  for  Louvre-Museet ;  det  mellem 
Laarene  stramt  udspændte  Skørt  tjener  ham  som  en  Slags  Skrivebord, 
hvorover  Papiret  er  udbredt,  han  holder  paa  Papiret  med  venstre  Haand 
og  skriver  med  højre.  Ogsaa  her  har  Kunsten  for  Massens  Regelmæs- 
sigheds Skyld  tilladt  sig  en  stærk  Frihed  i  Henseende  til  det  plastiske, 
idet  de  ydre  Rande  af  Fødderne  med  de  to  yderste  Tæer  af  hver  ere 
sænkede  ned  i  Phnthen.  I  andre  og  maaske  hyppigere  Exemplarer 
vende  Fødderne  Saalerne  opad,  og  Knæene  lægges  ovenpaa  Fodsaalerne, 
højre  Knæ  paa  venstre  og  venstre  paa  højre  (Exempel :  en  meget  gammel 
Figur  i  Berlin  af  Kong  Snefrus  Bygmester).  Den  store  Vanskelighed  ved 
Formningen  af  den  stærkt  drejede  Ankel  omgaas  aldeles:  Fremstillingen 
er  rent  vilkaarlig. 

Medens  det  blandt  de  ægyptiske  Monumental-Statuer  i  det  iiele  taget 
er  Reglen,  at  Krop,  Hals  og  Hoved  holdes  lige  lodret  i  Vejret,  er  det 
blandt  Statuer  i  Skrædderstillingen  mere  almindeligt,  at  Hovedet  bøjes 
lidt  fremad.  Stillingen  anvendes  nemlig  især  til  Figurer,  som  enten 
skrive  paa  et  Papyrusblad  eller  læse  af  et  saadant. 

5.  Knælende  Figurer. 

a.  Knæene  holdes  samlede  og  hvile  begge  skarpt  bøjede  paa  Jorden, 
saaledes  at  Laarene  og  Bagdelen  hvile  eller  sidde  paa  Læggene  og 
Hælene;  Krop  og  Hoved  lodret  i  Vejret.  Hænderne  støtte  hyppig  hver 
fra  sin  Side,  aldeles  symmetrisk,  en  Helligdom  i  lille  Maalestok,  en 
»Naos«,  med  en  lille  Statue  i.  Den  Naos  hviler  da  enten  oven  paa  Laa- 
renes  Skraaflader  eller  paa  Jorden  mellem  Benene,  saaledes  at  disse 
ere  anlagte  som  Relief  paa  dens  Sideflader.  —  Ikke  sjældne  ere  Træ- 
statuetter af  kvindelige  Figurer,  især  af  Gudinden  Nefthys,  fremstillet 
som  den,  der  græder  over  den  afdøde,  knælende  paa  begge  Knæ  og 
holdende  Hænderne  opad,  saaledes  at  de  med  Inderfladerne  dække  for 
Øjnene,  dog  i  nogen  Afstand  fra  dem. 

b.  Langt  sjældnere  synes  de  Figurer  at  være,  som  knæle  paa 
det  ene  Knæ,  idet  det  andet,  skarpt  bøjet,  vender  opad.  En  lille 
Bronzefigur  i  denne  Stilling  findes  i  Louvre;  dens  Krop  bøjer  lidt  for- 
over, den  lægger  venstre  Haand  paa  Panden,  højre  Haand  paa  højre 
Laar.  En  saadan  Stilling  er  forholdsvis  kun  lidet  symmetrisk  og  af  en 
ægyptisk  Figur  at  være  temmelig  spredt  og  fri;  dog  overskrider  den  i 
Virkeligheden  slet  ikke  den  primitive  Statues  Ritual. 

6.  Ikke  i  større  og  monumentale  Figurer,  men  i  Statuetter,  fore- 
kommer en  Række  andre  Stillinger:  Figurer,  som  ligge  paa  Maven  og 
bøje  Hovedet  opad  (udførte  af  Træ  og  anvendte  som  Skaft  til  en  Ske) ; 
Figurer,  som  knælende  eller  staaende  bøje  sig  forover  og  ælte;  Figurer, 
som  ro  (de  maa  dog  egentlig  henregnes  til  de  knælende).  Alle  disse 
Stillinger  ere  imidlertid,  som  fremhævet,  i  stræng  Forstand  frontale. 
Om  den  ægyptiske  Kunst  indenfor  denne  snævre  Begrænsning 
skulde  have  produceret  Statuetter  i  Stillinger  af  ellers  ubunden  Mang- 
foldighed, er  noget,  som  man  vanskelig  kan  vide  med  Sikkerhed.  Vi 
holde  det  for  sandsynligt,  at  ogsaa  Statuetterne  ville  lade  sig  samle 
under  et  ringe  Antal  bestemt  udprægede  og  idelig  gentagne  Typer. 

Den  ægyptiske  Statues  forskellige  Stillinger,  som  vi  nu  have  gennem- 
gaaet,  genfindes  alle  i  Figurerne  paa  den  ægyptiske  Fladefrem- 
stilling (Relief,  Koilanaglyf,  Maleri);  kun  ere  de  der  ikke  udsondrede 
til  bestemte,  stereotype,  idelig  gentagne  Modeller,  men  gaa  paa  friere 
Maader  over  i  hverandre  og  varieres  med  ubunden  Mangfoldighed.  Fi- 
gurernes Stillinger  tilhøre  jo  overhovedet  ikke  udelukkende  Kunstens 
Værker,  men  betegne  Fo  1  kets  Sæd va ner,  som  ogsaa  vilde  have  fundet 

Sted,  hvis  der  ingen  Kunsl  havde  været,  men  som  indvirke  paa  Kunsten 
og  i  høj  Grad  bidrage  til  at  give  den  et  ejendommeligt  Præg.  De  samme 
Sædvaner  forefindes  endnu  den  Dag  idag  blandt  Ægyptens  Befolkning 
og  over  en  stor  Del  af  Jordkloden  forresten,  kun  for  en  væsentlig  Del 
ikke  i  Europa  eller  den  Del  af  Menneskeheden,  som  er  opdraget  i  den 
europæiske  Kulturs  Skole. 

De  fleste  ueuropæiske  Folkeslag  anse  det  sikkert  for  stemmende  med 
sømmelig  selskabelig  Anstand  at  staa  og  især  at  sidde  i  en  stivere  og 
rettere  Holdning,  end  Europæerne  finde  nødvendigt.  Men  ganske  sær- 
lig ueuropæiske  ere  de  Stilli  nger,  li  vi  s  Særk  ende  er,  at  Menne- 
ske t  ikke  blot  med  Fødderne,  men  o  g  s  a  a  med  andre  Dele  af 
Legemet,  berører  Jorden  eller  Gulvet  (nøjagtig:  den  samme  Flade, 
paa  livilken  Fødderne  træde).  For  en  nem  og  tydelig  Fællesbenævnelses 
Skyld  ville  vi  kalde  saadanne  Stillinger  de  jordbundne:  dertil  hører 
altsaa  at  sidde  paa  Hug,  at  sidde  i  Skrædderstilling  og  at  knæle. 
Man  forbinder  h5q)pig  en  ubestemt  og  aldeles  ukritisk  Forestilling  om 
noget  »orientalsk«  med  dem.  Skrædderstillingen  benævnes  undertiden  at 
sidde  »a  la  turque«.  Sandheden  er  imidlertid,  at  de  findes  baade  i  Øst 
og  Vest  og  i  Nord  og  Syd ;  men  at  kun  den  europæiske  Civilisation  liar 
forkastet  dem,  skudt  dem  ud  af  det  sociale  Livs  Sæd  og  Skik.  Det 
er  derpaa,  Eflertrjd^Lket  ligger.  Vel  kan  en  Europæer  i  en  given  Situa- 
tion, »i  en  snæver  Vending«,  som  man  siger,  indtage  enhver  mulig  Stil- 
ling, ogsaa  sætte  sig  paa  Jorden;  men  at  en  europæisk  Rangsperson  og 
Embedsmand,  saaledes  som  liin  ægyptiske  Skriver,  eller  overhovedet  en 
Person,  som  har  nogen  Værdighed  at  overholde,  skulde  ses  i  alvorligt 
Samkvem  med  andre  siddende  paa  Hug  eller  plat  ned  paa  Jorden,  end 
sige  lade  sig  »forevige«  ved  et  Portræt  i  en  saadan  Stilling,  vilde  jo  være 
en  social  Umulighed.  Den  eneste  jordbundne  Stilling,  der  er  optaget 
som  Skik  og  Sæd  i  det  europæiske  Liv,  er  den  knælende  som  Hyl- 
dings-  og  Ydmygliedstegn  især  overfor  Guddommen.  Under  dette  Syns- 
punkt skulle  vi  i  et  følgende  Kapitel  betragte  den  i  Forbindelse  med 
andre  Hyldingsbevægelser ;  lier  maa  vi  kun  fremhæve,  at  blandt  de 
ældste  Kulturfolk  har  den  knælende  Stilling  ikke  udelukkende  Betyd- 
ning af  Hylding,  Ydmyghed  eller  Bøn,  men  anvendes  i  større  Alminde- 
lighed paa  lignende  Maade  som  andre  jordbundne  Stillinger. 

For  nøjere  at  præcisere  disse  Stillingers  Betydning  i  det  moderne 
Europa  i  Modsætning  til  de  ueuropæiske  Folk  skal  jeg  anføre  enkelte 
Træk  fra  Kunstens  Omraade.  Paa  Velazquez's  Portrætter  finder  man 
vel  det  spanske  Hofs  Dværge  og  Idioter  siddende  paa  Jorden,  men,  som 
det  næsten  er  overflødigt  at  bemærke,  hverken  Hoffels  Adelsmænd  eller 
den  kongelige  Familie  eller  spanske  Borgerfolk.  Billedkunsten  har  under- 
tiden fremhævet  en  eller  anden  Pointe,  som  netop  angaar  det  urimelige, 
upassende,  komiske  i,  at  en  Respekts-Person  i  et  ubevogtet  Øjeblik  kan 
blive  set  siddende  paa  en  saadan  Maade.     Man  har  et  lille  daarligt 

Kobberstik  (Tsidoro  Weiss  fecit  1796),  hvis  Indhold  er  angivet  i  følgende 
Underskrift:  »Marquis  d'Argent  erstaunt  iiber  Friedrich  den  Zweyten, 
den  er  auf  dem  Fussboden  ruhig  sitzend  tindet,  wie  er  seine  Hunde 
futtert.«  Alt,  hvad  der  herved  er  at  forbavses  over,  er,  at  en  Marquis 
kan  finde  en  Konge  rolig  siddende  paa  Gulvet.  Et  noget  lignende  Motiv 
har  Ingres  behandlet  i  et  bekendt  Maleri:  en  fremmed  Gesandt  kommer 
ind  til  Kong  Henrik  den  fjerde  af  Frankrig  og  finder  ham  krybende 
omkring  foran  Kaminen,  legende  med  sine  Børn.  Det  er  Ubetydehghedery 
om  man  vil;  men  de  handle  om  en  Grundmodsætning  i  hele  Livet,  der 
ogsaa  gennemgaaende  er  af  den  største  Vigtighed  for  Kunstens  Frem- 
stilling af  Mennesket  og  trætfer  mangt  et  Kunstværk  lige  i  Centrum: 
Modsætningen  mellem  den  sociale  Værdighed  og  den  til  sig  selv  over- 
ladte, ubevogtede  Naturlighed,  der  frigør  sig  for  Samfundsreglernes  Baand. 

I  en  af  den  moderne  Kunsts  vigtigste  Udviklings-Rækker,  hvori  de 
berømteste  Kunstnere  have  taget  Del,  kommer  denne  Modsætning  for 
Dagen  paa  en  meget  karakteristisk  og  lærerig  Maade,  nemlig  i  Madonna- 
Billederne  fra  Middelalderen  og  Renæssancen.  I  Middelalderen  frem- 
stilles Madonna  tronende,  og  Renæssancen  forkaster  ikke  dette:  hvor 
hun  fremstilles  som  Himmeldronning  mellem  Helgener,  beholder  hun  i 
Reglen  sit  ærværdige  Sæde  paa  Tronen.  Men  efter  at  de  ældre  Renæs- 
sancemestre, fremfor  alle  Filippo  Lippi,  havde  forvandlet  den  nedarvede 
Madonna-Type  og  meddelt  hende  Præget  af  en  virkelig  Kvindenatur, 
opkomme  de  saa  almindelig  bekendte  og  meget  yndede  idylliske  Bil- 
leder af  Jesu  Barndom,  det  hellige  Familieliv,  hvor  ogsaa  hyppig  den 
Hlle  Johannes  optræder  som  Jesusbarnets  Legebroder.  Lippo  Dalmasio 
(i  National  Gallery),  Michelangelo,  Rafael,  Correggio,  for  ikke  at  tale  om 
andre,  lade  i  saadanne  Scener  engang  imellem  Madonna  sidde  umid- 
delbart paa  Jorden,  og  noget  sikrere  Kendetegn  paa  Scenens  idylliske 
og  tvangløse  Karakter  kunde  der  næppe  gives*.  En  samtidig  borgerlig 
eller  adelig  Kvinde,  en  Moder  med  sit  Barn,  vilde  uden  Tvivl  ikke  have 
ladet  sig  fremstille  saaledes  paa  et  Familieportræt;  det  vilde  have  stridt 
mod  hendes  Begreber  om  Anstand  og  Samfundsværdighed.  Man  skulde 
vel  tro,  at  Guds  Moder,  for  hvem  man  daglig  forrettede  sin  Andagt, 
maatte  gøre  Krav  paa  end  større  Værdighed;  men  det  er  netop  karak- 
teristisk, at  den  ideal-religiøse  Forestillingskreds  her  glider  over  i  den 
poetiske  Verden,  som  emanciperes  fra  de  for  Samfundsethiken  gældende 
Former.  Man  vilde  her  ikke  imponeres  af  Madonna;  men  man  vilde 
ret  fortrolig  genkende  Menneskenaturen  i  hende  og  fortrylles  af  dens 
Sødme.    Videre  end  nogen  anden  i  denne  Retning  gik  Correggio**. 

*  Michelangelos  runde  Relief  i  Akademiet  i  London,  Rafaels  »Madonna  della  casa 
d'Alba«  i  Eremitagen  i  St.  Petersborg;  Correggios  »la  Zingarella«  i  Museet  i  Neapel,  og 
adskillige  flere. 

**  I  lidt  ældre,  sent  middelalderlig  Kunst  forekommer  et  ret  paafaldende  Fænomen, 
som  egentlig  har  en  rent  anden  Betydning  end  hine  idylliske  Madonnabilleder,  men 

Medens  de  jordbundne  Stillinger  altsaa  betegne  en  saa  bestemt  Mod- 
sætning til  Samfundslivets  Skik  i  Europa,  vise  de  i  det  gamle  Æg3^pten 
en  nær  Overensstemmelse  med  Abernes  Manerer.  Man  kan  foran 
ethvert  Abebur  i  en  zoologisk  Have  overbevise  sig  om,  at  Aberne  sætte 
sig  paa  Hug  paa  samme  Maade,  som  man  ser  det  i  ægyptiske  Statuer; 
og  fra  den  ægyptiske  Kunst  har  man  ogsaa  Billeder  af  Aber,  som  sidde 
paa  Hug  ligesom  Menneskene.  Det  er  ikke  overdrevent  at  sige,  at  der 
i  denne  Henseende  er  en  tydeligere  Grænse  mellem  Ægyptere  og  Euro- 
pæere, end  der  er  mellem  Ægyptere  og  Aber*. 

De  jordbundne  Stillinger  ere  i  det  hele  et  Træk  af  en  lavere  Civilisa- 
tion. Der  gaar  gennem  Udviklingen  en  Stræben  efter  det  middelbare, 
idet  Civilisationen  fortsætter  den  Tilvejebringelse  af  Midler  og  Redskaber 
for  Livets  Behov,  som  allerede  er  Grundtrækket  i  den  organiske  Udvik- 
ling. De  allerlaveste  Dyr  kunne  siges  at  gribe  deres  Føde  med  selve 
Maven;  paa  et  højere  Udviklingstrin  danner  Naturen  særegne  Redskaber 
ved  Indgangen  til  Fordøj elsesorganerne  til  at  bemægtige  sig  Nærings- 
midlerne (Tænder,  Næb).  Men  medens  f.  Ex.  Oxen  afgnaver  Græsset, 
hvor  det  gror,  ere  andre  Dyr  komne  videre  i  Retning  af  det  middelbare, 
idet  de  bruge  andre  Dele  af  Legemet  —  Elefanten  sin  Snabel,  Aben  sin 
Haand  —  til  at  tage  Næringsmidlet  fra  dets  Sted  og  føre  det  til  Munden. 
Saaledes  ogsaa  det  primitive  Menneske.  Men  det  betegner  et  Fremskridt 
i  Civilisation,  at  Mennesket  danner  sig  særegne  Ting,  Redskaber:  Bæger, 
Ske,  Kniv  og  Gaffel,  til  at  dele  Maden  med  og  føre  den  til  Munden. 
Paa  lignende  Maade  tilvejebringer  Civilisationen  selvstændige  Ting,  Møb- 
ler, til  at  skaffe  Legemet  Hvile  og  Sæde  og  forkaster  den  umiddelbare 
Hvilen  paa  Jord  eller  Gulv. 

Dertil  kommer  endnu  noget  andet.  Mennesket  siger,  at  det  adskiller 
sig  fra  Dyrene  ved  sin  oprejste  Stilling.  Det  siger  det  med  Stolthed, 
netop  fordi  det  opfatter  den  oprejste  Stilling  som  Tegn  paa  Selvfølelse. 
Om  dette  Forholds  dybere  Betydning  skulle  vi  senere  tale :  her  under- 

maaske  dog  kan  have  banet  Vejen  for  dem  og  dannet  Overgangen  til  dem.  Baade  paa 
nordeuropæiske  og  italienske  Billeder  fra  det  15de  Aarhundrede  (selv  endnu  paa  Rafaels 
»Messen  i  Bolsena«)  ser  man  Kvinder  under  kirkelige  Forhold,  ogsaa  Helgen- 
inder, sidde  umiddelbart  paa  Gulvet,  navnlig  Kirkegulvet.  Et  ganske  tyde- 
ligt Exempel  er  Tilhørerinderne  ved  Stephanus's  Prædiken  paa  Fiesoles  Malerier  i  Nicolaus 
den  femtes  Kapel  i  Vatikanet.  Disse  Stillinger  have  ikke  den  vilkaarlige  Frihed  som  i 
de  ideale  Madonnabilleder,  der  ere  mere  rituelle  og  ligne  noget  den  orientalske  »Skræd- 
derstilling«. De  bero  ganske  sikkert  paa  en  i  det  15de  Aarhundredes  kirkelige  Liv 
brugelig  Skik;  men  hvilken  historisk  Forbindelse  der  turde  findes  mellem  den  og  den 
orientalske  Skik  (der  f.  Ex.  er  fremstillet  i  Gentile  Bellinis  Maleri  af  St.  Marcus's  Prædiken 
i  Alexandria  i  Brera-Galleriet  i  Milano),  derom  tør  jeg  ikke  have  nogen  Mening. 

*  Overhovedet  drog  Ægypterne  næppe  saa  skarp  en  Grænse  mellem  Abernes  Væsen 
og  Menneskets,  som  vi  gøre.  Ikke  alene  var  Bavianen  (Kynokefalos)  indviet  til  Thot, 
ligesom  andre  Dyr  til  andre  Guder;  men  Aberne  fremstilles  endog  som  delagtige  i  Ægyp- 
ternes Religion  i  subjektiv  Betydning,  som  tilbedende  den  opgaaende  Sol  (Fodstykket 
af  Luksor-Obelisken,  i  Louvre). 

søge  vi  foreløbig  den  Overgang,  der  paa  historisk  Grund  kan  iagttages 
fra  de  jordbundne  til  de  oprejste  Stillinger. 

At  sidde  paa  Hug  er  allevegne  almindelig  Skik  blandt  de  mindst 
udviklede  Folk;  og  fra  denne  Skik  blandt  de  levende  hidrører  den  at 
sætte  Ligene  i  Graven  i  samme  Stilling;  saaledes  finder  man  dem  i 
gamle  Grave  i  Mexiko  og  Peru,  fra  Tiden  før  Europæernes  Indvandring. 
Fra  de  samme  Lande  har  man  ogsaa  Statuer  af  Figurer,  der  sidde  paa 
Hug  ganske  som  de  ægyptiske,  med  Armene  hvilende  vandret  over 
Knæene.  Men  i  kunstnerisk  Gennemførelse  staa  disse  Figurer  langt 
tilbage  for  de  ægyptiske.  Det  er  det  ejendommelige  ved  den  ægyptiske 
Kultur,  at  den,  ældgammel  som  dens  Oprindelse  er,  og  rolig  og  ufor- 
styrret fortsat  gennem  Aartusinder,  har  beholdt  saa  mærkelige  Træk  af 
rent  primitive  Sæder  og  tillige  har  overleveret  dem  til  Eftertiden  i  den 
mest  afslebne  og  fuldendte  monumentale  Kunstform.  Denne  Forening 
af  Primitivitet  og  bevidst  Civilisation  finder  man  ikke  hos  Folkeslag,  der 
først  senere  ere  traadte  ind  i  Historiens  og  Kulturens  Drama.  I  denne 
Henseende  kunne  de  østasiatiske  Folk  vel  nærmest  sammenlignes 
med  Ægypterne;  man  har  ogsaa  kinesiske  Figurer,  som  sidde  paa  Hug. 

Skrædderstillingen  synes  at  rangere  lidt  højere  i  Civilisation. 
Den  findes  ikke  alene  blandt  raa  Folk,  men  er  ogsaa  meget  almindelig 
i  Lande  med  ejendommelig  og  højt  udviklet  Kultur,  foruden  Ægypten 
ogsaa  hele  det  østlige  Asien  (de  indiske  Lande,  Java,  Kina,  Japan)  og 
det  gamle  Amerika.  Især  har  Stillingen  i  hele  det  østlige  Asien  faaet 
en  kanonisk  Anvendelse  i  Figurer  af  Buddha.  Naar  Inderne  sidde  i 
denne  Stilling,  lægge  de  hyppig  Fødderne  o  ven  paa  Knæene,  højre  paa 
venstre  Knæ  og  venstre  paa  højre,  medens  Ægypterne,  som  ovenfor  sagt, 
lægge  Knæene  ovenpaa  Fødderne.  Den  indiske  Stilling  forudsætter  endnu 
større  Bøjelighed  i  Anklerne  end  den  ægyptiske.  I  Asien  og  Amerika 
finder  man  de  jordbundne  Stillinger  ikke  alene  i  de  rene  og  skarpt 
sondrede  Typer  som  i  Ægypten,  men  ogsaa  i  forskehige  Blandingsstil- 
linger,  idet  Figuren  f.  Ex.  sidder  paa  Hug  med  det  ene  Ben  og  i  Skræd- 
derstilling med  det  andet,  eller  sidder  paa  et  Sæde  med  den  ene  Fod 
lagt  hen  over  det  andet  Knæ.  Ejendommelig  for  Østasiaterne  er  over- 
hovedet en  vis  Tilbøjelighed  og  Vane  til  i  allehaande  siddende  Stillinger 
at  dreje  Fodsaalen  noget  indad,  endog  mere  eller  mindre  opad. 

Det  er  en  Kendsgerning,  at  al  den  oprindelige  Kunst,  som  er  tilbage 
fra  det  sydlige  Mellemasien  og  det  vestlige  Asien  (Persien,  Baby- 
lonien,  Assyrien,  Lilleasien,  Fønicien  o.  s.  v.)  melder  overordentlig  lidt 
om  jordbundne  Stillinger,  meget  mindre  end  den  ægyptiske  og  den  øst- 
asiatiske, dog  med  Undtagelse  af  de  rene  Hyldingsbevægelser  (f.  Ex. 
Fodfald).  Ved  den  persiske  (akæmenidiske)  Kunst  kan  dette  godt  hid- 
røre fra,  at  den  er  saa  fattigt  og  mangelfuldt  overleveret,  og  at  dens  Re- 


57 


pertoire  er  saa  særdeles  snævert  begrænset,  næsten  helt  indskrænket  til 
Hoflivet.  Noget  lignende  gælder  om  den  as  syr  i  ske  Kunst:  den  er  langt 
mere  end  f.  Ex.  den  ægyptiske  indskrænket  til  Hofliv  og  krigersk  Liv 
og  giver  overhovedet  næsten  ingen  Oplysning  om  det  lavere  Folks  Skik 
og  Sæd  under  fredelige  Forhold.  Dog  er  Sagen  der  unægtelig  mere  paa- 
faldende,  fordi  assyrisk  Billedkunst  er  os  efterladt  i  saa  stor  Mængde. 
De  assyriske  Skikkelsers  Holdning  er  meget  oprejst  og  rank,  og  det  kan 
vel  være,  at  allerede  dette  Folk  har  nedsat  de  jordbundne  Stillinger  i  en 
lavere  Klasse  af  det  sociale  Liv;  paa  den  almindelige  Skik  at  sidde  paa 
Jorden  kender  jeg  fra  assyriske  Skulpturer  kun  ét,  endda  ikke  ganske 
utvetydigt  Exempel"^.  Herved  har  det  vel  Betydning,  at  den  højere  assy- 
riske Kultur,  som  vi  kende  gennem  Monumenterne,  ikke  er  af  nær  saa 
gammel  Oprindelse  som  den  ægyptiske.  Blandt  det  lidet,  som  er  bevaret 
fra  den  langt  ældre  kaldæiske  Kunst  fra  de  sydlige  Eufratlande,  fmder 
man  Figurer,  som  sidde  paa  Hug  **. 

Ogsaa  i  Monumenter  fra  Fønicien  og  dets  Kolonier  forekomme 
engang  imellem  Figurer,  som  sidde  paa  Jorden,  til  Vidnesbyrd  om,  at 
dette  ikke  var  fremmed  for  Folkets  Vaner**.  Fra  Cypern  har  man  i 
mange  Exemplarer,  ældre  og  yngre,  en  Barnefigur  (»Eros«),  der  sidder 
paa  Jorden,  med  det  ene  Knæ  løftet.  Naturligvis  vil  Kunsten  til  enhver 
Tid  lettere  frembyde  Exempler  paa,  at  Børn,  end  at  voxne  sidde  paa 
Jorden;  men  der  er  dog  ved  disse  Børneskikkelser  noget  typisk,  som 
genfindes  i  rent  europæiske  Figurer  (to  etruskiske  Bronzer  i  det  vati- 
kanske  Museum). 

Et  eget  Fænomen  i  gammel  asiatisk,  ogsaa  assyrisk.  Kunst  er  en 
knælende  Skikkelse  af  en  naturbeherskende  Guddom,  et  mand- 
ligt Sidestykke  til  den  Gudinde,  som  Grækerne  kaldte  den  persiske  Ar- 
temis (Anai'tis).  Han  knæler  paa  ét  Knæ  og  holder  med  hver  Haand 
fast  om  For-  og  Bagpoten  af  en  Sfinx  eller  en  Løve  eller  om  Halen  af 
en  Vinge-Oxe.  Man  finder  den  samme  guddommelige  Person  i  den 
samme  Situation  ogsaa  fremstillet  staaende:  Forskellen  beror  i  flere 
Tilfælde  aabenbart  kun  paa  Hensyn  til  Pladsen,  Indfatningen  af  Billedet. 
Men  netop  dette  beviser,  at  man  endnu  paa  dette  Udviklingstrin  —  og 
Typen  er  vistnok  meget  gammel  —  ikke  er  naaet  til  at  gøre  nogen 
klar  Forskel  mellem  den  knælende  og  den  staaende,  den  jordbundne  og 
den  oprejste,  Stillings  Udtryk;  med  den  knælende  har  man  saa  lidet 
forbundet   nogen  Forestilling   om  Hylding   og  Underkastelse,   at  den 

*  Nemlig  et  Relief  fra  Gentrai-Paladset  i  Ninive,  afbildet  i  Layard,  The  monuments 
of  Nineveh,  fol.  PI.  67  A.  Der  ser  man  en  Assyrer,  som  sidder  paa  Jorden,  drikkende, 
og  nogle  Kvinder  med  deres  smaa  Børn:  det  kunde  se  ud,  som  om  de  knælede;  men 
Meningen  er  vist  snarere  den,  at  de  sidde  i  Skrædderstillingen.  Smlgn.  Xenophons 
Gyrop.    V,  1. 

**  Perrot  &  Chipiez,  Histoire  de  Vart  dans  Vantiquité,  II,  p.  603;  og  III,  Fig.  230— 31, 
p.  305;  Fig.  327,  p.  458,  fra  Garthago. 

endog  har  kunnet  benyttes  til  at  udtrykke  Vælde  og  Højhed  over  Na- 
turen*. Knælende  Gudeskikkelser  forekomme  ogsaa  i  det  vestlige  Asiens 
Kunst,  med  forskellige  Attributer,  bl.  a.  en  stor  Kugle  (Atlas?). 

Og  paa  dette  Punkt  er  der  en  aldeles  flydende  Overgang  mellem 
Asiens  og  Europas  Kunst.  I  senere  Tider  have  aabenbart  græske  Kunst- 
nere udført  slige  Skikkelser  paa  Asiaternes  Vegne**;  men  i  ældre  Tid 
finder  man  den  samme  Fremstillingsmaade  paa  Europas  egen  Grund. 
Ikke  alene  ser  man  paa  Mønter  fra  Kreta  hin  fra  Øst  eller  Syd  ind- 
førte Gud  med  Oxehoved,  som  Grækerne  kaldte  Minotauros,  knælende 
paa  det  ene  Knæ;  men  i  samme  Stilling  har  man  endog  Apollon  (med 
Lyren,  men  ikke  spillende)  paa  arkaiske  Mønter  fra  Tarent,  der  dog 
næppe  ere  ældre  end  Begyndelsen  af  det  5te  Aarhundrede  f.  Kr.***. 

Atter  her  kan  man  spørge  sig  selv,  om  ikke  den  knælende  Stilling 
er  motiveret  af  Møntrelieffets  Cirkelform,  der  kunde  opfordre  til  at  sprede 
Figurens  Stilling  for  at  fylde  Fladen.  "  Det  kan  være  muligt;  men  vilde 
den  fuldt  udviklede  Kunst,  der  dog  ligesaa  godt  forstod  at  fylde  en 
Flade,  have  taalt  en  knælende  Apollon?  Desuden  kendte  man  fra  Græ- 
kenlands ældre  Tid  ogsaa  knælende  Gudebilleder  som  fritstaaende  Sta- 
tuer, saaledes  de  to  Frugtbarhedsgudinder  Damia  og  Auxesia  i  Epi- 
dauros  og  paa  Ægina;  det  var  knælende  Figurer  af  Ohventræ.  Herodot 
fortæller  (V,  86)  det  Sagn,  at  disse  Billeder  engang,  da  man  vilde  røve 
dem  bort,  vare  faldne  paa  Knæ,  hvilket  synes  at  tyde  paa,  at  Græ- 
kernes Fantasi  i  en  senere  Tid,  da  man  ikke  var  fortrolig  med  denne 
Fremstillingsmaade,  har  følt  Trang  til  en  Forklaring  af  dette  sjældne 
Fænomen.  Man  bevarer  endnu,  f.  Ex.  i  Paris  og  Berlin,  smaa  Terra- 
kottafigurer af  en  nøgen  Kvindeskikkelse  (»Aphrodite  anadyomene«)  med 
Muslingeskaller  staaende  ud  fra  Ryggen  som  Vinger,  knælende  med 
samlede  Knæ,  (sammenlign  « Venus  accroupie«);  den  hele  Figur  er 
strængt  symmetrisk,  og  røber  derved  en  gammel,  vistnok  indvandret 
Type,  uagtet  Udførelsen  i  de  Exemplarer,  jeg  har  set,  ikke  hidrører  fra 
nogen  meget  gammel  Tid. 

Til  de  knælende  Gudeskikkelser  høre  ogsaa  tre  Billeder,  som  først  i 
en  senere  Tid,  efter  Romernes  Sejr  over  Antiochus  den  store,  indførtes 
fra  Syrien  til  Rom  og  fik  Plads  i  Minervas  Tempel  paa  Capitol  udenfor 
Gudindens  Celle.     Det  var  altsaa  rent  asiatiske  Guder.  Romerne 

*  Figuren  forekommer  paa  assyriske  Gemmer  (Layard,  A  second  series  of  monuments 
of  Nineveh  (Tværfolio),  PI.  69,  No.  43),  og  paa  indridsede  Prydelser  paa  Kongernes  og 
deres  Ledsageres  Dragter  paa  Relieffer  fra  Nimrud  (Layard,  The  monuments  of  Nineveh, 
fol.  PI,  6,  8 — 9,  43 — 52).  Disse  Indridsninger,  som  forestille  Broderier  eller  vævede  Pry- 
delser, er  det  Element,  som  tydeligst  knytter  den  assyriske  Kunst  sammen  med  Vest- 
asiens og  Grækenlands  (det  korinthiske  Vasemaleri). 

**  Felix  Layard,  Culte  de  Mithras,  PI.  LXIX,  No.  8.  —  Sign.  Perrot  &  Chipiez,  Hi- 
stoire,  III,  p.  292,  322,  418. 

***  Friedlånder  &  Sallet,  Das  konigl.  Miinzkahinet,  Berlin  1873,  No.  36  og  463  (med 
Figurer). 

kaldte  dem  paa  Grund  af  deres  Stilling  nixi  (Ovid.  Metam.  IX,  294); 
Hankønsformen  viser,  at  det  var  mandlige  Figurer.  Naar  de  ikke  des 
mindre  særlig  paakaldtes  af  Kvinder  i  Barnsnød,  beroede  dette  vel  sag- 
tens paa  det  Ry,  som  de  medbragte  fra  Asien.  I  mandlige  Figurer  kan  den 
Stilling  ikke  have  nogetsomhelst  at  gøre  med  Kvinder  i  Barnsnød;  den  maa 
forklares  efter  Analogien  med  de  øvrige  asiatiske,  naturbeherskende, 
knælende  Guddomme.  Naar  Romerne  søgte  et  Lighedspunkt  imellem 
disse  Guders  Stilling  (signa  .  .  .  genibus  nixa)  og  deres  særlige  Funk- 
tion som  Fødselshjælpere  (velut  præsidentes  parientium  nixibus, 
Festus),  saa  var  det  et  rent  Spil  med  Ord:  de  have  søgt  en  Forklaring 
ligesom  Grækerne  med  Hensyn  til  Damia  og  Auxesia,  og  ikke  fundet 
nogen,  som  var  bedre.  Et  Stjernebillede  (Hercules?  Bootes?)  har  lige- 
ledes været  tænkt  under  Skikkelse  af  en  knælende  Mand  (nixus  genu, 
Ovid.  Metam.  VHI,  182):  det  beror  uden  Tvivl  atter  paa  orientalske 
Forestillinger. 

Ved  en  fuldstændig  Ransagning  af  litterære  Efterretninger  og  Monu- 
menter vilde  der  vistnok  lade  sig  paavise  ikke  faa  Exempler  paa  jord- 
bundne Stillinger  i  ældre  græsk-italisk  Kunst,  særlig  i  Gudebilleder.  De 
vilde  dog,  som  det  synes,  lade  sig  samle  til  faa  Typer. 

I  Antiquariet  i  Berlin  bevares  der  smaa  gamle  Vaser  fra  Syditalien 
og  Etrurien  i  Form  af  Figurer,  som  knæle  paa  samme  Maade  som  de 
ægyptiske.  En  af  dem  har  almindelig  mandlig  Form  og  synes  at  hid- 
røre fra  det  6te  Aarhundrede  f.  Kr.,  andre  have  Karakter  af  Silener*. 
Man  har  ogsaa  solide  Terrakottafigurer  af  slige  Silener,  som  sidde  paa 
Hug  med  Hænderne  lagte  over  Knæene**.  Det  er  i  nogle  Exemplarer 
aldeles  øjensynligt  og  forlængst  iagttaget,  at  denne  Type  oprindelig 
hører  sammen  med  den  barokke,  dværgagtige  Skikkelse  med  det  store 
maskeagtige  Hoved  (Pata'iker,  Kabirer,  Bes,  den  føniciske  Herakles),  der 
især  fmdes  i  Ægypten,  uagtet  Forestillingen  ligesaa  lidt  hører  hjemme 
der  som  i  Europa***.  Denne  paa  Hug  siddende  Silen  (eller  skæggede 
Satyr)  er  optaget  paa  Mønter  fra  Naxos  paa  Sicilien  og  gengivet  af  den 
mest  udviklede  Kunst.  En  senere  lille  Bronzestatuette  af  den  samme 
Silen-Type  gør  paa  mig  Indtryk  af  en  forsætlig  Parodi  paa  Kunstens 
gamle  Manerer,  som  den  udviklede  Kunst  let  maatte  finde  komiske. 

Af  lignende  orientalsk  Oprindelse  som  hin  Silen-Type  er  en  anden 
paa  Hug  siddende  Skikkelse  med  maskeagtigt  Hoved  paa  et  etruskisk 
Bronze-Relief:   den  holder  med  hver  Haand  en  Løve  i  Struben,  og  da 

*  Vasesalen,  Skab  II.  Sammesteds  smaa  Figurvaser  i  Skikkelse  af  Aber,  som 
sidde  paa  Hug,  fra  Nola  og  Sicilien;  den  ene  af  dem  holder  en  Unge  ind  til  sig.  Det 
er  meget  ukultiverede  Arbejder,  i  hvilke  man  hverken  skønner  ægyptisk  eller  almindelig 
græsk-italisk  Stil. 

**  Exempler  baade  i  Antiksamlingen  i  København  og  i  Museet  i  Berlin. 
***  Sign.  Referatet  af  mit  Foredrag  i  Udsigt  over  det  filol.  hist.  Samfunds  Virksom- 
hed 1860-74. 

den  er  fremstillet  helt  forfra,  ere  Benene  bredte  ud  til  Siderne*.  Den 
er  formodentlig  mythologisk  i  Slægt  med  hin  asiatiske,  knælende  Løve- 
betvinger,  som  ovenfor  er  omtalt. 

Men  saadanne  spredte  Træk  ere  alligevel  kun  som  Draaber  i  Havet 
i  den  store  antik-europæiske  Figurverden.  De  tilhøre  slet  ikke  den 
ejendommelige,  frit  udviklede  græsk-italiske  Kunst,  men  kun  den  Navle- 
stræng,  hvormed  den  i  sin  Fostertilstand  er  knyttet  sammen  med  sin 
Moder,  den  orientalsk-ægyptiske.  Det  er  aabenbart,  at  det  netop  er  hine 
ældste  europæiske  Kulturfolk,  og  først  og  fremmest  Grækerne,  som 
definitivt  have  afskaffet  de  jordbundne  Stillinger,  eller  rettere  i  høj  Grad 
indskrænket  deres  Brug  og  tydelig  anvist  dem  en  lavere  Rang  i  Forhold 
til  de  oprejste.  Derom  indeholder  den  antike  Kunst  en  Række  umis- 
kendelige Vidnesbyrd  af  forskellig  Art,  som  vi  her  ville  betragte  i  en 
kortfattet  Oversigt.  I  Almindehghed  maa  det  forud  bemærkes,  at  de 
jordbundne  Stillinger,  hvor  de  forekomme  i  den  fuldt  udviklede  »klas- 
siske« Kunst,  ikke  have  en  saadan  strængt  fastholdt  typisk  Karakter 
som  i  den  ægyptiske.  De  ere  friere,  mere  forskelligartede.  At  sidde 
paa  Jorden  vil  her  just  ikke  sige  det  samme  som  at  sidde  i  den  ægyp- 
tiske Skrædderstilling  eller  Stilling  paa  Hug. 

1.  For  det  første  vidne  Monumenterne  om,  at  man  kendte  de  jord- 
bundne Stillinger  netop  som  noget  for  barbarisk  Skik  ejendomme- 
ligt. I  Isistemplet  i  Pompeji  har  man  fundet  Malerier,  som  forestille 
Gudstjeneste  efter  ægyptisk  Ritus:  der  ser  man  en  Figur,  som  knæler 
paa  ægyptisk  Vis,  en,  som  bevæger  sig  fremad  paa  sine  Knæ  og  klirrer 
med  Sistra  i  de  fremrakte  Hænder,  en,  som  sidder  paa  Hug  og  blæser 
Fløjte.  Malerierne  ere  ellers  ikke  holdte  i  ægyptisk  Stil,  men  i  den 
sædvanlige  pompejanske.  Knælende  Stillinger  —  paa  begge  Knæ,  eller 
paa  det  ene,  idet  det  andet  Ben  strækkes  frem  —  ere  almindelige  i  de 
græske  Fremstillinger  af  Skytherne  paa  Monumenter  fra  Krim,  og  de 
bidrage  meget  til  at  fremhæve  Folkefærdets  ugræske  Karakter.  I  den 
senere  antike  Kunst  tager  Fremstillingen  af  de  nordeuropæiske  Barbarer 
en  stor  Plads  op,  og  de  karakteriseres  hyppig  i  Modsætning  til  Romerne 
ved,  at  de  sidde  paa  Jorden;  men  her  har  Stillingen  tillige  Betydning 
af  Sorg,  Nederlag,  Fangenskab.  Som  Exempler  blandt  mange  skal  jeg 
fremhæve  de  store  Kaméer,  som  ere  udskaarne  til  Ære  for  de  romerske 
Vaabens  Sejre  over  Barbarerne,  især  den  i  Paris,  hvor  Tiberius  troner 
som  Hovedperson :  der  sidde  alle  Barbarerne,  baade  orientalske  og  euro- 
pæiske, paa  Gulvet,  men  ingen  af  de  andre  Figurer.  Noget  ganske  lig- 
nende i  Middelalderen.  Paa  det  store  Frescobillede  i  det  spanske  Kapel 
ved  Sta.  Maria  Novella  i  Florents  til  Forherligelse  af  St.  Thomas  Aquinas 

*  K.  o.  Muller,  Denkmåler  d.  a.  K.,  Nr.  298. 

og  sidde  de  tre  af  hans  Visdom  besejrede  Kættere:  Averroes,  Arius,  Sabellius, 
i  jordbundne  Stillinger  ved  Foden  af  hans  Trone.  Ikke  alene  han, 
men  ogsaa  alle  de  andre  hellige  Figurer  ere  fremstillede  i  tronende 
Stillinger. 

Naturligvis  maa  man  ved  Undersøgelsen  af  denne  Sag  bestandig  se 
bort  fra  alle  saadanne  Tilfælde,  livor  en  Person  paa  Grund  af  ydre 
Tvang  kommer  til  at  sidde  eller  ligge  paa  Jorden,  f.  Ex.  naar  han  er 
kastet  omkuld  eller  falden  i  Kampen;  eller  hvor  han  i  et  eller  andet 
bestemt  praktisk  Øjemed  vælger  en  saadan  Stilling  (f  Ex.  at  Bueskytter 
knæle;  at  en  saaret  Mand,  som  forbindes,  sidder  paa  Hug;  at  en  Pige, 
som  vil  plukke  en  Blomst,  bøjer  sig  ned  mod  Jorden).  Sligt  beviser 
intet  —  hverken  for  Barbarernes  eller  for  Grækernes  og  Italernes  eget 
Vedkommende  —  om,  med  hvilke  Øjne  man  betragtede  Stillingerne, 
hvorledes  de  forholdt  sig  til  Livets  almindelige  Sæd  og  Skik.  Antiken 
er  jo  en  Kunst,  som  rører  sig  frit  og  ikke  pedantisk.  Der  er  ikke  meget 
af  det  menneskelige,  som  den  i  livert  Fald  forud  udelukker. 

2.  Naar  der  nu  spørges  om,  hvorledes  de  jordbundne  Stillinger 
forekomme  blandt  Fremstillingerne  af  Grækerne  og  Italerne  selv, 
saa  kunne  vi  strax  anføre  den  mærkelige  Marmorstatue  i  det  capitolinske 
Museum  af  en  gammel,  drukken  Kone,  som  sidder  paa  Hug  paa  Gulvet 
med  en  stor  Vinflaske  mellem  Knæene:  det  er  klart,  at  her  bidrager 
Stillingen  til  Indtrykket  af  noget  komisk  og  uværdigt.  Men  det  er  dog 
næppe  heller  det  fremherskende  Synspunkt.  Man  tør  uden  Tvivl  antage, 
at  det  blandt  de  sydeuropæiske  Folk  i  Oldtiden,  ogsaa  under  deres  høj- 
este Kultur,  forekom  hyppig  nok,  at  i  alt  Fald  unge  Mennesker  tog 
Sæde  umiddelbart  paa  Jorden  eller  paa  Gulvet,  uden  at  dermed  for- 
bandtes nogen  egentlig  Forestilling  om  Uværdighed.  Aristofanes  omtaler 
(Nub.  944  ff.)  som  noget,  der  ogsaa  fandt  Sted  i  ældre  og  bedre  Tider, 
og  som  i  og  for  sig  ikke  var  dadelværdigt,  at  Ynglingene  i  Gymnasierne, 
naar  de  vare  ledige  og  hvilede  sig,  satte  sig  hge  ned  paa  Sandet.  Noget 
lignende  har  man  Exempler  paa  i  de  dejlige  grafferede  Omridstegninger 
paa  den  »ficoroniske  Cista«,  der  forestille  Argonauterne,  som  paa  deres 
Søfart  ere  ankomne  til  Bebrykernes  Land.  Der  ser  man  blandt  Skibet 
Argos  Mandskab  en  ung  Mand,  som  har  sat  sig  paa  Dækket  ganske 
magelig  i  en  Stilling,  der  nærmer  sig  temmelig  til  den  ægyptiske  Skræd- 
derstilling, kun  at  den  er  friere  og  naturligere  gengivet.  En  anden  er 
steget  ud  af  Skibet  og  har  sat  sig  ned  paa  Landjorden.  Dette  har  efter 
Kunstnerens  Mening  ganske  sikkert  været  skønt,  men  vel  at  mærke 
indenfor  en  bestemt  Situation.  Thi  den  Stemning,  som  her  er  udtrykt, 
er  netop  den  fuldkomment  tvangfri  Hvile,  der  gør  sig  Livet  rigtig  bekvemt 
efter  den  lange  Sørejses  barske  Besvær.  Det  samme  er  ogsaa  udtrykt 
ved  Figuren  af  den  unge  Mand,  som  ligger  paa  Dækket  og  rigtig  sover 
ud  med  aaben  Mund.  Der  er  her  en  fm  Grænse,  som  er  meget  vigtig 
for  den  rette  Opfattelse  af  Billedet  og  som  skiller  det  fra  Fremstillinger 

af  Samfundslivet  og  Stadlivet,  hvor  det  er  gennemtrængt  af  Følelsen  af 
sin  Værdighed  og  vaager  over  den  (Parthenonsfrisen  f.  Ex.). 

Den  græske  Kunst  tager  i  det  hele  afgjort  Parti  for  Samfunds- 
værdigheden  og  dens  Anstand,  og  derfor  forekomme  Figurer  af  Grækere, 
som  sidde  paa  Jorden,  og  som  ere  mente  i  skøn  og  lykkelig  Betydning, 
vistnok  overmaade  sjælden  i  den.  Antiken  spiller  overhovedet  mindre 
end  den  moderne  Kunst  med  Modsætningen  mellem  den  strænge  Sam- 
fundsanstand  og  det  emanciperede,  idylliske  Naturliv.  Den  kender  f.  Ex. 
ikke  disse  landlige  Glæder  (fétes  champétres),  som  den  venetianske  Maler- 
kunst indførte  i  Renæssancen,  og  som  blev  et  saa  yndet  Thema  i  den, 
hvor  man  ser  Herrer  og  Damer  lejrede  i  Græsset,  nogle  af  dem  somme 
Tider  afklædte,  andre  iførte  fuld  Modedragt  (Giorgione,  Bonifazio,  Cra- 
nach,  Rubens,  Watteau).  Men  til  Gengæld  gennemtrænger  den  selve 
Samfundsværdigheden  langt  mere  med  fri,  bevægelig,  ægte  menneskelig 
Natur,  frigør  den  langt  mere  for  Stivhed  og  Uniform  og  Ceremoniel,  end 
baade  de  gamle  orientalske  og  de  moderne  europæiske  Monarkier  have 
gjort  det  (atter  Parthenonsfrisen!). 

3.  I  den  senere  antike  Kunst  er  det  meget  almindeligt,  at  Gud- 
domme og  Personifikationer,  saavel  mandlige  som  kvinde- 
lige, hvis  mythologiske  Betydning  særlig  er  knyttet  til  Jor- 
den og  dens  Lokaliteter  (deriblandt  ogsaa  Havet,  Floderne 
osv.),  fremstilles  i  en  paa  Jorden  halvt  liggende,  halvt  sid- 
dende Stilling  (Gæa,  Thalassa,  allehaande  Flodguder,  lokale  Nymfer, 
Personifikationen  af  »Campus  Martins«  paa  Fodstykket  af  Antoninus 
Pius's  Triumfsøjle  m.  m.  m.).  De  kunne  vel  ogsaa  fremstilles  paa  andre 
Maader:  man  finder  f.  Ex.  ogsaa  baade  Gæa  og  Flodguder  hæve  sig  op 
fra  Grunden,  saaledes  at  man  kun  ser  dem  i  halv  Figur;  men  den  lig- 
gende Stilling  er  dog  virkelig  et  af  Kunstens  typiske  Midler  til  at  angive, 
paa  hvilket  mythologisk  Omraade  slige  Skikkelser  høre  hjemme. 

Vi  have  allerede  i  Renæssancens  Madonnabilleder  set  Exempler  paa, 
at  Stillinger,  som  ligge  udenfor  det  virkelige  Samfunds  Regler,  kunne 
findes  mere  anvendelige  paa  det  ideale  og  guddommelige  Omraade.  Her 
se  vi  det  samme  i  Antiken.  Men  saa  hyppigt  end  Fænomenet  er,  saa 
holdes  det  dog  indenfor  meget  bestemte  Grænser.  Den  olympiske  Gude- 
slægts Medlemmer  fremstilles  ikke  saaledes  liggende,  overhovedet  ikke  i 
jordbundne  Stillinger,  om  end  deres  oprindelige  Betydning  af  terrestriske 
Naturguddomme  er  tydehg  nok  og  aldrig  forglemt  (Demeter,  Poseidon). 
Hine  liggende  Guddomme  forholde  sig  til  de  staaende  eller  tronende 
Olympiere  som  det  mere  emanciperede  landlige  Liv  til  det  af  ethiske 
Former  beherskede  Samfundsliv  i  Stæderne.  Paa  Overgangen  mellem 
de  to  Verdener  staar  Dionysos,  som  en  sjælden  Gang,  paa  et  Sarkofag- 
laag  i  Louvre,  fremstilles  liggende  ligesom  Naturguderne  (Dionysos  = 
Osiris?  som  den  efter  Døden  fortsatte  Tilværelses  Repræsentant?).  Det 
emanciperede  Livs  rette  Repræsentanter  ere  Satyrerne,  blandt  hvilke  man 

ogsaa  finder  en  ubunden  Mangfoldighed  i  Stillingerne.  De  sidde  f.  Ex. 
paa  Hug  paa  Jorden  eller  paa  lave  Jordsæder  med  Benene  strakte  langt 
fra  sig  (Lysikrates-Monumentets  Frise).  Deres  urolige  Natur  finder  dog 
mere  sit  Udtryk  i  stærke  og  kaade  Bevægelser  end  i  jordbundne  Stil- 
linger. 

Med  Hensyn  til  hine  lokale  Naturguddomme  tør  man  vistnok  antage, 
at  Kompositionen  af  T  e  m  p  1  e  r  n  e  s  G  a  v  1  g  r  u  p  p  e  r  har  været  den  egent- 
lige Aarsag  til,  at  den  senere  Kunst  har  opfattet  det  som  noget,  der  hørte 
med  til  deres  Væsen,  at  ligge  paa  Jorden.  Saa  længe  Guddommene 
optræde  hver  for  sig,  hver  i  sin  Helligdom,  lægges  Vægten  mere  paa, 
at  de  fremtræde  som  de  mægtige  og  herskende  ligeoverfor  Men- 
nesket: i  dette  Forhold  gøre  alle  Guddomme  væsentlig  det  samme 
Krav.  Det  er  først,  hvor  Guddommene  optræde  i  rigere  indbyrdes  Sam- 
menspil, at  der  bliver  rigtig  Opfordring  til  at  gøre  karakteristiske  For- 
skelle imellem  dem.  Disse  Sammenspil  maa  være  digtede  i  Sang  og 
Sagn,  før  Kunsten  fremstiller  dem;  og  Homer  havde  ogsaa  virkelig  paa 
sin  Vis  individualiseret  Gudeskikkelserne,  længe  før  Kunsten  ret  indlod 
sig  derpaa.  De  store  mythologiske  Gavlkompositioner,  f.  Ex.  Parthenons, 
fik  en  lignende  Betydning  for  den  kunstneriske  Mythologi,  som  den 
gamle  episke  Digtning  havde  havt  for  den  poetiske. 

Dertil  kommer  nu  Gavlfeltets  arkitektoniske  Form  —  den  lave  Tre- 
kant —  og  de  Betingelser,  som  denne  Bamme  stiller  til  Fremstillingen 
af  Figurerne.  Den  gør  ligefrem  Krav  paa  forskelligartede  jordbundne 
Stillinger  i  begge  Gavlens  spidse  Vinkler.  Havde  Grækerne  ikke  hos  sig 
selv  fundet  en  Glæde  ved  en  vis  Frihed,  en  livlig  og  flydende  Afvexling 
i  Stillingerne,  havde  de  været  Pedanter  i  deres  Opfattelse  af  Mennesket, 
saa  havde  de  aldrig  indladt  sig  paa  slige  Opgaver.  Men  der  var  allige- 
vel uskrevne  Love,  som  ikke  turde  overtrædes.  At  Hovedpersonerne 
sættes  i  Midten,  og  at  Hjørnerne  fyldes  med  mere  underordnede  Figurer 
—  i  visse  Æmner  f.  Ex.  af  tjenende  Personer  — ,  følger  af  sig  selv. 
Del  har  været  et  ligefrem  genialt  Greb,  da  en  af  Grækenlands  Billed- 
huggere —  det  har  maaske  været  Fidias  selv  ved  Kompositionen  af 
Parthenons  Gavle  —  første  Gang  faldt  paa  at  fylde  Hjørnerne  med  Skik- 
kelser af  Tidens  og  Stedets  Guddomme:  Solen,  som  dukker  op  af  Havet, 
og  Maanen,  som  dukker  ned,  eller  hvilende  Naturguder,  den  liggende 
Flodgud,  Havguderne  paa  Strandbredden.  Det  passer  saa  fortrinhg  baade 
til  Fremstillingens  Indhold  og  til  Pladsen.  Noget  lignende  har  fundet 
Sted  ved  Zeustemplet  i  Olympia  (Pausanias  V,  10,  7,  bekræftet  af  de 
fundne  Levninger).  Nærmest  til  Naturguddommene  slutte  sig  saa  andre 
Figurer  i  mer  eller  mindre  jordbundne  Stillinger  (Sidden  paa  Jorden, 
Knælen  o.  s.  v.).  Den  ikke  ganske  sikre  Fortolkning  af  disse  Figurer 
paa  Parthenon  og  i  Olympia  skulle  vi  her  ikke  fordybe  os  i;  kun  det 
maa  vi  fremhæve,  at  selve  den  jordbundne  Stilling  i  hvert  Fald  maa 
gøres  gældende  som  et  vigtigt  Moment  i  Fortolkningen  af  slige  Figurer, 


64 


i  Henhold  til  den  i  den  græske  Kunst  gennemgaaende  Betragtning 
af  saadanne  Stillinger.  (Sign.  den  paa  Jorden  siddende  Kriger  fra  Villa 
Ludovisi). 

4.  Vi  have  nu  set,  at  Antiken  kunde  fremstille  baade  Guder  og 
Mennesker  i  lykkelig  Betydning  i  jordbundne  Stillinger,  dog  saaledes,  at 
disse  bestandig  holdes  under  et  vist  Niveau  af  ethisk  Værdighed.  Til- 
bage staar  at  betragte  en  Række  Tilfælde,  hvor  der  med  slige  Stillinger 
ganske  tydelig  forbindes  en  Forestilling  om  en  Ufuldkommenheds- 
Tilstand,  en  Tilstand,  hvori  Personen  føler  sig  udelukket 
fra  sine  Ønskers  Maal  eller  fra  sine  Rettigheder,  undertiden 
kun  foreløbig,  undertiden  vedvarende,  og  at  de  derfor  ogsaa 
kunne  faa  en  udpræget  Karakter  af  Sorg,  endog  af  Fortvivlelse,  eller 
af  noget  ildevarslende,  ulykkeligt. 

a.  De,  som  bønfalde  en  Guddom  om  Beskyttelse,  sætte  sig 
hyppig  enten  lige  paa  Gulvet  ved  Gudebilledet  eller  paa  det  lave  Trin, 
hvorpaa  det  staar,  undertiden  lidt  højere,  paa  Billedets  Fodstykke.  Ex- 
empel  paa,  at  en  bønfaldende  sidder  umiddelbart  paa  Gulvet,  er  Ifigenia 
ved  Artemis's  Billede  paa  Relieffet  uden  om  den  store  Mediceiske  Mar- 
morvase i  Florents:  hun  sidder  med  fremadbøjet  Hoved,  et  Udtryk  for 
hendes  Sorg  og  Angst.  Blandt  andre  bønfaldende,  som  sidde  meget  lavt, 
kunne  anføres  Orestes  og  Kassandra  paa  forskellige  Kunstværker*.  En 
smuk  Marmorstatue  af  en  Kvinde,  græsk  Stil  fra  det  5te  Aarhundrede, 
i  Palazzo  Barberini  i  Rom,  opfattes  paa  Grund  af  det  meget  lave  Sæde 
i  Almindelighed  som  en  supplex,  formodentlig  med  Rette.  I  Lighed 
med  slige  Figurer  har  Homer  vistnok  forestillet  sig  Thetis  siddende  paa 
Gulvet  eller  paa  en  lav  Skammel  foran  Zeus,  hvor  hun  bønfalder  ham 
om  at  genoprette  Achilleus's  Hæder  (Iliad.  I,  500): 

Lige  foran  ham  hun  satte  sig  ned**  og  slynged  sin  venstre 

Arm  om  hans  Knæ,  med  den  højre  hun  tog  under  Hagen  ham  bønlig  — . 

I  Henseende  til  Betydningen  og  Hensigten  gaar  denne  paa  Jorden  sid- 
dende Stilling  altsaa  omtrent  ud  paa  det  samme  som  den  fremadbøjede, 
knælende,  naar  Formaalet  er  at  favne  den  Persons  Knæ,  hvis  Beskyt- 
telse eller  Skaansel  man  anraaber  (hvilket  nærmere  skal  blive  omtalt 
under  Hyldingsbevægelserne).  Forskellen  bestaar  mest  i,  at  den  knælende 
Stilling  er  mere  foreløbig,  den  siddende  mere  vedvarende  og  afventende. 

Et  meget  oplysende  Exempel  herpaa  har  man  i  Odysseens  syvende 
Sang.  Da  Odysseus  ukendt  og  fremmed  træder  ind  i  Hallen  hos  Alki- 
noos,  bøjer  han  sig  først  for  Husfruen  og  favner  hendes  Knæ  med  Bøn 

*  Orestes  paa  et  temmelig  gammelt  Terrakotta-Relief  fra  Melos,  i  Berlin;  ligeledes 
paa  et  Vasemaleri  i  Antiksamlingen  i  København,  K.  O.  Muller  &  Wieseler,  Denkm.  d.  alt 
Kunst,  No.  148.    Kassandra  paa  et  Terrakotta-Relief  fra  Kythnos  i  Berlin. 

**  Sign.  dog  Iliad.  XIV,  437,  XIII,  281 ,  som  forresten  ikke  modbevise  (det  sidste 
Sted  er  mærkeligt). 


65 


om  Hjælp;  derpaa  sætter  han  sig  paa  Gulvet  ved  Arnen.  Men  det  høj- 
sindede Selskab  finder  det  ikke  smukt  eller  passende  at  lade  en  frem- 
med sidde  saaledes  paa  Gulvet  (Vers  160),  og  Værten  byder  ham  da 
tage  Sæde  paa  en  sølvbenaglet  Stol.  Derved  er  han  først  optagen  i  Sel- 
skabet. Dette  falder  jo  naturligt  nok  for  en  moderne  Betragtning:  For- 
skellen mellem  Homers  Grækere  og  Nutidens  Europæere  bestaar  kun  i, 
at  Grækerne  dog  endnu  bibeholdt  de  jordbundne  Stillinger  i  Livets  Sæd- 
vaner, men  i  degraderet  Betydning.  Allerede  her  ere  de  i  denne 
Retning  komne  videre  end  det  samtidige  Ægypten,  som  i  andre  Hen- 
seender jo  havde  en  langt  rigere  udstyret  Civilisation,  for  ikke  at  tale  om 
de  rene  Barbarer. 

b.  Det  er  let  at  forstaa,  at  Brudgommen,  inden  han  endnu  er 
indtraadt  i  Ægteskabets  Rettigheder,  sidder  paa  Brudekamrets  Tærskel 
eller  for  Enden  af  Brudesengen  ganske  i  samme  Stilling  som  de  bøn- 
faldende. Dette  er  netop  Tilfældet  paa  det  bekendte  Vægmaleri  »det 
Aldobrandinske  Bryllup«,  hvor  den  ventende  Brudgom  sidder  meget  lavt, 
medens  Bruden  sidder  paa  Sengekanten  ved  Siden  af  Ægteskabsgudinden, 
der  overtaler  hende  til  at  give  sig  hen*. 

c.  Opfyldes  Haabet  ikke  for  den  bedende  eller  ventende,  saa  vendes 
det  om  til  Sorg  eller  Fortvivlelse.  Det  »lave  Sæde«  er  netop  et  karak- 
teristisk Udtryk  for  disse  Stemninger,  især  naar  det  forbindes  med,  at 
Hoved  og  Underkrop  hælde  fremad,  i  Modsætning  til  den  mage- 
lige Hvilen  bagover  hos  Naturguderne.  (Mærk,  at  Hænderne  om  Knæet 
medfører  en  Foroverbøjning  af  Overkroppen,  en  tom  Lunge). 

Man  anfører  et  Sted  fra  en  oldkristelig  Forfatter,  hvor  dette  ligefrem 
er  udtalt.  Den  h.  Basilius  siger  i  en  Tale  om  Tørke  og  Hungersnød 
(Homil.  H,  63),  at  »Bønderne  sidde  paa  Markerne  med  Hænderne 
sammenflettede  over  deres  Knæ  —  saaledes  er  nemlig  de  sørgendes 
Stilling  — ,  og  klage  over  deres  frugtesløse  Arbejde.«  Selv  om  hin  for- 
klarende Indskudssætning  skulde  hidrøre  fra  en  Afskrivers  Pen,  hvad 
den  ser  meget  ud  til,  saa  er  den  ikke  uden  Værdi,  men  uden  Tvivl 
rigtig.  En  Beskrivelse  i  Appulejus's  Metamorfoser  (HI,  1)  er  i  denne 
Henseende  meget  oplysende.  Romanens  Helt,  Lucius,  fortæller,  at  han 
en  Aften  ved  et  Gilde  havde  drukket  for  meget  og  derefter  paa  Gaden 
slaaet  tre  Mennesker  ihjel  i  den  Tro,  at  det  var  Røvere.  Han  vaagner 
nu  den  næste  Morgen  og  bliver  hed  om  Ørene  ved  at  tænke  paa,  hvad 
han  har  gjort.  »Med  den  ene  Fod  lagt  over  den  anden  og  med  Hæn- 
derne flettede  over  Knæene,  idet  Fingrene  stak  ind  imellem  hverandre, 

*  Paa  en  anden  Brudescene,  nemlig  paa  den  bekendte  Barberiniske  Glasvase  i  det 
britiske  Museum  (»Portlands- Vasen«)  sidder  Bruden  (Thetis)  paa  Jorden,  medens 
Brudgommen,  Peleus,  nærmer  sig  til  hende.  Dette  kan  have  flere  Grunde,  snarest  den, 
at  Thetis  er  en  Havgudinde  (se  ovenfor).  Eller  det  er  maaske  et  Tegn  paa  hendes  tid- 
ligere, nu  først  overvundne  Sorg  over  eller  Vrangvillie  imod  at  skulle  ægte  den  døde- 
lige Mand? 

saaledes  sad  jeg  paa  Hug*  paa  min  Seng  og  fældede  rigelige  Taarer, 
idet  jeg  allerede  forestillede  mig  Sagen  for  Retten,  Dommens  Afsige  se, 
ja  tilsidst  Bødlen  selv.«  —  At  Udtrykket  af  at  sørge  gaar  over  ti  a 
gælde  ogsaa  om  at  volde  Sorg  eller  Ulykke,  er  i  Henhold  til  almin- 
delige Analogier  ikke  vanskeligt  at  forstaa.  Baade  Litteraturen  og  Kun- 
sten frembyde  ogsaa  Exempler  derpaa**,  men  ikke  saa  fuldstændig 
tydelige  med  Hensyn  til  det  Punkt,  der  særlig  interesserer  os,  det  lave 
Sæde,  at  de  kunne  anføres  som  afgørende  i  denne  Sammenhæng. 

De  filologiske  Forskere,  som  have  samlet  disse  Forfattersteder***, 
have  især  havt  Øje  for  Betydningen  af  de  over  Knæene  sammenflettede 
Hænder,  mindre  for  den  paa  Gulvet  siddende  Stilling.  Ethvert  af  disse 
Træk  forekommer  for  sig  som  Tegn  paa  Sorg  uden  at  være  i  Følge  med 
det  andet  f.  En  af  de  nydelige  smaa  Terrakottafigurer  fra  Tanagra  i 
Museet  i  Berlin,  der  ifølge  hele  sit  Udtryk  af  alle  opfattes  og  maa  op- 
fattes som  sørgende,  sidder  umiddelbart  paa  Gulvet  med  den  ene  Haand 
hvilende  i  Skødet,  og  med  Hovedet  støttet  mod  den  andens  Inderflade; 
det  sidste  er  et  meget  almindeligt  Tegn  paa  Sorg,  der  ogsaa  forekommer 
paa  siddende  og  staaende  Figurer,  men  selvfølgelig  udelukker  en  Sam- 
menfletning af  Hænderne.  Omvendt  har  man  ogsaa  Sammenfletningen 
af  Hænderne  uden  det  lave  Sæde,  endog  i  staaende  Figurer,  som  Udtryk 
for  Sorg  eller  Ulykke  eller  snigende  Vanheld.  Grækerne  havde  aabenbart 
en  vis  Forkærlighed  for  en  fri  og  aaben  Legemsfore  og  en  tilsvarende 
Uvillie  mod  sammenkrøbne  eller  sammenflettede  Stillinger,  med  hvilke 
der  let  forbinder  sig  Forestillingen  om  indre  Strid  og  derfor  om  indre 
Ulykke  ff.  De  fandt  heller  ikke  Behag  i,  at  Hænderne  sammenflettedes 
over  Ryggen  f  f  f ;  og  ifølge  Aristofanes  (Nub.  938,  954)  blev  man  i  den 
gode  gamle  Tid  fra  Barnsben  afvænnet  med  at  sidde  eller  staa  med 
»flettede  Ben«  (det  ene  Ben  kastet  krydsvis  over  det  andet). 

Men  man  bør  ikke  forstaa  Sagen  saaledes,  at  Legemsstillingerne 
hos  Grækerne  i  deres  bedste  Tid  skulde  have  uddannet  sig  til  et  panto- 
mimisk Tegnsprog,  i  hvilket  visse  Træk  havde  éngang  fastslaaede  og 
givne  Betydninger  ligesom  Ord  eller  Sætninger,  —  hvilket  ogsaa  vilde 
stride  imod  en  sand  og  fri  Kunst.     Hverken  det  lave  Sæde  eller  de 

*  coxim. 

**  Navnlig  Ovid.  Metam.  IX,  297  ff.  om  Lucina,  som  forhindrer  Alkmenes  Fødsel: 
***  En  Oversigt  i  Beckers  Charikles,  2den  Udg.,  ved  Hermann,  I,  S.  249. 
t  Derfor  er  ogsaa  den  lij^ppig  anførte  Beskrivelse  hos  Pausanias  (X,  31,  5)  af  den  i 
Underverdenen  sørgende  Hektor  paa  Polygnots  Maleri  i  Delphi  ikke  fuldkomment  tydelig. 
Spørgsmaalet  er,  om  Hektors  »Stilling  af  en  sørgende«  blot  bestod  i  det  samme,  som  er 
anført  lige  i  Forvejen  (at  Hænderne  vare  flettede  om  Knæet),  eller  om  der  hentydés  ti 
andre  Momenter:  maaske  ogsaa,  at  han  sad  paa  Jorden.  Umiddelbart  derefter  anføres 
der  om  hans  Sidemand,  Memnon,  at  han  sidder  paa  en  Klippe,  hvilket  altsaa  ve 
ikke  kan  have  været  Tilfældet  med  Hektor,  der  da  maa  have  siddet  paa  Jorden. 

tt  Sign.  Nord.  Tskr.  f.  Filologi  IV,  190,  om  Maleriet  af  Medea  fra  Herculanum. 
ttt  Hippokrates,  anført  hos  Vales.  in  Ammian.  Marcellin.  L.  29  cap.  2,  p.  560. 

sammentlettede  Hænder  behøvede  i  og  for  sig  at  opfattes  som  Udtryk 
for  Kummer  eller  Vanheld.  Vi  have  allerede  set,  at  den  paa  Gulvet 
siddende  Stilling  ogsaa  forekommer  i  lykkelig  Betydning.  Og  naar  man 
paa  Parthenonsfrisen  finder  en  af  Figurerne  i  det  guddommelige  Selskab, 
som  er  Vidne  til  Panathenæerfestens  Procession,  siddende  med  Hæn- 
derne flettede  om  det  ene  Knæ*,  saa  maa  dette  sikkert  gælde  som  fuld- 
gyldigt Bevis  for,  at  der  hos  Athenæerne  paa  Perikles's  Tid  ingen  Skygge 
hvilede  over  dette  Motiv.  Thi  kan  noget  overhovedet  antages  a  priori, 
saa  maa  det  vel  være,  at  der  ikke  kunde  forekomme  noget  sørgeligt 
eller  ildevarslende  i  den  ideale  Fremstilling  af  Gudindens  Fest,  som 
smykkede  hendes  Tempel.  Heller  ikke  bærer  den  unge  Mand,  som 
sidder  saaledes,  i  mindste  Maade  Præg  af  Sorg  eller  Ulykke,  derimod  vel 
af  noget  vist  landmandsagtigt  i  Manererne,  stemmende  med,  at  Figuren 
formodentlig  forestiller  Triptolemos  (han  sidder  ved  Siden  af  Demeter). 

d.  At  de  jordbundne  Stillinger  imidlertid  let  opfattedes  som  Tegn 
paa  Sorg-  og  Nøds-Tilstand,  og  i  Oldtidens  senere  Tid  maaske  virkelig 
fik  et  saadant  Stempel  paa  sig  af  den  gældende  Vedtægt,  er  allerede 
et  blandt  mange  Beviser  for,  at  Grækerne  og  Romerne  ingenlunde  vilde 
indrømme  dem  den  samme  sociale  Ret  som  de  mere  oprejste,  og  i  det 
hele  ikke  kunde  lide  dem.  Men  ikke  alene  det.  Nogle  af  Oldtidens 
Moralister  have  endog  udtalt  sig  imod  disse  Stillinger  som  Tegn  paa 
Sorg,  fordi  de  ikke  engang  fandt  dem  værdige  dertil.  »Hvad  er  saa  usselt 
og  hæsligt  som  en  Mand,  der  bærer  sin  Sorg  til  Skue?«  spørger  Dion 
Chrysostomos  (oratio  XVI).  Han  finder  det  allerede  uhyggeligt  og  stygt 
nok,  at  Legemet  nedslaas  af  Sjælens  Lidelser  og  giver  efter  for  dem; 
men  saa  har  man  desuden  opfundet  nogle  yderligere  Tegn  paa  Sorg, 
saasom  sorte  Klæder,  Sammenfletten  af  Hænderne  og  at  sidde  lavt 
ligesom  for  at  fastholde  Sorgen  og  hindre  den  fra  at  vige!  Plutarch 
roser  sin  Hustru  i  Trøstebrevet  over  Tabet  af  deres  Datter,  fordi  hun 
ikke  har  givet  efter  for  Sorgen.  Der  gives  et  hæsligt  Overmaal  lige- 
saa  vel  af  Graad  som  af  Latter.  »Hvad  kan  være  urimeligere  end  at 
trættes  med  sin  Hustru  for  Pomades  og  Purpurs  Skyld,  men  derimod 
at  give  hende  Lov  til  i  Sorgen  at  afklippe  sit  Haar,  at  gaa  med  sorte 
Klæder,  at  sætte  sig  i  holdningsløse,  usømmelige  Stillinger, 
at  lægge  sig  til  Sengs,  overvældet  af  Kummer?« 

Slige  Ytringer  ere  ægte  antike  i  deres  Aand,  og  de  give  en  for- 
trinlig Kommentar  til  den  antike  Kunsts  fremherskende  Forkærlighed 
for  de  oprejste  Stillinger,  den  staaende  og  den  tronende. 

*  Sign.  en  Satyr  paa  Lysikrates-Frisen. 

ET  MOTIVS  HISTORIE  (1888). 


Det,  som  i  det  følgende  skal  meddeles,  er  en  Biografi,  dog  ikke  et 
Menneskes,  f.  Ex.  en  Kunstners,  men  et  kunstnerisk  Motivs.  Jeg 
følger  det  fra  Vuggen  til  Graven,  gennem  et  Levnedsløb,  der  varer  omtrent 
400  Aar,  flere  Gange  længere  end  noget  Menneskes.  Det  har  sin  spæde 
Barndom,  da  det  endnu  optræder  svagt  og  ængsteligt,  og  da  man  endnu 
ikke  ret  ved,  om  det  har  en  Fremtid  for  sig.  Det  kommer  ud  i  Verden, 
udøver  en  og  anden  hæderlig  Bedrift,  som  henleder  den  almindelige  Op- 
mærksomhed paa  det;  man  mærker,  at  der  er  Kræfter  i  det,  og  det 
faar  en  Manddomsgerning  at  udføre,  som  hverken  savner  Fylde  eller 
Glans.  Men  Tiden  løber  fra  Motivet  ligesom  fra  Menneskene;  den  Tids- 
aand,  som  har  født  og  fostret  det,  afløses  af  andre,  som  tilsidesætte  det: 
det  oplever  en  Alderdom,  i  hvilken  dets  Virksomhed  mere  og  mere  ind- 
skrænkes. Tilsidst  hører  man  ikke  længere  noget  fra  det  —  det  maa 
være  dødt  og  begravet  i  al  Stilhed,  uden  at  man  saa  nøje  kan  sige, 
naar  og  hvor. 

Dette  er  billedlig  Tale  —  kan  man  indvende.  I  egentlig  Forstand 
kan  man  jo  ikke  tale  om  et  Motivs  Levnedsløb  —  thi  hvad  er  et  Motiv? 
Et  Liv  som  et  levende  Menneske  har  det  jo  dog  ikke. 

Hvad  et  Motiv  er,  turde  det  være  umuligt  at  give  en  almengyldig 
Bestemmelse  for.  Det  er  noget,  som  Kunsten  drager  frem  fra  Livet  eller 
fra  Liniernes,  Formernes,  Farvernes,  Tonernes  Verden,  og  som  den 
kaster  sin  Kærlighed  paa,  fordi  den  deri  opdager  en  særlig  Betydning, 
Udtryk,  Virkning.  I  det  Tilfælde,  jeg  her  taler  om,  er  det  en  Stilling  af 
det  menneskelige  Legeme.  Men  hvad  det  ellers  kan  være,  tror  jeg  ikke, 
at  der  forud  kan  sættes  nogen  Grænse  for,  eftersom  det  netop  henhører 
til  Kunstens  Genialitet  at  lægge  Mærke  til  det,  tage  det  op  —  undertiden 
fra  Alfarvej  —  og  slibe  det  til,  som  man  sliber  en  Ædelsten  for  ret  at 
faa  Lyset  frem  af  den.  Der  er  noget  typisk  i  det,  noget,  som  nærmer 
sig  til  at  fastslaas  i  bestemte  Betydninger  som  et  Tegn,  men  dog  altid 
holdes  mere  flydende  og  aldrig  helt  røber  sit  Mysterium.  Det  er  — 
kunde  man  sige  —  en  Rune,  ikke  i  den  strængt  sproglige  Betydning  af 
et  Bogstav,  men  i  den  mere  anelsesfulde,  indholdssvangre  Mening,  hvori 
vore  hedenske  Forfædre  betragtede  Runerne,  de,  som  vare  ristede  »paa 
Bjørnens  Lab  og  paa  Brages  Tunge,  paa  Ulvs  Kløer  og  paa  Ørnens 

Jul.  Lange:  Udvalgte  Skrifter.  II.  ,6 

Næb,  paa  blodige  Vinger  og  paa  Broens  Ende«  o.  s.  v.  Disse  Runer 
sendes  ud  »ad  vide  Veje«,  og  somme  af  dem  findes  hos  Menneskenes 
Sønner: 

Hvo  ej  dem  glemmer 
og  ej  dem  forvirrer, 
han  har  dem  til  Held. 
N3^d  dem,  om  du  nemmed, 
til  Guder  forgaa  — 

Den  Slags  Runer  findes  ridsede  rundt  omkring  i  Historien.  An- 
gaaende  yderligere  Oplysning  om  dem  maa  man  henvende  sig  til  den 
vise  Mimers  Hoved,  eller,  hvis  man  ikke  kan  faa  det  i  Tale,  til  den 
lærde  Valkyrie  Sigdrive,  som  træff*es  paa  Hindarfjæld,  ad  Vejen  til 
Frankland. 

Men  om  end  det  almindelige  Begreb  af  et  Motiv  unddrager  sig 
strængt  videnskabelig  Definition,  saa  paatvinge  dog  de  enkelte  Motiver 
sig  af  sig  selv  vor  Betragtning  som  historiske  Kendsgerninger;  vi  kunne 
lære  dem  nøjere  at  kende  og  forfølge  deres  Betydning  og  derved  ogsaa 
vinde  ganske  beskedne  Bidrag  til  Menneskehedens  Historie. 

Al  Slags  Kunsthistorie  —  ikke  alene  Billedkunstens  —  maa  for  en 
væsentlig  Del  opfattes  som  Motivernes  Historie.  Hvad  det  gælder  om 
for  den  historiske  Betragtning,  er  nemlig  at  paavise,  hvorledes  ethvert 
Værk  er  blevet  netop  saaledes,  som  det  er.  Man  er  vistnok  endnu  alt- 
for tilbøjelig  til  at  stille  Personernes,  Kunstnernes,  Historie  i  Forgrunden 
og  til  at  lade  det  være  nok  med  at  trække  Værkerne  i  rigtig  Følge  paa 
de  Traade,  som  betegne  deres  Frembringeres  individuelle  Udvikling. 
I  Virkeligheden  krydses  disse  Traade  dog  af  andre,  som  betegne  Op- 
gavernes og  Motivernes  Udvikling;  og  naar  man  klart  vil  forstaa  det 
enkelte  Værks  historiske  Tilblivelse,  maa  man  ikke  mindre  have  Øje 
for  denne  Islæt  end  for  hin  Rending.  Og  det  er  en  stærk  Traad,  en 
virksom  og  aktiv  Meddelelse,  som  forbinder  den  ene  Kunstners  Be- 
nyttelse af  et  Motiv  med  den  andens  Benyttelse  af  det  samme  Motiv: 
der  er  en  skarpt  betegnet  Enhed  i  Motivets  Overlevering  og  Udvikling. 
Motivet  er  ikke  saa  rigt  og  mangfoldigt  et  Væsen  som  Kunstneren,  men 
det  er  mere  karakterfuldt,  véd  tydeligere,  hvad  det  vil.  Og  Kunstneren 
er  paa  ethvert  Punkt  af  sin  Virksomhed  ikke  alene  frembringende,  men 
ogsaa  modtagende  og  efterlignende:  hans  Individualitet  giver  for  en  Del 
kun  en  Nuance  af  den  Fællesejendoni  af  Motiver,  hvis  Traade  gennem- 
krydse hans  Tidsalder. 

I  det  følgende  har  jeg  altsaa  tegnet  en  kunsthistorisk  Linie,  der 
krydser  en  Mængde  forskellige  Kunstneres  Virksomhed  i  Punkter,  som 
betegnes  af  en  Række  bestemte  Kunstværker.  Disse  Værker  ere  alle 
forud  bekendte,  endog  berømte  —  eller  berygtede  — ,  og  som  Led  i 
deres  Frembringeres  Produktion  mange  Gange  omhandlede  af  andre. 
Jeg  tror  alligevel,  at  Forstaaelsen  af  dem  —  og  dermed  ogsaa  af  deres 

Frembringeres  Individualitet  —  bliver  noget  usikker  og  udsat  for  Fejl- 
greb, saa  længe  man  ikke  tillige  ser  dem  i  deres  Rækkefølge  paa  en 
anden  Led,  der  angiver  det  fælles  Motivs  Udviklingshistorie,  og  derfor 
tegner  jeg  dets  Levnedsløb.  Men  jeg  skylder  forud  at  bemærke,  at  jeg 
ikke  kan  paavise  enhver  Begivenhed  i  mit  Motivs  Levned,  og  at  de 
Kunstværker,  som  jeg  omtaler,  til  Dels  kun  maa  tages  som  Exempler, 
om  jeg  end  vel  har  Grund  til  at  tro,  at  alle  de  vigtigste  Exempler  ere 
komne  mig  for  Øje. 


Fra  Middelalderen  arvede  Renæssancen  et  ejendommeligt  Motiv  for 
Figurens  Holdning  og  Linier,  nemlig  den  skrævende  Stilling:  begge 
Benene  staa  med  stivt  strakte  Knæ  ud  til  Siderne,  saaledes  at  Legemets 


Fig.  28.   Af  Vilars  de  Honecourt's  Album. 


Vægt  falder  lige  meget  paa  begge  Fødderne.  Naar  man  ser  en  Person  i 
denne  Stilling  lige  forfra,  danner  den  i  det  væsentlige  en  symmetrisk  Figur, 
som  lettelig  føjer  sig  ind  i  Middelalderens  Tegnekunst,  der  underlagde 
den  menneskelige  Skikkelses  Linier  et  eller  andet  geometrisk  Skema. 
Man  finder  i  Virkeligheden  ogsaa  en  saadan  Figur,  optegnet  ved  Hjælp 
af  en  nem  geometrisk  Konstruktion,  blandt  de  Exempler  paa  Figur- 
tegning, som  ere  givne  af  den  gamle  franske  Arkitekt  Vil  ars  de  Hone- 
court  fra  Midten  af  det  13.  Aarhundrede,  i  hans  bekendte  Skizzebog, 
som  opbevares  i  Nationalbibliotheket  i  Paris*.  Den  er  her  aldeles  sym- 
metrisk, idet  Hovedet  er  vendt  lige  frem  og  begge  Hænder  støttede  i 
Hofterne  (Fig.  28).  Saa  naiv  end  den  gamle  Tegning  er,  bliver  man  dog 
slaaet  af  det  umiskendelige  Udtryk  af  en  vis  djærv,  selvsikker  Trods, 
som  medføres  blot  af  Stillingens  Grundlinier,  især  naar  man  ser  den  ved 

*  Jeg  har  til  min  Raadighed  den  engelske  Udgave:  Facsimile  of  the  Sketch-Book  of 
Vilars  de  Honecourt  with  commentaries  and  descriptions  by  J.  B.  A.  Lassus  and  J.  Quicherat, 
translated  and  edited  with  many  additional  articles  and  notes  by  Robert  Willis.  London  1859. 
(Se  pi.  XXXVI  og  XXXIV). 

Siden  af  andre  af  Vilars's  Fortegningsfigurer ,  til  hvilke  det  samme  geo- 
metriske Skema  er  benyttet,  men  i  hvis  Stilling  der  udtaler  sig  noget 
mere  af  det  for  Middelalderen  ejendommelige  beskedne  eller  ydmyge 
Væsen.  Det  er  ligesom  en  Anelse  om  Modsætningen  mellem  SignoreUis 

og  Peruginos  Retninger,  som  her 
dukker  frem  halvtredie  hundrede 
Aar  før  deres  egen  Tid. 

Ikke  alene  i  slige  Forteg- 
ninger, men  ogsaa  i  den  senere 
Middelalders  udøvende  Kunst  er 
Stillingen  anvendt  til  ridder- 
lige Figurer.  Den  forefindes 
allerede  blandt  Statuetterne  paa 
de  hellige  tre  Kongers  Helgen- 
skrin i  Koln,  som  henføres  til 
1198,  dog  endnu  meget  maade- 
holdent  og  ængstelig.  Andre,  tyde- 
ligere Exempler  frembyde  Scali- 
gernes  Monumenter  i  Verona 
(14.  Aarh.),  eller  vandret  liggende 
Gravplader  med  Ridderens  Figur 
udhugget  i  Relief:  et  Exempel 
derpaa  er  Monumentet  over  Fi- 
lippo  de'  Desideri  (død  1315),  som 
fra  S.  Domenico  i  Bologna  er  kom- 
met til  Byens  Museum  (Fig.  29). 
Som  bekendt  udførtes  nemlig  i 
Middelalderen  de  liggende  Grav- 
figurer som  staa ende  Skikkelser 
med  aabne  Øjne  og  i  levende  Ak- 
tion, navnlig  Bøn.  Den  skrævende 
Stilling  hos  de  staaende  Figurer 
svarer  ogsaa  til  Stillingen  hos  de 
ridende,  som  sidde  indeklemte 
mellem  de  høje  Saddelbomme 
med  stivt  udstrakte  Knæ  og 
Fødderne  i  Stigbøjlerne  skraat 
ud  til  Siderne;  det  er  almindeligt  i  hele  den  senere  Middelalder  og  op- 
hører først  efter  Aar  1500. 

Det  var  altsaa  paa  en  Maade  slet  ikke  noget  nyt,  som  Donatello 
gjorde,  da  han  (1416)  fremstihede  den  ridderlige  St.  Georg  staaende  med 
stærkt  skrævende  Ben,  i  sin  berømte  Marmorstatue  i  Nichen  udenpaa 
Or  San  Michele  i  Florents,  en  Figur,  som  lige  fra  dens  egen  Tid  indtil 
nu  har  været  en  af  de  populæreste  og  mest  lovpriste  af  hele  den  itali- 


Fig.  29.   Gravplade  over  Filippo  de  Desideri. 
Bologna. 

enske  Kunsts  (Fig.  30)*.  Benenes  Mellemrum  dækkes  her  for  Beskuerens 
Øje  af  det  høje  Skjold,  hvis  nederste  Spids  støtter  mod  Jorden,  medens 
Ridderens  venstre  Haand  holder  om  dets  øvre  Rand;  den  højre  Arm  er 
sænket  langs  Siden.  Stillingen  er  saa  enkel  og  ligefrem,  som  man  kan|ønske 
det.  Dog  er  Holdningen  af  Benene  og  Krop- 
pen ikke  ganske  symmetrisk:  han  træder 
lidt  længere  fremad  med  den  venstre  Fod 
end  med  den  højre  og  vender  ogsaa  venstre 
Side  og  Skulder  lidt  frem.  Derved  faar 
Stillingen  Karakteren  af  noget  modigt  frem- 
trængende og  udæskende,  hvilket  stemmer 
ypperlig  med  det  fyrige,  daadlystne  Blik, 
der  under  den  rynkede  Pande  ser  lige  ud 
i  samme  Retning,  som  hele  Figuren  er  vendt. 
Paa  Middelalderens  Vis  er  ogsaa  den  lange 
Hals  og  Hovedet  strakte  noget  fremad  i 
Forhold  til  det  mere  indad  trukne  Bryst. 
Det  er  en  ilter,  stridbar  Karakter,  en  »Hed- 
spore«. Hele  Skikkelsen  siger:  Tag  dig  i 
Vare,  prøv  ikke  paa  at  røre  mig  eller  rokke 
mig! 

Donatello  nævnes  ellers  som  en  af  Renæs- 
sancens Grundlæggere,  og  ved  »Renæssance« 
forstaar  man  endnu  hyppig  i  altfor  stor 
Almindelighed  en  Genoptagelse  af  de  antike 
Traditioner  i  Kunsten.  Der  kan  jo  virkelig 
ogsaa  nævnes  andre  Værker  af  Donatello, 
i  hvilke  han  slutter  sig  ganske  nær  til  An- 
tiken,  endog  kopierer  den.  Men  en  Skikkelse 
som  St.  Georg  kan  tilstrækkelig  advare  imod 
at  opfatte  den  italienske  Plastik,  eller  Billed- 
kunst overhovedet,  fra  det  15.  Aarhundrede 
saaledes,  at  den  i  det  hele  skulde  være 
grundlagt  paa  Studier  i  Antiken.    Thi  her 

lader  ikke  alene  Sammenhængen  med  Middelalderen  sig  lettelig  paavise, 
men  ogsaa  en  ligefrem  Modsætning  til  Antiken. 

Det  er  vel  ikke  undgaaet  min  Opmærksomhed,  at  jeg  her  kommer 
i  Strid  med  ansete  Kunsthistorikere  fra  den  nyeste  Tid.  Eugéne  Miintz 
og  en  anden  fransk  Forfatter,  Prévost,  ere  enige  om  at  rose  Donatellos 
St.  Georg  for  en  »Enkelhed  i  Stillingen,  som  vilde  have  fortryllet  endog 
de  græske  Mestere«.  Tyskeren  Hans  Semper  udtaler  sig  i  lignende  Ret- 
ning om  denne  Statue:  »Den  græske  Antiks  Aand  i  dens  Enkelhed  og 


Fig.  30.  Donatello:  St.  Georg. 
Akademiet,  Florents. 


*  Sign.  Cavalucci,  Vita  ed  opere  del  Donatello.  Milano  1886,  Tav.  V,  med  Text. 


73 


Klarhed,  i  dens  Opfattelses  Adel,  er  her  formælet  med  pulserende  floren- 
tinsk Liv«'^.  Men  det  hændes  undertiden,  at  endog  meget  lærde  Kendere 
af  en  enkelt  Kunstperiode,  f.  Ex.  Renæssancen,  ikke  se  tydelig  nok  ved 
deres  Henblik  til  andre  Perioder,  f.  Ex.  Antiken.  Ganske  vist  vare 
Grækerne  store  Yndere  af  »Enkelhed«  i  Stillingen  som  i  alt  andet;  men 
deraf  tør  nan  ikke  slutte,  at  de  vilde  have  fundet  Smag  i  enhver  Stil- 
ling, som  kan  roses  for  denne  Dyd. 

Den  skrævende  Stilling  er  aldeles  ikke  antik.  Uagtet  jeg  har  gen- 
nemset Europas  store  Antiksamlinger  med  aarvaagen  Bevidsthed  om 
dette  Spørgsmaal,  har  jeg  dog  kun  fundet  noget,  der  lignede  den,  paa  et 
eneste  antikt  Værk,  nemlig  det  smukke,  men  temmelig  sene  Mosaikgulv, 
som  fra  de  otriculanske  Thermer  er  kommet  til  det  vatikanske  Museum 
(sala  rotonda).  Der  ser  man  paa  den  indre  Række  Billeder  et  Par 
kæmpende  Helte,  som  skræve  ud  med  strakte  Ben,  idet  de  tage  Forsvars- 
stilling  imod  Kentaurer.  Jeg  anfører  disse  smaa  og  flygtig  udførte 
Figurer  kun  for  at  være  samvittighedsfuld,  uagtet  jeg  ikke  mener,  at 
Stillingen  og  den  Aand,  den  medfører,  egentlig  svarer  nøjere  til  den 
middelalderlige.  Enhver,  som  er  fortrolig  med  Antiken,  har  vist  en 
temmelig  sikker  Følelse  af,  at  man  i  den  græske  Kunsts  Blomstringstid 
aldeles  vilde  have  misbilliget  denne  Stilling,  at  man  —  navnlig  i  en 
stor,  enkeltstaaende  Statue  —  vilde  have  fundet  den  usømmelig  og 
uforskammet,  endog  irreligiøs,  og  fra  et  kunstnerisk  Synspunkt  grim: 
altfor  stiv  og  symmetrisk.  Den  strider  jo  ogsaa  imod  den  Polykletiske 
Regel:  uno  crure  insistere  (at  en  Figur  væsentlig  skal  støtte  paa  det 
ene  Ben),  der  virkelig  blev  en  Grundlov  for  Antikens  staaende  Statuer;  og 
den  vilde  forsaavidt  snarest  have  mindet  en  Græker  om  Kunstens 
Barndomsaar,  dens  »arkaiske«  Periode.  Men  man  finder  den  heller 
ikke  blandt  det,  som  er  efterladt  fra  den  arkaiske  Kunst;  vel  ere  Knæene 
der  stivt  strakte  og  Benene  skridte  hyppig  stærkt  ud,  men  de  skræve 
aldrig  ud  til  Siderne.  Derimod  forekommer  denne  Stilling,  raa  og  hæs- 
lig, blandt  enkelte  »vilde«  Folkeslags  Figurer  (Karaiberne). 

Alligevel  maa  det  indrømmes,  at  den  skrævende  Stilling,  som  den 
forekommer  i  Middelalderen  eller  hos  Donatello,  med  al  dens  Stivhed 
og  Haardhed  har  meget  væsentlige  Fortrin  for  de  ældste  græske  eller 
f.  Ex.  de  ægyptiske  Statuers  Stillinger:  den  er  nemlig  fri,  naturlig, 
ugenert  og  virkelig  psykologisk  udtryksfuld,  medens  de  arkaiske  Stil- 
lingers Stivhed  kun  beror  paa  Kunstens  Ængstelighed  og  altfor  stramme 
Disciplin. 

I  hvert  Fald  blev  Motivet  meget  karakteristisk  for  den  ældre  Renæs- 
sance i  Italien:  ikke  saaledes  at  forstaa,  at  det  findes  i  et  forholdsvis 
stort  Antal  Figurer,  men  saaledes,  at  det  dog  i  Beskuerens  Erindring 

*  E.  Miintz,  Donatello  (i  Rækken  Les  artistes  celebres).  —  Prévost,  Apercii  sur  Dona- 
tello et  la  sculpture  dite  réaliste,  Paris  1878.  —  H.  Semper,  Donatellos  Leben  und  Werke, 
eiiie  Festschrift,  Innsbruck  1887. 

bider  sig  fast  som  et  af  de  mest  ejendommelige  og  afstikkende  Træk  i 
Periodens  Figurstil.  Det  15.  Aarhundrede  gjorde  det  særlig  til  sin  Ejen- 
dom. Om  Donatello  end  ikke  havde  opfundet  det,  var  han  dog  vist- 
nok den  første,  som  ret  saa,  hvad  der  laa  i  det,  og  forstod  kraftig  og 
fyldig  at  udtale  dels 
psykologiske  Karak- 
ter —  eller  rettere: 
noget  af  den ;  thi  ud- 
tømt den  havde  han 
ingenlunde.  HansSt. 
Georg  gjorde  Epoke 
i  dette  Motivs  Hi- 
storie ,  og  mangen 
senere  Benyttelse  af 
det  skyldes  vistnok 
det  her  givne  Ex- 
empel*. 

En  af  de  betyde- 
ligste af  den  Slags 
Figurer  fra  Renæs- 
sancens Begyndelse 
er  Andrea  del  Ga- 
stagnos  kolossale, 
al  fresco  malede 
Skikkelse  af  Pip  o 
Spano  (1435),  nu  i 
Sta.  Apollonia  i  Flo- 
rents (Fig.  31).  Det 
er  atter  den  fuldt 
rustede  Ridder,  en 
bredt  og  mægtigt 
bygget  Skikkelse. 
Han  skræver  nok 
saa  stærkt  som  St. 
Georg,  uden  at  den 
ene  Side  er  vendt 
mere  frem  end  den 


Fig.  31.   A.  del  Castagno :  Pipo  Spano.  Florents. 


anden.    Saa  djærv  og  tapper  han  end  ser  ud, 


*  Dog  gaar  det  paa  ingen  Maade  an  at  henføre  enhver  senere  Figur  i  denne  Stilling 
til  Donatellos  Initiativ.  Naar  H.  Semper  {Donatello,  Wien  1875,  S.  99,  Quellenschriften  zur 
Kunstgeschichte) ,  taler  om  Motivet  i  St.  Georg,  »das  Donatello  allerdings  ganz  erf anden 
und  geråde  zu  typisch  erschaffen  hatte«,  saa  vise  disse  Ord  jo,  at  han  intet  kender  til 
Motivets  tidligere  Historie.  —  I  Parenthes  bemærket,  skal  ingen  søge  Oplysning  i  Fran- 
cesco Bocchi's  Traktat  fra  1571  »om  Fortræffeligheden  af  den  heil.  Georgs  Statue  af 
Donatello«  (meddelt  af  Semper);  det  er  en  Ordflom,  hvoraf  der  næsten  ikke  dukker  en 
eneste  klar  Tanke  eller  Forestilling  frem. 

er  der  dog  noget  langt  mindre  aktivt  i  hans  Udtryk:  han  staar  netop 
»i  Tanker«,  Hovedet  vender  hdt  nedad  til  Siden,  Øjenbrynene  ere 
trukne  i  Vejret  og  Bhkket  er  noget  stirrende.  Sit  dragne  Sværd  holder 
han  paa  tværs  foran  sig  og  bøjer  dets  elastiske  Klinge  med  sine  stærke 
Hænder:  Sindets  indre  Bevægelse  giver  sig  jo  gerne  Udslag  i  saadan 
hensigtsløs  Idræt.  Her  tjener  den  skrævende  Stilling  altsaa  ikke  alene 
Udtrykket  af  den  ridderlige  Mandighed:  Kunstneren  har  rigtig  iagttaget, 
at  man,  naar  Aanden  er  mest  selvvirksom  og  ligesom  fraværende  fra 
Legemet,  uvilkaarlig  søger  en  saadan  Stilling,  der  frembyder  en  meget 
bred  Understøttelsesflade  for  det  staaende  Legeme. 

Der  var  i  Italien  i  det  15.  Aarhundrede  visselig  ingen  Lov  —  hverken 
skreven  eller  uskreven  — ,  som  bød,  at  ridderlige  Figurer  skulde  frem- 
stilles i  denne  Stilling,  det  store  Flertal  af  dem  var  det  vel  heller  ikke. 
Som  en  lærerig  Modsætning  til  de  ovenfor  omtalte  skal  jeg  fremhæve 
den  ypperlige  Skikkelse  af  St.  Georg  paa  Alvise  Vivarinis  store  Alter- 
tavle i  Berlinergalleriet  (1501?).  Det  er  en  Karakteristik  af  Ridderen  i 
en  rent  anden  Aand.  Han  staar  ved  Foden  af  Madonnas  Trone,  som 
Vagt  for  den,  rank  og  stærk  som  den  lange  Lanse  i  hans  Haand  og 
bærer  sit  Hoved  stolt  og  kækt  nok.  Men  han  er  alligevel  beskednere: 
han  har  aflagt  Ed  til  noget  udenfor  ham  selv,  som  han  skal  værne 
om  og  staa  til  Ansvar  for,  og  han  er  gennemtrængt  af  Følelsen  deraf, 
medens  Ridderne  af  den  skrævende  Type  mere  synes  at  føle  sig,  som 
om  de  i  deres  eget  Jeg  rummede  hele  Verden,  Himmel  og  Jord.  Det 
undrer  mig,  at  man  i  denne  Type,  særlig  i  Donatellos  St.  Georg.,  har 
fundet  Karakteren  af  den  kristelige  Ridder.  Har  denne  Karakter  faaet 
Udtryk  i  Kunsten,  er  det  meget  snarere  i  en  Skikkelse  som  Vivarinis 
St.  Georg  end  i  Donatellos. 

Men  at  den  skrævende  Stilling  alligevel  —  ved  Tiden  henimod  1500 
—  gjaldt  for  et  typisk  Træk  af  det  ridderlige  Væsen,  kan  man  skønne 
af  nogle  Exempler  fra  Kunstnere,  hvis  aandelige  Væsen  ellers  er  meget 
forskelligt  fra  Donatellos  eller  Castagnos  skarpe,  mandige  Kunstner- 
karakter, og  som  vist  nok  aldrig  vilde  have  fundet  paa  den  af  sig  selv. 
Saaledes  har  Sandro  Botticelli,  de  fme,  poetiske  Inspirationers  Maler, 
paa  sit  bekendte  Billede  af  »Bagvaskelsen«,  benyttet  den  til  en  ridderlig 
Skikkelse,  der  er  anbragt  som  Statue  i  en  Niche,  hvilket  netop  tyder 
paa,  at  Motivet  har  faaet  en  vis  typisk  Gyldighed.  Æmnet  i  dette 
Billede  er  taget  fra  den  antike  Kunsthistorie;  men  den  middelalderlige 
Riddertype  tages  endnu  med  i  Dekorationen  —  et  lærerigt  Træk  af 
Renæssancens  Væsen.  Uagtet  Motivet  skulde  synes  at  forliges  allermindst 
med  Peruginos  Grundstemning,  har  han  dog  benyttet  det,  i  det 
mindste  to  Gange,  til  Figurer  af  den  hellige  Michael,  Ærkeenglen  i 
ridderlig  Rustning  og  med  Vinger,  nemlig  paa  den  store  Altertavle  fra 
Vallombrosa  (fra  Aar  1500,  i  Akademiet  i  Florents)  og  paa  den  skønne 
Altertavle  fra  Certosa  ved  Pavia  (c.  1504,  i  National  Gallery  i  London). 

Den  sidstnævnte  Figur  (Fig.  32)  er  yderst  elegant  og  vidner  paa  mange 
Maader  om  Peruginos  store  Skønhedssans.  Og  dog  passer  hin  djærve 
Holdning  saa  lidet  til  denne  Mesters 
spinkle  Type  med  det  søde  Kerub- 
hoved og  med  det  hele  kvindagtig  ud- 
pyntede Væsen,  at  Synet  af  Figuren 
efterlader  en  ubehagelig  Afsmag  af 
noget  falsk  og  lapset.  Man  tror  at 
se  en  Skuespillerinde  paaklædt  i 
Ridderdragt  og  spillende  sin  Rolle 
med  Manerer,  som  vare  blevne  til 
en  Modesag. 

At  en  StilUng  som  denne  for- 
resten er  ukvindelig,  derom  have 
vistnok  alle  Historiens  Tidsaldere 
og  alle  Jordens  Folkeslag  været 
enige.  Middelalderen  og  Renæs- 
sancen anvender  den  næsten  og- 
saa  udelukkende  til  mandlige  Fi- 
gurer. Dog  har  jeg  i  alt  Fald  fun- 
det ét  Exempel  paa  en  —  endog 
nøgen  —  staaende  kvindelig  Skik- 
kelse med  stærkt  skrævende,  ret 
udstrakte  Ben,  fra  denne  Periode  af 
Italiens  Kunst,  nemlig  en  Fortuna, 
udført  i  Graffito  efter  Pi  n  tur  i  c- 
chios  Tegning  paa  Domkirkens 
Gulv  i  Siena  (1506).  Stillingen  har 
vel  her  sin  særegne  Foranledning, 
idet  Lykkens  Gudinde  er  fremstillet 
staaende  med  den  ene  Fod  paa  den 
gyngende,  usikre  Baad,  og  trædende 
med  den  anden  paa  den  paa  Land- 
jorden rullende  Kugle:  denne  Sym- 
boliks Sindrighed  maa  tjene  til  Und- 
skyldning for  Motivets  Anvendelse  paa  en  Kvindeskikkelse.  Men  til  andre 
Tider  vilde  man  vist  næppe  engang  have  taalt  Motivet  i  denne  Anvendelse. 


Fig.  32.    Perugino:  St.  Michael. 
National  Gallery,  London. 


Vil  man  forstaa  denne  Legemsstillings  Betydning  for  den  ældre 
Renæssance,  maa  man  dog  studere  den  hos  en  enkelt  af  Periodens 
Kunstnere,  som  fremfor  alle  gjorde  den  til  sin  kunstneriske  Ejendom, 
nemhg  Luca  Signorelli.  I  hans  Kunstværkers  Fysiognomi  er  den  et 
af  de  mest  fremhævede  Træk.    Den  stemmer  mærkværdig  godt  med 

hans  hele  djærve  Væsen,  hans  alvodige,  undertiden  barske  Karakter, 
som  med  stolt  Ligegyldighed  ringeagter  alt,  hvad  der  indsmigrer  sig 
sødt  og  blødt  i  Beskuerens  Sind  og  Sans.  Ingen  tegner  desuden  den 
menneskelige  Skikkelse  med  saa  enkle,  skarpe,  storladne  Linier  som 

han.  Uagtet  han  er  Maler  —  og  en  Maler 
fra  Udviklingens  næsthøjeste  Trin,  en  ældre 
samtidig  afSoddoma,  Rafael,  Correggio,  Tizian 
—  viser  det  strænge,  retliniede  og  helskaarne 
Tilsnit  af  hans  Figurer  en  plastisk  Følelse, 
der  synes  øst  af  en  menneskelig  Urperiodes 
dybe,  friske  Brønd.  Meget  træffende  siger 
Robert  Vischer*,  at  ingen  maler  »so  stand- 
feste Urmenschen«  som  han.  Vel  yder  den 
samme  Forfatter  ham  for  megen  Ros,  naar 
han  i  Almindelighed  udtaler,  at  »der  kun  er 
godt  at  sige  om  hans  Figurers  StilUnger  i  sta- 
tisk Henseende« ;  thi  Signorelli  er  i  Virkelig- 
heden ingenlunde  hævet  over  hele  Renæs- 
sancens gennemgaaende  Svaghed  i  Opfattelsen 
af  det  statiske:  der  kan  fra  hans  Malerier  an- 
føres det  ene  paafaldende  Exempel  efter  det 
andet  paa  dens  sædvanlige  Mangel  paa  Sans 
for  Figurens  Ligevægt.  Men  han  kæmper 
imod  denne  Svaghed;  man  skulde  tro,  at  det 
var  for  at  raade  Bod  paa  den,  at  han  saa 
gerne  lader  sine  Figurer  træde  bredt  skrævende 
paa  Jorden.  Dog  kan  det  ikke  overses,  at 
dette  Middel  til  Bevaring  af  Ligevægten  er 
ligesaa  naivt  og  grovt  og  primitivt  som  den 
ældste  Arkitekturs  Omsorg  for  Ligevægten 
ved  at  bygge  pyramidalsk. 

Jeg  har  gjort  mig  nøjere  Rede  for  alle 
de  Exempler  paa  dette  Motiv,  som  findes  i 
hans  berømte,  store  Cyclus  af  Frescomalerier 
i  Madonna  di  S.  Brizios  Kapel  i  Domkirken  i  Orvieto  (Fig.  33 — 35):  Frem- 
stillinger af  Dommedag,  Scener  af  antike  Digtere  og  af  Dante,  malede 
mellem  1499  og  1505.  Iblandt  dem  fmdes  der  ogsaa  én  Figur  i  ridderlig 
Rustning,  nemlig  en  af  de  store,  alvorlige  Engle,  som  staa  paa  Skyerne  og 
vaage  over,  at  ingen  Sjæl,  som  er  fordømt  til  Helvede,  undslipper  derfra. 
Den  skrævende  Stilling  er  her  gennemført  med  Maadehold.  Englen  støtter 
Stridskøllen  med  højre  Haand  mod  Hoften,  bøjer  Hovedet  ned  mod  sin 
venstre  Side  og  ser  paa  den  gruopvækkende  Trængsel  af  Mennesker  og 


Fig.  33.    Signorelli:  Figur  fra 
Freskerne  i  Orvieto  (de  dødes 
Opstandelse). 


*  Rob.  Vischer,  Luca  Signorelli,  Leipzig  1879,  p.  153. 

Djævle  i  Helvede;  med  venstre  Haand  gør  han  en  Bevægelse  af  undrende 
Iagttagelse. 

Men  ellers  er  det  netop  ejendommeligt  for  Signorellis  Benyttelse  af 
Motivet,  at  det  hos  ham  ikke  længere  knyttes  til  Karakteristiken  af  det 


Fig.  34 — 35.    Signorelli:  Figurer  fra  Freskerne  i  Domkirken  i  Orvieto. 


ridderlige,  og  at  dets  almenmenneskelige  Betydning  vendes  stærkere  frem. 

Paa  det  store  Frescomaleri  af  de  døde,  som  staa  op  af  Gravene, 
idet  Englene  støde  i  Dommedagens  Basuner,  forekommer  Motivet  flere 
Gange:  dels  blandt  de  basunblæsende  Engle,  der  her  ikke  ere  rustede 
som  Riddere,  dels  blandt  de  nøgne  Mennesker,  som  have  forladt  Graven 
(Fig.  33).  De  sidstnævnte  Figurers  Stilling  er  næsten  aldeles  symmetrisk: 
Benene  staa  stivt  skrævende  med  Fødderne  lige  meget  ud  til  Siderne, 
Overkrop  og  Hoved  er  bøjet  lidt  tilbage,  idet  Blikket  ser  op  imod 
Himlen;   en   af  dem   støtter   begge   Hænder   med  Yderfladerne  mod 

Hofterne,  idet  Haandleddet  ombøjes;  en  anden  sænker  begge  Arme  og 
breder  Hænderne  ud,  fortabt  i  Beskuelse.  Medens  der  altsaa  er  megen 
Overensstemmelse  mellem  disse  Figurers  Stilling  indbyrdes,  er  der  Af- 
vexling  i  den  Maade,  hvorpaa  de  ere  stillede  for  Beskuerens  Øje,  idet 

én  ses  halvt  forfra,  en  anden  halvt 
bagfra,  en  tredie  atter  fra  en  forskel- 
lig Kant.  Da  ingen  af  dem  ses  lige 
forfra  eller  bagfra,  kommer  Stillingens 
Symmetri  dog  ikke  —  som  i  de  mid- 
delalderlige Figurer  eller  endnu  i 
Donatellos,  Castagnos,  Peruginos  — 
til  at  gøre  sig  umiddelbart  og  geo- 
metrisk gældende  for  Øjet. 

Udtrykket  i  dem  alle  er  en  vis 
frimodig  Selvtillid,  et  stærkt  og  frygt- 
løst Aandedrag,  en  Følelse  af  Uan- 
tastelighed; desuden  —  paa  en  noget 
lignende  Maade  som  i  Castagnos  Pipo 
Spano  —  en  Aandsfordybelse  eller 
Aandsfra værelse ,  hvad  man  nu  vil 
kalde  det:  de  ere  jo  helt  borte  i  Be- 
tragtningen af  den  Himmel,  som  Ba- 
sunerne har  kaldt  dem  op  til.  Det 
er  skønt  og  passer  paa  en  Maade  godt 
til  Forestillingen  om  Menneskets  Op- 
standelse til  et  evigt  Liv,  til  Følel- 
sen af,  at  de  — .med  et  Spring  — 
have  taget  Saligheden  i  evig  og  ufor- 
tabelig  Besiddelse.  Men  i  Forestillin- 
gen om  Dommedag  er  der  jo  et  tem- 
melig vigtigt  Mellemled,  nemlig  selve 
Prøvelsen  og  Dommen,  der  sæd- 
vanlig er  fremstillet  som  St.  Michaels 
Vejning  af  Sjælene;  og  den  vækker 
ellers  hos  de  af  Graven  opstandne 
Mennesker  en  Frygt  og  Bæven,  som  her  aldeles  er  bortkastet.  Dette  har 
ogsaa  været  paafaldende  for  andre.  En  italiensk  Forfatter  Luzi,  tiltraadt 
af  Bob.  Vischer  (S.  189),  henviser  til  1.  Thess.  4,i6,  hvor  der  staar,  at 
»de,  som  ere  døde  i  Kristus,  skulle  opstaa  først«:  de,  som 
Signorelli  har  malet,  skulle  nu  være  de  først  opstandne,  altsaa  dem, 
som  ere  døde  i  Kristus  —  deraf  denne  »Schreckenslosigkeit«  i  deres 
Udtryk.  Saa  staar  der  blot  tilbage  at  forklare,  hvorfor  Signorelli  da, 
imod  den  almindelige  Tradition  i  Dommedagsbillederne,  har  foretrukket 
at  illustrere  netop  dette  Paulinske  Sted. 


Fig.  36.   A.  del  Sarto:  St.  Michael. 
Tegning  i  Albertina,  Wien. 

En  ligneDde  Stemning  som  i  disse  genopstandne  Mennesker  tiar 
Kunstneren  udtalt  i  en  Figur  lige  i  Forgrunden  af  det  Billede,  der  fore- 
stiller de  frygtelige  Varsler  om  Dommedag,  at  »Solen  formørkes«  og 
»Maanen  ikke  giver  sit  Skin«.  Det  er  en  ung  Mand,  en  slank  Skikkelse 
af  Staalfjeders  Kraft,  klædt  i  Trikotkostume  fra  Signorellis  Samtid  (Fig.35). 
Man  ser  ham  lige  fra  Ryggen,  han  staar  skrævende,  med  den  ene  Haand 
i  Siden,  den  anden  over  Brynet  og  betragter  Tegnene  i  Sol  og  Maane. 
Men  han  synes  ikke  i  mindste  Maade  at  være  bange  for  dem;  han 
hører  ikke  til  »Jordens  Slægter,  som  hyle«  (Matth.  24,  29-30).  Hans  Til- 
lid rokkes  ikke  til,  at  den  Jord,  han  staar  paa,  er  hans. 

Og  det  er  overhovedet  det,  som  denne  Stilling  allevegne  udtrykker. 
Den  forekommer  ikke  paa  disse  Billeder  i  Kraft  af  Æmnet,  af  Domme- 
dagsideen;  og  man  er  sikkert  paa  Vildspor,  naar  man  søger  Grunden 
til  den  i  theologiske  Enkeltheder,  som  Kunstneren  skal  have  illustreret. 
Disse  stærke  Udtryksmidler  bæres  frem  af  Kunstnerens,  hans  Samtids 
og  Samfunds  hele  Grundstemning,  og  som  Vidnesbyrd  om  den  have  de 
ogsaa  en  langt  større  historisk  Interesse,  end  hvis  de  blot  skulde  op- 
fattes som  Noter  under  Texten  til  Steder  af  Bibelen  eller  Kirkefædrene. 
Meget  rigtig  siger  Rob.  Vischer  et  andet  Sted  (S.  153),  at  Hovedgrunden 
til  dem  maa  søges  i  Kunstneren  selv;  det  bevises  ogsaa  deraf,  at  han, 
som  vi  strax  skulle  se,  anvender  dem  lige  meget  i  alle  Slags  Æmner. 
Hvis  det  er  tilladt  at  bruge  Ordet  »Renæssance«  i  overført  Betydning 
om  Menneskehedens  »Genfødelse«  fra  Middelalderens  natlige  Frygt  og 
Bæven,  saa  har  den  faaet  et  uforlignelig  tydeligt  og  talende  Udtryk  i 
disse  Skikkelser,  som  staa  saa  bredt  og  sikkert  paa  Jorden.  Vel  hører 
det  ogsaa  med  til  Renæssancens  historiske  Væsen,  at  Blikket  alligevel 
er  vendt  mod  Himlen,  og  at  den  tunge  Graviteren  mod  Jorden  mod- 
virkes af  et  energisk  aandeligt  Sving  opad;  men  sin  Dom  og  sin  Ret 
synes  man  egentlig  ikke  længer  at  vente  deroppe  fra. 

Paa  andre  Steder  i  Signorellis  Fresker  forekommer  den  skrævende 
Stilling  ogsaa  uden  denne  Betragtning  af  det  himmelske,  i  mere  daglig- 
dags Betydning,  saa  at  man  kommer  til  at  spørge  sig  selv,  om  den  i 
Virkeligheden  har  hørt  til  Folks  Manerer  i  denne  Periode  i  højere 
Grad  end  ellers.  Man  finder  den  flere  Gange  paa  det  store  Maleri  af 
Antikristens  Prædiken  og  Mirakler,  hvor  Karaktererne  og  Kostumerne  i 
det  hele  gengive  Kunstnerens  Samtid.  Særlig  i  et  af  de  vigtigste  Ex- 
empler:  en  kolossal  Skikkelse  midt  i  Forgrunden,  en  Mand  med  mægtig 
Krop,  Ryg  og  Nakke,  stærke  Lemmer  og  et  lille  Hoved  (Fig.  34).  Han  staar 
med  Benene  skrævende  ligelig  til  begge  Sider,  Knæene  ere  fuldkomment 
strakte  eller  rettede:  saa  meget  indadbøjede  som  muligt;  de  svære  Laar 
og  Maven  skudte  noget  fremad.  Hænderne  i  Siden  —  det  vilde  have 
været  en  sand  Forargelse  for  en  Græker  at  skue.  Med  sin  lette  Dragt: 
Trikothoser  og  en  Skjorte  med  opsmøgede  Ærmer,  ser  han  rigtig  ud 
som,  hvad  man  kalder  »en  Mand  af  Folket«,  for  vore  Nutidsøjne  snarest 

som  en  Slagter  eller  en  Smed.  Men  Datiden  har  sikkert  set  det  noget 
anderledes:  den  har  næppe  med  en  saadan  Holdning  i  og  for  sig  for- 
bundet en  Forestilling  om  noget  almueagtigt  eller  »landsknægtagligt«, 
som  man  har  kaldt  det. 

At  SignoreUi  et  Par  Gange  har  anvendt  Motivet  til  Bødler,  som  svinge 

deres  Vaaben  over  Hovedet,  er 
naturligt  nok,  allerede  ifølge 
deres  legemhge  Aktion.  Men  den 
samme  Kunstner  overfører  det 
ogsaa  paa  de  kæmpende 
Helte  fra  Oldtidens  Myt her 
og  Sagn  —  i  Strid,  som  vi  have 
set,  med  Oldtidens  egen  Kunst 
—  atter  et  vigtigt  Træk  til  For- 
staaelse  af  Renæssancens  Be- 
handling af  antike  Forestillinger. 
Den  skrævende  Stilling  tjener 
vel  meget  godt  Indtrykket  af 
den  energiske  Anstrængelse  og 
det  vældige  Slag;  men  den  giver 
ogsaa  Helten  en  vis  bøddelagtig 
Karakter.  Hercules  skræver,  idet 
han  kæmper  mod  Hydraen, 
eller  idet  han  løfter  Køllen  over 
sit  Hoved  for  at  slaa  Cacus  ihjel; 
ligeledes  Phineus,  som  med 
begge  Hænder  løfter  det  store, 
tunge  Slagsværd  lige  over  sit 
Hoved  imod  Persens  og  de 
andre,  og  i  denne  StilHng  for- 
vandles til  Sten  af  Gorgon- 
hovedet,  som  Persens  vender 
imod  ham.  Paa  et  andet  af  de 
smaa  Chiaroscuro-Billeder  i  Ka- 
pellet i  Orvieto  ser  man  Persens,  ridende  paa  Pegasus,  i  Kamp  med 
Havuhyret:  Oldtidshelten  er  iført  ridderlig  Rustning,  han  rejser  sig  med 
stive,  skrævende  Ben  i  Stigbøjlerne,  bøjer  sig  stærkt  fremad  og  fører 
med  begge  Hænder  det  store  Glavind  ud  over  sit  eget  og  Hestens  Hoved 
til  et  vældigt  Slag.  —  Hvor  er  man  her:  i  Oldtiden  eller  Middelalderen? 


Fig.  37.   Bandinelli:  Hercules  og  Cacus.  Florents. 


Men  de  Figurer,  Signorelli  malede  i  Orvieto,  vare  næppe  frem- 
staaede,  før  de  allerede  vare  gammeldags. 

I  de  samme  Aar  arbejdede  en  yngre  Slægt  af  Kunstnere  sig  frem. 

som  skrev  heil  nye  Love  for  Fremstillingen  af  Mennesket,  ifølge  hvilke 
navnlig  den  skrævende  Stilling  sattes  til  Side  som  noget,  der  tilhørte  et 
overvundet  Stade  i  Kunsten  eller  i  alt  Fald  kun  taaltes  i  ganske  enkelte 
Opgaver,  Allerede  Leonardo  da  Vinci  —  kun  en  halv  Snes  Aar 
yngre  end  Signorelli  —  er  baade  som  Kunstner  og  som  Theoretiker  en 
Ynder  af  finere  bølgende  Linier  og  afvexlende  Vendinger  i  den  menneske- 
lige Figur.  Han  indskærper,  at  man  ikke  maa  gøre  en  Figur,  saa  at  den 
ligner  et  Stykke  Træ;  Ledemodene  maa  ikke  være  stive,  saaledes  at  en 


Fig.  38.   Sansovino:  Mars  og  Neptun.  Dogepaladset,  Venedig. 


Del  af  et  Lem  staar  i  lige  Linie  med  den,  hvormed  den  nærmest  er  for- 
bunden: alle  Forbindelser  bør  være  lette  og  gratiøse*.    Disse  Ord  af 

*  J.  P.  Richter,  the  literary  Works  of  Leonardo  da  Vinci,  compiled  and  edited  from 
the  original  Manuscripts,  London  1883,  I,  p.  295,  No.  591.  592.  Leonardo  tager  et  Forbe- 
hold med  Hensyn  til  Figurer,  der  skulle  fremstilles  som  stærke,  ved  dem  synes  han  at 
tilstede  større  Stivhed;  dog  forlanger  han  i  alt  Fald  en  Vending  af  Hovedet  (No.  591), 
Dette  synes  illustreret  i  en  af  hans  Haandtegninger  i  Turinersamlingen  (fotograferet  af 
Marville,  No.  93),  paa  hvilken  han  har  hentegnet  nogle  skrævende  Kraft-Figurer,  der 
temmelig  meget  ligne  Signorellis.  Blandt  hans  Haandtegninger  findes  ogsaa  andre 
skrævende  Figurer;  men  de  kunne  ikke  altid,  selv  de  ægte  iblandt  dem,  tages  til  Ind- 
tægt med  Hensyn  til  hans  Meninger  om  Figurens  Skønhed.  En  af  dem  (i  Venedig, 
Richter  I,  No.  343)  er  en  Proportionsfigur ;  andre  (i  Windsor-Samlingen)  synes  ogsaa 
tegnede  i  rent  instruktive  Øjemed. 

At  Signorelli  skulde  have  kendt  Leonardos  Theorier  om  den  menneskelige  Figur  og 

Leonardo  ere  kun  et  Udtryk  for  den  almindelige  Smag,  der  beherskede 
alle  de  store  Idealister  fra  det  16.  Aarhundrede.  I  hele  Michelangelos 
uhyre  Figurverden  vil  man  sikkert  forgæves  lede  efter  noget,  der  lignede 
den  gammeldags  skrævende  Stilling,  han  foretrak  meget  mere  de  vold- 
somme Vendinger.  Rafael  har  kun  i  sin  allertidligste  og  mindst  selv- 
stændige Tid  benyttet  Motivet'''  —  end  sige  da  Correggio! 

Dog  er  det  gamle  Motiv  ikke  uddødt.  Vi  have  kun  et  Par  Ord  at 
tilføje  om  nogle  Exempler  paa  dets  senere  Liv. 

Det  spøger  endnu  engang  imellem  i  Billeder  af  ridderlige  Skikkelser. 
Dengang  Andrea  del  Sarto  (1528)  skulde  male  sine  fire  Helgener 
til  Vallombrosa  (nu  i  Akademiet  i  Florents),  og  iblandt  dem  St.  Michael, 
er  han  kommet  den  gamle  Karakteristik  af  Ridderen  i  Hu  (Fig.  36).  Han 
lader  den  rustede  Ærkeengel  staa  skrævende  med  den  højre  Haand  i 
Siden;  den  venstre  holder  paa  én  Gang  om  Dommens  Vægtskaal  og  om 
Hj altet  af  Sværdet,  hvis  Spids  staar  mellem  hans  Fødder.  Man  ser  ham 
halvt  fra  Ryggen.  Uden  at  flytte  Fødderne  eller  forandre  Benenes  Stil- 
ling drejer  han  Overkroppen  og  Hovedet  om  og  ser  ud  imod  Til- 
skueren. Der  er  i  denne  Vending  et  vist  øjeblikkeligt  Spil  og  en  Op- 
mærksomhed imod  Publikum,  som  egentlig  ikke  passer  til  det  gamle 
Motiv  med  dets  skarpe,  djærve  Alvor.  Men  Andrea  del  Sarto  hørte  nu 
til  de  Kunstnere,  som  kunde  faa  alting  til  at  klæde  godt,  og  hans  hellige 
Michael  med  den  elegante  Væxt  og  det  store,  purrede  Haar  er  en 
meget  vindende  Skikkelse  —  om  end  ikke  just  nogen  helt  alvorlig 
Riddersmand. 

Men  snart  fandtes  Motivet  ikke  længer  anvendeligt  undtagen  til  Kraft- 
skikkelser  af  den  antike  Mythologi.  Saaledes  har  Baccio  Bandinelli 
benyttet  det  (Fig.  37)  til  sin  Hercules,  som  staar  over  den  fældede  Cacus,  i 
den  store  Marmorgruppe  udenfor  Palazzo  vecchio  i  Florents  (1553),  og 
Jacopo  Sansovino  til  Marmor- »Giganterne«  Mars  og  Neptun  —  især 
Mars  —  over  Trappen  til  Dogepaladsets  Gaard  i  Venedig  (Fig.  38,  1560): 
til  slige  stærke,  trodsige,  portvogtende  Skikkelser  egner  denne  djærve 
Stilling  sig  virkelig  godt.  Sansovinos  Giganter  have  ogsaa  altid  indgydt 
Ærbødighed ;  derimod  har  unægtelig  Bandinellis  Hercules  i  over  300  Aar 
staaet  til  Spot  paa  sin  Æresplads.  Det  var  mod  den,  Bandinellis  Rival 
og  Hjertensfjende  Benvenuto  Cellini,  under  et  hidsigt  Skænderi  med 
Bandinelli  i  Storhertug  Cosimo  den  førstes  Nærværelse,  udslyngede  en 
Lynstraale  af  Kritik,  som  vi  her  ville  gengive,  dels  som  en  Mundsmag 
af  den  kritiske  Stil  fra  det  16.  Aarhundrede,  dels  fordi  den  virkelig  inde- 
holder lærerige  Bemærkninger  om  det  Motiv,  vi  her  tale  om,   Cellini  vil 

være  paavirket  af  dem,  som  Crov^e  &  Cavalcaselle  have  formodet  og  R.  Vischer  tiltraadt, 
forekommer  ikke  mig  rimeligt.  I  det  væsentlige  i  alt  Fald  gik  disse  Mesteres  Stræben 
og  Villie  i  ganske  forskellige  Retninger. 

*  En  Haandtegning  i  Oxfordersamlingen  af  nogle  Soldater,  til  en  af  Pinturicchios 
Fresker  i  Libreriet  i  Siena  (1504). 

her  ikke  tale  i  sit  eget  Navn  om  den  elendige  Hercules,  han  vil  kun 
lade  dens  Autor  høre,  hvad  »Folk  siger«  om  den. 

»Folk  siger,  at  hvis  man  klippede  Haaret  af  ham,  blev  der  intet 
Baghoved  tilbage,  som  Hjernen  kunde  rummes  i;  og  hvad  Ansigtet  an- 
gaar,  saa  véd  man  ikke,  om  det  skal 
forestille  et  Menneske  eller  maaske 
en  Løveoxe.  Han  ser  slet  ikke  paa 
det,  han  gør.  Hovedet  hænger  saa 
daarlig  sammen  med  Halsen,  med  saa 
usel  Kunst,  at  man  ikke  kan  se  det 
værre.  Man  paastaar,  at  hans  afskye- 
lige Skuldre  ligne  to  Saddelbomme  af 
Træ  paa  en  Æselsaddel,  at  Brystet 
med  dets  Muskler  ikke  er  formet  efter 
et  Menneske,  men  efter  en  Sæk  Me- 
loner, som  man  har  stillet  op  ad  en 
Væg,  og  at  Ryggen  er  modelleret  efter 
en  Sæk  lange  Agurker.  Hvorledes 
egentlig  Benene  hænge  paa  denne 
hæslige  Krop,  kan  intet  Menneske  be- 
gribe: man  forstaar  ikke,  paa  hvilket 
Ben  Legemet  hviler,  og  heller  ikke 
ser  man,  at  han  staar  ligelig  paa  begge 
Ben,  som  mange  Mestere  —  af  dem, 
som  forstaa  at  gøre  noget,  —  have 
fremstillet  det.  Tværtimod  ser  man 
tydelig,  at  Figuren  falder  forover  og 
hælder  mere  end  en  Trediedel  Alen 
fremad:  og  det  alene  er  den  største 
og  utaaleligste  Fejl,  som  kun  en  Dusin- 
Mester  af  Kunstnerpøbelen  kunde  gøre 
sig  skyldig  i.  Om  Armene  siger  Folk, 
at  de  ere  strakte  nedad  uden  mindste 
Ynde  eller  Tækkehghed;  man  kan  slet  39  Qurer:  En  mdder,  Tegning,  uffizii, 
ikke  se  nogen  Kunst  deri,  det  er,  lige-  Florents. 
som  I  aldrig  havde  set  noget  levende 

nøgent  Menneske.  Paa  Hercules's  og  Cacus's  højre  Ben  gaa  Læggene 
saaledes  ind  i  hinanden,  at  Benene,  naar  de  skiltes  ad,  maatte  blive 
uden  Lægge.  Desuden  siger  Folk,  at  det  ene  af  Hercules's  Ben  stikker 
ned  i  Jorden,  og  at  det  ser  ud,  som  om  det  andet  traadte  paa  Ild«. 

Alt  dette  grove  Skyts  rammer  meget  godt;  men  alligevel  maa  det 
indrømmes  Bandinellis  Figur,  at  den  i  Henseende  til  en  vis  kraftig  Be- 
stemthed i  Formen  kan  give  vor  Tids  Billedhuggerkunst  en  og  anden 
gavnlig  Lære. 

Jul.  Lange :  Udvalgte  Skrifter.  II.  7 

Efter  at  der  havde  ramt  det  allerede  hendøende  Motiv  et  saadant 
Uheld  i  selve  Centralpunktet  for  den  italienske  Plastiks  Udvikling,  var 
dets  Rolle  sikkert  udspillet  i  Italien. 

I  de  andre  europæiske  Lande  havde  det  siden  Middelalderen  uaf- 
brudt været  i  Brug  ved  ridderlige  Skikkelser.  Som  Exempel  kan  an- 
føres D  lirer  s  ypperlige  Udkast 
(Fig.  39)  til  en  Gravplade  for  en 
Ridder  og  hans  Hustru,  efter 
hvilket  der  i  det  Vischer'ske 
Bronzestøberi  i  Niirnberg  ud- 
førtes to  Gravmæler,  til  Rom- 
hild  og  til  Hechingen,  det  sidst- 
nævnte for  Grev  Friedrich  II  af 
Hohenzollern  og  Magdalena  af 
Brandenburg*.  Desuden  be- 
nyttede Holbein  det  til  Por- 
trætfiguren af  Kong  Henrik 
den  ottende  i  Whitehall** 
(Fig.  40).  Englands  Konge  var 
her  fremstillet  i  Hofdragt,  ikke 
som  Ridder  —  et  Bevis  for,  at 
man  paa  hin  Tid,  i  alt  Fald  i 
de  nordiske  Lande,  ikke  fandt 
noget  ved  denne  Stilling,  som 
kunde  minde  om  simple  Sol- 
datermanerer, men  tværtimod 
fandt  den  stemmende  med  den 
fornemste  Anstand.  I  Løbet  af 
det  16.  Aarhundrede,  da  den 
italienske  Renæssance  gennem- 
trængte det  øvrige  Europa,  ud- 
bredtes ogsaa  dette  Motiv  i  den 
nye  Anvendelse  paa  nøgne,  an- 
tike  Helteskikkelser,  særlig  Her- 
cules, som  det  havde  faaet  i 
Italien.  Endnu  i  Aarhundredets  Slutning  genkender  man  Eftervirkningen 
af  Signorellis  malede  Chiaroscurobilleder  i  Orvieto  i  Nederlænderen 
Hendrik  Goltzius's  Chiaroscuro^Træsnit  fra  1588  (Bartsch  No.  231)  af 
den  stærkt  skrævende  Hercules,  som  med  begge  Hænder  løfter  Køllen  over 
Hovedet  for  at  slaa  Cacus  ihjel,  eller  i  hans  Kobberstik  af  Hercules,  som 


Fig.  40.  Holbein 


Henrik  VHI. 
England. 


Karton.  Hardwick, 


*  Sign.  Ch.  Ephrussi,  Albert  Durer  et  ses  dessins,  Paris  1882,  p.  212. 
**  Sign.  Woltmann,  Holbein  und  seine  Zeit,  II,    Leipzig  1868,  p.  276,  hvorfra  oven- 
staaende  Gengivelse  er  taget. 

skrider  bort  efLer  Sejren  over  Achelous  (Fig.  41),  fra  1589  (Bartsch  No.  142). 
Lignende  Fænomener  forekomme  hos  andre  Nederlændere  som  Cornelius 
van  Haarlem.  Men  hvad  der  hos  Signorelli  er  elastisk  og  frisk  og 
fremgaaet  af  et  Forhold  paa  første  Haand  til  Naturen  og  Virkeligheden, 
er  hos  Italienernes  udenlandske  Efterlignere  stivnet  i  en  aldeles  bom- 


Fig.  41.   Goltzius:  Hercules.  Kobberstik. 


bastisk  Overdrivelse.  Det  anførte  Kobberstik  af  Goltzius  er  i  denne 
Retning  sikkert  uden  Mage  i  hele  Kunsthistorien;  selv  om  man  kender 
det  nok  saa  godt  i  Forvejen,  bliver  man  dog  bestandig  overrasket  ved 
at  se  et  saadant  Misfoster  af  hollandsk  Ølknejpe-Fantasi,  parret  med  klas- 
sisk og  akademisk  Lærdom.  Stillingen  af  denne  Hercules  er  det  raaeste 
Praleri,  og  alle  Musklerne  fortælle  om  Kap  lutter  Røverhistorier  om 
overmenneskelig  Styrke.    Men  Kobberstikkets  Teknik  er  glimrende. 

Denne  maniererede  Efterligning  af  italiensk  Renæssance  ligner  sig 
selv  fra  den  ene  Ende  af  Europa  til  den  anden.  De  seneste  Exempler, 
som  jeg  har  lagt  Mærke  til,  paa  Motivet  i  denne  Anvendelse  forekomme 
i  Spanien,  i  en  Række  Malerier  af  Hercules's  Gerninger,  udførte  i  første 
Halvdel  af  det  17.  Aarhundrede  til  Buen-Retiro-Slottet,  og  —  i  alt  Fald 
til  Dels  —  tilskrevne  Francisco  Zurbaran. 

Men  i  Løbet  af  det  17.  Aarhundrede  uddør  Motivet  aldeles,  i  hvert 
Fald  ganske  sikkert  som  typisk  Karaktertræk  for  alvorlig  mente  Skikkel- 
ser som  Riddere,  Helgener  eller  Heroer.  Den  sammenhængende  Tradi- 
tion i  dets  Anvendelse  hører  op.  De  spredte  Exempler  paa  skrævende 
Figurer,  som  man  forefinder  fra  denne  Tid,  saasom  en  udstafferet 
Orientaler  af  Rubens  (i  Kassel),  en  Hofnar  —  eller  Hof-Skuespiller  — 
af  Velazquez  (i  Madrid),  en  Pilatus  (med  Turban)  af  Rembrandt  i 
Munchen,  stadfæste,  at  man  ikke  længere  betragtede  denne  Legems- 
stilling  med  samme  Øjne  som  tidligere.  Den  var  degraderet  til  en  lavere 
Slags  Skikkelser,  forsaavidt  den  ellers  endnu  forekommer.  Den  franske 
Smag  fra  Ludvig  XIV's  og  Ludvig  XV's  Periode,  som  beherskede  det 
meste  af  Europa,  var  den  saa  ugunstig  som  muligt:  da  skulde  alting 
være  enten  nobelt  og  antikt  eller  let  og  pynteligt,  drejet  og  vendt. 
Heller  ikke  den  klassiske  Smag  fra  Revolutionstiden  eller  Kejserdømmet 
optog  den  igen,  uagtet  den  nok  yndede  stramme  Linier  og  strakte  Knæ 
(Davids  »Horatiere«).  Intet  laa  fjernere  for  en  Kunstner  som  Thorvald- 
sen end  at  benytte  dette  Motiv. 

Først  i  den  allerseneste  Tid  er  den  skrævende  Stilling  atter  optaget 
hist  og  her  efter  de  gamle  Forbilleder,  ifølge  en  Følelse  af  dens  historiske 
Betydning  for  Karakteristiken  af  middelalderlige,  ridderlige  Skikkelser 
(f.  Ex.  i  Encke's  Statue  af  Kurfyrst  Friedrich  I,  udenpaa  det  nye  Raad- 
hus  i  Berlin).  Men  i  Forhold  til  Motivets  tidligere  levende  Historie  er 
dette  kun  en  Gengangertilværelse. 

ET  UDTRYKS  HISTORIE  (1895). 


Der  er  i  Løbet  af  de  senere  Aar  anstillet  adskillige  historiske  Gransk- 
ninger af  de  udtryksfulde  Legemsbevægelser  (Gestus):  man  er  begyndt 
at  indse  deres  Vigtighed  for  Forstaaelsen  af  Kunsten  i  de  forskellige 
Perioder*.  Man  føler,  at  det  ikke  er  nok  at  vide,  med  hvad  Navn  man 
skal  kalde  en  af  Kunsten  fremstillet  Skikkelse;  man  vil  trænge  dybere 
til  Bunds  i  dens  Væsen,  udfritte  den,  forstaa  dens  inderste  Mening. 
Herhen  hører  ogsaa  Æmnet  for  den  efterstaaende  Afhandling,  der  om- 
handler et  Udtryk,  som  Nutiden  er  meget  vel  fortrolig  med  —  dog 
vistnok  for  en  større  Del  gennem  Kunstens  Værker  (navnlig  en  Mængde 
berømte  Madonnaer  og  Helgenskikkelser)  end  fra  det  virkelige  Liv  — , 
men  som  forøvrigt  fremtræder  meget  ujævnt  fordelt  i  Kunstens  Historie, 
nemlig  den  opadvendte  Bevægelse  af  Blik,  Aasyn,  Hænder,  i  religiøs  eller 
dog  i  højtidelig  Betydning.  Det  skiller  sig  tydelig  ud  fra  alle  andre 
Udtryk  og  er  noget  lignende  blandt  de  øvrige,  som  Søndagen  er  blandt 
Hverdagene.  Og  da  Søndagen,  om  den  end  kun  er  én,  dog  fra  et  vist 
Synspunkt  set  vejer  ligesaa  meget  som  alle  de  sex  Hverdage,  kan  det 
vel  lønne  sig  at  gøre  hint  Søndags-Udtryk  til  særlig  Genstand  for  Gransk- 
ning. Det  vil  vise  sig,  at  dette  Studium  aabner  ret  mærkelige  Udsigter 
saavel  over  Forholdet  mellem  de  forskellige  Religioner,  der  have  Andel 
i  det  her  omhandlede  Udtryk,  som  over  Forholdet  mellem  Billedkunst 
og  Digtekunst  og  det  virkelige  Liv. 

Jeg  har  talt  om  »et  Udtryk«  —  det  burde  maaske  snarere  hedde: 
en  Art  eller  en  hel  Slægt  af  Udtryk,  eftersom  der  her  er  en  Rigdom  af 

*  Som  det  tidligste  Arbejde  i  denne  Retning  fra  den  nyere  Tid,  der  lægger  Hoved- 
vægten paa  den  historiske  Undersøgelse  af  Mimiken,  kan  vel  nævnes  en  Afhandling 
af  Konrad  Lange:  Das  Motiv  des  aufgestiitzten  Fusses  (1879):  det  var  inde  paa  Frem- 
tidens Vej ;  men  det  var  i  og  for  sig  væsÉsntlig  forfejlet.  Senere  har  Baumeister  i  sine 
2>Denkmåler«  og  C.  Sittl  i  sin  Bog:  Die  Geberden  der  Griechen  und  Romer  (1890)  optaget 
lignende  Problemer  til  Behandling.  Jeg  har  ogsaa  tidligere  leveret  Arbejder  i  samme 
Retning,  idet  jeg  har  lagt  særlig  Vægt  paa  de  kunstneriske  Kilder  og  ikke  indskrænket 
Undersøgelsen  af  de  enkelte  Motiver  til  en  enkelt  historisk  Periode,  f.  Ex.  Oldtiden  (se 
navnlig:  Haanden  paa  Brystet,  Tilskueren  1887;  Et  Motivs  Historie,  det  Letterstedtske 
Tidsskrift  1888;  til  Dels  ogsaa:  Til  Legemsstillingernes  Historie,  i  Nord.  Tidsskr.  for  Filo- 
logi, ny  Række,  VII).  Det  ovenfor  omhandlede  Udtryk  har,  mig  bekendt,  ikke  tidligere 
været  Genstand  for  kunsthistorisk  Behandling  (undtagen  af  mig  selv,  paa  Forelæsninger). 

Nuancer,  ja  endog  indbyrdes  Modsætninger  saavel  i  det  legemlige  som  i 
det  sjælelige;  fælles  for  dem  alle  er  blot  den  direkte  Henvendelse  til 
Himlen.  Hvorledes  al  denne  Forskellighed  historisk  fremtræder,  vil  vise 
sig  af  det  følgende;  forud  maa  vi  blot  paapege  Forskellen  i  den  Maade, 
hvorpaa  Udtrykkets  vigtigste  Organer  virke.  Det  opadvendte  Udtryk 
har  væsentlig  to  Organer:  dels  Armene  og  Hænderne,  dels  Blikket  — 
og  man  maa  tilføje:  Aasynet;  thi  med  Blikkets  Opløftelse  følger  i  Reglen 
en  mere  eller  mindre  stærk  Tilbagebøjning  af  Nakken  eller  endog  af 
Overkroppen.  Undertiden,  naar  Følelsen  berøres  meget  stærkt  —  og 
hos  Ungdommen  lettere  end  hos  Alderdommen,  hos  Kvinden  snarere 
end  hos  Manden,  og  hos  Sydboer  mere  end  hos  Nordboer  —  komme 
alle  Udtryksmidler  paa  en  Gang  til  Anvendelse,  hvilket  da  medfører  det 
mægtigste,  det  mest  fuldt  tonende  Udtryk.  Som  et  Exempel  fremfor  alle 
paa  dette  Udtryk  i  dets  højeste  Potens  vil  jeg  strax  anføre  en  Figur, 
som  jeg  i  det  følgende  skal  komme  til  at  betragte  nøjere,  nemhg  Tizians 
himmelfarende  Maria  paa  hans  store  Altertavle  i  Venedig.  Men  det  er 
ikke  altid,  at  Udtryksmidlerne  samvirke;  og  da  faar  deres  forskellige 
Natur  en  kendelig  Indflydelse  paa  Udtrykkets  Karakter.  Blikket  —  det 
vil  sige  selve  Øjet  —  udfører  Bevægelsen  langt  hurtigere  og  lettere  end 
Arme  og  Hænder;  det  kommer  altsaa  forud;  og  da  dets  Bevægelse  er 
saa  lille  i  Sammenligning  med  Armenes,  tiltrækker  den  sig  mindre  andre 
Folks  Opmærksomhed.  Saaledes  bliver  Blikket  et  særlig  fintmærkende 
Organ  for  Personens  uvilkaarlige  Trang  til  Henvendelse  til  Himlen, 
og  dets  Udtryk  faar  den  største  psykologiske  og  subjektive  Betydning. 
Vel  kan  det  ligesom  alle  Udtryk  eftergøres  og  forfalskes  i  Hykleriets 
Tjeneste;  men  bortset  herfra  maa  det  anses  for  det  troværdigste,  det 
mest  virkelig  følte  Kendetegn  for  en  indre  Tilskyndelse.  Armenes  og 
Hændernes  Opløftelse  kan  vel  ogsaa  være  uvilkaarlige  Udslag  af  Følelsen, 
men  bliver  dog  snarere  udvortes,  rituelle  og  ceremonielle  Tegn  paa  Hen- 
vendelse til  Guddommen.  Især  faar  det  en  rent  demonstrativ  Karakter, 
naar  Armene  opløftes,  uden  at  Blikket  følger  med:  det  er  egentlig 
ikke  en  Henvendelse  til  Himlen,  men  en  Henvendelse  til  andre  Men- 
nesker om  det  himmelske  (saaledes  hos  Talere,  Prædikanter,  der  pege  i 
Vejret  med  Armene,  men  med  Øjet  fixere  deres  Tilhørere).  Omvendt 
derimod :  naar  Blikket  opløftes,  uden  at  Armene  og  Hænderne  følge  med, 
bhver  Udtrykket  en  Monolog,  et  uvilkaarligt  Tegn  paa  en  »stille  Bøn«, 
som  Omgivelserne  ikke  skulle  bemærke.  Jo  mere  monologisk  Udtrykket 
er,  des  mere  indskrænkes  det  til  Øjets  Bevægelse  alene,  uden  at  ogsaa 
Hoved  og  Ansigt  bøjes  tilbage. 

Da  nu  Udtrykket  for  det  virkelig  psykologiske,  for  de  indre  Til- 
skyndelser, har  en  dybere  Interesse  end  det  mere  udvortes,  ceremonielle 
Tegnsprog,  tilskrive  vi  i  det  efterfølgende  Blikkets  og  Aasynets  Be- 
vægelse en  større  Betydning  end  Armenes  og  Hændernes  —  forudsat, 
at  ikke  alting  følges  ad. 

I. 


Hvad  vi  her  have  udviklet  i  Almindehghed,  er  allerede  ganske 
simpelt  anvendeligt  paa  de  homeriske  Digte,  som  paa  flere  Steder  omtale 
det  opadvendte  Udtryk.  Naar  de  skildre  Mennesker,  der  bede  til  Gu- 
derne, siges  der  hyppig  under  en  eller  anden  Form,  at  de  strække 
Hænderne  eller  en  Haand  i  Vejret*,  eller  at  de  vende  Blikket  mod 
Himlen.  Undertiden  nævner  Homer  ved  en  og  samme  Lejlighed  begge 
de  to  Udtryksmaader;  saaledes  hedder  det  om  Agamemnon  (IHad.  XIX, 
254,  257),  idet  han  aflægger  en  Ed,  at  han  rækker  Hænderne  i  Vejret 
til  Zeus,  og  strax  efter,  at  han  taler  med  Blikket  vendt  imod  Himlen. 
Undertiden  anfører  Homer  kun  en  af  Delene;  men  i  Reglen  maa  man 
vel  forestille  sig,  at  Bevægelsen  af  Blik  og  Hænder  følges  ad.  Der  er 
dog  i  det  mindste  ét  Sted,  hvor  det  udtrykkelig  fremhæves,  at  den  Bøn, 
der  bedes,  er  stille;  og  dermed  stemmer  ogsaa,  at  der  paa  dette  Sted 
kun  tales  om,  at  Blikket  vendes  imod  Himlen**  —  hvis  Hænderne 
ogsaa  bleve  løftede,  vilde  det  gøre  en  Opsigt,  som  netop  skulde  undgaas. 
Det  er  Iliad.  VH.  194:  Aias,  der  skal  gaa  i  Tvekamp  med  Hektor,  for- 
maner sine  Landsmænd  til  at  bede  for  ham  til  Zeus  »sagte  ved  eder 
selv,  at  Troerne  ikke  skulle  mærke  det«.  Saa  beder  Folket  med  Blikket 
vendt  imod  »den  brede  Himmel«. 

Homer  er  altsaa  ganske  fortrolig  med  det  opløftede  Udtryk;  men 
deraf  tør  man  paa  ingen  Maade  drage  den  Slutning,  at  Billedkunsten 
paa  hans  Tid  —  eller  endog  i  bredere  Betydning  fra  den  historiske 
Hovedperiode,  han  tilhørte,  —  ogsaa  skulde  have  fremstillet  det.  Det 
gælder  navnlig  om  det  tilbagebøjede  Aasyn  og  det  opadskuende 
Blik:  disse  Træk  findes  uden  Tvivl  aldeles  ikke  i  hele  den 
gammelgræske  Kunst  indtil  henimod  Aar  400  f.  Kr.  —  vel  at 
mærke  i  den  Betydning,  hvorom  vi  her  tale;  thi  at  en  Person  bøjer 
Hovedet  tilbage  og  ser  op  i  Vejret  efter  en  bestemt  Genstand  i  Luften, 
f.  Ex.  en  flyvende  Svale,  det  forekommer  ganske  vist,  om  end  meget 
sjældent;  men  det  er  noget  ganske  andet.  Ligeledes  forekommer  det 
tidligere,  at  en  Person,  som  ofrer  eller  beder,  løfter  en  Haand  i  Vejret, 
.saaledes  at  den  kommer  i  Højde  med  Skuldren,  som  en  Bønnen  led- 
sagende Ceremoni:  en  saadan  rituel  og  ceremoniel  Bevægelse  strider 
ikke  imod  den  ældre  Kunsts  Karakter.  Men  derimod  strider  den  lyriske 
^  Udstrømning  af  Skikkelsen,  som  følger  med  Blikkets  og  Aasynets  Op- 
løftelse, ganske  mod  Aanden  i  den  ældre  græske  Kunst,  ligesom  i  den 
gammel-asiatiske  (persiske,  assyriske,  babyloniske)  eller  den  ægyptiske***. 

*  Ogsaa  assyriske  Indskrifter  tale  om  Haandens  Opløftelse  under  Bøn. 

**  Baumeister  har  i  sine  »Denkmåler«  (Art.  »Gebet«)  med  Finhed  fremhævet  Ejen- 
dommeligheden af  dette  Sted. 

***  Mærkeligt  er  det,  at  det  i  denne  Henseende  forholder  sig  anderledes  med  den 
oprindelige  amerikanske  Kunst  end  med  Middelhavslandenes,  Museum  fur  Volkerkunde 

Vi  se  altsaa  her  et  Exempel  paa,  at  det  Billede  af  Menneskelivet, 
som  Ordets  Kunst  giver,  og  det,  som  Billedkunsten  fra  samme  Periode 
giver,  ikke  kongruere  med  hinanden  indbyrdes,  og  vi  skulle  senere  i 
denne  Udvikling  se  noget  lignende  for  Middelalderens  Vedkommende. 
Ordets  Kunst  føjer  sig  smidigere  og  alsidigere  om  det  virkelige  Liv  og 
faar  mere  af  det  med;  men  den  giver  jo  ogsaa  kun  Antydninger  for 
Fantasien.  Billedkunsten,  der  giver  den  fuldt  gennemførte  Fremstilling 
af  Sagen,  og  som  derfor  kræver  langt  strængere  tekniske  Forudsætninger, 
er  stivere,  mindre  mangfoldig  og  bevægelig,  mere  bunden  til  en  Gang 
givne  Skemaer,  Vaner  og  Skoleregler,  som  ere  vanskelige  at  gennem- 
bryde. Saaledes  især  i  den  rent  arkaiske  Kunst,  der  endnu  kun  lidet 
havde  udviklet  den  tekniske  Evne  til  Fremstilling  af  Menneskefiguren  i 
fri  Bevægelse. 

Blandt  de  kunsthistoriske  Traditioner,  som  ere  opbevarede  fra  Old- 
tiden, mangler  der  mærkeligt  nok  ikke  en  Antydning  af  det  Punkt  i 
Udviklingen,  da  Kunsten  —  der  tales  her  nærmest  om  Malerkunsten  — 
først  fik  det  i  sin  Magt  at  gengive  det  opadskuende  Aasyn.  Der  fortælles* 
om  en  Maler,  Kimon  fra  Kleonai,  omtrent  ved  Aar  500  f.  Kr. ,  at  han 
indførte  en  rigere  Forskellighed  i  Fremstillingen  af  Aasynet,  idet  han 
lod  sine  Figurer  se  tilbage,  se  op  og  se  ned.  Herved  maa  der  altsaa 
kun  tænkes  paa  en  Udvidelse  af  de  tekniske  Muligheder;  og  man  bør 
strængt  taget  ikke  lægge  mere  ind  i  Efterretningen,  end  at  fra  den  Tid 
af  begyndte  den  arkaiske  Stivhed  i  Figurernes  Holdning  af  Hals  og 
Nakke  at  høre  op.  Og  naar  vi  saa  betragte  den  store  Billedhuggerkunst 
fra  det  femte  Aarhundrede,  fra  Myrons,  Fidias's,  Polyklets  Tidsalder, 
finde  vi  Beviser  nok  for,  at  den  i  teknisk  Henseende  har  været  fuldt 
udviklet  til  at  gengive  det  tilbagebøjede  Aasyn  og  det  mod  Himlen  opad 

i  Berlin  bevarer  en  lille  Række  gamle  Sten-Monumenter  fra  Santa  Lucia  i  Guatemala. 
Foroven  ses  en  Guddom,  fremstillet  blot  ved  Ansigtet,  der  er  omgivet  af  en  Glorie,  og 
ved  Hals  og  Arme:  fra  denne  Guddom  udgaar  der  Grene  eller  Ranker  med  forskellige 
nedhængende  Ting  (Guddomsgaver).  Nedenfor  staar  der  en  tilbedende  Figur,  set  i  Profil; 
han  bøjer  Nakken  stærkt  tilbage,  ser  op  imod  Guden  og  strækker  højre  Haand  op  imod 
den.  I  den  sænkede  venstre  Haand  holder  han  Hovedet  af  et  ofret  Menneske  (paa  et 
andet  Relief  af  samme  Række  er  der  fremstillet  Menneskeofring).  Fra  den  tilbedendes 
Mund  udgaar  en  smal  krummet  Ranke,  afdelt  med  regelmæssige  Mellemrum  ved  Dobbelt-, 
knopper  paa  Siderne.  Dette  opfattes  sikkert  med  Rette  som  hans  Bøn  til  Guden;  men 
da  Bønnen  her  ikke  er  udtrykt  i  Skrift,  er  den  vel  heller  ikke  tænkt  som  udtalt  i  Ord ; 
det  er  Menneskets  Aandedrag  (hertil  sigter  maaske  den  rythmiske  Inddeling  af  Ranken) 
som  en  abstrakt  Form  for  hans  Ønske.  Paa  andre  Relieffer  varieres  den  samme  Tanke 
paa  forskellig  Maade,  men  den  opadvendte  Bevægelse  hos  den  tilbedende  er  fælles  for 
dem  alle.  —  Man  mindes  ved  disse  Relieffer  fra  Guatemala  uvilkaarlig  om  æg3^ptiske 
Billeder  fra  Amenhotep  IV's  Tid.  Denne  Konge  indførte  som  bekendt  for  en  kort  Stund 
en  monotheistisk  Dyrkelse  af  Solskiven,  og  han  afbildes  paa  sine  Monumenter  som  Til- 
beder af  denne,  idet  der  fra  Solen  udgaar  Straaler,  som  ende  i  Hænder,  der  række 
Livets  Symboler  til  de  tilbedende.  Men  her  er  ikke  nogen  tydelig  opadvendt  Bevægelse 
hos  de  tilbedende. 

*  Plinius  Hist.  nat.  XXXV.  55. 

vendte  Blik.  Naar  den  alligevel,  efter  alt,  hvad  vi  kende  til  den,  endnu 
ikke  har  gjort  det,  saa  har  det  været,  fordi  den  ikke  havde  Sind  og  Hu 
dertil.  Og  hvorfor  ikke?  Hvorfor 
ynder  man  bestandig  denne  Blikkets 
rolige  Retning  lige  ud,  hvorfor  be- 
gynder man  ikke  at  lade  det  sværme 
mod  det  høje?  —  Ja,  det  er  lettere 
at  føle  end  at  definere  med  Ord. 
Dog  skulle  vi  i  det  følgende  nøjere 
paapege  den  Modsætning  mellem 
den  ældre  Tids  Religiøsitet  og  den 
yngres,  hvorpaa  det  her  kommer 
an.  Og  da  vil  det  tillige  vise  sig, 
at  Billedkunsten,  netop  fordi  den 
er  ensformigere  i  sin  Holdning  og 
snevrere  i  sit  Omfang  end  Poesien, 
dog,  naar  den  overskues  i  sine 
brede  Masser,  giver  et  tydeligere 
Indtryk  af  Hovedperiodernes  for- 
skellige Karakter  end  den  mang- 
foldigere og  mere  let  bevægelige 
Ordkunst. 

Det  varede  i  Virkeligheden  ad- 
skillige Hundrede  Aar  efter  Homers 
Tid,  inden  Kunsten  naaede  til  paa 
sin  Vis  at  gennemføre  den  Hold- 
ning af  den  menneskelige  Skikkelse, 
som  Homers  lette  Ord  antyde,  naar 
han  siger  om  en  bedende,  at  han 
ser  op  imod  den  brede  Himmel. 
Det  eneste  Værk,  vi  have  tilbage, 
hvori  dette  helt  og  fuldt  er  udtrykt, 
er  en  skøn  og  bekendt  Bronzestatue 
i  Berliner-Museet,  der  ikke  kan  hid- 
røre fra  en  tidligere  Tid  end  Midten 
af  det  4de  Aarhundrede  f.  Kr.  Det 
er  en  14 — 15  Aars  Dreng,  aldeles 
nøgen,  som  staar  og  strækker  Ar- 
mene fremad,  noget  opad,  og  bøjer 
Hovedet  tilbage,  idet  han  sender 

Blikket  op  imod  Himlen  som  Gudernes  Bohg  (Fig.  42).  Man  maa  sikkert 
antage,  at  hans  Bøn  gælder  en  Sejr  i  Legemsøvelser,  paa  Palæstraen 
eller  ved  de  offentlige  Lege,  hvad  enten  det  nu  er  en  Sejr,  han  har 
vundet,  og  som  han  takker  for,  eller  en  Sejr  i  en  forestaaende  Kamp 


Fig.  42.    Adoranlen.  Berlin. 


—  vel  snarest  det  sidste.  Saaledes  slutter  dette  Værk  sig  i  Henseende 
til  Æmnet  ganske  til  det  ældre  og  naivere  Grækenlands  Tankegang, 
efter  hvilken  Prisen  for  legemlig  Idræt  var  den  herligste  Gave  fra  Gu- 
derne: den  uskyldige  Inderlighed,  den  Forening  af  hellig  Ærefrygt  og 
af  barnlig  Tillid,  hvormed  han  beder,  viser,  at  det  er  fuldt  Alvor  med 
Legen.  Det  er  det  kunstneriske  Udtryk  for  denne  Bøn  —  netop  Ud- 
trykket for  dette  subjektive  og  inderlige ,  der  hæver  Andagten  over 
noget  blot  rituelt  — ,  som  her  er  det  nye  i  Kunstens  Historie.  Det  er 
som  bekendt  for  ikke  mange  Aar  siden  opdaget,  at  Statuens  Arme,  der 
holdes  saaledes,  at  Haandfladerne  vende  mest  opad,  ikke  ere  antike, 
men  tilføjede  i  det  17de  Aarhundrede;  imidlertid  svarer  de  restaurerede 
Armes  Stilling  i  det  væsentlige  godt  til  Udtrykket  i  Hovedet  og  hele 
Holdningen.  Almindeligere  og  ældre  i  den  græske  Kunst  er  det  vel,  at 
den  tilbedende  vender  Haandfladerne  aabne  fremad;  men  det  forbinder 
sig  ikke  logisk  med,  at  Hoved  og  Blik  vende  opad.  Betydningen  af  de 
fremadvendte  Haandtlader  er  fra  Begyndelsen  ganske  sikkert,  at  den 
bedende  frygter  for  Guden,  der  tænkes  i  personlig  Skikkelse  lige  foran 
ham:  det  dødelige  Menneske  føler  uvilkaarhg  Sky  for  sin  himmelske 
Overmand  og  Trang  til  at  holde  ham  borte  fra  sig.  De  opadtil  aabne 
Hænder  angaa  derimod  ligesom  det  opadvendte  Blik  Modtagelsen  af  en 
god  Gave,  en  Naadegave,  fra  oven 

II. 

Der  gives  imidlertid  Fremstillinger  i  Billedkunst  af  det  opadvendte 
Udtryk,  som  kunne  anses  for  ældre  end  den  bedende  Dreng  i  Berlin,  om 
end  denne  minder  nærmere  om  Homer. 

I  Museet  i  Neapel  ser  man  et  Vægmaleri  fra  casa  del  poeta  i  Pom- 
peji, forestillende  I  figen  i  as  Ofring:  Pigen,  som  bæres  til  Offeralteret, 
strækker  i  sin  Dødsangst  Armene  i  Vejret  og  vender  Blikket  op  efter 
Guddommens  Hjælp;  og  Offerpræsten,  den  spaadomskyndige  Kalchas, 
staar  med  Fingren  paa  Læben  og  ser  op  mod  Himlen,  anelsesfuldt,  af- 
ventende et  Jærtegn  deroppe  fra:  og  da  aabenbarer  ogsaa  Artemis  sig  i 
Skyerne  og  frelser  Pigen.  Naturhgvis  er  Billedet  i  Pompeji  i  sig  selv 
ikke  meget  gammelt,  og  det  er  desværre  slet  ikke  godt  malet;  men  der 
er  god  Grund  til  at  anse  det  for  at  være  en  Slags  Gengivelse  af  et  i 
Oldtiden  meget  berømt  Maleri  af  Timanthes,  der  levede  paa  den  pelo- 
ponnesiske Krigs  Tid.  Han  har  netop  havt  en  stor  Begavelse  for  Ud- 
trykket og  i  denne  Retning  været  en  Gennembrudsmand.  Dog  —  hvor 
meget  der  i  det  pompejanske  Maleri  virkelig  kan  føres  tilbage  til  ham, 
og  hvor  meget  der  hidrører  fra  langt  senere  Tider,  vil  det  nu  være 
umuligt  at  sondre  imellem 

*  Sammenlign  1.  Bind  af  Jahrbiicher  des  k.  deutsch.  archåol.  Instituts  (1887)  med 
en  Afhandling  af  Conze  og  en  Tilføjelse  af  Furtwiingler. 

**  Et  Udtryk,  der  meget  ligner  Kalchas's  i  den  ovennævnte  Figur,  finder  man  i 

Allerede  dette  Maleri  -tilhører  Tragediens  Omraade.  Meii  med  en 
langt  mere  udpræget  mørk  og  tragisk  Karakter  fremtræder  det  Ud- 
tryk, vi  omhandle,  i  en  Række  Kunstværker,  hvoraf  nogle  endog  høre 
til  de  allerberømteste,  som  Verden  kender.  Der  er  først  og  fremmest 
de  bevarede  Kopier  efter  den  berømte  Niobegruppe  fra  Tiden  omkring 
Midten  af  det  4de  Aarhun- 
drede,  Skopas's  eller  Praxi- 
teles's  Værk.  Den  stor- 
ladne, fyldige  Moderskik- 
kelse staar  med  lidt  bøjede, 
skælvende  Knæ,  idet  hun 
hælder  sig  fremover  og 
forsøger  at  skærme  den 
yngste  Datter,  hendes  Kæle- 
dægge, et  halvvoxent  Barn, 
der  i  sin  Angst  er  ilet  og 
hoppet  afsted  til  hende  for 
at  søge  Værn  mod  disse 
skrækkelige  Pile,  der  plud- 
selig sværme  allevegne  om- 
kring i  Luften.  Moderen 
vender  da  sit  Aasyn  op  mod 
Guderne  med  inderligt  og 
tryglende  Blik:  hun  vilde 
saa  gerne  tage  sit  formaste- 
lige Ord  i  sig  igen;  men 
hun  véd  —  og  det  læser  man 
i  hendes  Udtryk  — ,  a  t  h  e  n- 
desBøn  ikke  vil  hjælpe, 

at    Guderne    ere    ubønhør-  ^^S-         Fig^^        Niobe-Gmppen.     Uffizii,  Florents. 

lige   i   deres  Fortørnelse. 

Hvorfor  ere  Guderne  da  saa  vrede?  —  Fordi  en  dødelig  har  for- 
mastet sig  til  at  maale  sig  med  dem :  det  kan  kun  hævnes  ved  hele 
Slægtens  Udryddelse,  alle  Børnene  maa  undgælde  for  Moderens  Daar- 
skab.  Det  vil  sige,  at  den  Tværstreg,  der  er  draget  mellem  Menneske- 
verdenen for  neden  og  Guderne  for  oven,  er  et  Grundtræk  i  Verdens- 
ordenen, som  staar  uryggelig  fast.  Saaledes  var  Grækernes  og  vel  over- 
hovedet Folkeslagenes  ældre  Tro;  og  den  begyndte  først  i  denne 
Periode  at  modvirkes  noget  af  andre  Forestillinger,  Tanken  om,  hvad 
man  kunde  kalde  en  Himmelstige  for  de  dødelige  Mennesker.  Det 
er  denne  Tanke,  der  ogsaa  gør  det  store  Skel  i  det  menneskelige  Udtryks 

det  fortræffelig  malede  Billede  af  den  unge  Achilleus,  som  opdages  paa  Skyros  blandt 
Kong  Lykomedes's  Døtre,  fra  Gasa  dei  Dioscuri  i  Pompeji,  nemlig  i  selve  Kong  Lyko- 
medes's  Figur,  der  fuld  af  svare  Anelser  vender  Blikket  mod  Zeus. 

Historie,  og  som  har  ført  med  sig,  at  Kunsten  overhovedet  gengav  det 
opadvendte  Udtryk,  der  jo  i  hvert  Fald  handler  netop  om  Tankens 
Flugt  fra  Jord  til  Himmel.  Men  da  mødes  den  atter  af  den  Forestilling 
om  Guddommens  absolute  Utilgængelighed  og  Nidkærhed  over  sine  Pri- 
vilegier, hvorom  næsten  alle  Grækenlands  gamle  Sagn  og  Myther  hand- 


Fig.  44.    Brudstykke  af  Pergamon-Frisen.  Berlin. 


lede,  og  som  ingensteds  fremtræder  strængere  og  grummere  end  i  Niobe- 
sagnet.  Det  er  en  Kamp  mellem  to  Religioner,  to  Livsanskuelser;  og 
den  gamle  lader  sig  ikke  saa  let  overvinde  af  den  nye,  den  trøsterige, 
forhaabningsfulde,  men  vil  kaste  den  paa  Hovedet  ned  igen  af  Himmel- 
stigen. 

Blandt  Niobegruppens  andre  Figurer  (Fig.  43)  er  der  Udtryk,  som 
minde  om  Moderens,  dog  uden  at  føje  noget  mærkeligt  nyt  til  det.  Men 
i  et  storartet  Kunstværk,  som  er  henved  200  Aar  senere,  forekommer 
der  et  nær  beslægtet  Udtryk,  nemlig  i  Gigantkampen  paa  Frisen  af  det 
store  Zeus- Alter  i  Pergamon  (udført  c.  180—170  f.  Kr.).  Der  ser  man 
Jordgudinden  Ge  hæve  sig  halvt  op  af  Jorden  for  at  gøre  Forbøn  for 
sin  Søn,  Giganten  Alkyoneus,  som  Athene  vil  slæbe  bort  fra  hans  Plads 
for  at  faa  Ende  paa  hans  Liv  (Fig.  44).  Af  Ges  Hoved  er  kun  den 
øverste  Halvdel  bevaret;  men  det  er  ikke  des  mindre  tydeligt,  at  det  er 
paavirket  fra  Niobe,  der  sikkert  har  været  kendt  allevegne  i  den  antike 
Verden.    Ogsaa  efter  sin  Betydning  er  Udtrykket  det  samme:  det  er 


her  som  hist  Moderens  Forbøn  for  Barnet,  men  en  Forbøn  uden  Haab, 
uden  Tro  paa  sin  Virkning.  Men  medens  dette  Udtryk  i  Niobe  endnu 
er  givet  med  den  ældre  antike  Kunsts  fornemme  Diskretion,  væsenthg 
kun  ved  Øjenbrynenes  og  Mundvigenes  Sænkning  ud  til  Siderne,  uden 
at  forresten  Flader  eller  Linier  kruses  eller  foldes,  er  der  i  Hovedet  af 
Ge  anvendt  noget  grovere 
og  robustere  Midler:  Lys 
og  Skygger,  Højder  og  Dyb- 
der ere  stærkere  accentue- 
rede, Pandens  nederste  Parti 
fremspringende  med  en 
Længdefure  over  Næsen ; 
Øjenbrynslinierne  ere  ikke 
alene  trukne  op  i  Midten 
mod  Næsen,  men  stærkt 
svungne  i  Bølgelinie;  Øjnene 
ere  større  og  ligge  dybere, 
Haaret  frit  flagrende,  uop- 
sat. Der  er  i  den  store 
Pergamonsfrise  blandt  de 
overvundne.  Giganterne,  flere 
tragiske,  opadvendte  Udtryk 
af  lignende  Karakter,  til  Dels 
givne  med  endnu  stærkere 
og  effektfuldere  Midler.  Fra 
et  formelt  Synspunkt  kunde 
man  sige,  at  disse  Udtryk 
ikke  høre  hjemme  i  denne 
Betragtning,  eftersom  der  i 
dette  Kunstværk  er  frem- 
stillet en  Kamp  mellem  to  Partier,  der  træde  hinanden  i  Møde  i  Kød 
og  Blod:  det  er  ikke  Mennesker,  der  se  opad  mod  Himlen,  men  over- 
vundne, der  se  opad  mod  de  sejrende.  Men  dertil  maa  da  svares,  at 
de  overvundne  netop  ere  Jordens  Børn  og  de  sejrende  Himlens  Guder. 
I  Henseende  til  Meningen  og  Følelsen  aabenbarer  Pergamons  Giganto- 
machi  allerede  noget  af  den  Aand  af  oppositionel  Religiøsitet,  som 
træder  saa  stærkt  frem  i  de  sidste  Værker  af  denne  Række  af  tragiske 
Kunstværker.  Kunstneren  har  nogen  Sympathi  med  dette  Oprør  imod 
den  olympiske  Gudeslægt. 

Med  det  samme  som  Pergamonsfrisen  blev  bekendt  for  Europa, 
faldt  der  et  nyt  Lys  over  et  allerede  længe  kendt  og  berømt  Kunstværk, 
nemhg  det  Hoved  (i  Uffizierne  i  Florents),  som  tidhgere  kaldtes  den 
»døende  Alexander«  —  stærkt  opadskuende,  med  Udtryk  af  Rædsel  som 
for  en  overvældende  dæmonisk  Magt  —  man  har  kaldt  det  en  »ung- 


Fig.  45.    »Den  døende  Alexander« 


Uffizii,  Florents. 

dommelig  Laokoon«  (Fig.  45).  Det  er  i  kunstnerisk  Henseende  fortrin- 
ligere, vel  ogsaa  noget  ældre  end  Pergamons  Gigantfrise;  men  det  er 
forøvrigt  et  Værk  af  samme  Art;  derfor  er  det  ogsaa  muligt,  at  denne 
Yngling  ligesom  Pergamons  Giganter  egentlig  maa  tænkes  med  en  Mod- 
stander i  legemlig  Skikkelse  ligeoverfor  sig  eller  ovenover  sig.    Der  er 


bliver  et  Offer  for  den  olympiske  Gudeslægts  Grusomhed  og  Haardhed 
mod  Menneskene,  deres  Hjertekulde  og  Snedighed.  Han  er  en  Aands- 
og  Partifælle  af  Prometheus  og  kan  ligesom  han  kalde  sig  Zeus's  Fjende, 
forhadt  af  alle  Guder,  »fordi  han  elskede  Jordens  Børn  for  højt«,  og  til 
Gengæld  som  Prometheus  erklære,  at  han  hader  alle  Guderne  for  deres 
Uretfærdighed  (Æschylos's  Prometheus).  Det  er  intet  Under,  at  Laokoon 
i  Renæssancetiden  efter  paany  at  være  fremdraget  af  Jordens  Skød  fik 
en  vis  Betydning  for  Fremstillingen  af  den  lidende  Kristus  —  se  f.  Ex. 
Tizians  Maleri  af  Tornekroningen  i  Louvre ;  van  Dycks  Pietå  i  Berlin, 
Guido  Renis  Ecce  homo  o.  s.  v.  * ;  det  kommer  simpelt  hen  af,  at  Ideen 
i  Laokoon  —  det  vil  sige:  i  Midtfiguren  i  den  vatikanske  Gruppe  — 
allerede  i  sin  Oprindelse  ikke  er  ganske  uden  Sammenhæng  med  Be- 
tydningen af  Messias's  Personlighed.  Den  er  en  Affødning  af  dyb  Util- 
fredshed med  de  hedenske  Guders  Verdens-Regimente,  hidrørende  fra 

*  L.  Dietrichson,  Christiisbilledet.  Kbh.  1880,  S.  419.  Paavirkningen  fra  Laokoon 
paa  Kristusbillederne  henføres  af  Dietrichson  for  ensidig  til  Guido  Reni ;  den  er  ældre 
og  mere  omfattentle. 


i  hans  Udtryk  noget  af  den  Angst, 
der  føles  for  en  ubestemt  tru- 
ende Fare  —  en  Lynstraale,  der 
udslynges;  en  Svøbe,  der  svin- 
ges — ,  som  kan  ramme,  hvad 
Øjeblik  det  skal  være,  uden  at 
man  véd  naar  eller  hvor. 


Fig.  46.    Laokoons  Hoved.  Vatikanet. 


Endelig  er  der  den  virkelige 
Laokoon,  de  tre  rhodiske  Kunst- 
neres Marmorgruppe  i  Vatikanet. 
Idet  Slangerne  angribe  Laokoon 
og  Sønnerne,  bøjer  han  Hovedet 
tilbage  sønderrevet  af  legemlig 
Smerte  og  ser  op  imod  Guderne 
aabenbart  med  en  Anklage,  en 
Bebrejdelse  (Fig.  46).  Hanselv 
er  Manden,  der  lider  uskyldig, 
Martyren  for  den  gode  Sag,  Men- 
neskevennen, som,  medens  alle 
andre  ere  grebne  af  Daarskab, 
endnu  gør  det  sidste  Forsøg  paa 
at  frelse  sin  By,  men  som  saa 

den  græske  Verdens  Grænselande  mod  den  orientalske,  og  sikkert  ikke 
upaavirket  af  orientalske  Ideer.  Kun  Skade,  at  denne  mærkelige  og 
interessante  Skikkelse  skæmmes  af  en  altfor  paatrængende  Henvendelse 
til  Publikums  rørte  Hjerte  og  af  et  umandigt  Tiggeri  om  dets  Med- 
lidenhed med  ham  selv  og  hans  arme,  haardt  betrængte  Familie. 

Allermest  tilspidset  fremtræder  denne  religiøse  Protest-Aand  fra  det 
senere  Hedenskab  i  et  antikt  Maleri,  nemlig  det  største  af  dem  fra  de 
vesuviske  Byer,  som  forestiller  Medusas  afhuggede  Hoved*  — 
maaske  en  Slags  Kopi  efter  et  Mesterværk  af  den  berømte  Timomachos; 
i  hvert  Fald,  endog  i  Kopien,  et  meget  genialt  Arbejde.  Det  skal  slet 
ikke  være  nogen  realistisk  Henrettelses-Studie  saaledes  som  Caravaggios 
Maleri  af  det  afhuggede  Medusahoved  i  Museet  i  Neapel;  Kunstneren 
har  behandlet  Sagen  med  fuld  poetisk  Frihed,  og  det,  som  har  hgget 
ham  paa  Hjerte,  er  Udtrykket  af  den  hadefulde  Afskedshilsen,  som 
denne  erklærede  Gudefjendes  Blik  sender  op  imod  Himlen.  Det  er  en 
Bebrejdelse,  som  er  endnu  mere  indigneret  end  Laokoons,  en  dyb,  harm- 
fuld Foragt  for  denne  i  Bund  og  Grund  uretfærdige  Gudeslægt. 

III. 

Det  maatte  jo  ende  i  Fortvivlelse,  naar  man  tog  de  olympiske  Guder 
for  Alvor  og  troede,  at  de  styrede  Verden,  idet  man  tillige  mere  og  mere 
fik  Øjet  op  for,  hvordan  de  styrede  den.  Men  hin  Streg,  som  vi  ovenfor 
omtalte,  der  skilte  Himmel  og  Jord,  kunde,  uden  at  lades  ganske  upaa- 
agtet,  dog  ogsaa  tages  paa  en  anden  Maade  —  mindre  tragisk,  mere 
sorgløst  eller  trodsig. 

Saaledes  var  Sagen  taget  i  en  Bronzestatue  af  Alexander  den  store^ 
udført  af  Lysippos  —  desværre  have  vi  ikke  Statuen  selv  tilbage,  men 
kende  kun  dens  Udtryk  gennem  et  Epigram.  »Denne  Bronzemand,« 
hedder  det,  »synes  med  sit  Blik  op  mod  Zeus  at  ville  sige:  jeg  lægger 
Jorden  under  mig;  Zeus,  behold  du  kun  Olympen  for  dig.«  Med  andre 
Ord:  Alexander  føler  ingen  Lyst  til  at  bygge  Stormstiger  til  Himlen,  og 
han  giver  Afkald  paa  at  gælde  for  Zeus's  Søn  eller  for  Zeus  selv  —  en 
Ære,  som  andre  vilde  tillægge  ham,  f.  Ex.  Apelles,  der  malede  ham  med 
Tordenkilen  i  Haanden.  Han  har  nok  i  den  brede  Jord  og  vælger  den 
som  den  »bedre  Del«,  det  solidere,  det,  som  man  ved,  hvad  er.  »Den 
Himmel  iiberlassen  wir  den  Engeln  und  den  Spatzen«,  som  Heine  siger. 
Overhovedet  har  Alexander  den  stores  Personlighed,  der  jo  beundredes 
og  efterlignedes  som  ingen  anden,  vistnok  havt  Betydning  for  det  opad- 
vendte Udtryks  Historie:  det  skal  endog  have  været  en  Vane  hos  ham 
at  se  opad  mod  Himlen,  idet  han  lagde  Hovedet  til  den  ene  Side.  Og 


*  Museet  i  Neapel  Nr.  8844.  Fra  Stabiæ.  Gengivet  —  ret  godt  i  Henseende  til  Ud- 
trykket —  i  stort  Farvetryk  i  Ternites  Værk  :  Wandgemålde  aus  Pompeji  und  Hercu- 
lanum,  Taf.  IX. 


vist  er  det,  at  Kunsten  omtrent  fra  hans  Tid  at  regne  hyppig  —  og 
ikke  alene,  hvor  det  gælder  Portrætter  af  ham  —  giver  Blikket  en  vis 
opadvendt  Retning  i  Forbindelse  med  et  frit,  genialt,  himmelbaarent 
Udtryk  (Kongeportrætter  paa  Diadochdynastiernes  Mønter).  Man  maa 
ikke  for  hvert  enkelt  Tilfælde  lægge  for  megen  Betydning  deri:  det  har 
været  noget  af  en  Modesag.  Dog  kan  et  saadant  Træk  ogsaa  fremtræde 
med  Præg  af  større  Inderlighed  i  Følelsen;  der  gives  fra  denne  Periode 
nogle  skønne  Kvindehoveder  med  opadsværmende  Blik  og  et  uforlignelig 
elskværdigt  Udtryk  af  sjælelig  Glæde  og  Lykke*. 

Det  hører  desuden  til  de  særegne  Træk  af  bacchantisk  Væsen, 
der  altid  har  noget  utøjlet  og  utaalmodigt  ved  sig,  at  kaste  Hovedet  til- 
bage og  se  lige  op  i  Vejret.  Man  finder  det  især  i  Fremstillinger  af 
Mænaderne,  hvorpaa  der  gives  mange  Exempler:  det  smukkeste  er  vel 
en  Amfora**  i  Museet  i  Neapel  med  Billeder  af  Mænaderne,  som  med 
Thyrsosstave  og  Fakler  nærme  sig  Dionysos's  Offerbord.  Gudens  Aand, 
der  fylder  dem,  giver  deres  Holdning  og  Gang  en  vis  Højtidelighed, 
men  tillader  dem  ikke  at  holde  deres  Legeme  i  Ro;  i  svulmende  Stolt- 
hed og  Enthusiasme  kaste  de  med  Nakken  ligesom  for  at  ryste  Jordens 
Støv  af  sig  og  lade  Blikket  sværme  om  mellem  Stjernerne.  Dette  er  vel 
ikke  ment  som  nogen  egentlig  Henvendelse  til  Guddommen  eller  Paa- 
kaldelse:  enhver  kender  fra  det  virkelige  Liv  en  Trang  til  en  Gang 
imellem  blot  at  frigøre  sig  fra  Indtrykket  af  al  den  fordringsfulde 
Mangfoldighed  paa  Jordens  Overflade  ved  at  se  og  at  aande  op  imod 
den  frie,  aabne,  uendelige  Himmel.  Ja  kunde  man  blot  en  Gang  løfte 
sig  helt  op  over  det  altsammen!  Det  opadvendte  Aasyn,  de  opadstrakte 
Arme  betyde  jo  lige  fra  første  Færd  intet  andet  end  Aandens  ufuld- 
byrdede Forsøg  paa  at  drage  Legemet  med  sig  paa  sin  Flugt  —  kunde 
den  en  Gang  helt  faa  Magt  dertil!  Desværre  kunne  vi  Mennesker  ikke 
fyldestgøre  denne  Trang  —  men  hvad  have  vi  Kunsten  til,  undtagen  for 
at  den  —  for  Fantasien  —  skal  erstatte  vore  Mangler,  udvide  vore 
Muligheder  og  saaledes  aabenbare  vort  Hjertes  Drømme!  Vi  forstaa 
derfor  saa  godt  en  Skikkelse  som  hin  dejlige  Bacchantinde ,  som  den 
blandt  alle  pompejanske  Malere,  der  har  ført  den  lifligste  Mesterpensel, 
har  henmalet  paa  en  Væg  paa  kulsort  Grund  —  hun,  som  med  Thyrsos- 
staven  i  den  ene  Haand  og  med  Klangpladen  hængende  ved  den  andens 
Fingre  svæver  let  opad  gennem  Luften  og  lader  sit  aabne,  frejdige  Blik 
ile  forud  for  sig  paa  Farten  (Fig.  47).  Det  er  ikke  nogen  egentlig 
Himmelfart,  og  det  har  intet  med  Religion  at  gøre.  Hun  er  Jordens 
Datter,  og  hun  kommer  nok  ned  til  den  igen.   Det  er  blot  en  Bacchant- 

*  Af  et  af  dem,  i  Vatikanet  (Museo  Chiaramonti),  findes  en  Afstøbning  i  Tlior- 
valdsens  Museums  Kælder  Nr.  199.  Det  har  sikkert  været  et  Yndlingsstykke  for  Thor- 
valdsen og  har  vel  havt  nogen  Betydning  for  hans  berømte  Figur  af  Fortitndo  coelestis 
med  det  opadvendte  Blik  og  Aasyn. 

**  Afbildet  i  Real  Museo  Borbonico,  vol.  XII,  tav.  XXI — XXIII. 

inde,  som  engang  har  havt  Held  med  sig  til  at  gøre  sig  helt  fri  for 
Jordens  Prosa. 

Dog  er  Himmelfarten  i  den  religiøse  Betydning  heller  ikke  fremmed 
for  Oldtidens  Tanke.  Det  ældre  Grækenland  havde  forestillet  sig,  at 
Livet  efter  Døden  havde  sin  Plads  under  Jorden,  idet  Tanken  fulgte 
Liget  eller  Asken  til  deres 
underjordiske  Gemme.  Det 
var  en  dunkel  og  overskygget 
Kældertilværelse,  Sjælen  førte 
dernede :  Religionen  havde  vel 
Lindringsmidler  derimod,men 
ændrede  dog  ikke  Hoved- 
sagen. Men  med  den  paa 
alle  Punkter  følelige  Foran- 
dring i  Livsanskuelsen,  som 
begyndte  at  foregaa  omkring 
Aar  400  f.  Kr.,  forandredes 
ogsaa,  om  end  meget  lang- 
somt. Forestillingerne  om, 
hvad  Mennesket  efter  Døden 
gik  ind  til.  Tanken  om 
Apotheose  (Optagelse  blandt 
Guderne)  greb  i  den  helleni- 
nistiske  Tid  mere  og  mere 
om  sig.  Den  gjaldt  vel  fra 
Begyndelsen  af  kun  Konger 
og  Stormænd  og  aabenbarer 

tidt  det  usleste  og  letsindigste  Smigreri  for  Magthavere,  som  man  alle- 
rede i  levende  Live  ærede  ved  Templer  og  Dyrkelse.  Men  den  udvidedes 
især  ved  Stoikernes  Lærdomme  til  at  gælde  alle  gode  Mennesker, 
og  saaledes  har  den  bidraget  meget  væsentlig  til  at  forberede  Kristen- 
dommens Forestillinger  ikke  alene  om  Helgener,  men  i  Almindelighed 
om  Himmerig  og  om  Saligheden  efter  Døden.  Nu  gik  Tanken  om  det 
andet  Liv  kun  for  de  ondes  Vedkommende  nedad,  men  for  de  godes 
opad  —  det  er  atter  Himmelstigen,  som  den  antike  Verden  af  egen 
Kraft  opførte. 

Allerede  i  Aarhundredet  før  Kristi  Fødsel  stod  Tanken  om  den  af- 
dødes Optagelse  i  Himlen  saaledes  til  fri  Raadighed  for  de  efterlevende, 
at  Cicero,  som  ved  andre  Lejligheder  forkastede  og  spottede  den,  dog, 
da  hans  egen  kære  Datter  Tullia  døde  (44  f.  Kr.) ,  ganske  traadte  over 
til  den,  opførte  et  Tempel  for  hende  og  af  egen  fri  Magtfuldkommenhed 
gav  hende  Plads  mellem  de  salige  Guder  i  Himlen.  Saaledes  have  jo 
Menneskene  idelig  tilladt  sig  at  arrangere  det  hinsidige,  hvorhen  ikke 
deres  Øje,  men  kun  deres  Ønske  naar,  efter  deres  egen  Lyst  og  Smag; 

Jul.  Lange :  Udvalgte  Skrifter.  II.  8 

Fig.  47.   Svævende  Bacchantinde.  Neapel. 


og  hvis  man  tror,  at  Filosoferne,  af  hvem  man  dog  kunde  kræve 
den  strængeste  Selvfornægtelse  i  Forholdet  til  Fornuft  og  Sandhed,  ere 
hævede  over  den  Slags  Vilkaarlighed ,  saa  tager  man  meget  fejl:  den 
lærde  og  i  mange  Systemer  bevandrede  Filosof  nyder  netop  den  Fordel, 
at  han  kan  vælge  rundt  omkring  fra,  hvad  der  i  Øjeblikket  passer  ham 
bedst,  hvad  enten  han  er  glad  eller  bedrøvet  —  fra  den  anden  Verden 
kommer  der  alligevel  ikke  Protester.  Men  man  maa  ikke  dømme  Cicero 
for  strængt,  naar  man  tager  i  Betragtning,  hvad  der  ogsaa  kan  hændes 
i  vore  egne  Tider.  I  hvert  Fald  skylder  man  i  denne  Anledning  hans 
veltalende  Pen  et  skønt  formet  Udtryk,  der  har  en  mærkelig  Plads  i 
den  historiske  Udvikling,  vi  her  gennemgaa.  Han  meddeler  den  filoso- 
fiske Lære,  at  Mennesker,  der  ere  besmittede  med  Laster  og  Forbry- 
delser, komme  til  Underverdenens  Mørke  og  Pøl,  men  at  de  kyske  og 
rene,  de  uskyldige  og  ufordærvede  Sjæle,  der  ere  uddannede  ved  ædle 
Studier  og  Kunster,  svæve  i  en  mild  og  let  Flugt  op  til  Guderne, 
det  vil  sige:  til  en  Natur,  der  er  deres  egen  lig*.  Det  er  jo  særlig  en 
Kvinde,  nemlig  sin  Datter,  Cicero  har  for  Øje:  og  det  Fantasibillede, 
han  udmaler,  peger  saaledes  paa  den  mærkeligste  Maade  16 — 17  Aar- 
hundreder  frem  i  Tiden  til  Renæssancens  Billeder  af  den  himmel- 
farende Maria. 

I  Billedkunsten  fra  Ciceros  Samtid  eller  den  efterfølgende  Tid  har 
man  intet  Udtryk  for  denne  Himmelflugt,  der  i  Skønhed  kan  maale  sig 
med  Ciceros  Ord.  Man  har  vel  Fremstillinger  af  kejserlige  Apotheoser 
—  halvvejs  en  Ceremoni,  der  virkelig  iværksattes  efter  en  Kejsers  Død, 
halvvejs  en  ideal  Forestilling  fra  den  anden  Verden  med  mythologiske 
og  allegoriske  Figurer;  men  disse  Kunstværker  —  Kaméer,  monumentale 
Relieffer  —  have,  saa  vidt  jeg  skønner,  ikke  bidraget  synderlig  til  Ud- 
viklingen af  det  opadvendte  Udtryk. 

IV. 

Men  ogsaa  uden  Hensyn  til  Apotheose  og  Himmelfart  saa  Filosofer 
og  Digtere  fra  Oldtidens  senere  Del  i  selve  Menneskeskikkelsen,  som  den 
var  fra  Skaberens  eller  Naturens  Haand ,  navnlig  i  dens  oprejste 
Væxt,  et  Vidnesbja^d  om  Menneskets  himmelbaarne  og  himmelstræbende 
Natur.  Og  med  Hensyn  til  denne  æsthetisk-religiøse  Betragtning  af 
Mennesket  fortsætter  Kristendommen  der,  hvor  Hedenskabet  slipper.  Vi 
kunne  af  en  Række  Forfattersteder  bygge  en  Bro  over  Kløften  mellem 
hedensk  og  kristeligt,  og  fra  Sokrates's  Tid  i  jævn  Kontinuitet  lade  os 
føre  over  til  Kirkefædrenes,  ja  videre  endnu,  om  det  skal  være,  dybt 
ind  i  den  kristelige  Middelalder. 

*  castos  autem  animos,  puros,  integros,  incorruptos,  bonis  etiam  studiis  atque 

artibus  expolitos,  leni  quodam  et  facili  lapsu  ad  deos,  id  est  ad  naturam  sui  similem, 
pervolare  (Gie.  fragm.  de  consolatione).  G.  Boissier,  La  religion  Romaine,  henviser  i  Al- 
mindelighed til  dette  Skrift,  men  ikke  til  dette  Sted. 

Menneskets  oprejste  Væxt  er  i  vor  Tid  bleven  betragtet  fra  et  evolu- 
tionistisk Synspunkt  navnlig  af  Darwin  og  Haeckel*,  som  gaa  ud  paa 
at  paavise,  at  idet  Menneskeslægtens  Stamfædre  blandt  Naturens  Arter 
ere  gaaede  over  fra  at  leve  overvejende  i  Træerne  til  at  leve  paa  Jorden, 
har  der  udviklet  sig  en  Forskel  hos  dem  mellem  Fødder  og  Hænder  og 
jævnsides  dermed  en  Evne  og  Vane  til  at  holde  sig  oprejst  paa  Bag- 
lemmerne, hvoraf  atter  er  fulgt  en  stor  Overlegenhed  i  Livets  Kamp 
over  de  andre  Arter.  Naar  man  saa  læser,  hvad  Xenofon  i  sit  Minde- 
skrift over  Sokrates  (I,  IV,  11)  har  at  sige  om  den  samme  Sag,  vil  man 
vel  finde,  at  Nutidens  Naturforskeres  Betragtning  er  langt  rigere  og 
dybere,  men  at  Sokrates's  Discipel  dog  ogsaa  paa  sin  jævne  og  popu- 
lære Maade  fremhæver  den  praktiske  Fordel,  som  den  oprejste  Væxt 
har  fremfor  den  forover  hældende:  man  har  en  videre  Udsigt,  kan 
bedre  se,  hvad  der  er  ovenfor,  og  saaledes  bedre  vogte  sig  for  Skade. 
Forskellen  bestaar  væsentlig  kun  i,  at  hvad  Darwin  og  hans  Skole  op- 
fatte som  Følge  af  en  rent  naturlig  Udvikling,  af  Sokrates  og  hans 
Discipel  henføres  til  et  guddommeligt  Forsyn:  Menneskets  oprejste  Væxt 
benyttes  netop  til  at  bevise  Gudernes  særlige  Omsorg  for  Mennesket. 

Men  allerede  en  anden  af  Sokrates's  Disciple,  nemlig  Platon  (Ti- 
mæus  43),  gaar  langt  videre  i  sin  Betragtning  og  flytter  Synspunktet 
helt,  idet  han  betragter  den  oprejste  og  langstrakte  Væxt  som  foraarsaget 
af  en  Dragelse  opad  mod  Himlen.  Den  ypperste  Del  af  Menneske- 
sjælen er  nemlig  en  skærmende  Aand,  som  Gud  har  givet  enhver  af 
os,  og  som  »er  i  den  øverste  Del  af  vort  Legeme  og  hæver  os  fra 
Jorden  til  det  beslægtede  i  Himlen  —  som  Planter,  ikke  af  jordisk,,  men 
af  himmelsk  Oprindelse«  — ,  og  dette  udvikles  saa  videre  med  en  spe- 
kulativ Dybsindighed,  som  vi  her  ikke  skulle  fordybe  os  i.  Vi  frem- 
hæve kun,  at  dette  Syn  paa  Sagen  allerede  maa  karakteriseres  som  rent 
spiritualistisk,  eller  vel  egentlig  rettere  romantisk,  og  at  en  saadan  Be- 
tragtning dukker  op  igen  den  ene  Gang  efter  den  anden  i  den  senere 
Oldtid.  Ogsaa  en  saa  rationel  Aand  som  Aristoteles,  der  naturligvis 
ikke  savner  Blik  for  den  mekaniske  og  praktiske  Betydning  af  den  op- 
rejste Væxt,  udtaler  dog**,  at  den  tilkommer  Mennesket  alene  blandt 
alle  levende  Væsener,  fordi  Menneskets  Natur  og  Væsen  ere 
guddommelige.  Cicero,  der  i  sit  Skrift  Om  Gudernes  Natur '^'^^  ud- 
vikler stoiske  Lærdomme,  taler  først  ligesom  Xenofon  om  Menneskets 
oprejste  Væxt  som  en  ypperlig  Gave  fra  Guderne;  men  Betydningen  af 
den  sætter  han  ikke  som  Xenofon  i  det  blot  praktiske  og  nyttige:  at 
man  derved  kan  vogte  sig  for  Skade.  Først  og  fremmest  rejste  Forsynet 

*  Darwin,  The  descent  of  man  etc,  vol.  I.  London  1871,  S.  140  fl.  —  E.  Haeckel, 
Natiirliche  Schopfungsgeschichte,  8.  Aufl.    Berlin  1889.    S.  715  ff. 

**  Skriftet  De  partibus  animalium,  IV,  cap,  X.  —  Adskillige  af  de  her  anførte  For- 
fattersteder have  de  Herrer  Dr.  O.  Siesbye  og  Prof.  J.  L.  Heiberg  fundet  og  paapeget  for  mig. 

***  De  natura  deorum,  II,  56,  140.  —  Sign.  De  legibus  I,  9,  26. 

8* 

Mennesket  fra  Jorden  og  gjorde  dets  Væxt  høj  og  oprejst,  for  at  det 
ved  Betragtning  af  Himlen  kunde  fatte  Erkendelse  om  Gud- 
dommen. Thi  Mennesket  er  vel  af  Jorden,  men  ikke  som  dens  Ind- 
byggere og  Beboere,  men  som  Betragtere  af  de  højere  og  himmelske 
Ting  —  dette  er  Menneskets  Privilegium  i  Forhold  til  de  andre  Arter 
af  levende  Væsener.  Guddommen,  siger  han  et  andet  Sted,  gav  Men- 
nesket en  Legemsskikkelse,  der  svarer  til  dets  Aand.  Thi  medens  den 
lod  de  øvrige  Væsener  lude  nedover  efter  Føden,  rejste  den  alene  Men- 
nesket op  og  vakte  det  til  Beskuelse  af  Himlen  som  dets  oprindelige 
Slægt  og  Bolig*. 

Fra  først  til  sidst  har  den  antike  Kunst  en  vis  Forkærlighed  for 
den  oprejste  Holdning  i  Menneskeskikkelsen:  den  fremstiller  hellere 
Mennesket  staaende  frit  paa  sine  Ben  end  Hggende  og  hvilende.  Men 
Aanden  i  denne  Holdning  er  ikke  den  samme  gennem  hele  Kunstens 
Udvikling.  Oprindelig  betyder  den  en  vis  Sikkerhed  og  Stolthed,  en 
Følelse  af  at  være  født  til  Sejr;  senere  kommer  der  noget  nyt  ind  i  den, 
det  himmelstræbende.  Tiltrækningen  til  det  højere.  Imidlertid  kan  og- 
saa  dette  fortolkes  som  Stolthed,  som  Følelse  af  Menneskets  Adel  og 
Forrang  for  den  øvrige  Natur.  Saaledes  i  de  berømte  Vers  i  Ovids 
»Forvandlinger«  (l,83ff.),  der  handle  om,  hvorledes  Prometheus  skabte 
Mennesket:  »Medens  de  øvrige  Dyr  lude  forover  med  Blikket  mod 
Jorden,  gav  han  Mennesket  et  opadvendt  Aasyn  og  bød  ham  at 
skue  mod  Himlen  og  løfte  Blikket  op  mod  Stjernerne«. 

Her  er  dette  opadvendte  Aasyn  og  Blik  (os  sublimej  endog  gjort  til 
det  egentlig  menneskelige  ved  Mennesket. 

Naar  vi  nu  derefter  betræde  Kristendommens  Grund  og  se,  hvor- 
ledes Kirkens  Fædre  betragte  Sagen,  saa  fmde  vi  ikke  noget  væsentlig 
nyt  i  Forhold  til  Platon,  Cicero  og  Ovid:  man  lægger  i  alt  Fald  kun 
mere  og  mere  Accenten  paa  det  himmelske  i  Modsætning  til  det  jor- 
diske. Lactantius**  henviser  selv  til  Ciceros  Betragtning  og  slutter  sig 
til  den.  Mennesket  er  af  alle  levende  Væsener  alene  himmelsk  og  gud- 
dommehgt;  dets  Legeme,  som  er  rejst  fra  Jorden,  og  dets  mod  det  høje 
vendte  Blik  søger  tilbage  til  sin  Oprindelse.  Ligesom  med  Ringeagt  for 
Jordens  Lavhed  stræber  det  mod  det  høje;  følende,  at  det  maa  søge 
det  højeste  Gode  oventil,  og  ihukommende  den  Rang,  hvortil  Gud  har 
hævet  det,  skuer  det  opad  mod  sin  Kunstner  (Skaber).  (Hertil  slutter 
sig  et  vistnok  meget  uvidenskabeligt  Forsøg  paa  at  aflede  det  græske 
Ord  for  Menneske  (Anthropos)  af  Ord,  som  skal  betyde  »den  med 
Aasynet  opadskuende«). 

Og  Middelalderens  store  Helgen  Bernhard  af  Clairvaux,  den  glødende 

*  Omtrent  i  lignende  Retning  taler  Sallust  i  Begyndelsen  af  >CatiIina«  og  Seneca: 
De  otio  V,  4. 

**  Div.  instit.  Lib.  II,  cap.  IX.  —  Sign.  Clemens  Alex.  Stromata  IV,  25;  Ambrosius, 
Hexaémeron  VI,  9,  54. 

Prædikant,  som  fremfor  nogen  anden  har  givet  det  12te  Aarhundredes 
religiøse  Liv  dets  Præg,  forsmaar  ikke  i  en  Festprædiken*  at  anføre 
den  hedenske  Ovid:  »Gud  skabte  Mennesket  oprejst  endog  til  Legemet, 
medens  Jordens  øvrige  levende  Væsener  lude  forover  og  se  mod  Jorden, 
for  at  det  ved  at  løfte  Blikket  mod  Stjernerne  kan  sende  sit  Suk  didop, 
hvor  det  skuer  en  saa  lyksalig  og  evig  Bolig  for  sig.«  1  de  sidste  Ord 
gaar  den  kristne  Prædikant  vel  noget  videre  end  Ovid,  men  —  som  vi 
have  set  —  ikke  videre  end  andre  antike  og  hedenske  Forfattere. 

Hvis  man  nu  af  en  saadan  Bække  af  betydningsfulde  Udtalelser 
vilde  slutte,  at  Billedkunsten  i  den  senere  Oldtid  og  i  den  ældste  kri- 
stelige Tid  i  sin  Fremstilling  af  Menneskikkelsen  viste  nogen  Forkær- 
lighed for  himmelvendte  Aasyn  og  Bevægelser,  saa  vilde  man  dog  tage 
meget  fejl.  Hine  mærkelige  Værker  fra  Oldtidskunsten,  som  vi  ovenfor 
have  omtalt,  maa  i  Forhold  til  Tilstanden  i  det  hele  og  store  opfattes 
som  Undtagelser:  i  Virkeligheden  beholdt  Menneskeskikkelsen  i  Antikens 
Fremstilling  fra  først  til  sidst  overvejende  det  simpelt  og  lige  fremad- 
vendte  Aasyn  og  Blik.  Den  Erkendelse  kommer  man  overhovedet  mere 
og  mere  til,  at  den  tidligere  antike  Kunst,  Kunsten  før  Aar  400,  en 
Gang  for  alle  havde  betegnet  Kunstens  Bane  med  en  saadan  Sikkerhed, 
at  den  vel  senere  kunde  slaa  noget  med  Vingerne  til  en  anden  Flugt, 
men  dog  snart  igen  vendte  tilbage  til  den  gamle  Betning.  Og  jo  længere 
Tiden  gik,  jo  mere  Oldtidskulturen  mistede  sin  Ungdomsfriskhed,  des 
mindre  Forandring  var  der  at  vente.,  Tilsidst  blev  den  jo  næsten  som 
en  stivnet  Mumie  og  gik  saaledes  over  i  Barbariet,  der  altid  er  raat  og 
kejtet  og  stivt  i  Fremstillingen  af  Mennesket.  Og  at  Kunsten  nu  kom 
i  Kristendommens  Tjeneste,  kunde  ikke  forandre  Sagen:  det,  som  den 
trængte  til,  var  ikke  Beligion,  men  Kultur. 

Man  kunde  maaske  vente,  at  den  gothiske  Stil,  som  var  færdig 
udviklet  i  Frankrig  i  Begyndelsen  af  det  13.  Aarhundrede  og  derfra 
bredte  sit  Herredømme  ud  over  Landene,  skulde  have  gjort  en  Foran- 
dring heri.  Hvor  Paul  Delaroche  i  sin  Hemicycle  i  École  des  Beaux- 
Arts  i  Paris  har  karakteriseret  de  forskellige  historiske  Hovedperioders 
Stil  og  Kunst:  den  græske,  den  romerske,  den  gothiske  og  Benæssancen, 
har  han  skildret  Gothiken  i  Skikkelse  af  en  blond  nordisk  Mø  med 
langt,  jomfruelig  opløst  Haar:  hun  bærer  en  Kirkemodel  og  vender  —  i 
Modsætning  til  de  øvrige  Figurer  —  Blikket  fromt  op  mod  Himlen. 
Og  det  maa  alle  finde  meget  træffende:  i  Middelalderen  havde  Kirken 
jo  Overherredømme  over  alt  og  alle,  og  Kirken  ledte  jo  Menneskets 
Blik  opad.  Ja  dette  kan  endog  siges  i  bogstavelig  Forstand;  thi  den 
gothiske  Stil  i  Bygningskunsten  ,  som  ret  egentlig  var  Middelalderens 
Frembringelse,  dens  mest  ejendommelige  og  betydningsfulde  Værk,  har 
netop  sit  Særkende  i  de  opad  stræbende,  opad  flyvende  Linier,  der 

*  S.  Bernardi  abbatis  primi  Claravallensis  opp.  vol.  I  (Paris  1719)  p.  545. 

uimodstaaelig  maa  drage  de  virkelige  Menneskers,  Beskuernes  Blik 
med  sig  paa  deres  Flugt.  Forsaavidt  stemmer  Delaroches  Karakteristik 
virkelig  med  den  gothiske  Stil;  derimod  passer  den  aldeles  ikke  til  den 
Billedkunst,  der  udøvedes  jævnsides  med  den  gothiske  Arkitektur. 
Naar  man  samler  alle  Figurer  sammen,  som  Middelalderens  Kunst  har 
frembragt,  lige  til  omtrent  Aar  1500,  vil  man  forholdsvis  yderst  sjælden 
finde  det  opadvendte  Udtryk  iblandt  dem,  og  i  den  gothiske  Stil  vel 
endog  sjældnere  end  i  den  romanske.  Atter  et  Exempel  paa,  at  de  for- 
skellige Kunstarter  og  Udtryksformer  give  forskellig  Besked  om  en  hi- 
storisk Periodes  Karakter,  og  at  man  maa  vogte  sig  for  at  overføre  den 
enes  Vidnesbyrd  uden  videre  paa  den  anden.  Middelalderens  Kunst 
tog  bestandig  med  en  vis  Ængstelighed  paa  Gengivelsen  af  Menneske- 
skikkelsen, den  naaede  aldrig  til  fuldt  Herredømme  over  Figurens  Be- 
vægelser; og  man  maa  erindre,  at  det  opadvendte  Udtryk,  Tilbage- 
bøjningen af  Overkrop,  Hals  og  Nakke,  let  medfører  vanskelige  For- 
skydninger og  Forkortninger.  Menneskefiguren  var  i  Middelalderens 
Kunst  endnu  bestandig  noget  af  en  stiv  Brik.  Naar  det  er  indlysende, 
at  Evnen  foreløbig  manglede  til  ret  at  løse  denne  Opgave,  saa  bliver 
det  meget  vanskeligt  at  afgøre,  hvorvidt  der  derunder  ogsaa  har  ligget 
en  Mangel  paa  Villie  til  at  give  sig  i  Lag  med  Opgaven:  til  en  vis  Grad 
pleje  Evne  og  Vilhe  jo  at  følges  ad. 

V. 

Det  er  i  Virkeligheden  først  Renæssancen,  som  ret  finder  Til- 
fredsstillelse ved  det  opadvendte  Udtryk,  og  som  fuldt  ud  mægter  at 
fremstille  det.  Her  ligger  den  kunsthistoriske  Overgang  fra  de  første 
svage  Forsøg  til  den  højeste  Fuldkommenhed  for  os  i  fuldt  Lys  og  kan 
følges  Skridt  for  Skridt  med  en  ganske  anden  Sikkerhed  end  i  Antiken. 
Og  da  denne  Udvikling,  denne  Fremvæxt,  har  forekommet  mig  at  frem- 
byde en  særlig  Interesse,  har  jeg  paa  flere  Studierejser  i  Udlandet  for- 
dybet mig  i  den  og  samlet  meget  Materiale  til  historisk  Forstaaelse  af 
den.  Imidlertid  skal  jeg  her  ikke  følge  den  lærde  Methode,  der  gerne 
gaar  ud  paa  at  besvære  Læseren  med,  hvad  man  selv  har  havt  Besvær 
med,  men  forsøge  at  føre  min  Læser  ad  den  korteste  Vej  ind  i  Kærnen 
af  Sagen,  hvorfor  jeg  ogsaa  kun  benytter,  hvad  jeg  har  samlet,  til  at 
skildre  Hovedtrækket  i  Udviklingen"^. 

*  Forøvrigt  vil  enhver  forstaa,  at  der  ved  en  Opgave  som  denne  umuligt  kan  blive 
Tale  om  Fuldstændighed  i  bogstavelig  Betydning  ved  Indsamling  af  Stoffet;  thi  da  man 
ikke  forud  kan  vide,  hvor  noget  til  Sagen  henhørende  kan  forekomme,  maatte  man 
strængt  taget  gennemgaa  alle  Værker  af  Skulptur  og  Malerkunst  for  at  sikre  sig  mod 
en  Forbigaaelse.  Men  det  falder  ikke  i  noget  Menneskes  Lod.  At  hjælpe  sig  med  Litte- 
ratur nytter  i  et  saadant  Tilfælde  ikke  det  mindste,  eftersom  det  Problem,  der  her  om- 
handles, ikke  kan  ventes  at  være  paaagtet  i  Bøgerne.  Jeg  skylder  imidlertid  at  frem- 
hæve, at  mit  Materiale  lider  af  en  vis  Ensidighed,  eftersom  jeg,  ifølge  mine  Studierejsers 

Desuden  vil  jeg  for  ikke  at  famle  mellem  den  overvældende  Rigdom, 
som  Stoffet  frembyder,  begrænse  mig  til  en  bestemt  Udviklingstraad, 
som  jeg  vil  følge  dybt  nede  fra  den  tidlige  Middelalder  og  op  til  den 
højeste  Renæssance  med  skarp  Opmærksomhed  for  ethvert  Fremskridt 
i  Udviklingen.  Der  er  nemlig  en  enkelt,  bestemt  Række  Fremstillinger, 
der  fremfor  alle  andre  egner  sig  til  Studiet  af  denne  Udvikling,  det  er 
Billederne  af  Marias  Himmelfart.  I  dem  bærer  Kunstens  Gen- 
stilling  af  det  opadvendte  Udtryk  sin  skønneste  og  fejreste  Blomst  især 
i  den  store  italienske  Renæssance  —  jeg  skal  her  atter  pege  frem  mod 
Tizians  store  Altertavle  i  Venedig  som  det  Værk,  der  betegner  Toppen 
af  Bjærget,  Højdepunktet  af  hele  Udviklingen.  Ved  andre  Æmner  kan 
der  være  Spørgsmaal,  om  det  her  omhandlede  Udtryk  nødvendig  hører 
med  til  Æmnet,  eller  om  en  Kunstner  ikke  efter  Tykke  kan  indføre  det 
i  sit  Billede;  en  Himmelfart  derimod  er  jo  lige  fra  Begyndelsen  af  i  en 
vis  Forstand  selv  et  opadvendt  Udtryk  eller  indeslutter  det  ligesom  en 
Spire,  endog  længe  før  det  bryder  ud  af  Knoppen  og  udfolder  sin 
Blomst.  Her  kunne  vi  altsaa  ikke  alene  studere  det  opadvendte  Udtryk 
i  dets  kunsthistoriske  Udvikling,  efter  at  det  er  traadt  fuldbaarent  frem 
som  en  kunstnerisk  Virkelighed;  vi  kunne  ogsaa  følge  det  tilbage  til 
dets  Fostertilværelse,  da  det  kun  existerer  som  en  Fordring,  et  Krav  til 
Kunsten,  men  et  Krav,  som  den  endnu  ikke  har  formaaet  at  fuldbyrde. 
Hvis  man,  navnlig  fra  et  protestantisk  Synspunkt,  vilde  spørge,  hvorfor  vi 
ikke  hellere  studere  Fremstillingerne  af  Kristi  Himmelfart  end  af  Marias, 
saa  maa  jeg  henvise  til  Kunsthistoriens  Kendsgerninger,  som  klarlig 
vise,  at  Marias  Himmelfart  i  den  katholske  Kirke,  der  jo  overhovedet 
har  udviklet  den  kristelige  Kunst,  har  været  et  uendelig  mere  dyrket 
Æmne  for  Kunsten  end  Kristus's.  Og  dette  beror  paa  dets  særlige  Be- 
tydning, som  i  det  følgende  skal  blive  mere  klar. 


Allerede  i  de  ældste  Legender,  vi  have  tilbage  om  Marias  Død, 
fremtræder  der  en  Dobbelthed,  som  maa  forstaas,  hvis  man  vil  forstaa 
Kunstens  Fremstillinger*. 

Art,  ikke  har  havt  Lejlighed  til  at  gennemgaa  større  Masseraf  Middelalderens  Miniatur- 
maleri  eller  at  færdes  meget  paa  den  byzantinske  Kunsts  geografiske  Omraade.  Ved 
selv  at  være  mig  disse  Mangler  bevidst  haaber  jeg  bedst  at  kunne  undgaa,  at  de  paa 
noget  Punkt  skulde  kunne  gøre  mine  Meddelelser  upaalidelige. 

*  Den  ældste  Beretning,  som  er  kommet  til  os,  skal  være  den,  som  siges  at  være 
meddelt  af  Melito,  Biskop  af  Sardes,  der  levede  i  det  2.  Aarhundrede  e,  Kr.  Den  ud- 
giver sig  endogsaa  for  egentlig  at  gaa  tilbage  til  Evangelisten  Johannes.  Dog  mene  de 
kritiske  Theologer,  at  den  egentlig  først  er  forfattet  i  det  4.  Aarh.,  —  hvis  ikke  ogsaa 
dette  er  meget  for  tidligt  — ,  da  Fortællingen  er  paafaldende  udtværet  og  overbroderet. 
(Gengivet  hos  F.  A.  Lehner,  Die  Marienverehrung  in  den  ersten  Jahrhunderten).  Strængere 
og  knappere  er  Beretningen  hos  Gregor  af  Tours  fra  det  6.  Aarh.,  som  ovenfor  nærmest  følges. 

Der  fortælles  først,  hvorledes  Apostlene,  hver  fra  sit  Sted  paa 
Jorden,  paa  underfuld  Maade  forsamledes  i  Marias  Hus,  den  Gang 
hendes  Liv  stundede  mod  Enden,  og  hvorledes  da  Kristus  kom  med 
sine  Engleskarer,  modtog  hendes  Sjæl,  overgav  den  til  Englen 
Michael  og  derpaa  forsvandt.  Legemet  bliver  naturligvis  begravet:  ved 
Daggry,  siger  Gregor  af  Tours,  tog  Apostlene  det  tillige  med  Sengen  og 
satte  det  i  en  Grav  og  bevogtede  det,  idet  de  oppebiede  Herrens  An- 
komst. Og  se,  da  stod  Herren  atter  for  dem  og  befalede,  at  det  hel- 
lige Legeme,  optaget  i  en  Sky,  skulde  føres  til  Paradiset,  hvor 
det  nu,  efter  atter  at  være  forenet  med  Sjælen,  jubler  sammen  med 
hans  udvalgte  og  skal  nyde  Evighedens  Glæder,  som  aldrig  skulle 
faa  Ende. 

I  en  anden  gammel  Beretning  (af  Melito,  Biskop  af  Sardes),  hedder 
det,  at  Legemet  hensattes  i  Paradiset  og  Sjælen  i  Himlen,  i  Gud  Faders 
Skatkammer.  I  hvert  Fald  er  der  egenthg  Tale  om  to  Optagelser  i 
Himlen,  dels  Sjælens,  i  Dødsøjeblikket,  dels  Legemets,  efter  at  det  var 
jordet.  Det  er  vel  ikke  rimeligt  at  antage,  at  disse  to  Fortællinger  op- 
rindelig ere  fremstaaede  ganske  samtidig.  Den  første  handler  jo  i  det 
væsentlige  blot  om,  hvad  den  fromme  Indbildningskraft  kan  forestille 
sig  ved  enhver  Kristens  Død,  nemlig  at  Kristus,  idet  Sjælen  skilles  fra 
Legemet,  modtager  Sjælen  —  kun  fremtræder  Forestillingen  her,  hvor 
det  gælder  Maria,  med  større  Klarhed  og  Festlighed,  og  Gud  viser  sin 
Moder  den  særlige  Naade  paa  underfuld  Vis  at  forsamle  hendes  Venner 
om  hendes  Dødsleje.  Det  andet  Led  af  Fortællingen  derimod :  at  det 
begravede  Legeme,  kort  efter  Døden  og  længe  før  Dommedag,  optages  i 
Himlen,  ser  ud,  som  om  det  var  kommet  til  bagefter,  ifølge  en  Analogi 
med  Kristi  Opstandelse  og  Himmelfart.  Man  kunde  og  vilde  ikke 
tænke  sig  Marias  hellige  Legeme  overgivet  til  Kødets  almindelige  For- 
krænkelighed. Men  paa  den  anden  Side  kom  man  ind  i  vanskelige 
indbyrdes  Modsigelser  mellem  Beretningens  to  Led.  Er  Marias  Legeme, 
naar  det  føres  fra  Sarkofagen  op  til  Himlen,  levende  eller  dødt?  Kunsten 
fremstiller  det  hyppigst  som  levende;  men  da  bliver  der  for  Tanken 
egentlig  to  Marier:  dels  hendes  Sjæl,  der  fremstilles  i  legemlig  Skikkelse, 
dels  hendes  Legeme,  der  fremstilles  levendegjort  og  besjælet. 

Marias  Himmelfart  er  egenthg  hendes  Legemes  Opstandelse. 
Det  er  en  for  den  katholske  Kirke  fra  ældgamle  Tider  meget  vigtig 
Forestilling;  men  den  er  strængt  taget  ikke  ophøjet  til  Dogme,  men 
gælder  kun  for  en  »from  Antagelse«  (pia  sententia). 

I  et  enkelt  gammelt  Kunstværk,  som  foreløbig  staar  meget  isoleret 
blandt  Fremstillingerne  af  disse  Legender,  have  vi  netop  en  Gengivelse 
af  Marias  Legemes  Opstandelse  og  Himmelfart.  Det  er  en  Fresco  i 
Underkirken  af  S.  Glem  ente  i  Rom,  hidrørende  fra  det  9.  Aar- 
hundrede.  Maria  ses  der  i  oprejst  Stilling  med  udbredte  Arme  og 
fremad-  eller  vel  rettere:  opad-vendte  Haandflader,  Hovedet  vendt  lidt 

til  Siden  og  bøjet  lidt  tilbage.  Det  ser  omtrent  ud  som  en  raa  og 
ubehjælpsom  Kunsts  Skizze  til  den  Figur,  som  Tizian  gennemførte 
5 — 600  Aar  senere;  og  det  er  ikke  umuligt,  at  Figurens  Stilling  ogsaa 
har  havt  Forbilleder  i  den  antike  Kunst:  den  minder  jo  om  det  tidligere 
anførte  Sted  i  Ciceros  De  consolatione.  Under  Marias  Figur  har  Væg- 
maleriet i  S.  Clemente  lidt  Skade,  idet  Muren  er  gennembrudt.  Man 
kan  skønne,  at  hendes  aabne  Sarkofag  har  været  malet  der,  hvor 
Hullet  i  Muren  er ;  men  det  kan  ikke  afgøres  med  fuld  Sikkerhed,  om 
hun  er  fremstillet  staaende  eller  svævende;  jeg  antager  det  dog  for 
rimeligt,  at  hun  svæver.  Udenom  Sarkofagen  staa  Apostlene  og  skue 
med  Ærefrygt  op  efter  hendes  Himmelfart.  Foroven  troner  Kristus  i  en 
oval  Glorie,  omgiven  af  Engle. 

Men  forresten  er  i  den  ældre  Middelalder  Marias  Død  et  meget 
hyppigere  fremstillet  Æmne  end  hendes  Himmelfart.  Det  forefindes  i 
en  stor  Mængde  af  Exemplarer  allevegne  saavel  i  den  byzantinske  som 
i  den  vesterlandske  Kunst.  I  den  græske  Kirke  føre  disse  Billeder 
Navn  af  »Kimisis«  o:  den  hellige  Jomfrues  Hensoven;  i  den  latinske 
Kirke  kaldes  de  Transitiis  B.  Mariæ  Virginis  o:  den  hellige  Jomfrues 
Hedengang.  Det  er  ikke  slaviske  Kopier  det  ene  efter  det  andet:  der 
findes  tidt  Afvigelser,  som  kunne  være  mærkelige,  men  som  det  ikke 
her  er  Stedet  at  udvikle;  i  det  væsentlige  ligger  der  dog  en  enkelt  ned- 
arvet Type  til  Grund  for  den  store  Mængde  af  Billeder.  Man  ser  Maria 
liggende  paa  Dødssengen,  efter  at  hun  har  draget  det  sidste  Suk;  Apost- 
lene omgive  sørgende  hendes  Leje;  de  have  udført  Dødsceremonierne  og 
holde  Bogen,  Kerten,  Vievandskosten,  Røgelsekarret;  undertiden  ere  ogsaa 
de  himmelske  Hærskarer  nærværende.  Og  i  Midten  af  Billedet,  bag 
Sengen,  staar  Kristus,  bærende  paa  Armen  Marias  Sjæl,  fremstillet  som 
en  Barnefigur  (eller  en  Miniaturskikkelse),  ganske  let  indhyllet.  Der 
forekommer  ogsaa  Exempler  paa,  at  Kristus  rækker  Sjælen  til  en  Engel, 
som  aabenbarer  sig  ovenfra.  Der  er  ved  hele  denne  Forestilling  noget 
naivt  og  roligt,  som  minder  om  gamle  atheniensiske  Vasebilleder  af  den 
afdøde  paa  Ligbaaren,  omgiven  af  klagende  Figurer  (Prothesis),  men 
tillige  —  ved  Forholdet  mellem  Kristus  og  Sjælen  —  noget  varmere  og 
trøsterigere  end  i  de  antike  Billeder. 

Det  følger  af  Grundtanken  i  hele  denne  Forestilling,  at  den  Figur, 
som  her  nærmest  repræsenterer  Maria,  nemlig  Sjælen,  er  opfattet  — 
vel  som  levende,  men  dog  som  aldeles  passiv.  Det  fromme  og  trøste- 
lige ved  Tanken  ligger  netop  i,  at  Sjælen  er  overgivet  som  det  spæde 
Barn  i  Hænderne  paa  Gud,  der  gør  med  den,  hvad  han  vil,  uden  at 
den  selv  giver  nogen  Villie  til  Kende. 

Dette  er  langt  fra  den  eneste  Sammenhæng,  hvori  Middelalderens 
Kunst  fremstiller  Sjælen  som  en  egen  og  selvstændig  lille  Figur  i  Mod- 
sætning til  Legemet,  der  fremstilles  paa  samme  Billede.  Og  da  denne 
Fremstillingsmaade  har  megen  Betydning  for  den  rette  Opfattelse  a 

Middelalderens  Kunst  i  det  hele  og  altsaa  ogsaa  af  det  særlige  Æmne, 
vi  her  studere,  udbeder  jeg  mig  Læserens  Taalmodighed  for  en  lille 
Digression  om  den. 

Ligesom  Marias  Sjæl  afbildes  undertiden  Helgeners  og  Martyrers, 
der  bæres  til  Himlen  af  Engle.  Men  mest  oplysende  er  maaske  den 
Maade,  hvorpaa  Sjælen  er  fremstillet  paa  det  store  Frescobillede  af 
»Dødens  Triumf«  i  Campo  Santo  i  Pisa  (omtrent  fra  Midten  af  det 
14.  Aarhundrede).  Der  ser  man  Englene  og  Djævlene  hale  Sjælene  ud 
gennem  Munden  af  de  dødes  Legemer  for  derefter  at  flyve  afsted  med 
dem  til  Himmerig  eller  til  Helvede.  Da  Sjælen,  anskuet  som  Figur, 
tænkes  at  have  Plads  inden  i  Legemet,  er  den  naturligvis  meget  mindre 
end  dette:  en  lille,  ganske  nøgen  Skikkelse,  dog  noget  forskellig  karak- 
teriseret efter  de  forskellige  Legemer:  de  afdøde  gejstliges  Sjæle  ere 
kronragede,  Kvindernes  Sjæle  have  Form  af  voxne  og  udviklede  Kvinde- 
skikkelser. Ogsaa  paa  Billeder  af  Dommedag  ser  man  hyppig  Sjælene 
som  smaa,  nøgne  Skikkelser:  de  vejes  paa  St.  Michaels  Vægt,  og  naar 
de  ere  fundne  retfærdige,  bæres  eller  ledes  de  af  Englene  ind  i  Him- 
merig til  Abrahams  Skød.  Fader  Abraham  er  da  selv  fremstillet  som 
en  hyggelig  gammel  Bedstefader,  der  holder  alle  de  smaa  Sjæle  foran 
sig  i  en  stor  Pose,  som  han  danner  af  sit  Klædebon.  Paa  Billeder  af 
Skabelsen  ser  man  Gud  rækkende  Sjælen  som  en  lille,  nøgen  Figur  hen 
mod  Mennesket,  han  har  dannet,  og  som  staar  foran  ham  (Mosaikerne 
i  Forhallen  af  S.  Marco  i  Venedig)*. 

Der  forekommer  noget  lignende  allerede  i  Oldtidens  Kunst.  Ægypterne 
fremstille  f.  Ex.  Sjælen  som  en  Fugl  med  Menneskehoved,  flagrende 
med  Livets  Symbol  over  det  døde  Legeme,  der  ligger  som  Mumie  paa 
Baaren:  det  er  et  symbolsk  Udtryk  for,  hvad  vi  kalde  Legemets  Op- 
standelse. Beslægtede  Forestillinger  ere  gaaede  over  i  græsk  Kunst 
(Sirenen).  Paa  ældre  græske  Vasebilleder  ser  man  ogsaa  Sjælene  af 
faldne  Helte,  hvis  Legemer  ere  stedte  til  Jorden,  ilende  frem  gennem 
Luften  som  smaa  rustede  Krigerskikkelser  med  Vinger  paa  Ryggen. 
Men  i  den  højere  græske  Kunst  forekommer  dog  næppe  en  saadan 
Fremstilling  af  Sjælen  som  selvstændig  menneskelig  Figur.  Den  egner 
sig  overhovedet  ikke  for  en  højt  udviklet  Kunst:  ogsaa  Renæssancen 
skiller  sig  ligesom  Antiken  af  med  den  Slags  Forestillinger.  Det  er  jo 
nemlig  en  Barnagtighed  saaledes  at  tænke  sig  Sjælen  som  en  anden 
Figur  inden  i  Legemet  eller  ved  Siden  af  det,  i  Lighed  med  det,  man 

*  Det  store  Klippe-Relief  paa  Externstein  i  Westphalen  (Begrundelsen  af  12.  Aarh.) 
maa  efter  min  iMening  tydes  i  Analogi  med  Billederne  af  Marias  Død:  Kristus  tænkt 
som  Verdens  Herre  og  F'relser  aabenbarer  sig  over  Korset  og  modtager  sin  egen  (den 
døde  Kristus's)  Sjæl,  som  han  bærer  paa  Armen.  Det  ftilder  haardt  for  vor  Tid  at  gaa 
ind  paa  en  saadan  Tankegang;  men  den  er  i  Virkeligheden  ingenlunde  uforklarlig,  naar 
man  erindrer,  hvor  spidsfindig  Middelalderens  Dogmatik  kunde  være,  paa  samme  Tid 
som  dens  kunstneriske  Udtryksmaade  var  saa  naiv  og  kejtet. 

kalder  »Sjælen«  i  en  Pennepose.  En  livlig  og  barnlig  Fantasi  har  en 
Tilbøjelighed  til  at  se  alt  muligt  som  en  levende  Skikkelse  (at  »antropo- 
morfisere«,  »personificere«):  end  ikke  det  ved  Mennesket  selv,  som  ikke 
kan  ses,  det  usanselige,  det  »indre«  Menneske  undgaar  at  blive  Gen- 
stand for  denne  Tilbøjelighed.  Trangen  til  at  personificere  behersker 
desuden  alle  populære  Forestillinger  og  har  sat  sit  Spor  i  talløse  sprog- 
lige Udtryk,  der  atter  behersker  Tanken.  Heller  ikke  Filosoferne  kunne 
frigøre  sig  herfor:  Platon  taler  (i  Gorgias)  om  Legemet  som  et  Hylster 
for  Sjælen,  der  fjernes  ved  Døden,  saaledes  at  den  nøgne  Sjæl  bliver 
synlig;  og  i  den  ældre  kristelige  Filosofi  læres  der  fra  nogle  Sider,  at 
Sjælen  egentlig  er  af  materiel  Natur,  og  at  den,  indesluttet  i  Legemet 
og  virksom  i  det,  nødvendig  selv  maa  have  Udstrækning  i  Rummet  og 
legemlig  Tilværelse*.  Og  vi  kunne  være  overbeviste  om,  at  der  be- 
standig er  og  bestandig  vil  blive  noget  tilbage  af  denne  Opfattelse.  Det 
er  ikke  saa  let  og  vil  maaske  aldrig  lykkes  helt  for  Menneskene  at  af- 
holde Indbildningskraften  fra  at  indblande  sig  paa  Tankens  Omraader. 
Og  overalt,  hvor  Indbildningskraften  giver  sig  af  med  Sjælens  Begreb, 
der  vil  den  ogsaa  betragte  Sjælen  som  et  Legeme,  en  lille  Skikkelse. 
Og  da  Legemet  ogsaa  er  en  Skikkelse,  vil  Opfattelsen  af  Mennesket 
blive  dualistisk. 

Saa  længe  Kunsten  forestiller  sig  Sagen  saaledes,  kan  den  ikke 
komme  ud  over  noget  dødt  og  maskeagtigt,  hverken  i  Fremstilling  af 
Sjæl  eller  af  Legeme.  Men  rent  anderledes  gaar  den  sande  og  udviklede 
Kunst  til  Værks  ved  Fremstillingen  af  Sjælen.  Vi  tale  f.  Ex.  om 
Leonardo  da  Vinci  eller  Rembrandt  som  store  Sjælemalere;  men 
naar  de  anskuede  og  fremstillede  Sjælen,  saa  menes  dermed  alt  andet 
end  en  lille  Skikkelse,  som  kan  trækkes  ud  af  Legemets  Mund.  For 
deres  Øjne  gennemtrænger  Sjælen  Punkt  for  Punkt  Legemet  og  kan  slet 
ikke  anskues  eller  forestilles  som  selvstændigt  Væsen  udenfor  det.  For 
dem  er  Sjælen  intet  andet  end  Legemets  Udtryk;  og  Kunstens  Opgave 
bliver  den  at  gengive  Legemet:  dets  Holdning,  dets  Bevægelse,  dets  Mine 
og  Farve,  udtryksfuldt,  at  faa  Sjælen  til  at  rummes  i  Legemet,  ikke 
som  i  et  dødt  Foderal,  men  som  Legemets  allestedsnærværende,  levende 
og  bevægende  Magt.  Den  samme  Idé  —  Legemets  Opstandelse  — ,  som 
Ægypterne  udtrykke  ved  at  lade  den  flyvende  Sjæl  vende  tilbage  til  det 
døde  Legeme,  idet  de  fremstille  Sjæl  og  Legeme  hver  for  sig  og  begge 
to  egentlig  udtryksløse,  har  Rembrandt,  navnlig  paa  den  store  Radering 
af  Lazari  Opvækkelse,  udtrykt  ved  at  lade  den  døde  rejse  Hovedet  fra 
Dødslejet,  lade  ham  indaande  det  første  Drag  af  Livets  friske  Luft  og 
lade  en  ny  Sitren  af  Liv  fare  hen  over  de  stivnede  Ansigtstræk  som  en 
Brise  over  den  stille  Havflade. 

*  Jfr.  Heinrich  Ritter,  Geschichte  der  christl.  Philosophie  II.  (1841),  S.  567  ff. ; 
Adolph  Ebert,  Gesch.  der  christl.  lateinischen  Litteratur  (1874),  S.  450  ff. 

VI. 


I  det  12.  Aarhundrede  og  derefter  forbindes  hyppig  Billedet  af 
Marias  Død  med  Billedet  af  hendes  Legemes  Opstandelse  og  af  hendes 
Kroning  i  Himlen.  De  to  først  nævnte  Æmner  anbringes  f.  Ex.  forneden, 
ved  Siden  af  hinanden,  det  sidstnævnte.  Himmelkroningen,  øverst  som 
Billedet  af  det  Maal,  de  andre  lede  hen  til.  Hendes  Legemes  Opstan- 
delse fremstilles  foreløbig  for  det  meste  saaledes,  at  man  ser  Maria 
endnu  i  liggende  Stilling  paa  Ligbaaren  eller  i  Sarkofagen;  da  svæver 
eller  træder  Kristus  hen  til  Liget  og  byder  det  at  vaagne  til  Liv,  eller 
tager  det  ligefrem  i  Haanden  eller  om  Armen  for  at  hjælpe  det  til  at 
rejse  sig.  Exempler  herpaa  ere  et  Tympanon-Relief  over  den  vestlige 
Indgang  paa  Notre  Dame  i  Paris  (c.  1200)  eller  et  Vægmaleri  af  Taddeo 
Bartoli  i  Palazzo  Publico  i  Siena  (Beg.  af  15.  Aarh.).  Paa  begge  disse 
Billeder,  ligesom  overhovedet  i  Middelalderens  Fremstillinger  af  slige 
Æmner,  er  Udtrykket  af  det  sjælelige  i  høj  Grad  tilbageholdent,  og 
Mariaskikkelsen,  der  endnu  liggende  hjælpes  op,  er  ganske  passiv;  paa 
Relieffet  i  Paris  er  hun  endog  næppe  endnu  vakt  op  fra  Døden. 

I  den  senere  Middelalder,  omtrent  fra  1350  at  regne,  og  især  i 
Italiens  Kunst,  faar  imidlertid  det  sidst  omtalte  Æmne,  Genopvækkelsen 
af  Marias  Legeme,  mere  og  mere  Overhaand  over  Fremstillingen  af 
hendes  Død.  Og  det  er  da  en  helt  ny  Billedtype,  ikke  alene  en  Op- 
vækkelse af  Marias  Legeme,  men  en  virkelig  Himmelfart.  Man  ser 
hende  nemlig  svævende,  hyppigst  tronende,  oven  over  Sarkofagen,  paa 
Vej  mellem  Jord  og  Himmel.  Figuren  fremstilles  i  Forhold  til  Om- 
givelserne i  stor  Maalestok  og  fremhæves  i  det  hele  mere  end  nogen 
anden  Skikkelse  af  kirkelig  Kunst.  Den  faar  en  Plads,  hvor  den  i 
særlig  Grad  bliver  Maalet  for  alles  Blikke;  paa  Højalteret  eller  lige  for 
Enden  af  Kirkerummet;  paa  mindre,  portative  Altere  fremstilles  Marias 
Himmelfart  i  det  øverste,  gavlagtige  Felt  over  en  hel  Række  Billeder  af 
Kristi  og  Marias  Liv;  i  Renæssancetiden  males  Assuntaskikkelsen  paa 
Kuppelfladen  over  Korsskæringen,  mod  Øst.  Thi  Marias  Optagelse  i 
Himlen  er  Billedet  paa  Livets  Maal,  den  gode  Ende  paa  det  hele. 
Den  himmelfarende  Maria  (»Assunta«)  er  en  Repræsentant  for  alle 
kristne  Menneskers  Saliggørelse,  hun  anraabes  som  »Himlens  straalende 
Port«  (»fiilgida  porta  coeli,  o  mater  alma  Christu)'^.  I  en  Prædiken  fra 
omtrent  Aar  1200  paa  Marias  Himmelfartsdag  hedder  det:  Vi  skulle 
ære  hendes  Ophøjelse,  idet  vi  bede,  at  vi  ved  hendes  Mellemkomst 

*  Saaledes  i  en  Indskrift  til  selve  Himmelfartsbilledet  paa  det  prægtige  Alterskab  i 
Briefkapelle  i  Mariakirken  i  Lubeck  (1518).  Udtrykket  synes  taget  af  en  Hymne  (Daniel, 
Thesaurus  hymnol.  V,  252,  496),  hvor  Maria  tiltales  som  porta  perpetiiæ  lucis  fulgida, 
med  Hensyn  til  hendes  Undfangelse  (idet  der  med  perpetua  lux  menes  Kristus).  Men 
Indskriften  i  Lubeck  er  et  Bevis  for,  at  Udtrykket  er  overført  paa  Himmelfarten. 

maa  fortjene  at  henføres  til  den  samme  Herlighed  og  Salighed,  som 
hun  paa  denne  Dag  er  gaaet  ind  til*. 

Medens  Maria  ellers  i  sin  Forherligelse  fremstilles  med  det  lille 
Jesusbarn  paa  Skødet  eller  paa  Armen,  er  hun  som  Assunta  selvfølgelig 
alene:  i  dette  Moment  gælder  Forherligelsen  kun  hende.  Regelmæssig 
skal  da  den  tomme  Sarkofag,  omgiven  af  Apostlene,  ses  forneden  og 
Gud  Fader  eller  Kristus  foroven.  Men  disse  Figurer  kunne  udelades, 
i  alt  Fald  Apostlene ,  eller  disse  kunne  erstattes  af  andre  hellige  Skik- 
kelser, der  ikke  høre  nøjere  med  til  denne  Begivenhed ,  som  Legenden 
fortæller  den.  Undertiden  synes  man  at  være  noget  i  Tvivl,  om  Maria- 
figuren da  ogsaa  bør  kaldes  en  Assunta  eller  f.  Ex.  blot  y>  Maria  in 
Gloria<i  ;  men  naar  man  tager  i  Betragtning,  at  Helgenskikkelser  jo  hvert 
Øjeblik  indføres  i  Kunstværker  som  Vidner  til  allehaande  hellige  Be- 
givenheder uden  nøjere  at  vedkomme  dem,  men  blot  ifølge  stedlige  eller 
personlige  Hensyn,  saa  kan  man  næppe  have  Betænkelighed  ved  ogsaa 
i  disse  Tilfælde  at  opfatte  Billedet  som  en  Fremstilling  af  Marias 
Himmelfart.  Fra  de  gamle  Kunstnere  selv  vil  man  overhovedet  næppe 
kunne  vente  meget  præcise  Distinktioner.  Kun  i  ét  Motiv  foruden  As- 
suntaen  fremtræder  den  voxne  Mariaskikkelse  alene,  nemlig  i  Synet  i 
Johannes'  Aabenbaring  Gap.  12:  »en  Kvinde,  klædt  med  Solen,  og 
Maanen  under  hendes  Fødder,  og  paa  hendes  Hoved  en  Krone  af 
12  Stjerner« ;  det  er  ved  de  angivne  Attributer  let  at  kende  fra  Himmel- 
farten og  forekommer  i  Middelalderen  meget  sjældnere  end  denne  (og 
er  maaske  ikke  altid  holdt  ude  fra  den). 

Den  almindelig  forekommende  Assunta -Type  i  Italiens,  navnlig 
Mellemitaliens,  Kunst  i  den  senere  Middelalder,  der  ogsaa  —  som  vi 
skulle  se  —  fortsætter  sig,  om  end  med  Ændringer,  i  Renæssancetiden, 
har  især  havt  sit  Gentrum  i  Skolen  i  Siena.  Den  er  overordentlig 
simpel.  Maria  sidder  paa  sin  Trone,  der  svæver  i  Luften  midt  i 
Billedet:  hendes  Skikkelse  holder  sig  ganske  symmetrisk  og  frontalt  og 
vender  lige  frem  mod  Beskueren;  Hænderne  ere  foldede  (sammenlagte) 
foran  Midten  af  Brystet  med  Fingerspidserne  opad;  Ansigt  og  Blik  ere 
vendte  aldeles  lige  frem.  Men  saa  simpelt  som  dette  ser  ud,  er  det 
alligevel  fuldt  af  Modsigelser.  Hvorledes  falder  man  paa  at  lade  en 
Skikkelse,  der  skal  svæve  opad  gennem  Luften,  tillige  sidde  paa  en 
Stol,  tilmed  paa  en  saa  tung  Tronstol?  At  Maria  svæver,  er  her  aldeles 
ikke  udtrykt  i  hendes  Figurs  Holdning  og  Stilling,  der  er  ganske  passiv: 
hun  bæres  op  gennem  Luften  som  ved  en  Elevator.  Tronen,  eller 
rettere  sagt:  den  mandelformede  Glorie,  hvori  den  er  indfattet,  løftes  fra 
begge  Sider  opad  af  flyvende  Engle,  som  om  Gloriens  Rand  var  en 
materiel  og  solid  Ramme,  hvori  Tronen  var  fastgjort;  paa  Relieffer  ser 
det  undertiden  ud,  som  om  Glorien  var  Randen  af  et  aflangt  Trug. 

*  Migne,  Patrologia  Latina  GGXI,  1855.  Absalonis  abb.  Sprinkirsbaceiisis  sermones 
festivales. 

Englene  kunne  være  yndige,  og  den  dekorative  Anordning  af  det  hele 
kan  være  meget  virkningsfuld;  men  den  mekaniske  Indretning  af 
Tronen  og  Glorien  tager  sig  saa  naiv  ud  som  en  Molbohistorie.  Hvortil 
overhovedet  denne  Trone,  der  atter  har  gjort  de  øvrige  mekaniske  For- 
anstaltninger nødvendige?  Meningen  er  aabenbart,  at  man  ved  Fore- 
stillingen om  Marias  Himmelfart  ikke  har  villet  slippe  af  Syne,  at  hun 
her  paa  Jorden  er  som  en  Dronning  for  den  kristne  Kirke  og  Menighed, 
og  at  hun  atter  i  Himlen  skal  have  en  Dronnings  Plads  ved  sin  gud- 
dommelige Søns  Side.  Hun  skal  altsaa  ogsaa  i  dette  Moment  frem- 
stilles som  Genstand  for  Tilbedelse  —  paa  en  lignende  Maade  som 
Hera  og  Demeter  tronede  i  deres  Templer;  det  kan  overhovedet  ikke 
nægtes,  at  der  i  den  Betydning,  som  den  store  Assuntafigur  har  i 
Middelalderens  italienske  Kirker,  er  et  Minde  om  det  kristnede  italienske 
Folks  Slægtskab  med  Oldtidens  hedenske.  Men  imod  denne  Aand 
siride  atter  Marias  foldede  Hænder,  der  betegne  hende  som  til- 
bedende: om  hun  end  selv  er  Genstand  for  Religion,  saa  er  hun  dog 
ikke  Gud,  men  kun  Guds  menneskelige  Tjenerinde,  og  som  saadan  Re- 
præsentant for  de  kristne  Mennesker.  Derved  antydes  ogsaa  noget 
aktivt  og  spontant  i  hendes  Skikkelse;  og  dog  ere  disse  foldede  Hænder 
jo  kun  et  udvortes,  ceremonielt,  rituelt  Tegn  paa  Tilbedelse:  af  Udtryk 
i  Ordets  egentlige  og  levende  Betydning  er  der  egentlig  slet  intet,  hverken 
i  hendes  Holdning  eller  i  hendes  Ansigts  Mine. 

Mærkeligt  er  det,  at  Middelalderens  Kunst  snarere  kan  udtrykke 
den  himmelsvævende  Bevægelse  i  andre  Skikkelser,  som  staa  under 
Maria  i  kirkelig  Rang  og  Værdighed.  Medens  man  næppe  vil  finde 
nogen  Maria  i  frit  svævende  Stilling  før  det  16.  Aarhundrede,  har  alle- 
rede Giotto  i  Capella  Bardi  i  Sta.  Croce  i  Florents  malet  Franciscus  svæ- 
vende i  Glorien  over  sit  Dødsleje:  hans  Hoved  og  BUk  er  vendt  noget 
opad,  og  Hænderne  ere  udbredte,  løftede  til  Siderne  med  Haandfladerne 
udad.  Sligt  er  i  Middelalderens  Kunst  en  ren  Undtagelse;  men  det  er 
dog  ikke  det  eneste  Sted,  hvor  Giotto  viser  sig  at  være  et  Par  Aarhun- 
dreder  forud  for  sin  Tid. 

Imidlertid  bliver  Maria  i  den  middelalderlige  Type  meget  mere 
gjort  gældende  som  en  Slags  Gudinde.  Hendes  Ophøjethed  har  intet 
virkeligt  Udtryk;  der  er  intet,  som  taler  fra  hendes  Skikkelse  som 
Menneske  til  Menneske.  Man  maa  have  dens  Mening  udtrykt  andet- 
steds fra  og  finder  den  maaske  skønnest  i  et  Digt  af  Jacopone  da  Todi, 
der  netop  handler  om  Marias  Himmelfart*: 

Lad  glade  Sange,  søde  Melodier 
Os  alle  vi  den  yndige  Maria. 


*  Henry  Thode:  Franz  von  Assisi  und  die  Anfange  der  Kunst  der  Renaissance  in 
Italien  (Berlin  1885)  p.  226. 

Digteren  skildrer  derefter,  livorledes  hele  Himlen  bereder  sig  til  Fest 
for  at  modtage  hende: 

Da  var  af  alle  Kor  du  helt  omringet, 
Grebet  af  søden  Sang  og  løftet  opad; 
Til  Siden  af  din  Søn  og  paa  hans  Trone 
De  satte  dig  som  Evigheds  Gudinde. 

Maria  søde,  hjertemilde,  fromme. 
Med  Tak  lovprist  af  Himlens  høje  Skarer! 
Hvo  dig  forgætter,  har  forfejlet  Vejen 
Til  op  at  naa  paa  Salmesangens  Vinger. 

Legenden  var  imidlertid  groet  videre:  den  Paastand,  at  ikke  alene 
Marias  Sjæl  var  kommet  til  Gud,  men  at  ogsaa  hendes  Legeme  var  op- 
vakt af  Graven  og  faret  til  Himmels,  var  jo  dristig  og  trængte  til  Be- 
kræftelse. »Skal  jeg  sige«  —  spørger  den  ovenanførte  Prædikant  —  »at 
hun  er  ophøjet  med  sit  Legeme  eller  uden  det?  Jeg  siger  med  Sand- 
hed: med  sit  Legeme;  thi  om  jeg  end  heri  skulde  tage  fejl,  saa 
er  Fejlen  i  og  for  sig  mig  kær«.  Man  ser  heraf,  at  Beviser  for 
Sagen  dog  altid  vilde  være  meget  velkomne.  Nu  paastod  Legenden,  at 
Beviset  skulde  være  givet  derved,  at  Thomas,  den  slemme  Tvivler 
blandt  Apostlene,  ogsaa  havde  tvivlet  om  Sandheden  af  Marias  Himmel- 
fart (ligesom  fordum  om  Kristi  Opstandelse),  men  at  hans  Tvivl  var 
bleven  gjort  til  Skamme  ved,  at  Maria  fra  sin  Himmel  havde  ladet  sit 
Bælte  dale  ned  til  ham.  Og  denne  Belikvie  forefandtes  endnu:  den  op- 
bevaredes ~  og  opbevares  endnu  den  Dag  i  Dag  —  i  Domkirken  i 
Prato,  hvorhen  den  i  det  IL  Aarhundrede  skal  være  bragt  fra  Palæstina. 
Den  forevises  Aar  for  Aar  paa  Marias  Himmelfartsdag:  enhver  kan  se 
den  med  sine  Øjne  og,  hvis  han  faar  Lov  dertil,  tage  paa  den  med 
sine  Hænder  —  kan  der  tænkes  noget  uomstødeligere  Bevis  for,  at 
Maria  virkelig  er  faret  til  Himmels? 

Fra  det  14.  Aarhundrede  at  regne  blive  Hentydninger  til  denne 
Historie  meget  almindelige  i  den  italienske  Kunsts  Fremstillinger  af 
Marias  Himmelfart;  og  disse  kaldes  da  hyppig  Madonna  della  Cintola. 
Som  ældre  og  udmærkede  Exemplarer  af  denne  Slags  Billeder  kunne 
nævnes  Andrea  Orcagnas  ædle  Relief  paa  Bagsiden  af  Alteret  i  Or  San 
Micchele  (Fig.  48,  dateret  1359)  og  det  deraf  noget  paavirkede,  endnu 
skønnere  Relief  (af  Nanni  d' Antonio  di  Banco?  1414)  over  den  nordre 
Sideportal  af  Domkirken  i  Florents;  fremdeles  Filippo  Lippis  berømte, 
forresten  meget  ødelagte  Fresco  i  Domkirken  i  Spoleto.  Fra  Renæs- 
sancens højeste  Udvikling  kan  anføres  Soddomas  Maleri  i  Oratorio  di 
S.  Bernardino  i  Siena  og  Tizians  i  Domkirken  i  Verona,  der  er  ganske 
forskelligt  fra  hans  store  Altertavle  i  Venedig.  I  Billeder  af  Madonna 
della  Cintola  er  Marias  Hoved  bøjet  nedad  til  Siden,  idet  hendes  Op- 
mærksomhed er  rettet  mod  den  knælende  Apostel,  til  hvem  hun  lader 

Bæltet  glide  ned.  Det  er  virkelig  Billeder  af  Himmelfarten;  men  i  det 
opadvendte  Udtryks  Udviklingshistorie  ere  disse  Malerier  ligesom  inde- 
sluttede i  en  Parenthes,  der  foreløbig  snarere  betegner  et  Tilbageskridt 
end  et  Fremskridt.  Der  gives  dog  ogsaa  Billeder,  i  hvilke  man  vel  for- 
neden ser  Thomas   med  Bæltet,   medens  Maria   er   fremstillet  uden 

mindste  Hentydning 
dertil  i  den  tidligere 
beskrevne,  symme- 
trisk tronende  Stil- 
ling med  foldede 
Hænder  og  fremad- 
vendt  Aasyn.  Om 
man  rettelig  bør  be- 
nævne ogsaa  saa- 
danne  Billeder  »Ma- 
donna della  Cintola«, 
er  jo  ikke  noget  væ- 
senthgt  Spørgsmaal; 
derimod  er  For- 
skellen mellem  den 
fuldkommen  sym- 
metriske Holdning 
og  den  friere  Bevæ- 
gelse fra  vort  Syns- 
punkt en  meget  væ- 
sentlig Sag. 

VH. 

Den  store  Udvik- 
ling i  det  15.  Aar- 
hundredes  Kunst 
i  Italien  (Renæs- 
sancen) kommer  na- 
turligvis Assunta- 
Skikkelsen  ligesom 

alle  andre  til  Gode.  Man  bibeholder  vel  den  gamle  Type;  men  Former 
og  Foldekast  blive  bedre  studerede,  den  stive  og  symmetriske  Stilling 
bliver  lidt  friere  og  naturligere,  og  Madonna  sidder  for  det  meste  ikke 
længer  paa  en  Tronstol,  men  paa  Skyer.  Dog  varer  det  forholdsvis 
længe,  inden  Motivet  udvikles  til  den  Konsekvens,  at  Aasyn  og  Blik 
skulle  vende  opad. 

Et  temmelig  tidligt  Exempel  paa  en  Renæssance-Assunta  er  Dona- 
tellos  Relief  paa  Kardinal  Brancaccios  Gravmæle  i  S.  Angelo  a  Nilo  i 


Fig.  48.    Orcagna:  Relief  fra  Alteret  i  Or  San  Micchele,  Florents. 

Neapel  (1425 — 27).  Her  sidder  Maria  paa  en  lettere  Stol,  omgiven  af 
Skyer  og  jubilerende  Engle.  Det  kan  være,  at  det  skyldes  en  mere  til- 
fældig Grund  ~  nemlig  at  Billedet  har  sin  største  Udstrækning  i 
Bredden  — ,  at  Maria  her  ikke  længer  ses  forfra,  men  lialvt  fra  Siden; 
men  Ændringen  er  ret  væsentlig,  idet  Skikkelsen  saaledes  ikke  henvender 
sig  lige  til  Beskueren,  hvorved  Relieffet  kommer  til  at  give  en  mere 
episk  Fortælling  om,  hvad  der  foregaar  med  Maria.  Man  faar  ogsaa 
det  Indtryk,  at  hendes  Fart  gaar  mere  vandret  eller  skraat  end  lige 
opad:  i  hendes  Aasyn  er  der  endnu  ikke  det  mindste  opadvendte.  Skik- 
kelsen er  just  ikke  karakteriseret  som  ungdommelig,  og  dens  Udtryk  er 
noget  ængsteligt,  som  om  hun  var  bange  for  denne  Luftsejlads  gennem 
Skyerne,  men  dog  tillige  fuld  af  inderlig  Tro  og  Hengivenhed  i  Guds 
Villie.  Og  dette  har  faaet  et  virkelig  sjæleligt  Udtryk,  som  er  fremmed 
for  de  ældre  Figurer,  men  endnu  kun  ytrer  sig  i  ganske  fine  For- 
andringer af  den  nedarvede  Type:  at  Hovedet  hælder  lidt  til  Siden,  at 
de  foldede  Hænders  Fingerspidser  berøre  Siden  af  Hagen.  Saa  nænsomt 
tog  denne  store  Gennembrudskunstner  paa  det  overleverede.  Andre 
Steder,  som  i  Siena,  hvor  Typen  jo  især  havde  hjemme,  gik  Udviklingen 
endnu  langsommere.  Der  malede,  omtrent  ved  Midten  af  Aarhundredet, 
Sassetta  (Stefano  di  Giovanni)  den  store,  prægtige,  i  Forgyldning  luende 
Altertavle,  som  nu  findes  i  Berliner-Galleriet  (Nr.  1122)*,  hvor  den  tro- 
nende Maria  endnu  ses  aldeles  stiv  og  frontal  paa  Middelalderens  Vis 
—  kun  med  en  enkelt,  ganske  lille,  men  rigtignok  meget  betydningsfuld 
Afvigelse  fra  det  gamle,  nemhg  at  Blikket  —  det  vil  sige  selve  Øjnene, 
men  ellers  ikke  Ansigtet  —  er  løftet  en  lille  Kende  i  Vejret,  ligesom 
med  Udtryk  af  Forventning.  Fremskridtet  bestaar  i  Antydningen  af 
det  subjektive:  hun  føres  ikke  alene  opad,  men  hun  har  tillige  en 
indre  Bevidsthed  derom,  en  Følelse  derved  —  dog  er  hun  endnu  aldeles 
passiv.  Det  var  en  Erobring  for  Kunsten;  men  man  maa  blot  ikke  tro, 
at  Sejren  dermed  var  vundet.  Paa  den  store  Altertavle  af  Matteo  di 
Giovanni  fra  Siena  i  National  Gallery  i  London  (Nr.  1155),  som  dog 
ellers  bærer  Præg  af  en  senere  Tid  og  en  modnere  Udvikling,  er  As- 
suntafigurens  Blik  og  Aasyn  aldeles  ikke  vendt  opad.  Det  samme 
gælder  om  et  fortræffeligt,  stort  Relief  af  glasseret  Terrakotta,  af  Andrea 
della  Robbia,  nu  i  Pinakotheket  i  Gitta  di  Castello  —  endnu  den  gamle 
Type,  kun  med  Hovedet  hældende  lidt  til  Siden.  Udtrykket  i  dette 
moderlige  Hoved  gælder  mindre  Himlen  end  hendes  trofaste  paa  Jorden 
(uden  at  der  forresten  er  nogen  Hentydning  til  Thomas  og  Bæltet). 

Men  Exemplerne,  som  kunne  fremdrages  fra  italienske  Kirker  og 
Gallerier,  ere  nu  for  denne  Periodes  Vedkommende  saa  hyppige,  at  vi 
for  Læserens  Skyld  maa  være  meget  sparsomme  med  at  anføre  dem, 
uagtet  de  tidt  kunne  være  fortrinlige  Kunstværker. 

*  Desværre  har  dette  Maleri  i  de  senere  Aar  ikke  været  fremhængt  i  Galleriet.' 

Jul.  Lange:  Udvalgte  Skrifter.    II.  9 

Det  er  først  lige  henimod  Slutningen  af  det  15.  Aarhundrede,  at 
det  opadvendte  Udtryk  i  dets  religiøse  Betydning  bliver  ret  hyppigt  i 
den  italienske  Kunst.  Nu  først  fandt  den  Aandsretning,  der  egentlig 
havde  været  ejendommelig  for  Middelalderen,  sit  Udtryk  i  den  menne- 
skelige Skikkelses  Mimik.    Det  var  de  mellemitalienske  Skoler  af  den 


Fig.  49.    Perugino :  Madonnas  Himmelfart.    Brudstykke.    Akademiet,  Florents. 

mere  sentimentale  Retning,  som  mest  fremdrog  det:  blandt  enkelte 
Kunstnere  kunne  vel  især  fremhæves  Perugino  og  Francia.  Det  frem- 
stilles i  Begyndelsen  i  en  vis  ængstelig  Aand;  man  faar  et  stærkt  Ind- 
tryk af,  at  det  jordfødte  Menneske  føler  en  uendelig  Afstand  mellem  sig 
selv  og  Himlen  —  en  Afstand,  som  det  ikke  ved  egne  Kræfter  formaar 
at  overskride:  den  samme  Magt,  der  drager  Hu  og  Tanke  op  til  Himlen, 
trykker  den  atter  tilbage.  I  denne  Aand  malede  Perugino  Aar  1500  en 
himmelfarende  Maria  (med  Helgener  forneden)  paa  sin  Altertavle  til 
Valombrosa,  nu  i  Akademiet  i  Florents  (Fig.  49).  Det  er  nu  som  før  den 
tronende  Figur  med  de  foldede  Hænder,  men  nu  kun  med  stærkt  opad- 
vendt Blik  og  Aasyn,  unægtelig  noget  genert  og  tvungent  i  legemlig 
Henseende,  eftersom  Gud  Fader,  som  hun  ser  op  til,  befinder  sig  i  Glo- 
rien lige  over  hendes  Hoved;  og  i  aandelig  Henseende  ikke  uden  Affek- 

tation,  der  jo  ikke  sjælden  indfinder  sig  hos  Perugino,  naar  hans  ægte 
og  skønne  Følelse  svigter. 

Men  i  denne  Periode,  Overgangen  fra  den  tidlige  Renæssance  til 
Højrenæssancen,  indtræder  den  staaende  Assuntatype  forholdsvis  hyp- 
pigere i  den  siddendes  Sted.  Saaledes  f.  Ex.  atter  paa  en  Altertavle  af 
Periigino  i  et  Sidekapel  til  Sta.  Annunziata  i  Florents :  Maria  staar  med 
Hænderne  lagte  krydsvis  over  Brystet  og  med  opadvendt  Aasyn.  Her 
kan  ogsaa  mindes  om  Domenico  Ghirlandajos  Fresco  i  Sta.  Maria  Novellas 
Kor  (1490),  hvor  Maria  ses  staaende  med  sammenlagte  Hænder.  Ud- 
trykkets nye  Retning  opad  og  dets  ældre  Retning  lige  ud  afvexle  med 
hinanden  endnu  et  langt  Stykke  ind  i  det  sextende  Aarhundrede.  Det 
fuldendteste  Resultat,  som  Kunsten  i  Mellemitalien  naaede  til  ved 
egne  Kræfter  i  Udviklingen  af  den  staaende  Assunta-Type,  er  vel  Fra 
Bartolommeos^  Maleri  i  Berliner-Galleriet  (Nr.  249).  Og  dog  er  Udtrykket 
her  ængsteligt  nok.  Det  er  tydeligt  at  se,  hvorledes  Maleren  er  gaaet 
ud  fra  den  gamle,  rituelle  Stilling  af  de  foldede,  sammenlagte  Hænder. 
Maria  har  for  et  Øjeblik  siden  staaet  med  foldede  Hænder;  men  idet 
hun  nu  ser  opad  mod  Himlens  Herlighed,  fjerner  hun  dem  uvilkaarlig 
lidt  fra  hinanden  med  et  barnligt,  naivt-enfoldigt  Udtryk  af  Undren  og 
Overraskelse.    Figuren  er  malet  omtrent  1514. 

Nu  var  overhovedet  den  Tid  kommen,  da  Kunsten  i  Stedet  for  de 
gamle,  rituelle  Stillinger  af  Hænder  og  Arme  (de  sammenlagte  Hænder, 
eller  undtagelsesvis  de  krydslagte  Arme  foran  Brystet)  gennemførte  friere, 
mere  indenfra  følte  Stillinger;  og  dette  var  det  sidste  Skridt  i  Retning 
af  Figurens  Frigørelse.  Men  underligt  nok  bibeholdtes  i  Florents  og 
det  øvrige  Mellemitalien  dog  overvejende  den  siddende  Stilling  i 
Assuntafiguren  —  aabenbart  ifølge  gammel  Tradition.  Den  kan  ganske 
vist  behandles  og  bliver  ogsaa  virkelig  behandlet  fuldkomment  frit  og 
naturligt;  men  den  egner  sig  —  som  vi  senere  skulle  omtale  —  næppe 
saa  godt  for  dette  Æmne  som  den  staaende.  Som  den  første  helt  fri- 
gjorte siddende  Assuntaskikkelse  tror  jeg,  at  man  kan  nævne  den,  der 
er  malet  al  fresco  i  Forgaarden  til  Sta.  Annunziata  i  Florents ;  Billedet 
maa  antages  at  være  paabegyndt  1515  af  Andrea  del  Sarto  og  fuldført 
af  Pontormo**;  det  er  i  andre  Henseender  ikke  noget  fremragende 
Maleri.  Madonna  sidder  her  paa  Skyerne,  med  Blik  og  Aasyn  opad  til 
sin  venstre  Side,  og  venstre  Haand  løftet  i  samme  Retning,  med  Haand- 
fladen  aaben  udad  ;  højre  Haand  sænket  til  Siden  med  en  sekunderende 
Bevægelse.  Udtrykket  er  Glæde,  en  overrasket  Undren  over  al  den 
Herlighed,  som  aabenbarer  sig  for  hendes  Blik.  —  Kunsthistorien  har 
—  ligesom  al  anden  Historie  —  sine  Tilfældigheder,  hvortil  ogsaa  hører 
en  Fordeling  af  Kunstens  Opgaver,  som  undertiden  staar  i  et  urimeligt 

*  Maleriet  er  gjort  færdigt  af  Mariotto  Albertinelli ;  men  Assuntafiguren  maa  aldeles 
henføres  til  Bartolommeo. 

**  Crowe  &  Cavalcaselle,  Geschichte  der  ital.  Mahlerei,  IV,  II,  p.  563. 


Forhold  til  de  Kunstneres  Anlæg,  i  hvis  Lod  de  falde.  Hvorfor  vilde  f.  Ex. 
Skæbnen  det  saaledes,  at  Rafael  aldrig  kom  til  at  male  en  Assunta  — 
hvad  kunde  man  ikke  have  ventet  deraf?  —  og  at  Andrea  del  Sarto 
kom  til  at  male  3—4,  skønt  dette  Æmne  med  dets  stærke  aandelige 
Sving  og  dets  lyriske  Ild  egentlig  kun  lidet  stemmede  med  hans  Kølig- 
hed i  Følelsen  og  hans  Man- 
gel paa  aandeligt  Mod?  Han 
viser  os  da  ogsaa  det  Særsyn, 
at  en  Assunta  (Galeria  Pitti, 
Nr.  225),  malet  paa  Højde- 
punktet af  Renæssancens  Ud- 
vikling, med  alt  hans  beun- 
dringsværdige ,  uovergaaelige 
Herredømme  over  Form  og 
Farve,  helt  frigjort  og  fuld- 
baarent  i  alt  det  legemlige, 
dog  egentlig  slet  ikke  er  an- 
det end  en  Gentagelse  af  den 
gamle,  middelalderlige,  tro- 
nende Type  med  foldede 
Hænder  og  lige  fremad  sku- 
ende, udtrykstomt  Blik.  Og 
det  passer  sig  maaske  endda 
bedre  for  ham,  efter  at  han 
var  kommet  ud  over  Ung- 
domsaarene,  at  tage  Sagen 
paa  denne  simple  og  rolige 
Maade  end  —  som  han  har 
gjort  i  de  to  andre  Assunta'er 
i  Palazzo  Pitti,  malede  i 
hans  sidste  Leveaar  —  at 
forsøge  sig  i  det  opadvendte 
Udtryk,  der  dog  hos  ham 
har  noget  mørkt  og  »maane- 
koldt«,  som  om  det  egentlig  ikke  kom  hans  personlige  Følelse  ved,  men 
kun  blev  taget  med,  fordi  det  nu  allerede  var  blevet  kunstnerisk  Skik 
at  lade  Maria  se  opad  ved  denne  Lejlighed. 

Langt  mere  indre  Kald  til  at  fremstille  dette  Æmne  havde  Correggio, 
og  ham  blev  det  overdraget  at  male  det  i  Kathedralens  Kuppel  i  Parma, 
da  han  stod  paa  Højden  af  sin  kunstneriske  Udvikling  (1526 — 1530). 
Han  malede  her  paa  mellemitaliensk  Vis  Maria  siddende  paa  Skyer; 
ja,  idet  hun  ved  at  se  Himlens  aabne  Herlighed  og  Sønnen,  der  styrter 
hende  i  Møde,  vender  sig  om  og  bøjer  sig  stærkt  tilbage,  nærmer 
hendes  Stilling  sig  næsten  til  den  liggende.    Armene  slaar  hun  i  over- 


Fig.  50.    Correggio:  Studie  til  Marias  Himmelfart  i 
Domkirken  i  Parma.    Tegning.  Cliatswortli. 

vættes  Fryd  og  Længsel  langt  ud  til  Siderne  (Fig.  50).  Vi  have  ovenfor 
omtalt,  at  Malerne  af  det  foregaaende  Slægtled  i  deres  Behandling  af 
det  opadvendte  Udtryk  fremhævede  Bevidstheden  om  den  uendelige  Af- 
stand mellem  Jord  og  Himmel;  nu  er  Følelsen  bleven  langt  fortroligere 
med  Himlens  umiddelbare  Nærhed,  og  Fantasien  færdes  med  Lethed 
paa  det  næstøverste  Trin  af  Himmelstigen,  hvor  Salighedens  Jubel  alle- 
rede overdøver  alle  Jordens  Røster.  Dette  gælder  om  ingen  mere  end 
om  Correggio;  og  uagtet  det  kommer  frem  i  mange  af  hans  Figurer, 
dog  i  ingen  mere  end  i  hans  Assunta  i  Parma.  Denne  Fart,  denne 
uhemmede  Flugt  lige  ind  i  den  syvende  Himmel  —  det  var  netop  noget 
for  ham.  For  rigtig  at  rive  Beskueren  med  ind  i  den  hellige  Begiven- 
hed, han  maler  højt  oppe  paa  Kuplens  Flade,  fremstiller  han  den  jo 
som  om  den  i  Virkeligheden  foregik  deroppe  i  Kuplen,  og  som  den 
af  en  Beskuer  vilde  ses  nede  fra  Kirkens  Gulv,  hvorved  altsaa  alle 
Figurerne,  ogsaa  Madonnas,  blive  sete  noget  nedenfra  (al  di  sotto  in  så). 
Ansigtet  ses  helt  i  Forkortning  fra  Hagen,  det  ene  Knæ  skyder  sig  op 
foran  Brystet.  Derved  faar  det  desmere  Udseende  af,  at  Maria  ligger 
mellem  Skyerne  som  mellem  Puder  i  en  Seng.  Den  hele  Fremstillings- 
maade  bidrager  just  ikke  til  Indtrykket  af  Værdighed,  eller  hvad  man 
kalder  »Holdning«  i  Figuren;  men  den  opnaar,  hvad  der  er  Meningen 
med  den,  nemlig  den  højeste  Grad  af  Illusion:  enhver  af  os,  som  ser 
Maleriet,  er  selv  med  til  Begivenheden. 

VIII. 

I  den  nordøstlige  Del  af  Italien,  Venedig  og  de  omliggende  Pro- 
vinser, i  hvilke  den  byzantinske  Kunst  havde  mere  Indflydelse  i  Middel- 
alderen end  den  mellemitalienske,  spillede  den  store,  tronende  Figur  af 
den  himmelfarende  Maria  langt  fra  en  saadan  Rolle  som  i  Florents  og 
Siena,  skønt  der  dog  gives  Exempler  paa,  at  den  ogsaa  her  er  frem- 
stillet paa  lignende  Maade.  Et  meget  vigtigt  Stade  i  Udviklingen  i  disse 
Egne  betegnes  af  en  Fresco  af  Andrea  Mantegna  fra  hans  tidligere  Tid 
(mellem  1450  og  1460).  I  det  samme  Kapel  i  Eremitani-Kirken  i  Padua, 
hvor  han  og  hans  Fæller  af  Francesco  Squarcione's  Skole  have  malet 
den  hellige  Jakobs  og  den  hellige  Kristoffers  Legender  paa  Sidevæggene, 
har  han  *  paa  Endevæggen  malet  Marias  Himmelfart,  et  forholdsvis 
højt  og  smalt  Maleri,  anbragt  mellem  to  Vinduer,  hvorfor  det  unægtelig 
ikke  ses  i  den  bedste  Belysning.  Forneden  ser  man  Apostlene,  der 
staaende  se  op  efter  den  svævende  Maria.  Hun  staar  paa  Skyerne 
indenfor  den  mandelformede  Glorie,  omgiven  af  mange  smaa  Englebørn, 

*  At  Mantegna  er  den  af  Squarciones  Elever,  som  har  malet  Assuntabilledet  i 
Kapellet,  gælder  ikke  allevegne  for  en  afgjort  Sag.  Mig  forekommer  det  dog,  at  hans 
Behandling  er  let  genkendelig,  ogsaa  hans  ejendommelige  Figurperspektiv  i  Apostel- 
gruppen forneden. 

muntert  og  festlig  paa  den  paduanske  Skoles  Vis.  Hun  staar  oprejst, 
fremstillet  lige  forfra,  med  Hovedet  noget  tilbagebøjet  og  Blikket 
opadvendt,  Munden  lidt  aaben  og  Armene  bøjede  ud  til  Siderne  med 
opadtil  aabne  Haandflader.  Den  her  beskrevne  Stilling  har  nogen  Lig- 
hed med  Assuntafigurens  i  den  gamle  Fresco  i  Underkirken  i  S.  de- 
mente i  Rom:  ellers  tvivler  jeg  om,  at  man  vil  finde  noget  tilsvarende 
til  den  i  Middelalderens  eller  Renæssancens  ældre  Kunst  i  Mellemitalien. 
Det  er  aabenbart,  at  Mantegna  har  modtaget  Motivet  gennem  Tradi- 
tionen om  den  gamle  kristehge  Adorantstilling,  i  hvilken  den  til- 
bedende staar  med  løftede  eller  til  Siderne  udbredte  Hænder,  med  opad 
vendte  eller  Uge  fremad  vendte  Haandflader.  Disse  Motiver  kendes 
allerede  fra  de  romerske  Katakombers  Malerier  og  SarkofagreliefFer,  og 
de  ere  almindelige  i  byzantinsk  Kunst.  I  saadanne  Stillinger  er  ogsaa 
Madonna  mangfoldige  Gange  fremstillet  i  byzantinsk-romansk  Kunst, 
f.  Ex.  i  Relieffer  og  Mosaiker  i  Marcuskirken  i  Venedig.  I  Padua,  i 
Freskerne  i  det  Indre  af  Domkirkens  Baptisterium,  havde  allerede  Giusto 
Padovano  (1380)  malet  den  himmelfarende  Maria  staaende  oprejst,  med 
de  udad  vendte  Haandflader  løftede  i  Højde  med  Skuldrene,  Fingrene 
lige  i  Vejret.  Men  han  havde  ladet  Maria  se  ganske  lige  frem,  uden 
nogen  Løftelse  af  Blik  og  Aasyn.  Det  nye  i  Mantegnas  Figur  bestaar 
netop  i  det  opadvendte  Hoved  og  Blik;  dog  faar  man  det  Indtryk,  at 
det  Problem  at  male  det  tilbagebøjede  Ansigt  i  Forkortning  nedenfra 
har  interesseret  Mantegna  nok  saa  meget  som  Udtrykkets  religiøse  og 
poetiske  Indhold.  Overhovedet  havde  denne  Kunstner  jo  altid  ganske 
særlig  Interesse  for  Figurperspektiven  og  Forkortningen,  hvad  det 
samme  Maleri  ogsaa  paa  andre  Maader  vidner  om.  I  Gennemførelsen 
af  Marias  Holdning  mærker  man  ogsaa  her  en  vis  Ængstelighed  fra 
Kunstnerens  Side:  vel  er  Stillingen  af  Benene  naturlig  og  rigtig,  idet 
Figuren  hviler  overvejende  paa  den  ene  Fod;  men  den  strænge  Sym- 
metri, hvormed  dens  øverste  Parti  fremstiller  sig,  synes  udmaalt  og 
beregnet. 

Padua  ligger  kun  en  ganske  kort  Rejse  fra  Venedig.  Og  da  Tizian 
allerede  1511  malede  tre  Frescobilleder  i  La  Scuola  del  Santo  i  Padua 
og  altsaa  opholdt  sig  der  i  længere  Tid,  kan  der  ikke  være  mindste 
Tvivl  om,  at  han  har  kendt  Mantegnas  Assunta  i  Eremitani,  som  ogsaa 
aabenbart  har  ledet  ham  et  væsentligt  Skridt  frem  paa  Vejen,  dengang 
han  1518  malede  sin  store  og  mægtige  Assunta  til  Frari-Kirken  i  Ve- 
nedig (Fig.  51).  Om  der  yderligere  findes  historiske  Mellemled  mellem 
Tizians  Figur  og  den  næsten  60  Aar  ældre  af  Mantegna,  Figurer,  der 
have  kunnet  lede  Tizians  Fantasi  et  Stykke  længer  frem,  er  mig  ikke 
bekendt;  i  hvert  Fald  er  Forholdet  mellem  Mantegnas  og  Tizians  As- 
suntaer  overordentlig  lærerigt  med  Hensyn  til  Udtrykkets  Udviklings- 
historie. I  Grundtrækket  er  Holdningen  vedbleven  at  være  den  samme: 
den  staaende  Stilling,  de  udbredte  Arme,  det  opad  bøjede  Hoved.  Men 

hos  Tizian  er  der  intet  blevet  tilbage  af  den  ængstelige  Beregning  og 
Symmetri,  intet,  som  leder  Tanken  hen  paa  Kunstproblemet.  Hans 


Fig.  51.   Tizian:  Marias  Himmelfart.    Frari-Kirken,  Venedig. 


Følelse  og  Fantasi  have  havt  Magt  til  Hgesom  med  et  Løvespring  at 
sætte  sig  ind  i,  hvorledes  den  rene  og  fuldkomne  Kvinde,  stedet  som 

Maria  her  er,  kun  en  kort  Flugt,  kun  faa  Øjeblikke  fra  Himlens  for- 
ventede Salighed,  naturlig  vilde  bevæge  sin  Skikkelse,  ja  enhver  af  dens 
Dele  lige  indtil  Lillefingeren;  og  dermed  har  han  slaaet  Gnisten  ud  af 
den  gamle  rituelle  Forestilling  og  faaet  Illusionen  helt  i  sin  Magt. 

Ja,  denne  Stilling  er  fuldt  ud  naturlig.  Maria  svæver  ikke  her 
som  f.  Ex.  paa  Rafaels  Sixtinske  Madonna:  hun  staar  paa  Skyen,  som 
bærer  hende  opad,  fast  og  sikkert  som  paa  en  Marmorsokkel.  Miraklet 
angaar  Skyen,  paa  hvilken  der  kan  trædes  saaledes,  ikke  Marias  Hold- 
ning. Der  er  tilmed  noget  øjeblikkeligt  i  hendes  Bevægelse :  en  Anelse 
om,  hvad  der  venter  hende,  drager  hendes  Aasyn  og  Blik  opad,  da  ser 
hun  Gud  og  Himlens  Herlighed  deroppe,  hun  træder  et  ilsomt  Skridt 
fremad,  saa  at  den  bageste  Hæl  løfter  sig  fra  Skyens  Flade,  og  aabner 
med  en  stormende  og  higende  Bevægelse  sine  Arme  og  slaar  Hænderne 
ud.  Der  er  heri  vel  et  Udtryk  af  Overraskelse  og  Undren  ved  det  nye 
Syn  ligesom  i  Fra  Bartolommeos  Assunta  i  Berlin;  men  Tizian  har  dog 
opfattet  Æmnet  langt  dybere  og  væsentligere :  hvad  han  fremfor  alt  har 
villet  udtale,  er  Kvindehjertets  mægtige  Længsel  og  uvilkaarlige  Trang 
til  at  favne,  hvad  hun  længes  efter.  I  Modsætning  til  Mantegnas  endnu 
arkaisk  stive  Figur  gennemfører  Tizian  en  let  og  ganske  naturlig  spiral- 
drejet Bevægelse  i  Marias  Holdning,  Drejningen  fremhæves  desuden  ved 
Klædebonnets  hvirvlende  Linier. 

Det  var  et  stort  Held  for  Tizians  Maleri,  at  Kunstneren  ifølge  sin 
Fødeegns  Tradition  var  henvist  til  at  fremstille  Maria  staaende  og 
ikke  paa  mellemitaliensk  Vis  siddende.  Den  siddende  Stilling  lader 
mere  eller  mindre  af  Figuren  være  rent  passivt  og  lader  ikke  ret  dens 
nederste  Halvdel  være  delagtig  i  det  samme  Udtryk  som  den  øverste. 
Den  oprejste  giver  mere  Energi,  en  mægtigere  Følelsesstrømning  gennem 
Figuren  som  Helhed  og  giver  denne  et  mere  sluttet  og  samlet  Præg. 
Man  føler  dette  ved  Sammenligningen  mellem  Tizians  staaende  Assunta 
med  Correggios  siddende:  det  pludselige  Udbrud  af  Jubel  er  fuldt  saa 
mægtigt  hos  Correggio;  men  der  er  i  Tizians  Figur  en  langt  stærkere 
udtalt  aktiv  og  personlig  Villie.  Og  det  er  dette,  som  overhovedet  gør 
Tizians  Maleri  til  den  ypperste  Blomst  af  dette  Motivs  kunsthistoriske 
Udvikling,  dets  Fuldendelse  efter  Aarhundreders  Forberedelse.  De  mid- 
delalderlige Assuntaer  vare,  som  vi  saa,  ganske  passive:  Beskueren  maatte 
underforstaa,  at  Gud  lod  dem  vederfares  den  Naade  at  optages  i  Himlen; 
men  deres  egen  Figur  udtrykte  det  slet  ikke:  endog  de  foldede  Hænder 
vare  ikke  mere  end  et  rent  udvortes  Tegn  paa  deres  Hjertes  Tilbedelse. 
De  vare  udtryksløse;  thi  Udtryk  fremkommer  kun  ved  det  synlige  Spil 
af  indbyrdes  modstridende  Kræfter,  af  Passivitet  og  Aktivitet.  Det  pas- 
sive kommer  af  sig  selv  i  enhver  Menneskefigur,  og  paa  en  egen  Vis 
ogsaa  i  Tizians.  Han  var  jo  nemlig  den  store  Maler  af  Legemsstoffet, 
af  Kødet,  der  graviterer  mod  Jorden.  Og  det  mærker  man  ogsaa  i  hans 
Assunta,  som  har  meget  mere  jordisk  Legemlighcd,  mere  »Kød  og  Blod« 

end  de  ældre.  Men  dette  overvindes  af  hin  mægtige  Stræben  opad: 
denne  Maria  lader  det  ikke  være  nok  med  at  drages  af  en  usynlig 
Magt:  hun  vil  selv,  og  det  kan  man  se! 

At  Renæssancen  her  kunstnerisk  har  fuldbyrdet  den  kristelige 
Middelalders  Hu  og  Tanke,  at  den  har  givet  det  fuldttonende  Udtryk 
for,  hvad  denne  vel  havde  ment,  men  ikke  formaaet  at  udtrykke,  det 
er  aabenbart  og  ubestrideligt.  Og  da  der  her  er  Tale  om  Tizians  og 
Correggios  Hovedværker,  som  det  dog  ikke  godt  gaar  an  at  udelukke 
fra  Renæssancen,  kan  dette  være  en  gavnlig  Lære  for  dem,  der  ynde  at 
opfatte  Renæssancen  som  væsentlig  antik  og  hedensk.  Ja,  hvis  man 
overhovedet  kan  tillægge  en  malet  Figur  religiøse  .Egenskaber,  saa  maa 
man  kalde  Tizians  Assunta  mere  personlig  religiøs  end  Middelalderens: 
medens  hine  kunne  have  Betydning  for  dem,  der  forud  kende  Dogmet 
om  Marias  Himmelfart,  taler  denne  —  uden  Sufflør  —  til  andre,  river 
dem  med  sig,  gør  Proselyter,  om  det  skal  være.  Dette  gælder  om  den 
fremstillede  Figur.  Et  andet  Spørgsmaal  er  det  naturligvis,  om  den 
Kunstner,  som  har  malet  den,  den  Tidsalder,  som  har  fremstillet  den, 
var  frommere  end  de  ældre,  om  ikke  dette  fuldendte  Udtryk  for  Sagen 
forudsætter,  at  den,  som  udtrykker  den,  har  den  noget  mere  paa  Af- 
stand. Man  kan  endog  spørge,  om  der  her  ikke  er  kommet  et  Gran  af 
noget  ind  i  Sagen,  som  Middelalderen  ikke  har  tænld  paa  og  ikke  har 
villet  udtrykke,  selv  om  den  evnede  det,  nemlig  netop  denne  Aktivitet, 
denne  Egenvillie,  som  først  frigør  Udtrykket.  Middelalderen  vilde 
opad  —  derom  er  der  ingen  Tvivl;  men  den  lagde  ikke  en  saadan 
Accent  paa,  at  den  vilde:  det  stemmede  ikke  med  dens  Religiøsitet. 

Der  er  ved  Tizians  Assunta  i  Sammenligning  med  de  ældre  lidt  af 
en  himmelstormende  Titanide.  Det  berøver  den  ikke  Præget  af  det 
kristelige  —  dens  Sjæl  er  jo  idel  Kærlighed,  ligesom  dens  Skikkelse 
minder  om  en  Lue  i  sin  opadstræbende  Bevægelse.  Men  medens 
f.  Ex.  Donatello  eller  Andrea  della  Robbia  mere  have  havt  Marias 
Moderkærlighed  i  Forhold  til  Menigheden  for  Øje,  er  der  ved  Følelsen 
i  Tizians  Figur  noget  mere  erotisk:  hun  er  Himlens  Elskerinde. 

Her  blev  altsaa  Udviklingens  Toppunkt  naaet;  og  vi  have  tillige  set, 
at  det  blev  naaet  omtrent  samtidig  i  Venedig  og  i  Mellemitalien.  Paa 
det  Tidspunkt,  som  vi  her  dvæle  ved,  trængte  det  opadvendte  Udtryk 
ogsaa  sejrrig  igennem  ved  flere  Opgaver:  som  et  af  de  allerherligste 
Exempler  skal  jeg  minde  om  Rafaels  Cæcilie,  der  staar  lyttende  til 
den  himmelske  Musik,  idet  hun  lader  den  jordiske  fare  (i  Bologna,  fra 
1514).  I  kunsthistorisk  Henseende  er  dog  et  andet  af  Rafaels  Malerier 
endnu  mere  lærerigt  i  denne  Sammenhæng,  nemlig  Transfigurationen, 
nu  i  Vatikanets  Pinakothek.  Ældre  Malere  som  Fiesole  og  Giovanni 
Bellini  havde  fremstillet  Kristus  ved  hans  Forklarelse  paa  Bjerget 
staaende  paa  Bjergtinden,  med  udbredte  Arme  og  skuende  lige  frem. 
Men  da  Rafael  1519  komponerede  sit  Maleri,  lod  han  Kristus  svæve 

over  Bjerget  med  udbredte  Arme  og  med  løftede  og  fremadtil  aabne 
Hænder  og  med  løftet  Blik  og  Aasyn  ^  For  øvrigt  kan  man  ikke  sige, 
at  den  opadvendte  Bevægelse  nødvendig  hører  hjemme  i  dette  Æmne: 
der  er  her  ikke  saa  megen  Opfordring  til  den  som  ved  Marias  Himmel- 
fart. Men  det  tilfredsstillede  Tidsalderens  Følelsesretning,  dens  stigende 
Forkærlighed  for  det  subjektivt  bevægede,  at  forestille  sig  Kristus  ved 
denne  Lejlighed  baade  i  sjælelig  og  i  legemhg  Betydning  henrykket  fra 
Jorden,  af  en  indre  Drift,  der  fører  ham  opad.  Henrykkelser,  paa  én 
Gang  legemlige  og  aandelige,  bleve  i  den  følgende  Periode  et  meget 
yndet  Æmne. 

Naar  jeg  nu  eft^r  at  have  naaet  Bjergets  Top  i  den  historiske  Ud- 
vikling, jeg  gennemgaar,  atter  begiver  mig  nedad,  vil  jeg,  som  rimeligt 
er,  tage  Sagen  noget  hurtigere  og  kun  efter  friere  Valg  dvæle  lidt  nøjere 
ved  enkelte  Momenter  og  Episoder  i  Udviklingen,  som  ved  mine  Studier 
over  Æmnet  liave  forekommet  mig  særlig  mærkelige.  Om  selve  den 
italienske  Kunst  har  jeg  dog  ikke  noget  yderligere  at  tilføje.  Vel  rumme 
Gallerierne  og  Kirkerne  i  Italien  en  stor  Mængde  Fremstillinger  af 
Marias  Himmelfart  fra  det  16.  og  17.  Aarhundrede  —  og  nu  er  Ud- 
trykket altid  opadvendt:  man  ser,  hvorledes  denne  Lue,  da  den  en  Gang 
var  bleven  tændt,  greb  bestandig  videre  om  sig.  Men  Luen  brænder 
mat  i  Sammenligning  med  Tizians  eller  Correggios:  det  er,  som  om  den 
havde  fortæret  Veddet  og  nu  kun  flammede  over  Asken.  Der  fremstod 
jo  heller  ikke  efter  deres  Tid  nogen  Kunstner  i  Italien,  som  overhovedet 
kunde  maale  sig  med  de  gamle,  og  mindst  i  et  Æmne  som  dette.  Alt 
har  sin  Tid,  og  der  skrives  vel  Iliader  efter  Homer;  men  de  skrives 
ikke  ,,godt.  Hvor  umaadelig  mat  er  ikke  f.  Ex.  Guido  Renis  Marias 
Himmelfart  i  Pinakotheket  i  Miinchen:  Stillingen  i  Assuntafiguren  er 
endnu  omtrent  den  samme  som  hos  Tizian;  men  Villien,  Energien  er 
rent  borte.  Langt  snarere  finder  man  i  andre  Æmner  end  dette,  især 
fra  det  17.  Aarhundrede,  Fremstillinger  af  det  opadvendte  Udtryk,  som 
gribe  ved  Inderlighed  og  Sandhed;  som  Exempler  kan  jeg  fremhæve 
Cigolis  Billede  af  den  bedende  St.  Franciscus  i  Uffizierne  i  Florents  og 
Daniele  Crespis  Madonna  med  Kristi  Lig  i  Galleriet  i  Madrid. 

IX. 

I  de  andre  europæiske  Lande  havde,  ligesom  i  Italien,  Marias  Død 
og  Himmelfart  været  hyppige  Æmner  for  Kunsten  i  den  senere  Middel- 
alder.   Ved  Fremstillingen  af  hendes  Død  var  i  tyske  og  nederlandske 

*  Der  gives  en  langt  tidligere  Behandling  af  Transfigurationen,  hvor  Rafaels  Re- 
sultat paa  en  Maade  er  foregrebet,  nemlig  et  lille  Maleri,  som  mærkeligt  nok  henføres 
til  Giotto,  og  som  ogsaa  bærer  hans  Præg,  om  det  end  ikke  er  malet  af  hans  Haand. 
Det  findes  i  Akademiet  i  Florents  blandt  en  Række  af  smaa  Billeder  i  firkløverformede 
Rammer  af  Kristi  Historie.    Kristus  løfter  her  Hænderne  ud  til  Siderne  med  de  aabne 

Billeder  efterhaanden,  endog  før  Reformationen,  undertiden  næsten  alt 
fjernet,  hvad  der  havde  et  overnaturligt  Præg;  og  tilbage  blev  kun 
Billedet  af  den  aldrende,  fromme  Kristinde  paa  Sottesengen,  omgiven  af 
sine  kære  og  trofaste  —  et  Billede  ligesom  for  en  mild  Stiftelse,  hvor 
alt  er  ført  saa  nær  op  til  det  hjemlige  Liv  som  muligt,  og  som  derfor 
gør  et  særlig  troværdigt  og  hyggeligt  Indtryk.  Det  er  et  Exempel  paa, 
at  den  Stræben  efter  Udrensning  af  de  religiøse  Forestillinger  og  efter 
inderligere  Tilegnelse  af  de  ægte,  som  udgør  Reformationens  Væsen, 
ingenlunde  først  kom  med  den,  men  allerede  var  virksom  i  Stilhed  før 
Reformatorernes  Fremtræden. 

Ogsaa  Marias  Himmelfart  fremstilles  tidt,  dog  uden  at  den  himmel- 
farende Skikkelse  i  Henseende  til  Størrelse,  Plads  og  ydre  Effekt  paa 
nogen  Maade  faar  en  tilsvarende  Betydning  som  i  Italien.  Det  Hang  til 
en  religiøs-æsthetisk  Dyrkelse  af  den  store  Menneskefigur,  som  Italien 
havde  arvet  fra  Oldtiden  —  eller  i  alt  Fald  havde  tilfælles  med  den  — 
hører  ikke  hjemme  i  de  nordiske  Nationers  ældre,  mere  selvstændige 
og  nationale  Kunst. 

Det  er  den  oprejst  staaende  Assuntatype,  som  udenfor  Italien  er 
den  almindelige;  og  den  kunstneriske  Behandling  af  Mariafiguren  gen- 
nemgaar  en  lignende  Udvikling  som  i  Italien.  I  det  13.  og  14.  Aarhun- 
drede  er  Holdningen  endnu  arkaisk  stiv;  senere,  under  Realismens  Ud- 
vikling, omtrent  fra  Aar  1400  at  regne,  bliver  den,  især  i  Enkelthederne, 
mere  studeret  efter  Naturen.  Men  der  viser  sig  i  de  nordligere  Lande 
ikke  mindste  Tilbøjelighed  til  at  gennemføre  det  opadvendte  Udtryk  i 
Stillingen:  uagtet  dette  dog  skulde  synes  at  være  en  nødvendig  Konse- 
kvens af  selve  Tanken  i  Æmnet,  saa  drager  den  nordiske  Kunst  ikke 
denne  Konsekvens.  Som  Exempler  blandt  mange  skal  jeg  nævne  et 
Par  Værker,  der  ere  udførte,  medens  den  gothiske  Stil  endnu  stod  ved 
Magt  i  hele  det  nordligere  Europa,  men  dog  ere  samtidige  med  den 
høje  Renæssance  i  Italien:  først  det  fortrinlige  udskaarne  Alterskab  i 
»Brief kapelle«  i  Mariekirken  i  Liibeck,  der  bærer  Aarstallet  1518  — 
samme  Aar,  da  Tizians  Assunta  blev  malet!  —  dernæst  Jean  Trupins 
berømte  udskaarne  Egetræs-Korstole  i  Kathedralen  i  Amiens  (udførte 
mellem  1508  og  1522):  begge  Steder  er  den  himmelfarende  Maria  frem- 
stillet i  forholdsvis  lille  Figur  blandt  mangfoldige  andre  —  den  nordiske 
Kunst  opererer  jo  i  det  hele  gerne  med  mange  og  smaa  Figurer,  medens 
den  italienske  har  Forkærlighed  for  den  enkelte,  store  — ;  hun  bæres 
paa  gammeldags  Vis  opad  af  Engle,  ganske  passivt,  folder  —  det  vil 
sige:  sammenlægger  —  Hænderne  foran  Brystet  og  holder  Ansigtet  lige 
frem,  ikke  det  mindste  løftet.  Blikket  snarere  nedslaaet.    Her  ser  man 

Haandflader  halvt  fremad,  halvt  udad.  Ansigtet  er  vendt  lidt  til  Siden;  det  er  selv  vel 
ikke  bøjet  opad,  men  Blikket  er  det  en  lille  Kende.  Det  synes  ogsaa  at  have  været 
Kunstnerens  Mening,  at  Kristus  skulde  svæve:  Figuren  er  altfor  meget  ude  af  Ligevægt 
til,  at  den  kan  være  tænkt  som  staaende.    Dog  er  dette  ikke  ganske  tydelig  udtrykt. 

maaske  allerlydeligst,  hvad  der  forresten  bekræftes  paa  hundrede 
andre  Maader,  hvor  lidet  den  nordiske  Kunst  formaaede  ved  egne 
Kræfter  at  finde  Udtrykket  for,  hvad  man  kan  kalde  den  magnetiske 
Tiltrækning  af  en  Skikkelse  til  en  anden  Skikkelse  eller  Magt.  Nord- 
europæernes —  navnlig  Germanernes  —  Legemer  komme  vel  i  Virke- 
ligheden noget  mindre  i  Bevægelse  ved  en  saadan  Tiltrækning  end 
Italienernes,  og  den  nordiske  Kunst  har  mindre  Øje  derfor.  Og  det 
var  sandsynligvis  aldrig  blevet  anderledes,  hvis  ikke  den  nye  Berøring 
med  Italiens  Kunst  havde  lukket  Nordboernes  Øjne  op  for,  hvorledes 
Mennesker  bevæge  sig  under  Paavirkning  af  et  mægtigt  aandeligt  Indtryk. 

Saa  kommer  den  italienske  Indflydelse,  som  man  i  de  nordiske 
Lande  benævner  Renæssancen.  Som  Exempel  paa  en  af  de  ældste 
Fremstillinger  af  Marias  Himmelfart  af  nordisk  Renæssancekunst  vil 
jeg  nævne  et  lille  Marmor-Relief,  der  fra  en  fransk  Kirke  er  kommet  til 
Louvre-Museet,  hvor  det  henføres  til  1ste  Tredjedel  af  det  16.  Aarhun- 
drede.  Forneden  er  fremstillet  Marias  Død,  ovenover  ser  man  hende 
paa  Himmelfarten,  som  en  nøgen,  kun  af  et  ganske  tyndt,  smalt 
Klædebon  omflagret  Kvindeskikkelse;  hun  træder  let  paa  Skyerne  og 
holder  Hænderne  foldede  foran  sig.  Hovedet  er  vel  nu  beskadiget;  men 
det  er  tydeligt,  at  Blikket  har  vendt  opad.  Det  er  —  i  Forbigaaende 
bemærket  —  den  eneste  nøgne  Fremstilling  af  Maria  som  voxen 
Kvinde,  jeg  nogensinde  mindes  at  have  set:  aabenbart  har  den  gamle 
Forestilling  om  Sjælen  som  et  nøgent  (eller  let  svøbt)  Barn  her  blandet 
sig  med  den  fra  Italien  kommende,  moderne  og  emanciperede  For- 
kærlighed for  den  nøgne  Kvindeskikkelse. 

Det  faldt  noget  lettere  for  Franskmændene  at  tilegne  sig  Italienernes 
Sans  for  Bevægelsen;  for  Nederlænderne  var  den  frie,  stærke,  udtryks- 
fulde italienske  Plastik  foreløbig  noget  udvortes  tillært:  de  gengive  den 
med  en  vis  kejtet,  undertiden  temmelig  meningsløs  Voldsomhed.  Det 
var  først  Rubens,  som  (i  det  17.  Aarhundrede)  helt  tilegnede  sig  det 
magnetiske  Udtryks  Hemmeligheder,  vistnok  under  stærk  og  mangesidig 
Paavirkning  af  italiensk  Kunst,  men  dog  saaledes,  at  det  blev  fuldt 
nationalt  flandersk  og  fuldt  individuelt  Rubenssk.  Han  har  ogsaa  malet 
Marias  Himmelfart,  endog  flere  Gange,  paa  italiensk  Vis  til  Højaltrene 
i  store  Kirker,  deriblandt  ogsaa  til  den  kolossale  gothiske  Kathedral  i 
Antwerpen;  og  blandt  alle  det  17de  Aarhundredes  Billeder  af  dette 
Æmne  ere  hans  vistnok  de  ypperste.  Rubens  staar  i  Henseende  til  Ud- 
trykkets Magt  og  Vælde  ellers  ikke  tilbage  for  nogen  anden  Maler;  men 
i  dette  Æmne  naar  han  dog  ikke  op  i  Højde  med  de  gamle  Italienere, 
Correggio  eller  Tizian.  Han  fremstiller  —  maaske  under  Paavirkning 
af  Correggio  eller  Andrea  del  Sarto  —  paa  Altertavlen  i  Antwerpen 
Maria  siddende  paa  Skyerne:  hun  sænker  den  venstre  Haand,  aaben 
udadtil,  med  en  Gestus  af  undrende  Hengivelse  og  berører  med  den 
anden  let  sit  Bryst.    Hendes  Blik,  ligesom  hele  hendes  Flugt,  gaar  i 

skraa  Retning  op  til  Siden  (Fig.  52).  Det  er  prægtigt  og  berusende  fest- 
ligt; men  det  er  ikke  meget  inderligt  eller  dybt  i  Følelsen. 

Men  —  bortset  fra  Marias  Himmelfart  —  er  Rubens  forresten  en 
af  de  mærkeligste  og  ypperste  Fremstillere  af  det  opadvendte  Udtryk. 
Skal  man  overhovedet  nævne  den  Periode  i  hele  Kunsthistorien,  som 


Fig.  52.    Rubens:  Marias  Himmelfart.  Antwerpen. 


fandt  størst  Tilfredsstillelse  ved  Billeder  af  det  himmelvendte  Aasyn,  saa 
er  det  aabenbart  det  17de  Aarhundrede       Man  svælgede  i  Rubens's  og 

*  Hvad  hin  Tidsalders  største  Digter,  den  ogsaa  i  senere  Tider  saa  forgudede 
Shakespeare  —  der  dog  undertiden  virkelig  havde  mere  af  Ord,  stemningsfulde  og  ku- 
lørte Ord,  end  af  Mening  og  virkeligt  Syn  paa  Livet  —  kan  afstedkomme  paa  dette  Om- 
raade,  kan  ses  af  »Et  Vinteræventgr«  (Lembckes  Overs.  S.  275):  »Hvilken  ædel  Strid 
mellem  Glæde  og  Sorg  stred  ikke  Paulina!  Hendes  ene  Øje  sank  mod  Jorden 
ved  Tanken  om  hendes  Mand,  det  andet  hævede  sig  mod  Himlen,  fordi 
Oraklet   var   fuldbyrdet.«    —   Tableau!!!  —  Det   bemærkes,    at  Udtrykket  hos 


129 


Berninis  Tidsalder  i  denne  Art  af  Sværmerier:  den  nyere  polemiske 
Katholicisme,  i  hvilken  Jesuiterordenen  gav  Tonen  an,  fremelskede  disse 
idelige  Henvendelser  til  Himlen,  disse  Beruselser  i  Følelsen,  snart  i 
Alvor  og  glødende  Andagt,  snart  i  veg  og  kvindagtig  Sentimentalitet. 
Og  i  det  17de  Aarhundrede  vare  Nederlænderne  —  ligesom  Spanierne  — 
kunstnerisk  forud  for  Italienerne. 

I  ethvert  Galleri,  hvor  Rubens  er  rigere  repræsenteret,  kan  man 
plukke  nogle  af  de  himmelske  Roser,  som  han  har  plantet.  I  Berlin  ser 
man  f.  Ex.  hans  hellige  Gæcilie  siddende  ved  sit  Orgel;  hun  er  tyk  og 
fed  som  alle  Rubensske  Kvinder;  men  Sværmeriet  tærer  alligevel  som 
en  hemmelig  Orm  paa  hendes  Indre,  og  der  er  hektiske  Blus  paa  hendes 
Kinder,  idet  hun  lader  det  blanke,  glasagtige  Blik  sværme  opad  gennem 
alle  syv  Himle,  som  om  hun  hilste  smilende  paa  Englene  deroppe. 
Sundere  og  skønnere  er  en  hedensk  Kvindeskikkelse  i  samme  Galleri: 
Andromeda,  som  staar  nøgen,  lænket  til  Khppen ,  hvor  hun  længe  har 
været  ængstet  af  Rædsler,  men  nu  ser  opad  efter  Befrielsen  med  det 
yndigste  Udtryk  af  frisk  Haab  i  de  taareglinsende  Øjne.  Men  er  det 
ikke  forunderligt,  at  Rubens  har  malet  denne  hedenske  Skønhed  langt 
mere  gennemstraalet  af  Haabets  Udtryk  end  den  kristne  Martyr  Seba- 
stian ,  som  staar  bundet  til  Træet  og  lider  Døden  for  de  romerske  Sol- 
daters Pile?  Kunne  vi  tro  vore  Øjne?  Her  træffe  vi  paa  kristelig  Grund 
noget  af  hin  mørke  Anklage  mod  de  himmelske  Magter,  ligesom  i  Skulp- 
turer og  Malerier  fra  den  senere  antike  Tid  —  nærmest  ledes  Tanken 
hen  paa  det  saakaldte  » Døende-Alexander «-Hoved  i  Florents,  som  ovenfor 
er  omtalt,  og  som  Rubens  kan  have  lært  at  kende  i  Italien*.  Man 
kunde  være  tilbøjelig  til  at  antage,  at  det  hidrørte  fra  en  vis  Ubetænk- 
somhed af  Rubens,  der  jo  havde  megen  Interesse  og  Opmærksomhed 
for  Antiken,  at  han  for  en  Gangs  Skyld  havde  overført  et  meget  ud- 
præget hedensk  Udtryk  paa  en  kristelig  Martyr,  hvis  der  ikke  ogsaa 
paa  andre  Steder  i  hans  Kunst  forekom  noget  lignende.  I  det  berømte 
Billede  Le  Christ  å  la  paille  (i  Galleriet  i  Antwerpen)  har  han  fremstillet 
Maria  ved  Kristi  Lig,  som  netop  er  nedtaget  af  Korset;  hun  fjerner 
Lagenet  fra  Sønnens  blodige  og  vanheldede  Hoved  og  løfter  sit  Ansigt, 
med  Smerten  dirrende  i  enhver  af  dets  Muskler,  og  sit  Blik  imod 
Himlen  ligesom  med  det  Spørgsmaal:  Var  al  denne  Kval  og  Gru  vir- 
kelig nødvendig?  Dette  Hoved  er  ikke  alene  det  bedste,  det,  der  aaben- 
bart  har  interesseret  Kunstneren  mest,  paa  hele  Maleriet;  men  det  er 
overhovedet  et  af  de  mest  inspirerede  og  geniale  Stykker  Malerkunst, 
som  man  noget  Sted  faar  at  se  —  vidunderlig    dybt   og  gribende  i 

Shakespeare  ikke,  som  et  lignende  etsteds  hos  Dickens,  skal  være  spøgefuldt  ment:  det 
er  sagt  i  ramme  Alvor.  Om  det  der,  hvor  det  staar,  hidrører  fra  en  forvansket  Text, 
kan  jeg  ingen  Mening  have  om ;  men  forresten  er  jo  hele  Stykket  et  (genialt)  Makværk. 

*  Dette  Hoved  er  fundet  før  1564.  Smlgn.  H.  Diitschke :  Antike  Bildwerke  in  Ober- 
italien  III,  225. 

Følelsens  Udtryk.  Men  Indholdet  i  dette  Udtryk  er  meget  langt  fra  at 
være  kristelig  Gudliengivenhed :  Maria  gaar  her  aabenbart  i  Rette  med 
Himlen  for  den  dybe  Krænkelse,  den  liar  tilføjet  tiendes  Moderhjerte. 
Det  er  i  denne  Retning  meget  mere  emanciperet,  mere  oprørsk  i  Aand 
og  Tanke  end  det  antike  Niobehoved,  med  hvilket  det  har  det  Ligheds- 


Fig.  53.    Van  Dyck:  Kristi  Gravlæggelse.  Antwerpen. 


punkt,  at  det  fremstiller  en  Moder,  hvem  Himlen  berøver  hendes  Barn; 
men  Rubens's  Madonna  er  slet  ikke  paavirket  fra  denne  Kant.  Rubens 
havde  en  overlegen  Intelligens;  han  var  paa  sin  Tids  Vis  en  stor  Psy- 
kolog og  kan  ikke  antages  at  have  grebet  fejl  af,  hvad  han  vilde  ud- 
trykke. Han  anses  ogsaa  for  en  særlig  god  og  rettroende  Katholik  — 
men  hvorledes  kan  han  da  have  givet  Guds  smertefulde  Moder  et  saa 
Udet  kristeligt  Udtryk? 

Det  17de  Aarhundredes  Fremstilling  af  det  himmelvendte  Udtryk  er 
overvejende  pathetisk  ligesom  hele  dets  Kunst:  det  er  Sjælen,  som 
trænger  sig  op  til  Lyset  fra  en  dyb,  mørk  Afgrund  af  Sorg  eller  Lidelse. 
Dette  Udtryk  hører  i  hin  Periode  hjemme  i  Figurer  som  angergivne 
Syndere  eller  lidende  Martyrer,  fremfor  alt  i  Kristus  paa  Korset,  eller, 
som  vi  allerede  have  set  Exempler  paa,  i  Maria,  der  sørger  over  Kristi 
Død.  I  ældre  Tider,  i  det  15de  eller  endnu  i  Begyndelsen  af  det 
16de  Aarhundrede,  var  det  ikke  Skik  at  fremstille  hverken  den  korsfæstede 
eller  den  smertefulde  Maria  paa  denne  Maade.  I  Billeder  af  den  Slags 
Æmner  blev  Rubens's  Elev  van  Dyck  en  overordentlig  Mester.  Han  havde 
ikke  saa  meget  Blod  som  Rubens,  men  kildnere  Nerver,  og  hans  paa 
én  Gang  dybe  og  bløde  og  indsmigrende  Følelse  tilfredsstillede  hans  Tids- 
alder maaske  fremfor  nogen  anden  Kunstners  og  har  bidraget  meget  til 

at  give  den  dens  Præg.  Derom  kan  man  ogsaa  overbevise  sig  ved 
flere  Billeder  i  Galleriet  i  Antwerpen,  hvor  vi  standsede  sidst  i  Anled- 
ning af  Rubens's  Maleri,  især  ved  den  store  Gravlægning,  som  van  Dyck 
malede  til  Højalteret  i  Beguinerkirken  i  Antwerpen  (Fig.  53).  Maria  har 
her  Karakteren  af  en  ædel  og  fornem  Lady  af  nordisk  Byrd:  hun 


Fig.  54.    Rembrandt:  Kristi  Himmelfart.  Miinchen. 


vender  Ansigtet  med  de  skarpt  skaarne  og  fine  Træk  op  imod  Himlen 
og  gør  med  venstre  Haand  en  Bevægelse,  som  om  hun  viste  Gud  der- 
oppe hans  martrede  og  døde  Søn.  Og  fra  de  dybtliggende,  forgrædte 
Øjne  sender  hun  et  langt  Blik  derop,  et  Blik  som  en  sølvhvid,  bævende 
Maanestraale,  saa  sværmerisk  i  sin  Følelse  og  Tro,  at  det  synes,  som 
om  Aanden  havde  løsnet  sig  fra  Legemet  og  tog  sin  egen  Flugt  mod 
det  høje.  Det  er  skønt  og  sublimt;  men  det  er  i  høj  Grad,  hvad  man 
kalder  overspændt.  Buen  er  ved  at  briste;  men  da  slappes  den  ogsaa. 
Derefter,  i  Aarhundredets  sidste  Del,  bliver  Religionen  overvættes  kælen 
og  følsom :  man  bader  sig  i  søde  og  salige  Sværmerier  og  Længsler  efter 
en  fuldkommen  Hensynken  i  Guds  Væsen. 

De  nordlige  Nederlande,  Holland,  havde  som  bekendt  antaget  den 
reformerte  Tro  og  derved  i  mange  væsentlige  Henseender  brudt  med 
Kunstens  gamle  Traditioner.  I  deres  Kunst  har  ogsaa  den  borgerlige 
Side  Overvægten;  der  er  mindre  Plads  for  kirkelige  eller  rettere:  bibelske 
Æmner,  hvorfor  ogsaa  denne  Slags  Udtryk  forekommer  sjældnere.  Dog 
sætter  ogsaa  her  det  17de  Aarhundredes  almindehge  Aandsretning  mange 
Spor.  Blandt  Rembrandts  Kompositioner  er  der  vel  her  nærmest  Op- 
fordring til  at  minde  om  hans  Kristi  Himmelfart  i  Pinakotheket  i 
Miinchen  (Fig.  54,  henhørende  til  den  Række  temmelig  smaa  Malerier 
over  Æmner  af  det  nye  Testamente,  som  Kunstneren  malede  1633  for 
Prins  Frederik  Hendrik  af  Oranien).  Denne  himmelfarende  Kristus, 
som  staar  paa  en  Sky,  vilde  i  Henseende  til  Holdning  og  Bevægelse 
noget  nær  kunne  beskrives  med  de  samme  Ord  som  Tizians  Assunta- 
figur  i  Venedig;  Ligheden  er  paafaldende  nok  til  at  fremkalde  en  For- 
modning om ,  at  Rembrandt  ad  en  eller  anden  Vej  har  kendt  Tizians 
Maleri  fra  Kompositionens  Side.  Men  om  uselvstændig  Efterligning  er 
der  naturligvis  ikke  Tale;  og  Forskellen  mellem  de  to  Figurer  er  ikke 
mindre  mærkelig  end  Ligheden.  Den  beror  for  en  Del  paa,  at  den  hol- 
landske Kunstner  ikke  er  delagtig  i  Italienerens  plastiske  Skønhedssans: 
hans  Kristus  er  en  Hollænder  som  han  selv,  tungt  og  klodset  skabt  og 
aldeles  uden  Ynde  i  Linier  og  Bevægelser.  Men  tillige  har  Rembrandt 
stilet  mod  et  andet  Maal  end  Venetianeren;  og  i  Henseende  til  Ud- 
trykket hævder  hans  lille  Figur  alligevel  sin  Plads  ved  Siden  af  Tizians 
store:  der  er  en  imponerende  Myndighed  og  Højtidelighed  i  den  Maade, 
hvorpaa  Guds  Søn  her  udbreder  Armene  og  med  Blikket  genhilser 
Himlen,  hvor  han  hører  hjemme,  i  sejrrig  Følelse  af,  at  han  har  fuld- 
bragt sin  Mission  paa  Jorden. 

Tysk  og  engelsk  Kunst  kommer  i  det  17de  Aarhundrede  næsten 
ikke  i  Betragtning;  og  det  mærkeligste  og  selvstændigste  ved  den  franske 
—  vi  tale  jo  her  væsentlig  om  den  religiøse  Kunst  — ,  nemlig  Nicolas 
Poussins  nye,  rationelle  Klassicisme,  kunde  naturligvis  aldeles  ikke  være 
gunstigt  for  det  Udtryk,  vi  her  omhandle.  Derimod  har  den  spanske 
Billedhugger-  og  Malerkunst  stor  Betydning  for  dets  Historie.  Loyolas, 
den  hellige  Teresas  og  Michal  Molinos's  Fødeland  var  jo  Hovedarne- 
stedet for  den  ekstatiske  og  fanatiske  eller  sentimentale  Religiøsitet,  og 
derom  bærer  ogsaa  den  spanske  Kunst  fra  det  17de  Aarhundrede  til- 
strækkelig Vidne.  Kun  er  det  mærkeligt,  at  den  største  af  alle  spanske 
Kunstnere,  Velazquez,  som  dog  har  malet  ikke  faa  religiøse  Æmner,  saa 
godt  som  aldeles  ikke  har  fremstillet  denne  Slags  Udtryk*.  Og  dette 
er  saare  karakteristisk   for   denne    paa  en  Gang  stolte  og  prosaiske 

*  Den  eneste  Figur  af  Velazquez ,  hvorom  der  vel  i  denne  Sammenhæng  kunde 

være  Tale,  er  den  hellige  Paulus,  den  ældgamle  Eneboer  i  Ørkenen,   som  ser  op  imod 

Ravnen,  der  kommer  flyvende  med  Brødet,  med  den  rørende  Renhed  og  Troskyldighed 

Jul.  Lange:  Udvalgte  Skrifter.  II.  10 

Kunstner,  naar  man  betragter  ham  i  Forhold  til  hans  hele  Tidsalder: 
han  gik  jo  gennem  Livet  iført  en  Sejerskjorte  af  aandelig  Ædruelighed 
og  Sandhed,  som  var  uigennemtrængelig  for  al  den  svovlede  Ild  og 
Røg,  hvormed  han  paa  alle  Kanter  var  omgivet.  —  Men  forresten !  Hvo 
har  talt  Stjernerne  paa  Himlen,  og  hvo  har  talt  de  himmelvendte 
Blikke  i  den  spanske  Kunst:  i  den  hede  og  tørre  og  haarde  Riberas 
eller  i  den  ærlige  og  andægtige  Zurharans  eller  i  den  poetiske  og  elsk- 
værdige Murillos  —  for  ikke  at  tale  om  alle  de  andres!  Ejendommeligt 
for  de  spanske  Kunstneres  Behandling  af  dette  Udtryk  er  det  i  det  hele, 
at  de  mere  fordybe  sig  i  dets  mørke  Bund  end  fremhæve  dets  Lysside: 
der  er  en  forfærdende  og  storartet  Alvor  i  en  Figur  som  Zurharans 
knælende  og  bedende  Munk  (National  Gallery  i  London),  hvis  Ansigt 
ligger  i  mørk  Skygge  af  Munkekuttens  Hætte  og  som  »kalder  fra  Dybet 
paa  Herren«  (de  profundis  clamavi),  som  der  staar  i  den  130.  Salme. 
Ejendommeligt  er  det  ogsaa,  at  den  sjælelige  Luft  i  Udtrykket  —  om 
man  kan  kalde  det  saaledes  —  kun  sjælden  er  ganske  ren  i  den  spanske 
Kunst.  Der  er  en  bekendt  mærkelig  Træfigur  (af  Alonso  Cano?),  som 
forestiller  den  hellige  Franciscus,  staaende  saa  stiv  som  en  Pæl,  med 
Hænderne  stukne  ind  i  sine  Kutteærmer  og  stirrende  opad  mod  Himlen 
med  stive  Blikke,  næsten  sjælelig  udslukt  som  et  osende  Spedelys.  Nu 
kan  Luften  vel  andre  Steder  være  langt  behageligere:  i  Murillos  skønne, 
sværmeriske  Fantasier  er  den  som  den  fineste  Røgelseduft;  men  helt  fri 
og  sund  og  god  at  aande  er  den  næsten  aldrig. 

En  Gang  da  jeg  i  Louvre  sammen  med  en  aandrig  Ven  betragtede, 
de  udvalgte  Mesterværker  af  Malerkunst  i  Salon  carré,  blandt  andre 
Murillos  saakaldte  »Maréchal  Soults  Madonna«  —  det  berømte  Billede 
af  den  hellige  Jomfru  staaende  paa  Halvmaanen  i  Lysglans  mellem 
Natteskyer,  med  Hænderne  korslagte  over  Brystet  og  med  det  uskyldige 
Blik  svævende  opad,  selv  en  himmelsk  Vision  og  dog  med  Længsel 
efter  noget  endnu  højere*  — ,  sagde  min  Ven,  da  vi  forlod  det,  at  det 
dog  i  Grunden  lignede  »et  Chokoladepapir«.  Naa,  det  maatte  da  være 
meget  fin  Chokolade,  som  skulde  pakkes  ind  i  den  Slags  Papir.  Jeg, 
som  er  ældre  end  min  aandrige  Ven  og  ikke  saa  vidt  fremskreden  i 
Modernisme,  fralægger  mig  al  Delagtighed  i  hans  uærbødige  Idéassocia- 
tion. Men  jeg  tror  ikke,  at  han  staar  meget  ene  med  den  nu  for  Tiden, 
og  jeg  mener  ogsaa  at  forstaa  Meningen  deri.  Skylden  falder  blot  ikke 
paa  den  store  spanske  Mester  —  selv  om  dette  Maleri  i  Virkeligheden 
ingenlunde  er  hans  bedste  og  ikke  saa  ganske  frit  for  at  være  noget 
sødlig  koloreret  — :  Skylden  er  de  vindskibelige  Synderes,  som  i  vore 

hos  Alderdommen,  der  er  blevet  Barn  igen  (Galleriet  i  Madrid).  Man  kan  vel  sige,  at 
det  ikke  er  Himlen,  men  Ravnen  og  Brodet,  han  vender  Blikket  efter;  men  sjælelig  be- 
tragtet har  hans  Udtryk  dog  en  anden  Adresse. 

*  Billedet  tolkes  som  den  ubesmittede  Undfangelse  i  Henhold  til  Johannes's  Aaben- 
baring  12,  1 — 2. 

Dage  pynte  saavel  Chokoladepapirer  som  Svovlstikke-  og  Cigaretæsker 
med  Glansbilleder  af  kvindelige  Skønheder,  der  ogsaa  gerne  vende 
Øjnene  mod  Himlen;  thi  dette  Træk  er  nu  sunket  ned  til  at  være  en 
billig  Ingrediens  —  en  Slags  Sukker  eller  Chokolade  —  i  kvindelig  Til- 
lokkelse. Dog  er  denne  Art  af  Udtryk  heller  ikke  udgaaet  af  den  bedre 
Kunst  i  vor  Tid  —  der  vilde  være  en  Mængde  at  nævne,  hvis  man 
samlede  al  Ting  sammen.  Hvor  meget  nu  enkelte  af  os  end  kunne 
have  havt  Lejhghed  til  at  se  af  nyere  Kunst,  saa  er  der  ingen,  som 
kender  den  mere  end  i  Udtog.  Men  jeg  frygter  alligevel  ikke  for  at 
tage  fejl,  naar  jeg  paastaar,  at  der  i  de  sidste  200  Aar  ikke  er  fremstillet 
noget  opadvendt  Udtryk,  som  paa  nogen  Maade  kan  maale  sig  med  de 
ypperste  af  de  gamle,  Tizians  Assunta,  Rafaels  Cæcilie,  Rubens's  og  van 
Dycks  Mater  dolorosa  —  for  kun  at  nævne  de  allerypperste.  Naar  man 
finder,  at  Murillos  Madonna  minder  om  et  Glansbillede  —  hvad  skal 
man  saa  sige  om  Pierre  Prudhons  Marias  Himmelfart  (ligeledes  i  Louvre)? 
—  og  Prudhon  hører  dog  i  Sandhed  til  de  betydeligste,  de  genialeste 
Malere  fra  de  sidste  200  Aar. 

Nej,  Kunsthistorien  vidner  klart  nok  om,  at  dette  Udtryk  har  havt 
sin  Tid,  og  de  henrundne  Tider  komme  ikke  tilbage. 

Men  Sagen  er  jo  ogsaa,  at  der  i  det  himmelvendte  Udtryk  altid  er 
en  Ingrediens  af  noget  mythologisk,  hvad  enten  det  træffes  paa 
hedensk  eller  paa  kristelig  Grund,  eftersom  det  beror  paa  en  Forestilling 
om,  at  Guddommen  eller  Fuldkommenheden  eller  Saligheden  findes 
oventil,  i  Ordets  rent  fysiske  Betydning.  Der  kan  nu  ikke  tvivles 
om,  at  denne  Forestilling  er  meget  indgroet  i  Menneskeslægten,  hvilket 
vel  ogsaa  har  sine  gode  psykologiske  Grunde.  Der  kan  derfor  heller 
ikke  tvivles  om,  at  den  altid  vil  udøve  en  overordentlig  Magt  over 
Sindet,  og  at  derfor  den  gamle  Kunst,  der  har  bygget  paa  den,  ikke  vil 
blive  forældet.  Men  ikke  des  mindre  er  denne  Forestilling  ikke  rent 
religiøs,  men  delvis  mythologisk.  Og  derfor  er  det  himmelvendte  Ud- 
tryk heller  ikke  saa  meget  et  Udtryk  for  Religion  som  for,  hvad  man 
kan  kalde  Menneskehedens  utaalmodige  Idealisme.  Der  gives  en  ideal 
Trang,  som  taalmodig  stræber  frem  ad  den  lange,  lange  Vej,  som  med 
Sved  og  Møje  hugger  sig  gennem  Tjørnekrat,  i  Haab  og  Tro  paa,  at 
alt  efterhaanden  skal  blive  bedre  og  lysere.  Det  er  Virkelighedens,  Ar- 
bejdets, Tidens,  Villiens  Idealisme.  Men  Billedkunsten,  som  ser  alt  i 
Momentet,  er  den  rette  Tolk  for  Idealismens  Utaalmodighed,  der  ikke 
kan  undvære  at  se  Maalet  som  naaet,  selv  om  det  kun  er  i  en  fore- 
gribende Illusion,  der  ikke  kan  undvære  at  holde  Rast  paa  Vejen  for  at 
lade  Sukket  stige  op  mod  Himlen  og  Blikket  følge  det  derop  til  den 
store,  lyse,  aabne  Tumleplads  for  Fantasien.  Saa  længe  Dampen  arbejder 
inde  i  sin  Beholder,  er  den  virksom;  men  da  mærker  man  den  kun 
paa  det  Arbejde,  den  udretter;  naar  den  slipper  ud  i  det  frie,  bliver  den 
hørlig  og  synlig;  men  da  udretter  den  ikke  noget. 


ET  BLAD  AF  KOLORITENS  HISTORIE.  (1893.) 


At  Menneskehedens  Opfattelse  af  Farven  har  sin  Historie,  er  ikke 
noget  ganske  nyt,  men  er  dog  en  Sag,  som  uden  Tvivl  frembyder  et 
rigt  Stof  til  yderligere  Undersøgelser.  Og  det  følger  af  sig  selv,  at 
Kunstens  —  den  dekorative  Kunsts  og  særlig  Malerkunstens  —  Værker 
maa  være  de  vigtigste  Kilder  for  disse  Studier. 

Det  er  ikke  saa  længe  siden,  at  den  lærde  Verden  genlød  af  Stridig- 
heder om  den  oprindelig  af  Geiger  opstillede  Hypothese:  at  Menneske- 
hedens Sans  for  de  enkelte  Farver  var  udviklet  efterhaanden,  endog  i 
den  historiske  Tid,  og  at  man  navnlig  først  havde  lært  at  skelne  blaat 
som  særlig  Farve  senere  end  de  andre.  Ogsaa  om  dette  Problem 
aflægger  Kunstens  Historie  Vidnesbyrd,  der  vel  ikke  ganske  stemme 
med  Geigers  Betragtning,  men  som  unægtelig  gaa  ud  paa,  at  der  i  den 
tidligere  Oldtid  var  en  Tilbøjelighed  til  ved  Farvekompositioner  at  ude- 
lukke en  af  Hovedfarverne.  Men  det  var  ikke  altid  den  samme:  de 
gamle  asiatiske  Folk  —  Babyloniere,  Assyrere,  Persere  —  udelukkede 
gerne  rødt.  Grækerne  blaat.  Her  er  altsaa  Tale  om  en  Indskrænkning  i 
Valget  af  Farverne ;  men  den  betegner  næppe  et  naturgivet  Stade  i  Ud- 
viklingen af  Farvesansen:  den  er  snarere  frivillig,  et  parti  pris,  som 
gaar  ud  paa  at  give  den  hele  Farvevirkning  en  stræng  Stil,  en  harmo- 
nisk Holdning. 

Men  der  er  andre  historiske  Forandringer  i  Opfattelsen  af  Farven 
—  Forandringer,  ved  hvilke  der  ikke  spørges  om,  hvilke  Farver  der 
anvendes,  men  om  hvorledes  man  ynder  at  se  Farverne,  alle  Farver. 
Dette  hvorledes  er  især  givet  ved  det  Bindemiddel,  som  benyttes. 

Farvens  Bindemiddel  kan  vælges  efter  rent  praktiske  Hensyn :  Brugen 
af  Frescofarve  forudsætter,  at  man  maler  paa  en  Mur;  maler  man  paa 
Træ  eller  Lærred,  bruger  man  bl.  a.  Oliefarve.  Og  de  praktiske  Hensyn 
gøre  sig  allevegne  gældende:  naar  Oliemaleriets  første  kunstneriske  Ud- 
vikling skyldes  nederlandske  Kunstnere,  saa  havde  det  nordiske  Klima 
derved  sin  Betydning,  eftersom  Olien  skærmer  Maleriet  godt  mod  den 
fugtige  Lufts  opløsende  Indflydelse.  Dette  er  træffende  udviklet  af  de 
bekendte  Kunsthistorikere  Crowe  og  Cavalcaselle;  men  de  nægte  natur- 
ligvis ikke,  at  Oliemaleriet  ved  sin  Fremkomst  ogsaa  havde  en  anden 
Betydning  af  rent  kunstnerisk  Art  ved  at  give  Koloriten  en  særegen 

Karakter  og  Farven  en  ny  »Tone«.  Og  heri  er  der  noget,  der  svarede 
til  Tidsalderens  aandelige  og  kunstneriske  Krav.  Det  er  ikke  tilfældigt, 
at  Oliemaleriet  kommer  op  netop  ved  Overgangen  fra  Middelalderen  til 
den  nyere  Tid:  det  vilde  ikke  have  passet  for  tidligere  Tiders  Smag, 
Man  har  forhen  undertiden  ment,  at  det  antike  Voxmaleri  (det  »enkau- 
stiske«)  i  sin  Virkning  havde  nærmet  sig  til  Oliemaleriet;  men  det  he- 
kræftes  ikke  ganske  ved  de  nyere  Fund  af  græske  Voxmalerier:  deres 
Virkning  har  til  syvende  og  sidst  dog  mere  Lighed  med  den  antike 
Frescofarve  end  med  den  nyere  Tids  Oliefarve.  Hver  Tidsalder  og  hver 
Kunstskole  har  sin  Farvesmag. 

Hvad  jeg  paa  de  efterfølgende  Blade  har  forsøgt,  er  netop  at  be- 
stemme den  kunstneriske  Betydning  af  Oliemaleriets'  Gennembrud  i  Be- 
gyndelsen af  det  15de  Aarhundrede.  Men  for  at  opfatte  denne  rigtig  er 
det  nødvendigt  at  se  tilbage  ogsaa  til  nogle  rent  middelalderlige  Arter  af 
Maleri,  navnlig  Glasmaleri  og  Guldglansens  Anvendelse  i  Malerkunsten. 
Om  den  egentlige  Teknik,  den  kemiske  og  praktiske,  taler  jeg  her  saa 
lidt  som  muligt,  ingenlunde  fordi  jeg  undervurderer  dens  Betydning, 
men  fordi  jeg  kun  kunde  tale  derom  paa  anden  Haand,  øsende  af  Kilder, 
som  mine  Læsere  vilde  have  ligesaa  let  Adgang  til  som  jeg  selv.  Jeg 
finder  somme  Tider  Anledning  til  at  ønske,  at  Kunsthistorikere  vilde 
lade  være  med  at  skrive  saa  meget  om  Ting,  som  de  —  med  ganske 
enkelte  Undtagelser  —  ingen  selvstændig  Erfaring  kunne  have  om ;  og 
naar  jeg  for  mit  eget  Vedkommende  ønsker  at  sætte  mig  ind  i  et  særligt 
teknisk  Problem,  tyr  jeg  hellere  f.  Ex.  til  min  Ven  Maleri-Restauratoren 
end  til  Bøger.  Overhovedet  skriver  jeg  ikke  her  Specialafhandlinger  om 
hine  gamle  Arter  af  Malerkunst.  Men  ved  mine  Studier  af  den  gamle 
Kunst  har  der  i  adskillige  Aar  paatrængt  sig  mig  visse  Forestillinger  om 
de  kunstneriske  Maal,  som  vare  de  ledende  for  Malerkunstens  Udvikling 
paa  hint  mærkehge  Vendepunkt;  det  har  forekommet  mig,  at  der  er 
visse  Synspunkter,  som  derved  have  Betydning  og  fortjene  at  fremhæves, 
men  som  jeg  ikke  har  set  angivne  i  den  foreliggende  Litteratur.  Alene 
for  at  klare  dem  tager  jeg  her  til  Orde. 

L 

Glasmaleriet  og  den  middelalderlige  Kirkebygning  høre  aldeles 
sammen.  En  gothisk  Kathedral  har  mange  og  store  kunstneriske  Virke- 
midler, men  gør  alligevel  ikke  ret  sin  Virkning  uden  en  —  helst  oprin- 
delig og  fuldstændig  —  Besætning  af  Glasmalerier  i  Vinduerne;  og  de 
farvede  Ruder  trænge  atter  til  Kirkebygningen  og  høre  ingenlunde  hjemme 
i  et  Hverdagsrum,  et  Arbejdsrum,  hvor  alt  skal  ses  saa  prosaisk  og 
nøjagtig  som  muligt.  Og  endelig  er  Glasmaleriet  Middelalderens,  og  til- 
hører fremfor  alt  den  gothiske  Stil.  Vel  udøvede  man  ogsaa  senere  den 
Kunst  at  male  Glas  og  benyttede  hyppig  farvede  Ruder;  men  fra  Slut- 


137 


ningen  af  Middelalderen  at  regne  table  den  sin  oprindelige  og  ejendom- 
melige Stil  og  dannede  sig  efter  Maleriet  paa  Træ  eller  Mur  eller  Lærred, 
hvad  der  slet  ikke  egner  sig  for  den. 

Den  gothiske  Kirkebygnings  indre  Rum  er  højt  og  frit  og  luftigt: 
det  byder  gerne  Plads  i  Overflod  i  alle  Retninger.  Men  paa  den  anden 
Side  forlanger  det  dog  at  være  en  afsluttet  Verden  for  sig:  i  samme 
Øjeblik,  som  man  træder  over  dets  Tærskel,  skal  man  lade  den  Verden, 
der  belyses  af  det  klare,  naturlige  Sollys,  og  hvor  Dagens  Arbejde  fore- 
gaar,  fuldstændig  ude.  Man  vil  ikke  engang  have  Udsigt  gennem  et 
Vindue  til  den  blaa  Himmel;  thi  vel  er  Himlen  ikke  jordisk,  men  den 
er  dog  naturlig:  det  er  den,  der  hvælver  sig  derude  over  det  uindviede 
Liv,  over  Hedninger  saavel  som  over  kristne.  I  ældre  romansk  Stil 
dækkede  man  de  smalle  Vinduesaabninger  med  tynde  Stenplader,  som 
Lyset  delvis  kunde  gennemtrænge,  eller  med  forhængte  Tæpper.  Ogsaa 
Glasmaleriet  er  en  saadan  Grænse  for  Øjet:  det  farvede  Glas  kan 
endnu  tidt  minde  om  et  broget  Forhæng  og  er  traadt  i  Stedet  for  det. 

Men  disse  Tæppei*  ere  alligevel  ikke  Tæpper:  de  standse  vel  Øjet 
paa  dets  Vej  udad;  men  de  give  fuld  Adgang  for  Lyset  paa  dets 
Vej  indad  i  Kirkens  Rum;  for  dette  ere  de  netop  de  eneste  Lys- 
kilder, og  den  gothiske  Arkitektur  vil  have  aabne  og  fyldige  Lyskilder, 
brede  og  høje  Vinduer;  ja  i  dens  videre  Udvikling  mærker  man  endog 
en  stadig  tiltagende  Stræben  efter  at  forvandle  Mur  til  Vindue,  at  gen- 
nembryde enhver  Begrænsningsflade,  der  ikke  netop  gør  Tjeneste  som 
en  lodret  Bærer.  Man  kan  nu  lade  sig  nøje  med  ensfarvet  Glas,  Gri- 
saillevinduer  med  simple  Ornamentmønstre,  der  afværge  ethvert  Indtryk 
af,  hvad  der  er  eller  foregaar  udenfor,  men  tillader  Lyset  lidt  afdæmpet 
at  trænge  igennem.  Men  heller  vil  man  dog  have  Glas  med  rige,  mang- 
foldige, dybe,  stærke  Farver,  der,  idet  de  standse  Synet  paa  dets  Vej,  til- 
lige byde  det  Billeder  at  se:  enkelte  Skikkelser  eller  fyndige  Optrin, 
tegnede  med  stærke,  simple,  endog  grove  Træk. 

Slige  Billeder  staa  da  som  noget,  der  gør  et  aldeles  forskelligt  Ind- 
tryk fra  alt,  hvad  man  kender  i  den  virkelige  Verden.  Man  faar  en 
anden  Himmel  bag  Vinduet  i  Stedet  for  den  naturlige,  et  overjordisk 
Himmerige;  og  derfra  træde  disse  Skikkelser  som  himmelske  Gæster 
frem  i  Kirkens  høje  Aabninger,  straalende  og  lysende  som  intet  andet 
derinde.  Thi  idet  Lyset  gennemtrænger  det  farvede  Medium,  mætter  det 
Farven  med  Lysstraaler  i  en  ganske  anden  Grad,  end  naar  det  tilbage- 
kastes fra  en  Overflade,  om  den  end  er  malet  med  nok  saa  livlige  og  fyrige 
Farver.  Man  kender  denne  Modsætning  fra  den  almindehge  Erfaring 
ude  i  Naturen:  se  det  unge  Bøgeløv  imod  Solen,  saa  at  dennes  Straaler 
gennemtrænge  det  paa  deres  Vej  til  Øjet,  og  se  det  atter  i  modsat  Ret- 
ning af  Solen,  saa  at  Lyset  blot  tilbagekastes  fra  Overfladen  —  hvor 
forskellig  er  ikke  Virkningen !  Det  første  er  Poesi,  Lyrik,  det  andet  Prosa. 
Det  gennemfaldende  Lys  hæver  altid  Farven  til  en  mægtigere 

Potens;  de  farvede  Lysstraaler  virke  intensivere  paa  Nerverne,  idet  Øjet 
rettes  imod  Lyskilden  selv.  Den  Verden  og  de  Skikkelser,  som  vi  se  op 
til  mod  Kirkens  Glasmalerier,  have  da  en  ny  Natur,  hvor  Lyset  ikke 
falder  udenfra  over  Genstandene,  men  er  optaget  i  dem  og  helt  gennem- 
trænger dem.  Her  se  vi  for  vore  Øjne,  hvad  man  kan  kalde  »forklarede 
Skikkelser«  —  et  Begreb,  der  ellers  selv  kan  trænge  til  Forklaring,  ug 
som  maaske  aldrig  uden  Glasmaleriets  Hjælp  ret  vilde  have  fundet  Ind- 
gang i  Menneskenes  Tanke.  Al  Forestilling  om  Virkelighed  er  stødt  fra 
Tronen:  alt  er  blevet  unærmeligt,  urørligt,  oversanseligt,  men  saligt  og 
herskende  over  Beskuerens  Sjæl. 

Dette  er  noget,  som  Middelalderens  Kunst  har  følt  sig  frem  til  i 
Løbet  af  flere  Menneskealdre:  man  kan  ikke  paapege  nogen  enkelt 
Kunstner  som  Ophavsmand.  Selve  Bevidstheden  om,  at  man  —  allerede 
fra  den  romanske  Stils  Periode  —  havde  dette  Middel  til  sin  Raadighed, 
og  Følelsen  af  dets  Magt  over  Sindet  har  uden  Tvivl  i  høj  Grad  virket 
med  til,  at  man  skred  videre  og  videre  frem  i  Retning  af  at  udvide 
Vinduerne,  hvilket  atter  bidrog  saa  meget  til  at  omskabe  hele  Bygnin- 
gens Konstruktion.  Men  uagtet  her  ikke  kan  være  Tale  om  Enkelt- 
mands Opfindelse,  maa  man  dog  anse  den  Tanke  at  benytte  det  gennem- 
faldende  Lys  til  farvet  Billede  og  at  anbringe  Maleriet  i  Rummets  Lys- 
kilde for  en  af  de  mærkeligste  Ytringer  af  menneskelig  Genialitet  og 
som  en  af  Middelalderens  genialeste  kunstneriske  Gerninger.  Det  behøver 
jo  ikke  at  udvikles,  at  denne  Kunst  virker  med  ligesaa  naturlige  Midler 
som  enhver  anden:  det  geniale  bestaar  i,  at  Middelalderens  Mennesker 
ifølge  den  fremherskende  Aandsretning  fandt  et  naturligt  Middel  til  at 
give  Indtrykket  af  det  overnaturlige.  Man  gjorde  det  overnaturlige  ind- 
lysende, i  Ordets  bogstavelige  Forstand.  Paa  den  tætte  Flade  kan 
man  med  paalagte  Farver  vel  ogsaa  fremkalde  Forestillingen  om  him- 
melske Skikkelser  og  Scener  —  hvad  saa  mangen  stor  Maler  fra  Middel- 
alderen eller  Renæssancen  har  bevist  — ,  og  det  kan  gøres  med  langt 
større  Finhed  i  Gennemførelsen  af  Figurerne,  end  Glasmaleriet  kan  naa; 
men  det  kan  aldrig  ske  paa  den  umiddelbare  og  Sjælen  overvældende 
Maade  som  ved  dette.  Her  er  Skikkelsen  født  overnaturlig,  blot  i 
Kraft  af  Kunstmidlet. 

Inde  i  Kirken  fremkalder  det  malede  Glas  en  let,  mild,  farverig 
Skumring,  som  dæmper  Indtrykket  af  Virkeligheden,  selv  om  man  ikke 
ser  op  imod  Ruderne.  Genstandene  i  Rummet,  Arkitekturens  Former 
eller  de  levende  Mennesker,  som  færdes  derinde,  træde  ikke  saa  legemlig, 
haandgribelig  frem  i  Lyset,  som  de  vilde  gøre  i  det  naturlige,  klare 
Dagslys.  Der  hviler  en  Tone  over  det  hele,  en  Slags  Røgelseduft  for 
Synet.  Der  er  ikke  engang,  som  i  Bøgeskoven,  Solpletter  over  Gulvet; 
og  det  ægte  gamle  Glasmaleri  kaster  aldrig  hine  stygge  Pletter  eller 
Skjolder  af  stærke  Kulører,  som  det  eftergjorte  moderne  —  det  vil  sige 
de  daarligere  Arter.    Fra  Ruderne  gaar  alt  Lyset  videre  i  brudt  og  op- 

løst  Tilstand.  Og  i  Modsætning  til  denne  Dæmring  gøre  Vinduernes 
Billeder  og  Ornamenter  sig  gældende  med  en  forhøjet  Lysstyrke  og  dra- 
gende Magt  over  Øjet.  Modsætningen  fremtræder  især  med  gribende 
Virkning  henimod  den  hældende  Dag.  Da  bliver  Skumringen  forneden 
stærkere  og  stærkere,  alt  imedens  Glasmalerierne  deroppe,  idet  de  fange 
og  beholde  Lysets  sidste  Straaler  udenfra,  tiltage  i  Lys-  og  Farvestyrke. 
Der  gives  i  hele  den  synlige  Verden  næppe  noget  mægtigere  Stemnings- 
indtryk  end  det,  man  modtager  af  et  stort,  gothisk  Kirkerum  henad  Aften, 
naar  alt  i  Rummet  kun  skimtes  utydeligt  i  Mørket,  og  Øjet  næsten  ikke 
kan  se  andet  end  hine  klare,  lysende  Skikkelser,  som  svæve  foroven  i 
strænge,  højtidehge  Rækker,  eller  i  mystiske  Liniekombinationer  som  i 
det  store  Rosevindue  i  Vest,  som  Aftensolen  brænder  igennem.  Da  gaar 
der  Ild  i  Følelsen,  og  alle  Farver  synge  og  juble  og  hulke.  Det  er  i 
Sandhed  »en  anden  Verden«. 

Overhovedet  forhøjes  eller  dæmpes  Virkningen  af  Glasmaleriet  meget 
følelig  efter  Vinduernes  Stilling  til  Verdenshjørnerne.  Paa  sin  daglige 
Vandring  over  Himlen  spiller  Solen  paa  Kirkens  Besætning  af  farvede 
Vinduesruder  som  paa  et  Instrument:  medens  nogle  straale  med  den 
hedeste,  fyrigste  Pragt  i  det  mægtigste  fortissimo  af  Farve,  staa  andre, 
navnlig  paa  den  nordlige  Side,  køligere  og  mere  dæmpet.  Tager  man 
Plads  i  Hovedskibet  i  Kathedralen  i  Chartres,  har  man  til  venstre,  i  en 
Krog  af  Koromgangen,  et  sælsomt^  stemningsfuldt  Skue.  Omgivelserne 
ere  endog  midt  paa  Dagen  helt  dunkle.  Forneden  er  der  mange  Kerter, 
Hængelamper,  blank  Forgyldning  og  anden  skærende  Glans:  der  holdes 
en  særlig  Kultus  for  Jesu  hellige  Hjerte  eller  deslige,  som  i  Reglen 
samler  mange  Folk.  Glasmalerierne  i  det  store  Vindue  bag  Alteret  i 
denne  nordlige  Krog  staa  kun  lidet  lysere  end  de  dunkle  Omgivelser, 
men  klare,  dybe,  rigt  tindrende,  brogede  i  Farven.  Man  øjner  den  deko- 
rative Inddeling,  Cirkler  og  geometriske  Figurer,  men  aner  kun  Bil- 
lederne. Det  er  som  en  utydelig  hviskende  Tale  om  himmelske  Hem- 
meligheder. Medens  alt  det  andet,  om  end  utydelig  nok,  taler  et  Sprog 
til  Følelsen,  som  man  mener  at  have  lært  her  paa  Jorden,  taler  Glas- 
maleriet et  helt  forskelligt  Tungemaal,  en  Slags  himmelsk  Kaldæisk  — 
et  af  de  Sprog,  som  bleve  indgivne  Apostlene,  naar  de  »talte  med  Tunger«, 
men  som  gaa  over  andre  Menneskebørns  Forstand. 

Ligesom  den  gothiske  Bygningsstil  er  ogsaa  Glasmaleriet  en  over- 
vejende fransk  Kunst,  og  endnu  den  Dag  i  Dag  finder  man  de  skøn- 
neste Exempler  paa  den  i  Frankrig.  Efter  min  Erfaring  er  det  Kathe- 
dralerne  i  Poitiers,  Tours,  le  Mans,  Chartres,  Laon,  Troyes  eller  den 
ældre  Kathedral  (S.  Remy)  i  Reims,  som  gøre  det  største  Indtryk  ved 
deres  gamle  Glasmalerier.  Kathedralen  i  Bourges,  som  nyder  en  særlig 
Berømmelse  for  denne  Art  af  Kunst,  er  jeg  desværre  ikke  naaet  til  at  se. 

Men  blandt  de  store  Kirkebygninger,  i  hvilke  Gothikens  Kunst  ud- 
folder sig  rigest  og  med  den  mægtigste  Virkning,  gives  der  dog  næppe 

en  eneste,  hvor  den  oprindelig  tilsigtede  Virkning  af  Glasmaleri  er  fuld- 
stændig opnaaet,  end  sige  fuldstændig  bevaret.  I  sin  Stræben  mod  Himlen 
og  sin  dristige,  ideelle  Trods  mod  allehaande  jordiske  og  materielle  Vil- 
kaar  kom  Gothiken  jo  idelig  til  kort  og  blev  sat  i  Skak  af  Livets  Prosa, 
af  Tyngdens  Love  eller  af  Pengenes  Utilstrækkelighed.  Saaledes  gik  det 
med  de  store  Bygninger  selv  —  det  er  jo  f.  Ex.  kun  rent  undtagelsesvis, 
at  de  have  faaet  Taarne  efter  den  oprindelige  Plan  — ,  og  saaledes  gik 
det  ogsaa  med  Glasmalerierne,  som  altid  have  været  kostbare:  en  fuld- 
stændig Besætning  til  en.  større  Kirkebygning  har  i  Middelalderen  som 
nu  til  Dags  krævet  overordentlige  Ofre.  Og  dertil  kommer  endnu  for  os 
de  slemme  Følger  af  en  anden  af  Glassets  Egenskaber:  at  det  er  skørt 
og  kun  gør  svag  Modstand  mod  Vold  i  krigerske  og  revolutionære  Tider. 

Allevegne  finde  vi  da  almindelige  farveløse  Ruder,  der  give  fri  Ad- 
gang for  det  naturlige  Dagslys,  i  de  samme  Bygninger,  hvor  vi  finde 
Vinduer  med  gamle  Glasmalerier  enkeltvis  eller  i  større  Rækker.  Men 
intet  mærkes  tydeligere  eller  for  den  kunstneriske  Følelse  pinligere  end 
et  saadant  Brud  paa  Konsekvensen,  hvad  der  ogsaa  er  let  at  forstaa 
ifølge  Glasmaleriets  oprindelige  Betydning,  som  vi  ovenfor  have  ud- 
viklet. Det  kræver  det  fulde  og  ubeskaarne  Herredømme  over  Ind- 
trykket. Naar  den  naturlige  Verden  skal  lukkes  ude  og  erstattes  med 
en  overnaturlig,  saa  virker  endog  kun  et  enkelt  Indbrud  af  det  rene 
Dagslys  som  en  Spand  koldt  Vand  over  Hovedet.  Hvad  der  savnes,  vil 
maaske  efterhaanden  kunne  afhjælpes  til  Fordel  for  Virkningen  af  de 
herlige  gamle  Bygninger,  idet  man  i  vor  Tid,  i  det  mindste  i  Frankrig, 
har  opnaaet  en  saadan  Færdighed  i  at  eftergøre  det  gamle  Glasmaleri, 
at  endog  det  erfarneste  Øje  ikke  kan  skelne  imellem,  hvad  der  er  gam- 
melt og  hvad  der  er  nyt*  —  om  vor  Tid  ikke  gør  nogen  Uret  mod  sig 
selv  ved  at  ofre  saa  megen  Tid  og  Flid  paa  Opgaver,  der  egentlig  ligge 
den  saa  aldeles  fjernt,  er  et  andet  Spørgsmaal.  I  enkelte  Hovedkirker 
af  særlig  central  Betydning  som  Notre-Dame  i  Paris  eller  Domkirken  i 
Koln  har  man  ogsaa  gennemført  en  fuldstændig  eller  næsten  fuldstændig 
Restauration  af  Glasmalerierne,  for  ikke  at  tale  om  de  mindre  Bygninger 
som  Sainte-Chapelle  i  Paris.  Men  man  synes  alligevel  ikke  altid  at 
forstaa,  hvilken  ømtaalig  Kunst  man  har  at  gøre  med.  I  Notre-Dame 
har  man  for  Ventilationens  Skyld  indrettet  Trækruder  i  selve  Højkorets 
smukke  farvede  Vinduer,  Maalet  for  alles  Blikke.  Det  kan  være  meget 
praktisk  og  prisværdigt  fra  et  hygieinisk  Synspunkt;  men  der  behøves 
ikke  mere,  end  at  man  lader  en  saadan  Række  Trækruder  staa  aabne, 
for  grusomt  at  forstyrre  al  Illusion  —  ikke  alene  af  Middelalderen,  men 

*  Det  er  den  største  Kender  af  Middelalderens  franske  Kunst,  Viollet  le  Duc,  som 
indrømmer  dette  {Dictionnaire  de  l'architecture  franc.  IX,  384,  Art.  Vitrail).  For  mit  eget 
Vedkommende  har  jeg  ogsaa  engang  imellem  ladet  mig  skuffe  af  moderne  Eftergørelser. 
I  det  hele  kan  der  dog  næppe  være  Tvivl  om,  at  det  moderne  Arbejde  er  noget  pænere 
og  regelmæssigere,  især  i  Anlægget  af  Blyfugerne,  end  det  gamle. 

ogsaa  (hvad  der  har  langt  mere  at  betyde)  af  det  overjordiske.  Og  hvad 
skal  man  overhovedet  med  Glasmalerier,  naar  man  ikke  vil  overholde 
denne  Illusion? 

II. 

Jeg  har  i  det  foregaaende  fremhævet  Modsætningen  mellem  Farven 
ved  tilbagekastet  og  ved  gennemfaldende  Lys  og  det  sidstes  højere  Farve- 
potens. Men  ogsaa  det  Lys,  som  kastes  tilbage  fra  en  uigennemsigtig 
Overflade,  kan  blive  en  afledet  Kilde  for  Lyset,  nemlig  naar  Overfladen 
er  mere  eller  mindre  blank  og  afspejler  Lyskilden.  Det  er  denne  Af- 
spejling, vi  kalde  Glans. 

Med  Hensyn  til  sin  maleriske  Betydning  er  Glansen  af  to  forskellige 
Arter.  Ved  de  fleste  Stoffer,  der  af  Naturen  have  eller  ved  Polering  kunne 
faa  en  blank  eller  halvblank  Overflade,  tager  Glansen  Farve  ikke  efter 
Stoffet  selv,  men  efter  Lyskilden.  Det  klare  Dagslys  afspejler  sig 
med  en  og  samme  hvidlige  Glans  i  poleret  Sten  eller  Træ  af  hvilken- 
somhelst  Farve,  i  allehaande  Vædsker  saavel  som  i  alle  fedtede,  gla- 
serede og  ferniserede  Overflader.  Det  er  en  dagligdags  Glans,  som  kun 
har  liden  koloristisk  Værdi,  ja  som  endog  kan  gøre  den  maleriske  Virk- 
ning slem  Fortræd.  En  ganske  anden  æsthetisk  Betydning  har  den  Art 
af  Glans,  som  tager  Farve  efter  Stoffet,  hvori  Lyset  afspejler  sig, 
og  som  altsaa  fremhæver  —  forherliger  kunde  man  sige  —  dettes  Ejen- 
dommelighed. Men  det  er  kun  særegne  og  privilegerede  Stoffer,  der 
glinse  paa  denne  Maade,  navnlig  Metallerne  og  tillige  Silke.  Det  er  de 
egentlige  PragtstofFer.  Endog  ved  de  hvidlige  eller  graalige  Metaller  som 
Sølv,  Bly,  Tin,  Zink,  Jern,  Kviksølv  fornemmes  denne  Særegenhed  ved 
Metallerne  ikke  tydelig  for  den  grovere  Iagttagelse:  Glansen  i  dem  hen- 
hører vel  egentlig  til  den  sidstnævnte  Art,  men  forvexles  let  med  den 
første.  Derimod  gør  den  for  Metallerne  ejendommelige  Glans  en  meget 
kraftig  Virkning  ved  de  stærkere  farvede  som  Kobber  og  Guld.  Se  f.  Ex. 
den  blanke  Flade  af  et  Kobberkar  med  dets  Rigdom  af  mørke  og  lyse 
Toner,  som  alle,  hver  paa  sin  Maade,  have  den  ejendommelige  røde 
Kobberfarve,  men  med  overordentlig  Forskel  i  Henseende  til  Lyshed  og 
Valør  lige  fra  de  dybe  og  dumpt  brummende  Toner  til  de  højt  og  lydt 
skingrende.  Her  kan  man  da  atter  med  Rette  tale  om  højere  Farve- 
potenser og  om  en  dertil  svarende  forstærket  Virkning  af  Farverne  paa 
Nerver  og  Sjæl.  Den  i  Farve  skinnende  Glans  er  Farvens  Fest:  den 
henriver  til  Studsen  og  Beundring,  den  lokker  Synet  til  sig,  som  Lyset 
lokker  Møllene,  og  den  fremkalder  en  mild  Hypnotisme.  Og  det  er 
dette,  som  har  gjort  den  saa  kær  for  Middelalderen. 

I  Maleriet  benyttes  blandt  de  glinsende  Metaller  saa  godt  som  alene 
Guldet.  Dets  Glans  har  en  lysere,  højere,  festligere  Tone  end  Kobberet; 
medens  dette  er  som  den  dunkle  Glød,  er  Guldet  som  den  klare  Lue. 
Hertil  kom  desuden  Guldets  kemiske  Uangribelighed  og  deraf  følgende 

Uforanderlighed  af  Farven  og  dets  Hæder  som  det  kostbareste  og  her- 
ligste og  de  spekulative  og  symbolske  Forestillinger,  som  derved  knyttede 
sig  til  det.  Jorden  gemmer  Guld  ligesom  et  Oplag  af  Lys,  som  en  Skat 
fra  Solen.  Allerede  i  ældgamle  Dage  er  i  Østerland  Forgyldningen  anset 
for  Solens  Farve,  og  Europas  Alkymister  i  Middelalderen  og  senere  Tider 
kaldte  Guldet  Sol  eller  »Solens  Søn«  og  »Ildens  Fader«. 

Ved  nøjere  Eftersyn  vil  man  uden  Tvivl  finde  Guldglans  anvendt  i 
Kunsten  blandt  alle  Folk,  som  overhovedet  have  havt  Adgang  til  Guld. 
Hvor  glinser  ikke  Guldet  fra  den  indiske  og  øvrige  østasiatiske  Kunst! 
Ogsaa  Ægyptere  og  Grækere  anvendte  det,  dog  ikke  saa  meget  i  den 
egentlige  Maler-  og  Billedhuggerkunst  —  i  alt  Fald  ikke  i  den  gode  Tid  — 
som  i  Dekorationen.  Man  maa  antage,  at  Grækerne  i  deres  store  krys- 
elefantine  Statuer  fra  Kunstens  ypperste  Periode,  som  Fidias's  Zeus  i 
Olympia  og  Athene  Parthenos  eller  Polyklets  Hera  i  Argos,  ikke  have 
ladet  Guldet  glinse  synderlig,  men  at  Metallet  har  staaet  mat  i  mild 
Harmoni  med  Elfenbenets  nærbeslægtede  Farve.  I  den  højere  græske 
Malerkunst  er  Forgyldning  næppe  bleven  anvendt;  først  i  Malerier  fra 
den  senere  Oldtid,  da  Aandsretning  og  Smag  blev  overvejende  romantisk, 
som  i  de  græske  Portrætter  fra  ægyptiske  Grave,  finde  vi  Guldgrund  bag 
de  med  Voxfarve  udførte  Figurer  og  Hoveder.  Derefter  anvendes  Guld- 
grund og  anden  Forgyldning  i  Maleriet  hele  Middelalderen  igennem  —  i 
italiensk  og  byzantinsk  Kunst  saavel  som  i  det  vestligere  og  nordligere 
Europas  —  og  maa  anses  for  et  af  de  mest  karakteristiske  Symptomer 
paa  denne  Periodes  Smag  for  Farven.  Guldet  faar  større  og  større 
Raaderum  indtil  Begyndelsen  af  det  15de  Aarhundrede,  da  Oliemaleriet 
vandt  Sejr:  saa  indskrænkes  dets  Herredømme  i  Malerkunsten  meget 
betydelig,  uden  at  det  dog  endnu  helt  fjernes  derfra.  I  Løbet  af  det 
16de,  17de  og  18de  Aarhundrede  gaar  det  efterhaanden  saa  godt  som 
helt  af  Brug  paa  selve  Maleriets  Flade.  Først  i  vort  Aarhundrede  er 
Forgyldningen  atter  genoptaget  i  Malerier  af  romantisk  Retning  ifølge 
Bestræbelserne  for  at  naa  helt  tilbage  hinsides  det  Grundlag,  som  blev 
lagt  for  den  moderne  Malerkunst  i  Begyndelsen  af  det  15de  Aarhundrede. 

Naar  vi  nu  særlig  fæste  Blikket  paa  Forgyldningens  rette  Glans- 
periode i  Malerkunsten,  Tiden  omkring  Aar  1400,  ville  vi  snart  opdage, 
at  Meningen  med  den  ikke  altid  er  den  samme,  men  maa  opfattes  fra 
forskellige  Synspunkter. 

For  det  første  anvendes  den  rent  symbolsk  for  at  betegne  det 
overnaturlige  i  Modsætning  til  det  naturlige.  Saaledes  kan  man  finde 
Billeder  af  Kristi  Forklarelse  paa  Bjerget  —  jeg  tænker  særlig  paa  et 
malet  Alter  fra  Clairvaux  i  Museet  i  Dijon,  fra  1421  — ,  hvor  Kristi 
egen  Figur,  forsaavidt  som  den  ikke  dækkes  af  Klædebonnet,  altsaa 
Ansigt,  Hænder,  Fødder,  er  forgyldt,  medens  de  øvrige  Figurer  ere 
malede  med  naturlige  Farver.  Her  betegner  Guldglansen  altsaa  den 
himmelske  Forherligelse.    Og  i  denne  Mening  anvendes  den  ogsaa,  som 

vi  strax  skulle  se,  paa  andre  Maader  og  i  langt  videre  Omfang,  dog  for 
det  meste  saaledes,  at  ogsaa  andre  Hensyn  kunne  have  gjort  sig  gældende. 

Men  man  kan  ogsaa  betragte  Sagen  fra  et  rent  andet  Udgangspunkt; 
thi  hyppig  benyttedes  Forgyldningen  uden  Tanke  om  Symbolik  i  den 
mere  prosaiske  Hensigt  at  gengive  Ting,  som  skulle  tænkes  ud- 
førte af  Guld  eller  forgyldte:  Kroner,  Troner,  Smykker,  indvirket 
Guld  i  Tøjer  og  Tæpper  o.  desl.  Det  er  et  Træk  af  et  barnligt  Udvik- 
lingstrin, ja  af  en  grov  Realisme,  kunde  man  sige,  saaledes  at  give  Bil- 
ledet af  et  Stof  ved  at  klæbe  noget  af  det  samme  Stof  paa  Maleriets 
Flade.  Og  for  den  maleriske  Opfattelse  er  der  noget  barbarisk  deri;  thi 
det  glinsende  Guld  vil  aldrig  ret  forliges  med  de  andre  Farver,  men 
bliver  staaende  iblandt  dem  som  et  fremmed  Element.  Alligevel  er  det 
denne  Anvendelse  af  Forgyldning,  som  —  netop  fordi  den  er  realistisk 
ment  —  længst  er  blevet  fortsat  under  Malerkunstens  videre  Udvikling 
i  Renæssancen;  og  enkelte  meget  overlegne  Teknikere  have  endog  for- 
staaet  at  afvinde  den  visse  Fordele.  Som  Exempel  kan  anføres,  at 
Hans  Holbein  d.  y.  paa  det  ægte  Exemplar  af  den  berømte  »Borge- 
mester Meyers  Madonna«  fra  1526  (i  Storhertugens  Privatbolig  i  Darm- 
stadt) har  anbragt  virkelig  Forgyldning  baade  i  Madonnas  Krone  og  i 
Ilendes  gule  Ærmer,  hvor  fine  Guldtraade  ere  benyttede  til  at  gengive 
Glansen  af  Atlask  eller  Brokade,  hvilket  ogsaa  er  opnaaet  med  raffineret 
Effekt,  men  dog  ikke  uden  den  Haardhed  i  Virkningen,  som  er  uundgaae- 
lig,  hvor  man  sætter  Guld  mellem  andre  Farver.  Et  andet  Exempel,  der 
endog  næsten  er  et  Aarhundrede  senere,  ejer  det  danske  Billedgalleri  i 
Paul  van  Somers  store  Portrætbillede  af  Karl  I  Stuart  som  Prins  af 
Wales;  Maleriet,  der  endnu  bærer  Præg  af  den  nederlandske  Malerkunst 
før  Rubens,  er  egentlig  et  temmelig  aandløst  Arbejde,  men  udmærker 
sig  ved  sin  prunkende  Virkning. 

Men  hvad  der  i  denne  senere  Tid  kun  er  en  Undtagelse,  er  i  Middel- 
alderens Malerkunst  Regel.  Og  idet  denne  Kunst  uafladelig  færdes  i  en 
Verden,  som  beherskes  af  en  æventyrlig  Fantasi  og  ikke  er  den  nøj- 
somme Virkeligheds  Love  undergivet,  har  den  ligesaa  let  som  Kong 
Midas  ved  at  forvandle  Tingene  til  Guld.  Den  prosaiske  Forstand  kan 
forundret  spørge,  hvorfor  den  eller  den  Genstand  skal  være  af  Guld; 
men  man  mærker  snart,  at  Guldet  paa  Maleriets  Flade  just  ikke  altid 
skal  forstaas  som  en  Paastand  om,  at  den  fremstillede  Ting  ogsaa  har 
været  af  Guld;  men  at  det  er  der  for  at  give  Fladen  dekorativ  Pragt  og 
den  fremstillede  Scene  en  varm  og  festlig  straalende  Stemning.  I  Perioden 
omkring  Aar  1400  er  Guldglansen  tidt  hele  Maleriets  Hovedfarve.  For- 
gyldte ere  ikke  alene  Baggrund,  Glorier,  Kroner  og  allehaande  Ting  efter 
Malernes  undertiden  meget  lunefulde  Valg ;  men  der  gives  Malerier,  hvor 
alle  Personernes  Klæder  ere  forgyldte;  det  er  endog  det  almindeligste 
paa  de  udskaarne  Alteres  Statuetter.  For  at  undgaa  Ensformighed  ud- 
viklede Middelalderens  Kunst  en  hel  Del  tekniske  Fremgangsmaader  til 

144 


en  afvexlende  Behandling  af  den  forgyldte  Flade;  man  indprikkede  eller 
indridsede  Mønstre  med  Punselen,  lod  Fladen  snart  staa  luende  blank, 
snart  kornet,  meddelte  Guldglansen  forskellige  Farveskær,  lod  Guldet 
ikke  alene  staa  som  sammenliængende  Flade,  men  undertiden  kun  som 
Prikker,  Stjerner,  Straaler,  Linier  imod  mørkere  Farver.  Alt  sligt  kan 
gøre  sin  Virkning  i  en  begavet  Kunstners  Haand;  men  det  hører  til  den 
Slags  Ting,  som  maa  ses,  og  som  det  ikke  nytter  nøjere  at  beskrive. 

Idet  man  altsaa  gik  langt  ud  over  enhver  realistisk  Mening  for  at 
løfte  Indtrykket  op  over  Jorden  og  Virkeligheden,  nærmer  man  sig  atter 
til  Guldglansens  symbolske  Betydning.  Dette  gælder  da  særlig  om  Male- 
riets forgyldte  Baggrund  (Guldgrunden).  I  mangt  et  middelalderhgt 
Maleri  er  Meningen  med  Guldgrunden  uomtvistelig  at  give  et  Billede  af 
Guds  Rige,  den  himmelske  Kærhgheds  Ild  (empyreumj,  hvori  Saligheden 
aander.  Ogsaa  den  jordiske  Flamme,  f.  Ex.  fra  en  Kerte,  kan  man  se 
gengivet  ved  Forgyldning  imod  mørkere  Farver;  men  i  Himlen,  de  sa- 
hges  Bolig,  er  Atmosfæren  en  eneste  Ild.  Dens  religiøse  Betydning  faar 
man  maaske  mest  levende  kommenteret  ved  Læsningen  af  Dantes  divina 
commedias  sidste  Del,  Paradiset,  en  Digtning,  der  selv  er  som  et  Maleri 
paa  Guldgrund.  Guldets  skarpe  Skær,  en  Afspejling  af  Lyset  fra  Himlen, 
er  som  den  salige  Beatrices  Smil,  der,  hvis  hun  ikke  dæmpede  dets  Glans, 
vilde  ramme  Seerens  Aand  som  Lynet,  der  spalter  Træet  (par.  canto  XXI). 
En  udelukkende  symbolsk  Betydning  har  Guldglansen  i  Helgenglorien, 
der  jo  er  som  en  udskaaret  Del  af  en  hel  Guldgrund,  det  vil  sige  af  den 
himmelske  Glans,  der  følger  de  hellige  ogsaa  paa  Jorden  som  Betegnelse 
af  deres  Værdighed.  Dog  har  Guldgrunden  i  Middelalderens  Kunst  ikke 
alene  Betydning  af  Empyreet;  i  en  stor  Mængde  Tilfælde  træder  den  i 
Stedet  for  den  jordiske  Luft,  idet  de  enkelte  Ting  og  Figurer  paa  Billedet 
ere  malede  med  naturlige  Farver,  medens  alt  det,  som  den  senere  Kunst 
vilde  male  som  Luft,  er  gengivet  ved  Forgyldning.  Det  kommer  af,  at 
Middelalderens  Fantasi  overhovedet  levede  lig  en  Salamander  i  et  ild- 
svangert Medium  og  ikke  drog  nogen  ret  kritisk  Grænse  imellem,  om 
den  færdedes  i  Himlen  eller  paa  Jorden.  Man  krævede  i  hvert  Fald  de 
forhøjede  Farvepotenser.  Guldgrunden  tilhører  overhovedet  Tidsalderens 
Stil  i  Malerkunsten,  navnlig  hvor  der  ikke  maledes  paa  Muren  selv,  og 
for  den  enkelte  Kunstner  var  den  en  overleveret  Vane,  som  han  ikke 
i  hvert  enkelt  Tilfælde  havde  nogen  særlig  Mening  med.  Men  naar  man 
overser  Fænomenet  fra  senere  Tiders  Synspunkt,  indser  man  klart  dets 
Betydning  for  Middelalderens  ejendommelige  Aandsretning. 

Men  for  en  malerisk  Betragtning  egner  den  forgyldte  Flade  sig 
egentlig  allermindst  til  Baggrund,  til  Gengivelse  af  et  luft-  eller  ildagtigt 
Medium.  Af  alt  i  Verden  er  dér  netop  ikke  noget,  der  gør  et  saa  lidet 
luftigt,  et  saa  haardt  og  fast  og  substantielt  Indtryk  som  en  glinsende 
Metalflade :  Synet  preller  tilbage  fra  den  og  vil  aldrig  lære  at  opfatte  den 
som  en  Dybde.    Hvad  der  males  paa  en  saadan  Flade,  kan  aldrig  faa 

den  rette  Runding  som  voluminøs  Figur:  det  kommer  til  at  staa  som 
udklippet  og  paaklæbet  med  et  liaardt  og  skarpt  Omrids,  især  hvor  man 
ser  det  imod  det  glinsende  Parti  af  Forgyldningen.  Atter  her  viser  det 
sig,  at  Metalglansen  ikke  vil  gaa  i  Spænd  sammen  med  de  paamalede 
Farver;  og  Brugen  af  Guldgrund  bliver  derfor  en  spærrende  Bom  for 
Malerkunstens  videre  Udvikling  i  Gengivelse  af  Runding  og  Dybde. 
Enten  maatte  Kunsten  give  Afkald  paa  at  naa  sine  maleriske  Maal,  eller 
ogsaa  maatte  den  kaste  denne  Hindring  helt  til  Side. 

III. 

Paa  samme  Tid,  som  Middelalderen  anvendte  saa  stærke,  ja  vold- 
somme Midler  til  at  opnaa  Farvefylde  og  Stemning  som  gennemfaldende 
Lys  og  Metalglans,  var  den  Farve,  man  havde  til  Raadighed  til  at  male 
med  paa  den  uigennemsigtige  Flade,  med  Ægge-  og  Limstoffer  som 
Bindemiddel  (tempera)^  netop  mærkelig  bleg,  mat,  svag,  lidet  fyldig.  Den 
mangler  vel  ikke  en  vis  ejendommelig  Skønhed:  en  blid  Jomfruelighed, 
en  mild  paradisisk  eller  søndagsagtig  Stemning;  men  den  duer  ikke  ret 
for  det  virkelige  Liv.  Den  kan  hverken  gaa  liøjt  op  i  Lyset  eller  dybt 
ned  i  Skyggen.  I  Sammenligning  med  Glasmaleriets  lysmættede  Farve- 
dyb ser  den  saa  flad  og  tynd  og  opspædet  ud;  og  naar  den  staar  imod 
en  gylden  Baggrund,  som  det  jo  regelmæssig  er  Tilfældet,  sluges  den 
rent  af  Guldets  lysende  Glans.  Det  samme  gælder  om  Miniaturmaleriet 
i  Haandskrifter. 

Det  er  et  Symbol  paa  Middelalderens  hele  Tænkemaade.  Thi  det 
var  jo  Malingen  med  Farver  paa  den  uigennemsigtige  Grund,  der  skulde 
være  Midlet  til  at  gengive,  livad  der  hører  til  Naturen,  og  som  derfor 
nødvendig  kræver  et  vist  Maal  af  Studium  —  større  eller  mindre  —  af 
Naturens  Former  og  Farver,  medens  Glasmaleri  og  Forgyldning  repræ- 
sentere det  overnaturlige.  Men  for  hine  Tiders  Fantasi  var  det  natur- 
lige svagt  og  det  overnaturlige  stærkt.  Den  luende  Guldgrund  er  et 
Billede  paa  Middelalderens  mystiske  Pantheisme,  hint  abstrakte  Væsens- 
dyb,  »liint  rene  Lys,  livori  intet  skelnes«'^,  eller  som  dog  i  intet  Tilfælde 
lader  Naturens  Rigdom  af  individuelle  Forskelligheder  komme  til  sin  Ret. 

Det  var  netop  den  energisk  vaagnende  Villie  til  at  drage  det  indivi- 
duelle frem,  fatte  dets  Betydning  og  granske  dets  Ejendommelighed,  som 
betegner  en  ny  Tids  Frembrud  i  de  første  Aartier  af  det  15de  Aarhun- 
drede.  De  indre  Kræfter,  som  lod  denne  Trang  skyde  op  af  Livsan- 
skuelsens D^^b,  studeres  ikke  direkte  i  Kunsthistorien.  Men  Kunstværkerne 
vise  os  i  deres  historiske  Følge  Omslagets  Resultater  og  give  os  gennem 
dem  maaske  endog  et  tydeligere  Begreb  om  Bevægelsen ,  end  man  kan 
hente  af  Litteraturen.  Thi  det,  som  man  i  hin  Tidsalder  først  og  frem- 
mest trængte  til,  var  at  se,  at  bruge  sine  Øjne. 

*  Sign.  H.  Martensen,  Mester  Eckart,  Københ.  1840,  p.  32. 

Den  plastiske  Opfattelse  af  Menneskeskikkelsen  i  den  nye  individu- 
aliserende Aand  var  allerede  kommet  til  Gennembrud  i  Slutningen  af 
det  14de  Aarhundrede  ved  de  store  nederlandske  Billedhuggere  Claus 
Sinters  og  Claus  de  Werves  Arbejder  for  det  burgundiske  Hof  i  Dijon. 
Men  i  Malerkunsten  maatte  man  trænge  til  helt  nye  tekniske  Midler,  og 
man  fandt,  hvad  man  søgte,  i  en  ny  Anvendelse  af  Oliefarven.  Det 
hedder  sig  fra  gammel  Tid,  og  det  bekræftes  i  det  væsentlige  af  den 
nyere  Forskning,  at  Oliemaleriet  først  indførtes  i  den  flanderske  Kunst 
omtrent  1410.  Den  Maler,  hvem  Æren  for  dette  Fremskridt  tilkommer, 
var  Hubert  van  Eyck:  det  var  ham  og  hans  yngre  Broder  Jan,  som 
først  viste  Verden,  hvad  det  duede  til*.  Det  er  vel  en  bekendt  Sag, 
hvorom  man  kan  faa  tilstrækkelig  Oplysning  af  mange  nyere  Bøger,  at 
Olie  lejlighedsvis  havde  været  anvendt  som  Bindemiddel  for  Farve  alle- 
rede i  Middelalderen,  ja  endog  i  Oldtiden:  det  Fremskridt,  som  skyldes 
Hubert,  bestod  da,  nøjere  set,  deri,  at  han  udviklede  Oliemaleriet  saa- 
ledes,  at  det  strax  viste  sig  Temperamaleriet  aldeles  over- 
legent og  fortrængte  det,  ikke  alene  i  Nederlandene,  men  snart  ogsaa, 
ved  sin  videre  Udbredelse  derfra,  i  Italien  og  det  øvrige  Europa.  Og 
derved  indviedes  i  Sandhed  en  ny  Hoved-Epoke  i  Malerkunstens  Historie. 

Med  Hensyn  til  det  i  snævrere  Forstand  tekniske  i  Sagen  synes  det 
væsentlig  at  have  bestaaet  i  Benyttelsen  af  omhyggelig  renset  og  ukogt 
Lin-  og  Nødohe,  medens  man  tidhgere  havde  brugt  kogt  Olie,  som  er 
mere  klæbrig.  Dertil  kom  et  nyt  Sikkativ.  Den  nye  Fremgangsmaade 
frembød  mange  Fordele  for  Arbejdet;  en  hurtigere  og  fuldstændigere 
Tørring,  Muligheden  'af  at  male  det  ene  Farvelag  ovenpaa  det  andet 
uden  Skade  for  Virkningen  og  især  af  at  male  vaadt  i  vaadt.  Den 
rensende  Olie  gav  Farven  Friskhed  og  lysende  Kraft.  Men  man  vinder 
ikke  et  Slag  blot  ved  at  forbedre  sine  Vaaben,  man  maa  ogsaa  være  en 
Helt.  Hvad  der  blev  afgørende  for  Malerkunstens  Udvikling,  var  heller 
ikke  saa  meget  selve  den  tekniske  Opfindelse  som  det,  at  den  i  store 
Maleres  Hænder  strax  blev  brugt  til  at  løse  nye  maleriske  Opgaver. 
Baade  Hubert  og  Jan  van  Eyck  vare  Kunstnere  af  allerførste  Rang,  og 
det  var  deres  rent  kunstneriske  Formaal,  som  gjorde  dem  til  tekniske 
Opfindere.  Næppe  havde  de  taget  det  nye  Vaaben  i  Brug,  før  de  vandt 
en  overordentlig  kunstnerisk  Sejr  med  det:  Udførelsen  af  det  store  Jo- 
hannes-Alter til  St.-Bavo-Kirken  i  Gent,  begyndt  af  Hubert  og  efter 
hans  Død  (1426)  fuldført  af  Jan  1432.    Dette  Værk  —  »ein  uberkostUch 

*  Efter  at  Huberts  Ry  i  lang  Tid  uretfærdig  var  blevet  overskygget  af  Jans,  er  hans 
Ære  allerede  for  mange  Aar  siden  fuldstændig  genoprettet.  Omslaget  har  efter  min  Op- 
fattelse endog  medført  en  ikke  ringe  Uretfærdighed  og  Utaknemlighed  mod  Jan  v.  Eyck. 
Jeg  tilstaar,  at  det  smerter  og  harmer  mig  at  fornemme  den  Kulde  og  aabenbare  Til- 
bøjelighed til  at  forringe  hans  Fortjenester,  hvormed  Crowe  &  Cavalcaselle  —  for  ikke 
at  tale  om  andre,  ringere  Forfattere  —  behandle  denne  overordentlige  Maler,  skønt  de 
naturligvis  ikke  helt  kunne  fornægte  den  Beundring,  som  ingen  mer  end  han  aftvinger 
enhver,  der  har  Øje  for  Kunst. 

und  hochuerstdndig  gemdld«,  som  Albrecht  Durer  noterede  om  det,  da 
han  saa  det  omtrent  100  Aar  efter  dets  Udførelse  —  bestaar  af  en  hel 
Samling  enkelte  Malerier,  oprindelig  27:  store,  ideale  Figurer  (Gud,  Maria, 
Johannes  den  Døber,  Engle),  nøgne  Skikkelser  (Adam  og  Eva),  Skarer 
fra  det  gamle  og  det  nye  Testamente  og  Kirkens  Historie,  Portrætter  af 
samtidige,  Landskaber  og  Interiører  o.  s.  v.  Det  er  dette  store  Hoved- 
værk saa  vel  som  de  øvrige  af  van  Eyckerne,  især  Jan,  efterladte  Male- 
rier, som  klarest  viser  os,  hvad  vi  her  interessere  os  for,  nemlig  hvad 
man  oprindelig  vilde  med  den  nye  Teknik. 

Og  i  Hovedsagen  er  dette  nu  tydeligt  nok:  man  vilde  fremstille  det 
naturlige,  eller  rettere  sagt:  man  vilde  fremstille  alt  —  himmelsk  og  jor- 
disk —  som  naturligt.  Som  der  siges  om  Sokrates,  at  han  flyttede 
Filosofien  fra  Himlen  ned  til  Jorden  og  til  Menneskenes  Boliger,  saaledes 
vilde  —  som  det  rigtig  er  udtalt  —  Brødrene  van  Eyck  flytte  Maler- 
kunsten fra  Himlen  ned  til  Jorden.  Derfor  maa  Oliemaleriet  ogsaa  først 
og  fremmest  betragtes  som  en  kraftigere  og  dygtigere  Afløser  af  Tempe- 
raen: om  end  Bindemidlet  er  forskelligt,  er  det  dog  ensartede  Kunst- 
midler, der  begge  gaa  ud  paa  at  fremstille  Naturens  Farver  i  hele  deres 
Mangfoldiglied  ved  roligt  tilbagekastet  Lys. 

Alligevel  gaar  det  ikke  an  at  opfatte  Oliemaleriets  —  liverken  det 
oprindeliges  eller  det  seneres  —  Væsen  saaledes,  at  Meningen  med  det 
skulde  være  den  rene  Prosa  og  Realisme  i  Koloriten.  Det  skulde  ikke 
alene  afløse  Temperaen,  men  til  en  vis  Grad  ogsaa  Guldglansen  og  det 
farvede  Glas.  Vel  kunde  hine  gamle  Stemningsmidler  i  Længden  ikke 
benyttes  i  samme  Aand  som  tidligere;  men  Aanden  i  dem  var  ingen- 
lunde død  endnu,  og  tabte  den  Terrain,  saa  krævede  den  Erstatning. 

Det  er  meget  vanskeligt  at  opfatte  Forholdet  mellem  Oliemaleri  og 
Glasmaleri  rigtig.  Da  man  i  de  første  Aartier  af  vort  Aarliundrede 
atter  begyndte  levende  at  interessere  sig  for  Middelalderens  Kunst,  havde 
man  et  aabent  Øje  for,  at  der  var  et  vist  Slægtskab  imellem  dem,  og  at 
de  gamle  Nederlændere  og  Tyskere  med  Oliefarve  havde  søgt  at  kappes 
med  Transparensen  og  Lysfylden  i  det  farvede  Glas  —  forsaavidt  det 
overhovedet  er  muligt  med  Farver,  der  ikke  skulle  ses  ved  gennem- 
faldende  Lys.  Deri  tror  jeg  ikke,  at  man  havde  Uret.  Men  ulykkeligvis 
gav  man  sig  paa  Grundlag  af  denne  Anskuelse  til  at  restaurere  en  hel 
Mængde  kostbare  gamle  Billeder  (især  dem,  som  ere  gaaede  over  til 
Pinakotheket  i  Miinchen)  og  søgte  ved  nye  Midler  at  nærme  dem  til 
Glasmaleriets  Virkning.  Det  var  ikke  alene  Synd  mod  de  gamle  Malerier, 
men  ogsaa  Skade  for  den  Theori,  hvorefter  man  handlede,  og  som  man 
kompromitterede  saaledes  for  Kunsthistorien,  at  der  siden  er  taget  altfor 
hdt  Hensyn  til  den.  Der  er  dog  gamle  Oliebilleder  nok  tilbage,  som 
uden  moderne  Restauration,  ved  deres  egen  ægte  romantiske  Tindren  og 
Glød  i  Koloriten  kunne  minde  om,  at  Oliemaleriet  for  en  Del  blev  en 
Arving  og  Lærling  af  Glasmaleriet;  det  gælder  f.  Ex.  om  nogle  af  Jan 

van  Eycks,  og  der  gives  endog  Beretninger  om,  at  denne  store  Maler 
selv  skal  have  syslet  med  Glasmaleri,  ja  gjort  vigtige  nye  Opfindelser  i 
dets  Teknik.  Ogsaa  ligeoverfor  flere  af  de  tidligere  italienske  Olie- 
malerier (af  Antonello,  Perugino,  Francia)  kan  man  undres  over,  hvor 
meget  der  i  deres  Farve  endnu  er  tilbage  af  den  for  Glasmaleriet  sær- 
egne Romantik.  Og  dog  er  intet  vissere,  end  at  Glasmaleriet  i  Løbet 
af  det  15de  Aarhundrede  tabte  i  kunstnerisk  Betydning  og  Ejendomme- 
lighed. En  dygtig  Forsker  har  træffende  sagt,  at  det  ser  ud,  som  om 
den  forbedrede  Teknik  selv  fremskyndede  Tilbagegangen  og  Undergangen 
af  den  Slags  Kunster*.  Man  kunde  jo  heller  ikke  længere  være  tjent 
med  den  farverige  Skumring  inde  i  Rummet,  naar  man  ønskede  at  se 
den  nye  Malerkunsts  friske  Farver  og  rige  Detail  rent  og  klart. 

Paa  van  Eyckernes  store  Alter  i  Gent  er  der  endnu  benyttet  nogen 
virkelig  Forgyldning  paa  Maleriets  Flade,  men  i  udelukkende  sym- 
bolsk Betydning.  De  store  guddommelige  Figurer  foroven  ere  frem- 
stillede paa  den  traditionelle  Guldgrund,  som  dog  er  behandlet  paa  en 
egen  diskret  Maade;  og  paa  Maleriet  af  »Lammets  Tilbedelse«  under- 
neden er  der  anvendt  lidt  virkeligt  Guld  i  Glorien  om  den  hellige  Aands 
Due  og  Straalerne,  der  udgaa  fra  den,  medens  alt  andet  er  naturlig 
Himmel  og  Jord.  Dette  er  allerede  en  meget  væsentlig  Indskrænkning; 
og  paa  de  senere  Billeder  af  Jan  van  Eyck  forekommer  Forgyldning  al- 
deles ikke,  der  er  ikke  engang  Glorier  eller  Gloriestraaler  om  de  hellige 
Personers  Hoveder.  Og  saaledes  vedbliver  det  for  det  meste  at  være  i 
den  gammelnederlandske  Malerskole,  om  end  enkelte  af  de  betydeligste 
Malere  —  Roger  van  der  Weyden,  Quinten  Massys  —  noget  hyppigere 
faldt  tilbage  til  Forgyldning,  især  af  Grunden. 

Men  det  var  allermindst  af  Foragt  for  Guldglans,  at  man  forkastede 
Forgyldningen.  Tværtimod  maa  det  være  paafaldende  for  enhver  Be- 
tragter af  de  van  Eyckske  Oliemalerier,  at  de  høje  Farvepotenser 
ogsaa  i  dem  have  et  stort  Lod  i  Koloritens  Virkning.  Kun  fremtræde 
de  nu  i  en  ændret  Betydning  og  gengives  ved  nye  Midler. 

Hvilket  Indtryk  af  Pragt  faar  man  ikke  af  det  store  Alter  i  Gent! 
Hvor  ødselt  ere  ikke  især  de  guddommelige  Figurer  udstyrede  med 
kostelige,  glimrende  Stoffer  og  rige  Smykker!  Der  er  heri  aabenbart 
endnu  noget  af  Middelalderens  Forestilling  om  Himmeriges  straalende 
Glans.  Og  da  Billedernes  Æmner  for  en  Del  ere  tagne  fra  Johannes's 
Aabenbaring,  kunde  man  vel  tænke  sig  en  Paavirkning  af  den  gamle 
østerlandske  Fantasis  Svælgen  i  Glans  Jaspis,  Chalcedon,  Smaragd  o.  s.  v. ; 
men  en  lignende  Pragtlyst  vil  man  finde  i  andre  van  Eyckske  Malerier, 
som  ikke  have  Æmner  fra  Aabenbaringen ,  saavel  som  i  den  gammel- 
nederlandske Malerkunst  i  større  Omfang,  ikke  mindst  hos  dens  sidste 
store  Mester,  Quinten  Massys,  fra  Begyndelsen  af  det  16de  Aarhundrede. 

*  F.  W.  Unger  i  Ersch  &  Gruber's  Allgem.  Encyklopådie,  1ste  Section,  vol.  69  (1859), 
p.  57  (Art:  »Glasmalerei«), 

Man  mærker  i  det  hele,  at  denne  Kunst  hidrører  fra  et  rigt  og  penge- 
stolt Folkefærd,  der  kunde  drage  Skatte  til  sig  fra  alle  kendte  Dele  af 
Jorden,  og  hvis  borgerlige  Damer  kunde  imponere  Dronningen  af  P'rankrig 
med  deres  Pynt.  Det  væsentligste  i  Sagen  er  dog  vistnok  Kunstnernes 
vaagnende,  nysgerrige  Natursans,  der  først  og  fremmest  fæster  Blikket 
paa  alt,  hvad  der  er  rigtig  smukt  og  glimrende  i  Virkelighedens  Verden. 
Den  katholske  Kirke  havde  i  Middelalderen  været  som  en  Troldmand, 
der  havde  spærret  Naturen  inde  i  et  Skrin  og  lukket  det  med  mange 
svære  Segl.  Det  var  hine  Kunstnere,  som  løste  Fortryllelsen  og  paany 
lukkede  Skrinet  op  for  Menneskehedens  Øjne,  idet  de  med  hellig  og 
umættelig  Undren  over  alle  de  dejhge  Skatte,  som  fandtes  i  Juvelskrinet, 
tog  dem  frem  en  for  en  og  lod  Øjet  rigtig  nyde  dem.  Deraf  kom  en 
vis  naiv  Lyst  til  at  udstaffere  den  Verden,  man  fremstillede,  som  man 
pynter  et  Juletræ:  paa  Jorden  og  Vejene  ligger  der  Krystaller  og  Ko- 
raller, Englenes  Vinger  dannes  gerne  af  Paafuglenes  Halefjer,  og  Palmer 
og  Oranger  gro  i  Nærheden  af  den  hjemlige  Bøgeskov.  Det  er  paa  en 
Gang  Natur  og  Æventyr.  Naturen  selv  var  det  allerstørste  Vidunder, 
den  var  som  en  nyopdaget  Verdensdel  med  ukendte  Skatte. 

Havde  man  tidligere  gengivet  Guldet  ved  virkelig  Forgyldning  og 
undertiden  endda  pyntet  det  med  efterlignede  Juveler,  blev  det  nu 
Malernes  Opgave  med  Oliefarven  at  gengive  Glansen  i  de  blanke 
Kroner  og  de  indvirkede  Guldornamenter  i  den  sorte  Uld  og  det  røde 
Fløjl  eller  det  rige  Lys  og  Farvespil  i  Juvelerne,  som  man  dengang 
endnu  anvendte  uslebne,  hvad  der  gør  Farvespillet  med  alt  dets  Liv 
og  Kraft  blødere  end  Brillanternes  skarpe  Lyn.  Denne  Sammensmelt- 
ning mellem  lyse  og  mørke  Toner  i  mægtig  Modsætning,  men  dog  i 
samme  Farve,  denne  straalende  Virkning  af  de  intensiveste  Farver  havde 
egentlig  været  Umuligheder  for  det  svage,  matte  Temperamaleri.  Her  iik 
man  rigtig  Brug  for  Oliefarvernes  Saft  og  Kraft  og  for  den  nye  Kunst 
at  male  vaadt  i  vaadt.  Og  her  fik  man  Opgaver,  der  lig  en  vanskelig 
Gymnastik  kunde  udvikle  den  nye  Tekniks  Kræfter,  øve  den  i  den 
yderste  Brug  af  sine  Evner. 

Men  var  Sagen  saa  vigtig?  —  kunde  man  spørge.  Fra  en  vis  Side 
set  kunde  man  jo  endog  betragte  Forandringen  som  et  Tilbageskridt; 
thi  naar  det  netop  kommer  an  paa  Glans  og  Pragt,  vil  det  virkelige 
Guld  dog  altid  overstraale  den  malede  Efterligning.  Men  Sagen  angaar 
netop  det,  som  er  det  ejendommelige  for  Kunstens  Begreb,  og  Foran- 
dringen er  derfor  et  stort  Fremskridt  i  Kunst.  Thi  Glansen  i  det  virke- 
lige Guld  og  Lysspillet  i  den  virkelige  Ædelsten  ere  Naturvirkninger, 
som  aldrig  kunde  bringes  ind  under  Kunstens  Herredømme.  De  ere  idel 
Tilfældigheder  underkastede:  de  forhøjes  eller  svækkes,  alt  eftersom  Solen 
skinner  eller  formørkes  af  en  Sky;  Guldglansen  flytter  sin  Plads  for 
hvert  Skridt,  Beskueren  gaar.  Fremstilles  de  derimod  ved  Farver,  for- 
svinder al  Tilfældighed  af  Indtrykket:  de  faa  deres  en  Gang  for  alle  be- 

stemte  Farvetone  og  Lysstyrke  i  Forhold  til  alle  Maleriets  øvrige  Farver 
og  deres  givne  Plads  ifølge  det  illuderende  Lys,  som  indenfor  Billed- 
fladen behersker  alt,  hvad  der  er  malet.  Først  derved  er  Totalvirk- 
ningen sikret  paa  ethvert  Punkt  og  Betingelsen  givet  for  at  naa  en 
fuldkommen  Harmoni.  Nu  er  den  gamle  Strid  mellem  Guldfarven  og 
de  andre  forbi,  idet  Metalglansen  gengives  ved  Farvestoffer  af  samme 
Art  som  alt  andet  —  i  Overensstemmelse  med  det  Indtryk  man  faar  af 
Naturen  selv. 

Og  Malernes  hele  Forhold  til  Opgaven  blev  ny.  Det  gjaldt  ikke 
længer  som  i  Middelalderen  blot  om  at  finde  Midler,  der  overladte  til 
sig  selv  overvældede  Stemningen  som  en  berusende  Vin.  Vel  skulde 
ogsaa  i  Oliemaleriet  de  høje  Farvepotenser  udøve  deres  lyriske  Magt 
over  Sindet;  men  for  at  denne  Virkning  kunde  sikres,  maatte  der  aabnes 
en  helt  ny  og  ubetraadt  Mark  for  Naturstudiet.  Gennem  Iagttagelse, 
Erfaring  og  Theori  maatte  man  trænge  ind  i  Lovene  for  Lysspejling  og 
Lysbrydning.  Maleren  maatte  blive  Optiker,  førend  der  endnu  existe- 
rede  nogen  egentlig  Optik  som  Videnskab.  De  nederlandske  Maleres 
Forhold  til  denne  Opgave  svarer  ganske  til  de  italienske  Kunstneres 
Studium  af  Menneskeskikkelsens  Former,  der  ved  Samarbejde  mellem 
Kunstnere  og  videnskabelige  Granskere  lagde  Grundvolden  for  Anato- 
miens Udvikling.  Hvor  vidt  de  nordiske  Maleres  optiske  Iagttagelser 
bleve  udnyttede  i  rent  videnskabelig  Retning,  derom  tror  jeg  ikke,  at 
Historien  har  nøjere  Kundskab;  men  Betingelsen  har  i  hvert  Fald  været 
til  Stede. 

Der  er  dog  en  optisk  Særegenhed  netop  for  Glansen  og  de  øvrige 
højeste  Lys-Indtryk,  som  van  Eyckerne  endnu  ikke  have  Øje  for:  Irra- 
diaiionen,  at  Lyset  ligesom  svømmer  ud  over  sine  Grænser.  De  male 
disse  festlige  Højder  i  Farven  med  samme  positive  Tydelighed  og  skarpe 
Begrænsning  som  alt  andet.  Dette  kan  opfattes  som  en  Mangel  ved  deres 
Iagttagelse;  men  det  er  ejendommeligt  for  alle  Begyndelsesstader  i  Kun- 
stens Udvikling,  at  man  stræber  efter  ren  Objektivitet  og  ikke  vil  vide 
af  noget  ubestemt  og  utydeligt.  Og  særlig  gælder  det  om  disse  gamle 
nordisk-germanske  Malere,  at  de  i  deres  Redelighed  anse  det  for  Pligt 
at  klippe  Straalerne  af  Lyset  og  Glansen  og  i  det  hele  male  alting,  som 
om  de  skulde  aflægge  Ed  paa  det.  Endog  i  deres  romantiske  Tilbøje- 
ligheder vise  de  sig  som  Realister. 

Det  var  ikke  alene  farvede  Ædelstene  som  Rubiner  og  Safirer  og 
Smaragder,  der  skulde  males,  men  ogsaa  det  rene  og  klare  Krystal,  som 
Hubert  van  Eyck  har  gjort  det  saa  prægtig  i  det  store  cylindriske  Kry- 
stalscepter, som  Gud  holder  i  Haanden  paa  Alteret  i  Gent:  Carel  van 
Mander  mener,  at  dette  Scepter  med  alle  dets  rige  Prydelser  har  kostet 
Maleren  en  Maaneds  Arbejde.  Og  denne  Opgave  er  i  malerisk  Hen- 
seende næsten  den  samme  som  at  male  Vandets  klare  Straaler  fra  en 
Fontæne,  som  den,  der  staar  midt  i  »Lammets  Tilbedelse«,  eller  at  male 


smaa  Dug-  eller  Vanddraaber.  Det  gælder  her  om  at  give  det  stærke 
Lysspil  i  et  farveløst,  men  ikke  prismatisk  Medium,  den  uendelig  fme 
Overgang  fra  de  mørke  Toner  til  det  skæreste  hvide  Lys.  I  Løbet  af 
et  helt  Aarhundrede,  fra  van  Eyckerne  til  Quinten  Massys,  var  det  en 
af  de  kæreste  Biopgaver  for  de  nederlandske  Malere  at  udpensle  Billedet 
af  en  klar  Glasvase,  fyldt  med  Vand:  de  gøre  det  med  usigelig  Flid  og 
Taalmodighed  og  opnaa  tidt  de  nydeligste  Resultater,  som  paa  Jan  van 
Eycks  lille  »Madonna  fra  Lucca«  i  Galleriet  i  Frankfurt  a.  M. 

Men  der  gives  et  ufarvet  Medium  for  Lyset  af  langt  større  malerisk 
Betydning  end  Glas,  Krystal  eller  Vand,  nemlig  den  atmosfæriske 
Luft,  hvori  alt  paa  Jorden  lever  og  røres;  og  det  er  i  høj  Grad  karak- 
teristisk for  Brødrene  van  Eyck  og  en  af  deres  allerstørste  Fortjenester 
af  Malerkunstens  Udvikling,  at  de  indførte  at  male  Luften  som  et  legem- 
ligt Medium,  hvori  Lyset  fortoner  sig  gennem  en  Overgang  i  Farven. 
Et  eller  andet  svagt  og  ubetydeligt  Forsøg  i  denne  Retning  kan  vel  paa- 
vises  tidligere;  men  aldeles  utvivlsomt  er  det  disse  Malere,  som  for 
første  Gang  i  hele  Kunstens  Historie  fremdrog  denne  Opgave  saaledes, 
at  den  fra  nu  af  blev  en  Hovedopgave.  Efter  alt,  hvad  der  er  levnet  af 
Oldtidens  Malerkunst  og  hvad  der  vides  om  den  fra  antike  Forfattere, 
kan  man  ikke  antage,  at  den  har  havt  alvorlig  Opmærksomhed  for 
denne  Sag;  den  gengav  vel  i  sin  senere  Periode  den  blaa  Himmelgrund, 
men  havde  forresten  en  alt  overvejende  Interesse  for  de  faste  Legemer, 
navnlig  de  menneskelige  Skikkelser,  som  den  helst  rykker  frem  paa 
Billedets  forreste  Plan.  Den  Luft,  hvori  Grækere,  Italienere  og  Ægyptere 
levede,  er  jo  ogsaa  saa  lys  og  let,  at  den  ikke  ret  vækker  Opmærk- 
somhed for  sig  selv  som  et  eget  Legeme,  men  opfordrer  til  at  se  lige 
igennem  sig,  efter  Tingene.  Men  anderledes  er  det  med  Luften  over  de 
flade  Nederlande  i  Nærheden  af  det  store,  nordiske  Hav;  der  mærker 
man  mere  til  dens  Legemlighed,  og  der  fortoner  den  stærkere,  hvad  man 
ser  i  Afstand.  Ret  at  gengive  Atmosfæren  i  alle  dens  skiftende  Stem- 
ninger —  ogsaa  de  uvenlige  —  dertil  naaede  først  den  senere  hollandske 
Malerkunst  fra  det  17de  Aarhundrede.  Van  Eyckerne  og  deres  Skole, 
der  komme  lige  fra  Middelalderen ,  som  ikke  havde  havt  mindste 
malerisk  Interesse  for  Luften,  ja  endog  paa  Religionens  Vegne  havde 
havt  en  vis  Uvillie  mod  den  naturlige  Himmel,  male  kun  dens  klare, 
store,  højtidelige  Krystal,  det  høje  og  rolige  Vejr,  undertiden  med  smaa, 
hvide,  skinnende  Sommerskyer.  Himmelhvælvingen  aflone  de  omhyg- 
gelig fra  det  høje  blaa  foroven  ned  imod  en  hvidlig  Horisont:  saadanne 
Himle  med  deres  ejendommelige,  klart  vemodige  Stemning  finde  vi  alle- 
vegne i  den  gammel-nederlandske  Malerkunst.  Man  lader  gerne  Himlen 
hvælve  sig  over  milevide  Udsigter  til  det  fjerne  —  saaledes  allerede  paa 
»Lammets  Tilbedelse«  paa  Alteret  i  Gent.  I  Iagttagelsen  af  Tingenes 
Aftoning  efter  Dybden,  ifølge  det  større  og  slørre  mellemliggende  Luftlag 
(Luftperspektiven),  ere  van  Eyckerne  endnu  ikke  naaede  til  fuldkommen 

Konsekvens:  man  føler,  at  deres  Syn  var  altfor  optaget  af  Nydelsen  af 
alle  Naturens  Enkeltheder,  til  at  de  ret  kunde  bære  det  over  deres 
Hjerte  at  tilsløre  dem  med  en  Lufttone.  Men  de  have  for  første  Gang 
betraadt  Iagttagelsens  Vej,  som  senere  førte  Malerkunsten  til  saa  mærke- 
lige Resultater. 

Naar  jeg  her  sætter  van  Eyckernefs  og  deres  Skoles  Opfattelse  af 
Luft  og  Himmel  i  nøjeste  Forbindelse  med  deres  Studier  af  Lyset  i 
Krystaller  og  slige  Stoffer,  saa  tror  jeg  at  følge  de  gamle  Maleres  egen 
Tankegang.  Denne  Forbindelse  af  Forestillinger  har  Hjemmel  i  Bibelen: 
i  Beskrivelsen  af  Ezekiels  Syn  (1,22)  hedder  det,  at  over  Hovederne  af 
de  Væsener,  der  aabenbarede  sig  for  Profeten,  var  der  som  en  udstrakt 
Befæstning  af  Udseende  som  blændende  Krystal;  den  klare 
Himmel  under  Guds  Fødder  lignes  andensteds  i  det  gamle  Testamente 
(2  Moseb.  24,10)  ved  et  Arbejde  af  Safir  eller  i  det  nye  Testamente 
(Joh.  Aab.  4,  e)  med  et  »Glashav  lig  Krystal«*.  De  anførte  Ord  af 
Ezekiel  fortolker  den  hellige  Hieronymus  saaledes,  at  Krystallet  er  al- 
deles rent  og  opstaaet  af  klart  og  skinnende  Vand,  som  er  frossent,^ 
hvorfor  ogsaa  det  græske  Ord  Krystallos  bruges  i  Betydning  af  Is:  at 
Krystal  er  forstenet  Is,  mente  virkelig  Oldtidens  Fysikere,  efter  Plinius's 
Vidnesbyrd  (N.  H.  37,  2,  9)-  Der  var  altsaa  fra  flere  Sider  givet  tilstræk- 
kelig Autoritet  for  Middelalderens  Opfattelse,  om  hvilken  man  ogsaa 
finder  Vidnesbyrd  hos  Dante.  Og  Udtryk  for  slige  Forestillinger  kunne 
endda  paavises  et  godt  Stykke  længere  ned  i  Tiden.  Blandt  Quinten 
Massys's  Malerier  i  Louvre  er  der  en  Halvfigur  af  Kristus,  paa  Guld- 
grund, og  endnu  ret  tydelig  paavirket  af  Hubert  van  Eycks  næsten 
100  Aar  ældre  Maleri  af  Gud  paa  Alteret  i  Gent.  Massys  lader  Kristus 
lægge  sin  ene  Haand  over  en  Verdensklode  af  massivt  Krystal ,  med 
Guldbælte  og  Kors  som  et  »Rigsæble«;  dette  Maleri  af  Krystalkuglen  er 
i  og  for  sig  et  kostbart  lille  Kunstværk.  At  Kuglens  Overflade  gengiver 
en  skarp  Afspejling  af  Vinduet  i  Kunstnerens  Malerstue,  er  et  ægte 
nederlandsk  Træk  af  hyggelig  og  borgerlig  Realisme;  men  det  passer 
unægtelig  kun  daarlig  til  den  ophøjede  Mening  at  tænke  sig  Verdens- 
kloden  inde  i  en  Stue.  Bedre  stemmer  det  med  Tanken,  at  Kristi 
Fingre  spejle  sig  i  Kuglens  Overflade.  Men  inden  i  Krystalkloden  ser 
man  Jorden,  ikke  som  en  anden  Kugle,  men  som  en  vid  Udsigt  over 
Land  og  Hav,  i  grønlige  og  blaalige  Toner  —  vidunderlig  nydelig  malet. 
Krystallet  forestiller,  som  man  ser,  her  virkelig  Luften  over  og  omkring 

*  I  rige  Huse  og  Paladser  i  Østerland,  siges  der,  indlagdes  Gulvet  med  Glas,  Kry- 
stal og  Ædelstene,  »i  Lighed  med  et  Hav«.  Saaledes  skal  det  ogsaa  have  været  hos 
Kong  Salomo;  og  da  Dronningen  af  Saba  ved  sit  Besøg  hos  Salomo  førtes  ind  i  Paladset 
og  saa  Gulvet,  trak  hun  Sko  og  Strømper  af  for  at  vade  over.  Dette  kalde  nyere  Lærde 
en  Fabel,  og  dog  skal  Muhammed  selv  have  fortalt  det;  det  skal  ogsaa  findes  i  kaldæiske 
Kilder  (Sign.  I.  D.  Michaelis,  Historia  Vitri  apud  Hebræos,  i  Commentt.  soc.  reg.  Goetting. 
Tom.  IV.,  1754). 

Jorden;  og  den  maleriske  Gengivelse  af  det  har  ogsaa  en  slaaende  Lig- 
hed med  de  gam melnederlandske  Billeder  af  Himmelhvælvingen.  Endnu 
paa  langt  senere  Billeder  (af  Rubens  og  Velazquez  f.  Ex.)  ser  man 
Verdenskloden  som  Krystalkugle;  men  den  er  for  meget  malet  som  en 
Sæbeboble. 

Der  gives  Fænomener  af  forhøjet  Farvepotens,  som  høre  hjemme 
i  den  ganske  daghgdags  Natur.  Dertil  hører  Ilden,  der  som  Lyskilde 
paavirker  Øjet  langt  stærkere  end  de  Farver,  som  ses  ved  tilbagekastet 
Lys.  Fremdeles  Solskinnet,  Naturens  egen  Forgyldning.  Den  samme 
Lokalfarve,  f.  Ex.  paa  en  Væg  eller  et  Gulv,  som,  hvor  den  ikke  direkte 
modtager  Solens  Straaler,  gør  en  dump  og  mat  Virkning,  hæves  plud- 
selig til  en  mangfoldig  højere  Lysstyrke  og  Varme,  hvor  Solen  skinner 
ind  ad  Vinduet  paa  den.  Og  skønt  der  herved  ikke  vækkes  nogen 
Forestilling  om  det  overnaturlige,  medfører  den  forhøjede  Farve  dog 
altid  en  løftet  Stemning:  Solskinnet  kaster  festlig  Glans  selv  over  den 
ringeste  Vraa;  og  Ilden  er  en  Gæst,  som  baade  kan  bringe  Hygge  og 
Rædsel  med  sig,  og  som  kan  fortælle  fantastiske  Æventyr. 

Oliemaleriets  nye  Teknik  benyttedes  allerede  af  van  Eyckerne  ogsaa 
til  disse  maleriske  Virkninger,  og  saa  vel  bekendte  Ting  som  Ild  og  Sol- 
skin end  ere  i  Livet,  saa  vare  de  dog  aldeles  nye  for  Kunsten.  Paa  de 
to  store  Maleres  bevarede  Billeder  mindes  jeg  ikke,  at  der  findes  noget 
Forsøg  paa  at  male  Ilden;  men  en  gammel  Efterretning  melder  om  et 
Billede  af  Jan  van  Eycks  Haand,  forestillende  en  Badstue,  hvor  man 
blandt  mange  andre  nye  og  mærkelige  Genstande  for  Malerkunsten  be- 
undrede en  brændende  Kerte  (lucerna  ardenti  simillima) *.  Og  efter 
samme  Kilde  var  der  et  andet  —  nu  forsvundet  —  Billede  af  Jan,  hvor 
man  saa  en  Solstraale  faldende  ind  i  Rummet  ligesom  gennem  en 
Sprække,  »saa  naturlig  malet,  at  man  skulde  tro,  det  var  virkeligt  Sol- 
skin«. Men  Solskin  er  desuden  allerede  malet  paa  Alteret  i  Gent,  nemlig 
paa  Billedet  af  Marias  Bebudelse,  udvendig  paa  Fløjene,  der  lukke  for 
Alteret.  Man  ser  det  indre  af  den  hellige  Jomfrus  simple  Kammer:  gen- 
nem det  smalle  gothiske  Vindue  skinner  Solen  ind  i  Stuen  og  kaster  sin 
varme  Plet  paa  Væggen;  den  skinner  ogsaa  udenfor  over  Gaden,  man 
ser  gennem  Vinduet.  Og  da  man  har  genkendt  denne  Udsigt  blandt 
Byen  Gents  virkelige  Gader  og  altsaa  har  kunnet  bestemme  Punktet, 
hvorfra  den  er  set  (Koey  Straat  Nr.  26),  saa  følger  jo  deraf,  at  Stuen  paa 
Billedet,  hvor  man  ser  Englen  og  Maria,  i  Virkeligheden  er  Kunstnerens 
egen  Malerstue**.    Allerede  den  Opgave  at  male  det  indre  af  en  Stue 

*  Faciiis,  De  viris  iUiistribiis,  Mskpt.  fra  det  15de  Aarh.,  udgivet  i  Florents  1745. 

**  Det  blev  for  ikke  længe  siden  paavist  af  O.  Seeck  (Jahrb.  d.  konigl.  preuss. 
Kunstsamml.  X,  1889),  at  de  to  Brødres  Arbejde  tydeligst  kan  sondres  netop  i  Billedet 
af  denne  Stue,  som  strækker  sig  tværs  over  4  af  Alterets  Fløje.  Den  Kunstner,  som  har 
malet  Udsigten  gennem  Vinduet  —  sikkert  Jan  —  er  den,  som  har  havt  Malerstue 
i  det  ovennævnte  Hus;  og  da  hans  Tegning  af  Rummet  ikke  passer  rigtig  sammen  med 

var  dengang  egentlig  ny.  Disse  gamle  Malere  lukkede  da  Øjet  op  for 
det,  som  laa  dem  allernærmest  for  Haanden :  de  forelskede  sig  i  Synet 
af  deres  Arbejdsstue,  hvor  Solen  skinnede  saa  varmt  og  hyggeligt  gen- 
nem Vinduet  —  ret  et  nordisk  Træk,  medens  Solen  for  Sydboerne  i 
Reglen  er  en  mindre  velkommen  Gæst.  Men  mærkeligt  er  det,  at  van 
Eyckerne,  hvor  de  ikke  netop  have  Solskinnet  for  sig  i  Stuen  eller  kunne 
se  det  fra  Vinduet,  heller  ikke  ret  have  Øje  for  det.  Over  deres  Land- 
skaber er  Himlen  høj  og  klar,  men  Solen  skinner  alligevel  ikke:  Buske 
og  Træer,  Stene  og  Figurer  ere  sete  i  et  roligt  Lys  uden  de  skarpe 
Grænser  og  stærke  Modsætninger  mellem  Lys  og  Skygge,  som  ere  ejen- 
dommelige for  Solskinsvirkningen. 

Brødrene  van  Eycks  Malerier  vare  for  det  nordlige  Europas  efter- 
følgende Malerkunst  i  tre  Aarhundreder  noget  lignende  som  de  homeriske 
Digte  vare  for  den  græske  Poesi:  et  Grundlag  og  en  foreløbig  Løsning 
af  næsten  alle  de  maleriske  Opgaver,  som  Eftertiden  optog  til  Behand- 
ling, idet  Arbejdet  senere  delte  sig  i  Specialiteter.  Deres  Kunst  inde- 
holdt en  Mængde  »Løfteparagrater« ,  som  man  siger  om  Forfatnings- 
lovene —  Løfter,  som  først  langt  senere  Slægter  naaede  til  helt  at  indfri. 
Den  hævede  sig  ikke  alene  umaadelig  frem  over  Middelalderens  fore- 
gaaende;  men  den  blev  ogsaa  kun  sjælden  og  paa  enkelte  Punkter  naaet 
af  deres  nederlandske  Efterfølgere  lige  til  Qu.  Massys.  Man  lod  tvært- 
imod flere  Opgaver  ligge,  som  de  store  Grundlæggere  havde  berørt. 

Og  som  Oliemaleriets  Patriarker  bleve  de  hele  Europas,  ogsaa  Syd- 
europas Lærere.  Naar  man  fra  vor  Tids  Synspunkt  ser  tilbage  paa 
Oliemaleriet  mellem  Aar  1400  og  Aar  1700,  kan  man  ikke  undgaa  at 
blive  var,  at  det  med  al  Forskellighed  mellem  Venetianere  og  Floren- 
tinere, Spaniere  og  Nederlænderne,  Flamlændere  og  Hollændere,  og 
mellem  de  forskellige  Aarhundreder,  dog  udgør  en  Enhed  i  Hen- 
seende til  malerisk  Stil.  I  den  Glans  og  Dybde,  som  er  Oliefarven 
ejendommelig,  er  der  noget,  som  svarer  til  et  særegent  Følelsesliv.  Det 
gælder  ikke  alene  om  Brødrene  van  Eyck,  men  ogsaa  om  de  efterføl- 
gende Oliemalere  gennem  300  Aar,  at  det  reale  Studium  af  den  synlige 
Verden,  Bestræbelsen  for  bestandig  at  drage  mere  og  mere  af  den  ind 
under  malerisk  Opfattelse,  helt  igennem  er  inderlig  forbunden  med  en 
poetisk  Forherligelse  af  Farven.  Man  krævede  et  vist  Indtryk  af,  at 
Farven  var  selvlysende,  man  krævede  »Glød«  i  dens  .  Tone;  og  de 
høje  F'arvepotenser  skulde  idelig  kaste  deres  Skær  over  Livet,  endog 
over  Hverdagens.  Vare  hine  gamle  Nederlændere  Oliemaleriets  Fædre, 
saa  bleve  Venetianerne  og  Correggio  dets  vigtigste  Opdragere:   de  lærte 

den  anden  Broders,  kan  denne  næppe  have  havt  den  samme  Malerstue.  Men  Hubert 
har  malet  Solskmnet  inde  i  Stuen  og  har  efter  al  Rimelighed  studeret  det  i  den  Stue, 
hvor  han  har  malet. 

det  fremfor  alt  at  forherlige  det  nøgne  Menneskelegeme,  saa  at  det  lyste, 
som  om  det  havde  indsuget  Solens  Straaler  og  atter  tilbagestraalede  dem. 
Neapolitanere  og  Spaniere  kunne  være  Realister  til  det  yderste;  men  i 
deres  voldsomme  Modsætninger  mellem  glødende  Lys  og  sorte  Skygge- 
masser er  der  alligevel  Romantik.  Rubens  lader  det  malede  Lærred 
bølge  i  Silke-  og  Metalglans,  og  Rembrandt  pirrer  og  drager  Øjet  ved 
det  glimrende  Lys,  som  gennemtrænger  Mørket.  Og  Claude  og  Cuyp, 
ja  endog  den  jævne  van  Goijen  forstaa  at  mætte  den  atmosfæriske  Luft 
med  Lysstraaler.  Van  der  Neer  er  Ildlysets  og  Maaneskinnets  Maler  og 
Pieter  de  Hooch  Solskinnets. 

Den  gamle  Glans  kaster  endnu  sit  Skær  over  det  18de  Aarhundredes 
Malerkunst:  kun  bliver  den  mere  godtkøbs  ligesom  en  Fernis  af  For- 
gyldning. Først  i  Revolutionstiden  slukkedes  den  aldeles:  Louis  David 
og  hans  næsten  hele  Europa  omspændende  Skole  opfandt  den  Kunst  at 
benytte  Oliefarven  til  den  rene  Prosa,  den  tørre  Realisme  i  Koloriten. 
Det  forsøgte  saa  de  franske  Romantikere  atter  at  afhjælpe;  Tyskerne 
havde  endog  tidligere  begyndt  at  vende  sig  mod  Middelalderen.  I  Løbet 
af  de  seneste  Aartier  er  det  gamle  Begreb  af  det  maleriske  blevet  aldeles 
omskabt,  og  Koloritens  Opgaver  ere  tagne  paa  en  Maade,  som  har  været 
fremmed  for  hele  den  tidligere  Historie.  Dermed  er  i  Virkeligheden 
ogsaa  fulgt  en  stærk  Indskrænkning  i  Brugen  af  Oliefarven.  Hvilke 
Bindemidler  der  nu  anvendes  mest,  skal  være  vanskehgt  at  sige;  men 
vor  daglige  Erfaring  viser  os  jo  f.  Ex.  Pastellen  i  stærk  Fremrykning, 
og  det  er  meget  muligt,  at  Pastellen  egentlig  svarer  bedre  end  Oliefarven 
til  vor  Tids  maleriske  Opfattelse. 

OM  DEKORATIVT  FARVEVALG  (1890). 


(EN  REGEL,  FREMGAAET  AF  IAGTTAGELSE.) 

Det  er  et  Forsøg  paa  at  opstille  en  Regel  for  Udvalg  og  Sammen- 
stilling af  Farver  i  Dekorationen,  som  jeg  her  vil  meddele.  Jeg  hører 
ellers  ikke  til  dem,  som  have  Trang  til  at  besvære  deres  Medmennesker 
med  æsthetiske  Regler  eller  Love:  paa  de  fleste  Omraader  af  Kunsten 
tror  jeg  ikke,  at  Kunstens  Udøvere  have  Brug  for  dem.  Kun  med 
Hensyn  til  den  rent  elementære  Anvendelse  af  Linier  og  Farver  i  de- 
korative Øjemed  kan  man  faa  tydeligere  Blik  paa  den  æsthetiske  Lov 
og  vente  sig  noget  Udbytte  af  den  praktiske  Regel.  Og  selv  paa  dette 
Omraade  bør  man  vogte  sig  for  at  tro,  hvad  de  Lærde  udgranske  i 
deres  Studerestue,  men  kun  have  Tillid  til  Iagttagelsens  og  Erfaringens 
Lærdomme  oni,  hvad  der  er  skønt  og  uskønt.  Jeg  fremhæver  derfor 
udtrykkelig,  hvad  jeg  ogsaa  allerede  har  anført  i  min  Overskrift,  at  den 
Sætning,  jeg  opstiller,  aldeles  er  udgaaet  af  Erfaring  og  prøvet  gennem 
den.  Det  er  saa  langt  fra,  at  jeg  er  gaaet  paa  Jagt  efter  Regler,  at  jeg 
tværtimod  kun  har  taget,  hvad  der  af  sig  selv  er  løbet  i  mit  Garn  — 
hvad  der  udenfra  har  frembudt  sig  for  min  Tanke,  ja  ligesom  paa- 
tvunget sig  den. 

Fysikerne  have  som  bekendt  ordnet  de  rene  og  elementære  Farver 
som  Sektorer  (Udsnit)  af  en  Cirkel,  med  tre,  nemlig  Rødt,  Blaat  og 
Gult  som  Hovedfarver,  de  øvrige  som  underordnede  Blandingsfarver 
mellem  Hovedfarverne,  saaledes  at  der  dannes  en  fuldkommen  jævn 
Overgang  mellem  alle  Spektrets  Farver.  Om  den  egentlig  naturviden- 
skabelige  Værdi  af  denne  Ordning  og  om  Betydningen  af  Begrebet 
Hovedfarver  er  der,  saa  vidt  jeg  ved,  forskellige  Meninger;  men  derom 
kan  jeg,  som  ikke  er  Naturforsker,  ingen  begrundet  Dom  have.  I  hvert 
Fald  er  denne  Ordning  af  Farverne  i  en  Cirkel  en  smuk  Opfindelse, 
der  ogsaa  frembyder  praktiske  Fordele  ved  al  Slags  æsthetisk  Behandling 
af  de  elementære  Farver. 

Min  Sætning  gaar  ud  paa  følgende:  Naar  det  gælder  om  at 
sammenstille  forskellige  Farver  til  en  dekorativ  Enhed,  alt- 
saa  f.  Ex.  til  Udsmykning  af  en  Væg,  et  Loft,  et  Gulv,  et  broderet 
Tæppe,  Beklædningen  af  et  Møbel,  en  malet  eller  emailleret  Plade  eller 

Bakke,  eller  overhovedet  enhver  Overflade,  som  skal  opfattes  med  ét 
Blik,  saa  bør  man  forud  udelukke  en  af  Hovedfarverne,  eller, 
som  man  ogsaa  kunde  udtrykke  det:  et  større  eller  mindre  Udsnit  af 
Farvecirklen.  For  at  opnaa  Stil  og  Holdning  i  Virkningen  maa  man 
være  ensidig  i  sit  Udvalg,  begunstige  en  eller  anden  Region  af  Farve- 
cirklen fremfor  det  øvrige.  At  anvende  alle 
Hovedfarver  ligelig  i  en  og  samme  Dekoration 
er  ødelæggende  for  Stil  og  Stemning  det 
gør  en  usammenhængende,  forvirrende,  karak- 
terløs og  derfor  kedelig  Virkning.  Vil  man 
ikke  helt  udelukke  en  af  Hovedfarverne,  saa 
bør  man  dog  omgaas  yderst  varsomt  og  spar- 
somt med  den  og  sørge  for  at  anvende  den 
paa  en  Maade,  som  er  tydelig  forskellig  fra 
Anvendelsen  af  de  øvrige,  navnlig  til  tynde 
Fig.  55.   En  Farvecirkel.         Streger,  suiaa  Prikker  eller  Stænk,  medens 

man  benytter  de  andre  til  bredere  Flader. 
Til  Bevidsthed  om  alt  dette  kom  jeg  først  ret,  da  jeg  ifjor,  medens 
jeg  opholdt  mig  i  Paris  især  for  Verdensudstillingens  Skyld,  i  Louvre- 
Museet  betragtede  de  store  og  prægtige,  farvede  og  glaserede  Brændtlers- 
Dekorationer ,  som  ved  Hr.  og  Fru  Dieulafoy's  Udgravninger  ere 
fremdragne  fra  den  gamle  persiske  Kongestad  Susa  og  derefter  i  Løbet 
af  de  seneste  Aar  ere  komne  til  Paris.  Det  er  ikke  alene  uden  Sammen- 
ligning de  smukkeste  og  betydeligste  Stykker  af  persisk  Oldtidskunst, 
som  man  nu  faar  at  se  i  Europa,  men  overhovedet  de  vigtigste  Prøver, 
man  kender,  af  Polykromi,  kunstnerisk  Farvekomposition,  fra  Orienten 
i  Oldtiden  —  stolte  og  herlige  Prydelser  for  Louvres  allerede  i  Forvejen 
saa  rige  Samlinger.  Man  behøver  aldeles  ikke  at  være  Kunsthistoriker 
eller  Arkæolog  af  Fag  for  at  fatte  levende  Interesse  for  disse  Ting:  det 
gaar  ganske  af  sig  selv,  naar  man  staar  ligeoverfor  dem.  De  Dekora- 
tioner, som  der  her  især  er  Tale  om,  er  en  Frise  med  legemsstore  Fi- 
gurer, Soldater  af  Perserkongens  Livgarde,  hidrørende  fra  Kong  Darius 
Hystaspes's  Søns  Tid,  omtrent  Aar  500  f.  Kr.  F.,  og  en  anden  Frise  med 
vandrende  Løver,  der  er  omtrent  et  Aarhundrede  senere,  fra  Artaxerxes 
Mnemons  Regering**.  Det  kunde  være  meget  fristende  at  fordybe  sig  i 
Skildringen  af  disse  Kunstværker  fra  Indholdets  og  Teknikens  Side; 
men  det  vilde  ved  denne  Lejlighed  føre  os  for  langt  bort  fra  vort  egent- 
lige Æmne.    Her  tale  vi  altsaa  kun  om  Farvekompositionen. 

Der  er  allerede  ved  det  første,  rent  umiddelbare  Indtryk  af  denne 

*  Se  Gulvene  i  nederste  Etage  af  Udstillingsbygningen  i  N3'havn! 

**  For  ikke  paa  dette  Sted  at  blive  for  vidtløftig  med  Henvisninger  skal  jeg  ind- 
skrænke mig  til  at  anføre  det  sidst  udkomne  (5te)  Bind  af  Perrot  &  Chipiez's  store 
Værk:  Histoire  de  Vart  dans  V antiqiiité ,  hvor  man  atter  vil  finde  de  fornødne  Henvis- 
ninger til  andre  Skrifter.    (Se  nu  ogsaa  Kopierne  i  Kunstmuseets  Afstøbningssamling.) 

Farvegivning  noget  paafaldende :  Virkningen  er  saa  lys,  saa  høj  og 
stærk  —  men  tillige  tør  og  saftløs  — ,  at  man  i  Tanken  føler  sig  hen- 
fl^^ttet  til  det  mægtige  Solskin  over  et  sydasiatisk  Højland;  og  Karakteren 
af  det  hele  er  tillige  saa  høj  fornem,  som  man  kan  vente  det  fra  et 
Palads,  hvor  Storkongen  over  hele  det  vestlige  Asien  residerer.  Er  der 
nogensteds,  hvor  man  kan  tale  om  Stil  i  Farven,  saa  er  det  her.  Heraf 
fik  jeg  strax  et  saa  stærkt  Indtryk,  at  jeg  følte  en  levende  Trang  til  at 
gøre  mig  nøjere  Rede  for,  med  hvilke  Midler  denne  ejendommelige 
Virkning  er  opnaaet.  Da  jeg  saa  optegnede,  hvilke  Farver  der  var  an- 
vendt, fandt  jeg,  at  det  var  følgende:  Blaat,  Blaagraat,  Blaagrønt, 
Grønt,  Graagrønt,  Gulgrønt,  Gult  (Lysegult,  Guldgult),  Mørke- 
brunt, Sort,  Hvidt.  Det  er  en  ikke  ringe  Mængde  forskellige 
Nuancer.  Der  er  baade  rene  Farver  og  blandede;  dog  ere  de  alle,  hver 
for  sig,  hensatte  ved  Siden  af  hverandre  uden  gradvis  sammensmeltede 
Overgange  —  som  det  jo  ogsaa  næsten  altid  er  Tilfældet  i  Oldtidens 
Kunst  udenfor  Europa. 

Men  Rødt  fandtes  aldeles  ikke,  hverken  paa  Friserne  med 
figurlige  Fremstillinger  eller  paa  de  tilhørende  Ornamenter,  overhovedet 
ikke  paa  noget  af  de  mange  glaserede  Brændtlersstykker ,  som  vare 
komne  til  Louvremuseet  fra  Susås  Ruiner*.  Heller  ikke  de  til  Rødt 
nærmest  grænsende  Bifarver  (Orange  og  Violet)  vare  medtagne.  Med 
andre  Ord:  hele  den  ene  Halvdel  af  Farvecirklen  var  ude- 
lukket, og  al  Virkningen  opnaaet  ved  Farverne  fra  den  anden,  dels 
rene,  dels  blandede  med  Sort  og  Hvidt,  der  ogsaa  vare  anvendte  rent 
paa  underordnede  Pladser.  Der  er  ingen  Tvivl  om,  at  det  netop  er  paa 
denne  Ensidighed,  at  Farvestemningens  kraftig  udprægede  Karakter 
beror.  Historisk  betragtet  maa  denne  Farvestil  antages  at  stamme  fra 
Kaldæa  og  Assyrien  og  derfra  at  være  overført  til  det  nærliggende 
Susiana.  Fra  hine  ældre  Kulturlande  kender  man  glaserede  Brændtlers- 
Deko rationer,  hvor  Hovedfarverne  Gult  og  Blaat  ere  anvendte 
næsten  alene,  f.  Ex.  en  prægtig  assyrisk  Frise  fra  Khorsabad,  gen- 
givet i  Victor  Place's  Værk:  Ninive  et  l'Assyrie.  Det  er  ikke  vanskeligt 
at  tænke  sig,  hvorledes  den  gamle  asiatiske  Kunst,  udgaaende  fra  en  saa 
overordentlig  Simpelhed  i  Anvendelsen  af  Farven,  efterhaanden  har  med- 

*  I  Ruinerne  af  Persepolis  fandt  Dieulafoy  Lerstensbrokker  (glaserede?)  med  lysegraa 
og  med  rød  Farve.  Denne  Kendsgerning  er  benyttet  af  den  evig  uheldige  Chipiez  til  en 
farvet  Restauration  af  Darius's  Palads  i  Persepolis  (Histoire  de  Vart  antique  V,  PI.  IX). 
I  Modsætning  til  de  bevarede  Friser  fra  Susa  med  deres  karakterfulde  Farveholdning  er 
det  ret  lærerigt  at  betragte  den  smagløse  Ragout  af  alle  Farver,  som  Chipiez  her  har 
givet  til  bedste:  man  kan  ikke  se  noget  mere  godtkøbsagtigt.  Det  Motiv,  han  har  be- 
nyttet til  Vægfladernes  Reklædning,  hører  sandsynligvis  slet  ikke  hjemme  i  Persiens 
Oldtid.  —  Om  en  rød  Stuk,  som  fandtes  i  Susa,  siger  Dieulafoy  meget  rigtig:  Ce  stue, 
en  raison  de  sa  couleur,  ne  pouvait  étre  mis  en  contact  avec  les  faiences  bleues  (Revue 
archéol.  1886,  265).  Han  formoder,  at  den  har  været  anvendt  til  den  indre  Dekora- 
tion, medens  det  glaserede  Ler  har  taget  sig  bedst  ud  i  fuldt  Solskin. 

taget  flere  Nuancer  uden  derfor  at  overskride  sine  oprindelig  givne 
Grænser. 

Der  har  i  den  sidste  Snes  Aar  i  Videnskaben  været  megen  Tale  om 
Farvesansens  oprindelige  Udvikling  i  Menneskeslægten.  Man  har  paa- 
staaet,  at  Sansen  for  de  forskellige  Farver  først  efterhaanden  er  traadt 
frem,  og  at  navnlig  Sansen  for  Blaat  først  er  udviklet  meget  sent, 
langt  ind  i  den  historiske  Tid:  Sprogforskerne  have  ogsaa  iagttaget,  at 
nogle  af  de  ældste  Sprog  mangle  særlige  Ord  til  Betegnelse  af  den  blaa 
Farve.  At  man  tidlig  har  lært  at  kende  Rødt,  har,  saa  vidt  jeg  ved, 
aldrig  været  betvivlet:  de  fleste  Mennesker  ville  vist  snarest  være  tilbøje- 
lige til  at  kalde  Rødt  Farven  fremfor  alle  Farver  og  mene,  at  hvis 
Farverne  have  en  Dronning,  saa  maa  det  være  Rødt.  Og  nu  træffe  vi 
her,  fra  meget  fjerne  Tider,  en  aabenbar  Forkærlighed  for  Blaat  (og 
Gult)  og  en  konsekvent  Udelukkelse  af  Rødt.  I  Virkeligheden  forholder 
det  sig  uden  Tvivl  saaledes,  at  der,  saa  dybt  som  man  kan  lodde 
Menneskeslægtens  sjælelige  Udvikling,  har  været  en  Bevidsthed  om  alle 
Hovedfarver  og  Evne  til  at  fremstille  dem  og  anvende  dem  i  Dekora- 
tion, for  saa  vidt  man  har  villet.  Dertil  behøves  ikke,  at  Sprogene 
skulle  have  dannet  særhge  Ord  til  Betegnelse  for  enhver  af  dem :  det 
gælder  her  en  Sag  mellem  Øjet  og  Haanden,  ikke  mellem  Øret  og 
Stemmen.  Det  var  kun  i  bestemte  Sammenhæng,  at  de  gamle  Asiatere 
ikke  anvendte  Rødt,  ellers  have  de,  som  der  ogsaa  er  Beviser  for,  meget 
vel  kendt  det  og  havt  Evne  til  at  anvende  det  kunstnerisk.  Heller  ikke 
kan  det  antages,  at  der  har  været  nogen  teknisk  Hindring  for  dem  i  at 
bruge  Rødt  i  glaserede  Brændtlers -Dekorationer:  fra  Assyrien  kender 
man  meget  ældre  Exempler  paa  en  saadan  Anvendelse  af  Rødt,  og  Tra- 
ditionen i  Assyrien  hører  til  samme  Stamme  som  i  Susiana.  Naar  man 
ikke  har  brugt  det  sammen  med  Blaat  og  Gult  som  Hovedfarver,  saa 
er  det,  fordi  man  ikke  har  villet  bruge  det.  Vi  staa  her  paa  Farvens 
Omraade  ligeoverfor  det,  som  Franskmændene  kalde  et  parti  pris  — 
hvad  vi  desværre  ikke  have  noget  dansk  Ord  for  — :  en  vis  resolut 
Vilkaarlighed  i  Handlemaaden ,  som  der  dog  er  god  indre  Mening  i  og 
derfor  Styrke  og  Karakter. 

Hos  Oldtidens  Grækere  har  der  været  et  lignende  parii  pris  med 
Hensyn  til  Farven;  men  det  har  spillet  en  noget  anden  Rolle  i  Kunsten 
og  havt  en  forskellig  Karakter.  Flere  gamle  Forfattere  tale  om  den 
udelukkende  Anvendelse  af  4  Farver:  1)  Gult  (Okker),  2)  Rødt  (sino- 
pisk  Jord:  et  mildt,  køligt  Rosenrødt),  3)  Sort  og  4)  Hvidt;  men  da 
Sort  og  Hvidt  jo  egentlig  ikke  ere  Farver,  bliver  der  kun  Gult  og  Rødt 
tilbage,  altsaa  med  Udelukkelse  af  Blaat.  Beretningerne  gælde 
særlig  om  den  egenthge  Malerkunst  i  den  ældre  Tid  i  Grækenland: 
en  Kunst,  der  til  Trods  for  sin  store  Simplicitet  i  Farven  omfattedes 
med  den  største  Beundring  og  Begejstring  fra  Grækernes  Side  og  glim- 
rede med   mange  berømte   Kunstnernavne.     Og   at  Beretningerne  ere 

troværdige,  derom  kan  der  ikke  være  mindste  Tvivl.  Vi  kende  ogsaa 
denne  gammelgræske  Farvestil  fra  dens  dekorative  Side;  thi  baade  paa 
de  malede  Brændtlers -Vaser  og  paa  andre  gamle  dekorative  Terra- 
kottaer finde  vi  Gult  og  Rødt  som  de  eneste  egentlige  Farver  i  For- 
bindelse med  Sort  og  Hvidt:  Blaat  og  de  tilgrænsende  Farver  ere  ikke 
medtagne,  skønt  Grækerne  forøvrigt  fra  ældgammel  Tid  meget  vel 
kendte  Blaat  og  gerne  anvendte  det  i  arkitektonisk  Dekoration  og  da 
fortrinsvis  i  Forbindelse  med  Rødt,  med  Udelukkelse  af  Gult.  Hvor- 
ledes den  gamle  Firefarvers-Stil  har  taget  sig  ud  i  den  egentlig  højere 
Malerkunst,  det  kunne  vi  ikke  længere  danne  os  nogen  ganske  tydelig 
Forestilling  om,  eftersom  hele  den  egentlige  græske  Malerkunst  er  tabt 
for  os;  dog  kende  vi  Eftervirkninger  af  denne  Stil,  som  kunne  hjælpe 
os  til  en  Idé  om  dens  Karakter.  I  det  store  Mosaikbillede  fra  Pompeji, 
»Alexanderslaget«  (nu  i  Museet  i  Neapel),  der  er  en  Gengivelse  af 
et  historisk  Maleri  fra  Tiden  kort  efter  Alexander  den  store,  altsaa  fra 
den  berømte  Maler  Apelles's  Tid  eller  endnu  senere,  er  der,  som  man 
let  kan  tænke,  anvendt  en  stor  Mangfoldighed  af  Farver;  men  endnu 
her  er  Blaat  absolut  udelukket,  og  de  tilgrænsende  Farver  ere 
kun  benyttede  meget  sparsomt.  Hele  Billedet  er  stemt  i  varme  Toner 
med  Rødt  og  Gult  som  Hovedfarver.  Himlen  paa  dette  Billede  er  ikke 
blaa,  men  dæmpet  hvid:  det  er  et  slaaende  Bevis  for,  at  den  nedarvede, 
mere  dekorative  end  egentlig  maleriske  Farvestil  her  endnu  har  Over- 
haand  over  den  maleriske  Gengivelse  af  Naturen. 

Hvad  Stil  vil  sige,  det  lærer  man  i  enhver  Henseende  bedst  af 
Oldtiden.  Stilen  udviklede  sig  da  sundt  af  ældgammel  Tradition:  den 
undergravedes  ikke  af  Experimenter ;  man  frittede  ikke  efter  alle  de 
mulige  Maader,  hvorpaa  en  Ting  kan  tages,  men  lod  sig  nøje  med  at 
udvikle  og  berige  den  Maade,  hvorpaa  den  nu  engang  var  tagen.  I 
Farvesammenstillingen  har  der  hersket  bestemte  Stilarter  ligesom  i 
Bygningskunstens  Former  og  i  Musikens  Harmonier.  Der  var  nemlig 
en  indre  Fornuft  i  den  Maade,  hvorpaa  Tingene  fra  først  af  vare  tagne 
og  derefter  overleverede:  den  havde  man  en  umiddelbar  Følelse  for  og 
nedarvet  Tillid  til. 

Efter  at  jeg  nu  har  paapeget  dette  fornuftige  Princip  for  Farve- 
kompositionen for  den  asiatiske  og  græske  Oldtids  Vedkommende,  vil 
jeg  væsentlig  lade  mig  nøje  dermed.  Jeg  opfordrer  Læseren  til  at  prøve 
Reglen,  som  jeg  ovenfor  har  fremsat  den,  paa  flerfarvede  Dekorationer 
af  alle  forskellige  Stilarter.  Jeg  paastaar  jo  ingenlunde,  at  man  i 
ethvert  Tilfælde  vil  finde  Reglen  fulgt;  jeg  kender  selv  meget  vel  Ex- 
empler  baade  fra  Oldtid  og  senere  Tider,  hvor  den  ikke  er  det.  Men 
jeg  tror  dog  at  have  givet  den  et  solidt  historisk  Grundlag;  og  jeg 
mener,  at  hvor  den  ikke  er  fulgt,  der  burde  den  maaske  helst  have 
været  det.    Det  er  jo  ikke  ethvert  Kunstværk,  der  er  udgaaet  fra  den 

fineste  Sans  for  Benyttelsen  af  Kunstens  Elementer:  Menneskene  lade 
sig  saa  tidt  vildlede  af  den  Tro,  at  det  bliver  des  bedre  og  fuldkomnere, 
jo  mere  der  diskes  op  af  alle  Slags.  Det  er  i  hvert  Fald  den  kunst- 
neriske Følelse,  som  til  syvende  og  sidst  maa  afgøre  Sagen;  den  kan 
ikke  erstattes  af  nogen  Regel.    Reglen  kan  kun  lede  Følelsen  paa  Vej 

—  helst  paa  den  rette. 

Til  Slutning  vil  jeg  blot  fremhæve,  at  Reglen  ogsaa  har  sin  Betyd- 
ning for  den  egentlige  Malerkunst,  for  Nutidens  ikke  mindre  end  for 
Oldtidens.  Et  Maleri  kan  jo  betragtes  fra  to  kunstneriske  Synspunkter: 
dels  med  Hensyn  til  Gengivelsen  af,  hvad  det  forestiller,  dels  med  Hensyn 
til  det  indbyrdes  Forhold  mellem  Farver  og  Linier,  uanset  hvad  de 
gengive.  Med  andre  Ord:  ethvert  Maleri  er,  foruden  at  være  et  Billede, 
tillige  en  dekorativ  Flade  og  er  som  saadan  de  samme  Love  underkastet 
som  alle  andre  dekorative  Flader.  Og  hos  enhver  sand  Kolorist  vil 
man  utvivlsomt  skønne  noget  af  den  Ensidighed  i  Valget  af  Farver, 
som  giver  hele  Farvevirkningen  en  udpræget  og  individuel  Karakter. 
Det  kan  være  et  meget  tiltrækkende  Studium  at  gøre  sig  Rede  for  denne 
paa  tusind  forskellige  Maader  fremtrædende  Ensidighed. 

Et  Par  danske  Malerier,  fra  vor  kongelige  Samling  ere  i  denne  Hen- 
seende ret  lærerige.  Det  ene  er  Vigilius  Erichsens  fine  gamle  Billede  af 
Enkedronning  Juliane  Marie,  staaende  i  et  Gemak  og  pegende  hen  paa 
Bronze-Busten  af  sin  afdøde  Gemal,  Frederik  V.  Hvilken  stilfuld  Sim- 
pelhed i  Farven!  Det  milde  hvide  og  graalige  Skær  af  Atlaskesroben 
behersker  det  hele;  derefter  kommer  det  høje  og  klare  Blaa  i  Betrækket 
paa  Møbler  og  Vægge;  lidt  Gult  og  Brunt  i  den  glinsende  Forgyldning 

—  flere  Farver  er  der  egentlig  ikke.  Rødt  er  slet  ikke  taget  med  — 
dog  med  Undtagelse  af  et  lille  Stænk  Zinnober  paa  Dronningens  Kinder, 
hvor  det  ogsaa  tager  sig  ud  som  en  fremmed  Gæst,  som  noget,  der 
ikke  kommer  indenfra,  men  er  hentet  op  af  en  lille  Daase  paa  Toilet- 
bordet. Hele  Harmonien  har  forresten  noget  af  den  samme  kølige,  for- 
nemme Holdning  som  i  de  gamle  persiske  Dekorationer  fra  Susa;  vi 
befinde  os  jo  ogsaa  her  som  hist  ved  et  absolut  Monarkis  Hof.  Betragt 
saa  i  Modsætning  dertil  Eckersbergs  smukke  »Nathansonske  Familie- 
billede«. Der  er  en  langt  rigere  Mangfoldighed  af  Lokalfarver;  og 
Eckersberg  hørte  jo  til  en  Skole,  som  i  høj  Grad  respekterede  Lokal- 
farven, fremstillede  den  rent  og  tydelig  og  overlod  den  til  dens  egen 
Virkning!  Dermed  følger  let  noget  broget;  dog  kan  man  ikke  nægte,  at 
Farverne  paa  dette  Billede  i  det  hele  ere  fint  og  harmonisk  sammen- 
stemte.  Her  have  de  varme  Farver  Overhaand,  og  Blaat  er,  skønt  ikke 
fuldstændig  udelukket,  dog  kun  saa  svagt  og  knapt  repræsenteret  (i 
Striberne  paa  en  Kjole  i  Mellemgrunden),  at  det  langtfra  fremtræder 
under  lige  Vilkaar  med  de  andre  Hovedfarver.  Det  passer  godt  til  den 
Stemning  af  det  borgerlige  Hjems  lune  Hyggelighed,  som  hviler  over 
hele  Maleriet. 

FARVEN  OG  BILLEDHUGGERKUNSTEN  (1886). 


Mod  Slutningen  af  1884  udgav  Professor  Georg  Treu,  Direktør 
for  Antiksamlingen  og  Afstøbning-Samlingen  i  Dresden,  en  Brochure 
paa  et  Par  Ark:  Sollen  wir  unsere  Statuen  bemalen?  (Berlin,  Ro- 
bert Oppenheim).  Han  besvarede  dette  Spørgsmaal  med  et  uforbeholdent 
og  fuldt  klingende  j  a,  dels  i  Henhold  til  nyere  Forsøg  med  farvet  Skulptur, 
dels  i  Henhold  til  Historiens  Vidnesbyrd,  der  efter  hans  Mening  utvetydig 
vidner  om,  at  Billedhuggerkunsten  under  en  naturlig  Udvikling  altid  be- 
nyttede Farven.  Specielt  gjorde  han  dette  gældende  med  Hensyn  til  den 
antike  Kunst,  som  er  den  særlige  Genstand  for  hans  Studium ;  og  han 
paastod,  at  »Polykromien*  kun  var  bleven  trængt  ud  af  Skulpturen  ved 
en  arkæologisk  Misforstaaelse  fra  Renæssancens  Side«. 

Egentlig  indeholdt  Treus  Skrift  vel  intet  af  afgørende  Vigtighed, 
som  man  ikke  havde  hørt  eller  kendt  i  Forvejen:  dets  Betydning  be- 
roede paa  den  Friskhed,  den  varme  Overbevisning,  den  i> verve«  og  det 
Talent,  hvormed  han  plæderede  sin  Sag,  og  allermest  derpaa,  at  denne 
Sag  blev  baaret  frem  af  en  Strømning  saavel  i  Tysklands  egen  nyere 
Kunst  som  i  dets  Videnskab  om  Kunsten.  Det  er  naturligvis  Tidsalderens 
hele  Forkærlighed  for  det  maleriske  og  det  realistiske,  som  er  den 
væsentlige  Drivfjer  i  denne  Bevægelse.  Hvis  Treus  Mening  ikke  havde 
fundet  Jordbunden  paa  mange  Maader  forberedt  for  sig,  vilde  den  ikke 
have  gjort  saa  megen  Opsigt,  som  den  gjorde,  eller  givet  Stødet  til,  at 
der  i  et  af  Berlins  Stats-Museer  blev  afholdt  en  righoldig  Udstilling  til 
historisk  og  praktisk  Oplysning  om  Polykromien  i  Skulpturen. 

Denne  Udstilling  (Ausstellung  farbiger  und  getonter  Bild- 
werké)  fandt  Sted  i  de  sidste  6 — 7  Uger  af  1885  i  Stue-Etagen  af 
National-Galleriets  nye  og  statelige  Bygning.  Der  saa  man  en  Mængde 
Ting,  som  vare  udlaante  fra  Berlins  store  Museum  for  antik  og  nyere 
Skulptur  og  forsaavidt  ogsaa  kunde  være  sete  enkeltvis  dér,  i  den 
nærliggende  Bygning,  men  som  man  alligevel  med  Rette  havde  sammen- 
stillet paa  Udstillingen  under  Synspunktet  af  polykrom  Skulptur.  Der 

*  »Polykromien«  er  Anvendelsen  af  mange  eller  dog  flere  Farver  paa  det 
samme  Kunstværk. 

var  en  endnu  større  Mængde  Sager  fra  andre  offentlige  og  især  fra 
private  Samlinger,  desuden  fra  mange  Kunstneres  Atelier'er  rundt  om- 
kring fra  de  tyske  Lande.  Der  var  ægyptiske,  græske,  etruriske,  indiske, 
kinesiske,  japanske  Billedhuggerarbejder,  sammensatte  af  forskellige  Stoffer 
eller  med  mer  eller  mindre  fuldstændig  bevaret  Maling.  Der  var  Gibs- 
afstøbninger  af  gammelgræske  Relieffer,  paa  hvis  originale  Marmor  man 
har  fundet  sikre  Farvespor,  som  paa  Gibsen  vare  helt  gennemførte.  Der 
var  andre,  mere  frie  Forsøg  paa  at  illustrere,  hvorledes  bekendte  antike 
Figurer,  paa  hvilke  der  nu  ingen  Farve  er  bevaret,  kunne  antages  at 
have  været  malede  (farvede  Gibsafstøbninger,  Akvarel-Tegninger  o.  desl.). 
Der  var  de  bekendte  smaa  Terrakottafigurer  fra  Tanagra  med  deres  be- 
varede Farver.  Der  var  en  lille  Pallas  Athene  af  Elfenben  og  forgjddt 
Sølv,  der  skulde  vise,  hvorledes  Fidias's  Kolos  af  Guld  og  Elfenben  i 
Parthenon  kunde  have  set  ud.  Der  var  malede  Helgenfigurer  fra  Middel- 
alderen, hidrørende  fra  tyske  Kirker;  fortræffelige  Arbejder  af  italiensk, 
tysk  og  spansk  Renæssancekunst,  der  var  Robbia-Fajancer  og  Meissener 
Porcellæn.  Saa  var  der  endelig  en  Mængde  Kunstværker  og  Forsøg  i 
farvet  Skulptur  fra  den  nyeste  Nutid,  dog  altsammen  tysk  Kunst. 

Der  var  —  naar  man  oversaa  alle  Værkerne  fra  de  forskellige 
Perioder  —  farvede  Arbejder  af  simplere  Sten  og  af  Marmor,  Alabast, 
Gibs,  Stuk,  brændt  Ler,  Fajance,  Porcellæn,  Elfenben,  Træ,  Vox,  for- 
skellig behandlet  Metal,  papier  maché.  Der  var  endelig,  kunde  man  til- 
føje, baade  meget  gode  Ting  og  meget  daarlige  Ting:  Arbejder,  der  kunde 
være  heldige  Talsmænd  for  Ideen  om  farvet  Skulptur,  og  andre  Arbej- 
der, der  kun  kunde  gøre  Nytte  ved  at  vise,  at  saaledes  skulde  det  i 
hvert  Fald  ikke  være. 


Saa  mange  Ting.  der  end  fandtes  paa  denne  Udstilhng,  var  der 
dog  noget,  man  savnede,  og  som  jeg  savnede  hge  fra  den  første  Time, 
jeg  var  der,  nemlig  et  rigtig  udmærket  Maleri  af  en  af  de  store 
Kolorister,  af  Tizian,  Correggio,  Andrea  del  Sarto,  Velazquez,  Rubens, 
Rembrandt,  van  der  Meer.  For  ret  at  vurdere,  hvad  der  kan  udrettes 
med  farvet  Skulptur,  trænger  man  til  at  sammenligne  det  med,  hvad 
Malerkunsten  kan  udrette  med  Farven.  Det  vilde  da  vistnok  vise  sig, 
at  egentlig  alene  Malerkunsten  udøver  det  virkelig  kunstneriske  Herre- 
dømme over  Kolorilen.  Den  højeste  Tinde  af  dette  Bjerg  er  det  ikke 
Plastiken  forundt  at  bestige;  den  maa  nøjes  med  de  lavere  Regioner. 

Det,  som  gør  Kunsten  til  Kunst,  er,  at  den  menneskelige  Villie 
gennem  den  kan  udtrykke  sig  med  den  nøjeste  og  fineste  Bestemthed, 
at  den  kan  gøre  sig  gældende  paa  ethvert  Punkt,  at  der  ikke  arbejdes 
paa  et  omtrent,  men  paa  et  netop.  Formen  gengiver  Billedhugger- 
kunsten med  fuldkommen  Bestemthed;  men  i  Henseende  til  Farven  maa 
der  tages  stærke  Forbehold. 

Jeg  betragter  her  en  farvet  Gibs-Buste  af  en  ældre  Officer  med  en 
anselig  Skallepande,  af  Josef  Kaffsack  i  Berlin.  Ingen  kan  nægte,  at  den 
baade  i  Form  og  Farve  er  et  meget  respektabelt  Arbejde :  den  store,  haarde 
Pande  er  temmelig  nær  ved  at  gøre  en  illuderende  Virkning.  Nu  ser  jeg 
denne  Buste  imod  et  Tæppe  af  mørkebrunt  Fløjl,  der  er  ophængt  som 
Baggrund,  og  det  ser  ganske 
godt  ud.  Der  er  Mening  i 
denne  Farve,  en  bestemt  Smag, 
om  der  end  i  denne  Sammen- 
stilling af  gulUge,  brune,  bran- 
kede, brændte  Farver  er  lidt 
for  meget  af  en  forbigaaende 
tysk  Modesmag.  Men  hører 
det  Fløjl  bagved  med  til  Kunst- 
værket, den  farvede  Buste? 
Lad  os  være  saa  medgørlige 
at  indrømme  det.  Jeg  ser  des- 
uden Busten  og  Fløjlet  i  en 
ganske  bestemt  Belysning  paa 
en  given  Plads  i  Forhold  til 
Vinduet.  Hører  denne  Plads 
og  denne  Belysning  ogsaa  med 
til  Busten?  Lad  os  ogsaa  være 
saa  medgørlige  ikke  at  gøre 
Vanskeligheder  paa  dette  Punkt,  skønt  vi  derved  komme  til  at  drage 
noget  vel  stramme  Vilkaar  for  den  farvede  Skulpturs  Virkning. 

Som  jeg  her  staar,  ser  jeg  altsaa  Hudens  Farve  i  Pande,  Tinding, 
Kind  i  et  ganske  bestemt  givet  Forhold  til  Baggrundens  Farve.  Men  nu 
tager  jeg  mig  den  Frihed  at  gaa  nogle  Skridt  til  den  ene  Side:  Saa 
fordringsfuld  kan  den  farvede  Skulptur  da  heller  ikke  være,  at  den  kan 
forbyde  de  levende  Mennesker  at  færdes  frit  omkring  i  Rummet,  og  jeg 
fornemmer  intet  Kommando  fra  den  gamle  Officer  om,  paa  hvilken  Plet 
jeg  skal  staa  for  at  betragte  ham.  Efter  at  have  flyttet  mig  ser  jeg  en 
anden  og  anderledes  belyst  Flade  af  Pande  og  Kind  imod  den  mørke- 
brune Baggrund.  Der  er  ikke  længere  det  samme  Forhold  mellem  Farve- 
tonerne —  omtrent  vel,  men  ikke  nøjagtig. 

Naar  en  Maler  derimod  paa  sin  jævne  Flade  sætter  en  Pande  og 
en  Kind  imod  en  Baggrund,  saa  giver  han  et  nøjagtig  bestemt  Forhold 
mellem  Toner  og  Valører,  det  Forhold,  som  han  netop  vil  give,  i  harmo- 
nisk Overensstemmelse  med  hele  den  lille  Farveverden,  han  som  absolut 
Herre  skaber  indenfor  sin  Ramme.  Og  er  der  overhovedet  Lys  nok  til 
at  se  Maleriet,  staa  alle  Farverne  netop  saaledes  sammen  og  ikke  ander- 
ledes. Ja  det  beskedneste  Dekorationsmaleri,  der  ikke  indlader  sig  paa 
at  gøre  Billeder,  men  blot  smykker  en  Flade  med  Linier  og  Farver,  ud- 

Fig.  56.    Et  Pompejansk  Maleri.    En  Kvinde  maler 
en  Herme. 


øver  i  denne  Retning  et  kunstnerisk  Herredømme,  som  Plastiken,  der 
arbejder  med  den  virkelige,  voluminøse  Form  i  det  virkelige  Lys,  ikke 
kan  udøve. 


Jeg  antager,  at  de  store  Kolorister  blandt  Malerne  —  det  vil  altsaa 
sige  dem,  som  overliovedet  bedst  have  kendt  Farvens  Hemmeligheder  — 
forholdsvis  mindst  vilde  have  interesseret  sig  for  en  illuderende  Farvning 
af  Skulpturen.  De  vilde  vistnok  have  hævdet,  at  der  er  stor  Forskel 
paa  Kolorit  og  Kolorering.  Jeg  overser  ikke,  at  f.  Ex.  Velazquez 
levede  samtidig  med  hine  duelige,  endog  udmærkede  spanske  Billed- 
huggere i  Træ,  der  malede  deres  Statuer  og  Buster  med  Livets  Farver 
og  i  den  Grad  stilede  mod  Illusion,  at  de  endog  tilføjede  Taarerne,  der 
strømme  ned  fra  Madonnas  Øjne,  med  Glasperler,  som  man  kan  se  det 
paa  Montanez's  ypperlig  malede  Træbuste  i  Berliner-Museet.  Der  synes 
mig  at  være  et  vist  Slægtskab  mellem  denne  farvede  Skulptur  og  visse 
spanske  Maleres  Kunst;  jeg  tænker  paa  Rib  er  a  eller  Zurbaran,  som 
med  deres  drøje,  tykskallede  Lokalfarve  og  haarde  Skygger  vilde  give  et 
Indtryk  af  den  ret  haandgribelige  Legemlighed.  Men  de  største  spanske 
Malere:  Velazquez  og  Murillo  havde  i  deres  modneste  Arbejder  et 
helt  andet  Maal  for  Øje:  de  saa  netop  Farven  i  »den  omstrømmende 
Luft«,  de  smeltede  den  i  Lyset  og  vilde  ikke  vide  noget  af  dens  raa  og 
usødne  Virkelighed. 

Correggio  maa  i  Modena  have  set  Arbejder  af  sin  ældre  samtidige 
Guido  Mazzoni,  der  gik  videre  end  nogen  anden  af  den  italienske 
Renæssances  Billedhuggere  i  at  anvende  Farven  paa  sin  Skulptur  i  rent 
realistisk  Retning:  han  lod  sig  ikke  nøje  med  farvede  Buster  og  Statuer, 
men  udførte  hele  Grupper,  som  han  sammenstillede  i  store  Nicher  lige- 
som paa  en  Skueplads.  Man  kan  endnu  den  Dag  idag  ikke  se  noget 
mere  illuderende  end  Gruppen  af  Jesu  Barndom  i  Krypten  af  Domkirken 
i  Modena,  med  den  bekendte  lille  Kokketøs,  der  kommer  lige  ind  fra 
Skorstenen  med  en  Potte  Vælling  til  Kristusbarnet.  Men  der  er  ikke 
nogen  Sammenhæng  mellem  et  saadant  Fænomen  og  Correggios  Maler- 
kunst. Derimod  har  man  allerede  forlængst  med  Rette  fundet  Sammen- 
hæng mellem  Correggio  og  hans  samtidige  Antonio  Begarelli,  der  lige- 
ledes gjorde  Grupper  og  Figurer  af  Terrakotta  til  Modenas  Kirker;  men 
Begarelli  anvendte  netop  ikke  Polykromien,  men  gjorde  sine 
Figurer  ensfarvede  og  lod  dem  saaledes  gøre  deres  maleriske  og  plastiske 
Virkning  i  en  bestemt  givet  Belysning  i  Rummet.  Den  store  Maler  har 
uden  Tvivl  interesseret  sig  meget  for  at  studere  Spillet  af  Lys  og  Skygge 
paa  disse  Figurers  Overflade  og  har  maaske  selv  modelleret  smaa  Fi- 
gurer til  Forberedelse  for  sine  store  maleriske  Kompositioner,  saaledes 
som  nogle  Figurmalere  ogsaa  gøre  nu  til  Dags  (jeg  har  set  slige  Forsøg 
hos  Frederick  Leighton  i  London).   Men  sikkert  har  Correggio  ikke  stu- 

deret  Kødfarvens  Virkning  i  forskellige  Belysninger  ved  at  overlægge 
Lerfiguren  med  en  Lokalfarve:  han  var  mere  kræsen  med  Hensyn  til 
Farvevirkningen  end  som  saa. 

Den  farvede  Skulptur  og  den  fuldendte  Malerkunst  staar  snarest  i 
et  omvendt  Forhold  til  hinanden.  Jo  højere  Malerkunsten  udvikler  sig, 
des  mere  suger  den  Farven  af  Skulpturen. 

Eugéne  Delacroix  pegede  engang  ned  paa  Gadens  graa  og  snavsede 
Brolægning  og  sagde:  »Hvis  man  havde  sagt  til  Paolo  Veronese :  Mal 
mig  en  smuk  blond  Kvinde  med  denne  Farvelone  i  Kødet,  saa  vilde  han 
have  gjort  det,  og  Kvinden  vilde  i  hans  Maleri  have  været  smuk  og 
blond«.  — Vel  at  mærke:  i  hans  Maleri,  paa  et  bestemt  Plan  i  Dybden, 
i  en  bestemt  Belysning,  sammenstemt  med  alle  Maleriets  øvrige  Farver, 
Under  saadanne  Vilkaar  vilde  den  skære,  blonde  Kødfarve  kunne  under- 
gaa  saadanne  Forvandlinger,  at  den  vilde  ses  graa  og  neutral,  og  saa- 
ledes,  at  Beskueren  dog  vilde  forstaa  den  graa  og  neutrale  Tone  netop 
som  Billedet  af  en  blomstrende  Legemsfarve. 

Lad  os  nu  antage,  at  Malerens  Figur  staar  lige  i  Forgrunden  af 
Maleriet,  i  fuld  Belysning;  saa  kan  han  ikke  male  en  smuk  blond  Kvinde 
med  en  Farve  som  Gadens  Brostene.  Han  skal  da  ikke  alene  finde  en 
enkelt  Tone,  der  gør  Indtryk  af  Lokalfarven  i  de  fuldt  belyste  Partier; 
han  skal  ogsaa  følge  hele  den  Skala  af  Forvandlinger,  som  Lokalfarven 
undergaar  efter  Overfladens  forskellige  Stilling  til  Lyset  og  til  Øjet. 
Overfladen  af  Legemet  er  rund,  løber  tilbage  i  sig  selv.  Kun  en  enkelt 
Stribe  af  den  modtager  Lyset  lodret  indfaldende,  dens  andre  Dele  strejfes 
af  Lyset,  vende  mere  og  mere  bort  fra  det,  vende  helt  bort  fra  det, 
ligge  i  Skygge,  optage  i  Skyggepartiet  Reflex  fra  Luften  og  de  omgivende 
Genstande.  Alle  Partierne  fremstille  sig  altsaa  i  ganske  forskellig  Farve 
for  Øjet.  I  det  højeste  Lys  er  Farven  gullig,  hvidlig,  rødlig,  i  Halvlyset 
bliver  den  køligere,  i  Skyggen  atter  mørk,  brunlig,  i  Reflexen  forskellig 
efter  Omgivelserne.  I  Lyspartiet  kommer  desuden  Glansen  til  med  en 
egen  Farvetone.  Alle  disse  Toner  skulle  staa  saa  forskellige  i  Farve  og 
Valør,  og  alligevel  skal  der  sørges  for,  at  Øjet  umiddelbart  opfatter  dem 
alle  som  Repræsentanter  for  én  Lokalfarve,  saaledes,  at  hvis  man  efter- 
haanden  drejede  Overfladens  forskellige  Partier,  som  nu  ligge  i  Halvlys, 
Skygge,  Reflex,  om  i  det  fulde  Lys,  de  allesammen  i  dette  fulde  Lys 
vilde  staa  med  én  og  samme  eller  med  indbyrdes  meget  nær  beslægtede 
Farver.  En  uendelig  Tumleplads  for  Koloristens  Kunst.  Alle  de  Toner, 
der  gengive  Legemet,  skulde  desuden  samstemme  med  hele  det  øvrige 
Maleris,  føres  ind  i  dets  ejendommelige  Atmosfære  og  Belysning. 

Men  den,  som  maler  en  Statue,  skal  blot  lave  en  Tone  sammen  paa 
sin  Palet,  der  svarer  til  Kødfarven,  saaledes  at  de  ved  at  ses  lige  ved 
Siden  af  hinanden,  i  det  samme  Lys,  nemlig  det  højeste  og  mest  direkte, 
som  Genstanden  kan  modtage,  gøre  den  samme  Virkning.  Der  kan  vel 
ogsaa  for  Statuemaleren  være  Tale  om  Overgange  og  Nuanceforskelle, 

nemlig  i  Lokalfarven  selv,  idet  f.  Ex.  Kinden  er  lidt  rødere  end 
Panden,  Læben  atter  rødere  end  Kinden,  Aarerne  blaaligere  o.  desl.  Men 
Overgange  ifølge  Farvens  Samvirken  med  Lyset  har  Statuemaleren 
intet  at  gøre  med.  Dem  maa  han  overlade  til  Naturen  at  besørge:  den 
lægger  jo  af  sig  selv  Halvlys,  Skygger  og  Reflexer  over  Tingene.  Men 
Naturen  er  ikke  Kunsten:  at  Kunsten  overlader  en  Opgave  til  Naturen, 
vil  sige,  at  den  selv  ikke  har  noget  at  sige  om  den,  at  det  ikke  er  dens 
egentlige  Element. 

Og  saa  kommer  det  an  paa,  om  Naturen  kan  løse  Opgaven,  det 
vil  sige:  om  de  Lys,  Halvlys  osv.,  som  den  lægger  over  den  farvede 
Statue,  kunne  komme  til  at  tage  sig  ud,  som  om  de  laa  over  virkelig 
levende  Hud  og  Kød.  Det  kommer  an  paa,  om  det  Stof,  som  Billed- 
huggeren vælger  til  at  gengive  Form  og  Farve  med,  paavirkes  af  Lyset, 
modtager  og  tilbagekaster  det,  paa  samme  Maade  som  det  menneskelige 
Legemes  Stof.  I  denne  Henseende  nødes  man  til  at  være  meget  nøje- 
regnende: endog  et  Øje,  som  ikke  er  særlig  kunstnerisk  dannet,  vil 
lettelig  frastødes  af  en  falsk  Virkning  af  Karnationen.  Thi  hvad  der 
ikke  ganske  nøje  stemmer  sammen  med  den  naturlige  Karnation,  kom- 
mer til  at  se  ud  som  Usundhed,  som  om  der  var  noget  i  Vejen  med 
Stofblandingen  i  Personens  Legeme  og  han  altsaa  ikke  kunde  befinde 
sig  vel.  Der  hører  ogsaa  meget  til,  for  at  man  virkelig  skal  tro  paa 
Farven,  tro,  at  den  er  Stoffets  egen  og  ikke  en  paalagt  Sminke. 

I  denne  Retning  maatte  man  virkelig  være  spændt  paa,  hvilke  Op- 
lysninger Udstillingen  i  Berlin  kunde  give  dels  gennem  ældre  Kunst- 
værker, dels  gennem  nye  Experimenter.  Jeg  fremhæver  heraf,  hvad 
der  har  forekommet  mig  særlig  lærerigt  —  det  være  sig  som  Vink  eller 
som  Advarsel. 


Det  kommer  an  paa  Stoffet  —  naturligvis  forsaavidt  som  Stoffet 
kommer  umiddelbart  til  Syne.  Overlægger  man  det  med  en  ugennem- 
sigtig Farvekruste,  er  det  jo  ligegyldigt,  hvoraf  Kærnen  bestaar,  om  den 
er  af  Terrakotta,  Stuk,  Træ,  Elfenben  eller  Guld.  Saa  kommer  det  mere 
an  paa  Farvens  Bindemiddel.  Dog  viser  Erfaringen  —  ogsaa  fra  Berliner- 
Udstillingen  — ,  saa  vidt  jeg  skønner,  at  en  Dækning  med  et  pastost 
Farvelag  aldrig  kan  gøre  nogen  rigtig  Virkning,  hvad  saa  end  Binde- 
midlet er :  det  standser  Lysstraalerne  umiddelbart  paa  Overfladen  og  til- 
lader dem  aldeles  ikke  at  trænge  ind  i  Stoffet.  Oliefarven,  hvis  organiske 
Fedme  saa  fortræffelig  hjælper  Maleren  til  at  gengive,  endog  forherhge 
Legemsstoffet  —  netop  fordi  Maleren  har  hele  Aftoningen  i  Lyset  under 
sit  kunstneriske  Herredømme  og  kan  spille  med  den  mer  eller  mindre 
pastose  og  laserende  Behandling  —  denne  Oliefarve  bliver,  naar  den 
anvendes  paa  Skulpturen,  lettelig  til  en  sejg  Hinde,  et  Overtræk,  som 

vægrer  sig  ved  at  gengive  Naturen  sandt.  Renæssancetidens  italienske, 
tyske,  spanske  Billedhuggere,  som  malede  deres  Arbejder,  have  troet 
for  meget  paa,  at  de  med  Oliefarve  paa  Kridtgrund  kunde  udrette  noget 
lignende,  som  der  kan  udrettes  i  Maleriet.  Det  kan  fra  Formens  Side 
være  beundringsværdige  Arbejder  fra  de  største  M esteres  Hænder,  og 
Farvegivningen  mangler  naturligvis  heller  ikke  en  stor  Interesse  som 
Vidnesbyrd  om  Tidens  Smag  og  dens  Krav  til  Kunsten.  Jeg  ønsker 
ikke  Farven  bort  fra  disse  Statuer  og  Buster,  foreslaar  ikke  at  hvidte 
dem.  Men  jeg  gad  dog  nok  vide,  om  nogen,  der  i  Sandhed  kender, 
hvad  Kolorit  er,  nogensinde  har  fundet  umiddelbar  Glæde  ved  Farven 
paa  disse  Skulpturarbejder,  saaledes  som  man  kan  fortrylles  ved  de  store 
Maleres  Kolorit. 

Hvilket  Stof  eller  Bindemiddel  i  Farven  man  end  bruger,  maa  man 
meget  vogte  sig  for  en  glimrende  Fernis  eller  Glasur,  naturligvis  des 
mere,  jo  mere  Kunsten  gaar  ud  paa  Illusion.  Ved  et  Maleri  kan  man 
stille  sig  saaledes  —  eller  kan  stille  Maleriet  saaledes  — ,  at  man 
ikke  generes  af  Glansen.  Derimod  vil  den  i  Volumen  fremstillede 
Form  med  den  krumme  og  bugtede  Overflade  uundgaaelig  glinse 
stærkt,  hvorledes  man  end  stiller  sig,  hvilket  gør  et  Indtryk,  som  om 
Personen,  med  eller  uden  Klæder,  kommer  lige  fra  et  Styrtebad  —  af 
Gummivand. 

Nogle  Forsøg  af  den  nu  afdøde  Carl  Cauer  i  Kreuznach  med  at 
lægge  Oliefarve  over  en  forgyldt  Overflade,  saaledes  at  Forgyldningen 
delvis  skinner  igennem,  turde  betragtes  som  aldeles  forfejlede :  Virkningen 
er  skingrende  og  skrigende  som  allevegne,  hvor  en  skinnende  Metalgrund 
faar  Lov  til  at  virke  gennem  Farven.  Jeg  haaber,  at  Cauer  ikke  i  det 
andet  Liv  maa  blive  straffet  altfor  strængt,  ikke  engang  saa  strængt,  som 
han  egentlig  havde  fortjent  det  —  for  sin  barbariske  Behandling  af 
Parthenonsfrisen  med  Forgyldning  og  Farve.  Det  mærkeligste  ved  Cauers 
Forsøg  er,  at  de,  efter  Treus  Oplysninger,  have  havt  nogen  Betydning  i 
Retning  af  at  agitere  Spørgsmaalet  om  den  polykrome  Skulptur  i  Tysk- 
land. Det  er  et  Bevis  paa,  hvor  meget  Mod  Tyskerne  have  paa  farvet 
Skulptur,  at  de  ikke  engang  have  ladet  sig  afskrække  af  den  Parthe- 
nonsfrise ! 

Blandt  de  Ting,  som  fortjente  størst  Opmærksomhed  paa  Udstillin- 
gen, vare  nogle  Portrætbuster  af  Terrakotta  eller  Gibs,  aldeles  natura- 
listisk malede  med  Oliefarver  eller  Kaseinfarver  paa  en  saadan  Maade, 
at  Stoffet  ikke  var  ganske  dækket  af  den  paalagte  Farve,  men  dets  ejen- 
dommelige Karakter  fik  Lov  til  at  virke  igennem  den.  Dertil  hørte  det 
Portræt  af  en  Officer,  som  jeg  ovenfor  har  nævnt,  af  Josef  Kaffsack, 
et  Mandsportræt  af  Max  Landsberger  og  et  Portræt  af  en  ældre 
fornem  Dame,  en  Storhertuginde  af  Mecklenburg  Strelitz,  af  den  bekendte 
Prof.  Albert  Wolff  i  Berlin.  Ved  Farvegivningen  havde  Wolff  lagt  an 
paa,  hvad  vi  i  Danmark  kunde  kalde  en  Gertnersk  Virkning :  han  havde 

gjort  sig  megen  Umage  for  at  gengive  den  fine,  klare,  lidt  visne  Hud 
med  de  smaa  skarpt  tegnede  Blodaarer  i  Kinden,  Klarheden  i  de  lyse- 
blaa  Øjne.  Denne  Kolorering  var  ingenlunde  gjort  uden  Dygtighed;  men 
Indtrykket  af  en  kridtet  Masse  var  ikke  helt  overvundet.  Det  samme 
gælder  ogsaa  de  andre  Forsøg  i  denne  Retning.  Mindst  af  alt  kan  man 
paa  denne  Maade  gengive  Haaret,  det  bliver  ikke  til  andet  end  en 
klæg,  kompakt  Kage.  Saa  tunge,  tætte,  for  Lyset  absolut  uigennem- 
trængelige Stoffer  som  Gibs  eller  brændt  Ler  egne  sig,  efter  disse  Forsøg 
at  dømme,  ikke  til  i  Forbindelse  med  Farven  at  optræde  i  de  menneske- 
lige Legemsstoffers  Rolle. 

Hvad  der  kan  udrettes  med  Voxet,  derom  indeholdt  Udstillingen 
ikke  tilstrækkelig  Oplysning.  Det  vilde  være  uretfærdigt  at  bedømme 
det  efter  Figurer  fra  et  Voxkabinet  eller  et  Panoptikon,  der  altid  have 
været  meget  kompromitterende  for  den  polykrome  Billedhuggerkunst, 
uagtet  det  burde  forstaas  af  sig  selv,  at  man  med  lutter  Exempler  fra 
daarlig  Kunst  nemt  kunde  reducere  al  Kunst  in  absurdum.  Det  bør 
heller  ikke  bedømmes  efter  de  i  den  senere  Tid  saa  almindehg  udbredte 
Kopier  efter  den  bekendte  Voxbuste  af  italiensk  Renæssancekunst  i 
Museet  i  Lille;  thi  efter  dem  at  dømme  maa  Hovedet,  der  er  dejlig 
modelleret,  i  Henseende  til  Farven  være  en  ren  Ruin.  Det  samme  gæl- 
der om  en  gammel  italiensk  Barnebuste,  som  var  udstillet  i  Berlin. 
Ellers  er  det  for  det  meste  kun  ganske  smaa  Arbejder  af  denne  Slags, 
som  man  nu  har  tilbage  fra  den  italienske  Renæssances  gode  Tid,  der- 
iblandt nydelige  Portrætter  i  Haut-Relief,  modelleret  af  helt  gennemfarvet 
Vox.  For  en  alvorlig  Prøve  af  Virkningen  er  den  lille  Maalestok  ikke 
gunstig. 

Havde  man  nu  blot  hine  tre  store  farvede  Voxbilleder  tilbage,  som 
Florentineren  Or  sin  o  udførte  under  Andrea  Ver  roe  hi  o' s  Ledelse  til 
Ære  for  Lorenzo  af  Medici,  da  denne  1478  med  Nød  og  næppe  var 
sluppen  med  Livet  fra  den  Pazziske  Sammensværgelses  Dolke  !  Armaturen 
i  det  indre,  siger  Vasari,  var  udført  af  Træ  og  udfyldt  med  spaltede  Siv; 
det  ydre  var  beklædt  med  virkeligt  Tøj,  lagt  i  smukke  Folder  og  over- 
trukket med  Vox.  Hoveder,  Hænder  og  Fødder  udførtes  hule,  af 
stærkere  Vox,  formet  efter  Naturen  og  malet  med  Oliefarver,  forsynet 
med  virkeligt  Haar  og  anden  nødvendig  Udstyring,  hvilket  allsammen 
var  saa  godt  gjort,  at  disse  Figurer  ikke  saa  ud  som  Vox,  men  som 
levende  Mennesker.  Den  ene  af  dem,  opstillet  i  en  Kirke  i  Florents, 
var  klædt  i  selve  den  Dragt,  som  Lorenzo  bar,  da  han  blev  saaret  i 
Halsen  og  efter  at  være  bleven  forbundet  viste  sig  ved  Vinduet  af  sit 
Hus  for  Folket,  der  var  strømmet  til  for  at  faa  at  vide,  om  han  var 
levende  eller  død,  om  det  skulde  glæde  sig  eller  tage  Hævn.  —  Det  har, 
som  man  ser,  aldeles  været  Panoptikons  Figurer,  men  sikkert  tillige  — 
hvad  de  moderne  Figurer  af  denne  Slags  sjælden  ere  —  virkelige 
Kunstværker.     Det  har  været,  hvad  man  kunde  kalde  Lejligheds- 

Monumenter,  desværre  ikke  varige  nok  for  en  længere  Eftertid,  men 
vidunderlig  virkningsfulde  for  den  Slægt,  som  selv  havde  oplevet  Be- 
givenheden, selv  staaet  nedenfor  Lorenzos  Vindue  og  jublet  for  ham. 


Af  alle  Stoffer,  som  Billedhuggerkunsten  benytter,  er  det  aabenbart 
Marmoret,  som,  naar  Farven  anlægges  heldigt  paa  det  og  naturligvis 
uden  helt  at  dække  og  skjule  Stenens  Ejendommelighed,  har  den  bedste 
Chance  for  at  gøre  en  natursand  Virkning.  Paa  dette  Punkt  gav  Ud- 
stillingen i  Berlin  vel  heller  ikke  helt  fyldestgørende  Oplysning,  men  dog 
mærkelige  Fingerpeg. 

Prof.  G.  V.  Koch  i  Darmstadt  havde  udstillet  et  Par  »tekniske 
Prøver  paa  transparent  Behandling  af  Marmor«.  Den  ene  var  en  Haand, 
der  laa  knyttet  paa  en  hvid  Marmorplade.  Det  saa  ud  til  at  være  en 
gammel  Dames  eller  en  lærd  Mands,  i  hvert  Fald  et  Stuemenneskes 
Haand,  Farven  var  lidt  ufrisk  og  gusten  med  temmelig  fremtrædende, 
blaalige  Aarer;  Knoerne  lidt  hvidere  end  det  øvrige,  fordi  de  vare 
bøjede.  Det  gjorde  virkelig,  i  alt  Fald  i  den  Belysning,  hvori  Haanden 
var  udstillet,  en  meget  illuderende  Virkning;  om  Illusionen  vilde  tabe  sig 
eller  forsvinde,  hvis  man  drejede  Marmorhaanden  om  i  en  modsat  Be- 
lysning, var  der  ikke  Lejlighed  til  at  erfare.  Marmoret  synes  at  have 
en  lignende  Grad  af  Klarhed,  af  en  svag  Gennemtrængelighed  for  Lyset, 
som  det  menneskelige  Legeme  selv :  desuden  svarer  Karakteren  af  Stenens 
Overflade,  med  den  kornede  Textur  og  den  svage  Glans,  mærkelig  nøje 
til  den  menneskelige  Overhud. 

Den  anden  af  Kochs  Prøver  paa  Marmor  med  transparent  Farve  var 
lige  saa  vellykket;  det  var  en  kvindelig  Overarm,  ungdommelig  og  fyldig. 
Ogsaa  Arthur  Volkmann  i  Berlin  havde  udstillet  Prøver  paa  farvet 
Marmor,  en  kvindelig  Buste  og  et  Belief  af  Eva  ved  Kundskabens  Træ, 
altsaa  en  helt  nøgen  Figur.  Men  Kochs  Forsøg  vare  heldigere.  En  Farve, 
der  gaar  ud  paa  Illusion,  egner  sig  heller  ikke  for  Relieffet,  en  Kunstform, 
der  efter  sin  hele  Mening  og  Betydning  overhovedet  ikke  kan  give  sig 
af  med  Illusion. 

De  Koch'ske  Forsøg  ere  dog  for  smaa  og  for  spredte  til  for  Alvor  at 
løse  det  Problem,  om  Marmoret,  behandlet  med  en  transparent  Farve, 
virkelig  med  Finhed  og  Sandhed  kan  repræsentere  det  menneskelige 
Legeme,  om  de  end  snarest  tale  derfor.  Problemet  kan  maaske  faa 
praktisk  Betydning  for  Kunstens  Fremtidsudvikling,  og  i  hvert  Fald 
har  det  stor  historisk  Betydning  med  Hensyn  til  den  antike  Kunst.  At 
Grækerne  farvede  deres  Marmorstatuer,  ikke  alene  Klædebonnet,  Haaret, 
Øjets  mørke  Cirkel  osv.,  men  ogsaa  den  nøgne  Hud,  er  noget,  som  kan 
bevises  ved  endnu  bevarede  uomtvistelige  Rester  af  Farvegivning.  I 
Louvre  ser  man  f.  Ex.  en  gammelgræsk  nøgen  Figur  fra  Tiden  omkring 
500  f.  Kr.  (fra  Aktium  i  Epirus),  som  endnu  næsten  helt  har  bevaret  sin 

brunrøde,  mandige  Athletfarve.  Ch.  Newton  har  fundet  Spor  af  samme 
Farve,  anvendt  paa  samme  Maade,  paa  Skulpturerne  fra  Mausoleet  i 
Halikarnassos,  der  omtrent  er  halvandet  hundrede  Aar  senere.  Tyske 
Forskere  have  gjort  opmærksom  paa,  at  hvor  der  paa  antike  Malerier 
(fra  Pompeji  og  Herculanum)  forekommer  Statuer,  der  maa  antages  at 
være  mente  som  Marmorstatuer,  ere  de  fuldt  farvede.  Om  Antiken  alle- 
vegne og  altid  benyttede  den  fulde  Farve  paa  Marmoret,  lader  sig 
vistnok  ikke  bevise;  i  hvert  Fald  synes  den  dog  ikke  at  have  yndet 
den  rent  hvide  Skulptur,  som  vi  ere  saa  vante  til  fra  vore  Gibs-  og 
Marmor-Museer. 

Men  et  andet  Spørgsmaal  er,  hvad  den  antike  Kunst  mente  med 
Farven  paa  Marmorskulpturen,  om  den  gik  ud  paa  en  fuldt  illuderende 
Virkning. 

Naar  man  spurgte  den  berømte  Billedhugger  Praxiteles,  hvilke  af 
sine  Marmorværker  han  selv  bedst  var  tilfreds  med,  svarede  han:  med 
dem,  som  Nikias  har  forsynet  med  en  »Circumlitio«.  Ved  dette  Ord 
maa  der  forstaas  en  Indgnidning  med  en  transparent  Tone  eller  Farve 
(Lasur),  uden  Tvivl  ad  »enkaustisk«  Vej  ved  Hjælp  af  smeltet  Vox, 
saaledes  som  det  udtrykkelig  berettes,  at  man  sædvanlig  behandlede 
de  nøgne  Marmorstatuer.  Ifølge  den  antike  Hjemmelsmand  skal  den 
Nikias,  som  Praxiteles  sigtede  til,  være  den  samme,  som  man  kender 
mange  Steder  fra  som  en  af  Datidens  største  Malere,  en  højst  fremragende 
Kunstner.  Under  Forudsætning  af,  at  det  virkelig  er  ham,  om  hvem 
der  her  er  Tale,  maa  man  vistnok  give  Treu  Ret  i,  at  hans  Virksomhed 
ved  Praxiteles's  Skulptur  ikke  kan  have  indskrænket  sig  til  ubetydelige 
Pillerier.  Da  baade  Nikias  og  Praxiteles  selv  nævnes  som  Kunstnere, 
der  paa  én  eller  anden  Maade  har  udviklet  den  enkaustiske  Teknik,  kan 
det  hele  maaske  bedst  forstaas  saaledes,  at  Nikias's  Fortjeneste  af  Mar- 
morets »Circumlitio«  har  bestaaet  —  rent  teknisk  —  i  en  egen  Indbræn- 
dings-Methode,  hvorved  muligvis  Marmorets  Transparens  er  bleven  bedre 
bevaret,  og  vel  ogsaa  i  en  hidtil  uopnaaet  Finhed  i  Valget  af  Farvetoner. 

Netop  ved  den  originale  Statue  af  Praxiteles,  den  nu  allevegne  saa 
bekendte  Hermes  med  Dionysosbarnet,  som  man  havde  den  Lykke  at 
finde  ved  Udgravningen  af  Olympia,  var  det  paafaldende,  at  den  nøgne 
Huds  Overflade  var  bevaret  med  ualmindehg  Skærhed  og  Glathed,  me- 
dens Overfladen  af  Klædebonnet  og  Haaret  var  mere  ru.  Paa  Sanda- 
lernes Baand  var  Spor  af  Rødt  og  Guld  endnu  bevaret.  I  Henhold  til 
disse  Omstændigheder  i  Forbindelse  med  de  ovennævnte  Beretninger 
om  Nikias's  »Circumlitio«  havde  Ludwig  Otto  i  Dresden  udført  et 
ganske  vakkert  Akvarelmaleri  af  Statuen,  som  den  kunde  antages  op- 
rindelig at  have  set  ud  med  helt  farvet  Overflade.  Haaret  var  her  — 
uden  Tvivl  rigtig  —  forgyldt:  mange  fundne  Farvespor  vise,  at  Grækerne 
virkelig  —  ligesom  ogsaa  nogle  af  de  største  italienske  Malere  (Correggio, 
Venetianerne)  betragtede  det  blonde,  gyldne  Haar  som  det  skønneste. 

Klædebonnet  havde  Ludwig  Otto  gjort  purpurrødt.  Den  nøgne  Hud 
var  malet  aldeles  med  Livets  egen  Farve,  med  ligefremt  Krav  paa 
Illusion. 

Nu  vel,  hvorfor  ikke?  —  Og  dog  er  der  i  dette  Spørgsmaal  noget 
fint  og  vanskeligt  og  dunkelt,  som  jeg  for  mit  Vedkommende  efter  for- 
nyet Overvejelse  bestandig  tager  i  Betænkning  at  besvare  med  et  rigtig 
troende  Ja.  Der  forekommer  mig  at  være  noget  i  Sagens  Natur,  som 
volder  Betænkeligheder.  Og  Grækerne  vare,  i  kunstneriske  Sager  i  det 
mindste,  ellers  altid  i  saa  ypperlig  umiddelbar  Forstaaelse  med  Sagens 
Natur,  at  man  har  vanskelig  ved  at  tro,  at  de  skulde  have  gjort  noget 
Overgreb  over  den  rette  Grænse  —  skønt  det  jo  ogsaa  kan  være  muligt. 
Jeg  vil  forsøge  at  forklare  mig  lidt  nøjere  herom. 


I  Begyndelsen  af  dette  Aarhundrede  yndede  man,  især  i  England,  at 
lade  levende  Mennesker  i  hvid  kridtet  Trikot  optræde  i  berømte  Statuers 
StilUnger.  Dengang  tænkte  man  ikke  paa  den  farvede  Skulptur  ;  man 
troede  i  en  saadan  Grad  paa  Antikerne  med  deres  » ideale »  Hvidhed,  at 
man  endog  fandt  Tilfredsstillelse  ved  at  behandle  det  levende  Liv  som 
et  Materiale,  hvoraf  man  lavede  eftergjorte  Statuer.  Det  var  den  »for- 
kerte Verden«,  og  den  Verden  varer  heldigvis  aldrig  længe. 

Det  maa  indrømmes,  at  der  er  meget  bedre  Mening  i  ved  Hjælp  af 
Farven  at  føre  Statuen  saa  nær  op  til  Livet  og  Virkeligheden  som  mu- 
ligt. Det  er  rimeligere  at  lade  Statuen  rette  sig  efter  Livet,  end  Livet 
efter  Statuen. 

Men  der  turde  dog  være  en  Grænse,  en  »Streg«,  som  man  siger,  som 
man  ikke  bør  gaa  over. 

Jeg  sætter  nu  engang,  at  den  sidste  Rest  af  Vanskelighed  for  en 
fuldkommen  Naturefterligning  ved  Hjælp  af  farvet  Skulptur  var  over- 
vundet, at  man  havde  Statuen  i  Form  og  Farve  som  fuldendt  og  ikke 
blot  omtrentligt  Billede  af  Virkeligheden.  Lad  det  f.  Ex.  være  en  Statue 
af  den  skønne  nøgne  Kvinde,  af  den  Art,  som  der  nu  gøres  saa  mange 
af,  og  som  tidt  gøres  meget  skønt  og  i  en  skøn  Mening,  ikke  alene  i 
Frankrig  og  Italien,  men  ogsaa  i  Tyskland,  ja  i  vort  eget  Norden.  Nu 
danner  Marmorets  klare  Hvidhed  en  vis  Grænse  for  Illusionen,  en  Grænse, 
som  endog  den  moderne  franske  Skulptur,  der  just  ikke  har  sin  Be- 
rømmelse for  altid  at  respektere  »Stregen«,  overholder  som  gennemgaaende 
Lov:  i  Frankrig  dyrker  man  næsten  ikke  den  farvede  Skulptur.  Ophæv 
denne  Grænse  ved  en  fuldstændig  —  vel  at  mærke:  fuldstændig 
illuderende  Farvegivning :  vilde  det  ikke  let  kunde  blive  en  lidt  farlig 
Leg?  Kunde  det  ikke  ogsaa  —  paa  en  anden  Vis  —  blive  en  »forkert 
Verden«?  At  der  har  været  et  Gran  af  denne  forkerte  Verden  i  Oldtiden, 
vil  man  næppe  kunne  benægte,  naar  man  læser  Fortællingerne  om, 
hvad  der  hændtes  med  Praxiteles's  knidiske  Afrodite  —  det  vil  sige: 

visselig  ikke,  som  Praxiteles  havde  ment  den  — ,  eller  Ovids  Udmalin- 
ger af  Pygmalions  Kærlighed  til  den  skønne  Elfenbens-Statue,  han  havde 
udført,  og  som  han  forlangte  af  Afrodite,  at  hun  skulde  gøre  levende. 

Lad  dette  Exempel  fare:  vi  kunne  tale  om  andre,  af  en  ganske  an- 
den Natur,  f.  Ex.  Billeder  af  vore  egne  Forældre.  Hvor  skulde  vi  have 
dem  staaende?  F.  Ex.  paa  en  Piedestal  i  vor  Stue.  Nej,  det  passer  jo 
ikke  til  den  fuldkomne  Illusion,  som  her  netop  skulde  opnaas.  Min 
Fader  og  min  Moder  sad  aldrig  paa  en  Piedestal,  og  et  fuldkomment 
skuffende  Billede  af  dem  i  naturlig  Størrelse  siddende  paa  en  Piedestal 
vilde  stemme  meget  daarlig  med  deres  Væsen.  Nej,  sæt  min  Moder 
med  Bog  eller  Haandarbejde  i  Sofahjørnet  og  min  Fader  ved  Arbejds- 
bordet, saaledes  sad  de.    Nu  er  Illusionen  fuldkommen. 

Men  hvorfor  tale  de  ikke?  Jeg  kender  hvert  Træk,  hver  Mine  i 
deres  Ansigter,  Blikket  i  Øjet,  Smilet  om  Læben.  Det  er  jo  en  evig  Kval, 
at  de  sidde  der  tavse  og  ubevægelige  og  aldrig  lukke  Munden  op.  Flyt 
snarest  muligt  disse  indiskrete  Billeder  bort  igen,  som  give  store  Løfter, 
de  ikke  kunne  holde!  Med  Panoptikonsfigurer  er  det  en  anden  Sag: 
de  ere  slette,  de  ere  gjorte  for  sløve  Øjne,  og  de  lyve  daarlig.  Det 
frelser  dem. 

Ulykken  er,  at  man  alligevel  ingensinde  kommer  ud  over,  at  Bil- 
ledhuggerkunsten er  en  Abstraktion.  Det  er  ikke  alene  en  Ab- 
straktion at  gøre  et  Relief,  men  ogsaa  at  gøre  en  Buste:  thi  virkelige 
Mennesker  ere  jo  ikke  afskaarne  midt  over  Brystet.  Det  er  ikke  alene 
en  Abstraktion  at  gøre  en  Kolos  eller  en  Statuette,  ved  hvilke  man  ser 
bort  fra  den  virkelige  Størrelse,  men  ogsaa  at  udføre  den  hele  Figur  i 
»naturlig«  Størrelse;  thi  man  nødes  dog  til  at  se  bort  fra,  at  Statuen 
ikke  kan  bevæge  sig  og  ytre  Livet  i  Tidens  Forløb  som  et  virkeligt  Men- 
neske. Det  er  en  Abstraktion  ikke  alene  at  gøre  hvid  Skulptur,  men  og- 
saa at  gøre  farvet  Skulptur;  og  jo  mere  man  tror  at  kunne  trodse  Ab- 
straktionen eller  undgaa  den  eller  ophæve  den,  des  mere  faar  man  den 
over  Hovedet  som  en  Spand  koldt  Vand.    Ifølge  Sagens  Natur. 

Derfor  gør  det  for  Billedets  Virkning  som  Billede  ikke  saa  meget  til 
Sagen,  paa  hvilket  Punkt  af  Abstraktionen  eller  Illusionen  man  standser. 
Den  største  Kunst,  som  der  rigtig  hører  Geni  til,  er  den  at  vække  Illu- 
sionen med  de  allerfærreste  Midler  og  saaledes  bringe  en  hel  Mængde 
Abstraktion  til  Tavshed.  Den  store  Kunstner  behøver  ikke  mere  end  Pen 
og  Blæk  og  hvidt  Papir  eller  en  Klump  mørkegraat  Ler  til  at  rive  os 
helt  med,  sætte  vor  Fantasi  i  Bevægelse  og  faa  den  til  at  udfylde  alt, 
hvad  der  mangler.  Og  den  ringe  Kunstner  kan  sætte  hele  Illusionens 
Maskineri  i  Gang,  saa  meget  han  vil,  han  faar  os  dog  aldrig  med,  han 
faar  os  blot  til  at  tænke  paa  alt  det,  som  alligevel  mangler. 

Vi  have  underkastet  disse  Forsøg  paa  at  forbinde  Skulpturen  med 
en  illuderende  Gengivelse  af  Virkeligliedens  Farve  en  skarp  Examination 
for  om  muligt  at  faa  det  endelige  Svar  paa  den  Sags  Sammenhæng;  og 
vi  nødsages  til  at  vedkende  os  det  Resultat,  at  Skulpturen  ingenlunde  i 
samme  Grad  som  Malerkunsten  kan  benytte  Farven  til  Gengivelse  af 
Virkeligheden.  Dermed  skal  dog  ikke  være  sagt,  at  det  aldeles  bør 
nægtes  Skulpturen  ved  Farvens  Hjælp  at  nærme  sig  Virkeligheden. 
Tværtimod:  om  det  end  aldrig  bliver  til  Kolorit  i  samme  kunstneriske 
Betydning  som  i  Malerkunsten,  kan  det  aabenbart  gøres  med  Smag  og 
Skønsomhed  og  vil  kunne  bidrage  meget  til  at  gøre  Billedhuggerkunsten 
populær,  hvortil  den  nok  kan  trænge. 

Om  Skulpturen  end  i  sit  hvide  uplettede  Klædebon  bliver  æret  som 
en  Dalai  Lama  af  sine  troende,  maa  det  dog  i  Længden  være  noget 
kedeligt  og  i  alle  Henseender  lidet  lønnende  for  den  at  føre  en  fra  det 
virkelige  Liv  næsten  ligesaa  afsondret  Tilværelse  som  denne  højærværdige 
Person.  Der  maa  vel  kunne  findes  fornuftige  Mellembestemmelser  mel- 
lem Thorvaldsens  Museum  og  Københavns  Panoptikon.  Jeg  sigter  ikke 
til  Middelmaadighed,  til  Mellembestemmelser  i  kunstnerisk  Værd  og  Be- 
tydning —  thi  deri  skal  man  vistnok  kræve  det  mest  mulige,  og  deri 
tage  vi  Parti  for  Thorvaldsens  Museum;  men  kun  i  Anvendelsen  af 
Farven  og  Forholdet  til  det  virkelige  Liv. 

Desuden  kan  Problemet  om  farvet  Skulptur  ses  fra  et  rent  andet 
Synspunkt  og  stilles  paa  en  rent  anden  Maade.  Vi  tale  ikke  længer  om 
en  illuderende  Gengivelse  af  Virkeligheden,  men  om  en  væsenthg  deko- 
rativ Anvendelse  af  Farven.  Et  er,  at  man  sætter  alle  Sejl  til  for  ved 
Farvens  Hjælp  at  faa  Statuen  til  at  gøre  et  skuffende  Indtryk  af  Virke- 
lighed, et  andet,  at  man  blot  bruger  Farven  til  at  undgaa  en  Ens- 
farvetlied,  som  vilde  virke  dødt  og  kedsommeligt  paa  Øjet,  uden  at 
man  derfor  kom  ind  paa  Kravet  til  Illusion.  Her  spørges  altsaa  ikke 
længere  om,  hvorledes  Farven  paa  Skulpturen  svarer  til  den  Virkelighed, 
som  Formen  gengiver,  men  om,  hvorledes  den  harmonerer  med  de  Om- 
givelser, hvori  Skulpturværket  faar  sin  Plads. 

Die  Sonne  duldet  kein  Weisses,  har  den  store  Digter  og  Farve- 
Fysiker  Goethe  sagt.  Det  er  strængt  taget  ikke  sandt;  thi  Solen  taaler 
Lilier  og  Gaaseurter,  holder  maaske  endog  meget  af  dem.  Men  sandt 
er  det  dog,  at  Hvidt  blandt  alle  Jordens  Farver  er  den,  som  mindst  er 
Solens  Yndling,  og  det  hvides  Raaderum  indskrænkes  mere  og  mere, 
jo  kraftigere  Solen  faar  Lov  til  at  herske.  Hvidt  er  jo  paa  en  Maade 
—  ligesom  Sort  —  ingen  Farve;  der  er  noget  negativt,  abstrakt,  tomt 
over  det  hvide,  og  —  ifølge  Idéforbindelserne  —  noget  koldt,  noget, 
som  minder  om  Polarzonerne,  noget  dødt  og  sørgmodigt.  Det  klare 
Marmor  med  sin  let  brillerende  Overflade  er  i  hvert  Fald  festligt  at  se 
til,  om  end  koldt;  men  Gibsen  er  et  Stof,  der  kun  synes  tvært  at  sige: 
Jeg  vil  intet  have  med  Farve  at  gøre,  jeg  forlanger  kun  at  tjene  den 

rent  abstrakte  Form.  Men  det  abstrakte  anerkender  Naturen  over- 
hovedet ikke. 

Den  rent  hvide  og  farveløse  Marmorskulptur  er  unægtelig  —  i 
det  væsentlige  —  et  Fænomen,  som  først  kommer  frem  efter  Antikens 
Tider  og  især  hører  hjemme  i  Renæssancen  og  i  Nutiden.  Det  er  vel 
muligt,  at  Renæssancen,  hvis  den  ret  var  blevet  var,  hvor  meget  Antiken 
anvendte  Farven  ogsaa  paa  Marmoret,  havde  fulgt  dens  Exempel ;  thi 
den  var  jo  i  og  for  sig  aldeles  ikke  bange  for  Farven  i  Billedhugger- 
kunsten (paa  Terrakotta,  Træ  m.  m.  m.).  Men  man  gaar  dog  for  vidt, 
naar  man  paastaar,  at  Farveløsheden  paa  Renæssancens  Marmorskulptur 
alene  hidrører  fra  en  »arkæologisk  Misforstaaelse«.  Det  vilde  ikke  være 
historisk  rigtigt  at  betragte  Sagen  saaledes,  at  Renæssanceskulpturens 
egentlige  Væsen  skulde  have  bestaaet  i  at  efterligne  Antiken:  den  var 
moderne  og  produktiv  ud  fra  en  moderne  Følelse.  Den  udviklede  og- 
saa en  anden  Slags  Billedkunst,  som  arbejdede  med  Sort  og  Hvidt  og 
altsaa  abstraherede  fra  Farven  paa  en  Maade,  som  Antiken  egentlig  al- 
drig havde  gjort  det,  nemhg  Kobberstikket,  eller  overhovedet  Billedtrykket. 

Den  hvide,  klare  Sten  var  for  Renæssancen  meget  mere  en  Sjælden- 
hed og  en  Kostbarhed,  end  den  havde  været  i  Oldtiden;  man  kælede 
mere  for  dens  egen  materielle  Skønhed  og  gav  den  en  blank  Politur, 
hvilket  synes  at  have  været  sjældent  i  Oldtiden:  naar  vi  nu  undertiden 
ser  det  i  antike  Billedværker,  turde  det  hidrøre  fra  moderne  Overarbej- 
deise. I  Renæssancens  senere  Del  yndede  man  meget  at  give  Billed- 
huggerbejdet  af  den  klare,  blanke,  hvide  Sten,  ligesom  af  Sølv  eller 
Elfenben,  Baggrund  og  Omgivelser  af  poleret  sort  Marmor 
eller  I  bentræ;  det  gør  en  ejendommelig  Virkning,  som  man  ikke  kan 
frakende  Skønhed  og  Stemning ;  men  Stemningen  er  unægtelig  melankolsk 
og  ligner  aldeles  ikke  den  antike  Grundstemning.  I  den  kristelige  Tids- 
alder er  det  saa  tidt  Gravens  Stemning,  som  har  behersket  Livet,  i  Old- 
tiden beherskede  Livets  Stemning  endogsaa  Graven. 

Naar  man  benytter  eller  delvis  benytter  det  hvide  Stof,  kommer  alt  an 
paa  at  undgaa  Indtrykket  af,  at  Hvidheden  er  en  Tomhed  i  Farven,  et 
Ophør  af  den,  men  at  man  tværtimod  ved  Omgivelserne  forstaar  at 
fremhæve  det  positive  Element  af  Farve,  som  er  i  Stoffet.  I  Ny  Carlsbergs 
Glyptothek  ser  man  for  Tiden,  som  bekendt,  to  Marmor-Exemplarer  af 
Paul  Dubois's  skønne  »Eva«  :  Ved  Sammenstillingen  og  den  indbyrdes 
Modsætning  bliver  man  ganske  tydelig  var,  at  Marmoret  i  de  to  Figurer 
har  en  forskellig  Farvetone,  at  den  ene  har  et  fint  grønligt  Skær,  den 
anden  et  violetagtigt.  Denne  Marmorets  naturlige  Farve  bør  ikke  lades 
ude  af  Syne  ved  Indfatningen  og  Omgivelserne.  Paa  Udstillinger  i  Paris 
benyttes  gerne  gamle  Gobelins  til  Beklædning  af  Væggene  i  Skulptur- 
Afdelingen:  disse  gamle  Tapeters  dybe,  mangfoldige  og  utydelige  Farve 
tjener  ypperlig  til  ligesom  at  lokke  Farverne  frem  af  det  hvide  Marmor, 
som  staar  foran  dem. 

Udstillingen  i  Berlin  viste  ogsaa  flere  ret  heldige  Forsøg  paa  ved 
en  ganske  simpel  Forskel  i  Toner  at  undgaa  et  trættende 
Indtryk  af  E  nsfar  vethed,  idet  ethvert  Stof  eller  ethvert  enkeltLegeme 
i  en  Gruppe  faar  en  lidt  forskelhg  Aftoning,  uden  at  der  egentlig  bliver 
Tale  om  Pol3^kromi.  Til  de  bedste  Exempler  hørte  en  Terrakotta-Buste 
af  en  ældre  Dame  (af  Adolf  Hildebrandt),  i  hvilken  blot  Haarets, 
Kjolens  og  Hudens  Farver  vare  holdte  ude  fra  hinanden  ved  lette  Nuancer, 
og  en  Marmorgruppe  af  en  Satyr,  der  spøger  med  en  lille  Dreng  (af 
Carl  Begås),  hvor  der  var  tilvejebragt  et  meget  diskret  og  let  Spil 
mellem  forskellige  Toner  i  Stoffer  og  Legemer,  medens  der  dog  saa  lidt 
var  Tale  om  Forsøg  paa  Illusion,  at  ikke  engang  den  farvede  Del  af 
Øjet  stod  synderlig  mørkere  end  det  øvrige. 


Ved  den  dekorative  Anvendelse  af  Farven  i  Skulpturen  har  den 
Polykromi,  der  tilvejebringes  ved  Sammensætning  af  forskellige 
Stoffer,  den  største  Betydning:  det  er  den,  som  mest  gør  Indtryk  af 
Ægthed. 

Blandt  alle  nu  existerende  Værker  af  denne  Art  mindes  jeg  intet, 
som  i  overvældende  dekorativ  Effekt  og  Rigdom  kan  maale  sig  med  det 
kolossale  Alter  over  St.  Ignatius  Loyola's  Grav  i  den  store  Jesuiter- 
kirke  i  Rom,  nær  ved  Kapitolium  (i  Tværskibet  til  venstre  fra  Indgangen). 
Der  er  ødslet  med  Marmor,  Bronce,  Sølv  og  Forgyldning,  Lapis  Lazuli 
og  Juveler.  Det  hele  bugner  af  Rigdom,  af  en  vis  luende,  glinsende, 
blinkende  Pragt :  forresten  er  det  ogsaa  som  plastisk  Værk  (fra  le  Gros's 
og  Teudon's  Side)  udmærket  dygtigt,  men  paa  det  17.  Aarhundredes  Vis 
ophidset  og  lidenskabeligt  i  Udtrykket.  Forsøg  paa  Illusion  i  Benyttel- 
sen af  Stoffernes  Farve  er  der  heri  slet  ikke :  endog  de  enkelte  Figurer 
eller  hele  Grupper  ere  hver  for  sig  kun  af  et  enkelt  og  ensfarvet  Stof. 
Materialet  vil  netop  paa  ingen  Maade  krybe  i  Skjul  bag  nogen  Illusion; 
det  vil  tværtimod  slaa  saa  stort  paa  som  muligt  med  sit  materielle  Værd 
for  paa  en  gavnlig  Maade  at  minde  den  troende  Beskuer  om,  at  Jesuiter- 
ordenen ikke  lider  Nød  paa  Magt  og  Midler.  Der  er  i  den  Maade, 
hvorpaa  Pragten  her  stilles  til  Skue,  et  forsvarligt  »Slag  paa  Lommen«. 
Det  hele  mærkværdige  Fænomen  beror  sandt  at  sige  ikke  paa  nogen 
synderlig  Agtelse  for  dem,  der  forudsættes  som  Beskuere:  de  behandles 
en  Smule  som  vilde  fra  Sydhavs-Øerne,  hvem  det  gælder  om  at  imponere 
med  saa  megen  materiel  Effekt  som  muligt,  paa  samme  Tid,  som 
Følelsen  hidses  med  stærke  Fagter  og  Sanserne  blændes  med  Glans  og 
Farver. 

Gaar  Tankerne  fra  dette  Værk  over  til  de  mægtige  Kolosser  af  Guld 
og  Elfenben  i  den  græske  Oldtid,  Værker  som  Fidias's  Pallas  Athene  i 
Parthenon  eller  hans  Zeus  i  Olympia  eller  Polyklets  Hera  i  Argos  — 

nødsages  man  vistnok  til  at  indrømme  Oldtidens  Grækere,  at  deres 
Kultur  har  været  ædlere  og  ægtere.  Det  beror  ikke  fortrinsvis  paa ,  at 
de  Stoffer,  som  de  anvendte,  vare  endnu  kostbarere,  Tekniken  vanske- 
ligere og  Maalestokken  større  —  disse  Kolosser  ere  jo  som  Æventyr  midt 
inde  i  den  virkelige  Historie  — ;  men  paa,  at  Stoffet  her,  efter  alt  hvad 
man  kan  skønne,  mere  har  underordnet  sig  Kunsten.  Vistnok  skulde 
Beskueren  ikke  glemme,  at  Stofferne  i  disse  Billeder  var  Verdens  kosteligste  ; 
men  den  større  Rigdom  synes  dog  at  have  været  behersket  af  en  langt 
visere,  mere  overlegen  kunstnerisk  Økonomi. 

Her  liar  der  i  en  og  samme  Figur  været  anvendt  en  virkelig  Poly- 
kromi,  idet  Haar  og  Klædebon  har  været  udført  af  Guldplader,  det 
nøgne  af  Elfenbensplader,  medens  der  stænkvis  har  været  anvendt  andre, 
mere  spillende  og  levende  Farver  (Email,  forskellige  Metaller,  ædle  Stene, 
dog  ikke  brillerende) ;  Zeus's  Trone  var  udført  af  Ibentræ  med  Prydelser 
af  Guld  og  Stene  og  med  Billeder  af  Elfenben.  De  to  Hovedfarver,  Gul- 
dets og  Elfenbenets,  have  staaet  i  et  mildt  harmonisk  Forhold  til  hin- 
anden indbyrdes.  Vel  kan  man  ikke  nægte  Muligheden  af,  at  Elfenbenet 
har  faaet  en  Farvetone  (der  naturligvis  ikke  har  dækket  eller  skjult 
Stoffets  egen  skønne  Karakter);  men  Farven  har  da  i  hvert  Fald  ogsaa 
været  varm  (i  Zeus's  Skikkelse  mørkere,  brunligere  eller  rødligere)  og  i 
nær  Familie  med  Guldets.  Vistnok  har  der  i  alt  dette  ogsaa  været  en 
vis  Tilnærmelse  til  Illusion,  til  Billedet  af  en  olympisk  og  guddommelig 
Virkelighed,  men  det  har  dog  kun  været  en  Tilnærmelse,  der  ingenlunde 
har  naaet,  eller  egentlig  villet  naa,  en  skuffende  Gengivelse  af  det  men- 
neskelige Legemes  Stoffer.  Tanken  føres  uvilkaarlig  til  den  senere 
Middelalders  Helgenbilleder  med  gyldne,  skinnende  Klæder;  i  dem  var 
der  paa  Grund  af  Kunstens  realistiske  Retning  langt  mere  Villie  til 
ved  Farvens  Hjælp  at  give  et  skuffende  Billede  af  Virkelighed,  om  end 
Forgyldningen  i  Klædedraglen  ligesom  Glorien  løftede  det  hele  op  i  en 
overjordisk,  paradisisk  Æther. 

Jeg  har  allerede  berørt,  at  der  paa  Udstillingen  i  Berlin  fandtes  en 
lille  Athene  Parthenos  af  Elfenben  og  forgyldt  Sølv,  som  skulde  illustrere, 
hvorledes  Fidias's  Kolos  i  Parthenon  kan  have  taget  sig  ud.  Men  dette 
Arbejde  kan  man  ikke  lægge  synderlig  Vægt  paa,  ikke  engang  i  Hen- 
seende til  Stoffernes  og  Farvernes  Anvendelse:  jeg  tror,  at  det  f.  Ex.  var 
aldeles  »grebet  ud  af  Luften«,  at  Sølvet  i  Athenes  Vaaben  paa  den  lille 
Figur  var  oxyderet  sort.  Et  tidligere  Forsøg  paa  at  genfremstille  Fidias's 
Athene  Parthenos,  udført  af  den  franske  Billedhugger  Simart  paa  Her- 
tugen af  Luynes's  Bestilling,  har  jeg  aldrig  havt  Lejlighed  til  at  se.  Som 
plastiske  Kunstværker  blive  de  moderne  Forsøg  paa  at  mane  Fidias's 
Værker  frem  paany  naturligvis  altid  ganske  utilfredsstillende,  allermest 
naar  man,  som  det  synes  at  være  Tilfældet  med  den  lille  tyske  Figur,  ikke 
engang  tager  en  virkelig  Kunstner  med  til  Hjælp,  men  mener,  at  en  Viden- 
skabsmand (O.  Benndorf)  og  en  Tekniker  (den  wienske  Gravør  og  Gørtler 

Heinrich  Jauner)  ved  forenede  Kræfter  kunne  producere  noget,  der  kan 
fremstille  en  Figur  af  Fidias. 

Af  alt,  hvad  der  kan  tjene  til  at  illustrere  Grækernes  Anvendelse  af 
Guld  og  Elfenben  til  Statuer,  har  intet  forekommet  mig  saa  oplysende 
som  nogle  udskaarne  japanske  Grupper,  jeg  har  set  dels  i  Berlin,  dels 
i  Kensington-Museet  i  London.  Selvfølgelig  er  det  ikke  nogen  direkte 
Oplysning  om  de  gamle,  græske  Værker,  man  kan  øse  af  de  østerland- 
ske; endog  Anvendelsen  af  Stoffer  og  Farver  er  noget  forskellig:  i  de 
japanske  Grupper  er  Klædedragten  ikke  gylden,  men  udført  af  en  smuk, 
lysebrun  Træsort,  der  harmonerer  godt  med  det  gullige  Elfenben  i  Huden; 
heller  ikke  er  Haaret  farvet,  men  staar,  mærkeligt  nok,  med  samme  lyse, 
gule  Elfenbensfarve  som  Huden  —  saa  lidet  er  der  her  lagt  an  paa 
Illusion.  Men  det,  som  er  lærerigt  at  iagttage  i  de  japanske  Værker^  og- 
saa  med  Hensyn  til  Forstaaelsen  af  de  gamle  græske,  er,  at  de  ikke  ere 
kunstige  Forsøg  paa  at  fremmane  svundne  Tilstande,  men  ere  fremgaaede 
af  en  sund  og  naturlig  Smag,  som  er  fæstnet  i  en  bestemt  national 
Tradition.  Det  er  ogsaa  interessant,  at  Japanerne  stemme  overens  med 
Grækerne  deri,  at  de  ikke  helt  lade  sig  nøje  med  de  to  indbyrdes  nær 
beslægtede  Hoved-Toner  (Elfenben  og  Guld  eller  Elfenben  og  Træ),  men 
benytte  Stænk  af  spillende  og  glansfulde  Farver  (Perlemor,  Mørkegrønt, 
Lakrødt)  til  at  oplive  Indtrykket*. 


Ved  Udstillingen  i  Berlin  —  og  allerede  ved  den  Bevægelse ,  som 
fremkaldte  den  —  er  der  givet  et  Vink,  som  vi  uden  Tvivl  bør  agte 
paa,  ikke  just  for  at  være  paa  Moden,  men  fordi  der  er  noget  sundt 
og  rigtigt  i  den.  Hvad  og  hvor  meget  det  er,  har  jeg  her  forsøgt  at  bi- 
drage til  at  klare.  Historisk  kan  der  ikke  være  Tvivl  om,  at  der  har 
været  Fordom  og  falske  Slutninger  med  i  Spillet,  naar  de  nyere  Tiders 
Billedhuggerkunst  for  det  meste  saa  aldeles  har  underkendt  Farvens  Be- 
tydning. Farven,  som  nu  engang  i  Kraft  af  Naturen  er  en  Stormagt  i 
alle  Indtryk,  der  komme  til  os  gennem  Synet,  har  hævnet  sig  ved  i  be- 
klagelig høj  Grad  at  sætte  Billedhuggerkunsten  selv  ud  af  Spillet. 

*  Afbildningen  Fig.  56  gengiver  et  pompejansk  Vægbillede  efter  et  Omrids  i  Real 
Museo  Borbon ic o.  I  dette  Værk,  ligesom  overhovedet  næsten  allevegne,  hvor  Billedet 
er  omtalt,  forklares  det  saaledes,  at  Kvinden  maler  det  lille  Maleri  forneden  efter  Her- 
men, der  staar  ligeoverfor  hende.  Men  den  moderne  Forklaring  beror  ganske  sikkert 
paa  en  Misforstaaelse,  idet  man  i  nyere  Tider  har  været  saa  lidet  fortrolig  med  Fore- 
stillingen om  farvet  Skulptur.  Hele  Anordningen  tyder  paa,  at  Kvinden  maler  Hermen 
efter  den  lille  Farveskizze,  der  staar  forneden.  Efter  hvad  man  allerede  længe  har  vidst 
om  Farvens  Anvendelse  paa  antik  Skulptur,  er  der  jo  heller  ikke  det  mindste  paafal- 
dende  deri.  Saaledes  er  Maleriets  Indhold  ogsaa  angivet  —  muligvis  for  første  Gang  — 
i  Treu's  Brochure. 


OM  LØVEN  I  KUNSTEN  (1893). 


Blandt  alle  Dyr  er  Løven  det  berømteste.  Den  fører  saa  at  sige 
to  Tilværelser:  en  i  Virkeligheden  og  Naturen,  en  anden  i  Sagn,  Digt- 
ning, Tale  og  Kunst.  Den  første  overlade  vi  til  Naturhistorien,  som 
bl.  a.  lærer  os,  at  Løven  har  været  en  Stormagt  blandt  de  levende 
Væsener,  men  at  dens  Herredømme  og  Raaderum  i  Aartusinders  Løb  er 
blevet  meget  stærkt  indskrænket.  Vor  Opgave  er  det  kun  at  tale  om 
Løverne  i  Kunsten.  Og  medens  Naturløven  er  bleven  fortrængt  fra 
saa  mange  Lande,  hvor  den  i  gamle  Dage  spillede  Mester,  har  Kunst- 
løven udbredt  sig  over  Verdensdele  og  Lande,  hvor  den  virkelige  Løve 
aldrig  har  hørt  hjemme,  saaledes  f.  Ex.  over  Danmark,  ja  endog  over 
Island.  Billeder  af  Løven  og  Sagn  om  den  ere  overleverede  fra  det  ene 
Folk  til  det  andet,  over  hele  Jordkloden.  Det  er  en  helt  vidt  forgrenet 
Historie,  som  vel  til  syvende  og  sidst  har  sin  Rod  i  et  Indtryk  af 
Løvens  virkelige  Skikkelse  og  Liv,  men  paa  mange  Steder  har  fjernet 
sig  vidunderlig  langt  fra  dette  Udgangspunkt,  saa  at  det  næsten  ikke  er 
til  at  genkende.  Naar  vi  nu  til  Dags  gaar  til  de  zoologiske  Haver  — 
disse  milde  Stiftelser  for  gamle,  fornemme  Dyreslægter,  der  have  set 
bedre  Dage  —  og  gerne  først  og  fremmest  aflægge  Løven  vort  Besøg, 
saa  er  det  næppe  en  egentlig  zoologisk  Interesse,  der  drager  os:  vi  have 
Hovedet  fuldt  af  Billeder,  Historier  og  Sagn  om  Løven  og  ere  nysgerrige 
efter  at  se  det  Dyr,  som  fremfor  noget  andet  har  kunnet  sætte  Menneskets 
Fantasi  i  Bevægelse. 

Hvad  Løven  har  været  for  Menneskehedens  Opfattelse  og  særlig  for 
Kunsten,  er  en  Sag,  som  et  Tidsskrift  for  Kunstindustri  skylder  nogen 
Opmærksomhed.  Thi  Billedet  af  dette  ædle  Dyr  —  af  hele  Skikkelsen 
eller  af  Hovedet,  eller  rettere:  Ansigtet  —  hører  ikke  alene  hjemme  i 
den  rene  Fremstillingskunst,  Maleri  og  Skulptur,  men  er  fra  den  gaaet 
over  til  Dekoration  og  Ornamentik  i  saa  godt  som  alle  Stilarter,  fra  de 
fjerneste  Tidsaldre  indtil  de  nyeste.  Der  kunde  om  Løvens  Kunst- 
historie —  uden  Overdrivelse  —  leveres  et  Illustrationsværk  i  mange 
tykke  Bind,  og  Fremtiden  vil  maaske  engang  paatage  sig  denne  Ulejlig- 
hed.   Æmnet  frembyder  meget  lærerige  Sider,  som  gaa  langt  ud  over 

en  Kuriositets-Interesse.  Men  foreløbig  maa  Læseren  lade  sig  nøje  med 
en  beskeden  Artikel,  der  kun  gaar  ud  paa  at  fremhæve  det  vigtigste  af, 
hvad  Kunsten,  navnlig  Oldtidens,  frembyder  i  denne  Retning. 

* 

Løvens  mageløse  Berømmelse  staar  uden  Tvivl  i  Forbindelse  med, 
at  den  i  den  tidligere  Oldtid  hørte  hjemme  i  alle  Landene,  som  lejre  sig  om 
Middelhavets  indre,  østlige  Krog,  saavel  de 
europæiske  som  de  asiatiske  og  afrikanske. 
Og  det  er  jo  netop  fra  disse  Lande,  at 
Kilderne  udsprang  til  den  gammel-euro- 
pæiske,  den  »klassiske«  Kultur,  Littera- 
tur og  Kunst.  Saavel  de  ældste  græske 
Skjalde  som  det  gamle  Testamentes  For- 
fattere have  kendt  Løverne  ret  godt  i 
deres  vilde  Tilstand:  allerede  derved  er 
Løvens  Ry  sikret  i  hele  den  europæiske 
Kultur,  den  hedenske  saavel  som  den 
kristelige. 

Hvor  der  udviklede  sig  en  tæt  Civili- 
sation med  store  Byer,  som  i  Nildalen, 
paa  den  ioniske  Kyst  eller  i  det  sydlige 
Grækenland,  veg  de  store  vilde  Dyr  vel 
noget  tilbage;  men  man  havde  dem  dog 
i  ikke  lang  Frastand.  I  Syrien,  Lille- 
asien og  Makedonien  vrimlede  der  af 
Løver,  vistnok  hele  Oldtiden  igennem. 
Mod  Øst  strakte  dens  Herredømme  sig 
over  Eufrat-  og  Tigris-Landene,  Persien 
og  omtrent  midtvejs  ind  i  Forindien. 
Dér  var  i  Oldtiden  som  i  Nutiden  Grænsen  for  dens  Omraade:  længere 
mod  Øst  afgiver  den  de  blodige  Forretninger  til  sin  Kollega  og  Frænde 
Tigeren,  som  jo  ogsaa  varetager  dem  med  stor  Dygtighed  og  Nidkær- 
hed i  hele  det  østlige  Asien,  endog  et  Stykke  op  i  Siberien. 

Der  var  i  de  østlige  Middelhavslande  ogsaa  andre  vilde  eller  utæm- 
mede Dyr,  som  vakte  Menneskets  Beundring  og  fejredes  i  Ord  eller 
Kunst:  Pantheren,  Vildsvinet,  den  store  Oxe,  for  ikke  at  tale  om  Nil- 
hesten  og  Krokodilen  (Behemoth  og  Leviathan),  der  skildres  med 
en  saa  uforlignelig  ildfuld  og  storstilet  Veltalenhed  i  det  gamle  Testa- 
mente (Jobs  Bog  Kap.  40).  Men  de  sidstnævnte  store  Uhyrer  have  kun 
ringe  Udbredelse  og  komme  sjælden  til  Syne;  deres  Skikkelser  ere  des- 
uden modbydelige  og  vække  Afsky  og  Rædsel.  I  hele  Dyreverdenen 
maatte  Løven  dog  anses  for  den  ypperste:  prøvede  nogen  af  de  andre, 
eller  Mennesket  selv.  Kræfter  imod  den,  saa  var  den  født  Sejrherre. 

Jul.  Lange:  Udvalgte  Skrifter.  II.  13 


Fig.  57. 

Løvehoved  tegnet  i  Amsterdam  efter 
Naturen  af  J,  Th.  Lundbye. 


Deraf  har  den  ogsaa,  naar  den  rejser  Hovedet,  sin  imponerende  Hold- 
ning, der  ligesom  udtrykker  en  medfødt  og  i  Slægten  nedarvet  stolt  og 
tryg  Sejrsbevidsthed.  Desuden  er  den  saa  smuk:  dens  store,  brede  An- 
sigt, omfattet  af  den  præglige  Manke,  faar  ved  sin  bevægelige  Hud  et 
ualmindeligt  og  udtryksfuldt  Minespil;  Øjnene  ere  fremadvendte  ligesom 
Menneskets.  Dens  Røst  er  som  en  Torden  at  høre.  Om  dens  Tanke- 
gang i  Virkeligheden  er  højsindet,  kan  man  ikke  se  udenpaa  den;  men 
dens  Væsen  vækker  Forestilling  om  kongelige  Egenskaber:  dens  uhyre 
Styrke  i  Angrebet,  naar  den  med  et  vældigt  Spring  kaster  sig  over  det 
levende  Bytte,  afvexler  med  en  Flegma  og  Ladhed,  der  ikke  lader  sig 
forstyrre  af  Smaating  og  kan  forvexles  med  Storsindethed. 

Vor  egen  Tids  Kunst,  navnlig  den  franske,  har  ikke  sjælden  gjort 
Grupper  af  Løver  i  Kamp  med  store  Slanger,  Krokodiler  og  lignende 
Øgler  —  meget  effektfuldt  og  romantisk,  men  næppe  i  Overensstemmelse 
med  Løvens  virkelige  Natur.  Den  er  ingen  Don  Quixote,  som  gaar  i 
Kamp  mod  Vejrmøller,  og  spiller  ikke  Helt  mod  Dybets  Magter.  Den 
er  tværtimod  en  god  Madstræber,  som  alene  driver  sin  Jagt  efter  Bugens 
Tilskyndelse.  Dens  Føde  er  de  slore  varmblodige  Planteædere,  som 
Naturen  ikke  har  udstyret  med  Vaaben  som  dens  Kløer,  Kæber  og  Tæn- 
der eller  med  dens  Muskelstyrke  og  Smidighed.  De  ere  i  Forhold  til 
den  værgeløse  eller  i  hvert  Fald  ikke  dens  jævnbyrdige.  Løven  kaster 
sig  over  Oxer,  Hjorte,  Svin,  Kameler,  Geder,  Antiloper  og  Faar,  knækker 
deres  Hals,  drikker  deres  Blod  og  æder  deres  Kød:  om  Modstand  og 
Kamp  er  der  meget  sjælden  Tale.  Og  anderledes  have  de  gamle  Folke- 
slag, som  kendte  Løven  bedst,  heller  ikke  fremstillet  den.  Men  deres 
store  Beundring  for  dens  Heltegerninger  bliver  derfor  et  Karaktertræk, 
som  egentlig  ikke  kan  regnes  den  ældste  Menneskeheds  Tænkemaade  til 
Ære.  Hvad  man  saa  op  til  og  bøjede  sig  for  i  Ærefrygt,  det  var  fra 
Begyndelsen  af  ikke  Modet  og  Tapperlieden,  det  var  Overmagten,  Sejren, 
Evnen  til  at  slaa  ned. 

Man  kan  vel  antage,  at  Mennesket  i  den  forhistoriske  Tid,  fra  hvilken 
vi  hverken  have  Skrift  eller  Billede  tilbage,  har  betragtet  Løven  som  et 
Væsen,  der  var  ypperligere  end  det  selv.  Den  besad  jo  i  fuldt  Maal 
netop  den  Overlegenhed  saavel  over  Mennesket  selv  som  over  de  øvrige 
Dyr,  der  oprindelig  blev  agtet  højest,  nemlig  den  fysiske.  Om  Løven 
nogetsteds  ligefrem  er  dyrket  som  Gud  —  som  Tilfældet  har  været,  ja 
endnu  paa  visse  Punkter  er,  med  Tigeren  eller  med  Slangen  — ,  derom 
har  jeg  intet  at  melde;  men  i  hvert  Fald  spiller  Løven  dog  en  betydelig 
Rolle  i  Mythologien.  Efterhaanden  lærte  Mennesket  sig  saa  til  at  er- 
statte sine  naturlige  Mangler  i  Kampen  mod  de  store  Dyr  ved  Bue  og 
Pile,  Spyd  og  Sværd,  saavel  som  ved  Eftertanke,  Kløgt  og  List:  det  blev 
et  modigt  og  selvtillidsfuldt  Dyr,  der  vidste,  at  det  kunde  tage  Kampen 
op  med  selve  de  største.  Saa  lærte  det  sig  ogsaa  ved  Tale  og  ved  Bil- 
lede at  fastholde  og  meddele  Forestillinger;  men  de  Billeder,  der  ere  os 

efterladte  fra  de  allerældste  Kulturtrin  (navnlig  fra  Stenalderens  Knokkel- 
huler i  Frankrig)  vise  os,  at  det  næsten  alene  var  de  store  Dyr,  som 
interesserede  Mennesket,  fyldte  dets  Fantasi  og  sysselsatte  dets  Efter- 
lignelseslyst.  Mennesket  skred  videre,  man  bosatte  sig  i  store  Samfund 
og  udførte  monumentale  Værker,  de  ældste  Værker  af  højere  Kunst; 
men  endnu  i  dem  ere  Dyrene  aabenbart  den  kæreste  Genstand  for  Frem- 
stillingen. Ja  man  kan  med  Sandhed  sige,  at  det  er  i  den  ældste  Periode 
af  Kunstens  Historie,  at  man  finder  de  bedste  Fremstillinger  af  de  store 
vilde  Dyr,  som  Kunsten  overhovedet  har  frembragt.  Uagtet  denne  gamle 
Kunst  i  Dyrebillederne  som  i  alt  andet  kan  vise  tekniske  Ufuldkommen- 
heder, som  man  senere  hævede  sig  over,  aabenbarer  den  dog  en  frisk, 
sympathisk  Forstaaelse  af  Dyrelivet,  som  man  senere  ikke  finder  Mage 
til.  Dengang  var  Mennesket  endnu  Nabo  til  Dyret  i  dets  vilde,  natur- 
lige Tilstand ;  Dyrets  StormagtsroUe  i  Livet  var  endnu  ikke  ganske  forbi. 
Det  var  den  stolteste  Lyst  og  den  højeste  Ære  endog  for  Samfundets 
ypperste,  for  Konger  og  Helte,  at  nedlægge  og  udrydde  de  vilde  Dyr. 
Og  i  Kampen  imod  dem  bliver  Mennesket  selv  noget  af  et  vildt  Dyr: 
dets  Blod  svulmer  stærkere  og  friskere  i  Faren,  der  hvert  Øjeblik  kan 
bringe  det  til  at  flyde.  Det  er  det,  som  man  mærker  i  Kunsten  og 
Poesien  fra  hine  gamle  Tider,  og  som  tidt  kan  give  den  en  mageløs  Styrke 
og  Glans. 

I  Fortællingen  om  Løverne  i  Kunsten  gøre  derfor  de  ældste  Tider 
Fordring  paa  en  forholdsvis  stor  Plads. 

* 

Det  er  mærkeligt,  at  den  ældste  europæiske  Poesi,  man  kender, 
Iliaden  og  Odysseen,  omtaler  Løven  meget  hyppig,  men  egentlig  slet 
ikke  idealiserer  den.  Den  giver  os  netop  Billeder  af  den  virkelige 
Løve,  som  den  skildrer  gennem  en  Række  vidunderlig  friske  Iagttagelser 
paa  første  Haand  efter  Naturen.  Vi  have  her  den  umiddelbare  Beskuelse 
af  Virkeligheden,  som  er  Grundvold  og  Udgangspunkt  for  al  symbolsk 
Betragtning  af  Løven  og  alle  Fabler  om  den.  Man  kan  vel,  især  i 
Ægypten,  paavise  Billeder  af  Løver  og  digteriske  Udtryk  om  dem,  som 
ere  langt  ældre  end  de  Homeriske  Digte,  men  intet,  der  fører  os  nærmere 
til  Kilden ,  det  reale  og  personlige  Kendskab  til  Dyret,  som  det  er  i 
Naturen. 

Hvad  kunde  ikke  en  dristig  Jæger,  som,  omtrent  1000  Aar  før 
Kristi  Fødsel,  klatrede  omkring  paa  Hellas's  eller  Lilleasiens  skovgroede 
Bjerge,  faa  at  se  paa  ensomme  Steder!  Højt  oppe  paa  Fjældet  ved  en 
sparsomt-rindende  Kilde  møder  Løven  Vildsvinet,  de  komme  begge  for 
at  slukke  deres  Tørst.  En  kort,  rasende  Kamp  mellem  de  vilde  Bæster, 
Kampen  ender  naturligvis  med,  at  Løven  staar  sejrende  over  den  støn- 
nende Orne  (Iliad.  16,  823  ff.).  Det  er  en  Scene  fra  det  rene  Naturliv, 
kun  tilfældig  iagttaget  af  et  Menneske,  der  har  tittet  frem  fra  sit  Skjul 

med  bankende  Hjerte  og  forbavset  opspilede  Øjne.  Eller  Løvinden 
fører  sine  Unger  gennem  Skoven  og  møder  en  Skare  Jægere: 

—  —  —  umaadelig  kry  af  sin  Styrke 

Trækker  den  Brynene  ned,  og  Øjnene  kniber  den  sammen. 

(Iliad.  17,  133). 

Men  for  det  meste  finde  vi  dog  hos  Homer  Løven  nærmere  ved  Men- 
neskenes Boliger,  som  Røver  i  Kvægfolden,  ligesom  Ulven  i  andre  Lande 
og  til  andre  Tider,  men  rigtignok  en  djærvere,  skønnere  og  frygteligere 
Skikkelse  end  Ulven.  Har  Løven  ladet  sig  se  eller  høre,  saa  flokkes 
samtlige  Mænd  fra  Landsbyen;  dog  i  Førstningen  gaar  den  sin  Gang 
uden  at  ænse  Mændene;  men  kaster  saa  en  forvoven  Knøs  sit  Spyd,  da 
skyder  den  Ryg  og  spiler  Gabet  op,  mens  Fraaden  skummer  den  om 
Tænderne ;  dens  modige  Hjerte  fnyser  i  dens  Bryst,  og  med  Halen  pisker 
den  sine  egne  Sider  for  at  hidse  sig  til  Angreb: 

Farer  saa  frem  med  gnistrende  Blik  for  enten  at  myrde 
En  af  de  samlede  Mænd  eller  lade  sit  Liv  udi  Stimlen. 

(Iliad.  20,  165). 

Eller  den  snapper,  allerede  inden  Mændene  komme  paa  Benene,  den 
bedste  Kvie  ud  af  Hjorden,  griber  den  med  sine  kraftige  Kæber  og 
knækker  dens  Halsben ,  flænger  sit  Bytte  grisk  og  sluger  dets  Blod  og 
Indvolde —  saa  komme  Hyrder  og  Hunde  stimlende,  hujende  i  Frastand; 
men  ingen  vover  at  gaa  den  til  Livs;  »thi  den  blege  Forfærdelse  slaar 
dem«  (Iliad.  17,  61).  Man  ser,  at  om  Løven  end  er  Røver,  saa  er  den 
dog  ogsaa  af  Naturen  Helt. 

Men  det  er  ikke  her  Stedet  til  at  opskrive  alle  de  mærkelig  levende, 
præcist  iagttagne  Træk  af  Løvernes  Liv,  som  tindes  hos  Homer*.  Kun 
maa  det  endnu  være  tilladt  at  fremdrage  et  Exempel  paa,  at  Skjalden 
aldeles  ikke  overdriver  Løvens  Heltemod,  men  ogsaa  kender  den  fra 
dens  svage  Side.    Han  skildrer,  hvorledes 

—  —  —  den  gulbrune  Løve  fra  Oxernes  Stald  udi  Vangen 
Drives  af  Hunde  paa  Flugt  og  af  modige  Karle  fra  Landsby, 
Som  den  udslagne  Nat  er  paa  Færde,  at  ej  den  skal  snappe 
Bort  fra  Hjorden  det  fedeste  Nød;  frem  farer  da  Løven 
Grisk  paa  Kød,  men  forgæves :  fra  dristige  Hænder  imod  den 
Flyver  et  Mylr  af  Spyd  saavel  som  af  blussende  Brande; 
Svart  for  disse,  trods  alt  sit  Mod,  den  ræddes  i  Hjertet, 
Slukøret  lakker  den  hjem,  saa  snart  det  begynder  at  dages. 

(Iliad.  11,  5å6  ff.  =  17,  659  ff.). 

Hvo  føler  ikke  i  disse  Træk,  at  det  er  noget,  som  Skjalden  selv  har 
set  og  oplevet !  Sandt  at  sige  har  man  langt  mere  af  Selvsynets  Friskhed 
i  hans  Skildringer  af  Løverne  end  i  hans  Fortællinger  om  Heltene.  Saa- 
danne  Skikkelser  som  Achilleus  og  Hektor  eller  Begivenheder  som  Trojas 

*  Se  (i  Wilsters  Oversættelse  af  Iliaden)  især  følgende  Steder:  3,  23;  5,  136;  5,  554; 
8,  338;  11,  113;  11,  172;  11,  474;  11,  546;  12,  41;  12,  289;  13,  198;  15,  271;  15,  323; 
15,  630;  16,  756;  16,  823;  17,  61;  17,  109;  17,  133;  18,  318;  18,  573;  20,  165. 

Belejring  ligge  ganske  sikkert  udenfor  hans  personlige  Erfarings  Omraade 
og  skildres  efter  Tradition,  Sagn  og  Fantasi;  derfor  kommer  Skildringen 
ogsaa  til  at  indeholde  Stænk  af  noget  hult  og  rhetorisk,  som  naar 
Achilleus  løber  tre  Gange  rundt  om  Trojas  Mure  med  den  flygtende 
Hektor  foran  sig,  eller  naar  Heltene  midt  under  Slagets  Tummel  holde 
lange  Taler  og  Samtaler  eller  opregne  deres  Slægtregistre,  inden  de  slaas 
med  hinanden.  Alligevel  er  Fortællingen  om  Mennesker,  Heroer  og 
Guder  helt  igennem  Hovedsagen  for  Homer,  ja  egentlig  den  udelukkende 
Genstand  for  hans  Digtning;  Løverne  komme  kun  med  som  Billeder 
paa  Heltene  og  deres  Færd,  i  Sammenligninger,  der  indledes  med 
Ordene:  »som  en  Løve,  der  —  — «  eller:  som  naar  en  Løve  —  — «, 
eller  desl.  Sammenligningen  former  sig  vel  til  et  lille  Dyremaleri  af 
selvstændigt  digterisk  Værd,  men  Dyreskildringen  er  dog  aldeles  under- 
ordnet Menneskeskildringen  som  et  tjenende  Middel.  Forsaavidt  inde- 
holde altsaa  de  Homeriske  Løveskildringer,  til  Trods  for  deres  Realisme 
i  Udmalingen,  en  begyndende  Symbolik.  Senere  fik  Løven  blandt 
alle  Dyr  et  Slags  Privilegium  paa  at  være  Symbol  paa  Heltemodet.  Men 
hos  Homer  er  denne  Symbolik  netop  kun  i  sin  første  Vorden  og  øses  i 
hvert  enkelt  Tilfælde  frisk  op  af  Livserfaringens  Væld.  Her  er  Løven 
ingenlunde  det  fastslaaede  Billede  paa  Helten;  naar  det  passer  Digteren, 
tillader  han  sig  ogsaa  at  sammenligne  en  Helt  som  Aias  med  et  stædigt 
Æsel. 

Om  Forfatteren  af  de  Homeriske  Digte  vides  som  bekendt  intet 
historisk;  man  véd  knap  engang,  om  han  har  været  en  enkelt  Person- 
lighed. Men  netop  gennem  Sammenligningerne  i  Ihaden  og  Odysseen 
har  man  dog  en  Lejlighed  til  at  gøre  en  Slags  personlig  Bekendtskab 
med  det  Menneske  eller  den  Slags  Mennesker,  hvem  de  store  episke  Digte 
skyldes.  Thi  Meningen  med  en  Sammenligning  er  jo  at  paakalde  Fore- 
stillinger, som  ere  først  og  fremmest  Digteren  selv,  dernæst  hans  Tilhører- 
kreds vel  bekendte  af  Livets  Erfaring,  for  gennem  dem  at  anskueliggøre 
det  ubekendte.  Saaledes  kunde  man  ved  at  samle  alle  de  Homeriske 
Sammenligninger  og  nøjere  efterse,  hvad  de  indeholdt,  vinde  ret  tydelige 
Forestillinger  om  den  Erfaringskreds  (det  milieu),  hvorfra  Digtene  ere 
udgaaede.  Resultatet  af  en  saadan  Undersøgelse  vilde  vel  omtrent  gaa 
ud  paa,  at  »Homer«  i  sine  yngre  Aar  havde  tumlet  sig  først  som  Hyrde 
og  Jæger,  inden  han  som  ældre  Mand  blev  en  hædret  Skjald  og  Tal- 
lerkenslikker  i  Kongsgaarden ,  hvor  han  dog  vedblivende  stod  i  et  for- 
troligere Forhold  til  Porthunden  og  Svinehyrden  end  til  Herskabet. 

*  * 
* 

De  ældste  kunstneriske  Billeder,  der  kendes  af  Løven,  hidrøre  fra 
Ægypten. 

De  fmdes  allerede  paa   »det   gamle   Riges«   Monumenter   fra  det 

5te  Dynasti,  som  nogle  henføre  til  omtrent  Aar  2600  før  Kristus,  nemlig 
paa  VægreliefTer  i  Gravene  ved  Sakkarah,  i  Nærheden  af  det  gamle 
Memfis,  Nord-Ægyptens  Hovedstad.  Der  er  f.  Ex.  Afbildninger  af 
Løver,  indespærrede  i  stærke  Træbure,  som  Tjenere  trække  afsted  paa 
Kælker;  man  ser  deraf,  at  Ægypterne  holdt  Løver  i  Fangenskab.  Et 
andet  Sted  ser  man  en  Løve,  der  overfalder  en  Oxe.  Løven  tager  Tingen 
med  Ro,  den  sidder  paa  Hug  med  løftet  Hale  foran  den  staaende  Oxe, 
bider  om  dens  Mule  og  løfter  en  af  Forpoterne  op  imod  dens  Hoved. 
Og  Oxen  lader  sig  taalmodig  æde,  idet  den  kun  rykker  Kroppen  lidt  til- 
bage og  forresten  ytrer  sine  Følelser  af  Skræk  paa  en  Maade,  der  er 
meget  tydelig,  men  ikke  godt  kan  beskrives  for  høviske  Øren.  I  nogen 
Afstand  knæler  en  Mand,  der  holder  to  Jagthunde,  han  peger  hen  imod 
denne  Scene,  der  altsaa  skildres  som  noget,  en  Jæger  kunde  faa  at  se 
paa  sine  Strejftog  —  hgesom  hos  Homer. 

Men  Relieffet  er  ikke  nær  saa  godt  som  de  Homeriske  Løveskildringer. 
Løvens  Adfærd  er  fremstillet  paa  en  barnagtig  og  lidet  troværdig  Maade, 
der  klart  nok  viser,  at  Kunstneren  ikke  har  set  slige  Ting  med  egne 
Øjne.  Dens  Figur  er  heller  ikke  godt  tegnet.  Det  er  paafaldende  nok, 
fordi  Sakkarah-Reliefferne  ellers  indeholde  ypperlige  Skildringer  af  det 
virkelige  Liv.  Sagen  er  vel  den,  at  Billedkunsten  her  som  allevegne 
langt  mere  end  Digtekunsten  knytter  sig  til  de  store  Byer  —  Memfis 
var  dengang  formodentlig  den  største  By  paa  hele  Jorden  — ;  men  de 
store  Byer  holde  altid  de  store  Rovdyr  paa  saa  lang  Afstand,  at  der  kun 
sjælden  gives  Lejlighed  for  Indbyggerne  til  at  se  dem  tumle  sig  i  Frihed. 
Kunstneren  maa  da  lade  sig  nøje  med  paa  sin  Vis  at  genfortælle,  hvad 
han  har  hørt  af  Jægeren. 

Senere  er  Løveskikkelsen  i  ægyptisk  Kunst  overvejende  en  symbolsk 
eller  mythologisk  Figur.  En  af  de  ægyptiske  Statuetyper,  som  man 
finder  allerhyppigst  i  Museerne,  er  Gudinden  med  Løvehovedet,  Sekhet; 
Hovedet  er  kombineret  med  en  Paryk,  som  Ægypterne  sædvanlig  bar 
dem :  det  minder  om  Hanløvens  Manke,  uagtet  Hovedet  vel  egenthg  skal 
være  en  Løvindes.  Man  siger,  at  denne  Løveguddom  skal  betyde  Som- 
mer- og  Middagssolens  fortærende  Brand,  hvorfor  den  ogsaa  bærer  en 
linseformet  Solskive  over  Issen.  En  Sekhetstatue  findes  i  Ny  Carlsberg 
Glyptothek,  et  Hoved  af  en  anden  i  Nationalmuseet  (derfra  den  her  ved- 
føjede Afbildning,  Fig.  58).  Dette  Hoved  er  meget  karakteristisk  for 
Ægypternes  Stil  i  Fremstillingen  af  Løven.  Det  er  fremstillet  i  absolut 
Ro,  legemlig  saavel  som  sjælelig,  og  gør  derfor  et  vist  mysteriøst  Ind- 
tryk, som  om  man  saa  ned  i  et  miledybt  Hav  under  en  spejlblank 
Overflade.  Og  denne  Ro  i  Udtrykket  genfinde  vi  ogsaa  i  de  Løver  af 
ægyptisk  Kunst,  som  legemlig  ere  fremstillede  mere  i  Bevægelse;  den 
stemmede  med  Ægypternes  Følemaade  saavel  som  med  deres  Øjnes 
ejendommelige  Opfattelse  af  Formen. 

Da  vi  i  vor  Barndom  og  Ungdom  lærte  at  tegne,  indprentede  vore 

Lærere  os  at  opfatte  de  Linier,  der  for  en  sløvere  Betragtning  viste  sig 
som  rent  krumme,  i  bestemte  Vinkler  og  at  indøve  os  i  nøjagtig  at 
iagttage  Beliggenheden  af  Vinklernes  Toppunkter  —  en  sund  og  god 
Lærdom,  der  som  bekendt  ogsaa  er  systematisk  gennemført  i  franske 
Fortegninger  for  Begyndere.  Denne  elementære  Regel  for  Tegnekunsten 
maa  aabenbart  have  spillet  en  stor  Rolle  i  de  ægyptiske  Kunstskoler: 
det  er  i  Virkeligheden  Ægypterne, 
som  først  have  fundet  Reglen  og 
lært  Menneskeheden  den.  Og  den 
gælder  jo  ikke  alene  for  Tegning 
paa  en  Flade :  den  er  maaske  endnu 
nødvendigere  for  Fremstillingen  af 
Formen  i  Volumen ,  som  er  Opga- 
ven for  Billedhuggerkunsten.  I  den 
Kunst  at  opfatte  et  Volumen  i  dets 
bestemte  Kanter  og  i  dets  Fladers 
indbyrdes  Leje  er  den  ægyptiske 
Skulptur  endnu  den  Dag  idag 
uovergaaet,  eller  rettere  —  det  kan 
siges  uden  Overdrivelse  —  uopnaaet. 
Det  er  forbavsende  at  iagttage  den 
Sikkerhed,  hvormed  hine  gamle 
Kunstneres  Forestillingsevne  har 
kunnet  rumme  og  fastholde  ethvert 
Volumen  i  dets  ejendommelige  ste- 
reometriske Tilsnit,  undertiden  endog 
til  de  allerfineste  Træk;  jeg  antager 
derfor  ogsaa,  at  Afstøbninger  over 
ægyptiske  Skulpturstykker  ville  kunne  benyttes  med  stor  Fordel  i  vore 
Skoler  for  elementær  Tegning  og  Modellering.  Ægypterne  gaa  altid  ud 
paa  at  opfatte  Formen  kantet  og  paa  at  give  de  mellemliggende  Flader 
med  et  vist  helt  og  storskaaret  Snit:  Detailformen  er  næsten  kun  tegnet 
paa  Hovedfladerne  eller  dog  gengivet  i  meget  fladt  og  lavt  Relief.  Og 
en  god  Prøve  paa  Ægypternes  Evne  i  denne  Retning  frembyder  netop 
deres  Behandling  af  Katte-  eller  Løvehovedet,  som  er  et  meget  vanske- 
ligt Volumen  at  opfatte  rigtig.  Idet  de  saaledes  gaa  ud  fra  den  stereo- 
metriske Opfattelse  af  Formen,  mærker  man,  at  de  have  mindre  Øje  for 
og  ere  trængte  mindre  dybt  ind  i  dens  organiske  og  anatomiske  Bygning: 
dette  Studium  tilhører  et  senere  og  højere  Udviklingsstade;  men  det  er 
rigtigt  at  begynde,  som  Ægypterne  begyndte.  Saaledes  kommer  der 
noget  vist  »krystallinsk«  ved  deres  Former;  og  der  kan  jo  ikke  være 
Tvivl  om,  at  andre  Nationer,  navnlig  Grækerne,  ere  komne  videre  i 
Gengivelsen  af  det  bevægede  Liv  i  Formen,  af  dens  Sjæl  og  Udtryk. 
Men  det,  hvori  Ægypterne  havde  deres  særegne  Styrke,  det  skarpe  Blik 

Fig.  58. 

Den  ægyptiske  Gudinde  Sekhet  med 
Løvehovedet  (Nationalmuseet). 


og  den  fine  Smag  for  den  rolige  Form,  kan  udmærket  iagttages  paa 
Gudinden  Sekhets  Løvehoved. 

At  gætte,  hvad  Ægypterne  i  hvert  givet  Tilfælde  have  ment  med  en 
Løveskikkelse,  hvilken  skjult  Betydning  de  have  indlagt  i  den,  maa  blive 
Ægyptologernes  Sag  og  har  kun  sjælden  Betydning  fra  et  kunstnerisk 
Synspunkt.  For  det  meste  er  Løven  Kongen.  Efter  Nutidens  Sprog- 
brug vilde  vi  sige,  at  den  er  et  Sindbillede  paa  Kongen  —  nemlig 
som  den  overmægtige,  der  slaar  sine  Fjender  til  Jorden  — ;  men  Ægyp- 
terne have  maaske  tænkt  sig  en  anden  og  nærmere  Forening  af  de  to 
Forestillinger,  end  hvad  vi  forstaa  ved  »et  Sindbillede«.  Løven  fremstilles 
f.  Ex.  med  Kongens  Hoved  i  Stedet  for  sit  eget:   det  er  den  saakaldte 


Fig.  59.    Granitløve  fra  Barkalbjerget  i  Nubien. 


Sfinx,  der  i  Ægypten  har  en  rent  anden  Betydning  end  den  græske 
Sfinx,  som  desuden  altid  er  kvindelig.  Man  ser  ogsaa  Løven  i  hel 
Dyreskikkelse  følgende  ved  Siden  af  Faraos  Stridsvogn,  hvor  han  farer 
frem  mod  sine  Fjender.  Dette  er  vist  med  Urette  blevet  forstaaet  saa- 
ledes,  at  Kongen  førte  en  virkelig,  tæmmet  eller  til  Kamp  mod  Fjenderne 
afrettet.  Løve  med  sig  i  Krigen:  Løven  er  her  snarere  Kongens  egen 
krigerske  Dæmon,  hans  Ka,  som  Ægypterne  vilde  sige,  eller  »Fylgje«, 
som  de  gamle  Nordboere  vilde  have  udtrykt  sig.  Man  mindes  Fortæl- 
lingen i  Rolf  Krakes  Saga  om  Bødvar  Bjarke,  hvis  Fylgje  kæmpede  i 
Slaget  i  Skikkelse  af  en  Bjørn.  Ægypterne  vare  jo  særlig  fortrolige  med 
Forestillingen  om  noget  guddommeligt  i  Dyrene  og  kunde  derfor  let 
tænke  sig  det  guddommelige  i  Mennesket,  særlig  Kongen  —  hans  blivende, 
evig  varende  Karakter  —  i  Skikkelse  af  Løven.  —  Desuden  er  Billedet 
af  Løven  blevet  benyttet  af  Ægypterne  ligesom  af  andre  gamle  Folkeslag 
som  Vogter  for  det  hellige,  en  Trusel  mod  hver  den,  som  vil  bryde 
Helligdommens  Fred,  altsaa  hvad  Grækerne  kalde  et  Apotropaion,  et  af- 

vendende,  bortvisende  Symbol.  Dette  gælder  formodentlig  ogsaa  om  de 
to  prægtige  Granitløver  i  lidt  over  naturlig  Størrelse ,  som  fra  Barkai- 
bjerget  i  Nubien  ere  komne  til  det  Britiske  Museum,  og  af  hvilke  den 
ene  er  afbildet  her  (Fig.  59).  De  hidrøre  fra  den  store  Erobrer  Amen- 
hotep  IIFs  Tid  i  det  18de  Dynasti,  omtrent  ved  Midten  af  det  andet 
Aartusinde  før  Kristi  Fødsel.  Denne  Konge  var  ogsaa  berømt  for  sine 
store  Løvejagter  i  de  østlige  og  sydlige  Grænselande  og  antog  Titel  af 
»Løven  iblandt  Kongerne«. 

Det  vilde  maaske  ikke  være  for  meget  sagt,  at  disse  to  Granitfigurer 
er  det  ypperste,  som  man  overhovedet  kender  af  ægyptisk  Kunst.  De 
udmærke  sig,  som  jeg  andetsteds  har  paavist,  ved  en  fuldkommen  pla- 
stisk Frihed  og  Natursandhed  i  Stillingen,  som  man  ingensinde  finder 
i  den  ældste  Kunsts  Fremstillinger  af  Menneskeskikkelsen.  Her  have 
vi  at  gøre  med  et  kunstnerisk  Geni,  som  har  forstaaet  at  forene  de 
ægyptiske  Statuers  monumentale  Ro  med  Udtrykket  af  et  aktuelt  Liv. 
Løverne  have  lagt  sig  til  Ro  paa  Siden,  med  begge  Bagpoterne  til  en  og 
samme  Side,  den  ene  Forpote  hvilende  over  den  anden:  da  mærke  de 
nogen  nærme  sig,  rejse  Forkroppen,  dreje  Hovedet  udad  mod  den  an- 
kommende med  en  svag  Knurren  og  et  Blik,  som  er  vanskeligt  at  staa 
for.  Endnu  holde  de  sig  i  majestætisk  Ro  —  men  hvilken  Magt  og 
Styrke  have  de  ikke  i  Reserve!  Det  er  ikke  svage,  melankolske,  forkomne 
Menageri-Løver,  som  Nutiden  for  det  meste  kender  dem ;  det  er  Urtidens 
friske  Helte  ude  fra  den  vilde  Natur. 

Denne  Kunstner  har  aabenbart  kendt  Løven  paa  nært  Hold,  og 
deraf  har  hans  Opfattelse  faaet  en  Nyhed  og  Friskhed,  som  er  sjælden 
nok  i  den  ægyptiske  Kunst,  der  ellers  i  høj  Grad  beherskes  at  nedarvede 
Vaner.  Til  det  nye  og  mærkelige  i  hans  Værk  hører  Iagttagelsen  af 
Dyrets  løstsluttende,  glidende  Skind,  der  ved  stærke  Bøjninger  af  Lem- 
merne slaar  mange  Folder.  Men  ved  Behandlingen  af  Overfladen  har 
Billedhuggeren  alligevel  ikke  kunnet  frigøre  sig  fra  Fortidens  Vaner. 
Han  gengiver  aldeles  ikke  Haarlaget  og  navnlig  ikke  den  store,  maleriske 
og  buskede  Manke,  der  under  hans  Mejsel  og  Polérjern  har  faaet  Ud- 
seende af  en  glat  Smække  over  Dyrets  Nakke  og  Bryst.  Overhovedet 
fremstille  Ægypterne  altid  Haaret  aldeles  konventionelt,  fordi  de  altid 
ville  have  glatte,  regelmæssige  Flader  og  ikke  taale  nogen  Ubestemthed 
eller  Tilfældighed  i  Formen. 

Af  Mærkeligheder  fra  den  ægyptiske  Kunsts  Løvebilleder  skal  jeg 
endnu  kun  fremhæve,  at  man  gerne  anvendte  dette  Dyrs  Former  til 
Møbler,  især  Stole  (Troner):  enten  Benene  alene  eller  hele  Dyrets 
Skikkelse,  set  fra  Siden,  saaledes  at  Kroppen  danner  Stolesædets  Side- 
stykke. Men  det  skal  og  vil  ikke  være  nogen  naturtro  Afbildning,  For- 
merne ere  langt  tyndere  og  slankere  udtrukne  end  i  Virkeligheden. 

Hvilken  Forskel  mellem  de  ægyptiske  Løver  og  det  her  afbildede 
Hoved  (Fig.  60)  af  en  as  syrisk!  Assyrerne  gengive  vel  ogsaa  Hovedets 

Grundform  med  en  fast  og  storskaaret  Plastik,  men  de  accentuere  tillige 
Overfladens  Former  skarpere  og  eftertrykkeligere;  de  udarbejde  ogsaa 
Mankens  enkelte  Haarlokker,  skønt  endnu  i  lavt  og  fladt  Relief.  Og 
medens  hos  Ægypterne  alt  er  i  Ro,  er  her  alt  i  Lidenskab:  Løvens  Gab 
er  vidt  opspærret,  Øjnene  brænde,  Ansigtshuden  fortrækker  sig  i  mange 


melig  for  den  assyriske  Kunst, 
især  den  ældre,  hvad  den  saa  fremstiller;  men  det  mærkeligste  er,  at  den 
—  om  den  end  medfører  noget  stivt  og  konventionelt  i  Stilen  —  dog 
ikke  udelukker,  knap  nok  dæmper  Branden  i  Udtrykket;  den  giver  kun 
Lidenskaben  et  Præg  af  mere  at  være  et  blivende  Karaktertræk  ved 
Dyret  end  en  øjeblikkelig  Opblussen  af  dets  Sind. 

Den  Modsætning  mellem  Ægypternes  og  Assyrernes  Temperament, 
som  her  kommer  saa  klart  for  Dagen,  er  i  det  hele  gennemgaaende 
karakteristisk  for  de  to  Nationers  Kunst.  Vel  er  Menneskeskikkelsen  i 
den  assyriske  Plastik  langt  tungere,  stivere  og  mindre  udtryksfuld  end 
Dyreskikkelserne;  men  man  aner  dog  Lidenskaben  i  den,  og  i  de  efter- 
ladte Indskrifter  flammer  denne  tidt  op  som  en  Vulkan.  »Min  Lever 
brænder«,  siger  Assyrerkongen,  naar  der  meldes  ham  mindre  behagelige 
Nyheder,  og  saa  var  han  vist  ikke  hyggelig  at  komme  nær. 

Vor  Afbildning  gengiver  Hovedet  af  en  kolossal  Løve,  der  har  været 
anbragt  som  Portvogter  paa  det  saakaldte  Nord-Vest-Palads  i  Nimrud 
ved  Tigrisfloden.  Med  det  ældgamle  Navn  Nimrud  benævnes  endnu  en 
af  de  Landsbyer,  som  ligge  paa  den  gamle,  mægtige  Kongestad  Ninives 
Plads.  Nord-Vest-Paladset  er  bygget  af  den  krigerske  Konge  Assurnazir- 
pal  i  Begyndelsen  af  det  9de  Aarhundrede  f.  Kr. ;  og  fra  det  hidrører 
den  ældste  større  Række  af  Billedmonumenter,  som  vi  have  tilbage  af 
assyrisk  Kunst;  den  er  nu  for  største  Delen  ført  til  det  Britiske  Museum. 


Fig.  60. 

Løvehoved  fra  Nord- Vest-Paladset  i  Nimrud. 


Folder.  Det  er  mærkeligt  at 
se,  hvorledes  dette  hidsige  Ud- 
tryk er  fastslaaet  i  et  bestemt, 
regelmæssigt  Skema  af  Linier 
og  Former,  som  skulde  synes 
at  passe  bedre  til  et  Ornament 
end  til  Gengivelsen  af  et  le- 
vende Dyrs  Hoved:  disse  An- 
sigtsfolder,  gennem  hvilke  Liden- 
skaben udtaler  sig,  især  paa  Over- 
læbens store  Puder,  paa  Kin- 
derne eller  i  Huden  over  Siderne 
af  Næsen,  følges  ad  med  særlig 
kalligrafisk  Regelmæssighed  idets 
sitrende  Bevægelse.  Tilbøjelig- 
heden til  saadanne  skematiske 
Former  er  overhovedet  ejendom- 

Allerede  om  Nimrod,  Chams  Sønnesøn,  som  var  Konge  i  Babel  og 
derfra  skal  været  draget  ud  og  have  opbygget  Ninive,  siger  Bibelen 
(1.  Mosebog,  10,  8  fF.),  at  han  var  »en  vældig  Jæger  for  Herrens 
Ansigt«.  Denne  korte  og  fyndige  Karakteristik  passer  udmærket  godt 
til  Assyriens  Konger,  saaledes  som  vi  lære  dem  at  kende  gennem  deres 
egne  Indskrifter  og  Monumenter.  Vi  træffe  hyppig  Kongen  paa  Jagt,  og 
naturligvis  først  og  fremmest  Løvejagt.  En  af  de  ældre  Konger  (Tiglath 
Pilesar  I)  roser  sig  i  sine  Indskrifter  af  ved  Guddommens  Hjælp  at  have 
nedlagt  120  Løver  til  Fods,  og  desuden  800,  da  han  og  hans  Mænd 
vare  til  Vogns*.  Disse  Tal,  især  de  sidste,  udmærke  sig  ved  en  saa 
overordentlig  Rundhed,  at  man  faar  en  lille  Tvivl  om,  at  Tællingen  har 
været  meget  nøjeregnende;  men  man  kan  ogsaa  lære  noget  ved  at 
lægge  Mærke  til ,  hvad  Folk  prale  af :  det  viser,  hvad  de  sætte  deres 
Ære  i.  Paa  Reliefferne  fra  det  indre  af  Nord- Vest-Paladset  i  Nimrud 
se  vi  Kong  Assurnazirpal  paa  Jagtexpeditioner  mod  Løver  og  vilde  Oxer. 
Kongen  kører  paa  den  lihe,  lave,  tohjulede,  bagtil  aabne  Stridsvogn,  for- 
spændt med  to  Heste;  under  Vognen  ligger  en  af  mange  Pile  truffet, 
døende  Løve;  en  anden,  lettere  saaret,  slaar  Poterne  bagfra  i  Vognen, 
idet  den  rejser  Hovedet  stolt  og  aabner  Gabet.  Stilen  i  disse  Løvefigurer 
har  en  vældig  Energi  i  Form  og  Udtryk;  men  den  er  dog  baade  meget 
skematisk  og  noget  fantastisk,  uagtet  Kunstneren  ikke  undlader  at  frem- 
hæve sine  Iagttagelser  af  smaa  Træk  af  Dyrets  anatomiske  Bygning,  som 
Kloen  i  Enden  af  Halen. 

Hen  imod  Slutningen  af  det  assyriske  Riges  Historie,  da  dets  natio- 
nale Kultur  havde  naaet  sin  største  Yppighed  og  en  vis  Forfinelee,  det 
vil  sige  en  halvthundrede  Aar  før  Ninives  Ødelæggelse  ved  Medernes  og 
Babyloniernes  forenede  Kræfter  (606  før  Kr.),  finde  vi  Løvejagten  sat 
helt  i  System.  Derom  vidne  hele  ypperlig  udførte  Billedrækker  fra  Kong 
Assurbanipals  Palads  i  Kujundschik  (ogsaa  i  det  Britiske  Museum). 
Denne  Assurbanipal  (»Sardanapal«)  synes  at  have  været  den  største  Løve- 
jæger af  alle  Kongerne  —  i  alt  Fald  af  dem,  fra  hvem  vi  have  Billeder 
tilbage;  —  men  han  opsøgte  ikke  selv  de  vilde  Dyr  i  deres  Boliger;  han 
lod  dem  fange  og  holdt  saa  Jagt  paa  dem  i  eller  ved  sin  Hovedstad. 
Det  har  været  regnet  for  en  stor  Herlighed  og  Stolthed  for  det  gamle 
Ninive,  og  Mindet  derom  er  ogsaa  bevaret  i  det  gamle  Testamente. 
Hvor  Profeten  Nahum  jubler  og  hoverer  over  Ninives  Ødelæggelse,  ud- 
bryder han  bl.  a.  (Kap.  2):  »Hvor  er  nu  Løvernes  Bohg,  de  unge  Løvers 
Vildbane,  hvor  Løven  gik  med  Løvinden  og  Løveungen,  og  der  var 
ingen,  som  forfærdede  dem!«  Derved  sigter  han  aabenbart  til  det  samme, 
som  vi  kende  fra  et  Relief  brudstykke,  der  viser  os  en  dejlig  Park  ved 
Kongens  Palads:  under  Palmer,  Vinranker  og  andre  skønne  Planter 
ligger  Løvinden  rolig  drivende,  medens  Hannen    staar   foran  hende, 

*)  William  Houghton,  On  the  Mammalia  of  the  Assyrian  Sculptures  (Transactions 
of  the  society  of  Biblical  Archæology.  V.  1877,  p.  322). 

strækkende  sig  og  brølende,  formodentlig  af  Fryd  ved  Livet;  Slaver  i 
udenlandske  Dragter  slaa  hos  dem  og  spille  paa  Strengeleg.  I  Lighed  her- 
med maa  vi  vel  ogsaa  tænke  os  den  »Løvekule«,  som  det  kaldes  i  vor 
Hiheloversæ^ttelse,  hvor  Daniel  blev  sat  ned  (Dan.  Kap.  6),  uagtet  Scenen 
her  ikke  er  det  assyriske,  men  det  persiske  Hof.  Fra  dette  behagelige 
Fangenskab  føres  Løverne  i  stærke  Bjælkebure  op  til  en  stor  Fælled, 
indhegnet  af  dobbelte  Ra^kker  Soldater  med  fældede  Spyd.  Der  kører 
Kongens  Vogn,  af  lignende  Art  som  Assurnazirpals ;  men  lier  bærer 
Vognen  fire  Mand,  nemlig  foruden  Kongen  selv  og  hans  Kusk  tillige  to 
Tjenere  som  hans  Sekundanter  i  Kampen:  Kongen  og  Tjenerne  ere  væbnede 


Fig.  61.    Assyrisk  Relieffigur  fra  Kujundschik  (British  Museum). 


med  Buer  og  Pile,  Spyd  og  kort  Sværd;  og  enhver  af  dem  kan,  eftersom 
Lejligheden  byder,  bruge  ethvert  af  disse  Vaaben.  Desuden  galoperer  der 
Tjenere  til  Hest  omkring  paa  Fælleden  for  at  hidse  Løverne  med  lange 
Svøber;  de  gøre  altsaa  en  lignende  Tjeneste  som  bandarilleros  ved 
Tyrefægtninger*.  Naar  Løveburet  bliver  ført  ind,  aabner  en  Tjener,  der 
staar  ovenpaa  det,  dets  Falddør,  og  Løven  vandrer  ud  med  langsomme 
Skridt,  Hovedet  sænket  med  en  truende  Brummen.  Saa  tirres  den  med 
Svøberne  eller  af  Kongens  hurtig  farende  Vogn,  hvorfra  Pilene  flyve 
imod  den;  den  kommer  i  Raseri,  forsøger  et  Angreb  fra  en  eller  anden 

*  Ved  Tyrefægtningerne  ere  bandarilleros  til  Fods,  derimod  picadores  til  Hest; 
men  de  sidstnævnte  skulle  indlede  Kampen  med  Tyren  og  virkelig  kæmpe  med  den, 
viebnede  med  Lanser,  hvilket  ender  med,  at  Tyren  river  Bugen  op  paa  Hesten.  De 
assyriske  Ryttere  skulde  aldeles  ikke  kæmpe  med  Løven  og  ere  ikke  væbnede  dertil. 
Paa  nogle  mindre  Relieffer  ser  man  dog  Kongen  til  Hest,  kæmpende  med  Loven;  det  er 
en  hel  anden  Slags  Jagt. 

Kant,  anfalder  endog  Hjulet  og  bider  i  dets  Fælge.  Men  hvordan  det 
saa  gaar  eller  ikke  gaar  —  Kong  Assurbanipal  er  altid,  eller  skal  altid 
være  —  dens  Mester,  som  aldrig  et  Øjeblik  kommer  nd  af  sin  Fatning 
og  overlegne  Holdning.  Han  siger  selv  i  en  af  sine  Indskrifter:  »Jeg, 
Assurbanipal,  Skarernes  Konge,  Assyriens  Konge,  greb  ved  min  Kraft, 
staaende  paa  mine  to  Fødder,  en  vild  Løve  bagved  dens  Øre,  og  med 
Spyd  fra  begge  mine  Hænder  gennemborede  jeg  dens  Krop  i  Assurs  og 
Krigsgudinden  Istars  Tjeneste.«  Han  forsikrer  ogsaa,  at  han  greb  en 
Løve  ved  dens  Hale  og  slog  Reb  om  den;  noget  lignende  er  fremstillet 
i  et  Relief,  hvor  Jagten  ikke  synes  at  foregaa  paa  den  store  Fælled.  Ve 
den  af  hans  Undersaatter,  som  vilde  ytre  nogen  Tvivl  om  disse  Helte- 
gerninger —  men  vi  er  jo  ikke  hans  Undersaatter!  —  Naar  Løverne 
vare  dræbte  og  lagte  Side  om  Side ,  opstilledes  der  et  Alter  foran  dem, 
og  Kongen  hældte  af  en  Skaal  et  Vinoffer  over  de  døde  Dyrs  Ansigter 
til  Ære  for  Hovedguden  Assur  og  Kampens  Guddomme. 

Saa  stor  som  Løgnen  er  ved  Skildringen  eller  Omtalen  af  Kongen, 
saa  slaaende  og  gribende  er  Sandheden  i  Fremstillingen  af  Løverne. 
Hist  er  Billedhuggeren  —  eller  rettere  Billedskæreren;  thi  Relieiierne 
ere  skaarne  ud  af  en  blød  Sten  —  en  Slave,  der  lyder  og  lyver  paa 
Kommando;  her  er  han  en  ægte  Kunstner  med  aabne  Øjne  og  mod- 
tagelig Sjæl*,  den  største,  hvis  Værker  vi  kende  fra  det  gamte  Assyrien, 
og  overhovedet  en  af  Oldtidens  mærkeligste.  Han  er  endnu  i  Besiddelse 
af  hele  den  for  de  ældste  Folkeslag  ejendommelige  Energi  i  Opfattelsen 
af  de  vilde  Dyr;  og  dertil  kommer  en  Rigdom  i  Iagttagelsen  af  deres 
Sjæleliv,  som  er  enestaaende.  Forud  for  sine  Forgængere  har  denne 
Kunstner  jo  ogsaa  havt  en  udmærket  Lejlighed  til  ret  i  Ro  at  studere 
Løvernes  Karakter  og  Udtryk;  og  man  mærker,  hvorledes  han  har  be- 
nyttet den,  hvorledes  han  fra  sin  Plads  blandt  Tilskuerne  med  op- 
mærksomt Øje  har  opfanget  ethvert  indholdsrigt  Motiv,  især  af  Dyrenes 
Lidelseshistorie,  naar  de  have  faaet  deres  Banesaar.  Saa  sætter  f.  Ex. 
den  gamle  Hanløve  sig  paa  Hug  for  at  brække  Blodet  op  (Fig.  61)  — 
hvor  ypperlig  er  ikke  her  Dyrets  Smerte,  man  kunde  sige:  dets  Sorg, 
udtrykt,  og  tillige  den  vomerende  Bevægelse  gennem  Skikkelsen  gengivet! 
Flere  Steder  er  der  fremstillet  et  pathologisk  Træk,  som  man  ogsaa 
hyppig  kan  iagttage  ved  spanske  Tyrefægtninger,  nemlig  at  Dyret,  naar 
det  er  saaret  i  Rygraden,  saa  at  Marven  er  blevet  angrebet,  lammes  i 
den  ene  Halvdel  af  Kroppen,  enten  i  Bagkroppen  eller  i  højre  eller 
venstre  Side,  medens  det  forresten  endnu  en  lille  Stund  bevarer  Evnen 
til  Bevægelse.  Undertiden  slæber  det  begge  Benene  paa  den  ene  Side 
døde  afsted,  inden  det  falder  om  paa  Siden;  undertiden  er  Forkroppen 
endnu  levende  og  oprejst,  medens  begge  Bagbenene  slæbes  lammede 
med:  det  sidste  er  fremstillet  paa  en  berømt  og  hyppig  afbildet  Relief- 
figur af  en  prægtig  Løvinde,  der  udstøder  sit  sidste  Brøl,  klangløst, 

*  Sign.  min  Bog:  Billedkunstens  Fremstilling  af  Menneskeskikkelsen,  1892,  141  ff. 

malmløst,  som  et  hult  Aandepust,  idet  den  endnu  sender  Blikket  higende 
fremad,  ligesom  fortvivlet  over,  at  den  ikke  længere  kan  komme  Fjenden 
til  Livs'^.  Saa  ser  man  ogsaa  Løverne  rulle  sig  i  Sandet  i  Dødskampen, 
eller  liggende  døde  med  lukkede  Øjne,  Tungen  hængende  ud  af  Flaben**. 
Det  er  mærkeligt  at  se,  hvorledes  Mesteren  for  disse  Relieffer  for  ret  at 
udtrykke  Dyrenes  Sjæleliv  kæmper  for  at  blødgøre  og  opløse  de  gamle, 
stive  Skemaer  for  Fremstillingen  af  Formen:  helt  igennem  er  det  vel 

ikke  lykkedes  ham,  men  dog  paa 
nogle  Steder  ganske. 

Foruden  som  Jagtdyr  forekom- 
mer Løven  ogsaa  paa  mange  an- 
dre Maader  i  den  assyriske  Kunst, 
i  mythologisk  og  symbolsk  Be- 
tydning og  mere  dekorativt.  Det 
er  der  ingen  Opfordring  til  nøjere 
at  fordybe  os  i  her.  Kun  ét  Fæno- 
men blandt  de  assyriske  Monu- 
menter vil  jeg  endnu  omtale,  nem- 
lig en  farvet  og  glaseret  Frise 
paa  Muren  af  Harem'et  i  Sargons 
Kongeborg  i  Khorsabad,  fra  det 
ottende  Aarhundrede  før  Kr.  Fri- 
sen fremstiller  en  Række  Figu- 
rer, som  ikke  ere  udførte  i  Re- 
lief, men  kun  angivne  ved  Farve 
—  altsaa  en  Slags  Maleri,  om  man  ellers  kan  bruge  dette  Ord  her  — ; 
der  er  først  en  vandrende  Løve,  dernæst  en  staaende  Ørn,  saa  en  Oxe, 
et  Træ,  en  Plov.  I  alt  væsentligt  er  det  hele  udført  med  to  Farver, 
nemlig  Blaat  (til  Grunden)  og  Gult  (til  Figurerne);  kun  er  Grønt  an- 
vendt til  Træets  Blade  og  Hvidt  til  nogle  mindre  Enkeltheder.  Alle 
Farverne  ere  —  som  altid  paa  dette  Udviklingstrin  af  Kunsten  — 
jævnt  og  fladt  paasatte,  uden  Forsøg  paa  Aftoning  af  Lys  og  Skygge. 
Vi  meddele  i  Fig.  62  en  Gengivelse  af  Løvens  Hoved,  ikke  saa  meget 
for  at  vise  Karakteristiken  af  Dyret  (thi  den  er  omtrent  den  samme  som 
paa  den  store  portvogtende  Løve,  hvis  Hoved  ovenfor  er  afbildet),  som 

*  I  dansk  Kunst  har  denne  Figur  været  benyttet  af  V.  Irminger  til  et  større 
Maleri,  som  var  udstillet  1888  paa  den  nordiske  Udstilling  (nu  paa  Kysthospitalet  paa 
Refsnæs). 

**  Disse  mærkelige  Relieffer  ere  —  ret  godt  —  afbildede  iVictor  Place's  Folioværk 
Ninive  et  l'Assyrie  (Paris  1867 — 70).  Bedst  stifter  man  Bekendtskab  med  dem  gen- 
nem Fotografier,  navnlig  M anseils  store  Fotografisamling  af  det  Britiske  Museums 
Skatte  (Part  III,  vol.  II),  hvoraf  det  Kgl.  Bibliothek  ejer  et  Exemplar,  Originalerne  ere  i 
det  Brit.  Mus.  anbragte  i  en  Slags  Kælderrum  (Assyrian  basement  room),  der  dog  i  en 
lang  Aarrække  har  været  holdt  utilgængeligt  for  Publikum,  af  Frygt  for  Dynamitarderne, 
som  skulle  have  undsagt  Museet. 


194 


for  at  fremhæve  og  forklare  den  Maade,  hvorpaa  Farven  her  er  benyttet 
til  Gengivelse  af  Naturen  *. 

Den  Del  af  Fladen,  som  her  er  gengivet  ved  Skrafifering,  er  paa 
Originalen  blaa,  det  øvrige  gult;  de  Linier,  der  ere  tegnede  indenfor  Om- 
ridset for  at  angive  Fornien,  ere  sorte  (maaske  mørkeblaa).  Men  paa- 
faldende  er  det,  at  de  en- 
kelte Haarlokker  i  Man- 
ken —  eller  i  alt  Fald 
deres  Ender  —  ere  gen- 
givne som  smaa  Flader 
af  samme  blaa  Farve  som 
Grunden:  det  gør  lidt  for 
meget  den  Virkning,  at 
Figuren  er  et  gennem- 
brudt Arbejde,  gennem 
hvis  Huller  man  ser  Luf- 
ten bagved.  Langt  mere 
paafaldende  er  dog  det 
System  ved  Ørnen  (Fig.  63), 
der  ser  ud  som  et  helt 
Gitterværk,  idet  hver  en- 
kelt Fjers  Flade  er  blaa 
som  Grunden ,  medens 
kun  Fjerenes  Omrids  er 
draget  med  den  gule  Farve, 
hvormed  Ørnens  Hoved 
og  Ben  ere  malede.  Det 
ser  urimeligt  ud.  Man 
spørger  sig  selv,  hvorfor 
Kunstneren  ikke  er  gaaet  den  omvendte  Vej,  hvorfor  han  ikke  har  gjort 
Fjerenes  Flader  gule  og  kun  Omridset  blaat  eller  sort:  det  vilde  give 
Figuren  som  Helhed  den  rette  Karakter  af  en  fast,  rumfyldende  Gen- 
stand og  i  alle  Henseender  være  en  bedre  Benyttelse  af  de  faa  og  simple 
Kunstmidler,  som  her  vare  til  Raadighed.  Det  samme  gælder  ogsaa  om 
Figuren  af  Oxen. 

Svaret  herpaa  er  uden  Tvivl  givet  ved,  at  dette  Maleri  er  en  Slags 
Efterligning  af  Emailarbejdets  Teknik.  Den  bestaar,  som  bekendt,  i, 
at  man  gør  Fordybninger  i  en  Metalflade  og  fylder  dem  med  en  smeltet 
Masse  af  dybe  og  kraftige  Farver,  medens  Metallets,  f.  Ex.  Guldets,  egne 
Rande  blive  staaende  som  stærkt  accentuerede  Grænselinier  mellem  de 
farvede  Flader  (émail  champlevé).  Denne  Kunst  udøvedes  i  Oldtiden 
især  af  Ægypterne,  og  det  er  os  en  Fornøjelse  her  at  levere  en  Afbild- 

*  Farvede  Afbildninger  af  Frisen  findes  i  Victor  Place's  Ninive  et  l'Assyrie  og 
(mindre)  i  Perrot  &  Chipiez's  Histoire  de  l'art  dans  l'antiquité,  vol.  II. 

ning  af  et  af  de  smukkeste  og  prægtigste  Stykker  af  Arten,  som  endnu 
ere  bevarede  (Fig.  64).  Emailfarverne  bestaa  her  af  Blaat  i  lysere  og 
mørkere  Toner  og  af  Koralrødt.  Den  Slags  Smykker  udgøre  Blomsten 
af  alt,  hvad  der  er  fint  og  fornemt  i  den  ældste  Kunst,  og  det  er  ikke 
vanskeligt  at  forstaa,  at  de  stak  andre  Folkeslag,  der  ikke  vare  naaede 
saa  vidt  i  Elegance,  saaledes  i  Øjnene,  at  de  kom  til  at  gælde  for  et 
Ideal  og  en  Rettesnor  for,  hvorledes  man  skulde  gøre  det.  Saaledes 
synes  det  især  at  være  gaaet  med  Assyrerne  i  ældre  Tid:  paa  den  gla- 
serede Frise  fra  Khorsabad  skulle  f.  Ex.  de  gule  Rande  udenom  Ørnens 
Fjer  aabenbart  forestille  et  Emailarbejdes  Guldrande,  og  det  Blaa  inden- 


Fig.  64.     Fugl  med  Vædderhoved,  ægyptisk  Emailarbejde  i  Louvre-Museet. 
(I  Kløerne  holder  Fuglen  Seglringe,  Symbol  pna  Livets  Fornyelse.) 


for  forestille  den  smeltede  Masses  Farver ;  og  det  var  kun  paa  Grund  af 
det  fattige  Udvalg  af  Farver,  at  det  Blaa  —  uheldigvis  —  faldt  sammen 
med  Grundens  Farve.  Men  det  er  ingenlunde  alene  dette  assyriske 
Kunstværk,  som  er  en  Efterligning  af  Emailarbejde;  det  gælder  i  langt 
videre  Omfang  om  den  assyriske  Stil  i  ornamental  Tegnekunst  og  Relief. 
Assyrerne  tegne  gerne  Rande  udenom  enhver  Kontur,  f.  Ex.  af  Palmet- 
ternes Blade,  og  de  fylde  desuden  Fladen  indenfor  Randen  med  knæk- 
kede, og  oprindelig  farvede,  Straaler,  der  fra  Midten  skraane  ud  til  begge 
Sider,  som  man  ser  det  paa  Halefjerene  af  den  ægyptiske  Fugl. 

Fortsætte  vi  vor  kunsthistoriske  Løvejagt  i  de  assyriske  Lande  læn- 
gere mod  Vest  henad  Middelhavet  til,  ville  vi  kunne  opjage  adskillige 
Løveskikkelser  af  ejendommelig  Kunst  fra  den  fjerne  Oldtid,  før  Græker- 
nes Kultur  og  Kunst  begyndte  at  brede  sig  over  Syrien  og  Lilleasien. 

Vel  er  der  her  langtfra  efterladt  en  saa  rig  Fylde  af  plastiske  Monumenter 
som  den,  vi  have  tilbage  fra  Assyrien;  men  blandt  det,  som  er  bevaret, 
turde  Løveskikkelserne  forholdsvis  optage  en  endnu  større  Plads  end 
i  assyrisk  Kunst  —  ja  maaske  end  i  nogensomhelst  anden.  Der  er 
Løver  og  Løver  og  atter  Løver,  hvilket  vel  kommer  deraf,  at  Løven  i 
disse  fattigere  befolkede  og  mindre  civiliserede  Lande  i  Virkeligheden  er 
overordentlig  udbredt.  Jeg  skal  her  blot  nævne  de  gamle  Klipperelieffer 
ved  Boghaz-Køi  (Pterium)  og  Øjyk  i  Kappadokien  eller  de  store 
Løver,  som  have  flankeret  Porten  til  en  Borg  i  Sendscherly  i  det 
nordhge  Syrien,  og  andre  Reliefbilleder  med  Løver  sammestedsfra 
(Skulpturerne  fra  Sendscherly  fmdes  nu  i  Museet  i  Berlin,  der  ogsaa  har 
Afstøbninger  af  de  øvrige).  Man  kan  ikke  frakende  disse  Værker  en 
vis  særegen  national  Stil,  som  bliver  saa  meget  mere  paafaldende  derved, 
at  den  ene  af  de  portvogtende  Løver  fra  Sendscherly  bagefter  bevislig 
er  omarbejdet  af  Assyrerne  i  deres  nationale  Stil;  men  aUigevel  tør  jeg 
ikke  indlade  mig  paa  en  nøjere  Beskrivelse  af  dem,  fordi  de  i  kunstne- 
risk Opfattelse  og  Udførelse  staa  langt  tilbage  for  de  assyriske  og  ægyp- 
tiske og  overhovedet  kun  have  Interesse  fra  et  rent  arkæologisk  Syns- 
punkt.   Som  Kunst  betragtet  er  det  ikke  stort  mere  end  Barbari. 

Dog  forekommer  der  netop  i  disse  Lande  et  kunstnerisk  Motiv,  som 
ikke  bør  forbigaas,  fordi  det  har  havt  Betydning  for  Europas  Kunst 
baade  i  Oldtiden  og  Middelalderen  og  dukker  op  —  om  end  i  ændret 
Form  —  i  mangt  et  ærværdigt  og  almindelig  bekendt  Monument,  ogsaa 
i  Norden. 

Man  forefinder  nemlig  blandt  Syriens  og  Lilleasiens  Billedværker 
fra  Oldtiden  ret  hyppig  det  besynderlige  Fænomen,  at  en  Dyreskikkelse, 
f.  Ex.  en  Løve,  paa  Ryggen  bærer  en  o prej s tstaaende  Men- 
neskeskikkelse; Mennesket  maa  da  i  hvert  Fald  antages  at  skulle 
forestille  en  Guddom.  Undertiden  sidder  ogsaa  Guddommen  paa  en 
Trone,  der  staar  paa  Ryggen  af  et  Dyr.  Der  findes  Relieffer  med  hele 
Processioner  af  slaaende  eller  tronende  Guder,  som  paa  denne  Maade 
bæres  af  Dyr.  Det  behøver  ikke  nøjere  at  udvikles,  at  der  i  denne  Fore- 
stilling er  noget  unaturligt,  noget,  som  hverken  Livserfaringen  eller 
Fantasien  vedkender  sig,  og  som  derfor  trænger  til  Forklaring.  Og  For- 
klaringen kan  ogsaa  gives  med  Sikkerhed.  Paa  et  stort  Klippe-Relief 
ved  Maltai  i  det  nordlige  Assyrien*  og  paa  et  andet  nærliggende  ved 
Bavian**  ser  man  tydelig,  at  Guderne  ikke  staa  umiddelbart  paa 
Dyrene,  men  paa  Fodstj^kker,  der  ere  udarbejdede  i  Sammenhæng  med 
Dyret  underneden.  Der  er  ogsaa  Antydninger  af,  at  det  ikke  er  et  en- 
kelt Dyr,  men  to  jævnsides  hinanden  staaende  Dyreskikkelser,  som  bære 

*  Victor  Place,  Ninive  et  l'Assyrie  PI.  45;  Perrot  &  Chipiez,  Histoire  de  l'art  dans 
l'antiquité  II,  643. 

**  Layard,  A  second  series  of  Monuments  of  Nineveh,  PI.  51.  Perrot  &  Chipiez, 
Histoire  de  Fart  dans  l'antiquité  11,  637. 

J.  Lange  •  Udvalgte  Skrifter.    II.  14 


Mennesket.  Deraf  kan  man  slutte,  at  det  hele  har  udviklet  sig  saaledes : 
Et  Gudebillede,  staaende  eller  tronende,  har  været  opstillet  paa  et  Fod- 
stykke, som  paa  hver  af  sine  Sideflader  har  havt  en  i  Relief  udført 
Skikkelse  af  et  eller  andet  Dyr,  der  i  Mythologien  har  været  henført 
netop  til  denne  Gud;  og  Dyrets  Hoved,  Forkrop  og  Forben  ere  traadte 
frem  foran  Siderne  af  Fodstykkets  forreste  Flade  —  paa  en  lignende 
Maade,  som  man  saa  tidt  ser  Dyreskikkelser  sammenarbejdede  med 
Arkitekturen  i  assyrisk  Kunst  (f.  Ex.  de  ovenfor  nævnte  portvogtende 
Løver).  Naar  nu  Gudeskikkelsen  med  sit  Fodstykke  skulde  fremstilles  i 
Maleri  eller  Relief,  blev  det  hele  fremstillet  i  Profil;  og  det  kom  da  at 
sig  selv  til  at  se  ud,  som  om  Guden  eller  hans  Trone  stod  paa  Ryggen 
af  Dyret.  Men  saa  er  Fantasien  paavirket  af  denne  ForeslilHng  og  har 
—  som  det  paa  nogle  Billeder  tydelig  kan  ses  —  videre  udviklet  en 
Forestilling  om ,  at  Guden  virkelig  paa  den  Maade  lod  sig  befordre  af 
sit  Dyr.  Naar  slige  Billeder  overførtes  til  andre  Folkeslag,  kunne  de 
have  givet  Anledning  til  adskillig  æventyrlig  Fantasi:  man  har  f.  Ex. 
allerede  tidligere  med  Sandsynlighed  forklaret  den  græske  Mythe  om 
Europa,  der  bortførtes  paa  Tyren  fra  Asien  til  Grækenland,  af  et  asiatisk 
Billede  af  en  Gudinde,  staaende  paa  Ryggen  af  en  Tyr.  I  den  gamle 
asiatiske  Form  for  Motivet  staar  Gudinden  oprejst  paa  Dyret,  og  denne 
Form  var  heller  ikke  ganske  ukendt  for  Grækerne;  men  de  omdigtede 
for  det  meste  Sagen  paa  mere  kunstnerisk  og  naturlig  Vis  og  forestillede 
sig  Guden  ridende  (siddende)  paa  eller  kørende  med  sine  Dyr*. 

Naar  man  paa  assyriske  Relieff'er  finder  Afbildninger  af  Søjler, 
som  bæres  af  staaende  eller  vandrende  Løver,  saa  maa  uden 
Tvivl  den  samme  Forklaring  gælde:  den  oprindelige  Mening  er,  at  Søjlen 
blev  baaret  af  et  Fodstykke,  smykket  med  Løvefigurer  i  Relief.  Søjlen 
paa  Løven  er  et  særlig  orientalsk  Motiv,  som  ogsaa  er  anvendt  i  langt 
senere  Tid,  f.  Ex.  i  den  nyere  persiske  Kunst.  Perrot**  har  med  Rette 
fremhævet  det  mærkelige  i,  at  ogsaa  de  europæiske  Arkitekter  i  Mid- 
delalderen, især  i  Italien  i  den  romanske  Stils  Periode,  have  stillet  Søjler 
paa  Ryggen  af  Løvefigurer  ved  Kirkebygningernes  Portaler:  deraf  hid- 
rører et  Udtryk,  som  tidt  forekommer  i  gamle  Retskendelser,  at  Biskoppen 
har  afsagt  Dommen  »siddende  mellem  Løverne«,  det  vil  sige:  tronende 
foran  Indgangen  til  Kathedralen.  Perrot  påaviser  ogsaa  en  iøjnefaldende 
Lighed  i  Stilen  mellem  Løverne  under  Søjlerne  paa  Domkirken  i  Modena 
og  visse  Oldtidsløver  fra  Lilleasien;  men  han  vil  alligevel  ikke  indlade 
sig  paa  en  kunsthistorisk  Forklaring  af  denne  Lighed.  Det  ligger  dog 
ikke  fjernt  at  tænke  paa,  hvor  meget  Europæerne  allerede  i  den  tidlig- 
ste Middelalder  kunne  have  set  af  gammel  Billedkunst  paa  deres  Val- 
farter i  de  asiatiske  Middelhavslande,  og  hvor  stærkt  deres  Fantasi  kan 

*  sign.  et  Foredrag  af  mig  i  Kort  Udsigt  over  det  philologisk-historiske  Samfunds. 
Virksomhed  1880—82,  S.  13. 

**  Perrot  &  Ghipiez,  Hist.  de  l'art  dans  l'ant.  II,  p.  228. 

være  bleven  paavirket  af  mangt  et  gaadefuldt  Motiv,  der  dog  har  været 
Genstand  for  deres  overtroiske  Ærefrygt,  og  at  i  Særdeleshed  Korstogene, 
som  jo  netop  gik  gennem  disse  Egne,  kunne  have  givet  rig  Anledning 
til,  at  Motiver  af  orientalsk  Kunst  ere  blevne  indførte  i  Europas 
kirkelige  Kunst.  Naar  Talen  er  om  Domkirken  i  Modena,  kommer  man 
til  at  tænke  paa,  at  denne  Bygning  netop  paabegyndtes  i  det  samme 
Aar,  som  det  første  Korstog  afsluttedes  med  Jerusalems  Erobring  (1099). 

Men  i  Middelalderens  Kunst  er  det  ikke  alene  Søjler,  som  stilles 
paa  Ryggen  af  Løver;  det  er  ogsaa  menneskelige  Skikkelser  som  Statuer, 
og  uden  Tvivl  kommer  ogsaa  dette  Motiv  fra  Orienten.  Og  det  er  vel 
det  samme  Træk,  der  genfindes  i  alle  Europas  Lande,  som  i  Middel- 
alderen laa  under  den  romersk-katholske  Kirke,  i  en  Mængde  gamle 
Gravfigurer,  som  ligge  ovenpaa  deres  Grav  med  en  Løve  ved  Fød- 
derne. Man  maa  jo  nemlig  erindre,  at  de  liggende  Gravfigurer,  som 
det  især  tydelig  kan  ses  af  Faldet  af  deres  Klædedragt,  egentfig  ere 
tænkte  og  fremstillede  som  staaende;  hyppigst  ere  de  ogsaa  vaagne, 
ja  endog  fremstillede  i  bestemte  Funktioner.  Der  kan  vel  være  tydehge 
Spor  af,  at  man  ved  Løven  under  Fødderne  har  tænkt  paa  det  gamle 
Testamentes  91de  Psalme,  der  handler  om  den  gudfrygtiges  Tryghed 
under  Herrens  Omsorg,  Vers  13:  »Paa  Løver  og  Øgler  skal  du  træde, 
du  skal  nedtræde  den  unge  Løve  og  Dragen.«  Men  paa  Gravmælerne 
er  der  kun  sjælden  taget  Øgler  med  i  Forbindelse  med  Løven;  og  des- 
uden viser  den  kunsthistoriske  Erfaring,  at  de  kunstneriske  Motiver  i 
Virkeligheden  hyppigst  have  en  kunstnerisk  Oprindelse,  selv  om  man 
bagefter  kan  have  underlagt  dem  allehaande  sindrige,  f.  Ex.  bibelske 
Forklaringer, 

For  den  symbolske  Betragtning  af  Løvens  Billede  i  den  kriste- 
lige Middelalder  har  Bibelens  Text,  der  jo  ogsaa  hidrører  fra  de  asiatiske 
Middelhavslande,  uden  Tvivl  den  største  Betydning.  Efter  det  Exempel, 
der  var  givet  paa  Salomos  Trone  (1.  Kongebog,  10, 19  ff.),  gjaldt  ogsaa  i 
det  kristnede  Europa  Løven  for  Vogter  af  det  høje  og  det  hellige.  Og 
fra  Bibelen  hidrører  det  mærkelige  Forhold,  at  Løven  i  den  gamle 
kristelige  Kunst  snart  har  Betydning  af  det  gode  —  det  kongelige,  impo- 
nerende, ærværdige  — ,  snart  af  det  onde  og  fjendtlige.  Gennemgaar 
man  den  Maade,  hvorpaa  Løven  omtales  i  Bibelen,  især  det  gamle 
Testamente,  vil  man  finde  hele  Rækker  af  Skrifter,  som  de  profetiske, 
hvor  den  overvejende  ses  fra  den  gode  Side*,  og  andre  (Psalmerne), 
hvor  den  er  Symbol  paa  det  onde**.    En  saadan  Forskel  mellem  ondt 

*  For  Exemjiel  Esaias  31,  4  (Gud  sammenligner  sig  selv  med  Løven).  Micha  5,  7 
(Messias  sammenlignes  med  Løven).  Amos  3,  4  (Herren,  der  taler  til  Profeterne,  sam- 
menlignes med  Løven;  anderledes  dog  Vers  12,  hvor  Løven  er  en  fjendtlig  Magt).  Ho- 
seas 5,  14  (Herren  er  som  en  Løve);  11,  10  og  13,  7  (ligeledes). 

**  Psalme  7,  2  (Min  Forfølger  slider  min  Sjæl  som  en  Løve);  10,  9  (Den  ugudelige 
lurer  som  en  Løve);  17,  12  (ligeledes);  22,  14  (Frels  mig  fra  Løvens  Gab  og  fra  Enhjørnin- 


og  godt  i  Symboliken  kommer  ikke  frem  hos  de  andre  Folkeslag,  navnlig 
ikke  hos  Grækerne:  Homer  tænker  slet  ikke  paa  ondt  og  godt,  naar 
han  sammenligner  sine  Helte  med  Løver,  ligesaa  lidt  som,  naar  han 
sammenligner  dem  med  Æsler.  Men  i  det  nye  Testamente  saavel 
som  i  den  kristelige  Kunst  træder  Modsætningen  saa   stærkt  frem,  at 


Fig.  65.     Af  en  Brændtlers-PYise  fra  Susa.  Louvre. 


Løven  undertiden  betyder  Kristus  (»Løven,  som  er  af  Juda's  Stamme, 
af  Davids  Rod,  har  vundet  Sejr«,  Joh.  Aab.  5,  5)  og  undertiden  betyder 
Djævelen,  »der  gaar  omkring  som  en  brølende  Løve,  søgende,  hvem 
han  kan  opsluge«  (l.Pet.  5,  s). 

Af  alle  de  Løver,  som  Asiens  gamle  Kunst  har  efterladt  os,  er  den 
i  Fig.  65  afbildede,  fra  Perserkongernes  Borg  i  Susa,  sikkert  en  af 
de  allerypperligste.  Det  er  en  enkelt  Figur  af  en  hel  Række,  i  hvilken 
den  ene  ganske  er  en  Gentagelse  af  den  anden;  tilsammen  have  de 
dannet  en  Frise,  udført  af  brændt  Ler  med  glaserede  Farver,  især  Blaat 
og  Gult*,  i  meget  anselig  Maalestok.    Løven  er  her  fremstillet  i  noget 

gens  Horn);  34,  11  (Løverne  i  Modsætning  til  dem,  som  søge  Herren);  35,  17  (Billede  paa 
den  ødelæggende  Magt);  57,  5  (ligeledes);  91,  13  (se  ovenfor:  »Paa  Løve  og  Øgle  skal  du 
træde«);  104,  21  (Løven  som  Mørkets  Magt). 

*  Angaaende  Farverne  se  min  Afhandling:  Om  dekorativt  Farvevalg. 

over  naturlig  Størrelse.  Frisen  —  eller  rettere  de  enkelte  Brændtlers- 
Stykker,  hvoraf  den  bestaar,  hørte  til  de  Skatte,  som  bleve  fundne  af 
Franskmanden  Marcel  Dieulafoy  og  hans  Hustru  ved  Udgravninger  i 
Susås  Ruiner  i  Aarene  1884 — 86,  og  som  kort  efter  bleve  opstillede  i 
den  nye,  prægtige  »persiske  Sal«  i  Louvre-Museet,  det  eneste  Sted  i 
Europa,  hvor  man  kan  faa  et  fyldigt  og  kraftigt  Indtryk  af  det  gamle 
Persiens  Kunst.  Det  Palads,  hvortil  Frisen  hører,  er  opført  dels  af 
Kong  Darius  den  første,  Hystaspis's  Søn  (521—485  f.  Kr.),  dels  af  Ar- 
taxerxes  Mnemon  (405 — 362);  og  Løvefrisen  henføres  (saa  vidt  jeg  husker: 
ogsaa  i  Louvre-Museet)  til  den  sidstnævnte  Konge,  altsaa  til  omtrent 
Aar  400  eller  derefter.  Men  hele  Bygningens  Historie  er  utilstrækkehg 
oplyst;  og  jeg  tillader  mig,  indtil  Sagen  bhver  yderligere  undersøgt,  at 
anbefale  mine  Læsere  meget  snarere  at  tro,  at  den  hidrører  fra  Darius's 
Tid  og  altsaa  er  omtrent  et  Aarhundrede  ældre. 

Held  det  Kongepalads,  om  hvilket  en  saadan  Række  Løver  holder 
Vagt!  De  se  ud,  som  om  de  havde  aflagt  en  Fane-Ed.  Hvilken  sikker 
Majestæt  i  deres  Holdning,  hvilken  Trusel  mod  alle  formastelige  i  det 
oprejste  Hoved  med  det  aabne  Gab  og  det  aarvaagne  Øje,  og  hvilken 
mægtig  Styrke  og  Energi  i  Linien  gennem  Nakken,  Rygraden  og  Halen! 
I  Salomos  Ordsprog  (30,  29)  roses  fire  Væsener  for  deres  smukke  Skridt 
og  skønne  Gang:  Løven,  som  er  vældig  blandt  Dyrene  og  ikke  viger  til- 
bage for  nogens  Ansigt,  Hesten,  Bukken  og  en  Konge,  mod  hvem  ingen 
tør  rejse  sig.  Jeg  erindrer  virkelig  ikke  noget  Kunstværk,  i  hvilket 
Løvens  kongelige  Gang  er  saa  imponerende  gengivet  som  her.  At  Kunst- 
neren har  havt  et  levende  Indtryk  af  det  virkelige  Dyr,  er  der  vist  ingen 
Tvivl  om  :  dog  er  hans  Billede  af  det  noget  mere  idealiseret  og  stærkere 
stiliseret  end  det,  vi  kende  fra  de  assyriske  Løvejagts-Relieffer.  Atter 
her  mindes  vi  om  det  inkrusterede  Email-Arbejde,  naar  vi  se  disse  be- 
synderlige Rande,  der  slynge  sig  som  Baand  udenom  Flader,  som  ere 
overlagte  med  blaa  Farve  ligesom  Baggrunden,  medens  Løven  selv  ellers 
for  det  meste  er  gul. 

Det  er  ikke  for  meget  sagt,  naar  Perrot*  udtaler,  at  den  orientalske 
Kunst  ikke  har  frembragt  noget  skønnere  end  disse  Løver  fra  Susa. 
Men  han  tvivler  om,  at  Æren  for  dem  tilkommer  den  egentlig  persiske 
Kunst,  og  er  tilbøjelig  til  at  betragte  dem  som  babyloniske  Arbejder. 
Det  forekommer  mig  ogsaa,  at  der  er  gode  Grunde  for  at  antage 
denne  Mening,  især  under  den  Forudsætning,  at  de  hidrøre  fra  Darius 
den  førstes  Tid.  Hvor  meget  vi  nu  end  kende  af  gammel  asiatisk  Kunst 
fra  mange  forskellige  Folkeslag  og  Lande,  saa  er  der  dog  endnu  fore- 
løbig et  meget  stort  og  føleligt  Hul  i  vore  Kundskaber,  idet  der  saa  godt 
som  intet  er  fremdraget  fra  Babylonien,  især  fra  dets  senere  Stor- 
magtstid efter  Ninives  Ødelæggelse.  Babylons  Kunst  har  vel  uden  Tvivl 
været  meget  nær  beslægtet  med  Ninives;  men  det  er  dog  højst  sand- 

*  Perrot  &  Chipiez,  Histoire  de  Fart  dans  l'antiquité,  V,  834. 

synligt,  at  den  i  første  Halvdel  af  det  sjette  Aarhundrede  før  Kristus 
har  naaet  en  endnu  rigere  og  fyldigere  Udfoldning;  desuden  strakte  den 
babyloniske  Kultur  sig  langt  ud  baade  mod  Øst  og  mod  Vest  og  var 
den  ypperste  i  hele  Asien.  Dens  kunsthistoriske  Indflydelse  maa  vur- 
deres meget  højt;  men  hvori  den  nøjere  har  bestaaet,  derom  have  vi 
desværre  saa  mangelfuld  Kundskab.  Dog  er  det  værd  at  mindes,  at 
efter  græske  Forfatteres  Vidnesbyrd  (Diodor  II,  8)  var  den  cirkelrunde 
Mur  om  den  vældige  Kongeborg  i  Babylon  —  uden  Tvivl  den,  som  var 
opført  af  Nebukadnezar  —  dekoreret  med  alle  Slags  Dyreskikkelser;  og 
Dyrefigurerne  vare,  ganske  som  paa  Frisen  fra  Susa,  indtrykkede  med 
hule  Former  i  det  vaade  og  bløde  Ler  (nemlig  inden  dette  blev  skaaret 
ud  i  Mursten,  som  saa  bleve  brændte);  og  de  saaledes  frembragte  Re- 
lieffer vare  overlagte  med  Glasurfarver.  Der  var  paa  det  samme  Palads 
og  paa  samme  Maade  udført  kolossale  Jagtbilleder:  Man  saa  »Semira- 
mis«  til  Hest,  kastende  sit  Spyd  mod  en  Panther,  og  »Ninus«  stødende 
sin  Lanse  i  en  Løve  —  det  har  været  seværdige  Billeder!  Disse  glaserede 
Lerdekorationer  havde  netop  deres  egentlige  Hjem  i  Babylon;  og  det  er 
da  ikke  urimeligt,  at  man,  efter  at  Babylon  var  indlemmet  i  det  persiske 
Monarki  (538  f.  Kr.)  har  gjort  Brug  af  babyloniske  Arbejdere  i  det  ikke 
fjerntliggende  Susa,  Perserkongens  Yndlings-Residens;  ogsaa  i  tidligere 
Tider  havde  man  i  det  Susianske  Land  hentet  sin  Kunst  fra  Babylon. 
Perserne  selv  havde  mere  Anlæg  til  krigersk  og  politisk  Erobring  end 
til  Billedkunst;  den  egentlig  persiske  Kunst  dannede  sig  først  efterhaan- 
den,  idet  det  mægtige  Monarki  tog  de  overvundne  Folkeslags  kunstneriske 
Evner  i  sin  Tjeneste  (ogsaa  Grækernes). 

Perrots  Mening,  at  disse  Løver  egentlig  ere  af  babylonisk  Kunst, 
vinder  i  Sandsynlighed  derved,  at  de  øvrige  Løver,  som  ere  os  efter- 
ladte fra  Perserriget,  især  fra  Persepolis,  ikke  svare  nøjere  til  disse  i 
Stilen  og  ere  af  ringere,  for  det  meste  langt  ringere  Kunst.  De  bedste, 
som  man  ellers  finder,  ere  fra  Xerxes's  Tid.  Det  er  store,  i  Sten  ud- 
hugne  Relieffer,  indskrevne  i  en  Ramme  i  Form  af  en  retvinklet  Tre- 
kant, og  forestillende  Løven,  som  overfalder  en  Tyr,  dette  karakteristiske 
Symbol  for  det  erobrende  Monarkis  Overmagt  over  sine  Fjender.  Man 
kan  ikke  nægte,  at  det  er  et  ret  storladent  Billede;  men  den  Brutalitet, 
som  ligger  i  Ideen,  forstærkes  endnu  derved,  at  det  ser  ud,  som  om 
Rammen  om  Relieffet  var  et  Indelukke,  hvori  den  ulykkelige  Tyr  er 
bleven  fanget  ind,  og  mod  hvis  Vægge  den  forgæves  sparker  og  spræller  "^. 
Løvens  Former  ere  haardere  og  tørrere  end  paa  Frisen  fra  Susa. 

*  * 

Uagtet  Løven  ligesaa  lidt  i  Oldtiden  som  i  Nutiden  synes  at  høre 
hjemme  i  den  østligste  Del  af  Asien,  er  der  dog  fuldt  op  af  Løve- 

*  Afbildning  i  Dieulafoy,  L'art  antique  de  la  Perse  II,  pi.  XVIII;  Perrot  &  Chi- 
piez,  Histoire  de  l'art,  V,  835. 

figurer  i  Kunsten  fra  Forindien,  Bagindien,  Øerne,  Kina  og  Japan.  Det 
forholder  sig  med  dette  store  Landomraade  omtrent  som  med  Nordeuropa 
i  ældre  Dage :  om  Løven  end  ikke  selv  er  naaet  derhen,  saa  dog  dens  Ry. 
Vel  er  det  tydeligt,  at  disse  Landes  eget  frygtelige  Rovdyr,  Tigeren,  her 
til  en  vis  Grad  spiller  en  lignende  symbolsk  og  mythologisk  Rolle  som 
Løven  i  den  vestlige  Kultur;  men 
medens  den  i  den  allerstørste  Del  af 
Østasien  i  Naturen  alene  er  Dyrenes 
Konge,  maa  den  i  Kunsten  dele  Herre- 
dømmet med  Løven.  Derimod  synes 
Tigerens  Ry  ikke  i  ældre  Tider  i  no- 
gen nævneværdig  Grad  at  være  trængt 
ud  mod  Vest  over  dens  Hjemlands 
Grænser. 

Men  Løverne  i  den  østasiatiske 
Kunst  vise  sig  da  ogsaa  i  hele  deres 
Skikkelse  som  rene  Fabeldyr.  Man 
finder  nok  af  dem  i  de  ethnografiske 
og  orientalske  Museer;   men  jeg  har 

aldrig    set    nogen    Løvefigur    fra    disse  Gammel  kinesisk  Bronzeløve.  Peking. 

Egne,  der  mindede  om  et  Syn  paa 

første  Haand  af  det  naturlige  Forbillede  —  det  skulde  da  være  et  eher 
andet  japansk  Billede  fra  vort  eget  Aarhundrede,  der  kunde  se  ud  som 
udført  efter  en  Menageri-Løve*.  Ellers  kan  man  hos  flere  af  disse 
Folkeslag,  Indere,  Kinesere,  Japanere,  Malayer,  finde  Vidnesbyrd  om 
en  stor  Evne  til  Iagttagelsen  af  Dyreskikkelser  af  forskellige  Arter,  tro 
og  fint  opfattede  Gengivelser  af  Naturen;  men  Løven  falder  som  Fantasi- 
dyr ind  under  en  anden  Lov;  dens  Skikkelse  bliver  hyppig  omdigtet 
indtil  det  rent  ukendelige,  saaledes  at  man  somme  Tider  spørger  sig 
selv,  om  det  oprindelige  Forbillede  for  en  fantastisk  Dyrefigur  har  været 
en  Abe,  et  Svin,  en  Løve,  eller  hvad  ellers.  I  Retning  af  det  gruelige, 
det  rædselsfulde  have  især  Inderne  en  meget  livlig  omskabende  Fantasi. 

I  den  vestligste  Del  af  Forindien,  hvor  Løven  virkelig  findes  i 
nogle  Egne,  findes  vel  ogsaa  de  mest  naturtro  Billeder  af  den;  men 
ikke  engang  disse  kunne  —  saavidt  min  Erfaring  rækker  —  anses 
for  førstehaands  Fremstillinger  af  dette  Dyr.  Paa  enkelte  andre  Monu- 
menter mærker  man  Indflydelse  af  den  persiske  Kunst  fra  de  akæ- 
menidiske  Kongers  Tid;  derpaa  har  man  endog  et  ubedrageligt  Kende- 
tegn i  det  Træk,  at  Løven  ikke  alene  fremstilles  vinget,  men  at  Vingen 
ogsaa  tegnes  ganske  konventionelt  med  krummede  Svingfjer.  Det 
er  et  Træk,  som  oprindelig  vistnok  hører  hjemme  i  visse  Arter  af 
ægyptisk  Kunst,  derefter  i  fønikisk,  arkaisk  græsk  og  i  oldpersisk;  det 
genfindes  paa  Topen  i  Sandschi  i  Central-Indien  og  paa  Søjler  i  Madura. 

*  Dette  gælder  f.  Ex.  om  en  Afbildning  1  Gonse's  Værk  L'art  Japonais,  første  Del. 

De  mest  naturtro  Løver,  som  overhovedet  forekomme  i  indisk  Kunst,  turde 
være  dem,  som  findes  paa  de  bekendte  buddhistiske  Kunstværker  fra 
Peshaur  (i  Punjab),  der  vise  en  ganske  tydehg  —  og  forlængst  anerkendt 
—  Indflydelse  af  fuldt  udviklet  græsk  Kunst  efter  Alexander  den  stores 
Tid.  Den  græske  Kunst,  som  der  her  er  Tale  om,  var  jo  i  Besiddelse 
af  et  fuldkomment  overlegent  Herredømme  over  Fremstillingen  af  Na- 
turen; dog  havde  den  ikke  sin  egentlige  Styrke  i  Dyreskikkelser.  Med 
Løveforkroppe  i  denne  Stil  er  f.  Ex.  Gautama-Buddha's  Trone  smykket, 
hvorpaa  den  hellige  sidder,  fremstillet  som  Lærer.  Han  er  her  selv  en 
halvt  græsk,  halvt  indisk  Skikkelse;  men  Løverne  paa  hans  Trone  til- 
høre langt  tydeligere  end  han  den  græske  Stil.  Ogsaa  den  dekorative 
Anvendelse  af  Løverne  kommer  vel  her  fra  de  vestligere  Lande  (Vest- 
asien, Grækenland). 

I  den  mere  nationale,  brahmanske  Kunstmythologi  er  Løven  temme- 
lig hyppig.  Guden  Vishnu  paatog  sig  dens  Skikkelse  og  fremstilles  med 
Løvehoved  eller  helt  som  Løve ;  Guder  og  Gudinder  ride  paa  Løver  o.  s.  v. 
Det  er  helt  og  holdent  Fabeldyr  i  national  indisk  Stil. 

I  Kina  og  Japan  synes  Løven  i  Kunsten  særlig  at  knytte  sig  til 
den  buddhistiske  Religion  og  følge  dens  Veje.  Den  anvendes  ligesom 
i  de  vestligere  Landes  Kunst  som  Vogter  ved  Templer  og  Kongeborge; 
ifølge  sin  Egenskab  af  Vagtdyr  er  den  i  Kinesernes  Fantasi  sammen- 
blandet med  Hunden  og  har  for  en  Del  faaet  Form  efter  den;  Japa- 
nerne have  heri  atter  efterlignet  Kineserne.  Deraf  er  Resultatet  blevet 
den  yderst  snurrige  Dyreskikkelse,  der  er  vel  bekendt  fra  Museer  og 
Kuriositets-Butikker,  i  Exemplarer  af  Porcellæn  eller  Bronze.  Det  er 
vanskeligt  at  blive  imponeret  eller  skræmmet  af  den  —  hvad  der  dog 
vel  egentlig  er  Meningen  med  den  — ;  derimod  have  Europæerne  altid 
fundet,  at  det  er  et  nydehgt  Dyr  til  at  sætte  paa  en  Dragkiste.  Det 
sidder  paa  Hug  og  løfter  den  ene  Forpote  i  Vejret  ligesom  en  lille 
Hund;  det  har  ogsaa  lange,  nedhængende  Ører  og  er  prydet  med  et 
Halsbaand.  Gabet  er  vidt  opspærret  for  at  gøre  Folk  bange;  men  Øjet 
har  undertiden  et  muntert  Udtryk,  der  forvandler  Minen  til  et  ganske 
venskabeligt  Grin.  Dyret  har  en  stor  Manke  og  en  kort  Hale  med 
vældig  Dusk,  hvis  Haartolter  stritte  i  Vejret  som  Flammer.  Alt  i  alt 
ligner  det  vel  mere  en  Hund  end  en  Løve  og  lyder  ogsaa  Navnet: 
Fo's  (o:  Buddhas)  Hund*  (det  besynderlige  Navn  for  den  samme  Type 
i  Japan:  Korea -Løve  skal  komme  deraf,  at  Japanerne  have  modtaget 
Buddhismen  over  Korea).  Men  at  Typen  oprindelig  betyder  en  Løve, 
kan  der  ikke  være  Tvivl  om;  det  bekræftes  ogsaa  ved  Betragtningen  af 
ældre  og  mere  monumentale  Exemplarer  af  den,  som  den  her  afbildede 

*  Jvf.  Bing,  Le  Japon  artistique,  Texten  til  Planche  F.  E.  —  Anderson, 
Pictorial  arts  of  Japan,  225.  —  Hr.  Karl  Madsen  har  vejledet  mig  i  Littera- 
turen om  dette  Æmne  af  den  japanske  Kunst,  der  indskrænker  sig  til  enkelte  spredte 
Notitser. 

store  Bronzefigur  (Fig.  66)  udenfor  Sommerpaladset  i  Peking,  der  viser 
et  umiskendeligt  Slægtskab  med  Typen  i  de  senere  Porcellæns-  og  Bronze- 
figurer, men  dog  er  en  langt  tydeligere  Gengivelse  af  en  Løve.  Denne 
kinesiske  Løve  synes  at  være  udført  med  overordentlig  Haandværks- 
dygtighed;  Naturstudier  venter  man  naturligvis  ikke  i  Billedet  af  et 
Fabeldyr;  men  her  er  heller  ingen  Fantasi,  ingen  Evne  til  at  skabe  et 
Indtryk  af  en  ny  Natur. 


GAMLE  RYTTER-  OG  KRIGERRILLEDER  (1884). 


Den  29.  Oktober  1475  modtog  Republiken  Venedigs  Regering  Bud- 
skab om,  at  den  berømte  Condottiere  (Leje-General)  Bartolommeo 
Colleoni  fra  Bergamo  var  død  paa  sin  Borg  Malpaga  og  havde  efterladt 
sig  en  uhyre  Formue  i  faste  Ejendomme,  Indbo  og  rede  Penge.  Colleoni, 
der  tidligere  flere  Gange  havde  skiftet  Tjeneste,  havde  selv  i  den  senere 
Del  af  sit  Liv  betragtet  sig  som  varig  knyttet  til  Venedig;  derfor  skjmdte 
Signoriet  sig  ogsaa  med  at  sætte  sig  i  Besiddelse  af  hans  Bo.  I  sit 
Testamente  havde  han  udtrykkelig  efterladt  Republiken  store  Summer 
og  tillige  anmodet  den  om  at  rejse  en  Bronze-Statue  af  ham  paa  Marcus- 
Pladsen.  At  sætte  en  Statue  til  Minde  om  den  store  Kriger  havde  man 
i  Venedig  intet  imod;  men  at  give  den  Plads  foran  Marcus-Kirken,  i 
Byens  Centralpunkt,  fandt  man  stridende  mod  Republikens  Traditioner. 
Man  udsaa  en  anden  Plads  til  den  paa  det  lille,  smukke  Torv  foran 
Kirken  San  Giovanni  e  Paolo. 

Der  staar  Colleonis  Rytterstatue  endnu  den  Dag  idag  og  beundres 
med  Rette  som  et  af  de  mest  karakteristiske  Billedværker  fra  denne 
Periode.  Der  findes  ingen  bedre  Illustration  til  Forstaaelse  af  hin  Tids- 
alders Mennesker,  særlig  af  dens  Krigere. 

Men  Venedig  havde  dengang  ikke  selv  nogen  Kunstner,  som  kunde 
udføre  et  saadant  Værk.  Man  maatte  indkalde  en  Billedhugger  fra 
Florents,  der  fremfor  alle  Italiens  andre  Byer  havde  Æren  af  at  have 
udviklet  de  plastiske  Kunster  i  den  moderne  Skikkelse,  som  man  be- 
nævner Renæssancen.  Fra  Florents  havde  ogsaa  Padua  noget  tidligere 
hentet  en  Billedhugger  (Donatello)  til  at  udføre  Rytterstatuen  af  Condot- 
tieren  Gattamelata.  Colleonis  Monument  overdroges  til  Andrea  Verroc- 
chio,  der  dengang  han  overtog  Arbejdet,  omtrent  1483,  var  hen  ved 
50  Aar  gammel.  De  mærkelige  og  morsomme  Ting,  som  man  senere 
fortalte  om,  hvorledes  den  venetianske  Regering  behandlede  ham  under 
hans  Arbejde  paa  dette  Værk,  maa  vi  her  forbigaa.  Verrocchio  døde  i 
Venedig  1488,  førend  Rytterstatuen  var  støbt  i  Bronze;  Støbningen  ud- 
førtes derefter  af  den  venetianske  Kunstner  Alessandro  Leopardo,  som 
ogsaa  byggede  det  smukke,  men  altfor  høje  Fodstykke  til  den.  I  Venedig 

tilranede  Leopardo  sig  Æren  for  det  liele  Værk,  og  enl^elte  af  Nutidens 
lærde  have  uheldigvis  gjort  sig  til  Talsmænd  for  hans  Adkomst  til  denne 
Ære.  Men  det  er  vitterligt,  at  han  var  en  underfundig  Person;  og  vi 
betragte  det  som  afgjort,  at  Rytterbilledet  som  plastisk  Værk  heU  og 
holdent  skyldes  Florentineren  Verrocchio. 

Hesten,  der  bevæger  sig  i  et  roligt  og  imponerende  Skridt,  er  et 


Fig.  67.     Hovedet  af  Andrea  Verrocchio's  Rytterstatue  af  Colleoni. 


Pragtstykke  af  Modellering.  Men  den  er  dog  ikke  ganske  fri  for  den 
Fejl,  som  man  hyppig  føler  i  Verrocchios  plastiske  Arbejder:  en  vis 
Mangel  paa  Sammenhæng  mellem  Figurens  forskellige  Dele.  Bagkroppen 
synes  at  betænke  sig  lidt  paa  at  følges  med  Forkroppen. 

Rytterens  Figur  er  i  Forhold  til  Hesten  temmelig  hlle,  mindre  end 
Grækerne  vilde  have  fundet  det  smukt.    Holdningen  er  umaadelig  rank, 

stram  og  spændt  og  afviger  paafaldeiide  baade  fra  Nutidens  og  Oldtidens 
Ryttere.  Idet  Manden  —  i  Rustning  fra  Top  til  Taa  —  sidder  indeklemt 
forfra  og  bagfra  mellem  de  to  lodret  opstaaende  Sadelbuer,  synes  han 
mindre  at  sidde  i  Sadlen  end  at  staa  oprejst  i  Stigbøjlerne.  Han  holder 
Benene  aldeles  ret  med  stive  Knæ,  Maven  er  lidt  fremskudt,  Overkroppen 


Fig.  68.    Leonardo  da  Vinci :  Tegning  til  en  Rytterstatue.  Windsor. 

tilbagebøjet.  Denne  Holdning  —  især  de  stive,  skrævende  Ben  —  gen- 
findes uafladelig  i  Middelalderens  og  den  ældre  Renæssances  Rytter- 
figurer; den  svarer  uden  Tvivl  til  den  virkelige  Rideskoles  Fordringer  i 
hine  Tider;  men  den  staar  ogsaa  i  en  tydelig  Forbindelse  med  den  For- 
kærlighed for  en  martialsk  skrævende  Stilling,  der  er  almindelig  i 
staaende  ridderlige  Figurer  fra  samme  Tid,  som  den  f.  Ex.  findes  i 
Donatellos  berømte  Statue  af  St.  Georg  udenpaa  Or  san  Micchele  i 
Florents.  Den  giver  baade  de  staaende  og  de  ridende  Figurer  et  Udtryk 
af  kantet  Trods,  af  en  vis  pukkende  Selvsikkerhed,  som  passede  godt 
til  den  senere  Middelalders  Riddervæsen,  men  som  man  senere,  i  Løbet 
af  det  16de  Aarhundrede,  tabte  Smagen  for. 

Det  ejendommeligste  ved  CoUeoiiis  Rytterstatue  er  dog  Hovedet. 
Det  er  et  af  de  allermærkeligste  og  mest  storladne  Arbejder  fra  hele  den 
ældre  Renæssance  og  fortjener  derfor  en  nøjere  Retragtning. 

Hovedets  Karakter  svarer  til  den  høje  Alder,  75  Aar,  som  CoUeoni 
havde  naaet  ved  sin  Død;  men  langt  fra  at  svække  hans  Kraft  synes 
hans  mange  Aar  at  have  smeddet  den  fastere  og  sejgere  og  draget 


Fig.  69.    Leonardo:  Tegning  til  en  Rytterstatue.  Windsor. 


Trækkene  af  hans  Karakter  endnu  dybere.  Det  er  tydeligt,  at  han  for- 
hen har  været  fyldigere ;  nu  er  Kinden  indfalden,  og  Huden  under  Hagen 
hænger  i  Folder.  Da  han  desuden  er  aldeles  skægløs,  og,  som  det 
synes,  ogsaa  ganske  skallet  —  der  viser  sig  i  hvert  Fald  ikke  Spor  af 
Haar  under  Hjælmens  fremstaaende  Rande  — ,  gør  Hovedets  Knokkel- 
bygning sig  des  mægtigere  gældende,  storstilet  som  et  Stykke  romersk 
Arkitektur,  men  tillige  haardere  og  mere  usleben,  saa  at  man  kan 
komme  til  at  tænke  paa  hine  vældige  Kvadre  med  utilhugget  (»Rustica«) 
Overflade,  hvoraf  Datidens  Fyrstepaladser  hyppig  vare  byggede.  Panden 
er  stor  og  bred  og  luder  stærkt  frem  over  Øjnene,  Næsen  dristig  og 
kroget,  Kindbenet  fremtrædende,  Kæben  bred  og  kantet,  Mund  og  Hage 
fremskudte.  Der  ligger  dybe  og  frygtelige  Furer  om  Mund  og  Øje,  paa 
tværs  over  Panden  og  paa  langs  mellem  de  sammentrukne  Rryn. 

Under  disse  sænkede,   truende  Rryn  aabne  Øjnene  sig  temmelig 

stærkt;  det  gør  en  stolt  og  præglig,  men  tillige  forfærdende  Virkning. 
Idet  Øjets  Iris  ikke  er  angivet,  men  kun  Pupillen  i  Midten  stærkt  ud- 
hulet, faar  Blikket  noget  stirrende,  det  rammer  som  en  Riffelkugle.  Og 
hele  Hovedets  Udtryk,  ligesom  Figurens  Stilling,  aabenbarer  en  uimod- 
staaelig  Energi,  en  mageløs  Haardhed  og  Grumhed,  en  indædt  Foragt 
for  Livet.  Der  hviler  over  Øjnene  med  deres  stolte  Omgivelser  noget, 
som  man  næsten  kunde  have  Medlidenhed  med,  noget  smerteligt,  ulykke- 
ligt; men  ved  Munden  er  der  noget  mere  raat:  over  de  skraat  frem- 
staaende  Tænder  synes  Læberne  at  krumme  sig  med  Blodtørst,  med  en 
haanende  Lyst  til  at  trampe  ned  og  tilintetgøre.  Denne  Mund  har  faaet 
sin  Form  af  Mandens  gamle  Vane:  at  give  Kommando  til  at  hugge  ned 
for  Fode,  skænde,  brænde,  plyndre. 

Et  saadant  Indtryk  gør  dette  Hoved  set  med  vor  tammere  og 
vegere  Tids  Øje:  vi  vilde  blive  saare  forfærdede,  hvis  vi  nu  til  Dags 
saa'  en  saadan  Mand  i  levende  Live.  Colleonis  egen  Tid  vilde  ikke  have 
ham  betragtet  under  Synspunktet  af  en  Ugerningsmand.  Han  var  paa 
en  Maade  en  Hæder  for  sin  Tid,  han  døde  som  dens  største  militære 
Autoritet,  til  hvis  Hjælp  kronede  Hoveder  og  Republiker  bejlede  med 
al  den  Ære  og  alt  det  Guld,  de  kunde  skaffe  til  Veje;  han  havde  ogsaa 
i  den  lange  Række  af  Aar,  da  han  levede  rolig  paa  sin  Borg,  vundet 
Ry  som  en  retfærdig  Borgherre,  der,  vel  netop  fordi  han  var  saa  frygtet, 
kun  en  sjælden  Gang  behøvede  at  lade  en  af  sine  undergivne  hænge, 
naar  han  netop  mistænktes  for  at  stræbe  sin  Herre  efter  Livet:  ja  ved 
sit  Testamente  havde  han  endog  bestemt  anselige  Summer  til  velgørende 
Stiftelser  i  sin  Fødeby.  Men  netop  des  mere  betegnende  er  Billedet  af 
ham  som  et  historisk  ufrivilligt  Udtryk  for  Tidsalderens  almindelige 
Bevidsthed  om,  hvad  en  Krigshøvding,  en  Condottiere,  alligevel  var  og 
skulde  være.  Den  venetianske  Republik  ønskede  vistnok  ogsaa  alt  an- 
det, end  at  dens  berømte  General-Kaptejns  Aasyn  paa  hans  Monument 
skulde  minde  om  et  fromt  Lam;  det  skulde  netop  være  et  frygtindgj^dende 
Quos  ego. 

Selv  om  Condottieren  beundredes  som  en  Gud  for  sit  Mod,  sit 
Snille  og  sine  Bedrifter,  var  han  dog  en  Rædsel  og  Skræk  som  den 
onde  selv  for  det  fredelige  og  borgerlige  Liv,  frygtet  ikke  alene  af  dem, 
han  førte  Krig  imod,  men  ogsaa  af  dem,  han  førte  Krig  for,  egenthg 
en  hjemløs  Mand,  der  stod  udenfor  Samfundet,  men  som  derfor  des 
mere  maatte  staa  paa  sine  egne  Ben,  fuldt  rustet  med  Mistanke  og  Had 
til  alle  Sider.  Colleoni  var  i  sin  tidligere  Tid  som  andre  Condottierer 
vel  øvet  i  Forræderi  og  Frafald;  og  han  havde  selv  oplevet  den  i  hans 
Stilling  ikke  ualmindelige  Skæbne,  at  den  Stat,  dej-  brugte  ham,  vilde 
lade  ham  snigmyrde:  det  var  Venedigs  eget  Timandsraad,  som  vilde 
rydde  ham  af  Vejen,  ikke  fordi  han  havde  fornærmet  det,  men  fordi 
det  havde  fornærmet  ham  og  frygtede  hans  Hævn.  Og  hvilket  Ansvar 
havde  den  Stat,  der  betalte  ham,  for  hans  Maade  at  føre  Krig  paa? 

Den  var  kun  interesseret  i,  at  han  førte  Krigen  eftertrykkelig,  for  Resten 
blev  den  hans  egen  Sag.  Man  brugte  shge  stærke  Rovfugle  til  Krig, 
som  man  brugte  Falkene  til  Jagt.  Condottieren  var  Krigen,  der  var 
blevet  til  en  Person,  ikke  Krigen  for  noget  højere  Formaal,  som  han 
selv  bar  i  sit  Hjerte,  men  kun  Krigen. 

Og  det  er  netop  det,  som  Verrocchio  har  givet  et  Rillede  af.  Oldtidens 
Grækere  opfattede  ikke  Helten  eller  Krigeren  i  denne  Aand,  ikke  engang 
Krigsguden,  der  jo  dog 
ogsaa  skulde  synes  at  fore- 
stille Krigen  i  egen  Per- 
son. De  fremstille  baade 
Manden  og  Guden  med 
et  Præg  af  Samfunds-  ; 
venlighed.  Er  der  i  de- 
res Kunst  noget,  hvis 
Aand  svarer  til  Verrocchios 
Krigerhoved,  saa  er  det 
snarere  de  Skræmsler, 
Heltene  havde  til  Skjold- 
mærker (Deimos,  Fobos,  ; 
Gorgo),  som  man  kan  læse 
det  hos  de  gamle  For- 
fattere eller  se  det  paa  Vase- 
malerier. Det  er  dog  kun 
vrængende  Masker,  med 
Hugtænder ,  opspærrede 
Gab  og  Øjne,  medens  Ver- 
rocchios Colleoni  er  en  >j. 
dybtgaaende,  real  og  psy- 
kologisk Karakterskil- 
dring af  stort  Værd.  Men 
Meningen  er  omtrent  den 

samme:  CoUeonis  Hoved  er  det  Gorgonhoved,  som  Venedig  vender  frem  mod 
sine  Fjender.  Hvad  der  for  Oldtiden  kun  er  et  afskrækkende  Element,  der 
udvortes  knyttedes  til  Karakteristiken  af  Helten,  er  i  Renæssancen  blevet  et 
helt  Menneske.  Der  er  intet  større  Revis  for,  hvor  lidet  ethisk  Renæssancens 
Kunst  var  sindet  —  i  fuld  Overensstemmelse  med  Samfundstilstandene. 
Den  har  fuldt  nok  i  Reundringen  for  den  store,  udmærkede  Kraft  som  en 
mægtig  menneskelig  Ingrediens,  selv  om  den  var  lige  det  modsatte  af 
samfundsvenlig. 

Hvad  en  Condottiere  var  for  en  Mand,  maatte  Verrocchio  som  Mand 
af  sin  Tid  godt  vide.  Men  Colleoni  har  han  sikkert  aldrig  set  personlig. 
Saa  mægtig  end  Livet  er  udtrykt  i  lians  Rillede  af  ham ,  er  der  dog  i 
Rehandlingen  af  Formerne  noget,  som  kunde  tyde  paa,  at  der  til  Grund 


Fig.  70. 

.eonardo :  Tegning  til  en  Rytterstatue. 


Windsor. 


211 


for  Fremstillingen  ligger  en'  Ligmaske.  At  Verrocchio  gerne  har  benyttet 
en  saadan,  livis  den  forefandtes,  fremgaar  af  Vasaris  Beretning  om 
hans  Interesse  for  at  afstøbe  Legemsformer  til  kunstnerisk  Brug;  og 

Vasaris  yderligere  Fortælling  om,  at  netop 
denne  Interesse  hos  den  florentinske 
Kunstner  har  fremmet  den  Skik  at  tage 
Ligmasker,  kan,  efter  hvad  man  ellers 
véd,  ikke  forstaas  saaledes,  at  Skikken 
før  hans  Tid  var  ukendt  eller  ualmin- 
delig i  Italien,  mindst  naturligvis  hvor 
det  gjaldt  berømte  Personer,  som  skulde 
have  et  Monument.  Der  er  vel  altsaa 
noget  virkelig  portrætagtigt  i  dette  Hoved. 
Men  paa  Grund  af  Kunstnerens  fjerne 
Forhold  til  Personligheden  maa  det  egent- 
lige Liv  i  Billedet  have  været  overladt  til 
en  friere  Digtning;  der  er  noget  idealt, 
typisk  i  det,  noget,  som  tilhørte  Verroc- 
chio som  Kunstner.  Og  dette  falder  godt 
i  Traad  med,  at  denne  Type  er  i  et 
kendeligt  Slægtskab  med  mange  ideale 
Oldingehoveder  af  Verrocchios  berømte  Elev 
Leonardo  da  Vine  i.  Han  giver  hyp- 
pig sine  Oldinge-Fysiognomier  —  livad 
enten  de  ere  hellige  eller  verdslige  — 
en  udpræget  Rovfuglekarakter,  et  skarpt,  lysende  Ørneblik  og  stærkt 
markerede  Træk,  en  stor,  kroget  Næse  og  fremspringende  Hage;  ja  han 
overdriver  undertiden  Formerne  saaledes ,  at  Næsetippen  og  Hagen 
komme  i  altfor  stor  Nærhed  af  hinanden. 


Fig.  71.     Leonardo:  Tegning  til  en 
Rytterstatue.  Windsor. 


Omtrent  paa  samme  Tid,  som  Verrocchio  overtog  at  udføre  Colleonis 
Monument,  begyndte  Leonardo  da  Vinci,  kun  lidt  over  30  Aar  gam- 
mel, i  Milano  at  gøre  Forarbejder  til  et  andet  Ryttermonument.  Det 
gjaldt  om  at  hædre  den  berømte  Francesco  Sforza,  der  havde  været 
jævnaldrende  med  Colleoni  og  i  mange  Henseender  hans  lige,  en  Felt- 
herre, der  var  uovervunden  i  22  Batailler,  men  forresten  en  Mand,  der, 
som  Sismondi  siger,  »havde  alle  sit  Aarhundredes  Laster«.  Sforza  havde 
dog  forsaavidt  været  lykkeligere  end  Colleoni,  som  han  havde  naaet  alle 
Condottierers  Maal:  at  vinde  Herredømmet  over  en  rig  og  blomstrende 
Stat  (Milano)  og  efterlade  det  i  Arv  til  sin  Slægt.  Han  var  død  1466, 
altsaa  paa  en  Tid,  da  Leonardo  endnu  knap  havde  traadt  sine  Børnesko 
i  sin  fædrene  By  Florents.  Om  Leonardo  overhovedet  har  havt  noget 
at  rette  sig  efter  med  Hensj^n  til  Sforzas  virkelige  Udseende,  derom 

haves  ingen  Efterretning;  sandsynligvis  har  det  været  saa  godt  som  intet. 
Opgaven  maatte  stille  sig  noget  anderledes  for  ham  end  for  Verrocchio. 
Medens  Colleoni  paa  ingen  Maade  maatte  fremstilles  som  Republiken 
Venedigs  Herre,  skulde  Sforza  sikkert  netop  helst  fremstilles  som  Mila- 
nos Hersker:  for  hans  Efterkommere  og  Arvinger,  som  lod  Monumentet 
udføre  »til  udødeligt  Ry  og  evig  Ære  for  den  afdøde  selv  og  det  berømte 
Hus  Sforza«  (som  Leonardo  selv  udtrykker  det),  maatte  uden  Tvivl  et- 
hvert Træk  af  ophøjet  og  ideal  Værdighed  i  Billedet  af  Dynastiets  be- 
rømte Grundlægger  være  saare  velkomment. 

Efter  16  Aars  Forløb  havde  Leonardo  en  Lermodel  til  Monumentet 
færdig  eller  næsten  færdig;  den  var  udført  i  en  hidtil  ukendt  Størrelse 
og  vakte  i  enhver  Henseende  Beundring  hos  dem,  der  saa  den.  Men 
den  blev  aldrig  støbt  i  Bronze.  Da  den  franske  Konges,  Ludvig  den 
tolvtes.  Tropper  i  Eftersommeren  1499  rykkede  sejrrige  ind  i  Milano  og 
udjog  Hertugen  Lodovico  Sforza  (»il  Moro«),  Francescos  Søn  og  tredje 
Efterfølger,  skulle  de  franske  Soldater  have  gjort  Modellen  Skade,  om 
end  ikke  helt  ødelagt  den.  Det  var  ganske  vist  en  Vandalisme,  men 
forresten  jo  ikke  andet,  end  hvad  man  kunde  vente  af  en  Hær,  der 
netop  førte  Krig  mod  Huset  Sforza,  og  hos  hvem  man  derfor  ikke  godt 
kunde  forudsætte  Nænsomhed  over  en  Plan  til  at  sætte  et  varigt  Æres- 
minde  over  Dynastiets  Stifter. 

Monumentet  over  Sforza  er  ikke  den  eneste  Rytterstatue,  som  Leo- 
nardo har  skullet  udføre:  der  forekommer  blandt  hans  efterladte  Papirer 
et  detailleret  Overslag  over  Omkostningerne  til  et  Ryttermonument  over 
Gian  Giacomo  Trivulzio,  netop  den  samme  Feltherre,  som  førte  de 
franske  Tropper  ind  i  Milano  og  styrtede  Lodovico  il  Moro,  Leonardos 
Velynder,  i  hvis  Tjeneste  han  i  saa  mange  Aar  havde  arbejdet.  Trivulzio 
var  fra  ældre  Tid  Lodovico  il  Moros  svorne  og  hadefulde  Fjende,  og 
han  lod  sin  Hævn  gaa  grusomt  ud  over  Milano. 

Det  er  vel  muligt,  at  der  er  hengaaet  længere  Tid,  inden  Planen  til 
at  lade  Leonardo  udføre  et  Monument  over  Trivulzio  er  fattet;  men  der 
er  alligevel  noget,  som  vor  Følelse  har  ondt  ved  at  forsone  sig  med,  i 
dette  vexlende  Tjenesteforhold  til  en  fyrstelig  Velynder  og  til  hans  bitreste 
Fjende.  Man  maa  ipiidlertid  erindre,  hvor  fuldkomment  Datidens  dyna- 
stiske Røverpolitik  var  blottet  for  ideelt  Indhold,  og  hvad  Slags  Meil- 
nesker  hine  fyrstelige  Herrer  vare.  At  nogen  skulde  føle  sig  varig  forpHgtet, 
end  sige  blive  tro  i  Liv  og  Død  mod  saa  fuldstændig  troløse  Mennesker 
som  f.  Ex.  Lodovico  il  Moro  —  eller  Cesare  Borgia,  i  hvis  Tjeneste  Leonardo 
traadte  et  Par  Aar  senere  — ,  var  der  sikkert  ingen,  der  ventede,  heller  ikke 
de  selv.  Dermed  skal  ikke  være  nægtet,  at  der  er  noget  uhyggeligt  i,  at 
Baggrunden  for  et  saa  ædelt  og  glimrende  Genis  Liv  som  Leonardo 
da  Vincis  skulde  dannes  af  saadanne  Forhold.  Han  var  som  Kunstner 
stillet  paa  en  noget  lignende  Maade  som  Condottiererne  vare  som  Krigs- 
mænd, han  var  en  Fyrstetjener,  der  med  hele  sit  Udstyr  af  mageløse 

Jul.  Lange:  Udvalgte  Skrifter.    II.  15 

Evner  var  at  faa  til  Leje,  og  han  maatte  somme  Tider  selv  gøre  Reklame 
for  sig  og  sine  »Hemmeligheder«.  Den  sikre  sociale  Grund  under  Fød- 
derne, som  i  vor  Tid  enhver  ærlig  og  dygtig  Arbejder  i  et  bestemt  Fag 
har  —  selv  om  han  kun  kan  gøre  Knappenaalshoveder  — ,  fattedes 
dette  utrolig  mangesidige  Geni,  der  saa  omtrent  kunde  alt  —  og  hvem 
Livet  til  Løn  bød  en  Stilling  som  en  Slags  Snyltegæst  hos  store  og 
meget  ryggesløse  Herrer. 

Saa  meget  som  Kunsten  og  Kunsthistorien  end  har  tabt  i  Leonardos 
Model  til  Sforzas  Rytterstatue,  er  det  dog  en  Trøst,  at  der  blandt  hans 
efterladte  Tegninger  endnu  fmdes  mindst  25  forskellige  Udkast  til  en 
Rytterstatue  —  Hesten  og  Manden  —  foruden  adskillige  Udkast  til 
Hestens  Figur  alene.  Det  synes  mig  rimehgst,  at  alle  hine  25  Udkast, 
der  nu  opbevares  i  Dronningen  af  Englands  Samling  i  Windsor,  angaa 
Sforzas  Monument;  men  selv  om  noget  af  dem  skulde  kunne  henføres  til 
Trivulzios,  gør  dette  for  vor  Betragtning  ikke  meget  til  Sagen,  da  der 
utvivlsomt  har  været  en  nøje  indre  Sammenhæng  mellem  Leonardos 
Ideer  til  begge  Monumenterne,  af  hvilket  det  første  har  spillet  en  langt 
større  Rolle  i  hans  Liv  end  det  sidste.  Det  er  tydeligt,  at  hans  Tanker 
om  en  Rytterstatue  for  en  Helt  —  i  Almindelighed  —  have  udviklet  sig 
med  stor  Frihed,  og  at  han  ikke  altid  har  havt  nogen  særlig  Opgave  af 
Virkeligheden  skarpt  for  Øje.  Medens  hans  Udkast  kun  give  os  usikre 
Forestillinger  om  hans  endelige  Resultat,  frembyde  de  en  overordentlig 
Interesse  netop  med  Hensyn  til  Udviklingen  af  hans  Forestillinger. 
Vi  kunne  gennem  dem  følge  Strømningen  i  en  af  den  moderne  Kunsts 
Hovedaarer,  Overgangen  fra  det  15de  Aarhundredes  realistiske  Opfattelse 
til  det  16des  idealistiske*. 

De  falde  i  3  forskellige  Grupper  eller  Rækker. 

Til  den  første  Gruppe  henføre  vi  to  Tegninger  (Fig.  68 — 69,  Richter 
PI.  LXXIV  og  LXXII),  i  hvilke  Leonardos  Forestillinger  om  et  Ryttermonu- 
ment slutte  sig  meget  nær  til  Donatellos  og  Verrocchios.  Ligesom  disse  For- 
gængere lader  han  her  Hesten  gaa  i  kraftigt  Skridt  og  fremstiller  Helten 
som  Ridder  fra  Samtiden,  i  fuld  Rustning,  med  Fødderne 
hvilende  i  Stigbøjler**)  og  med  stivt  udstrakte  Ben.  Ridderen 
strækker  med  højre  Haand  Kommandostaven  fremad,  ud  over  Hestens 
Hoved  —  ligesom  Donatellos  Gattamelata  — ,  idet  han  strammer  Tøjlen 
med  den  venstre;  han  vender  Hovedet  om  mod  Siden,  opmuntrende 
sine  Tropper  til  at  gaa  løs  paa  Fjenden.  I  et  følgende  Udkast  (Fig.  70)  har 
Leonardo  udtrykt  den  samme  Hensigt  og  Villie  hos  Rytteren  paa  en 

*  Det  væsentlige  Materiale  for  denne  Undersøgelse,  især  hvad  Afbildningerne  af  de 
tegnede  Udkast  angaar,  findes  i  Jean  Paul  Richters  nye,  udmærkede  Udgave  af  Leo- 
nardos Manuskripter  (London  1883),  2den  Del,  PI.  LXV— LXXV,  med  tilhørende  Text. 

**  Dette  er  især  tydeligt  paa  Fig.  68;  men  Stillingen  af  Rytteren  paa  Fig.  69  viser, 
at  Meningen  der  maa  have  været  den  samme.  Begge  Steder  sidder  han  som  en  Sax 
paa  Hesten. 

fe. 

Fig.  72.    Leonardo :  Tegninger  til  en  Rytterstatue.  Windsor. 

anden,  omvendt  Maade,  idet  han  lader  ham  vende  Hovedet  lige  frem, 
som  om  han  skarpt  og  ufravendt  iagttog  Fjenden  ligeoverfor  sig,  medens 

han  strækker  Kommandostaven  bag  ud,  som  et  stiltiende  Tegn  til  sine 
egne  Tropper,  at  de  skulle  følge  ham.  Paa  den  sidstnævnte  Maade  ud- 
trykkes Meningen  vel  egentlig  med  størst  mimisk  Sandhed;  Bevægelsen 
giver  ogsaa  smukke  Linier.  Under  sin  videre  Tumlen  med  Ideen  vælger 
Leonardo,  som  nu  har  to  Motiver  til  sin  Raadighed,  snart  det  ene,  snart 
det  andet  af  dem. 

Men  i  det  nysnævnte  Udkast  (PL  LXV,  2),  hvor  han  for  første 


Fig.  73.    Leonardo:  Tegning  til  en  Rytterstatue.  Windsor. 

Gang  har  det  nye  Motiv  for  Rytterens  Bevægelse,  er  der  tillige  indtraadt 
en  anden,  meget  vigtig  Forandring,  idet  Hesten  er  fremstillet  i  Galop, 
med  stærkt  løftet  Forkrop  og  fremstrakte  Forben.  Selvfølgelig  faar  Ryt- 
terens hele  Holdning  med  det  samme  et  forstærket  Udtryk  af  anspændt 
Liv,  medens  han  forresten  endnu  er  fremstillet  paa  den  gamle  Maade 
som  rustet  Ridder  med  Benene  stivt  strakte  ud  i  Stigbøjlerne. 

Alle  de  Udkast,  hvor  Hesten  galoperer,  henregne  vi  til  den  anden 
Hovedgruppe,  skønt  der  ogsaa  mellem  dem  indbyrdes  kan  skønnes  en 
mærkelig  Udvikling.  Selve  denne  stærkere  Fart  og  dristigere  Komposi- 
tion gaar  bestemt  ud  over,  hvad  de  ældre  Ryttermonumenter  have  villet 
udtrykke.  Heller  ikke  kende  vi  fra  Oldtiden  nogen  Rytterstatue,  tænkt 
som  et  Æresminde,  hvor  Hesten  gaar  i  Galop.  Derimod  blev  Motivet 
meget  almindeligt  efter  Leonardos  Tid,  i  den  senere  Renæssances  og 

Nutidens  Rytterstatuer:  vel  gaa  vore  egne  danske  Konger  paa  deres  for- 
skellige »Heste«  i  et  sindigt  Skridt;  men  hvor  der  er  mere  Flugt  i  Poli- 
tiken, f.  Ex.  i  Rusland,  ser  man  hyppigst  Herskerne  paa  deres  Monu- 
menter paa  galoperende  Heste.  Eftersom  denne  Gruppe  af  Leonardos 
Udkast  altsaa  mere  slutter  sig  til  den  efterfølgende  Tid  end  til  den  forud- 
gaaende,  maa  den  naturlig  omtales  senere  end  den  først  nævnte,  rent 
konservative  Gruppe.  Men 
det  kan  vel  være,  at  Leo- 
nardo  medbragte  Ideen  el- 
ler Lysten  til  Fremstilling 
af  Ryttere  i  stærk  Fart  alle- 
rede fra  sine  Ungdomsaar 
i  Florents:  i  Mellemgrun- 
den af  sin  ufuldførte  Kom- 
position af  Kongernes  Til- 
bedelse fra  Aar  1481  *  har 
han  moret  sig  med  at  skiz- 
zere  nogle  Ryttere  i  hæftig 
Bevægelse  og  Kamp.  Men 
der  er  stor  Forskel  paa 
saaledes  at  henkaste  en 
malerisk  Tanke  og  at  over- 
føre den  paa  en  stor  Statue, 
der  skal  tjene  til  Æres- 
minde.  Denne  dristige  Idé 
levede  forresten  i  flere  flo- 
rentinske Kunstneres  Fan- 
tasi ;  og  det  er  ikke  engang 
sikkert,  at  den  oprindelig 
stammede  fra  Leonardo. 
En  ældre  samtidig  af  Leo- 
nardo,    Antonio     PoUa-  pig   74     Leonardo:  Tegning.  Turin. 

j  u  0 1 0 ,  efterlod  ved  sin 
Død  1496  ogsaa  Skizzer  til 

Francesco  Sforzas  Rytterstatue,  som  han  skal  have  udført  for  Lodovico 
il  Moro;  paa  en  af  dem  saa'  man  »Verona«  (altsaa  en  allegorisk,  kvinde- 
lig Figur)  under  Hesten ;  paa  en  anden,  som  endnu  forefindes,  lod  Helten, 
fuldt  rustet,  sin  Hest  galopere  (saltare)  over  en  væbnet  Fjende. 

Blandt  Leonardos  Udkast  til  Rytteren  i  Galop  findes  der  en  Del, 
der  ligesom  Pollajuolos  har  en  falden  Fjende  under  sig  (se  Fig.  70  og  71); 
han  er  tænkt  liggende  paa  Valpladsen  og  Rytteren  galoperende  stolt  hen 
over  ham  uden  at  ænse  ham.    Og  med  det  samme  som  Kunstneren 

*  I  Uffiziernes  Galleri  i  Florents.  Billedet  existerer  kun  som  Undermaling  med 
brun  Farve. 

tumler  med  dette  Motiv,  indtræder  der  en  ny  Hovedforandring  i  hele 
Synet  paa  Sagen.  Rytteren  bliver  til  en  ung  Kriger,  nøgen  eller 
næsten  nøgen,  med  en  Slags  Hjælmhat  som  en  Merkur  eller  med 
blottet  Hoved,  undertiden  med  en  Kappe  flagrende  fra  Skuldrene,  uden 
Sadel  eller  Stigbøjler,  derfor  ridende  med  let  bevægede  Ben 
og  bøjede  Knæ.  Figuren  har  afkastet  Middelalderens  stive  Skaller  og 
stive  Exercits  og  faaet  Lov  til  at  røre  sig  menneskelig  frit  i  fyrig  krigersk 
Lyst.  I  Stedet  for  den  realistiske  Opfattelse  af  Helten  som  Ridder  og 
Feltherre  fra  sin  Tid  er  der  sat  et  idealt  Billede  af  ildfuld  Tapperhed  i 
de  Former,  som  —  uden  Hensyn  til  den  virkelige  Person,  der  skulde 
hædres  —  skønnest  og  fyldigst  kunde  udtrykke  en  saadan  Aand.  En 
lille,  flygtig  Pennetegning  af  denne  Række  (Fig.  71)  er  saa  overordentHg 
skøn,  Figuren  synes  saaledes  at  være  ladet  med  Elektricitet  og  ligesom 
at  udstraale  Lyn  og  Gnister,  at  man  ret  maa  beklage,  at  der  aldrig  er 
udført  noget  Monument  efter  en  saadan  Plan*.  Paa  en  anden  Tegning 
(Fig.  72)  bliver  Rytterens  Figur  saa  ung,  Bevægelsen  saa  let,  fri  og 
smidig,  at  man  falder  i  nogen  Forbavselse,  naar  man  kommer  i  Hu,  at 
Meningen  dog  var  at  fremstille  en  alvorlig  Feltherre  og  Hersker. 

En  ny  Forandring.  Leonardo  maa  være  kommet  i  Tanker  om,  at 
naar  man  saa'  en  Sejrherre  over  en  falden  Fjende ,  vilde  det  give  hele 
Kompositionen  mere  aktuelt  Liv,  yderligere  samle  og  forstærke  dens 
Virkning,  naar  man  fremstillede  selve  Kampen  imellem  dem  og  lod 
Sejrherren  give  den  faldne  det  dræbende  Hug.  Leonardos  Tankegang 
kommer  her,  vistnok  uden  at  han  selv  har  anet  det,  til  at  styre  nær 
forbi  visse  Motiver  af  den  antike  Kunst.  Jeg  skal  særlig  fremhæve  det 
skønne  og  store  Gravrelief  over  Dexileos,  som  i  vore  Dage  er  fundet  i 
Athen**.  Det  er  højst  lærerigt  at  sammenligne  Leonardos  Udkast  med 
det  antike  Relief,  netop  fordi  de  begge  bestaa  af  ganske  de  samme  Ele- 
menter; det  er  kun  Aanden  i  Behandlingen,  som  er  forskellig.  Der  kan 
nu  ikke  være  to  Meninger  om,  at  Antiken  har  Fortrinet  i  Henseende 
til  kunstnerisk  Ærlighed  og  Ligefremhed  i  det  hele  som  i  det  enkelte. 
Leonardos  sidste  Udkast  af  denne  Række  (Richter  PI.  LXIX,  se  Fig.  72) 
maa  virkelig  kaldes  maniereret.  Hans  Heste  ere  altid  meget  tunge  og 
drøje  i  Bygningen,  og  det  passer  ikke  til  en  saa  ildfuld  og  hidsig  Be- 
vægelse, som  den,  der  her  er  givet.  Der  er  noget  besynderlig  snoet  og 
ormeagtigt  ved  denne  Hests  Linier.  Den  slagne  Fjende,  som  ligger  un- 
der Hesten,  har  et  meget  søgt  Motiv:  han  sætter  sin  ene  Fodsaal  op 
mod  Hestens  Bug  —  det  er  en  sindrig  Idé  med  Hensyn  til  det  mekani- 

*  Ogsaa  Underbygningen  for  Rytterstatuen  og  dens  Forhold  til  denne  er  her  ganske 
udmærket.  Underbygningen  er  her,  og  paa  flere  af  Udkastene,  en  Gravbygning  med 
Sarkofagen  i  Midten.  De  uden  om  den  anbragte  Figurer  skulle  aabenbart  forestille 
Krigsfanger,  omtrent  som  paa  Michelangelos  Udkast  til  Julius  den  andens  Monument. 

**  Lithograferet  og  udførlig  omtalt  i  J.  L.  Ussings  Bog  Fra  en  Rejse,  1873,  S,  21 
[nu  ogsaa  omtalt  i  J.  L.  Heibergs:  Attiske  Gravmæler,  1895,  S  59—60,  Afb.  S.  53.  En 
Afstøbning  findes  i  Kunstmuseets  Afstøbningssamling], 

ske  ved  et  Bronzemonument:  men  det  kan  vistnok  ikke  roses  for  at 
være  »grebet  ud  af  Livet«.  Sammenligner  man  nu  Hovedfigurerne,  Sejr- 
herrerne, i  det  antike  Relief  og  i  Leonardos  Tegning,  da  maa  det  vistnok 
indrømmes,  at  Antiken  har  meget  mere  Blik  for  Personligheden  i  dens 
naturlige  Adel  og  Holdning.    Men  der  er  i  denne  gamle  græske  Figur 


Fig,  75.    Leonardo:  Udkast  til  Slaget  ved  Anghiari.    British  Museum. 


ikke  mindste  Udtryk  af  Kampens  Lidenskab,  hverken  i  Minen  eller  i 
Bevægelsen.  Det  er  heri,  at  Leonardos  Opfattelse  har  sin  særegne  Styrke;- 
hans  Rytterfigur  er  lutter  Fyr  og  Flamme,  lutter  ildsprudende  Lidenskab, 
og  det  giver  den  noget  rigt,  noget  straalende,  betagende,  prægtigt,  som 
den  antike  Kriger  ikke  har. 

Hermed  slutter  denne  Række  af  Leonardos  Udkast,  den,  hvis  Sær- 
kende er  den  galoperende  Hest.  Men  Traaden  bliver  genoptaget  i  An- 
ledning af  et  andet  af  hans  Kunstværker. 

Han  maa  uden  Tvivl  have  følt  —  eller  maaske  være  bleven  mindet 
om  af  andre  — ,  at  han,  baaren  af  en  ideal  Fantasis  Vinger,  var  kommet 
altfor  langt  bort  fra  sin  Opgaves  Indhold;  og  han  er  da  vendt  tilbage 
til  det  roligere  Billede  af  Helten  som  ældre  Mand  og  Hesten  bevægende 
sig  i  Skridt.  Men  til  sit  Udgangspunkt  er  han  alligevel  ikke  vendt  til- 
bage. Francesco  Sforza  er  paa  denne  den  tredje  og  sidste  Række  af 
Udkast  ikke  fremstillet  reahstisk  som  Ridder  fra  det  15.  Aarhundrede. 

Han  bærer  en  Rustning  af  den  hyppige  antike  Form,  som  slutter  tæt  til 
Kroppen  og  gengiver  dens  Former,  derover  en  flagrende  Kappe,  og  han 
rider  frit  paa  Hesten  uden  Sadel  og  Stigbøjler,  med  bøjede  Knæ  (se  Fig.  72 
forneden)*,  Leonardo  har  i  disse  sidste  Udkast  langt  stærkere  end  tid- 
ligere betonet  Karakteren  af  Herskeren,  og  i  det  Ideal,  som  har  fore- 
svævet ham,  har  Forestillingen  om  de  romerske  Imperatorer  vistnok  en 


Fig.  76.     Leonardo:  Udkast  til  Slaget  ved  Anghiari.     Akademiet.  Venedig. 


betydelig  Lod,  uden  at  man  derfor  kan  sige,  at  han  kunstnerisk  danner 
sig  efter  Antiken.  Han  varierer  her,  ligesom  tidligere,  Motivet  af  den 
fremad  kommanderende  Bevægelse.  Men  i  et  enkelt  Udkast,  som  maa- 
ske  blandt  alle  dem,  vi  have  tilbage,  nærmer  sig  mest  til  hans  endelige 

*  En  sikker  kronologisk  Anordning  af  de  bevarede  Udkast  er  nu  ikke  mulig. 
Leonardo  har  formodentlig  tænkt  frem  og  tilbage  over  Sagen ,  snart  forfulgt  en  Tanke- 
traad,  snart  sprunget  af  fra  den  og  optaget  en  tidligere  Idé.  Men  naar  man  fastholder, 
hvad  der  gik  forud  for  hans  Plan  til  et  Rj'ttermonument,  og  hvad  der  fulgte  bagefter, 
ordne  Traadene  i  deres  væsentlige  historiske  Følge  sig  alligevel  tydelig  for  Betragtningen. 
Hoved-Inddelingen  af  Udkastene  efter  det  rolige  Motiv  og  det  stærkt  bevægede  frembyder 
sig  ganske  af  sig  selv.  Jeg  slutter  mig  ogsaa  aldeles  til  den  af  C.  Boito  udtalte  og  af  Richter 
tiltraadte  Anskuelse,  at  Leonardo  tilsidst  har  valgt  den  rolige  Bevægelse.  Derimod  af- 
viger jeg  aldeles  fra  dem  deri,  at  det  endelige  Resultat  skulde  være  betegnet  ved  de 
Udkast,  som  nærmest  slutte  sig  til  Verrocchios  og  Donatellos  Statuer.  Det  vilde  jo  være 
»den  forkerte  Verden«,  om  Leonardo  sidst  skulde  være  kommet  til  den  Form,  der  staar 
i  den  mest  umiddelbare  F'orbindelse  med  Fortiden  —  den  maatte  da  antages  at  være 
bleven  ham  paatvunget  med  Vold,  ellers  løbe  Floderne  ikke  tilbage  til  deres  Kilder.  Det 
skulde  for  mig  være  ganske  utænkeligt,  at  den  første  af  den  moderne  Kunsts  Gennem- 
brudsmænd  i  de  sidste  Aar  af  det  15de  Aarhundrede,  samtidig  med  at  han  arbejdede 

Resultat  (Fig.  73,  Richter  PI.  LXXIII,  øverst),  giver  lian  aabenbart  et 
idealt  Billede  af  Triumfatoren.  Den  nøgne  Helt  —  en  ældre,  eller 
dog  moden  Mand  —  rider  ganske  rolig  fremad  og  holder  med  højre 
Haand  om  Herskerstaven,  som  han  støtter  mod  Laaret.  En  Laurbær- 
krans synes  at  ligge  om  hans  Isse.    Igennem  Holdningen  udtaler  der 


Fig.  77.    Rubens:  Tegning  af  Midtgruppen  i  Slaget  ved  Anghiari.  Louvre. 


sig  en  virkelig  ophøjet  Følelse:  Kampen  har  bragt  Sejr,  og  Sejren  har 
bragt  Fred  og  varig  Herskermagt.  Med  det  sidst  anførte  Udkast  kan 
jeg  ikke  lade  være  at  kombinere  en  dejhg  Tegning  af  Leonardo  i  Sam- 

paa  det  store  Alterbillede,  skulde  have  syslet  med  en  stor  Rytterstatue  i  væsentlig  Over- 
ensstemmelse med  Fortidens.  Men  det  er  der  heller  ingen  Grund  til  at  tro.  Naar  Leo- 
nardo er  endt  med  et  roligt  Motiv,  saa  har  det  været  det,  hvor  Rytteren  fremtræder  i 
ideal,  antikiserende  Dragt,  hvilket  ogsaa  bliver  sandsynligt,  naar  man  ser  hen  til  den 
efterfølgende  Komposition  af  »Slaget  ved  Anghiari«.  Men  de  nyere  Tænkere  have  ikke 
været  tilstrækkelig  opmærksomme  paa  den  meget  væsentlige  Forskel,  der  er  mellem 
disse  Udkast  og  dem,  hvor  Sforza  er  fremstillet  realistisk  som  Ridder. 

Den  af  mig  gennemførte  Anordning  bekræftes  ogsaa  ved  Undersøgelsen  af  Fod- 
stykkerne, der  ere  antydede  paa  Tegningerne.  Til  den  mest  konservative  Form  af  Rytter- 
figurerne svarer  ogsaa  den  mest  gammeldags  Form  af  Fodst3^kket  med  Sarkofagen.  Da 
Hesten  paa  denne  Tegning  støtter  sin  ene  Forhov  til  en  væltet  Vase,  synes  Leonardo 
at  have  tænkt  sig  Rytterstatuen  forenet  med  en  Fontæne.  Denne  noget  søgte  Idé  har 
han  siden  forladt.    [Hele  denne  Note  findes  haandskreven  blandt  Forf.s  Papirer]. 

lingen  i  Turin  (Fig.  74):  et  Hoved  i  Profil  af  en  triumferende  Helt  med 
Laurbærkrans.  Skulde  Leonardo  ikke  have  udført  dette  Hoved  med 
Tanken  paa  Monumentet  over  Sforza?  Det  er  den  ægte  og  ejendomme- 
lige Leonardoske  Type  med  de  skarpe  Træk  og  den  ørneagtige  Karakter, 
et  Billede  af  en  Hersker  —  man  er  fristet  til  at  sige:  en  Verdenshersker 
—  glansfuldere,  skønnere,  mere  ophøjet  end  et  romersk  Imperatorhoved. 
Disse  ere  allesammen  Portrætter;  dette  er  Hersker  Idealet.  Medens  Colleo- 
nis  Hoved  skræmmer  bort,  kunde  man  blive  staaende  til  evig  Tid  og  se 
op  til  et  Hoved  som  dette.  Og  dog  er  der  et  vist  kunstnerisk  Slægtskab 
mellem  Typerne. 

Vi  minde  atter  om  hine  Udkast  til  Rytterstatuen,  i  hvilke  Rytteren 
var  fremstillet  idealt  i  lidenskabelig  Kamp,  paa  en  springende  Hest. 
Leonardo  genoptog  nemlig  selv  denne  Traad  i  sin  Produktion,  da  han, 
et  Par  Aar  efter  at  han  havde  forladt  Milano,  i  Florents  paatog  sig  at 
udføre  et  stort  Maleri  af  Slaget  ved  Anghiari  i  »sala  del  consiglio« 
i  det  gamle  Raadspalads.  Kartonen  til  Billedet  udførtes  i  Slutningen  af 
1503  og  Begyndelsen  af  1504,  og  den  gjorde  en  umaadelig  Opsigt  i  den 
florentinske  Kunstverden;  derefter  begyndte  Kunstneren  at  arbejde  paa 
Maleriet  selv,  men  opgav  det  ufuldført  i  Forsommeren  1506.  Saavel  Kar- 
tonen som  det  udførte  af  Maleriet  ere  sporløst  tabte ;  men  man  har  endnu  fra 
Leonardos  egen  Haand  enkelte  smaa  Tegninger,  der  med  Sikkerhed 
kunne  betragtes  som  Udkast  til  denne  Komposition  (Fig.  75 — 76),  og  et 
Par  omhj^ggeligere  Tegninger  af  Hoveder  til  den.  Desuden  blev  Kar- 
tonen, medens  den  endnu  existerede,  kopieret  —  formodentlig  af  mange 
Kunstnere.  Foruden  en  lille  malet  Kopi  (af  en  ubekendt)  har  man  endnu 
en  flygtig  lille  Pennetegning  efter  Kompositionen  af  Rafael.  Paa  anden 
eller  tredje  Haand  har  Rubens  senere  eftertegnet  Hovedgruppen;  hans 
temmelig  gennemførte  Haandtegning  (Fig.  77)  bevares  nu  i  Louvre;  efter 
den  har  Edelinck  gengivet  Kompositionen  (omvendt)  i  et  meget  elegant 
Kobberstik*. 

Det  Slag,  som  det  gjaldt  om  at  fremstille,  fandt  Sted  i  Aaret  1440, 
altsaa  netop  i  det  samme  Tidsrum,  i  hvilket  Mænd  som  Francesco  Sforza 
og  Bartolommeo  Colleoni  spillede  saa  store  Roller  i  den  italienske  Krigs- 
historie. Men  ligesom  paa  sine  senere  Udkast  til  Sforzas  Monument  har 
Leonardo  her  aldeles  sagt  sig  løs  fra  det  virkelige  og  historiske  Kostume 
og  iført  sine  Ryttere  og  Fodfolk  Dragter  af  sin  egen  Opfindelse,  sammen- 
lavede  af  antike  og  fantastiske  Bestanddele  og  med  mange  nøgne  Partier. 
Han  har  overhovedet  brudt  sig  meget  lidt  om  den  virkelige  Historie. 
Blandt  hans  Papirer  findes  en  Beskrivelse  af  dette  Slags  forskellige  Be- 
givenheder, der  synes  at  være  leveret  ham  fra  Bestillernes  Side  (Signoriet 
i  Florents)  som  en  Rettesnor  eller  et  Program  for  hans  Arbejde.  Deri  ere 
adskillige  Motiver  angivne,  som  aldeles  ikke  genfindes  i  hans  Komposition, 
forsaavidt  man  kender  den  gennem  Udkast,  Kopier  og  Beskrivelser;  og 

*  Sign.  Richter,  I,  S.  335  ff. 

omvendt:  det,  som  i  hvert  Fald  har  været  Hovedmotivet  i  hans  Værk, 
tales  der  slet  ikke  om  i  Beskrivelsen.  Af  sine  egne  Indtryk  og  Ideer 
har  han  levendegjort  sig  Forestilhngen  om  en  vild  og  blodig  Kamp;  han 
har  ogsaa  i  sine  Optegnelser  om  Malerkunsten  skrevet  et  Udkast  til, 
»hvordan  man  skal  fremstille  et  Slag«,  som  lærer  os  mere  om  hans 
Værk  end  hin  Beretning  om  Slaget  ved  Anghiari.  Med  andre  Ord: 
Slagets  Egennavn  har  han  forvandlet  til  et  Fællesnavn:  »et  Slag«,  »en 
Rytterkamp«,  og  i  dette  for  enhver  Tid  gældende  Begreb  har  han  ind- 
sat noget,  der  naturlig  har  udviklet  sig  af  Ideer,  som  han  allerede  tidli- 
gere havde  syslet  med. 

Hvad  han  fremfor  alt  har  villet,  er  at  slippe  Lidenskabernes  Aander 
løs  og  lade  dem  tumle  sig  i  den  vildeste  Leg.  I  den  Grad,  som  det  her 
er  sket,  var  det  vistnok  aldrig  sket  før  i  Kunstens  Historie,  hverken  i  Old- 
tiden eller  den  nyere  Tid.  Den  Episode  af  Leonardos  Komposition,  som 
især  er  bleven  beundret  og  efterlignet,  forestillede  en  Kamp  mellem 
nogle  Ryttere  om  en  Fane.  Det  ene  Partis  Fanebærer  holder  Fanestan- 
gen over  Skulderen;  men  en  Rytter  af  det  fjendtlige  Parti  faar  ved  at 
sætte  sin  Hest  dristig  frem  i  Karriere  fat  om  Stangen  og  tvinger  den 
ned  med  sin  ene  Haand,  idet  han  løfter  den  anden  med  det  dragne 
Sværd.  Fanebærerens  Krop  krummes  saaledes  helt  sammen,  og  han 
vender  sig  om  paa  Hesten  saa  stærkt  som  muligt  —  eller  endnu  lidt 
mere  —  for  at  gøre  Stangen  løs  fra  den  andens  Tag.  En  anden  af 
Fanens  Forsvarere  sprænger  frem  og  griber  ligesom  Angriberen  om 
Stangen,  men  et  Stykke  længere  oppe,  med  saa  megen  Kraft,  at  den 
brækkes.  Rytternes  Hede  og  Hidsighed  synes  at  gaa  over  i  Hestene,  der 
anfalde  hinanden  og  bides  paa  Rovdyrs  Vis.  Under  den  tætte  Gruppe 
af  Ryttere  ligger  der  slagne  og  kæmpende  Mænd  paa  Jorden.  Det  hele 
er  som  en  rasende,  larmende,  fraadende  Bølge  af  Kampen,  hvor  alle 
Linier,  Bevægelser  og  Træk  krumme  og  sno  sig  paa  det  sælsomste  mel- 
lem hverandre.  At  det  just  er  en  Fane,  der  kæmpes  om,  giver  ikke 
Kampen  noget  ideelt  Indhold.  Kunstneren  har  kun  valgt  denne  Gen- 
stand for  Kampen,  fordi  den  var  bedst  egnet  til  at  sætte  Lidenskaberne 
i  Bevægelse. 

Leonardos  ovennævnte  skrevne  Udkast  til,  »hvorledes  man  skal 
fremstille  et  Slag«,  giver  først  Formaninger  til  ikke  at  glemme  Støvet  og 
Røgen  o.  s.  v.  og  Vink  til  Fremstillingen  deraf.  Hvor  der  tales  om 
Krigerne  selv,  fremhæves  der  udelukkende  hidsige  og  lidenskabelige  Træk 
af  Slagets  Vildhed  og  gives  ikke  mindste  Antydning  af  ophøjede  eller 
ideelt  indholdsrige  Træk.  Naar  Leonardo  tænker  paa  Krig,  gælde  hans 
Tanker  ikke  Optrin  af  et  saadant  dybt.  Følelsen  gribende  tragisk  Ind- 
hold, som  der  f.  Ex.  er  givet  i  det  antike  Mosaikbillede  af  Alexander- 
slaget: han  tænker  kun  paa,  hvorledes  Had,  Hævn,  Angst,  Smerte,  Raseri 
se  ud  paa  deres  Højdepunkt. 

Under  hvilket  Synspunkt  han  betragtede  et  saadant  Æmne,  kan  og- 

saa  ses  af  andre  Ytringer  i  hans  Skrifter.  Han  taler  et  Sted  om  la 
furia  d'una  battaglia  som  Æmne  for  et  Maleri.  Et  andet  Sted  an- 
befaler han  i  historiske  Malerier  at  fremstille  Figurer  i  alle  Slags  For- 
kortninger, især  i  Slagscener;  »thi  der  forefalder  nødvendigvis  en 
uendelig  Mængde  stærke  Drejninger  og  Bøjninger  af  Legemet  blandt 
Deltagerne  i  en  saadan  Tvist,  eller  rettere  sagt:  et  saadant  aldeles 
bestialsk  Raseri  (pazzia  bestializzima).«  Jeg  anbefaler  dette  tyde- 
lige Udtryk  til  Opmærksomhed  for  dem,  der  studere  den  italienske  Stats- 
og  Krigshistorie  paa  denne  Tid. 

Den  største  Interesse  frembyde  ogsaa  hans  skrevne  og  tegnede  Studier 
i  Lidenskabens  Fysiognomik.  »De  sejrende  maa  fremstilles  farende  frem, 
med  Haarene  og  de  lettere  Klædningsstykker  flagrende  for  Vinden,  og 
med  nedadtrukne  Bryn  —  —  de  overvundne  og  slagne  derimod  blege, 
med  Øjenbrynene,  i  Midten,  over  Næsen,  trukne  i  Vejret,  og  Pandehuden 
ovenover  dem  fuld  af  smertelige  Folder.  Næsen  maa  paa  Siderne  have 
nogle  Folder  i  Huden,  som  gaa  i  en  Bue  fra  Næseborene  og  ende  ved 
Begyndelsen  af  Øjet.  Næseborene  maa  være  trukne  i  Vejret,  hvilket  er 
Aarsagen  til  de  nævnte  Folder,  Læberne  være  bøjede  i  en  Bue  over  Tænderne 
i  Overkæben  og  Tænderne  skilte  fra  hinanden  som  med  et  Jammerskrig. 
Den  ene  af  Hænderne  kan  holdes  som  et  Skjold  for  de  rædselsfyldte  Øjne, 
med  Inderfladen  vendt  fremad  imod  Fjenden,  og  den  anden  Haand  støttes 
mod  Jorden  for  at  bære  den  rejste  Overkrop.  Andre  kunne  fremstilles 
skrigende  med  opspærret  Mund  og  flygtende.«  —  De  døende  fremstilles 
»tænderskærende  med  rullende  Øjne,  med  den  knyttede  Haand  hvilende 
mod  deres  eget  Legeme  og  med  fortrukne  Ben.  Man  kunde  se  en  slagen 
og  afvæbnet  Mand  vende  sig  om  mod  Fjenden  og  rive  og  bide  og  tage 
en  grusom  og  skrækkelig  Hævn.« 

Til  Aanden  i  disse  Beskrivelser  svare  ganske  de  to  egenhændig  tegnede 
Hoveder  af  denne  Komposition,  som  endnu  ere  tilbage  (i  Museet  i  Buda- 
Pesth)*.  Det  ene  af  dem  er  den  Kriger,  som  iler  til  Hjælp  for  Fanen  og 
brækker  dens  Stang.  Det  er  en  ung  Mand,  set  i  Profil,  med  fremstrakt 
Hals.  Han  ser  fremad  med  et  overordentlig  skarpt  Blik,  idet  Øjnene  ere 
lidt  sammenknebne  under  de  dybt  sænkede  Bryn;  Næseborene  ere  liden- 
skabelig udspilede.  Munden  opspærret,  ligesom  med  et  skarpt  Skrig.  Det 
andet  Hoved  er  hans  Modstander,  den  Kriger,  som  vil  erobre  Fanen, 
idet  han  griber  med  den  ene  Haand  om  Stangen  og  med  den  anden 
løftede  Arm  hugger  til.  Det  er,  mærkeligt  nok,  en  gammel  Mand,  aldeles 
skallet  og  skægløs  ligesom  CoUeoni ;  den  skarpt  udprægede  Mine  danner 
dybe  Folder  allevegne  i  Ansigtets  Hud.  Ogsaa  hans  Mund  er  opspærret, 
men  synes  snarere  at  hvæse  end  at  skrige.  Øjenbrynene  ere  ogsaa  her 
sænkede  dybt  ned  over  Øjnene,  i  hvis  Blik  der  lyner  som  en  indre 
Rasen,  et  Glimt  af  ironisk  Haan  og  Hoveren. 

Se  vi  nu  tilbage  paa  den  Række  Billeder  af  Krigen  og  Krigerne  af 

*  Richter,  I.  338,  339. 

Leonardo  og  hans  Lærer  Verrocchio,  som  vi  have  gennemgaaet,  da  se  vi 
Enheden  imellem  dem  deri,  at  den  Side  af  Menneskelivet,  som  de  re- 
præsentere, aldeles  overvejende  er  opfattet  fra  den  uethiske  Side,  som  en 
Tumleplads  for  Grumhed  og  vild  Lidenskab.  Derfra  gør  i  alt  Fald  kun 
den  sidste  Række  af  Leonardos  Udkast  til  Sforzas  Monument  en  Und- 
tagelse; men  Motivet  i  dem  gaar  ogsaa  halvt  ud  over  Krigens  Omraade 
og  angaar  mere  Triumfen  efter  Krigen.  Den  indre  Forskel,  som  ud- 
vikler sig  i  den  hele  Række,  gaar  i  den  Retning,  at  Udtrykket  bliver 
mere  og  mere  øjeblikkelig  bevæget.  Verrocchios  Colleoni  er  vel  en  liden- 
skabelig Mand,  men  han  er  ikke  som  flere  af  Leonardos  Figurer  baade 
til  Ryttermonumentet  og  til  Kartonen  fremstillet  i  øjeblikkeligt  Raseri. 
Det  vilde  vel  ikke  være  rigtigt  at  drage  afgørende  Slutninger  af  en  saadan 
enkelt  Udviklings-Række;  men  se  vi  hen  til  sideordnede  Fænomener  i 
Samtidéns  Kunst,  f.  Ex.  Udviklingen  af  de  liggende  Gravmæle-Figurer, 
maa  vi  erkende,  at  den  her  givne  Udvikling  virkelig  er  karakteristisk  for 
hele  Tidsalderens  kunstneriske  Hovedbevægelse.  Leonardos  Karton  blev 
epokegørende  med  Hensyn  til  Fremstillingen  af  Lidenskaben:  endnu  efter 
et  Aarhundredes  Forløb  fængede  Ilden  i  den  gennem  Mellemled  i  den 
Kunstner,  som  fremfor  alle  blev  Lidenskabens  Maler,  i  Rubens,  der 
aabenbart  har  lært  meget  af  den,  hvad  man  især  kan  se  i  hans  vildt 
bevægede  Jagt-  og  Krigsbilleder. 

Men  det  kan  vel  være  et  Spørgsmaal,  om  Udtrykket  ved  at  hæves 
op  paa  Toppen  af  det  øjeblikkeliges  Rølgeslag  ikke  snarest  har  tabt  i 
egentlig  bevægende  Magt.  Jeg  tilstaar,  at  Colleonis  Aasyn  paa  Verrocchios 
Statue  gør  et  stærkere  Indtryk  paa  mig  ved  det  Dyb  af  Forfærdehghed, 
hvori  det  lader  mig  skue  ind,  end  Leonardos  hvinende  og  hvæsende 
Krigsmænd.  I  dem  synes  Udtrykket  mig  at  have  mindre  i  Reserve,  end 
det  i  Øjeblikket  spiller  ud;  det  har  for  mine  Øjne  langt  mere  Karakte- 
ren af  et  mærkeligt  og  interessant  Experiment  end  af  Kunst,  der  er  øst 
ud  af  Livet. 


STUDIER  OVER  LEONARDO  DA  VINCI  (1886). 


De  senere  Aar  have  bragt  meget  vigtige  Udgaver  af  Leonardo  da 
Vinci's  efterladte  Skrifter,  fremfor  alle  Jean  Paul  Richters  smukke 
Værk:  The  literary  works  of  L.  d.  V.  (London  1884),  to  svære  Bind, 
indeholdende  hans  originale  Haandskrifters  italienske  Text  med  engelsk 
Oversættelse  og  et  Par  hundrede  smukke  Heliogravurer  efter  Haandteg- 
ninger  af  ham.  Kort  forinden  havde  Heinrich  Ludwig  leveret  den 
nyeste  og  bedste  Udgave  af  hans  saakaldte  »Afhandling  om  Maler- 
kunsten« (L.  da  V.:  das  Buch  von  der  Malerei,  herausgegeben,  iiber- 
setzt  und  erlåutert  von  H.  L.,  Wien  1882.  Quellenschriften  zur  Kunst- 
geschichte)  efter  et  gammelt  Haandskrift,  der  dog  ikke  er  skrevet  med 
Leonardo's  egen  Haand.  Uagtet  Afhandlingen  om  Malerkunsten  i  denne 
Skikkelse  ikke  har  ganske  det  samme  authentiske  Værd  som  de  origi- 
nale Haandskrifter,  Richter  har  udgivet,  og  som  for  en  Del  behandle 
det  samme  Stof,  bør  der  alligevel  aabenbart  —  hvad  der  her  vilde  være 
for  vidtløftigt  at  udvikle  —  lægges  megen  Vægt  paa  denne  Udgave  og 
tages  tilbørligt  Hensyn  til  den. 

Af  Leonardos  Skrifter,  der  forøvrigt  handle  om  en  Mangfoldighed 
af  filosofiske,  æsthetiske,  naturvidenskabelige  og  tekniske  Æmner,  har 
jeg  med  særlig  Interesse  gennemgaaet  det,  som  angaar  den  kunstneriske 
Fremstilling  af  Mennesket  og  den  menneskelige  Skikkelse.  Noget  af 
dette  kan  ligefrem  benyttes  til  Oplysning  af  hans  egne  berømte  Kunst- 
værker; jeg  har  allerede  tidligere  fremdraget,  hvad  der  angaar  hans 
Rytterstatue  af  Francesco  Sforza  og  hans  Karton  af  Slaget  ved  Anghiari ; 
her  behandler  jeg  hans  Nadverbillede.  Andre  af  Leonardos  Udtalelser 
give  meget  mærkelige  almindelige  Tanker  om  Fremstillingen  af  Men- 
neskeskikkelsen, Raad  og  Regler  for  den,  som  sammenholdte  med  hele 
hans  Kunst  faa  endnu  større  Betydning.  Deraf  meddeler  jeg  i  det 
følgende,  hvad  der  forekommer  mig  at  have  Interesse  for  en  større 
Læsekreds. 

Ch.  Ravaisson-Mollien's  paabegyndte  Hovedudgave  af  de  af 
hans  Manuskripter,  som  findes  i  »Institut  de  France«,  har  jeg  ikke  havt 

til  min  Raadighed  under  Udarbejdelsen;  vore  Bibliolheker  have  ikke 
Værket.  Men  i  den  ovenfor  angivne  Retning  tror  jeg  ikke,  at  der  findes 
synderligt  i  denne  Udgave. 

I. 

I  hvilken  Retning  Leonardos  kunstneriske  Stræben  gik,  ses  allerbedst 
af  hans  berømte  Maleri  af  N  ad  ver  en  i  Refektoriet  i  Klostret  delle 
Grazie  i  Milano,  fuldført  i  et  af  de  sidste  Aar  af  det  femtende  Aar- 
hundrede. 

Det  havde  været  ganske  almindeligt,  længe  før  Leonardo  malede  sit 
Billede,  at  smykke  Klostrenes  Maaltidssale  med  Kristi  sidste  Maaltid 
med  Apostlene  —  og  med  Forræderen.  Og  ikke  alene  var  Æmnet  Leo- 
nardo overleveret  i  Henhold  til  kirkelig  Vedtægt;  det  var,  som  alle  slige 
kirkelige  Æmner,  overleveret  af  den  forudgaaende  Kunst  i  en  given 
Form,  til  hvilken  vel  ingen  Kunstner  var  bunden,  men  som  var  et  fast 
Udgangspunkt  for  hans  Arbejde  paa  Ideen.  Om  han  saa  ved  sin  Be- 
handling af  det  kunde  faa  noget  nyt  frem,  det  blev  hans  Sag. 

Netop  i  Fremstillingen  af  Nadveren  havde  Kunsten  lige  til  Leonar- 
dos Tid  været  meget  konservativ.  Man  malede  Kristus  og  alle  hans  tro 
Apostle  siddende  i  ensformig  Række  ved  den  samme  Side  af  det  lange 
Bord,  saa  at  man  saa  dem  alle  forfra.  Figurerne  sidde  hver  for  sig 
med  lige  store  indbyrdes  Afstande;  kun  Johannes  læner  sig  sovende  op 
imod  Kristi  Bryst,  idet  den  gamle  Kunst  fortolker  Ordene  i  Evangeliet 
(Joh.  13,23),  at  han  »laa  op  til  Jesu  Skød«,  ganske  bogstavelig.  I  Minerne 
er  Sorgen  udtrykt.  Der  kan  vel  ogsaa  i  Figurernes  Bhk  eller  Haand- 
bevægelser  være  givet  et  vist  dramatisk  Spil,  et  forskelligt  sjæleligt  For- 
hold til  Tanken  om  Forræderiet:  dog  er  dette  Udtryk  for  Situationen 
meget  tilbageholdent  og  forstj^rrer  ikke  de  enkelte  Skikkelsers  rolige 
Holdning.  Vægten  ligger  paa  denne  alvorlige  og  værdige  Karakter  i 
Skikkelserne  enkeltvis;  enhver  af  Apostlene  kunde  sættes  i  Ramme  for 
sig  som  et  Helgenbillede.  I  de  middelalderlige  Malerier,  de,  som  hid- 
røre fra  Aarhundredet  etter  Giotto  (f.  Ex.  det  i  Refektoriet  ved  Sta. 
Croce  i  Florents),  er  Karakteren  udtrykt  mere  typisk  og  almindelig,  men 
ogsaa  med  en  overordentlig  Myndighed  og  Alvor;  det  er  —  hvad  man 
saa  end  skylder  Giotto  som  Kunstens  Fornyer  —  dog  endnu  væsentlig 
den  romanske  eller  byzantinske  Kunsts  Princip,  som  her  gør  sig  gæl- 
dende, og  i  videre  Forstand  en  Eftervirkning  af  den  antike  Kunst.  Re- 
næssancen—  f.  Ex.  Domenico  Ghirlandajos  Nadverbilleder  i  Ognisanti  (1480, 
Fig.  78)  og  i  S.  Marco  —  giver  Skikkelserne  en  mere  realistisk  og  individuel 
Karakter  og  bringer  lidt  mere  dramatisk  Afvexling  ind  imellem  dem, 
men  lægger  dog  Scenen  som  Helhed  til  Rette  paa  den  gamle  Maade. 

I  disse  ældre  Billeder  —  baade  dem  fra  Middelalderen  og  fra 
Renæssancen  —  sidder  Forræderen  Judas  ganske  alene  for  sig 
ved  den  modsatte  Side  af  Bordet,  saaledes  at  man  ser  ham  til 

Dels  fra  Ryggen.  Der  er  Mening  heri,  saa  længe  som  Hovedsagen  ved 
Billedet  er  at  opbygge  og  stemme  ved  det  rene,  uforstyrrede  Indtryk  af 
de  hellige  Mænds  Værdighed:  Skulde  Judas  taales  i  det  gode  Selskab? 
skulde  han  sidde  i  Række  med  de  hellige  og  trofaste  Apostle?  Ogsaa 
Leonardo  er  i  Begyndelsen  gaaet  ind  paa  denne  Kompositionsmaade, 


Fig.  78.    Ghirlandajo:  Nadveren.    Ognisanti,  Florents. 

idet  han  uden  videre  har  taget  fat  der,  hvor  hans  Forgængere  slap. 
Derom  vidne  enkelte  tegnede  Udkast,  som  man  har  fra  hans  Haand, 
og  som  slutte  sig  meget  nærmere  til  den  ældre  Kunst  end  til  hans  eget 
udførte  Maleri.  Judas  sidder  alene  for  sig  overfor  de  andre,  og  Johannes 
er  fremstillet  sovende*. 

Men  idet  Leonardo  har  gjort  Begivenheden  levende  for  sig ,  har 
tænkt  over,  hvorledes  den  har  udviklet  sig  i  Tidsfølge,  og  i  Fantasien 
har  sat  sig  ind  i  Personernes  eget  selvstændige,  subjektive  Liv,  ladet  dem 
selv  føle  og  handle  og  vælge  sig  deres  Plads  ,  maa  det  engang  —  for- 

*  Saaledes  navnlig  paa  Rødkridtstegningen  i  Akademiet  i  Venedig,  gengivet  hos  Richter, 
I,  PI.  XLV  (Fig.  80).  Denne  Tegning,  hvis  Ægthed  er  hævet  over  al  Tvivl,  er  aabenbart 
den  ældste  af  de  Forstudier  til  Billedet,  man  hidtil  kender.  Derefter  følger,  som  det 
synes,  et  Par  yderst  flygtige  Pennekrads  paa  et  Blad  i  Windsor  Castle,  Richter  I,  PI.  XLV. 
Ogsaa  her  har  Judas  sin  Plads  paa  den  anden  Side  af  Bordet.  Den  flygtige,  men 
smukke  Pennetegning  i  Louvre,  Richter  I,  297,  indeholder  vel  noget,  som  aldeles  ikke 
vedkommer  Nadveren,  og  andet,  som  ikke  vedkommer  den  umiddelbart,  men  ogsaa  et 
Par  Figurer,  som  ikke  kunne  være  mente  som  andet  end  Kristus,  der  rækker  Brødstykket,  og 
Judas.  Figurerne  ere  tegnede  hver  for  sig,  uden  Sammenhæng;  men  her  synes  Leonardo 
dog  at  have  tænkt  sig  Judas  siddende  paa  samme  Side  som  Kristus.  Denne  Skizze  til 
Judas  er  højst  genial;  han  lægger  Albuerne  paa  Bordet  foran  sig  og  holder  Hænderne 
op  til  Siderne  af  Ansigtet  som  et  Par  Skyklapper,  bag  hvilke  man  aner  det  brødefuldt 
stirrende  Blik. 

modentlig  temmelig  snart  —  have  staaet  klart  for  ham,  hvor  umaadelig 
naivt  den  tidligere  Kunst  dog  i  Grunden  havde  baaret  sig  ad,  idet  den 
havde  anvist  Judas  en  Plads  for  sig  selv  ligeoverfor  alle  de  andre.  Thi 
naar  Judas  —  tænkt  som  et  levende  Menneske  —  aUerede  ved  den 
Plads,  hvorpaa  han  har  sat  sig,  har  betragtet  sig  selv  som  udstødt  af  de 
andres  Kreds,  saa  har  han  jo  selv  forud  angivet  sit  Forræderi,  saa  at 


enhver  kan  vogte  sig  for  ham,  og  saa  er  han  paa  en  Maade  ikke  For- 
ræder længer.  Nej,  deri  er  der  ingen  Mening,  naar  det  ikke  blot  gælder 
om  at  male  nogle  opbyggelige  og  værdige  Figurer  paa  en  Væg,  men 
om  at  skildre  et  levende  Samkvem  mellem  disse  Mennesker.  Det  store 
Vendepunkt  i  Leonardos  Arbejde  med  denne  Idé  kommer  dér,  da  han 
har  flyttet  Judas  over  til  den  anden  Side  af  Bordet,  ladet 
ham  sidde  som  Apostel  midt  imellem  alle  de  andre,  der  ikke 
vide  noget  om  Forræderiet,  som  han  selv  omhyggelig  skjuler  i  sin  onde 
Samvittighed.  Saa  først  slaa  Kristi  Ord:  »En  af  eder  skal  forraade 
mig«  som  et  Lyn  ned  for  dem  alle,  for  de  trofaste  saavel  som  for  For- 
ræderen selv,  som  en  stor  Gaade,  der  udvikler  en  mageløs  psykologisk 
Rigdom  af  Udtryk. 

Et  enkelt  Træk  af  det  udførte  Maleri  viser,  hvor  levende  Leonardo 
har  forestillet  sig  netop  dette  Judas's  Incognilo.  Judas  har  sin  Plads 
ved  Bordet  mellem  Peter  og  Johannes,  der  sidder  nærmest  ved  Kristus. 
Den  første  Virkning,  som  Kristi  Ord  har  gjort  paa  den  ilsindede  Peter, 
er  den,  at  han  uvilkaarlig  griber  til  Kniven  —  ikke  en  Bordkniv,  men 
et  Vaaben :  den  samme  store  Kniv,  som  han  senere  bruger  mod  Ypperste- 
præstens Tjener,  —  for  at  støde  Forræderen  ned.  Men  det  første  Øje- 
bliks Hidsighed  dæmpes,  idet  han  blot  ikke  véd,  hvem  den  skal  gaa  ud 
over,  hvem  Forræderen  er,  at  det  hændelsesvis  er  hans  nærmeste  Side- 

Jul.  Lange:  Udvalgte  Skrifter.  II.  16 

mand.  Saa  maa  han  have  Underretning  og  sætter  sig  bag  om  Judas's 
Ryg  i  Forbindelse  med  Johannes,  idet  han  lægger  sin  Haand  paa  hans 
Skulder  og  hvisker  til  ham,  at  han  skal  spørge  Mesteren.  Judas  skubber 
han  til  Side,  ind  imod  Bordet;  han  ænser  ham  slet  ikke  og  har  vel  des- 
uden aldrig  kunnet  lide  liam.  Med  sin  højre  Haand,  som  berører  Judas, 


Fig.  80.    Leonardo:  Studie  til  Nadveren.    Akademiet.  Venedig. 

holder  han  endnu  om  Knivens  Skaft,  men  drejer  dog  det  farlige  Knivs- 
blad  bort  fra  ham,  som  enhver  vilde  gøre,  der  i  Selskab  med  andre  uvil- 
kaarlig  undgaar  at  gøre  dem  Skade. 

Der  er  vel  andre  af  Apostlene,  som  synes  at  have  en  Traad  til  at 
forstaa,  hvem  Kristus  sigter  til  med  sine  Ord,  saasom  den  næstyderste 
til  højre  (»Judas  Thaddæus«),  der  besvarer  sin  Sidemands  Tvivl  og 
Undren  ved  at  pege  hemmelighedsfuldt  med  sin  Tommelfinger  bagud,  i 
Retning  af  Judas,  eller  den  næstyderste  til  venstre  (»den  yngre  Jakob«), 
der  synes  at  hviske  sin  Mistanke  i  Øret  paa  sin  Sidemand  Andreas. 
Men  for  alle  de  andre  kommer  Kristi  Ord  virkelig  som  et  Lyn  fra  klar 
Himmel.  Det  lyder  éns  for  alle  i  Selskabet,  men  gør  en  forskellig  Virk- 
ning paa  hver  enkelt  af  dem  ifølge  hans  Karakter  og  Forudsætninger. 
Det  vækker  den  reneste  Overraskelse,  som  for  ham  ved  Bordenden  til 
venstre  (»Bartholomæus«),  der  rejser  sig  op,  støtter  begge  Haandflader 
mod  Bordet  og  bøjer  sig  frem,  idet  han  stirrer  frem  med  skarpt  rynkede 
Bryn,  som  han  spurgte,  om  han  havde  hørt  rigtig;  hos  andre  Rædsel, 
som  hos  den  gamle  Andreas,  der  holder  begge  de  udspilede  Haandflader 

frem  for  sig,  eller  Nysgerrighed  for  at  faa  at  vide,  hvem  der  sigtes  til 
(»Thomas«),  eller  Tvivl  (»Simon«)  eller  den  sikre  TiUid,  der  afviser 
Tvivlen  (»Matthæus«),  Endehg  den  dybe,  stille,  smeltende  Sorg  i  den 
unge  Johannes's  kærlighedsfulde  Hjerte;  han  lægger  begge  Hænderne 
foldede  paa  Bordet  og  bøjer  Hovedet  til  Side  som  i  kvindelig  Eftergiven- 
hed for  Sorgen:  At  det  skulde  komme  dertil!  Og  i  alle  Udtrykkene  ere 
Følelserne  menneskehg  blandede,  ikke  rent  og  abstrakt  udsondrede.  En 
mærkelig  Udtryksblanding  er  givet  i  Hovedet  af  Jakob  den  ældre,  der 
sidder  nærmest  ved  Kristus,  ved  hans  venstre  Haand.  Minen  er  næsten 
pinagtig  fortrukket,  og  Blikket  skarpt  spørgende  rettet  mod  Kristus  med 
pludselig  Overraskelse,  med  Sorg  og  Beklagelse,  næsten  Væmmelse,  som 
ved  en  modbydelig  Forestilling,  Sjælen  vægrer  sig  for  at  give  Rum,  og 
tøvende  Tvivl,  som  først  vil  have  Ordet  endnu  en  Gang  bekræftet*. 

Alt  dette  udvikler  sig  først  af  Judas's  Incognito  og,  i  Forbindelse 
dermed,  af  den  Omstændighed,  at  Kristus  som  Forræderen  kun  nævner 
»en  af  eder«,  men  ikke  noget  Navn.  Den  mærkeligste  Følge  heraf  er  dog. 
den,  at  enkelte  af  Apostlene  i  det  første  Øjeblik  komme  til  at  henføre  Kristi 
Ord  til  sig  selv.  Ikke  just  at  deres  Samvittighed  anklager  dem;  men 
de  foruroliges  lige  ind  i  deres  inderste  Hjerte,  deres  »Almensamvittighed« 
ved  det^  som  deres  Mester  siger.  Der  staar  i  Matthæus's  Evangehum 
(26,22),  at  Apostlene  bleve  saare  bedrøvede  over  Kristi  Ord  og  begyndte 
hver  især  at  sige  til  ham:  Herre,  er  det  mig?  Den  dybe  psykologiske 
Antydning,  som  ligger  heri,  har  Leonardo  været  den  rette  Mand  til  at 
forstaa;  men  han  har  viselig  indskrænket  den  til  et  Par  af  Figurerne. 
Den  gamle  ved  Bordenden  til  højre  (»Simon«)  føler  sig  ligesom  saaret  i 
sin  Æresfølelse  og  udstrækker  sine  Hænder  som  for  at  spørge  om,  hvor- 
ledes nogen  kan  sige,  at  Hænder  som  disse  skulde  være  besmittede  med 
Forræderi.  Saaledes  virker  Kristi  Ord  paa  den  gamle,  der  er  sig  et 
langt  Livs  Redelighed  og  Troskab  bevidst**.  Men  en  af  de  yngste  (»Phi- 
lippus«)***, en  blød,  næsten  kvindelig  Karakter  ligesom  Johannes,  rejser 

*  Jeg  har  skildret  dette  Udtryk  ikke  efter  Hovedet  paa  Maleriet,  der  netop  her  er 
meget  ødelagt  og  overmalet,  men  efter  en  Tegning  af  Leonardo  i  Louvresamlingen  (Fig.  81X 
fotograferet  og  udgivet  af  Ad.  Braun  (sign.  Catalogue  général  des  photographies  etc.  par 
Ad.  Braun,  Paris  1882,  S.  305,  No»  195).  Jeg  har  ikke  lagt  Mærke  til,  at  andre  have 
henført  dette  Hoved  til  »Nadveren«;  men  det  forekommer  mig  ifølge  dets  Udtryk  og. 
Karakter  aldeles  utvivlsomt,  at  det  er  en  Forstudie  til  et  af  Apostelhovederne,  og  ifølge 
dets  Stilling  nærmest  til  Jakob  den  ældres  Hoved. 

**  Ogsaa  ved  dette  Hoved  har  jeg  mindre  havt  det  meget  ødelagte  Maleri  for  Øje  end  en 
af  Leonardos  Tegninger:  et  Oldingehoved,  Profil  til  venstre,  aldeles  skallet  og  skægløst  (i 
Uffiziernes  Samling)  (Fig.  82).  Jeg  mindes  vel,  at  det  tilsvarende  Hoved  paa  Maleriet  har 
Skæg,  men  det  tegnede  Hoveds  Karakter  og  Udtryk  svarer  aldeles  til  Simons  paa  Maleriet. 

***  Den  Maade,  hvorpaa  Traditionen  har  fordelt  Apostlenes  Navne  paa  Leonardos 
Figurer,  har  næppe  nogen  virkelig  Hjemmel,  naturligvis  med  Undtagelse  af  de  bekendte- 
ste  Navne:  Johannes,  Peter,  og  maaske  ogsaa  Andreas  og  den  ældre  Jakob.  Paa  Rød- 
kridtstegningen i  Venedig  har  Leonardo  selv  skrevet  Navne  til  Figurerne,  men  taget  sig 
den  Ting  saa  let,  at  Navnet  Filip p o  findes  to  Gange.  I  det  hele  svare  Navnene  dér  ikke 
til  dem,  som  man  har  vedtaget  for  Maleriet. 

sig  fra  Bordet,  bøjer  sig  frem  mod  Kristus  og  berører  med  Finger- 
spidserne sit  Bryst,  som  om  Tvivlen  var  et  martrende  Vaaben,  der  er 
trængt  ind  i  det.  Det  er,  som  om  han  bønfaldt  Kristus  om  at  rense 
sig,  om  at  give  ham  en  Bekræftelse  paa  hans  egen  Uskyld. 

Midt  imellem  disse  hæftig  bevægede  Bølger  sidder  Kristus  selv  som 

en  rolig  Klippe.  Han  læg- 
ger venstre  Haand  aaben, 
med  Inderfladen  opad,  frem 
paa  Bordet,  idet  han  med 
den  ligesom  fremlægger  det 
sørgelige  Faktum  for  dem 
alle.  Højre  Haand  hviler 
han  ogsaa  mod  Bordet,  men 
med  Inderfladen  nedad  og 
med  Fingrene  hævede  lidt 
fra  Bordets  Flade  —  det  er 
ligesom  en  Indrømmelse  til 
de  andre,  at  han  fuldt  vel 
forstaar  deres  Sorg,  Undren 
og  Tvivl;  men  —  siger  saa 
atter  den  anden  aabne  Haand 
—  saaledes  er  det,  og  det 
kan  ikke  kaldes  tilbage.  Kri- 
stus er  her  opfattet  som  den, 
hvis  Bevidsthed  rummer  alle 
de  andres,  baade  Forræde- 
rens onde  Samvittighed  og 
de  trofastes  gode,  men  for- 
uroligede Samvittighed.  Han 
véd,  hvad  der  er  sket,  og 
hvad  der  skal  ske,  og  han 
vælger  selv  sit  Øjeblik.  Hans 
Ro  og  Overlegenhed  over  Situationen  er  ypperlig  betegnet  ved  den 
simple  Symmetri  i  Figurens  Linier,  der  afsætte  sig  saa  klart  imod  Dør- 
lysningen i  Baggrunden.  Men  Symmetrien  er  ikke  haard  og  stiv :  I 
Hovedets  lette  Hældning  til  den  venstre  Side  og  i  det  vemodig  smerte- 
fulde Aasyn  med  de  sænkede  Øjelaag  ytrer  sig  den  indre  menneskelige 
Klage  over,  at  det  skal  være  saaledes*. 


Fig.  81. 


Leonardo :  Studie  til  Jakob  den  ældres  Hoved. 
Louvre. 


*  Det  berømte,  med  Pastel  tegnede  Kristushoved  i  Brera-Galleriet  i  Milano  erklæres 
af  Richter  for  at  være  saa  fuldstændig  retoucheret  og  overtegnet,  at  man  ikke  med 
Sikkerhed  kan  sige,  om  det  oprindelig  er  af  Leonardo  eller  ikke.  Richter  har  vistnok 
god  Føje  for  en  Advarsel  mod  den  tidligere  tidt  blinde  Tillid  til  denne  Tegning;  men 
han  synes  os  at  drive  sin  Mistanke  altfor  vidt,  naar  han  slet  ikke  vil  anerkende,  at  der 
i  denne  Tegning  er  bevaret  noget  ægte  Leonardisk. 

Judas  farer  tilbage  ved  at  høre  Kristi  Ord,  han  ser  med  ufravendt, 
Hgesom  fastnaglet  Blik  paa  den,  der  med  ét  har  lagt  hans  vel  dulgte 
Hemmelighed  aaben  frem.  Men  Pungen,  der  mellem  Fælles-Ejendommen 
ogsaa  gemmer  Forræder-Lønnen,  trækker  han  uvilkaarlig  med  højre 
Haand  ind  til  sig:  skal  han  forlade  Kredsen,  saa  skal  den  følge  ham. 
Den  anden  Haand  skubber 

han  usikkert  og  skælvende  \"}  ^  ^  ^  ? /^s^lfpp?- 
hen  imod  Kristi  Haand;  han 
spørger  jo  ogsaa:  er  det  mig?, 
skønt  i  en  anden  Aand  end 
de  andre.  Judas's  skarpe 
Profil  staar  meget  mørk  imod 
den  Farve,  den  afsætter  sig 
imod;  det  følger  dels  kon- 
sekvent af  hele  Rummets  Be- 
lysning, dels  af,  at  han  virke- 
lig er  mørk  og  brun  i  Hu- 
den. Men  forøvrigt  maatte 
Leonardo  nødvendig,  ifølge  ^ 
hele  den  Tankegang,  der 
førte  ham  til  hans  Resultat, 
være  sig  bevidst,  at  alle 
naive  og  udvortes  Midler  ; 
til  at  angive  Judas's  sorte  i 
Sjæl  her  maatte  undgaas; 
thi  hvorledes  kunde  han  være 
ukendt,  naar  Forræderstemp- 
let stod  tydehg  udenpaa  ham  ? 
Deri  ligger  der  et  umaade- 
ligt  Fremskridt  i  Retning 
af  sand  og  fin  psykologisk 
Kunst,  især  fra  de  middel- 
alderlige Malerier,  hvor  Judas's  Figur,  siddende  alene  for  sig,  endog  er 
holdt  i  mindre  Maalestok  end  de  andre.  Saavel  paa  Leonardos  Maleri  som 
paa  den  bevarede  Haandtegning  (Fig.  83),  der  er  en  Forstudie  til  Judas's 
Hoved,  har  Hovedet  en  for  Leonardo  sædvanlig  Type  med  skarpe  Træk, 
kroget  Næse,  fremstaaende  Hage  o.  s.  v.  Paa  Tegningen  forraader  den 
onde,  navnlig  gerrige  Sjæl  sig  kun  ved  et  meget  let  Anstrøg  af  Lavhed 
i  Karakteren  og  ved  den  ejendommelige  Mine.  Maleriet  afviger  noget 
fra  Tegningen :  Panden  er  lavere,  det  sorte  Haar  tykkere,  mere  busket. 
Udtrykket  mere  skummelt*. 

**  Vasaris  gamle  Historie  om,  at  Leonardo  skulde  have  portrætteret  Klostrets  Prior 
som  Judas,  maa  betragtes  som  udgaaet  af  Diskussionen.  Tegningen  af  Judas's  Hoved,  i 
Bibliotheket  i  Windsor  Castle,  er  gengivet  i  Richters  Værk  I,  PI.  L.    I  samme  Samling 


Ill^Hljjiy 


Fia-.  82. 


Leonardo :  Studie  til  Simons  Hoved. 
Uffizierne.  Florents. 

Den  Udvikling,  Leonardo  har  tilbagelagt  i  dette  Arbejde,  gaar  ad 
samme  Vej,  som  Billedkunsten  bestandig  gaar  i  Fremstillingen  af  Men- 
nesket, hvor  den  virkelig  er  i  Udvikhng;  Leonardo  har  gaaet  denne 
Vej,  ikke  fordi  han  har  kendt  dens  almene  Gyldighed,  men  i  Kraft  af 
et  intensivere  og  dybere  Forhold  til  det  Æmne ,  han  skulde  fremstille. 

Han  har  langt  kraftigere 
end  sine  Forgængere  ob- 
jektiveret sig  det,  set 
det  som  noget  af  ham 
selv ,  den  betragtende 
Kunstner,  uafhængigt,  der 
levede  sit  eget  Liv;  men 
han  har  netop  gjort  dette 
ved  at  trænge  dybere  ind 
i  sine  Personers  Subjek- 
tivitet, deres  indenfra  kom- 
mende Tilskyndelser  og 
deraf  følgende  Handlin- 
ger. Han  har  givet  hver 
af  Figurerne  dens  Ka- 
rakter, dens  Subjektivitet 
og  derved  først  ret  frigjort 
dem  fra  hinanden;  men 
han  har  fremdraget  deres 
Subjektivitet  netop  ved  at 
skabe  et  rigere  indbyrdes 
Forhold,  ikke  alene  det 
fælles  Hovedforhold  til 
Midtfiguren,  Kristus,  men 
ogsaa  allehaande  Sidefor- 
hold til  hverandre.  Han 
har  skabt  et  levende  Sam- 
kvem; og  det  er  altid 
det,  som  rigest  og  stærkest  sætter  Udtrykket  i  Bevægelse.  Og  denne  Bevæ- 
gelse betinges  af,  at  han  har  accentueret  Øjeblikket,  det  enkelte  Punkt  af 
Tidens  Kontinuitet,  et  Øjeblik,  i  hvilket  alt  former  sig  anderledes  end  før 
eller  siden.  Vi  have  tidligere  ved  Kompositionen  af  Slaget  ved  Anghiari  set, 
hvor  stærkt  han  havde  fremhævet  Tidsbølgen,  det  momentane :  i  Nadver- 
billedet er  denne  ikke  saa  hastig  i  sin  Fart,  river  ikke  Karakteren  i  den 

findes  Leonardos  egenhændige  Studier  til  Matthæus's  Hoved  (Richter,  PI.  XLVII)  og  Phi- 
lippus's Hoved  (Richter,  PI.  XLVllI)  og  Peters  højre  Arm  (Richter,  PI.  XLIX).  Alle  disse 
Tegninger  ere  uden  Spørgsmaal  ægte  og  meget  mærkelige  i  Udtrykket,  ogsaa  Philippus  s 
Hoved,  til  Trods  for  den  iøjnefaldende  Urigtighed  i  Linierne,  især  af  Øjet.  Tegningerne 
til  den  ældre  Jakobs  og  til  Simons  Hoveder  har  jeg  paapeget  i  de  foregaaende  Noter. 


Fis.  83.     Leonardo:  Studie  til  Judas-Hovedel.  Windsor. 


234 


Grad  op  i  Lidenskab,  men  lader  den  beholde  mere  Dybde  og  et  rigere 
Indhold. 

Medens  hele  denne  Udvikling  som  sagt  betegner  Kunstens  evige  Vej, 
kan  der  maaske  næppe  paavises  noget  enkelt  Værk,  som  betegner  saa 
stort  et  Fremskridt  paa  én  Gang  i  den.  Alt  er  her  omskabt.  Hvilken 
Kraft  har  der  ikke  hørt  til  et  saadant  Gennembrud!  Det  er  dette  over- 
ordentlige Kvantum  af  bunden  Kraft,  som  gør  Billedet  saa  mageløst 
værdifuldt  som  Kunstværk.    Gennembrudsværkerne  ere  altid  de  bedste. 

Der  er  endnu  noget  nyt  ved  det,  noget,  som  hænger  sammen  med 
den  nye  og  fyldige  Opfattelse  af  det  menneskelige  Samkvem,  nemlig  den 
Maade,  hvorpaa  Apostelfigurerne  ved  deres  Linier  og  Masser  samle  sig 
tre  og  tre  til  Grupper.  Det  er  vistnok  første  Gang  siden  Oldtidens 
bedste  Periode,  at  den  plastiske  eller  maleriske  Kunst  har  leveret  en 
gennemført  og  virkelig  kunstnerisk  Gruppe-Komposition,  samlet  to  eller 
tre  Figurer  til  rythmiske  Helheder  for  Øjet.  Heri  er  der  virkelig  et  Lig- 
hedspunkt mellem  det,  som  Leonardo  udrettede  i  den  nyere  Kunst,  og 
det,  som  Fidias  i  Oldtiden  præsterede  i  Kompositionen  af  Parthenons 
Gavle.  I  Sammenligning  med  de  ældre  Nadverbilleder  giver  denne 
Kompositionsmaade  paa  én  Gang  Afvexling  og  Ro  og  hurtigt  Overbhk 
for  Betragtningen;  den  giver  ogsaa  for  den  rent  ydre  Opfattelse  et  Ind- 
tryk af  Samkvem  mellem  Skikkelserne.  Og  dog  er  der  her  kun  Tale 
om  noget  rent  udvortes:  den  legemlige  Nærhed  mellem  Figurerne  og 
den  rythmiske  Sammenhæng  i  deres  Linier  betegner  undertiden  en  fuld- 
kommen Fjernhed  i  det  sjælelige,  hvilket  man  især  kan  se  af  den  tætte 
Gruppe,  som  dannes  af  Johannes,  Peter  og  —  Judas.  Det  indre  drama- 
tiske Sammenspil  krydser  og  gennemfarer  paa  mange  Maader  de  plasti- 
ske Grupper;  ved  Blik,  Miner,  Haandbevægelser  gaar  der  telegrafiske 
Ledninger  mellem  Kompositionens  forskellige  Led.  Og  dog  former  alt  i 
dette  Billede,  saa  gennemtænkt  som  det  er  i  enhver  Enkelthed,  sig  med 
fuldkommen  Naturlighed,  hvilket  ikke  altid  lykkes  Leonardo.  Hans 
kunstfuldkomne  Gruppering  fik  fra  nu  af  en  stor  Indflydelse  paa  den 
italienske  Kunsts  Kompositionsmaade,  fremfor  alle  paa  Fra  Bartolommeo 
i  Florents,  og  dels  igennem  ham,  dels  umiddelbart,  paa  Rafael. 

Om  Leonardos  Midler  til  at  opnaa  et  saadant  Resultat  som  Nadver- 
billedet har  man  endnu  nogen  Oplysning  gennem  hans  Notitser  og 
tegnede  Studier,  som  angaa  dette  Værk,  skønt  der  er  meget  lidt  bevaret 
i  Sammenligning  med ,  hvad  der  maa  have  været.  Intet  heraf  angaar 
den  Side  af  Sagen,  som  knytter  sig  til  Bibelens  Beretning.  Der  er  over- 
hovedet ingen  Grund  til  at  tro,  at  han  har  gjort  Bibelstudier  i  videre 
Omfang,  skønt  det  er  indlysende,  at  han  for  at  gennembryde  Traditionen 
ogsaa  har  maattet  gøre  et  skarpt  og  dybt  Indblik  i  Evangehernes  For- 
tælling om  Nadveren.  Derimod  har  han  —  ganske  ligesom  ved  »Slaget 
ved  Anghiari«  —  i  det  virkelige  Liv  udenom  sig  søgt  ethvert  Træk,  som 
kunde  være  ham  tjenligt,  idet  han  atter  her  har  generahseret  sit  Æmne, 

opfattet  det  i  bredere  Almindeliglied.  Han  er  overhovedet  gaaet  ud  paa 
at  iagttage  Folks  Udtryk  og  Lader,  naar  de  talte  til  hinanden,  og  naar 
de  hørte  efter.  En  af  hans  Optegnelser  handler  om  »at  fremstille  en, 
som  taler  imellem  flere  Personer«,  og  indeholder  adskillige  fine,  mimiske 
Iagttagelser,  af  hvilke  et  eller  andet  Træk  ogsaa  minderom  Nadverbilledet. 
Et  tegnet  Blad  i  Louvresamlingen  (Fig.  84),  som  vi  ovenfor  have  an- 
ført* indeholder  Studier  af 
samtalende  Personer,  navnlig 
en  fortrinlig  Studie  af  en  liv- 
lig,' animeret  Bordsamtale; 
Figurerne  ere  skizzerede  nøg- 
ne. De  ere  ikke  mente  som 
Apostle,  og  det  er  klart,  at 
der  ikke  tales  om  saa  alvor- 
lige Ting  som  ved  Nadveren ; 
men  at  Leonardo  alligevel  har 
havt  Nadverbilledet  iTankerne 
ved  denne  Studie,  kan  man 
med  temmelig  Sikkerhed  se 
deraf,  at  der  paa  det  samme 
Blad  er  skizzerede  Figurer  af 
Kristus  og  Judas  ved  Nadver- 
bordet. 

En  af  Leonardos  Optegnel- 
ser handler  ligeledes  om  en 
Bordsamtale.  Den  lyder  saa- 
ledes**  -":  »En,  som  var  i  Be- 
greb med  at  drikke,  men  lod 
Glasset  staa  paa  sin  Plads 
og  vendte  Hovedet  om  mod 
Taleren.  En  anden  fletter 
Fingrene  af  begge  Hænder  sammen  og  vender  sig  med  et  strængt 
Blik  til  sin  Sidemand.  Den  anden  aabner  Hænderne  og  viser  deres 
indre  Flader  og  løfter  Skuldrene  op  imod  Ørene  og  gør  en  for- 
undret Mund  (fa  la  bocca  della  m  ara  vig  li  a)f .  En  anden  taler  ind 
i  Øret  paa  Sidemanden,  og  den,  som  hører  paa  ham,  vender  sig  imod 
ham  og  rækker  ham  Øret,  idet  han  holder  en  Kniv  i  den  ene  Haand  og 
i  den  anden  det  med  Kniven  halvvejs  overskaarne  Brød;  idet  den  næste, 

*  Richter  I,  No.  594.  Gengivet  hos  Richter  I,  p.  297.       ***  Richter  I,  665. 

t  Hvilken  Mine  hermed  menes,  faar  man  Oplysning  om  i  det  oven  anførte  Stj'kke 
om  at  fremstille  »en,  som  taler  mellem  flere  Personer«.  Der  læser  man  følgende:  »Du 
maa  lade  en  eller  anden  gammel  Mand  af  Forundring  over  de  Meninger,  han  hører, 
trække  Mundvigerne  ned,  saaledes  at  der  trækkes  mange  Folder  tilbage  i  Kinderne,  og 
med  Øjenbrynene  trukne  i  Vejret  over  Næsen,  saa  at  der  frembringes  mange  Folder  i 
Panden.« 


84.     Leonardo:  SluclioleL>;iiin";.  Lou\ 

med  en  Kniv  i  Haanden,  vender  sig,  vælter  han  med  denne  Haand  et  Glas 
over  Bordet.  Den  næste  lægger  Hænderne  ovenpaa  Bordet  og  betragter;  den 
næste  blæser  paa  sin  Mundfuld;  den  næste  bøjer  sig  frem  for  at  se  Taleren 
og  skygger  med  Haanden  over  Øjnene;  den  næste  trækker  sig  bag- 
ved den  fremadbøjede  og  ser  imellem  ham  og  Væggen  hen  imod  Taleren«. 

Man  kan  lære  meget  af 
denne  Optegnelse,  naar  man 
blot  forstaar  den  rigtig.  Det 
er  jo  klart,  at  den  ligefrem 
aldeles  ikke  handler  om  Nad- 
verbilledet: hvorledes  skulde 
Leonardo  falde  paa  at  om- 
skrive Navnet  Kristus  med  Or- 
det »Taleren«  (»il  proponi- 
tore«)?  Heller  ikke  har  han 
med  et  Ord  antydet  det  be- 
stemte, der  tales  om  i  Nad- 
veren, ikke  engang  dets  al- 
vorlige og  gribende  Stem- 
ning. Det  hele  er  kun 
Iagttagelser  af  Træk  fra  en 
Bordsamtale,  ved  hvilken  éii 
i  Særdeleshed  fører  Ordet  og 
gør  en  overraskende  Med- 
delelse*. Et  enkeh  af  disse 
Træk  —  han,  som  »blæser 
paa  sin  Mundfuld«,  —  har 
endog  en  saa  hverdagslig  Ka- 
rakter,  at   det   vilde  passe 


daarlig  i  et  saa  alvorlig  be- 


Fio.  85.     Leonardo:  Blomsterstudie.  Lovivre. 


væget  Æmne  som  Nadveren. 
Naar  man  derfor  maa  prote- 
stere mod  en  altfor  direkte  Anvendelse  af  denne  Notits  paa  Leonardos 
berømte  Komposition,  maa  man  alligevel  indrømme,  at  Notitsen  utvivl- 
somt virkelig  er  en  Forstudie  til  Billedet,  nemlig  indirekte,  paa  en 
lignende  Maade  som  den  ovenfor  omtalte  tegnede  Skizze  af  en  Bord- 
samtale. Andreas's  Figur  paa  Nadverbilledet  ligner  ogsaa  saa  meget  den 
Person  i  Beskrivelsen,  som  aabner  Hænderne  udad,  løfter  Skuldrene 
og  gør  en  forundret  Mund,  at  den  knytter  Beskrivelsen  sammen  med 
Billedet. 


*  Udtryksmaaden  i  Begyndelsen  af  Stykket,  Brugen  af  Fortid  (»en,  som  var  i  Be- 
greb med  at  drikke«,  osv.),  t3^der  paa,  at  Leonardo  har  begyndt  med  at  nedskrive  en 
enkelt,  virkelig,  frisk  Iagttagelse.  Idet  han  gaar  over  til  at  bruge  Nutidsformen,  har  han 
vel  benyttet  en  friere  Forestilling  eller  Iagttagelse. 

II. 

Leonardo  stiller  paa  liere  Steder  i  sin  Trattato  del  la  pittura=^ 
den  bestemte  Fordring  til  Maleren,  at  han  skal  være  universel;  det  er 
ikke  nok,  at  han  blot  kan  gøre  en  enkelt  Ting  godt,  saasom  en  nøgen 
Figur  eller  et  Hoved,  eller  et  Klædebon,  eller  Dyr,  eller  Landskaber, 
naar  han  gør  det  andet  daarligt;  sligt  stemmer  ikke  med  Kunstens  Værdig- 
hed. Selv  den  daarlig  begavede  kan  lære  at  gøre  en  enkelt  Ting  godt, 
naar  han  uafladelig  giver  sig  af  netop  med  den.  Man  maa  huske  paa, 
indskærper  Leonardo,  at  Malerkunsten  i  sig  omfatter  alle  de  Ting,  som 
Naturen  frembringer,  og  som  Mennesket  deraf  forarbejder.  Den  god- 
dædige Natur  har  jo  sørget  for,  at  man  overalt  i  Verden  tinder  noget  at 
efterligne.  Hvilken  Rigdom  af  indbyrdes  Forskellighed  frembyder  ikke 
alene  Menneskenes  Maade  at  være  paa !  Og  hvilken  ForskelUghed  i 
Dyrenes,  Træernes,  Urternes,  Blomsternes  Verden,  og  i  Landskabet  mellem 
Bjergegne  og  Sletter,  Kilder,  Floder,  og  atter  mellem  Byer,  offentlige  og 
private  Bygninger,  Redskaber  til  menneskeligt  Brug,  Klædedragter,  Smykker, 
Kunstarbejder!  Den  gode  Kunstner,  hvis  Sjæl  skal  være  som  et  Spejl, 
der  optager  Billedet  af  den  samlede  Verden,  maa  forstaa  at  vise  Ret- 
færdighed mod  alle  disse  Ting.  Men  det  er  uno  tristo  maestro, 
som  ikke  er  kommet  videre  end  til  at  kunne  gøre  en  enkelt  Ting  godt. 

Saadanne  Udtalelser,  som  vi  her  have  anført  efter  Leonardos  egne 
Ord,  og  som  fra  hans  Side  visselig  ikke  hørte  til  de  løst  henkastede, 
staa  i  en  vis  Modsætning  til  den  italienske  Billedkunsts  om  end  ikke 
eneraadende,  saa  dog  stærkt  fremherskende  humanistiske  Retning, 
dens  afgjorte  Forkærlighed  for  Fremstillingen  og  Forherligelsen  af  Men- 
nesket. Specialister  paa  andre  af  .  Billedkunstens  Omraader,  f.  Ex. 
Landskabsmalere,  Blomstermalere,  Dyrmalere  osv.,  havde  man  jo  den 
Gang  endnu  ikke;  derimod  fandtes  der  italienske,  særlig  florentinske 
Kunstnere,  som  med  erklæret  Ensidighed  gjorde  Menneskeskikkelsen  til 
næsten  udelukkende  Genstand  for  deres  Kunst.  Det  maa  derfor  uden 
Tvivl  være  denne  Retning,  der  kulminerede  med  Michelangelo,  som  Leo- 
nardo har  havt  for  Øje  med  sin  Polemik.  Idet  han  tager  Afstand  fra 
den,  nærmer  han  sig,  som  det  synes,  den  samtidige  eller  nærmest  fore- 
gaaende  nederlandske  Kunst.  Er  der  nogen,  som  vilde  have  givet  sit 
fulde  Bifald  til  den  Fordring,  at  Malerkunsten  skulde  være  som  et  Spejl 
for  hele  den  synlige  Omverden,  saa  vilde  det  f.  Ex.  have  været  Jan  van  Eyck. 

Dermed  staar  i  Forbindelse,  at  Leonardo  i  sin  Theori  med  begejstrede 
Ord  giver  Malerkunsten  et  afgjort  Fortrin  for  Skulpturen  ligesom  for  de 
andre  Kunster,  idet  han  fremhæver,  at  Malerkunsten  har  et  langt  videre 
Omfang  af  Opgaver  end  Billedhuggerkunsten  *  ^  Ogsaa  deri  vilde  Neder- 

*  Richter,  I,  No.  499,  500,  503,  504,  505.  506. 
**  Richter,    I,  652—655.     Isivv  i  655  sammenligner  Leonardo  Malerkunsten  med 
Skulpturen. 

lænderne  kunne  tage  ham  til  Indtægt,  medens  Michelangelo  som  bekendt 
med  den  ham  egne  Eftertrykkelighed  erklærede  Skulpturen  for  at  være 
pi  il  nobile  end  Malerkunsten,  idet  han  aldeles  ignorerede  alle  de  Op- 
gaver for  denne,  som  ikke  angik  Menneskeskikkelsen*. 

Leonardo  var  overhovedet  forelsket  i  Verdens  Mangfoldighed  og  vilde 
ikke  for  aldrig  det  have  undværet  det  mindste  af  den.  Naar  man  mindes 
hans  Granskning  og  Arbejde  i  videre  Omfang,  i  al  Slags  Naturerkendelse 
og  Teknik,  forstaar  man  saa  meget  des  bedre,  at  han,  det  mangesidigste 
af  alle  Mennesker,  ogsaa  indenfor  Kunstens  Omraade  maatte  tale  Univer- 
salitetens Sag.  Hvor  han  vendte  sig  hen  i  Verden ,  var  der  et  Spørgs- 
maal  og  en  Opgave  for  ham.  I  sine  Skrifter  taler  han  udførlig  om  Frem- 
stillingen af  Støv  og  Røg,  af  Lysvirkninger  og  Horizonter,  af  Skyer  og 
Planter  osv.  osv. 

Ogsaa  i  hans  egen  Virksomhed  som  udøvende  Kunstner  findes  der 
enkelte  Træk,  som  ganske  svare  til  hans  Program.  Læs  f.  Ex.  Vasaris 
Berømmelse  over  den  Karton  af  Adam  og  Eva  i  Paradis,  som  Leonardo 
i  sin  Ungdom  udførte  graat  i  graat;  Vasari  omtaler,  mærkeligt  nok,  ikke 
nøjere  Figurerne  i  dette  Værk,  men  fortaber  sig  aldeles  i  Beundring  over 
Behandlingen  af  Planteverdenen,  Tegningen  af  de  mangfoldige  Urter, 
Tegningen  og  Forkortningen  af  Figentræets  Løv,  Rundingen  af  Palme- 
træets Grene.  Ligeledes  priser  Vasari  ved  et  andet  Værk,  som  han  hen- 
fører til  Leonardos  Ungdom,  et  Madonnabillede,  som  var  i  Pave  Cle- 
mens VIFs  Besiddelse,  ganske  særlig  den  uforlignelige  Udførelse  af  en 
Biting,  en  Glasvase  med  Blomster  og  Dugdraaberne  derpaa.  Slige  Træk 
vise  virkelig  en  vis  Overensstemmelse  med  den  nordiske  Naturalisme : 
man  kommer  uvilkaarlig  til  at  tænke  paa  Quinten  Massys  eller  Holbein, 
og  man  aner  allerede  i  det  fjerne  den  Tid,  da  saadanne  Opgaver  skilte 
sig  ud  som  med  selvstændige  Grene  af  Malerkunsten.  Blandt  alle  de 
kunstneriske  Opgaver,  som  ikke  direkte  angaa  det  menneskelige,  var 
der  dog  særlig  én,  som  for  Leonardo  var  Genstand  for  det  ihærdigste 
Arbejde  og  Studium,  baade  plastisk,  malerisk  og  videnskabeligt,  nemlig 
Fremstillingen  af  Hesten,  som  vi  tidhgere  have  set  det  ved  et  Par  af 
hans  største  Foretagender,  hans  Ryttermonumenter  og  Kartonen  af  Slaget 
ved  Anghiari. 

En  besynderlig  Skæbne  har  nu  maget  det  saaledes,  at  netop  alle 
hine  Arbejder,  i  hvilke  hans  Interesse  for  Plante-  og  Dyreverdenen  og  over- 
hovedet det  ikke-menneskelige  kom  saa  tydelig  for  Dagen  og  havde  aflagt 

*  Se  Michelangelos  Brev  til  Benedetto  Varchi,  fra  Rom.  1549  (Milanesi,  Lettere  di 
Michelagniolo,  522:  min  Bog  Billedkunst,  S.  93).  Michelangelo  sigter  med  sine  grove 
Ord:  »Hvis  den  Mand,  som  har  skrevet,  at  Malerkunsten  fortjener  Fortrinet  for  Billed- 
huggerkunsten, har  forstaaet  sig  ligesaa  godt  paa  de  andre  Ting,  han  har  skrevet,  saa 
kunde  min  Kokkepige  have  skrevet  bedre  derom«,  vistnok  til  ingen  ringere  end  Leo- 
nardo da  Vinci,  mod  hvem  han  fra  gammel  Tid  var  meget  uvenlig  sindet,  og  hvis  Auto- 
ritet var  ham  en  Torn  i  Øjet. 

sig  saa  glimrende  Vidnesbyrd,  ere  gaaede  tabt  for  Efterverdenen;  kun 
senere  Gengivelser  eller  Leonardos  egne  tegnede  Udkast  (Fig.  85)  kunne 
give  os  Forestillinger  om  nogle  af  dem.  Som  Leonardos  Produktion  nu 
foreligger,  ikke  alene  i  de  faa  bevarede  Malerier,  men  ogsaa  i  de 
mange  Haandtegninger,  fremtræder  han,  ligesaa  fuldt  som  f.  Ex.  Rafael, 

som  Fremstiller  af  Me  n  n  e  s  k  e  t : 
for  vore  Tider  ligger  Bet^^d- 
ningen  af  lians  Produktion 
aldeles  overvejende  paa  dette 
Omraade.  Der  er  fra  gammel 
Tid  gaaet  stort  Ry  af,  hvor 
ypperlig  han  har  malet  Bord- 
dugen paa  Nadverbilledet;  men 
der  kan  dog  ikke  være  to 
Meninger  om,  at  han  paa  en 
ganske  anden  Maade  har  ind- 
skrevet sit  Navn  i  Kunstens 
Historie  ved  sin  Fremstilling 
af  Kristus  og  Apostlene.  Og 
selv  naar  vi  tage  alt  tilbørligt 
Hensyn  til,  iivad  der  vides 
om  hans  tabte  Værker,  viser 
hans  Hovedopgave  sig  tydelig 
nok  alligevel  at  have  været 
Mennesket  og  det  menneske- 
lige. Det  vise  ogsaa  hans  Skrif- 
ter om  Kunsten ,  livor  mange 
Ting  de  end  handle  om.  Han 
var  dog  til  syvende  og  sidst 
en  fuldblods  Italiener  og  havde 
meget  mere  Fællesskab  i  Op- 
gaver med  Michelangelo  end 
med  van  Eyck. 

Saa  karakteristiske  som  hine 
Udtalelser  til  Bedste  for  Universaliteten  i  Kunsten  end  ere  fra  hans 
Haand,  maa  man  altsaa  dog  være  varsom  med  Anvendelsen  af  dem 
paa  hans  egen  Kunstnervirksomhed.  Holder  man  sig  blot  til  deres 
Ordlyd,  kan  man  faa  en  Mening  ud  af  dem,  som  ikke  hjemles  af 
Kendsgerningerne,  hans  Kunstværker.  De  tale  mere  om,  hvad  hans 
forud  ilende  Tanke  saa',  at  der  kunde  gøres  i  alle  Retninger,  end  om 
Programmet  for  hans  egen  Produktion.  Hans  Sjæl  var  i  Virkeligheden 
ikke  det  rolige,  passive  Spejl  for  Omverdenen:  det  er  en  Sammenlig- 
ning, som  passer  langt  bedre  til  Nederlænderne.  Han  greb  Opgaverne 
mere  aktivt  i  mange  enkelte  Retninger.     Malerkunsten   var  for  ham 


Fig.  86.     Leonardo:  en  Oldina.  Turin. 

»en  subtil  Opfindelse,  som  med  filosofisk  og  subtil  Spekulation  be- 
tragter alle  karakteristiske  Former:  Havet  og  Landene,  Planter  og 
Dyr,  Urter  og  Blomster,  alt  det,  som  er  omgivet  af  Lys  og  Skygge;  og 
derfor  er  den  i  Sandhed  Videnskab,  Naturens  ægtefødte  Datter,  og  i 
Slægt  med  Gud.«  *  Han  hakkede  Hul  paa  Fænomenets  rolige  Flade  og 
trængte  saa  med  den  ham  egne  mageløse  Dybde  og  Finhed  i  Forstaael- 
sen  ind  i  de  Opgaver,  han  ^  _ 

valgte  sig,  hvad  enien  de  an- 
gik Menneskets  Psykologi  el- 
ler Fysiognomik  eller  en  an- 
den af  Naturens  organiske 
Skikkelser  eller  et  Lysspil  i 
Vandet  eller  Glasset,  —  naaede 
ved  udholdende  Arbejde  et 
Resultat,  som  Samtiden  stud- 
sede over  at  se  og  som  løf- 
tede dens  Niveau,  selv  om 
det  fra  hans  Haand  dog  ikke 
var  færdigt,  —  og  var  saa 
borte  igen,  fordybet  i  en  ny 
Opgave.  Hvad  han  ikke  naaede 
at  faa  gjort,  det  tænkte  han 
sig  da,  at  de  kommende  Slæg- 
ter kunde  gøre. 

HL 

Vi  betragte  altsaa  Leonardo, 
ikke  alene  ifølge  vor  Op- 
gave, men  ifølge  hans  egen 
Hovedopgave,  som  Fremstil- 
ler af  Mennesket.  Men  det 
første  Karaktertræk,  der  mø- 
der os  indenfor  det  snævrere 

Omraade,  er  det,  at  han  atter  her  kræver  Universalitet.  Han  elsker 
det  forskelligartede  og  er  stærkt  paa  sin  Post  mod  det  ensformige. 

Det  var  et  Naturtræk  hos  ham,  en  Lidenskab.  Vasari  fortæller,  at 
naar  han  saa'  besynderlige  Hoveder,  med  vildt  og  frit  voxende  Haar  og 
Skæg,  saa  følte  han  sig  i  den  Grad  tiltrukket  deraf,  at  han  en  hel  Dag 
kunde  have  fulgt  efter  saadant  et  Menneske,  som  ret  havde  behaget 
ham.  Han  indprentede  sig  et  saadant  bizart  Fysiognomi  i  Hukommelsen, 
saa  at  han,  naar  han  siden  var  kommet  hjem,  kunde  tegne  det,  som 
om  han  endnu  havde  set  det  for  sine  Øjne.    Af  den  Slags  tegnede  han 


Fis.  87.     Leonardo:  Karikaturer.  Milano. 


*  Richter,  652. 

mange  Hoveder,  baade  Kvinder  og  Mænd.  Vasari  ejede  selv  i  sin  Sam- 
ling forskellige  saadanne  Pennetegninger  og  anfører  desuden  en  Kulteg- 
ning, et  meget  dejligt  Oldingehoved  som  forestillede  Amerigo  Vespucci, 
og  et  Billede  af  Zigeunerhøvdingen  Scaramuccia. 

For  at  holde  Orden  og  Rede  paa  sine  Iagttagelser  af  Fysiognomier- 
nes uendelige  Forskellighed  havde  Leonardo  lavet  sig  en  Slags  fysio- 
gnomisk  System,  som  han  anbefalede  andre  Kunstnere  til  praktisk  Brug. 
Leonardos  Skrifter  vidne  paa  flere  Maader  om,  at  han,  som  det  filosofi- 
ske Hoved,  han  var,  havde  Trang  til  at  sikre  sig  Oversigten  over  Fæno- 
menernes brogede  Vrimmel  ved  at  systematisere.  Han  selv  var  jo  tillige 
den  geniale  Iagttager  og  rige  Kunstnernatur,  der  vidste,  hvad  der  skulde 
fyldes  i  Systemets  Rubriker.  Men  han  har  vistnok  været  for  sangvinsk 
med  Hensyn  til  den  Nytte,  som  andre  Kunstnere  kunde  have  deraf, 
ligesom  han  overhovedet  har  havt  for  stor  Tillid  til,  hvad  der  kunde 
udrettes  for  den  kunstneriske  Undervisning  ad  theoretisk  Vej.  Derfor 
ser  det  efterfølgende  lille  System  af  de  menneskelige  Næser  ud  som  et 
rent  Curiosum  og  faar  kun  Betydning  som  Vidnesbyrd  om  hans  eget 
mageløse  Omblik  for  alle  Forskellene  i  Menneskets  Ydre. 

Han  siger »Hvis  du  vil  opnaa  Lethed  i  at  erindre  et  Aasyns 
Karakter,  saa  indprent  dig  først  i  dit  Sind  en  Mængde  forskellige  Hoveder, 
Øjne,  Næser,  Munde,  Hager,  Struber,  Halse  og  Skuldre.  Og  for  Exempel: 
Næserne  ere  af  10  forskellige  Arter:  lige,  puklede,  hule,  mere  fremstaa- 
ende  enten  foroven  eller  forneden  end  paa  Midten,  Ørnenæser,  regel- 
mæssige***, flade,  runde  og  spidse.  Alt  dette  gælder  om  Næser  i  Profil. 
Forfra  sete  ere  Næserne  af  11  forskellige  Slags:  lige,  tykke  paa  Midten, 
tynde  paa  Midten,  tykke  for  Enden  og  tynde  foroven,  tynde  for  Enden 
og  tykke  foroven,  med  aabne  Næsebor  eller  med  snævre,  med  høje 
Næsebor  eller  med  lave,  med  Næseborene  ud  i  Vejret  eller  dækkede  af 
Næsetippen.  Og  saaledes  vil  du  finde  Forskellighed  ogsaa  i  de  andre 
Dele.  Slige  Ting  maa  du  tegne  efter  Naturen  og  indprente  dem  i  dit 
Sind.  Eller,  naar  du  skal  tegne  et  Ansigt  efter  Hukommelsen,  saa  maa 
du  bære  hos  dig  en  lille  Bog,  i  hvilke  saadanne  Træk  ere  optegnede; 
og  naar  du  har  kastet  et  Øje  paa  den  Persons  Ansigt,  som  du  vil  tegne, 
saa  efterse  for  dig  selv,  hvilken  Næse  eller  Mund  der  mest  ligner  ham, 
og  sæt  et  lille  Mærke  derved  for  siden,  naar  du  er  kommet  hjem,  at 

*  Den  bekendte  storartede  Tegning  af  et  Oldingehoved,  i  Tnriner-Samlingen  (Fig.  86), 
som  almindelig  antages  at  forestille  Leonardo  da  Vinei  selv  og  af  Richter  er  benyttet  til 
Titelbillede  for  hans  Værk  som  Portræt  af  Leonardo,  kan  dog  i  Virkeligheden  umulig 
forestille  ham,  eftersom  Leonardo  langtfra  naaede  saa  høj  en  Alder  som  den  her  frem- 
stillede Persons.  Det  er  en  Olding  mellem  80  og  90,  og  Leonardo  døde  67  Aar  gammel. 
Trækkene  ligne  heller  ikke  saa  nøje  de  sikre  Portrætter  af  Leonardo.  —  Om  denne  Teg- 
ning ikke  snarere  skulde  være  den,  som  Vasari  nævner,  af  Amerigo  Vespucci? 
^*  Richter  I,  572.  —  Sign.  Ludwig  §§  288,  289,  290,  No.  403—405. 
***    pari«.    Udtrykket  er  dunkelt.    Richter  oversætter:  »regular«. 

kunne  kende  det  igen.  Om  de  monstrøse  Ansigter  taler  jeg  ikke  her^ 
fordi  de  uden  Besvær  beholdes  i  Erindringen«. 

Om  hans  særlige  Interesse  netop  for  de  monstrøse  Ansigter  vidne  hans 
temmelig  talrig  bevarede  Karikaturtegninger  *  (Fig.  87—88).  Selv  om 
Leonardo  —  hvad  der  vel  kunde  ligne  ham  —  virkehg  har  ytret,  at  Kun- 
sten skulde  kunne  naa  saa 
vidt  i  Retning  af  det  latter- 
lige, »at  man  skulde  faa  de 
døde  i  Gravene  til  at  le 
med«  —  thi  han  krævede 
overhovedet  af  et  Kunst- 
værk en  sjælelig  Virkning, 
der  gik  langt  ud  over,  hs^ad 
Fortiden  havde  krævet  — , 
saa  kunne  hans  Karikaturer 
i  det  hele  slet  ikke  betrag- 
tes som  Udbrud  af  et  komisk 
Lune:  de  kildre  ingenlunde 
Beskuerens  Lattermuskler. 
De  ere  Udslag  af  hans  umætte- 
lige Trang  til  alsidig  Kund- 
skab og  Forsøg  angaaende 
de  menneskelige  Muligheder. 
Han  vilde  se  alt,  hvad  der 
kunde,  komme  ud  af  det 
menneskelige  Fysiognomi. 
Han  behandler  det  som  et 
af  de  elastiske  Guttaperka- 

hoveder,     man     i     fordums  ^'S-  88.    Leonardo:  Karikaturer.  Windsor. 

Tid  brugte  til  Legetøj,  og 

som  man  ved  Tryk  kunde  faa  til  at  gøre  de  vidunderligste  Grimacer  — 
kun  at  Leonardo  vel  mindes,  at  det  menneskelige  Legeme  ikke  bestaar  af  en 
ensartet  elastisk  Masse,  og  at  selv  dets  forvovneste  Afvigelser  fra  det  regel- 
mæssige ere  Naturlove  underkastede,  som  maa  iagttages  og  studeres  i  det 
virkelige  Liv.  Han  studerede,  som  en  fransk  Forfatter  meget  træffende  har 
sagt  om  disse  Karikaturer**,  »hvor  langt  Munden  kunde  trække  sig  tilbage, 
og  hvorledes  den  derved  formede  sig,  hvilke  Kurver  Næsen  og  Hagen  dan- 
nede, naar  Tænderne  vare  faldne  ud;  hvorledes  —  i  det  aandelige  — ,  naar 
Sindet  har  mistet  sin  Sundhed  og  Ligevægt,  Nervesystemet  i  Længden 

*  Blandt  de  Samlinger,  som  man  har  af  Gengivelser  af  Leonardos  Karikaturer  (af 
Wenzel  Hollar,  Sandrart,  Caylus,  Gerli  og  Chamberlain)  udmærke  Wenzel  Hollars  sig 
ikke  alene  ved  denne  Kunstners  sædvanlige  talentfulde  Stik,  men  ogsaa  ved  en  tro  og 
fin  Opfattelse  af  Leonardos  Aand  og  Stil. 

**  Champfleury  i  Gazette  des  beaux  arts  1879,  II,  s.  190  ff.  (»anatomie  du  laid«). 

søndergnaver  Villiens  Bidsel,  og  hvorledes  Aasynets  Maske  kommer  i 
Ulave  derved«. 

Hans  Studier  af  det  barokke  og  det  pathologiske  gik  ikke  alene  ud 
paa  Formen  og  Masken,  men  ogsaa  paa  den  øjeblikkelig  potenserede 
Livsytring.  Et  Par  Slægtled  efter  hans  Tid  fortalte  Traditionen  i  Milano 
følgende'-':  »Da  Leonardo  engang  vilde  gøre  et  Maleri  af  nogle 
Bønder,  der  skulde  le  —  ihvorvel  han  aldrig  udførte  det,  men  alene 
tegnede  det  — ,  udvalgte  han  nogle  Personer,  som  syntes  ham  passende 
for  hans  Æmne ;  og  da  han  havde  sat  sig  paa  en  fortrolig  Fod  med 
dem,  gjorde  han  ved  nogle  af  sine  Venners  Hjælp  et  Gilde  for  dem. 
Han  satte  sig  saa  ned  hos  dem  og  gav  sig  til  at  fortælle  de  snurrigste 
og  latterligste  Ting  af  Verden,  som  tik  dem  til  at  skoggerle,  uden  at  de 
selv  ret  vidste,  hvoraf.  Han  iagttog  da  omhyggelig  deres  Fagter  og 
Lader  under  Fortællingen;  og  da  de  vare  gaaede,  trak  han  sig  tilbage  i 
sit  Værelse,  og  der  tegnede  han  dem  saa  fuldkomment,  at  Tegningerne 
ligesaa  vel  vakte  Beskuernes  Latter,  som  hans  Fortællinger  ved  Gildet 
havde  vakt  Bøndernes«.  Dette  meget  lattervækkende  tillade  vi  os  —  i 
Betragtning  af  hans  efterladte  Karikaturer  —  at  sætte  et  Spørgsmaalstegn 
ved;  men  Historien  om  Leonardos  psykologiske  og  fysiognomiske  Experi- 
menter  med  Almuesfolk  er  i  høj  Grad  trolig.  Fra  samme  Kilde  stammer 
ogsaa  en  Efterretning  om,  at  Leonardo  skulde  have  fulgt  Misdædere  til 
Retterstedet  for  at  iagttage  Trækkene  af  den  martrende  Angst  og  For- 
tvivlelse i  deres  Ansigter"^*.  Muligvis  har  han  da  ogsaa,  som  man  har 
formodet,  besøgt  de  afsindige  i  Daarekisterne,  hvor  de  jo  i  hine  Tider 
holdtes  i  Lænke  og  piskedes  til  Straf  for  deres  Ulykke.  Hvorledes  Leo- 
nardo skildrede  Lidenskaben  i  dens  højeste  furia  og  studerede  dens 
Fysiognomik,  det  have  vi  tidhgere  set  i  Anledning  af  »Slaget  ved  Anghiari«. 
Hans  Skrifter  indeholde  andre  Vink  om  Vredens  og  Fortvivlelsens,  Latterens 
og  Graadens, ^Fysiognomik  o.  desl. 

En  skarp  og  flittig  Iagttagelse  af  Virkeligheden  var  ikke  noget  nyt 
i  den  florentinske  Kunst :  i  denne  Retning  har  han  faaet  al  fornøden  Til- 
skyndelse af  sin  Lærer  Verrocchio.  Men  Leonardo  iagttog  ikke,  og  be- 
nyttede ikke  sine  Iagttagelser,  i  samme  Aand  som  hans  Forgængere,  hvis 
Mennesker  hyppig  have  et  vist  hverdagsligt,  borgerligt  Præg.  Han  var 
vel  spejdende  opmærksom  for,  hvad  han  mødte  paa  Gaden;  men  han 
tog  ingenlunde  til  Takke  med  det  første  det  bedste.  Han  yndede  det 
sjældne,  det  kuriøse,  de  højeste  Potenser  i  alle  Retninger,  om  det  end 
kun  gjaldt  Haarets  og  Skæggets  Væxt,  som  særlig  synes  at  have  moret 
ham:  han  lod  jo  ogsaa  sit  eget  prægtige  Haar  og  Skæg  voxe  til  de 
anseligste  Dimensioner.    Men  der  var  mere  heri  end  en  Morskab  og  en 

"  Lomazzo,  trattato  della  pittura,  Lib.  II,  cap.  1.  —  Anført  mange  Steder,  f.  Ex.  i 
Milanesis  Udgave  af  Vasari  IV,  27,  Note. 

Gallenberg,   Leonardo  da  Vinci,   Leipzig  1834,  48,    med  Paaberaabelse  af  Lo- 
mazzo. 

Pirring  af  Nysgerrigheden:  hans  Iagttagelser  lededes  af  en  forskende  og 
en  filosofisk  Aand.  Han  var  en  Opdager,  en  Verdensomsejler  i  aandelig 
Forstand,  der  havde  Trang  til  at  lære  alle  det  menneskelige  Væsens 
yderst  liggende  Muligheder  at  kende,  den  fælles  Models  uendelig  variable 
Omformning. 

Og  fra  det  menneskeliges  Periferi  kastede  han  Blikket  endnu  videre 
ud  og  øjnede  en  uendelig  større  Verden  af  Forskelle,  der  dog  alle 
sammenholdtes  af  fælles  Plan  og  Tanker.  Det  er  »en  let  Sag«,  mente 
han  engang  i  et  af  sine  mærkværdig  sangvinske  Øjeblikke*,  at  blive 
universel,  fordi  Mennesket  og  alle  »Landdyr«  have  de  samme  Bestand- 
dele i  deres  Bygning,  og  Afvigelserne  kunne  reduceres  til  Forskelle  i 
Delenes  Længde-  og  Tykkelsemaal ;  hvad  »Vanddyrene«  og  Insekterne 
angik,  fandt  han  dog  Sagen  mindre  let,  fordi  der  her  næsten  er  »en 
ubegrænset  Forskellighed».  Men  hans  Tanker  gik  virkelig,  som  man 
ogsaa  af  andre  Aforismer  kan  se,  i  Retning  af  den  videnskabelige  For- 
grening, der  300  Aar  senere  udviklede  sig  som  sammenlignende 
Anatomi.  Han  lover  f.  Ex.  et  Sted  at  udvikle  »Haandens«  Bygning  i 
ethvert  Dyr  (altsaa  Haand,  Pote,  Klov,  Hov,  Vinge  osv.)  og  gør  bestemt 
—  og  yderst  revolutionært  —  gældende,  at  Mennesket  er  at  opfatte 
som  et  firføddet  Dyr**:  som  lille  Barn  kryber  det  jo  ogsaa  virkelig 
paa  fire  Ben. 

Der  er  overhovedet  i  Leonardos  Syn  for  det  menneskelige  noget 
naturvidenskabeligt,  og  derfor  ogsaa  noget  indifferent  med  Hensyn  til  de 
ethiske  Idealer:  naar  Fænomenet  er  sjældent  og  mærkeligt,  tiltrækkes 
Kunstneren  af  det  uden  Hensyn  til,  om  det  betyder  noget  godt  eller 
ondt,  noget  ophøjet  eller  foragteligt.  Han  omtaler  selv  saadanne  Scener 
som  dem,  han  fremstillede  i  »Slaget  ved  Anghiari«,  som  pazzia  hestia- 
lissima,  et  aldeles  bestialsk  Raseri***.  Men,  vil  man  indvende,  det  er  jo 
den  samme  Kunstner,  som  har  fremstillet  »Nadveren«  med  dens  rene 
og  ophøjede  Karakterer,  dens  Skildring  af  Trofasthed  og  Uskyld  i  Mod- 
sætning til  Forræderi  —  det  kan  da  ikke  kaldes  ethisk  indifferent.  Og 
ganske  vist  gør  Leonardo  i  sin  Kunst  ogsaa  Forskel  paa  ondt  og  godt; 
det  er  jo  nemlig  en  af  de  utallige  Forskelle,  som  Menneskelivet  selv 
frembyder  for  Betragtningen.  Ligesom  han  indskærper,  at  Kunsten  skal 
forstaa  at  gøre  Forskel  paa  Herren  og  Tjeneren,  paa  Barnet  og  den 
voxne,  paa  Bonden  og  den  fine  Adelsmand,  paa  den  stærke  og  den 
svage,  paa  Skøgen  og  den  ærbare  Kvinde,  paa  Mandens  og  Kvindens 
Væsen f,  saaledes  forlanger  han  ogsaa,  at  »Menneskenes  Bevægelser 
skulle  fremstilles  saaledes,  som  enten  deres  Værdighed  eller  Uværdighed 

*  Richter,   I,  505.       **  Richter  II,  817,  822,  823,  824,  825  (  li  animali  di 

quattro  piedi,  infra  li  quali  é  Vomo,  che  ancora  lui  nella  infantia  va  con  4  piedi).  Frem- 
deles 826  med  den  udmærkede  anthropologiske  Iagttagelse  om  den  menneskelige  Gangs 
Analogi  med  il  universale  andare  delli  animali  di  4  piedi.  ***  Ludwig  §  177,  Nr.  243. 
t  Ludwig,  §  376,  Nr.  385. 

Jul.  Lange:  Udvalgte  Skrifter.  II. 


(degnitå  o  viltå)  kræver«,  og  at  man  maa  kunne  skildre  en  brav  Mand  i 
Modsætning  til  et  bestialsk  Menneske  [un  uomo  da  bene  —  un  uomo 
bestiale)*.  Man  kan  ved  saadanne  Udtryk  tænke  paa  Billedet  af  Fran- 
cesco Sforza  i  Modsætning  til  de  leende  Bønder  eller  andre  Karikaturer, 
eller  paa  de  trofaste  Apostle  i  »Nadveren«  i  Modsætning  til  Judas.  Leo- 
nardo  kræver  desuden  bestemt,  at  »Værket  skal  svare  til  sin  Opgave  og 
Hensigt,  at  du,  naar  du  skal  udføre  en  Figur,  skal  tænke  vel  over,  hvad 
det  er  for  et  Slags  Menneske,  og  hvad  du  vil,  at  han  skal  gøre«  Han 
tænker  herved  sikkert  ikke  nærmest  paa  Kunstnerens  borgerlige  For- 
pligtelse til  at  fyldestgøre,  hvad  man  har  bestilt  af  ham;  men  de  uden- 
fra  stillede  Opgaver  maatte  efter  hans  hele  Betragtning  indeholde  en  dyre- 
bar Opfordring  til  at  blive  universel,  til  at  gøre  sig  til  Herre  over  Livets 
Forskellighed  i  saa  mange  Retninger  som  muligt. 

Forskellen  mellem  det  onde  og  det  gode,  det  ædle  og  uædle  i  Figu- 
rens Karakter  er  altsaa  for  ham  et  Led  i  Menneskelivets  hele  Repertoire, 
dets  uudtømmelige  Rigdom  af  Muligheder.  I  sin  Betragtning  af  Kunsten 
tog  han  ikke  paa  den  Maade  Parti  for  det  ædle  og  ophøjede,  at  han 
vilde  have  den  slette  Karakter  holdt  udenfor  den  eller  tilbagetrængt, 
tværtimod:  det  vilde  jo  gøre  Kunsten  ensformig.  Han  stod  ogsaa  her- 
ved i  Modsætning  til  den  oprindelige  antike  Idealisme  og  al  den  Kunst, 
der  er  afledet  af  den  eller  i  aandeligt  Slægtskab  med  den. 


Men  er  der  da  i  Leonardos  Skildring  af  Menneskene  slet  ikke  nogen 
Enhed?  Er  der  i  denne  utrættelige  Jagt  efter  det  forskelligartede,  det 
periferiske  og  det  ultra-periferiske  ikke  noget  centralt?  Bære  hans  Figurer 
ikke,  som  andre  Kunstneres,  Vidnesbyrd  om  selve  den  fremstillende 
Kunstner  og  hans  ejendommelige  Personlighed? 

Retter  man  disse  Spørgsmaal  til  hans  Skrifter,  det  vil  sige:  hans 
Tanker  om,  hvorledes  Kunsten  bør  udøves,  saa  vil  man  finde  lutter 
negative  Svar,  Afvisninger,  Advarsler. 

Der  er  ingen  Ting,  som  han  er  mere  bange  for  end  Ensformighed. 
Naar  en  Maler  gør  et  Billede,  er  det  i  Leonardos  Øjne  »den  største  For- 
syndelse« {sommo  peccato)  at  gøre  Ansigterne  saaledes,  at  de  ligne  hver- 
andre, og  det  er  en  stor  Fejl  at  gentage  Stillingerne***.  Og  ikke  alene 
i  ét  og  samme  Billede  skal  sligt  undgaas.  Den,  som  ikke  gør  sig  Rede 
for  Livets  Forskellighed,  »gør  alle  sine  Figurer  i  én  Form«  [fa  sempre 
le  flgure  sue  in  stampa)^  saa  at  de  alle  synes  at  være  Brødre,  hvil- 
ket fortjener  stor  Dadelf. 

Den  almindelige  Erfaring,  at  en  Kunstners  Figurer  faa  en  vis 
indbyrdes  Lighed,  sysselsætter  hans  Tanke  meget.  Han  nægter  ikke, 
at  der  er  noget  naturligt  deri;  men  han  betragter  det  som  en  Slags 

*  Richter,  I,  598,  593.  **  Richter,  I,  599.  ***  Ludwig,  §  178,  Nr.  250.  f  Rich- 
ter, I,  503. 

Arvesynd  i  Kunsten,  der  skal  bekæmpes  ved  Studium.  »Det  er  en  for 
de  italienske  Malere  fælles  Fejl,  siger  han,  at  man  genkender  Kunstnerens 
Mine  eller  Skikkelse  i  de  mange  Figurer,  som  han  maler«*.  »Jeg  har 
kendt  nogle,  der  i  alle  deres  Figurer  synes  at  have  portrætteret  sig  selv 
efter  Naturen,  saa  at  man  i  Figurerne  ser  deres  Frembringers  Lader  og 
Manerer.  Hvis  Mesteren  er  hurtig  i  sin  Tale  og  sine  Bevægelser,  saa 
ere  Figurerne  ogsaa  raske  og  hurtige;  hvis  Mesteren  er  from,  saa  vride 
ogsaa  Figurerne  deres  Halse  og  have  andægtige  Miner;  hvis  han  er  en 
doven  Person,  se  hans  Figurer  livagtig  ud  som  Dovenskaben  selv;  hvis 
han  er  daarlig  proportioneret,  ere  Figurerne  det  ligeledes,  og  hvis  han 
er  en  Nar,  aabenbarer  det  sig  til  Overflod  i  Manglen  paa  alt  sluttet  og 
samlet  Væsen  i  hans  Malerier,  idet  Figurerne  ikke  ere  opmærksomme 
for,  hvad  de  have  at  gøre,  men  tværtimod  den  ene  ser  histhen,  den  an- 
den herhen,  som  om  de  stod  og  drømte.  Og  saaledes  er  enhver  Egen- 
skab i  Maleriet  Følge  af  en  tilsvarende  Egenskab  hos  Mesteren  selv«  **. 
Især  fremhæver  dog  Leonardo  paa  flere  Steder,  at  Malerens  legemlige 
Ejendommeligheder,  det  vil  sige:  det  uskønne  og  uregelmæssige  ved 
hans  Legemsbygning,  vil  gaa  over  paa  de  Skikkelser,  han  fremstiller. 
»Den  Maler,  som  har  plumpe  Hænder,  vil  ogsaa  male  lignende  Hænder 
i  sine  Værker,  og  det  samme  vil  hændes  med  enhver  anden  Legemsdel, 
medmindre  et  langt  Studium  har  lært  ham  at  undgaa  det«  Hvis 
man  træ.nger  til  en  Autoritet  for,  at  det  virkelig  forholder  sig  saaledes, 
kan  man  næppe  finde  nogen  bedre  end  en  Kender  og  Mester  som  Leonardo. 

Han  reflekterer  ogsaa  over  Grunden  til  dette  Fæ-nomen.  Han 
tænker  sig  Sagen  saaledes,  at  Sjælen,  som  er  Legemets  Herre,  ogsaa  har 
formet  selve  Menneskets  Skikkelse  efter  en  (ubevidst)  Dom  over,  hvad 
der  klæder  bedst,  f.  Ex.  enten  med  lang  Næse  eller  med  kort  Næse  eller 
med  Braknæse,  og  fastsat  dens  Højde  og  Figur.  Denne  Dom  er  altsaa 
en  af  Sjælens  Kræfter,  eller  den  er  det  samme  som  Sjælen  selv,  og  den 
er  tilstede,  før  Mennesket  har  tilegnet  sig  den  som  sin  egen  (gjort  sig 
den  bevidst).  Den  har  saa  stor  Magt,  at  den,  naar  Mennesket  atter  vil 
fremstille  Figurer,  styrer  hans  Haand  til  sin  egen  Tilfredsstillelse  og  saa- 
ledes bringer  ham  til  at  gentage  sin  egen  Figur.  Den  finder  nemlig 
gerne  Behag  i  Værker,  der  ligne  det,  som  den  selv  har  udført  ved 
Dannelsen  af  Legemet,  og  saaledes  føres  den  til  at  antage,  at  det  netop 
er  den  sande  Maade  at  fremstille  Menneskets  Figur,  og  at  den,  som  ikke 
gør  det  saaledes,  ikke  gør  det  rigtig.  Og  saaledes  gaar  det  ikke  alene  i 
Kunsten,  men  i  Livet.  Naar  Sjælen  finder  nogen,  som  ligner  dens  eget 
Legeme,  forelsker  den  sig  gerne  i  en  saadan  Person:  der  er  derfor  ikke 
nogen  Kvinde  saa  grim,  at  hun  jo  nok  finder  en  Elsker  —  hvis  hun  da 
ikke  er  rent  vanskabt.  Saaledes  forelsker  man  sig,  og  saaledes  gifter 
man  sig,  og  Børnene,  som  fødes  i  et  saadant  Ægteskab,  ligne  Forældrene f. 

*  Ludwig,  §  186,  Nr.  252.  **  Ludwig  §  108,  Nr.  73.  ***  Richter,  I,  586. 
t  Ludwig  §  73,  Nr.  108;  §  74,  Nr.  109;  §  499,  Nr.  422. 

—  Saa  vidt  Leonardo.  Men  naar  vi  gribe  fat  i  de  sidst  anførte  Ord  af 
hans  egen  Betragtning,  saa  kunne  vi  vel  i  dem  finde  et  Korrektiv  til 
den.  Han  kommer  nemlig  til  at  berøre  Arveligheden  af  Menneskets 
ydre  Skikkelse.  Og  naar  man  skylder  sine  Forældre  eller  overhovedet 
sine  Forfædre  sine  plumpe  Hænder  og  alle  andre  Træk  af  sit  ydre,  saa 
bliver  det  tvivlsomt,  om  man  kan  sige,  at  det  er  Sjælen,  som  danner  sig 
sit  Legeme.  Men  deri  har  Leonardo  vistnok  højlig  Ret,  at  en  Kunstners 
Dom  om  og  Smag  for  den  menneskelige  Figur  ikke  kan  føres  tilbage  til 
et  abstrakt  Menneskebegreb,  som  overhovedet  ikke  har  nogen  virkelig 
Existens,  men  at  den  afhænger  af  noget  individuelt  existerende  men- 
neskeligt, nemlig  ham  selv  som  Menneske.  At  det  herved  ikke  alene 
kommer  an  paa  Kunstnerens  medfødte,  sjælelige  og  legemlige.  Natur, 
men  endnu  langt  mere  paa  hans  bestemte  givne  Plads  i  en  historisk  og 
kunsthistorisk  Udvikling  —  det  synes  Leonardo  ikke  at  have  havt  Øje 
for.  Hans  Aand  var  overhovedet  ikke  rettet  mod  det  historiske,  og  han 
saavel  som  hele  hans  Tidsalder  vare  altfor  stærkt  i  Færd  med  at  gøre 
Kunsthistorien,  til  at  de  kunde  have  noget  tilbageskuende  Begreb  om  en 
kunsthistorisk  Udvikling. 

Leonardo  angiver  fremdeles  Midlerne  til  at  undgaa  de  Fejl, 
som  Kunstnerens  Individualitet  kunde  volde  for  hans  Figurer.  »Maleren 
skal  danne  sig  sin  Mønsterfigur  efter  et  naturligt  Legemes  Regel,  et 
Legeme,  som  i  Almindelighed  gælder  for  rosværdigt  i  Henseende 
til  Proportionerne.  Desuden  skal  han  lade  sit  eget  Legeme  udmaale  og 
se  til,  i  hvilken  Del  han  afviger  meget  eller  lidt  fra  den  ovennævnte 
rosværdige  Figur;  og  efter  at  have  mærket  sig  det,  skal  han  med  alt  sit 
Studium  stræbe  at  undgaa,  at  de  Figurer,  han  udfører,  skulle  komme  til 
at  lide  af  de  samme  Mangler,  der  findes  i  hans  egen  Person«*.  —  Et 
andet  Sted  siger  han:  »Den  Maler,  som  forstaar  at  give  sine  Figurer 
smukke  Aasyn,  har  deri  aabenbart  et  stort  Middel  til  Tillokkelse.  Og 
den  Maler,  som  ikke  har  denne  Evne  af  Naturen,  kan  erhverve  den 
udenfra  ved  Studium  paa  følgende  Maade.  Vær  opmærksom  for  at 
vælge  de  smukke  Dele  af  mange  smukke  Ansigter  —  saadanne,  som 
gælde  for  Skønheder  mere  ved  almindeligt  Ry  end  ved  din 
egen  Dom,  fordi  du  kan  skuffe  dig  ved  at  vælge  Aasyn,  der  have 
Lighed  med  dit  eget;  thi  det  synes  tidt,  at  saadanne  Ligheder  behage 
os ;  og  hvis  du  var  grim,  saa  vilde  du  ogsaa  vælge  og  udføre  grimme 
Aasyn« 

Allevegne  ellers  —  i  den  objektive  Verden  —  giver  han  enhver  Lov 
til  at  have  sin  Individualitet;  ja  han  finder  netop  i  den  uendelige  Rig- 
dom paa  Individualiteter  en  Kilde  til  undrende  Nydelse.  Leonardo  siger 
et  Sted  saa  smukt,  at  hvis  alle  Mennesker,  der  i  lige  høj  Grad  havde 
udmærket  sig  ved  Skønhed,  kunde  komme  til  Live  igen,  saa  vilde  de 
udgøre  et  Folketal,  større  end  hele  hans  egen  Tids,  og  dog  vilde  ikke 

*  Richter,  I,  587.       **  Ludwig,  §  107,  Nr.  251. 

to  af  dem  ganske  ligne  hinanden,  ligesaa  lidt  som  to  Personer  til  en 
given  Tid  ligne  hinanden  fuldkomment.  Men  Individualiteten  i  subjektiv 
Betydning,  hos  Kunstneren,  er  for  Leonardo  saa  lidet  en  Kilde  til  Glæde, 
og  han  indrømmer  den  saa  liden  Ret,  at  han  forlanger,  at  den  skal 
ydmyge  sig  for  en  vis  almindelig  gældende  Mening  om,  hvad  der 
er  skønt  og  regelmæssigt  i  Aasyn  og  Skikkelse.  Langtfra,  at  den  selv 
efter  egen  Tilskyndelse  maa  være  Skønhedens  Forkynder,  skal  den 
tværtimod  høre  sig  godt  for  hos  andre,  hos  en  ubestemt  Majoritet.  Men 
hvor  findes  da  egentlig  Meningen  om  Skønheden?  Hvem  har  den  inde? 
Man  kommer  jo  til  syvende  og  sidst  dog  til  noget  individuelt. 

Men  Leonardo  gør  Individualiteten  Uret.  Ja  han  bliver  undertiden 
næsten  grov  imod  den.  »Hvis  du  har  et  bestialsk  Udseende«,  siger  han, 
»saa  ville  dine  Figurer  ogsaa  faa  det.«  Men  hvorfor  da  ikke  en  Gang  til 
Afvexling  vende  Sagen  om  og  sige:  Hvis  du  selv  er  skøn  og  ædel, 
saa  ville  dine  Figurer  ogsaa  blive  det.  Leonardo  vilde  ikke  kunne 
nægte,  at  dette  vilde  være  aldeles  i  Konsekvens  med  hans  egen  Betragt- 
ning; og  det  vilde  ligge  saa  meget  nærmere  at  sige  det  til  ham,  som 
han  jo  ifølge  alle  Vidnesbyrd  var  et  saa  skønt  og  fuldkomment  Men- 
neske. Han  synes  i  sine  theoretiske  Formaninger  udelukkende  at  have 
tænkt  paa  dem,  hvem  Naturen  havde  udstyret  mere  stedmoderlig;  og 
der  er  vel  overhovedet  noget  rigtigt  i,  naar  man  underviser,  da  bestandig 
at  pege  paa  de  objektive  Fordringer,  idet  man  maa  gaa  ud  fra,  at 
Subjektiviteten  og  Individualiteten  hos  Kunstneren  nok  af  sig  selv  vil 
gøre  sin  Ret  gældende,  uden  at  man  udtrykkelig  gør  noget  for  at  trænge 
den  frem.  Men  saaledes  er  der  i  Leonardos  Theori  altfor  lidt  blevet 
Tale  om  Individualitetens  rige  og  positive  Side,  om  alt  det  skønne,  der 
kan  gives  os  af  en  Kunstner,  som  frisk  og  frejdig  øser  ud  af  sin  egen 
Natur.  Man  skal  desuden  ikke  stampe  mod  Braadden:  beror  det  virke- 
lig paa  en  Naturlov,  at  en  Kunstner  skaber  sine  Figurer  i  sit  eget  Billede, 
saa  nytter  det  ikke  stort  at  give  Recepter  derimod. 

Og  derfor  er  det  da  ogsaa  gaaet  saaledes,  at  Leonardo  selv,  til  Trods 
for  alle  sine  strænge  Advarsler,  er  faldet  i  den  samme  »Fejl«,  som  han 
bebrejder  de  øvrige  italienske  Malere,  nemlig  at  hans  Figurer,  saavel 
som  enhver  anden  Kunstners,  have  en  indbyrdes  individuel  Lighed.  Vel 
skønner  man  ikke  alene  i  hans  Skrifter,  men  ogsaa  i  hans  efterladte  Kunst- 
værker, hans  stærke  Stræben  efter  Universalitet;  men  den  individuelle  og 
personlige  Enhed,  som  beror  paa  en  medfødt  Natur  og  dens  selvstændige 
4  Udvikling,  mangler  allermindst  hos  ham.  Enhver,  der  kender  hans 
Kunst,  ser  over  den  og  over  alle  dens  Figurer  et  højst  ejendommeligt 
Kunstnerpræg,  som  gør  det  meget  usandsynligt,  at  han  for  sit  eget  Ved- 
kommende skulde  have  studeret  Skønheden  mere  i  Henhold  til  et  al- 
mindeligt Ry  om,  hvad  der  gælder  for  skønt,  end  efter  sin  egen  Smag. 
Og  det  ere  vi  meget  glade  over  og  vilde  paa  ingen  Maade  undvære.  Men 
unægtelig  er  der  herved  ikke  Tale  om  den  udvortes  og  mekaniske  Gen- 

tagelse  af  sig  selv,  som  man  finder  hos  tankeløse  Praktikere :  Individuali- 
teten aabenbarer  sig  hos  en  Kunstner  som  Leonardo  paa  en  rigere  og 
dybere  Maade,  gennem  en  intensivere  Kamp  med  Opgaverne,  men  funkler 
maaske  netop  derfor  med  saa  meget  des  klarere  Lys. 

IV. 

Hvori  bestaar  da  Enheden? 

Den  ligger  fremfor  alt  i  noget,  som  tilhører  Udtrykket.  Fremfor 
enhver  anden  af  Italiens  Kunstnere  er  Leonardo  en  Sjælemaler.  For 
hans  Betragtning  af  Kunsten  var  Udtrykket  ogsaa  den  nødvendige  Be- 
tingelse for  kunstnerisk  Værd  og  den  højeste  Adkomst  til  Bos.  »En 
Figur  bliver  ikke  rosværdig,  hvis  den  ikke  udtrykker  sin  Sjælstilstand.« 
»Den  Figur  er  den  mest  rosværdige,  som  i  sin  Bevægelse  bedst  udtrykker 
sin  Sindstilstand«  Bent  legemlig  Fuldkommenhed,  Skønhed,  Kraft  var 
for  ham  langt  mindre  nok  til  at  give  Skønheden  kunstnerisk  Interesse 
end  for  nogle  af  hans  store  samtidige  —  Michelangelo,  Tizian  — ,  som 
derfor  ogsaa  kom  til  at  udøve  en  større  Indflydelse  end  han  paa  Frem- 
stillingen af  Menneskets  ydre  Skikkelse. 

Af  hans  Iagttagelser  over  det  menneskelige  Udtryk  have  vi  tidligere 
meddelt  adskillige  Træk,  og  hans  Skrifter  indeholde  i  Virkeligheden 
langt  mere,  som  vi  her  maa  forbigaa.  Hans  Malerier  og  Tegninger  vise 
hans  uforlignelige  Originalitet  og  Finhed  i  at  fremstille  den  talende 
Mine,  det  spørgende  Blik,  Bepliken  paa  Personens  Læber.  Ganske  sær- 
lig er  han  Mester  for  at  udtrykke  en  anspændt  Aarvaagenhed  i  Sjælen: 
i  Sammenhgning  med  hans  Figurer  se  alle  den  tidligere  Kunsts  —  og 
mange  af  den  seneres  ogsaa  —  ud,  som  om  de  levede  i  en  Dvale-  eller 
Drømmetilstand.  Hans  krigerske  Skikkelser  vise  ham  som  Fremstiller 
af  Lidenskaben;  men  ved  Lidenskab  maa  vi  her  forstaa  alt  andet  end 
en  omtaaget  eller  opløst  Sjæls  Baven  og  Tumlen:  det  er  tværtimod  en 
overvættes  og  lidelsesfuldt  sammentrængt  Tilstand  i  Sjælen,  dens 
glimtende  Lyn,  dens  skarpest  og  finest  slebne  Ord. 

Derfor  er  der  i  Leonardos  Kunst  intet  Spring  fra  Lidenskab  til  Be- 
vidsthed, skønt  disse  Navne  ellers  kunde  tyde  paa  noget  helt  modsat. 
Udtrykket  af  Bevidsthed  er  maaske  det  mest  gennemgaaende  og  særegne 
Træk  for  alle  hans  Figurer:  Bevidsthedens  Centrum  synes  at  ligge  dybere 
i  dem  end  hos  nogen  anden  Kunstner.  De  ere  saa  kloge,  saa  distingverede, 
der  er  paa  en  egen  Maade  et  Selv  i  dem.  Det  er  hændet  mig  næsten 
hver  Gang,  jeg  har  staaet  overfor  et  Maleri  eller  en  Tegning  af  Leo- 
nardo, at  dette  Ord  »Bevidsthed«  af  sig  selv  har  trængt  sig  frem  for 
min  Tanke  som  hans  Skikkelsers  Signatur,  og  det  er  en  Signatur,  som 
aldrig  har  kunnet  eftergøres  af  nogen  anden.  Det  gælder  om  Figurer  af 
alle  Slags,  hellige  og  verdslige.  Portrætter  og  Idealer,  Engle,  Madonnaer 
og  Hofdamer,  ja  endog  om  Børn  ligesaa  vel  som  om  Oldinge.  Læg 

*  Richter,  I,  584,  600. 

Mærke  til,  at  Billedet  af  Nadveren,  efter  den  nye  Maade,  hvorpaa 
Leonardo  tog  denne  Opgave,  helt  og  holdent  er  bygget  over  Selvbevidst- 
hedens Begreb,  over  det,  som  Personerne  vide  med  sig  selv.  Kristi 
dybe  og  omfattende  Bevidsthed  rummer  alle  de  andres,  og  ved  hans 
Ord,  som  henvender  sig  til  hver  enkelts  Bevidsthed,  agiteres  denne, 
vækkes  den  pludselig  til  aarvaagent  Liv  og  Udtryk:  Forræderens  onde 
Samvittighed  og  de  trofaste  Apostles  gode,  men  foruroligede.  Det  er  ogsaa 
derover,  at  den  anden  af  hans  modneste  og  fuldendteste  Kompositioner  er 
bygget:  Kartonen  af  den  hellige  Familie  i  Kunstakademiets  Samling  i  Lon- 
don (Fig.  90).  Det  er  et  Spil  afForstaaelse,  en  Trinrække  fra  en  lavere 
til  en  højere:  den  enfoldige  Barnetro  hos  den  Hlle  Johannes,  den  vaag- 
nende  Forstaaelses  Undren  i  den  hellige  Anna,  den  dybe,  indviede  Med- 
viden hos  Maria,  den  vemodige  Bevidsthed  om  Fremtidens  Martyrium 
hos  Kristusbarnet*. 

Og  er  denne  gennemgaaende  Forkærlighed  for  Udtrykket  af  Bevidst- 
hed ikke  netop  noget,  som  hidrører  fra  det  centrale  hos  Leonardo,  fra 
hans  egen  Subjektivitets  Krav?  Han  staar  jo  selv  iblandt  de  italienske 
Kunstnere  fremfor  alle  som  den  kloge,  gennemtrængende,  dybt  skuende 
Aand,  som  Indehaver  af  saa  mange  forud  grebne  Sandheder,  der  for 
hans  Samtid  endnu  vare  Hemmeligheder.  Hvorledes  skulde  han  kunne 
føle  sig  tilfredsstillet  ved  at  male  dumme  Dusinmennesker?  Indenfor  hin 
evige  Stræben  efter  Universalitet,  der  mønstrede  hele  den  menneskelige 
Periferi,  tronede  selve  det  forskende,  tænkende,  forstaaende  Jeg,  som 
krævede  at  se  Mennesker  i  sit  Billede.    Og  hvor  mærkelig  end  Leo- 

*  For  et  Par  Aar  siden  gik  der  stort  Ry  af  et  Maleri,  som  den  bekendte  lærde  og  højt 
fortjente  Direktør  for  Galleriet  i  Berlin,  Dr.  Wilh.  Bode,  ganske  kort  Tid  forinden  havde 
fremdraget  fra  selve  Museets  Magasin  og  udhængt  i  Samlingen  med  den  uforbeholdne 
Angivelse,  at  Maleriet  var  af  Leonardo  da  Vinci.  Egentlig  en  uhørt  Dristighed,  saa 
meget  mere,  som  der  aldeles  mangler  originale  Dokumenter  og  litterære  Efterretninger 
om  Maleriet,  og  hele  Bestemmelsen  er  overladt  til  »Kenderblikket«;  og  en  Dristighed, 
som  Bode  da  ogsaa  har  maattet  høre  meget  ilde  for.  Mig  forekommer  det  ogsaa  at  være 
uberettiget  og  vildledende  uden  videre  at  betegne  Maleriet,  saaledes  som  vi  nu  se  det, 
som  et  Værk  af  Leonardo.  Min  Opfattelse  udtalte  og  begrundede  jeg  i  Foraaret  1885  i 
et  Brev  til  Bode,  som  han  lod  trykke  i  Tillægsbladet  til  Berliner  Museets  »Jahrbiicher« 
(«der  Kunstfreund«).  Den  gaar  ud  paa,  at  Billedets  midterste  Figur,  en  op  af  Graven 
svævende  Kristus,  paa  ingen  Maade  kan  betragtes  som  Leonardos  Arbejde;  hvorimod  de 
to  andre  Figurer,  en  Helgen  og  en  Helgeninde  forneden ,  begge  knælende,  vistnok  i  alt 
væsentligt  ere  af  ham:  derpaa  tyder  hele  Behandlingen  og  desuden  netop  hint  ovenfor 
omtalte  særegne  Udtryk  af  dyb  Bevidsthed,  som  de  ringere  Aander  allermindst  have 
kunnet  eftergøre.  Han  har  ladet  sit  Arbejde  henstaa  ufuldendt,  som  han  jo  plejede  at 
gøre,  eller  rettere  kun  paabegyndt;  og  en  af  hans  senere  lombardiske  Efterfølgere  har  da 
gjort  en  Altertavle  ud  af  det,  idet  han,  som  jeg  tror,  har  forandret  den  oprindelige  Tanke 
ved  at  indsætte  en  svævende  Kristus  paa  en  Plads,  hvor  Leonardo  snarere  har  paatænkt 
en  Kristus  paa  Korset.  —  Det  bør  forresten  anerkendes,  at  Galleriet  i  Berlin  i  det  hele 
har  havt  overordentlig  Gavn  af  en  Samler  og  Styrer,  der  gaar  saa  rask  paa  som  Bode  og 
hellere  udsætter  sig  for  at  gøre  endog  en  alvorlig  Fejl  end  at  lade  en  stor  Værdi  slippe 
sig  ud  af  Hænde  eller  ligge  unyttet  hen. 

nardos  experimenterende  Virksomhed  kan  være  —  hine  Karikaturer  og 
øvrige  Studier  i  det  bestiale  — ,  kan  man  dog  ikke  overse,  at  den  kun 
tager  en  ringe  Plads  op  i  hans  Produktion,  eller  rettere:  at  den  fører  en 
halvt  underjordisk  og  skjult  Tilværelse  i  mere  eller  mindre  flygtige  Teg- 
ninger.   Den  Del  af  hans  Produktion,  der  groede  op  i  Lyset  og  mest 

paavirkede  hans  Samtid,  be- 
staar  af  Skikkelser,  som  ikke 
alene  hans  Forstand,  men  og- 
saa  hans  Hjerte  krævede  at 
se  dem. 

Udtrykket  af  Bevidsthed 
erikkealeneLeonardos  Styrke, 
men  ogsaa  hans  Achilleshæl; 
thi  det  kan  ikke  forenes  med 
sin  Modsætning,  det  naive, 
hvis  Fortryllelse  Leonardo 
virkelig  ogsaa  savner.  Man 
føler  det  især,  naar  man  ser 
ham  i  Sammenligning  med 
Rafael ,  Venetianerne  eller 
Correggio.  Man  kan  engang 
imellem  for  tydelig  mærke 
Leonardos  Reflexion :  han  kan 
blive  søgt. 

Og  dog  er  det  mærkvær- 
digt ved  dette  bevidste  Væ- 
sen, at  det  ikke  fører  mere 
Tørhed  og  Gammelklogskab 
med  sig.  Det  formæler  sig 
paa  den  forunderligste  Maade 
med  den  rigeste,  varmeste, 
mest  smeltende  Følelse,  en 
Følelse  endog  af  raffineret 
Sødme,  og  desuden  med  en 
tydelig  Forkærlighed  for  den  ganske  ungdommelige  og  fine  Skikkelse.  Her- 
paa  har  jeg  tidligere  paavist  Exempler  i  de  Udkast  til  Francesco  Sforzas 
Monument,  i  hvilke  Leonardo  havde  forvandlet  den  gamle  Hærfører  og 
Regent  til  en  ung  ideal  Figur.  Betragter  man  Leonardo  som  Led  i  den 
italienske  Kunsts  Udvikling,  ser  man  ganske  tydelig,  hvorledes  Bevægel- 
sen i  det  hele  gaar  i  Retning  af  det  ungdommelig-ideale.  Han  har  skabt 
de  herligste  Skikkelser  af  Oldinge  og  udviklede  Mænd;  men  i  Henseende 
til  Lødighed  og  Kraft  i  Karakteristiken  af  den  fuldt  udviklede  Mandig- 
hed byder  han  næppe  mere  end  Masaccio,  Donatello,  Mantegna  eller 
Verrocchio  (i  Statuen  af  Colleoni).    Paa  dette  Omraade  ligger  det  nye, 


Fig.  89.  Leonardo:  Kvindeportræt.  Ambrosiana,  Milano. 

som  han  bragte,  langt  mere  i  det  rige  og  vakte  dramatiske  Liv.  Men 
hans  Behandling  af  det  ungdommeliges  og  kvindeliges  bløde  og  fine 
Ler  gjorde  aldeles  Epoke  for  den  paafølgende  lombardiske  Kunst,  over 
hvilken  hans  Indflydelse  fik  endnu  meget  mere  at  sige  end  over  den 
florentinske.  Forkærligheden  for  det  ungdommelige  førtes  saa  af  Cor- 
reggio  ud  i  en  uovergaaelig  Yderlighed. 

Meget  betegnende  for  Leonardos  ungdommelige  Skikkelser  er  Smilet 
over  deres  Aasyn.  Smilet  er 
paa  en  Maade  noget  meget 
gammelt  i  Kunsten ;  men  som 
det  viser  sig  hos  ham,  er  det 
alligevel  noget  væsentlig  nyt. 
Det  kunde  her  være  et  pas- 
sende Sted  til  i  al  Hast  at 
kaste  Blikket  ud  over,  hvor- 
ledes Smilet  var  fremtraadt 
i  den  ældre  Kunsts  Historie, 
hvorledes  det  til  sine  Tider 
bryder  frem  og  til  sine  Tider 
atter  forsvinder.  Det  er  lige 
som  at  se  ud  over  et  Land- 
skab, der  vexelvis  strejfes  af 
Solens  Lys  og  atter  ligger  i 
Skyggen  af  de  forbiilende 
Skyer. 

Det  stramme  og  haarde, 
selvtillidsfulde  Smil  om  de 
gamle  Ægypteres  og  Assyreres 
Læber  betegner  en  vis  Fø- 
lelse af  Triumf,  der  bedst 
egner  sig  for  Despoter,  som 
leve  i  Troen  paa  deres  egen 
Uovervindelighed ;  thi  den 
despotiske  Monark  var  Kun- 
stens øverste  Herre  og  dens  Ideal,  og  i  Billedet  af  ham  dannedes  ogsaa 
Billedet  af  de  andre  Mennesker.  Endnu  hos  de  ældre  Grækere  finde  vi 
en  beslægtet  Følelse:  enhver  husker  det  det  stive,  ensformige  Smil  paa 
alle  Figurerne  fra  Ægina.  Det  synes  at  sige,  at  hvad  enten  en  Mand 
falder  eller  sejrer,  saa  sømmer  det  sig  for  ham  at  gøre  »gode  Miner«. 
Men  efter  at  Grækerne  i  Gerning  og  Erkendelse  havde  vist,  hvor  svagt 
det  i  Virkeligheden  stod  sig  med  Orientalernes  Selvtillid  og  Tro  paa 
Lykkens  Uforanderlighed,  have  de  sikkert  betragtet  hin  gamle,  evige 
Smilen  som  en  Taabelighed:  i  hvert  Fald  antog  Aasynet  nu  den  rolige, 
storladne  Alvor,  som  især  imponerer  os  i  Kunsten  i  Perikles's  Tid, 


Fig.  90.    Leonardo.  Den  hellige  Familie. 

Academy.  London. 


Royal 


253 


Fidias's  Periode.  I  omtrent  et  Aarhundrede  smiler  nu  den  græske 
Kunst  slet  ikke;  først  en  helt  ny  Kunstnerslægt,  opfostret  under  Filoso- 
fers  og  Digteres  intimere  Fordybelse  i  den  menneskelige  Subjektivitet, 
drager  det  atter  frem,  fmt,  diskret,  ægte  menneskeligt,  især  kvindeligt. 
Saaledes  f.  Ex.  paa  Praxiteles's  knidiske  Afrodite  eller  hans  Hermes  fra 
Olympia,  hvis  Hoved  —  i  Forbigaaende  sagt  —  i  Henseende  til  Udtrykket 
minder  lidt  om  Hoveder  af  Leonardo  da  Vinci.  Saaledes  ogsaa  hos 
Malere  som  Apelles  osv. 

Men  Oldtidens  Kunst  er  alligevel  aldrig  meget  smilende;  hvor  man 
efter  Nutidens  Forudsætninger  skulde  vente  muntre  Miner,  træffer  man 
dog  for  det  meste  »høje  Miner«. 

Over  de  tidligste  Billeder  af  Kristus  som  den  »gode  Hyrde«  (fra 
Katakomberne)  kan  man  træffe  et  mildt  og  venhgt  Smil  som  en  Slags 
Bebuder  af  en  fjern  Fremtid  i  Kunsten;  ellers  fører  den  ældre  kristelige 
Kunst,  især  efter  at  den  var  kommet  op  over  Jorden  og  tjente  Kristen- 
dommen som  Statsreligion,  et  Aasyn  af  en  næsten  skræmmende  Alvor. 
Og  saaledes  blev  det  længe  ved.  Naar  man  gaar  i  Forventning  om  Ver- 
dens snarlige  Undergang  og  Dommedags  Komme,  er  man  ikke  oplagt 
til  at  smile.  Det  kunde  være  værdt  at  vide,  om  der  i  hele  den  euro- 
pæiske Kunst  fra  Oldtidens  Undergang  indtil  henimod  Aar  1200  over- 
hovedet skulde  findes  noget  smilende  Aasyn.  Men  da  —  altsaa  samtidig 
med  den  gothiske  Bygningsstils  tidligste  Udvikling  —  indfinder  Smilet 
sig  atter  som  Udtryk  for  en  vis  gennemgaaende  Følelse  af  individuel 
Frihed  og  Lykke.  Man  finder  det  paa  de  mellemeuropæiske,  især  de 
franske,  Kathedralers  Statuer:  livlig  tindrende,  venligt  og  høfligt,  ægte 
fransk,  kunde  man  tidt  sige,  og  egentlig  mere  verdsligt  end  religiøst  i 
Udtrykket.  Da  Kunsten  endnu  ikke  er  bleven  Herre  over  de  finere, 
blødere  Overgange  i  Formen,  er  det  dog  noget  stivt  og  maskeagtigt.  Og 
fra  den  Tid  af,  under  den  senere  Middelalders  rigere  Katholicisme,  og- 
saa under  den  begyndende  Realisme  i  Burgund  og  Nederlandene,  ere  de 
smilende  Aasyn  ikke  helt  sjældne.  De  ere  vistnok  i  det  nordligere  Europa 
mere  almindelige  end  i  Italien,  hvor  de  vel  findes  (f.  Ex.  hos  Fiesole, 
Robbia),  men  hvor  Kunsten  dog,  lige  op  til  Leonardos  Tid,  bevarer  et 
meget  tilbageholdent  Aasyn,  undertiden  endog  et  meget  strængt. 

Til  Trods  for  Smilets  lange  Forhistorie  —  som  Leonardo  selv  kun 
havde  saare  lidet  Begreb  om  —  kan  man  alligevel  have  Føje  til  at  kalde 
ham  dets  egentlige  Opdager.  Ingen  har  opfattet  det  med  en  sjælelig 
Dybde  som  han,  ingen  saaledes  fortolket  dets  Hemmeligheder. 

Han  indfører  det,  hvor  det  aldrig  før  havde  hørt  hjemme,  i  Portrættet 
—  naturligvis  det  ungdommehge  og  kvindelige.  Ligesom  han  i  sine 
historiske  Kompositioner  stærkere  end  sine  Forgængere  fremhæver  det 
øjeblikkelige  Sjæleliv,  saaledes  giver  han  endogsaa  Portrættet  Karak- 
teren af  det  øjebhkkelige,  og  det  netop  ved  Smilet;  thi  det  forhøjede 
sjælelige  Liv,  som  Smilet   meddeler  Aasynet,  er  jo  ifølge  sit  Væsen 

noget  forbigaaende,  noget  bevægeligt  og  uroligt:  der  er  ikke  noget  mere 
modbydelig  falskt  end  et  staaende  Smil.  Hos  Leonardo  har  det  ganske 
sin  sande  og  flygtige  Karakter.  Det  gjorde  ligefrem  Epoke  i  Kunstens, 
ja  man  tør  maaske  tilføje:  i  Sædernes  Historie,  det  oplod  en  skjult  Skat 
af  menneskelig  Fryd  og  Varme ,  som  flere  og  flere  flokkedes  om ,  [som 
naar  der  er  fundet  et  Guldleje.  Det  var  først  og  fremmest  den  lombar- 
diske Skole,  f.  Ex.  Luini  og  fremfor  alle  Correggio,  som  tilegnede  sig 
Fundet,  enhver  benyttede  det  i  sin  Aand*.  Efterhaanden ,  i  det  17de 
og  18de  Aarhundrede,  blev  det,  især  i  den  franske  Kunst,  vulgariseret 
og  trivialiseret  og  forfalsket  i  den  utaaleligste  Grad;  det  blev  til  den 
billigste  Modepynt,  som  tilsidst  intet  Portræt  kunde  undvære.  I  de 
store  Ludvigers  Periode  smile  endog  Konger  og  Ministre,  Generaler  og 
Ærkebisper  alle,  som  om  det  var  unge  Piger,  der  træde  ind  i  en  Balsal. 

Men  i  Leonardos  Kunst  som  i  ingen  andens  har  Smilet  en  virkelig 
mysteriøs  Kostbarhed:  man  føler,  at  han  selv  er  Skattens  Opdager  og 
med  Ærefrygt  aner,  hvad  den  er  værd.  Hvorledes  har  det  egentlig  for- 
holdt sig  med  denne  kloge  Mand,  denne  fordybede  Tænker,  der  tillige 
var  skøn,  stadselig,  underholdende  som  ingen  anden?  I  det,  som  man 
kender  til  hans  Biografi,  findes  der  ikke  Spor  af  Kærlighed  til  nogen 
Kvinde;  og  i  sin  Kunst  fremtræder  han  som  en  henrykt  Elsker,  som 
den,  for  hvem  Kvindesjælen  har  aabnet  sin  Knop  og  for  første  Gang  ud- 
sendt den  søde  Duft  af  sit  Bæger.  Den  smelter  og  smeltes,  tillokker  og 
tillokkes;  men  saa  staar  atter  hint  dybe  og  ejendommelige  Udtryk  af 
Selvbevidsthed  paa  Vagt  om  Helligdommen  og  værner  den  mod  at  blive 
taget  forfængelig,  omgiver  den  med  et  ubeskrivelig  fornemt  »Noli  me 
tangere«. 

Det  var  under  Livet  ved  et  fyrsteligt  Hof,  at  alt  dette  først  gik  op 
for  Leonardo.  Og  det  Hof,  som  Lodovico  il  Moro  holdt  i  Milano 
i  Slutningen  af  det  15de  Aarhundrede,  har  intet  godt  Ry  paa  sig, 
hvad  Dyd  og  Ærbarhed  angaar.  Men  Leonardos  Billeder  af  dets  Person- 
hgheder  giver  det  alligevel  en  Oprejsning:  om  dets  Sæder  end  have 
været  nok  saa  hdt  moralsk  regulerede,  maa  dets  Mennesker  dog  have 
været  uendelig  friskere,  indholdsrigere,  oprindeligere  end  f.  Ex.  det 
Slæng,  der  omgav  Ludvig  den  femtende  i  Versailles.  Det  sete  afhænger 
ingenlunde  alene  af  Øjnene,  der  se;  det  vilde  forudsætte,  at  Kunsten  var 
en  Slags  Hallucination.  Selv  den  genialeste  Kunst  maa  have  reale  Im- 
pulser i  Livet,  der  omgiver  den;  og  den  slette  og  værdiløse  Kunst  trives 
kun  under  slette  Omgivelser.  Naar  Leonardos  Billeder  fremstille  os  de 
kostehgste  Juveler  af  menneskeligt  Væsen,  saa  var  det  ikke  alene,  fordi 
han  var  en  stor  Kunstner,  men  ogsaa,  fordi  Italien  var  fuldt  af  udmær- 
kede, ghmrende  Mennesker.  De  havde  store  Brøst,  betragtede  som 
Samfundsmennesker,  og  Samfundstilstandene  vare  forfærdelige;  men  der 
gik  lang  Tid,  før  Tilstandene  havde  suget  Marven  ud  af  Slægten. 

*  Jeg  henviser  til  mine  Artikler  om  Correggio  [her  i  det  følgende]. 

Leonardo  mente  imidlertid  ikke,  at  Smilet  hørte  nødvendig  med  til 
et  Kvindeportræt;  saa  vilde  det  jo  have  været  noget  rent  konventionelt, 
der  ikke  stod  i  Forhold  til  Individualiteten.  Et  af  hans  Portrætter  af 
Skønhederne  i  Milano,  det  dejlige  Brystbillede  i  Louvre-Galleriet ,  som 
kaldes  la  belle  ferronniére,  smiler  ikke,  men  vender  sit  alvorlige  Blik  fuldt 

og  stort  ud  imod  Beskueren. 
P^^r  '  Men  paa  de  andre  Aasyn  af 

denne  Art,  som  han  har  teg- 
net og  malet,  findes  Smilet, 
forskelligt  for  hver  enkelt 
Kvindes  Personlighed,  men 
som  et  fælles  Vidnesbyrd  om 
Sjælens  glade  Munterhed, 
vel  ogsaa  om  en  vis  Lethed 
i  Omgangstonen,  et  lille  Gran 
af  Ironi,  som  passer  for  et 
Hof:  i  Sammenligning  med 
LeonardosPortrætter  af  kvin- 
delige Skønheder  se  de  ældre 
Kunstneres  allesammen  saa 
underlig  tvære  og  provinsi- 
elle ud. 

Det  ældste  af  Leonardos 
milanesiske  Dameportrætter 
er  vistnok  Profilbilledet  i 
Ambrosiana  i  Milano,  gan- 
ske ungdommeligt,  næsten 
barnhg  muntert*  (Fig.  89). 
Saa  er  der  den  herlige  Rød- 
kridtstegning i  Florents  af 
den  unge  Dame,  som  lægger 
Armene  over  hinanden  foran 
Livet,  idet  hun  bærer  sit 
Hoved  saa  prægtig  paa  den  knejsende  Hals  og  ser  lidt  nedad  under 
de  sænkede  Øjelaag.  Hun  er  ungdomskry  og  overmodig  og  har  inden- 
for sin  høje,  skyfri  Pande  en  ganske  høj  Forestilling  om  sin  egen 
Yndes  Magt;  men  hvor  klinger  ikke  Smilet,  som  kruser  hendes  Læber, 
elskværdigt  og  frydefuldt!  Om  muligt  endnu  bedre  er  Pastelbilledet  i 
Ambrosiana  af  en  ung  Kone,  et  dejligt  Ansigt,  som  vender  lige  fremad. 


Fig.  91.     Leonardo:  Kvindehoved 
Florents. 


Tegning.  Uffizierne. 


*  Det  er  mig  umuligt  her  at  tage  Hensyn  til,  at  Iwan  Lermolieff  (Giovanni  Morelli), 
hvis  grænseløs  vilkaarlige  Skalten  og  Valten  med  de  store  italienske  Maleres  kunstneriske 
Ejendom  jeg  allerede  har  omtalt  tidligere,  ogsaa  har  villet  frakende  Leonardo  dette 
Portræt  (og  endnu  andre).  Jeg  er  desuden  underrettet  om,  at  han  paa  dette  Punkt  vil 
blive  alvorlig  imødegaaet  af  Specialforskere  i  norditaliensk  Malerkunst. 

saaledes  at  Issens  Omrids  med  den  store,  fyldige  Haarvæxt,  der  falder 
opløst  ned  ad  Nakken,  gør  et  ualmindeligt  stolt  og  storladent  Indtryk. 
Hun  smiler  halvt  dulgt  og  sænker  Øjenlaagene,  som  om  hun  pludselig 
havde  følt  sig  ramt  af  et  Blik,  der  forekom  hende  at  indeholde  en  alt- 
for umiskendelig  Tilstaaelse.  Dette  Portræt  forekommer  mig  ogsaa  at 
have  en  særlig  Mærkelighed 
derved,  at  det  mere  end 
noget  andet  knytter  Leonar- 
dos  ideale  Kvindetype,  med 
dens  bløde  Former,  spidst 
tilløbende  Næse  og  smal- 
læbede  Mund,  denne  Type, 
som  fra  Leonardo  overførtes 
paa  hele  den  lombardiske 
Kunst,  til  en  enkelt  virke- 
lig Kvindes  Personlighed. 

De  sænkede  Øj  enlaag 
forekomme  hyppigere  hos 
Leonardo  med  en  for  ham 
højst  karakteristisk  Betyd- 
ning: der  kan  dølge  sig  saa 
megen  uudtalt  Tanke  og  til- 
bageholdt Mening  bag  dem. 
Saaledes  f.  Ex.  paa  Hoved- 
personerne i  »Nadveren« 
(Kristus)  og  paa  Kartonen 
i  London  (Maria,  Fig.  90). 
Særlig  skal  jeg  minde  om 
en  Række  af  tre  Hoveder 
fra  Leonardos  Haand:  alle 
i  fremadbøjet  Stilling  og 
sete  halvt  i  Profil.  Det  ene 
er  en  yderlig,  næsten  pinlig,  gennemført  Kridttegning  i  Florents  med  et  lidt 
søgt  sentimentalt  Smil,  men  utvivlsomt  ægte  (Fig.  91).  Det  andet,  ligeledes 
i  Florents,  er  et  let  Udkast  med  Oliefarve,  graat  i  graat,  af  et  jævnere, 
alvorligere  Udtryk.  Det  sidste  endelig,  i  Galleriet  i  Parma,  meget  gennem- 
ført graat  i  graat  med  Oliefarve,  viser  tydeligst,  at  den  hele  Række  be- 
tegner Tilnærmelser  til  en  eller  anden  Figur  paa  et  kirkeligt  Maleri.  Det 
er  et  af  Leonardos  kostbareste  Udtryk,  en  Sjælens  Honningdraabe,  lutter 
Sjæl.  Øjenlaagene  ere  næsten  sænkede  helt  over  Blikket,  Munden 
smiler  ganske  fint  og  let,  glad  bevæget  og  dog  med  en  vis  uudtalelig 
Vemod. 

Da  Leonardo  under  et  Ophold  i  Florents  i  de  første  Aar  af  det 
16de  Aarhundrede  malede  den  skønne  florentinske  Borgerkone,  Mona 


Fig.  92.    Leonardo:  Mona  Lisa.  Louvre. 


257 


Lisa  (Fig.  92),  sørgede  han,  som  Vasari  fortæller,  for,  at  der  under  Séancen 
uafladelig  var  Musik  og  Sang  eller  lystige  Personer,  som  holdt  Damens 
Sjæl  munter  og  fjernede  det  Præg  af  Kedsomhed  og  Forstemthed,  man 
saa  hyppig  ser  paa  Portrætter.  Ingensteds  føler  man  i  Virkeligheden 
som  ved  dette  Portræt,  hvorledes  Leonardo  gik  ud  paa  at  fjerne  den 
haarde,  kolde  Skal,  som  kan  omgive  Sjælens  Udtryk,  for  at  man  kan 
skue  ind  i  dens  glødende,  rigt  bevægede  Dyb.  Det  hænger  nu  paa  sin 
Æresplads  i  Louvre  i  Nærheden  af  Mesterværker  af  Rafael  og  Tizian, 
Rembrandt  og  van  Eyck;  men  det  er  ikke  overdrevent  at  sige,  at  alle 
de  andre  Hoveder  se  maskeagtige  ud  ved  Siden  af  dette,  som  dog  i  Tidens 
Løb  er  blevet  sortere  og  farveløsere  end  alle  de  andre.  Dets  Udtryk  er 
som  spillende  Flammer  eller  som  strømmende  Vand,  rigt,  ubestemt, 
uendelig  mangfoldigt  som  den  menneskelige  Sjæl  selv.  Umuligt  at  sige, 
hvad  det  udtrykker.  Det  er  i  hvert  Fald  ikke  noget  ethisk  uomtvisteligt  og 
paalideligt,  som  Udtrykket  i  nordiske  Portrætter  f.  Ex.  af  Memling,  Diirer, 
Holbein.  Der  er  Mildhed,  en  vis  musikalsk  klingende  Glæde,  indsmig- 
rende Sødme,  og  atter  denne  ubeskrivelig  fornemme,  distingverede  Hold- 
ning eg  Bevidsthed:  heri  staar  ethvert  Dronningeportræt  tilbage  for  denne 
Borgerkones.  Man  har  tillige  fundet  noget  lumsk  i  hendes  Udtryk,  noget 
»katteagtigt«,  en  »Giftblanderske«,  i  hvert  Fald  noget  uroligt,  farligt, 
hemmelighedsfuldt.  Det  er  et  uudgrundeligt  Dyb  af  alle  den  unge, 
endnu  ikke  i  nogen  enkelt  Retning  fæstnede  Sjæls  Muligheder*. 

Hertil  svarer  ogsaa  det  ejendommelige  ved  Leonardos  maleriske 
Teknik. 

Man  maa  beundre,  siger  Vasari,  hvorledes  Leonardos  Geni,  i  sin 
Stræben  efter  at  give  Genstandene  Runding,  tragtede  efter  at  opfinde 
og  fremstille  en  sort  Farvetinte,  der  var  sortere  end  alt,  hvad  man  hid- 
til havde  kendt,  og  mod  hvilken  Lysene  kunde  staa  mere  lysende  endnu. 
Endelig  lykkedes  det  ham  da  ogsaa  at  finde  hine  fuldkomment  mørke 
Tinter,  i  hvilke  der  slet  intet  Lys  er  mere,  og  som  bedre  egne  sig  til  at 
gengive  Natten  end  endog  det  svageste  Skær  af  Dagslyset.  Men  alt  det 
gjorde  han  for  at  give  Genstandene  Runding  og  den  sidste  Fuldendelse. 

Der  er  noget  i  denne  Leonardos  Søgen  efter  det  sorte,  som  man 
paa  en  beklagelig  Maade  mindes  om,  naar  man  ser  det  gamle,  nu  saa 
sorte  og  farveløse  Portræt  af  Mona  Lisa.  I  sin  idelige  Experimenteren 
med  nye  og  uprøvede  Fremgangsmaader  var  Leonardo  en  uforsigtig 
Tekniker,  og  det  er  gaaet  ud  over  hans  Billeder,  der  have  græmmet  sig 
sorte  derover.  Men  det  er  ogsaa  hans  Søgen  efter  det  sorte,  som  Por- 
trættet skylder  sin  Fortrinlighed.  Det  var  jo  ikke  for  det  sortes  egen 
Skyld,  at  han  gjorde  hine  Experimenter,  det,  som  han  vilde,  var  at  ud- 
vide hele  Toneskalaen  mellem  det  højeste  Lys  og  den  dybe- 

*  Med  Hensyn  til  en  Afhandling  af  en  anden  Forfatter  finder  jeg  det  nødvendigt  at 
hævde,  at  jeg  havde  udtalt  hele  Indholdet  af  ovenstaaende  Betragtning  af  »Mona  Lisa« 
paa  Forelæsninger  inden  1884, 

ste  Skygge,  han  vilde,  for  at  bruge  en  Lignelse  fra  Musiken,  forøge 
Klaveret  til  højre  og  venstre  med  nye  Tangenter.  Det  vilde  han,  som  Va- 
sari  siger,  for  Rundingens  Skyld,  eller  maaske  endnu  nøjagtigere:  for 
de  finere  og  rigere  Overganges  Skyld.  Han  rykkede  Yderpunkterne 
ud  til  Siderne  for  at  have  flere  Mellembestemmelser  at  tage  til.  De  skulde 
tjene  ham  til  at  give  det  fyldigere,  finere  Udtryk  for  Sjælens  Rigdom. 
Det  var  paa  denne  Maade,  han  overvandt  alt,  hvad  der  var  af  stivt  og 
maskeagtigt  i  hans  Forgængeres  og  samtidiges  Formgivning. 

Det  var  aldeles  overvejende  Formen,  som  interesserede  ham.  Han 
modellerede  i  sine  Malerier  Formen  helt  færdig  med  Lys  og  Skygge 
(»Chiaroscuro«,  »graat  i  graat«)  endog  til  den  yderste  Finhed,  før  han 
anbragte  Farven  paa  den.  Farven  blev  altsaa  paa  en  Maade  kun  en 
Kolorering  med  lette,  gennemsigtige  Lasurer,  hvilket  baade  forklarer,  at 
den  har  holdt  sig  saa  daarlig  i  Tidernes  Løb,  og  at  den  aldeles  ikke  er 
benyttet  til  at  karakterisere  det  egentlig  stoflige  ved  Legemet. 

BEMÆRKNINGER  OM  LEONARDO  DA  VINCI. 


(Brudstykke,  c.  1886,  trykt  1898). 

Leonardos  Malerier  har  man  kendt  og  æret  nu  i  henved  4  Aar- 
hundreder:  ikke  alene  har  Kunsthistorien  indskrevet  dem  i  sin  gyldne 
Bog;  men  et  enkelt  af  dem  —  Nadverbilledet  i  Milano  —  er  ved  Af- 
bildninger og  Omtale  blevet  næsten  mere  bekendt  end  noget  andet  Kunst- 
værk paa  Jorden.  Man  har  tillige  bestandig  vidst,  at  Maleren  kun  var 
den  ene  Side  af  denne  store  Mand,  at  han  tillige  har  været  Billedhugger, 
Tænker,  Forfatter,  Virtuos  i  mange  Retninger,  og  at  hans  mangfoldige 
efterladte  Manuskripter  indeholdt  en  Fylde  af  Studier  i  allehaande  Natur- 
granskning, Æsthetik,  Filosofi  osv.  osv.  De  største  og  mest  udsøgte 
offentlige  og  private  Bibliotheker  vare  stolte  af  at  besidde  et  eller  andet 
Haandskrift  af  den  Mand,  som  man  har  kaldt  den  genialeste,  der  nogen- 
sinde har  levet.  Men  desværre  kendte  ingen  ret,  hvad  der  stod  i  dem: 
man  vidste  kun  saa  omtrent,  hvorom  de  handlede,  og  havde  kigget 
noget  i  Indholdet.  Saaledes  spredte  de  ikke  Lys  over,  hvad  Manden 
var,  men  omgav  snarere  hans  Navn  med  en  vis  mystisk  Dunkelhed,  et 
Ry  for  næsten  magisk  Alsidighed,  som  ikke  nøjere  blev  defineret,  men 
var  des  mere  tiltalende  for  Fantasien. 

Hvorfor  har  man  da  ikke  allerede  for  lang  Tid  siden  sat  sig  til  at 
læse  dem?  Ja,  det  er  lettere  sagt  end  gjort.  De  findes  spredte  rundt 
omkring,  ogsaa  i  private  Bibliotheker,  som  ere  vanskelig  tilgængelige. 
Leonardos  Manuskripter  ere  desuden  ikke  Afhandlinger,  der  ligge  ren- 
skrevne til  Trykken,  men  frie  og  løse  Optegnelser  uden  al  systematisk 
Orden,  aff*attede  paa  et  Italiensk,  der  nu  er  gammeldags,  og  med  en 
Bogstavering,  som  ingenlunde  hører  til  de  regelmæssigste,  —  fra  en  Tids- 
alder, der  overhovedet  ikke  havde  nogen  reguleret  Orthografi.  Ydermere 
vanskeliggøres  Læsningen  derved,  at  Leonardo  ikke  som  andre  skikke- 
lige Mennesker  skrev  fra  venstre  til  højre,  men  som  Orientalerne  fra 
højre  til  venstre.  Grunden  til  denne  besynderlige  Afvigelse  fra  det  al- 
mindelige vides  ikke  med  Sikkerhed.  Uden  at  være  paastaaelig  vil  jeg 
tillade  uiig  den  Gisning,  at  han,  der  krævede  det  yderste  i  Retning  af 

Finhed  og  Præcision  i  det  kunstneriske  Arbejde,  har  villet  indføre  en 
Fordeling  af  Arbejdet  mellem  sine  to  Hænder,  saaledes  at  den  højre 
overtog  den  egentlige  kunstneriske  Virksomhed  og  holdtes  fri  for  den 
vanemæssige,  ensformige  Bevægelse,  som  megen  Skriven  medfører,  og 
som  vistnok  ikke  er  tjenhg  for  Kunsten,  —  medens  den  venstre  traadte 
i  Litteraturens  Tjeneste.  Men  hvad  saa  end  Grunden  har  været,  er 
denne  Haandskrift  meget  afskrækkende  for  Læseren  og  kræver  en  gan- 
ske speciel  Øvelse  og  Vane.  Nutidens  Erfaring  skal  have  vist,  at  man 
udretter  meget  mere  ved  at  ofre  nogen  Tid  paa  en  systematisk  Indøvelse 
i  Læsningen  af  denne  Slags  Skrift  end  ved  at  læse  den  i  et  Spejl. 

Men  disse  ydre  Vanskeligheder  lod  sig  overvinde;  at  man  saa  længe 
har  opsat  en  alvorhg  Læsning  af  Manuskripterne,  kan  kun  forklares  af 
indre  og  historiske  Grunde. 

Leonardos  egne  samtidige  havde  tilegnet  sig  og  udbredt  noget  af  hans 
Theori,  særlig  det,  som  handler  om  Malerkunsten,  og  som  har  været 
kendt  siden  det  16de  Aarhundrede  under  Navn  af  Trattato  della  pittura, 
skønt  det  egentlig  fra  Leonardos  Haand  aldrig  synes  at  have  udgjort 
nogen  samlet  Afhandling,  men  kun  en  Mængde  Optegnelser.  Men  for- 
resten maa  det  antages,  at  hans  egen  Tid  ikke  var  tilstrækkelig  i  Stand 
til  at  forstaa  hans  videnskabelige  Aforismer.  Hvorvidt  de  enkeltvis  have 
udøvet  nogen  Indflydelse,  og  da  hvor  megen,  er  det  nu  vistnok  umuligt 
at  sige  noget  om.  I  hvert  Fald  kom  der  snart  en  Tid,  da  de  ikke 
længer  havde  den  Interesse,  som  knytter  sig  til  det  aktuelle,  idet  Viden- 
skaben allerede  ad  andre  Veje  var  kommet  ud  over  hans  Udviklingstrin. 
Heller  ikke  havde  man  før  henimod  Slutningen  af  forrige  Aarhundrede 
den  Slags  tilbageskuende  historisk  Interesse,  som  hører  til,  for  at  man 
skal  fordybe  sig  i  et  overvundet  Stade  af  Videnskabens  fremskridende 
Udvikling.  Men  i  vort  Aarhundrede  have  mange  følt  sig  stærkt  dragne 
mod  den  store  Opgave  at  læse,  udgive  og  tyde  hans  Haandskrifter.  Jeg 
erindrer  fra  min  Ungdom,  hvorledes  en  senere  overmaade  bekendt 
Litteraturhistoriker  og  Kritiker*  følte  sig  fristet  til  at  udføre  denne  Ger- 
ning, til  hvilken  han  ogsaa  vilde  have  medbragt  en  betydelig  Energi  og 
Intelligens,  og  jeg  har  for  nylig  set  en  Udtalelse  af  en  Franskmand,  der 
viser,  at  det  er  gaaet  mange  som  ham. 

Nu  er  det  endelig  gjort.  I  1883  udkom:  The  literary  works  of 
Leonardo  da  Vinci  by  J.  P.  Richter.  Udgiveren,  som  forresten  er  en 
tysk  Lærd,  ingen  Englænder,  giver  her  et  Aftryk  af  de  fleste  af  Kunst- 
nerens egenhændige  Manuskripter. 

Som  historisk  Person,  med  Hensyn  til  sin  Betydning  for  Aandslivets 
Udvikling,  kan  Leonardo  da  Vinci  selv,  maaske  fremfor  nogen  anden 
fra  tidhgere  eller  senere  Tid,  kaldes  alle  Muligheders  Menneske. 
Det  var  hans  Higen  og  Maalet  for  hans  Arbejde  at  rykke  Mulighedernes 
Grænsepæle  længere  frem,  at  udvide  Menneskets  Evne  og  Magt  i  alle 

*  G.  Brandes. 

Retninger.  Dertil  gav  hans  Tidsalder,  frejdig  emanciperet  fra  Middel- 
alderens lyssky  Ængstelighed,  som  den  netop  var,  ham  den  stærkeste 
Spore  og  det  højeste  Mod.  Og  tillige  var  Tiden  endnu  ikke  naaet  saa 
vidt,  at  Arbejdet  paa  Kulturens  —  Billedkunstens,  Arkitekturens,  Musikens, 
alskens  Kulturvidenskabers  og  tekniske  Kunstners  —  Omraade  havde 
forgrenet  sig  i  Fag,  som  hvert  for  sig  kunde  kræve  en  Mands  hele 
Kraft.  Nu  til  Dags  er  ethvert  virkeligt  Arbejde  i  Kulturens  Tjeneste  et 
Fagarbejde:  hvis  en  Mand  har  Evner,  som  ikke  kunne  komme  hans 
Fag  til  Gode,  saa  fortabe  de  sig  i  Dilettantisme  og  Fantasteri.  Fag- 
arbejdet  selv  er  en  Indskrænkning,  en  ensidig  Udvikling  af  Evnerne, 
der  vel  kan  medføre  sin  Lyst,  forsaavidt  Evnerne  netop  passe  for  Faget, 
men  altid  mere  eller  mindre  vil  føles  som  en  Trældom.  Livet  er  i  vore 
Tider  indrettet  saaledes,  at  der  fra  et  vist  Punkt  i  Menneskets  Liv  er  Straf 
for  ikke  at  være  ensidig,  medens  der  før  dette  Vendepunkt  i  Livet  kræves, 
at  man  skal  være  alsidig:  derpaa  er  Nutidens  Undervisning  grundet. 

Og  vist  er  det,  at  Alsidigheden  er  noget  ungdommeligt  saavel  i  det 
enkelte  Menneskes  Liv  som  i  hele  Slægtens.  Leonardo  staar  i  Men- 
neskeslægtens Udviklingshistorie  netop  paa  Højdepunktet  af  dette  ung- 
dommelige Aldersstade.  Han  indbefatter  i  sig  ligesom  i  en  glødende 
Kærne  hele  Grundkraften  i  den  moderne  Kultur:  vi  se  den  i  hans  Ar- 
bejde blive  til  ifølge  en  indre  personlig  Tilskyndelse,  en  Udvidekraft  i 
alle  Retninger,  en  Trang  til  at  gøre  Menneskets  Magt  gældende  over 
Omverdenen.  Derfor  er  for  ham  i  en  ganske  enestaaende  Grad  Arbejdet 
en  Lyst  og  Lysten  et  Arbejde.  Han  beundres  allerede  af  Samtiden  og 
den  nærmeste  Eftertid  for  sin  mageløse  Udholdenhed,  Flid  og  Taalmodig- 
hed  i  Arbejdet;  men  denne  Taalmodighed  er  ikke  slavisk  eller  haand- 
værksagtig:  den  gennemglimtes  paa  ethvert  Punkt  af  den  inderlige  per- 
sonlige Lyst  ved  Sagen.  Og  besynderlig  nok  førte  jo  hans  Taalmodig- 
hed saa  sjælden  til  færdige  Resultater;  hans  fleste  Arbejder  forblev 
ufuldendte;  der  var  uden  Tvivl  en  vis  Utilbøjelighed  hos  ham  til  at 
fastslaa  et  Resultat.  Vasari  anvender  træffende  paa  ham  Petrarcas  Ord: 
Du  kender  mit  Væsen,  min  brændende  Længsel  efter  Kundskab,  som  er 
saa  stor,  at  selve  Arbejdet  forsinkes  derved. 

Leonardo  var  en  overordentlig  skarp  og  flittig  Iagttager  af  Virkelig- 
heden; men  han  hørte  allermindst  til  dem,  som  tage  til  Takke  med  det 
første  det  bedste,  de  møde  paa  Gaden.  Flere  af  hans  nærmeste  For- 
gængere i  den  florentinske  Kunst,  ikke  mindst  hans  Lærer  Verrocchio, 
havde  havt  noget  hverdagsagtigt,  borgerligt,  endog  spidsborgerligt  i  deres 
Opfattelse  af  Menneskene;  i  Modsætning  til  dem  gør  Leonardo  et  meget 
interessantere  Udvalg  af  de  Mennesker,  han  studerer  og  skildrer.  Han 
yndede  det  sjældne,  det  kuriøse,  de  højeste  Potenser  i  alle  Retninger. 
Han  var  i  aandelig  Forstand  en  Verdensomsejler;  han  havde  en  Trang 
til  at  lære  det  menneskelige  Væsens  yderstHggende  Muligheder  at  kende 
for  at  forstaa  selve  Væsenet. 

Al  Menneskets  Lyst  og  Smerte,  siger  han,  beror  paa  Viden  og  Ikke- 
Viden,  Villen  og  Ikke-Villen,  Kunnen  og  Ikke-Kunnen.  I  sin  umættelige 
Higen  havde  han  sikkert  oplevet  Skuffelse  og  Fejlgreb,  rendt  Panden 
imod  det  umuhges  Væg  eller  villet  Ting,  som,  selv  om  han  havde  op- 
naaet  dem,  havde  bragt  ham  Fortrydelse.  Men  han  havde  da  lært  den 
ene  sikre  Vej  til  at  gøre  virkelige  Fremskridt  i  Evne,  indvundet  den 
Overbevisning,  at  en  uryggelig  Nødvendighed  er  Naturens  Lov  og  Moderen 
til  Opfindelser,  at  intet  andet  end  Erfaring  og  Forsøg  giver  virkelig 
Kundskab,  at  det  ikke  er  Erfaringen,  som  fejler,  men  kun  vore  egne 
tomme  og  taabelige  Ønsker,  som  henrive  os  til  at  love  os  Ting  af  Er- 
faringen, som  ikke  staa  i  dens  Magt,  og  at  VilUen  derfor  skal  gaa  den 
gode  og  rette  Vej  i  sin  Stræben  efter  Evne,  efter  større  Muligheder 

Men  den  Resignation,  som  Livet  lærte  ham,  kuede  ingenlunde  hans 
altid  ungdommelige  Udvidelsestrang  og  Lyst  til  at  bade  sig  i  alle  Mulig- 
heder. Man  kan  se  det  ikke  alene  af  hans  Arbejde,  men  ogsaa  af  hans 
Spøg,  af  hine  Narrestreger  (pazzie),  som  gjorde  den  beundrede  og  geniale 
Mand  til  en  saa  fortræffelig  Underholdnings-  og  Selskabsbroder.  Som 
aldrende  Mand  morer  han  sig  under  sit  Ophold  i  Rom  med  at  præparere 
Blærer  og  Tarme  saa  fint,  at  man  kunde  holde  dem  som  en  lille  Pakke 
i  Haanden;  ved  skjulte  Blæsebælge  i  den  anden  Stue  begynde  de  saa 
at  udvide  sig  og  pustes  efterhaanden  saaledes  op  og  fylde  Stuen,  at  de 
tilstedeværende  maatte  flygte  hen  i  en  Krog;  idet  Blærerne  i  Begyndel- 
sen kun  optog  ringe  Plads,  men  senere  udvidede  sig  saa  meget,  sammen- 
lignede Leonardo  dem  aandrigt  med  Geniet  (virtii).  Det  er  altsaa  netop 
Billedet  paa  Menneskeaandens  Udvidekraft.  Baade  som  yngre  og  som 
ældre  sætter  han  gerne  Folk  i  Skræk  ved  —  i  et  Maleri  eller  i  Virkelig- 
heden —  at  lave  sælsomme  Uhyrer  sammen  af  forskellige  Bestanddele, 
udstyre  Øgler  med  Vinger  og  Horn  og  desl.  Det  er  en  Skabertrang,  i 
hvilken  der  ligger  noget  af  den  Trang  til  at  frembringe  det  med  alle 
Organer  og  Muligheder  udrustede  Væsen,  som  Mefistofeles  i  Goethes 

*  Sammenlign  hans  bekendte,  af  Lomazzo  opbevarede  Sonnet:  Chi  non  puo  quel 
che  vuol,  quel  che  puo  voglia  osv.  (»Den,  som  ikke  kan,  hvad  han  vil,  han  maa  se  til 
at  ville,  hvad  han  kan;  thi  det  er  Daarskab  at  ville  det  umulige.  Den  vise  Mand  er 
den,  som  holder  sin  Villie  borte  fra  det,  han  ikke  kan.  Al  menneskelig  Fryd  og  Smerte 
beror  paa  Viden  og  Ikke- Viden,  Villen  og  Ikke-Villen,  Kunnen  og  Ikke-Kunnen.  Og  den 
eneste,  der  virkelig  kan,  er  den,  der  i  Følelsen  af,  hvad  han  bør,  ikke  forsøger  paa  at 
drage  Fornuften  ud  over  dens  Tærskel.  Ej  heller  skal  et  Menneske  altid  ville  det,  han 
kan.  Tidt  synes  noget  sødt,  der  dog  vender  sig  om  til  besk,  og  næppe  har  jeg  faaet, 
hvad  jeg  vilde,  før  jeg  maatte  begræde  min  egen  Villie.  Og  derfor,  kære  Læser  af  disse 
Linier!  hvis  du  vil  være  god  mod  dig  selv,  saa  lad  din  Villie  altid  gaa  ud  paa  at  kunne 
det,  som  du  bør!«)  —  Jævnfør  hermed  de  mærkelige  Udtalelser,  som  endnu  foreligge  i 
hans  Manuskripter;  Richter  I.,  10 — 13  (om  den  simple  og  store  Erfaring,  som  er  den 
sande  Læremester),  II,  1149  (Erfaring,  Nødvendighed,  Fornuft),  1150  (Visdommen  er  en 
Datter  af  Erfaringen),  1151  (om  Naturens  endnu  skjulte,  i  Erfaringen  ikke  optagne  Aar- 
sager),  1153  (Erfaringens  Ufejlbarlighed),  1180  (Menneskenes  største  Skuffelse  ligger  i 
deres  egne  Meninger)  osv. 

»Faust«  kalder  Hr.  Mikrokosmus  (»des  Lowen  Muth,  des  Hirsches 
Schnelligheit,  des  Italiåners  feurig  Blut,  des  Nordens  Daurbarkeit«  osv.). 

Det  er  atter  Tanken  om  de  menneskelige  Muligheder,  som  kommer 
frem  i  den  omtalte  Sonnet  af  Leonardo,  det  eneste  bevarede  Digt  af 
ham,  der  i  sin  Tid  havde  stort  Ry  som  Improvisator.  Men  i  denne 
Sonnet,  kunstig  drejet  i  Formen  som  et  eneste  Ordspil,  føler  man,  at 
Leonardo,  der  formodentlig  har  digtet  den  i  sine  ældre  Aar,  har  gjort 
meget  alvorlige  Erfaringer  om  Grænserne  for,  livad  man  kan,  at  Livet 
har  paabudt  ham  Resignation  og  at  han  nu  betragter  den  evige  Kamp 
for  at  udvide  Mulighederne  fra  et  overlegent  Stade  .  .  . 


STUDIER  OVER  MICHELANGELO  (1875). 


I. 

I  Louvres  Museum  findes  to  berømte  Marmorstatuer  af  Michelangelo, 
de  saal^aldte  »Fanger«  (prisonniers). 

Den  ene  af  disse  Skikkelser  (Fig.  93)  er  en  Yngling  med  glat  Ansigt 
og  fyldig  bølgende  Haar.  Hans  Legemsformer  ere  maaske  ikke  gennem- 
førte med  fuldkommen  Konsekvens :  Benene  ere  temmelig  slanke,  fine  og 
flydende  i  Formen;  i  Kroppen  synes  Muskulaturen  lidt  kraftigere  ud- 
viklet; i  Skuldre  og  Arme  spiller  den  indre  Organisme  endog  saa  energisk 
og  livfuldt  paa  Overfladen,  som  om  det  var  en  ungdommelig  Herkules. 
Men  det  ungdommelige  er  i  hvert  Fald  Skikkelsens  fremherskende 
Træk;  ogsaa  det  ubevidst  drømmende,  stemningsfulde  Sjæleliv,  som  ud- 
taler sig  i  Stillingen  og  Holdningen,  passer  alene  for  den  unge  Alder. 
Denne  Figurs  ejendommelige  Poesi  og  Skønhed  gør  sikkert  et  stærkt 
Indtryk  paa  enhver  Betragter,  men  den  er  af  en  saa  flydende,  bølgende^ 
ubestemt  Natur,  at  det  er  saare  vanskeligt  at  fastholde  den  med  Ord^ 
tilmed  da  Motivet  er  saa  frit  behandlet,  at  det  slet  ikke  svarer  til  noget, 
man  kender  af  Erfaring  fra  det  virkelige  Liv*.  Man  er  fristet  til  at  sige: 
han  staar  og  sover.  Hans  Øjne  ere  lukkede,  urolige  Drømme  svæve  om 
Panden  og  Ansigtstrækkene;  intet  Indtryk  udvendig  fra,  kun  det  indre 
Følelsesliv  bevæger  Skikkelsen.  Brystet,  som  er  omgivet  af  et  stramt 
Baand,  hæver  sig  som  til  et  Suk,  han  strækker  sig  som  en,  der  hviler 
paa  sit  Leje  og  hvis  Drømme  ere  saa  stærke,  at  han  er  ved  at  vaagne. 
Den  venstre  Arm  er  strakt  lige  i  Vejret,  men  Underarmen  bøjer  sig  til- 
bage, og  Haanden  hviler  paa  Hovedet:  derinde  tumle  jo  Drømmebillederne 
sig.  Den  højre  Haand  hviler  let  paa  det  sukkende  Bryst:  derinde  strømme 
jo  de  skjulte  Kilder  til  den  Følelse,  den  Smerte,  som  kalder  Drømmene 
til  Live.  Det  ubevidste  Følelsesliv  faar  et  forunderlig  veltalende  Udtryk 
i  det  bløde  Sving  af  Figurens  Midtlinie  og  i  den  Maade,  hvorpaa  han 
staar  paa  sine  Ben;  nu  hviler  han  paa  den  højre  Fod  og  sætter  den 
venstre  løs  og  ledig  tilbage  paa  en  lille  Forhøjning  i  Grundfladen ;  men 
man  føler,  hvorledes  han  hvert  Øjeblik  kan  skifte  sin  Stilling,  der  er 

*  Om  H.  Grimms  Opfattelse  af  Figuren  længere  fremme. 


265 


saa  forskellig  som  muligt  fra 
alt,  hvad  man  kan  kalde 
fast,  bevidst  og  villet. 

Den  anden  Fange  (Fig.  94) 
er  lidt  ældre  og  afgjort  man- 
digere af  Udtryk  og  Form. 
Medens  Plastiken  ellers  helst 
vælger  sine  Typer  blandt  en 
forædlet  Menneskerace,  se  vi 
her  en  raa  og  ru  Natur,  som 
minder  om  Arbejdsmanden 
eller  Galej  slaven.  Han  er 
før  og  robust.  Hovedet  stort. 
Kroppen  stor  og  undersæt- 
sig. Huden  er  stærk  og  sejg, 
og  da  Skikkelsen  tillige  har 
lidt  Anlæg  til  Fedme,  faa  saa- 
danne  Partier  som  f.  Ex.  det 
højre,  bøjede  Fodled,  i  hvilke 
man  ellers  skulde  vente  et 
fint,  klart  og  skarpt  Form- 
spil, et  ejendommeligt  Præg 
af  noget  uædelt  og  materielt, 
idet  det  svære  Stof  folder  sig 
sammen  ved  Bøjningen.  Hans 
Arme  ere  bagbundne,  og 
Baandene  ere  snørede  saa- 
ledes  om  Bryst  og  Overarm, 
at  de  klemme  Kødet  ind, 
hvorved  Former  og  Linier 
komme  ud  af  deres  naturlige, 
organiske  Gang,  blive  urolige 
—  hæslige,  om  man  vil  — , 
medens  paa  den  anden  Side 
Gengivelsen  af  Legemets  Stof- 
fer faar  et  højst  illuderende 
Liv.  Ingen  Søvn  eller  Drøm 
mildner  denne  Fanges  Følelse 
af  sin  Stilling;  han  strider 
mod  sine  Baand,  kaster  og 
vender  sig  hæftig  og  utaal- 
modig  i  dem,  selv  om  de 
smerte  ham  des  mere.  Ved 
denne  urolige  Bevægelse  kom- 


mer  Formen  til  at  spille 
med  den  livfuldeste  Mang- 
foldighed i  den  kraftige, 
tilbagevredne  Skulder ;  man 
mærker  nok,  at  Kunstne- 
ren med  særlig  Interesse 
har  syslet  med  dette  Parti. 
Om  der  nu  end  i  denne 
Skikkelse  er  noget,  som 
kan  støde  en  finere  Skøn- 
hedssans   fra    sig,  noget 

uharmonisk  —  næsten 
plumpt,  maa  dog  enhver 
Betragter  blive  greben  af 
dens  dybt  følte  Udtryk  af 
trodsig  Frihedslængsel. 
Hovedet,  som  kun  er  skiz- 
zeret,  minder  lidt  om  de 
Barbarkarakterer,  som  ken- 
des fra  den  antike  Kunst. 
Det  lange,  tykke  Haar  er 
strøget  tilbage  fra  det  brede 
Ansigt.  Halsen  drejer  sig 
kraftig ,  Ansigtet  vender 
opad;  Blikket  søger  op 
imod  den  frie  Luft  med 
en  mørk,  men  rørende 
Anklage  mod  den  Magt, 
der  ikke  vil  unde  ham 
den  søde  Friheds  Aande- 
drag.  Man  kommer  til- 
sidst  til  at  elske  denne 
Barbar  og  faar  en  dyb 
Medfølelse  med  ham. 

Begge  Figurerne  ere  ufuld- 
endte; de  ere  ikke  helt 
krøbne  ud  af  Blokken.  De 
ganske  raat  bearbejdede 
Stykker  af  Marmoret,  som 
man  ser  i  Forbindelse  med 
deres  nederste  Partier,  har 
det  aabenbart  været  Kunst- 
nerens Hensigt  —  eller  dog 
hans  Ønske  —  at  hugge 


bort.  Men  den  først  beskrevne  Figur  har  han  ikke  engang  kunnet 
befri  fra  det  overflødige  Stof  uden  Fare  for,  at  Marmoret  i  selve  Figuren 
skulde  briste;  han  har  desuden  arbejdet  sig  for  langt  ned  i  Plinthen.  Den 
anden  Figur  har  ikke  faaet  tilstrækkelig  Plads  i  Marmorblokken  til  sin 
højre  Arm;  denne  Statue  er  i  det  hele  den  mindst  færdige.  Forøvrigt 
finder  jo  et  saadant  Forhold  Sted  ved  de  fleste  af  Michelangelos  Marmor- 
værker, de  frembyde  i  højere  eller  ringere  Grad  Billedet  af  en  Kamp 
mellem  Kunstneren  og  Stoffet.  Man  ser  den  organiske  Form  ligesom 
løsne  sig  ud  af  det  raa  Materiale,  befriet  af  Kunstnerhaanden ,  i  nogle 
Partier  fuldendt  i  den  højeste  Grad,  saa  at  Marmorets  blanke  Overflade 
lyser  af  Kunstnerens  Intelligens  og  Villie,  medens  andre  Partier  kun  staa 
skizzerede.  Af  de  to  »Fanger«  hører  den  ungdommeligste  dog  i  det 
hele  til  de  mest  færdige  og  fuldendte  af  Michelangelos  Statuer. 

Vi  se  i  de  to  »Fanger«  i  Louvre  Rester  af  et  af  Michelangelos  største 
kunstneriske  Foretagender,  Gravmælet  over  Pave  Julius  II,  som 
han  begyndte  at  arbejde  paa  kort  efter  Pavens  Tronbestigelse  (1503). 
Den  oprindelige  Plan  var  i  Sandhed  gigantisk.  Efterhaanden  reduceredes 
den  dog  mere  og  mere,  og  efter  40  lange  Aars  Forløb,  i  hvilke  Fore- 
tagendet havde  forvoldt  Kunstneren  alskens  bitre  Sorger,  tilendebragtes 
Monumentet  endelig  som  den  Vægdekoration  med  den  prægtige  Moses- 
figur som  Midtpunkt,  der  ses  i  Kirken  S.  Pietro  in  vincoli;  endnu  et  af 
Roms  mest  storladne  Pavemonumenter,  skønt  kun  fattigt  og  ringe  imod 
det,  som  det  havde  været  bestemt  til.  Den  oprindelige  Plan  til  Monu- 
mentet, den  Plan,  der  atter  gav  Stødet  til  Opførelsen  af  den  nye  Peters- 
kirke, som  blev  af  en  saa  skæbnesvanger  Betydning  for  Katholicismen 
og  Pavemagten,  kende  vi  dels  af  Beskrivelser  af  Michelangelos  samtidige 
Biografer,  Ascanio  Condivi  og  Giorgio  Vasari,  dels  af  en  kostbar 
egenhændig  Haandtegning  af  Michelangelo,  som  nu  findes  i  den  store 
florentinske  Samling  (Fig.  95).  Denne  Tegning  stemmer  i  sine  Hovedtræk 
saa  godt  med  Biografernes  Beskrivelser,  at  man  har  Sikkerhed  for,  at 
den  virkelig  viser  os  et  Udkast  til  Monumentet;  dog  har  dette  Projekt 
vistnok  ikke  været  det  eneste,  som  Michelangelo  har  gjort,  idet  han  har 
overtaget  Opgaven.  Vor  Hensigt  er  det  ikke  her  at  beskrive  Planen  lige- 
lig i  dens  Helhed;  men  kun  at  fremdrage  det,  som  tjener  til  Forstaaelse 
af  de  to  »Fanger«  i  Louvre,  og  den  Anordning,  hvortil  de  hørte. 

Monumentet  var  fra  først  af  bestemt  til  at  være  firsidet  og  fritstaa- 
ende,  storladent  baade  ved  sine  Forhold  og  ved  sin  rige  Udsmykning 
med  plastiske  Arbejder.  Det  skulde  hæve  sig  terrasseformet  i  to  Afsæt. 
Oven  paa  det  øverste  skulde  to  Figurer  (ifølge  Condivi:  to  Engle; 
ifølge  Vasari:  Himmel  og  Jord)  bære  den  døde  Kirkefyrstes  Baare,  paa 
hvilken  hans  Statue  da  uden  Tvivl  skulde  ses  i  hvilende  Stilling,  medens 
hans  Legeme  skulde  hvile  i  Sarkofagen  i  det  aabne  Rum  i  Monumentets 
Indre.  Ovenpaa  Hjørnerne  af  det  nederste  Afsæt  skulde  mægtige,  tronende 
Figurer  have  Plads  (Moses,  Paulus  og  de  kirkelige  Allegorier  af  det 

praktiske  og  det  kontemplative  Liv).  Statuerne  i  Louvre  have  været  be- 
stemte til  at  smykke  Sidefladerne  af  det  nederste  Afsæt,  som  derfor  især 
interessere  os  her.  Haandtegningen,  som  fremstiller  den  ene  af  Monu- 
mentets smallere  Sider,  viser  den  smykket  med  halvrundt  fordybede 
Nicher;  i  hver  af  dem  er  der  anbragt  en  Gruppe:  en  vinget  Viktoriafigur *^ 


t^-__    M 

Fig.  95.    Michelangelo:  Udkast  til  Julius  Ils  Monument. 

som  staar  over  en  paa  Jorden  liggende  Mand,  medens  hun  med  en  af 
sine  Arme  eller  dem  begge  peger  opad.  Paa  hver  Side  af  Nicherne  har 
Monumentets  lodrette  Flade  en  fremspringende  Pilaster,  som  forneden 
har  en  saakaldt  attisk  Basis  af  sædvanlig  Form.  Foroven  gaar  Pilastren 
ikke  op  i  noget  Kapitæl,  som  hører  til  de  sædvanlige  arkitektoniske 
Ordener,  men  (som  en  antik  »Herme«  eller  »Terminus«)  i  en  Overkrop 
og  et    Hoved   af   en   menneskehg   Skikkelse   med  afstumpede  Arme; 

*  Det  er  højst  ualmindeligt,  skønt  ikke  ganske  enestaaende,  i  Michelangelos  Kunst 
at  finde  vingede  Menneskefigurer.  Han  havde  saa  liden  Respekt  for  de  overleverede 
Kunstformer  og  saa  megen  Interesse  for  det  menneskelige  Legemes  naturlige  Organisme, 
at  han  fjernede  Vingerne,  hvor  man  ellers  altid  havde  været  vant  til  dem,  f.  Ex.  i 
Englefigurer. 

Skuldrene  og  Brystet  ere  dækkede  af  et  Klædebon.  Dette  Stykke  Men- 
neskefigur har  aabenbart  været  bestemt  til  at  udføres  som  temmelig  lavt 
Relief.  Foran  enhver  saadan  Pilaster  staar  paa  en  fra  Monumentets 
Fodstykke  fremspringende  Sokkel  en  nøgen  mandlig  Figur,  udført  som 
fri  og  rund  Statue,  men  med  bundne  Arme  og  altsaa  fremstillet  som 
Fange.  Det  er  til  denne  Række  af  Figurer,  at  Statuerne  i  Louvre 
have  hørt. 

Om  den  indre  Betydning  af  den  hele  Anordning,  ogsaa  af  »Fan- 
gernes« Figurer,  give  Biograferne  Efterretninger,  som  naturligvis  ere  af 
største  Vigtighed  for  Kunsthistorien,  men  som  hidtil  ved  en  mangelfuld 
Benyttelse  af  Kilderne  have  ledet  til  en  fejlagtig  Opfattelse  endog  af 
Figurernes  rent  plastiske  Væsen.  Det  viser  sig  her,  hvad  der  vistnok 
ogsaa  gælder  i  mange  andre  Tilfælde,  at  man  ikke  bør  overse,  hvad 
Vasari  meddeler  i  den  første  Udgave  (1550)  af  sit  store  biografiske 
Værk,  saa  ufuldkommen  som  denne  Udgave  end  er,  især  med  Hensyn 
til  Michelangelos  Biografi. 

Efter  at  Vasari  har  meddelt,  hvorledes  Pave  Julius  og  Michelangelo  i 
Forening  havde  aftalt  at  tilvejebringe  et  Værk  til  Minde  om  Paven  og  til 
Vidnesbyrd  om  Michelangelos  Geni  (virtå),  >et  Værk,  som  i  Skønhed, 
Stolthed  [superhia]  og  Opfindelse  skulde  overgaa  ethvert  antikt  Kejser- 
gravmæle«; efter  at  han  dernæst  har  omtalt  en  af  Michelangelo  udført 
Model,  fortsætter  han  saaledes:  »Imidlertid  begyndte  han  at  udføre  nogle 
nøgne  Viktoria  figurer  (szc),  som  have  Fanger  under  sig,  og  en 
utallig  Mængde  Provinser  bundne  til  Marmor-Termini,  der 
tjente  dem  til  Støtte;  og  en  Del  af  dem  skizzerede  han,  idet  han  frem- 
stillede Fangerne  i  forskellige  Stillinger,  bundne  til  hine;  af  dem  findes 
der  endnu  i  hans  Hus  i  Rom  fire  Fanger  saa  godt  som  fuldførte«  *. 

C  ond  i  vi,  som  udgav  sin  Levnedsbeskrivelse  tre  Aar  efter  Vasari, 
omtaler  den  samme  Sag  saaledes:  »Rundt  omkring  paa  det  ydre  var  der 
Nicher,  i  hvilke  Statuer  havde  Plads,  og  i  Mellemrummene  mellem 
Nicherne  Termini,  til  hvilke  der  paa  fremspringende  Fodstykker 
(Terninger),  som  hævede  sig  over  Jorden,  var  bundet  andre  Statuer 
som  Fanger,  der  forestillede  de  frie  Kunster,  og  ligeledes  Maler- 
kunst, Billedhuggerkunst  og  Bygningskunst,  enhver  med  sine  Kendetegn, 
saa  at  den  lettelig  kunde  kendes  som  det,  den  var;  idet  han  ved  disse 
Statuer  gav  til  Kende,  at  tilligemed  Pave  Julius  vare  alle  Dyder  (o:  aande- 
lige  Fortrin)  Dødens  Fanger,  saasom  de  aldrig  mere  kunde  finde  nogen, 
af  hvem  de  kunde  blive  saaledes  yndede  og  opelskede  som  af  ham«. 

Det  er  noksom  bekendt,  hvor  stærkt  Vasari  i  den  anden  og  fuld- 
stændig omarbejdede  Udgave  af  sit  Værk  (1568)  har  benyttet  sig  af 
Condivis  Biografi.   Hans  Ord  lyde  her  saaledes**:  »Rundt  omkring  paa 

*  La  terza  e  iiltima  parte  delle  vite  degli  architettori,  pittori  e  sciiltori  di  Giorgio 
Vasari  Aretino,  In  Firenze  MDL,  S.  960. 

*"  Giorgio  Vasari,  Le  vite  etc.  vol.  XII,  Firenze  (le  Monnier),  1853,  S.  181. 

det  ydre  havde  Monumentet  en  Række  Nicher,  i  hvis  Mellemrum  der 
var  anbragt  Termini  med  Klædebon  paa  Overkroppen,  hvilke 
med  deres  Hoveder  bare  den  første  Gesims,  og  enhver  Terminus 
havde  en  nøgen  Fange  bunden  til  sig  i  en  sælsom  og  besynderlig 
Stilling,  idet  Fangen  hvilede  med  Fødderne  paa  et  Fremspring  paa 
Monumentets  Fodstykke.  Disse  Fanger  vare  alle  de  Provinser, 
som  denne  Pave  havde  underkastet  sig  og  bragt  til  Lydighed 
imod  den  apostoliske  Kirke,  og  forskellige  andre  Statuer,  der 
ligeledes  vare  bundne,  vare  alle  Dyderne  og  de  sindrige 
Kunster,  der  viste  sig  som  Døden  underkastede,  ikke  mindre  end  den 
Pave  var  det,  der  satte  dem  i  en  saa  ærefuld  Virksomhed«. 

Denne  Vasaris  sidste  Beretning,  ifølge  hvilken  nogle  af  Fangerne 
skulde  forestille  Provinser,  andre  de  frie  Kunster,  slaar  man  sig  i  vore 
Dage  for  det  meste  til  Ro  med,  idet  man  egentlig  opgiver  Forstaaelsen. 
Rigtignok  henkaster  H.  Grimm*  —  uden  mindste  Motivering  —  føl- 
gende Forklaring:  »Statuerne  i  Nicherne  ere  Sejrsguddomme  med 
de  overvundne  Stæder  under  deres  Fødder,  de  nøgne  Ynglinge  betyde 
Kunster  og  Videnskaber,  som  udaande  deres  Liv  tilligemed  Paven«.  Men 
det  har  ingensomhelst  Hjemmel  at  fordele  Rollerne  paa  denne  Maade. 
Saavel  hos  Vasari  (se  første  Udgave)  som  hos  Condivi  gæJde  de  frem- 
satte Fortolkninger  udtrykkelig  de  til  Termini  bundne  Figurer,  og  intet 
andet.  Grimm  har  ikke  lagt  Mærke  til,  hvorledes  den  dobbelte  Forkla- 
ring i  Vasaris  anden  Udgave  er  bleven  til,  hvilket  dog  er  ganske  klart. 
Vasari  har  optaget  Condivis  Angivelse,  at  Fangerne  vare  Allegorier  af 
de  frie  Kunster,  og  har  slaaet  den  sammen  med  sin  egen  tidligere,  at 
de  vare  »Provinser«.  Denne  Anstødssten  for  en  rigtig  Forstaaelse  bør 
uden  videre  fjernes.  Det  skulde  da  ogsaa  være  altfor  besynderligt,  om 
saa  ganske  forskellige  Forestillinger  som  undertvungne  Provinser  og 
humane  Kunster  paa  et  og  samme  Værk  skulde  være  fremstillede  paa 
en  og  samme  Maade.  Tilbage  staa  da  to  forskellige  Forklaringer,  ikke 
som  et  Baade-Og,  men  som  et  Enten-Eller.  Hvem  har  nu  Ret:  Vasari 
med  sine  »Provincie«,  eller  Condivi  med  sine  »frie  Kunster«? 

Hvad  er  Meningen  her  med  »Provinser«  ?  I  sin  første  Udgave  bruger 
Vasari  Udtrykket:  >nnfinite  provincie  legate«  næsten  som  en  terminus  tech- 
nicus  uden  videre  Forklaring  om,  at  det  skulde  være  saadanne  Provinser, 
som  Paven  havde  underkastet  sig;  denne  Tilføjelse  findes  først  i  anden 
Udgave.  Den  tilføjede  Forklaring  synes  paa  den  ene  Side  rimelig  nok; 
•  thi  hvilke  andre  Provinser  skulde  der  vel  kunne  tænkes  paa?  Og  paa 
den  anden  Side  faar  den  dog  Læserne  til  at  studse.  Hvad  vilde  vi 
f.  Ex.  i  vore  Dage  sige,  hvis  vi  saa  et  Monument,  oprejst  til  Ære  for 
Kejser  Wilhelms  Fs  Regering,  smykket  med  allegoriske  Figurer  af  Sles- 
vig, Holsten,  Hannover,  Elsass,  Lothringen  osv.,  fremstillede  som  lænkede 
Slaver,  der  sukkede  efter  deres  Frihed?  Vi  vilde  finde  Tanken  fuldstændig 

*  Leben  Michelangelos,  Hannover  1868,  I,  236. 

uværdig  for  vor  Tid  og  dens  Humanitetsbegreb ;  vi  vilde  med  Kummer 
spørge  os  selv,  om  Menneskeslægten  da  ikke  var  skredet  fremad  siden 
Oldtidens  Despotiers  Dage;  vi  vilde  mene,  at  Kunstneren  havde  lovprist 
sin  Hersker  paa  en  ubegribelig  taktløs  Maade.  Nu  kunne  vi  vel  ikke 
uden  videre  overføre  vor  Tids  Tænkemaade  paa  Pave  Julius  II's;  men 
vi  kunne  dog  heller  ikke  glemme,  at  Paven  baade  var  Italiener  og 
Kirkefyrste,  at  han  maatte  betragte  de  Stæder  og  Folk,  han  undertvang 
(Perugia,  Bologna,  Mirandula  osv.),  som  sine  Landsmænd  og  som  Kirkens 
vildfarne  Børn*.  Lad  end  det  Hykleri,  som  bringer  en  Erobrer  til  at 
betragte  sine  Erobringer  som  højere  Velgerninger  mod  de  undertvungne 
Folk,  være  en  væsentlig  moderne  Opfindelse,  saa  er  der  dog  derfra  et 
stort  Spring  til  det  despotiske  »væ  victis«,  til  en  raa  Hoveren  over  de  under- 
kuede, som  kan  finde  Behag  i  at  se  dem  fremstillede  i  Lænker  til 
Triumfatorens  Ære.  En  saadan  Fremstillingsmaade  vilde  stride  altfor 
ligefrem  mod  selve  Pavedømmets  Grundtanke.  Den  maa  desuden  her 
vække  saa  meget  større  Forundring,  som  Paven,  dengang  Michelangelo 
projekterede  Monumentet,  endnu  ikke  var  optraadt  som  Erobrer. 

Og  dog  ligger  der  vistnok  noget  ganske  rigtigt  til  Grund  for  Vasaris 
Forklaring. 

At  anbringe  fritstaaende  Statuer  foran  Pilastre  er  et  Motiv,  hvorpaa 
den  —  senere  —  antike  Kunst  frembyder  enkelte  Exempler.  Det 
prægtigste  Exempel  fra  Rom  selv  er  vel  Constantins  Triumfbue,  hvis 
øverste  Parti  (Attika)  er  afdelt  paa  en  noget  lignende  Maade  som  Side- 
fladerne af  det  projekterede  Monument  over  Julius  H,  med  Pilastre, 
foran  hvilke  der  staar  Statuer  af  fangne  Dacere  af  den  bekendte 
Type:  barbariske  Mænd  med  de  korslagte  Hænder  bundne  foran  Under- 
livet, fuldt  beklædte,  ogsaa  med  Buxer  og  Sko;  med  det  lange,  svære 
Haar  faldende  ned  over  Nakken  og  over  Panden**.  Disse  Statuer  hid- 
røre ligesom  andre  af  Constantinsbuens  Skulpturer  fra  den  i  Oldtiden 
nedrevne  Triumfbue  for  Trajan,  Dacernes  Overvinder.  De  ere  udførte 
af  farvet  Marmor  (Paonazetto) ;  Hænder  og  Ansigter  ere  tilsatte  af  hvidt 
Marmor.  Vi  nordiske  Barbarer,  som  i  det  19de  Aarhundrede  drage  til 
Rom  for  at  glædes  ved  Sydens  Skønhed,  fornemme  vist  hyppig  en  Stræng 
i  vort  Indre  klinge  af  en  vis  Slægtskabsfølelse  og  Hjemve  ved  at  se  disse 
nordiske  Barbarer  fra  den  antike  Tid  med  deres  mørke  Miner,  deres 
taalmodige,  med  dog  trodsige  Udtryk  af  Sorg  over  den  tabte  Frihed. 

*  En  mild  Opfattelse  af  vort  Aarhuiidredes  humane  Pavedømme  og  dets  Forhold 
til  sine  Provinser  har  Thorvaldsen  givet  i  sit  skønne  Relief  til  Kardinal  Consalvis 
Monument:  Kardinalen,  som  fremstiller  de  for  Kirkestaten  generhvervede  Stæder  (personi- 
ficerede som  knælende  kvindelige  Figurer)  for  Pave  Pius  VII. 

**  Yderligere  Oplj'^sninger  om  disse  Figurer  og  deres  mærkelige  Skæbne  paa  Michel- 
angelos egen  Tid,  men  længe  efter  at  han  projekterede  Pavemonumentet,  giver  Niebuhr 
i  »Beschreibiing  der  Stadt  Rom«  III.  I.  316.  Afbildning  af  Constantinsbuen,  hvis  dekora- 
tive Motiver  i  det  hele  fortjene  at  efterses  med  Hensyn  paa  Michelangelo,  der  har  hentet 
flere  Ideer  fra  den,  findes  i  Canina,  Edifizj  di  Roma  antica,  Vol.  IV,  tav.  GCXLVIII. 

Man  finder  nu  undertiden  den  Slags  Figurer,  som  hidrøre  fra  Triumf- 
monumenterne,  i  de  dejlige  Villahaver  mellem  Lavrbær-  og  Orangetræer, 
men  de  se  saa  uforbederlig  utaknemlige  ud  for  al  den  Skønhed,  der 
omgiver  dem. 

Jeg  antager,  at  det  er  Motivet  fra  Constantinsbuen:  den  Maade, 
hvorpaa  Antiken  der  har  hædret  den  romerske  Imperators  Triumfer 
over  de  undertvungne  Provinser,  som  er  benyttet  af  Michelangelo  og 
har  givet  P'oranledningen  til  Fangebaandene  om  Statuerne  i  Louvre, 
maaske  ogsaa  til  den  ene  af  Figurernes  ovenfor  fremhævede  barbaragtige 
Karakter,  og  at  dette  er  Betydningen  af  Vasaris  Forklaring.  Det  er 
muligt,  at  Vasari,  der  havde  et  meget  omfattende  Kendskab  til  Italiens 
Kunst,  langt  mere  omfattende  end  Condivi,  af  sig  selv  har  kombineret 
Michelangelos  Motiv  med  det  antike;  men  Kombinationen  har  uden 
Tvivl  sin  reelle  Grund.  I  sin  første  Udgave  sammenstiller  han,  som 
ovenfor  anført,  ogsaa  Michelangelos  Projekt  med  de  antike  Kejsermonu- 
menter. Om  vi  end  ingen  Efterretning  havde  derom,  viser  Projektet 
selv  uomtvistelig,  at  det  baade  har  været  Pavens  og  Kunstnerens  Tanke, 
at  der  nu  skulde  »slaas  stort  paa«  som  aldrig  før.  Det  stemmer  ogsaa 
fuldkommen  med  Tidsalderens  Tænkemaade  og  dens  Konsekvenser  at 
benytte  Formerne  fra  Oldtidens  Herskermonumenter  til  et  Pavemonu- 
ment. Det  stemmer  ikke  mindre  med  Renæssancens  Aand,  at  de  antike 
Motiver  ingenlunde  benyttedes  i  Kraft  af  en  stræng  videnskabelig  For- 
staaelse  af  deres  egentlige  antike  Betydning,  men  saa  at  sige  med  en 
lykkelig  Letsindighed.  Af  Michelangelos  og  Julius  IFs  fælles  Raadslag- 
ninger  er  der  kommet  et  vidunderlig  storartet,  men  tillige  i  alle  Hen- 
seender højst  fremfusende  Resultat  ud;  naar  man  har  noget  Kendskab 
til  disse  to  Mænds  Karakter,  kan  det  ikke  forundre.  At  de  bundne 
Provinser,  overførte  paa  Pavemonumentet,  vilde  betyde  et  Skryderi  og 
en  Raahed,  maa  her  ikke  tages  saa  strængt,  saa  meget  mindre  som  den 
allegorisk-politiske  Betydning  af  Figurerne  sikkert  slet  ikke  har  været 
det,  der  laa  Kunstneren  paa  Hjerte.  Det  er  den  prægtige,  rent  dekora- 
tive Anordning  i  det  antike  Værk,  som  har  imponeret  ham.  Man  kan 
tillige  antage,  at  de  romerske  Barbarfigurer,  i  hvilke  der  udtaler  sig  et 
for  Antiken  ualmindeligt,  stærkt  bevæget  indre  Liv,  en  trodsig  Melankoli, 
en  tilbagetrængt  subjektiv  Følelse,  have  hørt  til  de  Skulpturværker,  som 
have  maattet  gribe  og  tiltale  Michelangelo  stærkest,  tilmed  da  der  jo 
dengang  kun  var  saa  faa  Antiker  at  se  paa. 

Men  han  har  alligevel  forholdt  sig  fuldkommen  frit  til  det  oprindelige 
Forbillede.  Han,  der  altid  mest  interesserede  sig  for  den  nøgne  Form, 
har  klædt  sine  Fanger  af.  Det  ensformige  i  de  antike  Figurers  Stilling 
har  han  heller  ikke  kunnet  bruge ;  han  har  villet  have  en  ny  Stilling  for 
hver  Figur  og  derfor  ogsaa  anbragt  Fangebaandene  anderledes  end  Antiken. 

Hvilken  fristende  Udsigt  har  ikke  Tanken  om  en  saa  anselig  Række 
Statuer  aabnet  for  den  store  Billedhugger,  der  dengang  stod  i  sin  fuldeste 

Uiigdomskraft,  og  som  altid  fandt  sit  højeste  Liv  og  sin  bedste  Glæde  i 
at  udhugge  nøgne  mandlige  Figurer  med  sin  Mejsel!  Det  synes  da  og- 
saa  at  være  den  Del  af  Monumentets  Skulpturer,  som  han  først  har 
givet  sig  i  Kast  med. 

Vi  tage  derfor  Vasaris  Forklaring  (»provinde«)  til  Indtægt,  dog  kun 
forsaavidt  den  antyder  de  Michelangeloske  Motivers  Oprindelse  og 
Anledningen  til,  at  Figurerne  ere  fremstillede  som  Fanger.  Det 
egentlige  Liv  i  Figurerne  vedkommer  derimod  slet  ikke  denne  allegori- 
ske Betydning,  men  maa  —  ligesom  alle  Michelangelos  Værker  fra  hans 
modne  Aar  —  først  og  fremmest  føres  tilbage  til  Kunstnerens  egen 
Subjektivitet,  forstaas  ud  fra  den.  Det  vilde  være  en  ganske  frugtesløs 
Gerning,  om  man  vilde  forsøge  paa  at  opfatte  den  ene  af  Figurerne  som 
Perugia,  den  anden  som  Bologna  o.  s.  v. 

Er  Vasaris  Forklaring  ved  første  Øjekast  forbavsende,  saa  er  Con- 
divis,  at  Statuerne  forestille  de  frie  Kunster,  Maleri,  Skulptur,  Arkitektur 
o.  desl.  det  ikke  mindre.  Condivis  Bemærkning ,  at  enhver  af  Kun- 
sterne var  fremstillet  med  sine  karakteriserende  Kendetegn,  finder  ingen 
Bekræftelse,  hverken  paa  den  florentinske  Haandtegning  eller  paa  Figu- 
rerne i  Louvre*.  Selv  om  det  nu  er  muligt,  at  Michelangelo  har  paa- 
tænkt at  anbringe  Attributerne  f.  Ex.  paa  hver  enkelt  Figurs  Fodstykke, 
blive  disse  fangne  mandhge  Figurer  alligevel  uforstaaelige  som  Allegorier 
paa  humane  Kunster  og  Videnskaber.  Efter  Traditionen  fremstilledes 
slige  Begreber  altid  gennem  kvindelige  Skikkelser,  forsaavidt  man  ikke 
repræsenterede  dem  ved  en  eller  anden  af  Fortidens  store  Kunstnere 
eller  Videnskabsdyrkere ;  men  derpaa  kunne  vi  jo  her  allermindst  tænke. 
Man  vil  indrømme  Michelangelo  Ret  til  at  lade  være  at  følge  Traditionen, 
men  at  udtrykke  sig  træffende  og  tydeligt,  det  maa  enhver  Kunstner 
gøre  for  sin  egen  Skyld,  hvad  enten  han  hedder  Michelangelo  eller  ikke, 
og  allermest,  naar  han  ikke  følger  nogen  Tradition.  Men  hvilken  spids- 
findig, tvungen  og  besynderlig  Tanke  er  det  ikke,  at  Kunsterne  frem- 
stilles som  Fanger  for  dermed  at  tilkendegive,  at  de  nu  tilligemed  Pave 
Julius  vare  Dødens  Fanger?  Pave  Julius  er  jo  ikke  selv  fremstillet  som 
Fange.  Hvilken  Betragter  skulde  vel  af  sig  selv  kunne  finde  denne 
Nøgle  til  Gaaden? 

Imidlertid  ere  vi  ikke  berettigede  til  rent  ud  at  forkaste  Condivis 
Angivelse,  allerede  af  den  Grund,  at  den,  ligesom  meget  andet  hos  Con- 
divi,  fremtræder  som  en  Rettelse  af  Vasaris  Meddelelser  i  den  første  Ud- 

*  Hvorledes  det  i  denne  Henseende  forholder  sig  med  fire  andre  (langt  mindre 
fuldendte)  Figurer  af  »Fanger«,  som  ligeledes  henhøre  til  Pavemonumentet,  og  som  nu 
findes  i  Grotta  del  Buontalenti  i  Boboli  Haven  ved  Florents,  erindrer  jeg  ikke,  og  har 
ingen  Midler  til  at  opfriske  min  Hukommelse.  Vasari  beretter  i  sin  sidste  Udgave,  at 
Michelangelo  »fuldendte«  to  Fanger,  hvilke  han  senere  forærede  til  Roberto  Strozzi,  i 
hvis  Hus  han  havde  ligget  syg  (senere  kom  de  til  Kong  Frants  I  i  Frankrig:  det  er  dem, 
som  nu  ere  i  Louvre);  desuden  paabegyndte  han  i  Rom  otte  Statuer  og  i  Florents  fem. 
Vasari  (ed.  le  Monnier  XII,  182). 

gave,  og  en  Rettelse,  som  vel  endog  kan  være  inspireret  af  Michelangelo 
selv.  Vi  mangle  heller  ikke  enhver  historisk  Traad  til  at  kunne  for- 
staa  Anledningen  til  denne  Forklaring.  Allegorier  af  Videnskaber  og 
Kunster  ere  i  og  for  sig  ikke  uforstaaelige  Smykker  paa  et  Pavemonu- 
ment fra  Humanismens  Tidsalder,  endskønt  de  i  Virkeligheden  ere 
ualmindelige.  Her  maa  det  navnlig  fremhæves,  at  der  1493,  kun  omtrent 
10  Aar  førend  Michelangelo  gjorde  Udkastet  til  sit  store  Monument,  var 
udført  et  andet  Pavemonument,  nemlig  over  den  lærde  Pave  Sixtus  IV 
(af  Familien  Rovere);  og  at  Bestilhngen  ogsaa  til  dette  Værk  var  gjort 
af  Julius  den  anden,  som  dengang  var  Kardinal  (Giuliano  della  Rovere) 
og  var  en  Nevø  af  Pave  Sixtus.  Dette  Monument  (af  Bronce)  findes  den 
Dag  idag  i  Peterskirken,  i  Capella  del  Sacramento,  og  er  udført  af  den 
navnkundige  Florentiner  Antonio  del  Pollajuolo.  Foroven  hviler  Paven 
paa  sin  Baare;  i  Relieffer  paa  Siderne  ser  man  kvindelige  Figurer,  som 
baade  ved  Indskrifter,  Attributer  og  Sysler  ere  betegnede  som  Theologi, 
Filosofi,  Arithmetik,  Astrologi,  Dialektik,  Rhetorik,  Perspektiv,  Musik  og 
Geometri*. 

Man  befinder  sig  her  ligeoverfor  en  Gaade,  som  kun  kan  løses  ved 
Gælning.  Jeg  vover  at  antage,  at  Forklaringen  hos  Condivi  er  givet 
(rimeligvis  af  Michelangelo  selv)  bagefter,  at  den  ikke  har  været  den 
fra  først  af  ledende  Tanke.  Den  er  altfor  kunstig  opsøgt  til  at  kunne 
gælde  derfor.  Anledningen  til,  at  en  saadan  Tanke  kunde  underskydes 
af  Kunstneren,  kan  let  tænkes  fremkommet,  nemlig  i  samme  Øjebhk, 
som  man  blev  sig  det  stødende  bevidst,  der  var  i  at  fremstille  de  af 
Pavestolen  underkuede  —  eller  maaske  rettere:  beherskede  —  Provinser 
som  bundne  Fanger.  Hvornaar  dette  Øjeblik  er  indtraadt,  vide  vi  ikke, 
og  Biograferne  have  sikkert  heller  ikke  vidst  det;  derimod  er  det  slet 
ikke  utænkeligt,  at  Michelangelo  kan  have  faaet  at  høre  noget  derom, 
endog  paa  en  Maade,  der  ikke  har  været  ham  til  Behag.  Der  er  dunkle 
Punkter  i  dette  Foretagendes  Historie;  især  er  det  paafaldende,  at  Pave 
Julius,  netop  dengang  han  vendte  sejrrig  tilbage  fra  sit  Erobringstog 
mod  Bologna,  ikke  tænkte  paa  at  genoptage  det,  endskønt  der  allerede 
var  gjort  saa  meget  for  det,  men  tvang  Michelangelo  ind  paa  et  helt  nyt 
Arbejde,  som  han  kun  med  den  største  Uvillie  gik  til,  nemhg  Udsmyk- 
ningen af  det  Sixtinske  Kapels  Loft.  At  Kunstneren  —  par  dépit  —  har 
givet  hine  Figurer  en  ny  Udlægning,  er  saa  meget  mindre  utænkeligt, 
som  overhovedet  Udlægningen,  den  allegoriske  Betydning,  som  vi  alle- 
rede have  paapeget,  sikkert  slet  ikke  har  været  det  for  ham  selv  væsent- 
lige ved  Sagen.  Jo  mere  Figurernes  Rolle  paa  Monumentet  fra  hans 
Side  har  været  ment  som  den  rent  dekorative,  des  lettere  faldt  det  ogsaa 
at  underlægge  dem  en  ny  Betydning,  selv  om  den  vedkom  den  op- 
rindelige saa  lidet,   som   »frie  Kunster«   vedkomme   »overvundne  Pro- 

*  Beschreibiing  der  Stadt  Rom,  II,  I,  186.  F.  Gregorovius,  Die  Grabmåler  der 
Romischen  Påpste,  Leipzig  1857.    Afbildning  i  Pistolesi:  IlVaticano,  Tome  I,  Tav.  XVIII. 

Tiliser«.  Det  oprindelige  Udgangspunkt  har  været  for  hedensk,  for  in- 
humant; Kunstneren  har  da  holdt  en  Tanke  af  mere  human  Natur,  som 
desuden  havde  et  bestemt  i  Traditionen  givet  Støttepunkt  frem  for  sit 
Værk  som  et  Skjold Det  vilde  ikke  være  det  eneste  Spor,  som  vi 
kendte  fra  Michelangelos  Side,  af  en  vis  Spidsfindighed,  hvor  det  gjaldt 
om  at  værne  sine  Værker  mod  Kritik.  Mod  hans  dejlige  Ungdomsværk, 
Gruppen  af  Madonna  med  Sønnens  afsjælede  Legeme  i  Skødet,  havde 
Kritiken  at  indvende,  at  Moderen  var  fremstillet  meget  for  ung  i  For- 
hold til  Sønnen.  Michelangelo  svarede  med  en  højst  sindrig  theologisk 
Betragtning:  De  kyske  Kvinder  bevarede  deres  Legemer  friske  og  unge; 
ved  Madonnas  ungdommelige  Udseende  havde  Gud  villet  bevise  hendes 
ubesmittede  Renhed,  hvorimod  det  netop  ved  Sønnen  skulde  fremhæves, 
at  hans  Legeme  delte  de  rent  menneskelige  Vilkaar.  Denne  Udtalelse  har 
man  fra  den  gamle  Kunstner;  men  det  er  dog  et  meget  stort  Spørgs- 
maal,  om  Betragtningen  har  været  det  virkelige  Motiv  for  den  unge 
Kunstner,  da  hans  udførte  Arbejdet,  eller  om  han  ikke  dengang  ganske 
naivt  har  været  behersket  af  den  rent  kunstneriske  Forkærlighed  for  den 
ungdommelige  Form. 

Hvorledes  vi  opfatte  Figurerne  af  de  to  Fanger,  have  vi  forsøgt  at 
skildre  i  Begyndelsen  af  denne  Afhandling,  naturligvis  med  Indrømmelse 
af,  at  Kunstværker  som  disse,  hvis  Ejendommelighed  paa  den  ene  Side 
bestaar  i  den  fyldige,  halv  ubevidst  poetiske  Stemning,  paa  den  anden 
Side  i  den  plastiske  Gennemførelse  af  den  rent  legemlige  Form,  frembyde 
særlige  Vanskeligheder  for  en  Skildring  med  Ord.  Hvor  Ordet  er  be- 
stemt, er  Kunstværket  ubestemt,  og  hvor  Kunstværket  er  bestemt,  dér  er 
Ordet  ubestemt.  Deraf  følger  imidlertid  ikke,  at  disse  Statuer  kunne  op- 
fattes paa  enhversomhelst  Maade,  eller  at  der  kan  siges  om  dem,  hvad 
•det  skal  være.  I  Henhold  til  vor  Udvikling  af  Biografernes  Forklaringer 
maa  vi  nedlægge  bestemt  Indsigelse  imod  det,  som  H.  Grimm**  faar 
ud  af  de  to  Figurer,  navnlig  den  ene,  den  ungdommeligere,  som  han 
omtaler  nærmere,  og  som  han  efter  »sin  personlige  Følelse«  kalder  det 
mest  ophøjede  Billedhuggerværk,  som  han  kender.  Denne  personlige 
Følelse  kan  være  meget  berettiget,  men  uheldigt  er  det  da,  at  han  lægger 
noget  ind  i  Figuren,  som  aldrig  har  været  der.  Grimm  kalder  Figuren 
»en  døende  Yngling«.  Det  er  aabenbart,  at  Forfatteren  slet  ikke  har 
underkastet  de  forskellige  Fortolkninger  en  gennemgribende  kritisk 
Prøvelse,  hvortil  de  dog  i  høj  Grad  opfordre;  Vasaris  senere  dobbelte 

*  Julius  II's  Gravmæle  blev  gennem  mange  Forandringer  bestandig  mere  kristeligt 
■og  kirkeligt;  den  oprindelige  Plan  har  været  Kulminationen  af,  hvad  den  humanistiske 
Pavemagt  har  vovet  i  ukirkelig  Retning. 

**  Hermann  Grimm,  Leben  Michelangelos,  Hannover  1868,  H,  S.  97  fl.  —  Grimms 
falske  Opfattelse  er,  ad  Autoritetens  Vej,  optaget  i  et  ellers  interessant  Foredrag  af  Ana- 
tomen W.  Henke:  Die  Menschen  des  Michelangelo  in  Vergleich  mit  der  Antike,  Rostock 
1871  (S.  23),  og  maaske  flere  Steder. 

Forklaring  har  ledet  ham  paa  Vildspor  og  givet  ham  et  falsk  Synspunkt 
for  Opfattelsen.  Navnlig  have  de  fra  Gondivi  laante  Ord  om,  at  Michel- 
angelo ved  »Fangernes«  Figurer  har  tilkendegivet,  at  tilligemed  Pave 
Julius  alle  »Dyder«  vare  Dødens  Fanger,  hos  Grimm  medført  en  Fore- 
stilHng  om  Døden  i  denne  Ynghngefigur.  Strængt  forstaaet  vilde  Ud- 
trykket »Dødens  Fanger«  dog  snarere  betegne,  at  disse  Skikkelser  vare 
døde,  end  at  de  vare  døende.  Dog  derom  kan  der  disputeres;  derimod 
synes  det  klart,  at  skal  en  af  disse  »virtii«  fremstilles  som  døende,  fordi 
han  er  Dødens  Fange,  saa  kunne  ikke  alle  de  andre,  der  lige  saa  meget 
skulle  være  Dødens  Fanger,  fremstilles  som  lyslevende.  De  paa  Haand- 
tegningen  i  Florents  skizzerede  Figurer  tillade  paa  ingen  Maade  at  tænke 
paa  døende  Mennesker.  Ligesaa  lidt  den  anden  af  de  to  Fanger  i 
Louvre.  Grimm  er  aabenbart  i  Forlegenhed  med  denne  anden  Figur. 
I  Indholdsfortegnelsen  over  sit  9de  Kapitel  (II,  85)  nævner  han  begge 
Statuerne  i  Louvre  som  »die  sterbenden  Jiinglinge«,  men  da  Be- 
tragtningen af  den  anden  aldeles  umuligt  kan  føres  videre  fra  dette  Ud- 
gangspunkt, omtales  den  ikke  nærmere. 

Men  hvorledes  gennemfører  han  da  Betragtningen  af  den  ungdomme- 
ligste af  Figurerne  som  døende?  —  Han  ser  i  Figuren  »Forklarelsen  af 
den  højeste  og  sidste  menneskelige  Kamp  i  en  netop  opblomstrende 
mandlig  Skikkelse;  det  yderste  Moment  imellem  Liv  og  Udødelighed; 
dette  Gys  paa  en  Gang  af  Afsked  og  Ankomst,  denne  Sammensynken  [?] 
af  kraftige,  ungdommelige  Lemmer,  der  som  et  pragtfuldt,  men  tomt  [?] 
Panser  ligesom  stødes  bort  af  den  sig  opadsvingende  Sjæl,  og  som  allige- 
vel, idet  de  miste  deres  Indhold,  saa  fuldkomment  synes  endnu  at  om- 
hylle det  [en  besynderlig  Modsigelse!].  Ynglingen  er  fængslet  til  Søjlen 
med  et  over  Brystet  under  Skuldrene  nedløbende  Baand;  hans  Kræfter 
svinde  just  bort  [falsk!],  han  hænger  næsten  i  det  [falsk  og  hæsligt!]; 
den  ene  Skulder  tvinges  i  Vejret  [falsk!],  til  hvilken  det  bagover  synkende 
Hoved  bøjer  sig  mod  Siden.  Haanden  af  denne  Arm  er  lagt  paa  Brystet, 
den  anden  er  med  bøjet  Albue  løftet  om  bag  Hovedet  i  samme  Stilling, 
som  naar  man  i  Søvne  gør  Armen  til  en  Hovedpude  [rigtig!],  og  er  saa- 
ledes  lænket  fast  ved  Haandleddet;  Knæene  ere  trængte  tæt  sammen  og 
have  ingen  Sikkerhed  mere;  ingen  Muskel  er  spændt;  alt  vender  tilbage 
til  den  Ro,  som  betyder  Døden.«  —  Som  lyrisk  Hjerteudgydelse  kunne 
disse  Ord  være  ligesaa  berettigede  som  mange  andre,  og  de  mangle  ikke 
Antydninger  af  poetisk  Begavelse  hos  Forfatteren,  der  jo  ogsaa  er  en 
anset  Digter.  Men  som  Skildring  af  Michelangelos  Figur  lide  de  af  den 
Tvang,  Uklarhed  og  aabenbare  Urigtighed,  som  medføres  af  et  falsk  Ud- 
gangspunkt for  Betragtningen.  Hvad  Grimm  ser  i  Figuren,  er  ham  ikke 
indgivet  af  denne  selv.  Døden  som  naturhgt  Fænomen  er  ligt  med  den 
yderste  Grad  af  Sygdom;  derom  er  der  jo  her  aldeles  ikke  Tale.  Nu 
vel,  en  Kunstner  af  Michelangelos  Art  kunde  maaske  vel  tænkes  at 
trænge  dette  Moment  af  den  fysiske  Lidelse  tilbage  i  sin  Fremstilling 

Jul.  Lange:  UdvalgteSkrifter.il.  19 

og  alligevel  skildre  os  »det  yderste  Moment  mellem  Livet  og  Udødelig- 
heden«. Det  har  han  paa  en  Maade  ogsaa  gjort,  forsaavidt  han  har 
skildret  os  Grænsen  mellem  det  drømmende,  ubevidste  Sjæleliv  og  det 
frie,  vaagne,  selvbevidste  Aandsliv.  Men  denne  Kamp,  dette  »Gys«, 
denne  vibrerende  Længsel  fra  det  ubevidste  til  det  bevidste,  fra  det 
vegetative  til  det  aandelige,  fra  det  timelige  til  det  evige,  foregaar  hver 
Dag  i  vort  Liv,  foregaar  paa  hundrede  forskellige  Maader,  uden  at  der 
derfor  er  Tale  om  Dødsøjeblikket;  alt,  hvad  der  i  Grimms  Udvikling 
urgerer  dette,  er  fejlagtig  set*. 

To  Partier  af  Monumentets  nederste  Afsnit  vilde  egentlig  udkræve 
lidt  nærmere  Omtale,  forinden  vi  fortsætte  Betragtningen.  Først  Grup- 
perne i  Nicherne:  dernæst  de  »Termini«,  til  hvilke  Fangerne  ere  bundne. 
Men  da  der  med  Hensyn  paa  disse  Punkter  er  enkelte  Oplysninger  at 
indhente  og  enkelte  Ting  at  efterse  i  Italien  selv,  navnlig  i  Florents,  op- 
sætter jeg  Behandlingen  af  dem  til  Slutningen  af  Afhandlingen  eller  til 
en  anden  Lejlighed. 

II. 

Vi  have  ovenfor  udviklet,  hvilke  Vanskeligheder  der  frembød  sig  for 
at  forstaa  Betydningen  af  Michelangelos  to  »Fanger«.  Det  er  meget 
karakteristisk  for  Michelangelos  Kunst,  at  der  paa  bestemte  Punkter  af 
den  rejser  sig  slige  Vanskeligheder.  Sagen  er  nemlig  den,  at  det,  som 
man  overfor  den  meste  anden  Kunst,  Antiken  eller  Rafaels  eller  den 
ældre  italienske,  med  Rette  kan  kalde  en  Figurs  Betydning,  i  Michel- 
angelos Kunst  kun  paa  en  meget  betinget  Maade  overhovedet  har  nogen 
Betydning. 

Ellers  har  i  Kunsten  enhver  Figur  sit  Navn.  Det  kan  være  et 
nomen  proprium;  det  kan  ogsaa  være  et  nomen  appellativum.  Hoved- 
personerne have  Egennavne;  Bipersoner  og  Chorus  have  Artsnavne.  I 
den  antike  Kunst  hedder  en  Figur  Hermes,  en  anden  Apollon,  en  tredje 
Demosthenes,  en  fjerde  Alexander.  Parthenonsfrisens  Figurer  have  dog 
for  det  meste  ingen  Egennavne;  men  det  er  dog  ikke  Mennesker  ganske 
i  Almindelighed;  det  er  atheniensiske  Jomfruer  eller  Riddere  o.  s.  v. ;  paa 
en  bacchisk  Fremstilling  fremtræde  Satyrer,  der,  uagtet  de  heller  ikke 
have  Egennavne,  dog  udgøre  en  bestemt  mythologisk  Slægt.  Det  er  vel 
sandt,  at  disse  Figurers  Interesse  for  os,  den  langt  senere  Slægt,  tager 
sit  Udgangspunkt  derfra,  at  de  alle  ere  Menneskefigurer:  kun  forsaavidt 
føle  vi  os  i  Slægt  med  dem  og  forstaa  dem.  Men  deres  særlige  historiske 

*  Et  yderligere  Vidnesbyrd  om,  at  det  virkelig  er  Condivis  Forklaring,  som  har 
forført  Grimm,  haves  i  de  Ord,  hvormed  han  slutter  sin  Betragtning  af  »den  døende 
Yngling«:  »Den  er  ikke  bleven  et  Symbol  alene:  efter  Julius  II's  Død  døde  Kunsterne 
hen«.  Det  skulde  altsaa  Michelangelo  profetisk  have  anet  lige  fra  Julius  II's  Tronbesti- 
gelse af! 

Betydning  er  derfor  ikke  ligegyldig,  tværtimod:  Kunstneren  har  havt  det 
Formaal  at  udtale  en  bestemt,  en  konkret  historisk  Virkelighed,  eller  et 
historisk  Ideal.  Det  samme  er  Tilfældet  i  den  gamle  italienske  Kunst 
med  dens  Fremstillinger  af  Bibelen  eller  Legenden.  Ogsaa  de  allegoriske 
Opgaver,  Dyder  og  Laster,  Kunster  og  Videnskaber,  ere  objektivt  givne 
historiske  Ideer.  Men  alt  som  Middelalderens  Kunst  udviklede  sig  og 
mere  og  mere  fyldestgjorde  Trangen  til  at  se  de  historiske  Begivenheder 
eller  Ideer  i  menneskeligt  Kød  og  Blod,  udviklede  sig  med  det  samme 
Sansen  for  den  menneskehge  Natur  selv  med  dens  Kød  og  Blod;  den 
udviklede  sig  endog  til  en  Naturbegejstring,  der  stod  i  Modsætning  til 
det  oprindelige  Indhold  af  Fremstilhngerne.  Denne  Enthusiasme  for 
Naturstudiet,  som  hos  Grækerne  kunde  gaa  Haand  i  Haand  med  deres 
Religion,  og  som  nogle  Italienere,  navnlig  Rafael,  paa  en  vidunderlig 
genial  Maade  forstod  at  formæle  med  den  katholske  Religions  Ideer,  kom 
hos  andre  af  Italienerne,  navnlig  hos  Michelangelo,  til  at  gaa  paa 
egen  Haand  og  tog  et  overmægtigt,  selvstændigt  Sving.  Saaledes  frem- 
brød i  den  italienske  Kunst  en  Interesse  for  Menneskeskikkelsen  i 
Almindelighed,  som  Natur-  eller  Skabelsesprodukt.  Vi  træffe  her 
Menneskeskikkelsen  saa  at  sige  uden  Navn,  uden  indskrænkende  kon- 
kret, historisk  Bestemmelse.  Den  egentlige  og  hovedsagelige  Genstand 
for  Kunsten  bliver  da  selve  det  fysiske  Menneske;  eller  rettere:  —  da 
Menneskelegemet  jo  ikke  her  er  fremstillet  for  sig  som  det  døde 
Kadaver,  men  tværtimod  gennemstrømmet  af  det  mægtigste  vitale  Liv: 
det  metafysiske  Menneske.  Det  Resultat,  som  heraf  kommer  ud,  er  af 
rent  abstrakt  Art.  Det  er  ikke  Mennesket,  som  det  nu  eller  paa  noget 
givet  Tidspunkt  i  Historien  har  været,  det  er  et  Ideal  af  Menneskenaturen, 
som  den  menes  at  have  været  i  sin  oprindelige  Herlighed,  eller  som 
den  menes  at  være  bestemt  til  at  blive  engang,  naar  Historiens  Time- 
glas er  udløbet.  Det  er  et  Ideal,  hvis  Mening  er  mere  universel,  mere 
omfattende  end  det  græskes,  men  tillige  et  Ideal,  som  er  langt  mere 
behæftet  med  Vilkaarlighed  og  langt  ubrugeligere  for  Menneskeslægten 
end  det  græske;  thi  endskønt  dette  kun  gjaldt  for  den  græske  Nation 
selv,  og  ingen  tænkte  paa  at  føre  det  ud  over  denne  Grænse,  saa  var 
det  paa  den  anden  Side  netop  det  Ideal,  hvortil  den  græske  Nation  i 
Virkeligheden  gennem  sin  Opdragelse  selv  søgte  at  arbejde  sig  op;  det 
var  mere  end  private  Forsøg  af  enkelte  geniale  Enthusiaster. 

Ogsaa  den  Vej,  ad  hvilken  Michelangelo  søgte  sit  Ideal  af  Menneske- 
,  skikkelsen,  kunde  alene  føre  til  et  abstrakt  Resultat,  til  den  navnløse 
Figur.  Han  studerede  mindre  det  menneskelige  Legeme  i  de  forskelhg- 
artede  Former,  som  det  virkelige  Liv  giver  det  og  dets  Overflade;  han 
studerede  dets  indre  Bygning  og  dets  Bevægelsers  Mekanik  med  Kniven 
i  Haanden  ved  Dissektionsbordet.  Men  Legemets  Indre  ransager  man 
ikke  —  i  alt  Fald  ikke  i  Anatomiens  Begyndelsestid  —  for  at  skærpe 
sin  Opfattelse  af  det  enkelte  Menneske  eller  den  enkelte  Klasse  af  Men- 


nesker,  men  for  at  finde  Grundtrækkene  af  den  almene  Model,  hvorefter 
ethvert  enkelt  Legeme  er  formet. 

De  to  »Fanger«  i  Louvre  betegne  maaske  fremfor  noget  andet  Værk 
af  Michelangelo  det  afgørende  Vendepunkt  i  hans  Forhold  til  Menneske- 
figuren som  Kunstens  Genstand. 

Sandsynligvis  hidrøre  disse  Figurer  fra  den  sidste  Halvdel  af  Aaret 
1505*.  Dengang  havde  Michelangelo  allerede  udført  en  stolt  Række  af 
Arbejder,  for  det  meste  plastiske,  som,  hvis  man  ikke  havde  andet  til- 
bage af  ham,  tilstrækkelig  vilde  have  forraadt  den  store  Genius,  men 
dog  ikke  en  Kunstner  med  det  ejendommelige  og  nye  Program,  der 
senere  gjorde  ham  til  den  store  »Skæbnens  Mand«  for  Kunsten.  Hans 
tidligere  Værker  frembyde  ingen  Vanskeligheder  for  at  forstaa  »Betyd- 
ningen« —  Ordet  taget  i  almindelig  og  gammeldags  Mening.  Der  er 
Værker  over  antike  Æmner,  lige  fra  hans  tidhgste  Ungdoms  Arbejde: 
Relieffet  af  Kentaurkampen,  til  Statuerne  af  Bacchus  og  Cupido ;  Værker, 
hvis  Motiver  ere  tagne  fra  den  kristelige  eller  bibelske  Idekreds:  Træ- 
krucifixet  til  S.  Spirito,  den  herlige  Gruppe  af  Pietå  i  Peterskirken, 
Figurer  af  Johannes  den  Døber  og  David,  baade  Malerier  og  plastiske 
Fremstillinger  af  Madonna  med  Barnet.  Michelangelo  staar  i  alle  disse 
Ungdomsværker  endnu  i  det  hele  i  et  godt  Forhold  til  Kunstens  ned- 
arvede Traditioner;  endnu  er  intet  Brud  indtraadt.  Endelig  er  der  den 
store,  berømte  Karton,  som  han  udførte  for  Signoriet  i  Florents,  de 
florentinske  Soldater,  som  fra  Badet  i  Arnoen  pludselig  kaldes  til  Vaaben 
(Fig.  96).  Dette  Værk,  som  paa  en  anden  Maade  betegner  et  Vendepunkt 
i  Kunstens  og  i  hans  Historie,  eftersom  han  først  med  det  egentlig  frem- 
traadte  som  Leder  og  Lærer  for  Samtidens  Kunstnere,  paabegyndtes  først, 
kort  før  han  kaldtes  til  Rom  og  overtog  Arbejdet  paa  Pavemonumentet; 
fra  Monumentet  vendte  han  atter  senere  tilbage  til  Kartonen. 

Der  findes  dog  i  enkelte  af  hine  tidligere  Værker  Antydninger  af 
hans  nye  Forhold  til  Menneskefiguren.  Den  er  Hovedgenstanden  i  dem 
alle,  men  den  er  tillige  i  dem  alle  væsentlig  taget  i  bestemte  historiske 
Ideers  Tjeneste.  Men  paa  det  runde  Tempera-Maleri  af  den  hellige  Familie, 
som  han  udførte  1503 — 1504  for  den  florentinske  Kunstelsker  Agnolo 
Doni,  og  som  nu  findes  i  det  florentinske  Galleris  Tribune,  ser  man,  for- 
uden Gruppen  af  Maria,  Josef  og  Kristusbarnet  i  Forgrunden,  længere 
tilbage  fire  Figurer  af  nøgne  Ynglinge  i  temmelig  lille  Maalestok,  hvilke 
Figurer  ikke  have  det  mindste  at  gøre  med  Billedets  egentlige  Æmne. 
Det  er  Kunstnerens  Glæde  at  sysle  med  Menneskefiguren  som  saadan, 

*  Af  12.  November  1505  haves  en  Kontrakt,  hvorved  to  Mænd  fra  Lavagna  for- 
pligte sig  til  for  Michelangelo  at  føre  en  Last  Marmor  fra  Carrara  til  Rom,  af  hvilken 
Last  der  udtrykkelig  anføres  to  Figurer.  Marmoret  har  sikkert  været  bestemt  til  Pave- 
monumentet, og  de  to  Figurer  have  uden  Tvivl  været  »Fangerne«  i  Louvre,  der  som  de 
af  Monumentets  Dekorationsfigurer,  der  ere  mest  fuldførte,  formodentlig  ogsaa  ere  de 
tidligst  paabegyndte.  Hvor  vidt  Arbejdet  dengang  var  rykket  frem,  vides  ikke.  Jvf.  Vasari 
(le  Monnier)  XII,  346,  Grimm  I,  238. 

der  her  giver  sig  ganske  uforbeholdent  Luft  til  Trods  for  det  valgte 
eller  opgivne  historiske  Æmne;  det  vilde  være  umuligt  at  give  disse 
Smaafigurer  noget  Navn,  hverken  Fællesnavn  eller  Egennavn*.  Man 
henviser  med  Rette  til,  at  Michelangelo  i  den  Frihed,  han  her  har  taget 
sig,  saavel  som  i  mere,  har  haft  en  Forgænger  i  Luca  Signorelli,  der 


Fig.  96.    Michelangelo:  Badende  Soldater.    (Efter  Kobberstik  af  Schiavonetti). 


ligeledes  har  indført  nøgne  Figurer  i  Baggrunden  af  »en  hellig  Familie«. 
Naturligvis  har  den  egentlige  Interesse  for  de  to  Kunstnere  været  den 
samme  og  har  havt  Menneskefiguren  til  Genstand;  imidlertid  kaster 
Signorelli  dog  ikke  al  Motivering  bort,  hans  Figurer  ere  Hyrder  og  ud- 
gøre saaledes  en  ikke  unaturlig  Staffage  for  et  Landskab**. 

At  ogsaa  i  den  ovenfor  nævnte  Karton  af  de  badende  Soldater 
Interessen  for  Menneskefiguren  som  saadan  træder  meget  stærkt  frem 
og  snarest  har  Overvægten  over  Interessen  for  det  historiske  Motiv,  det 
har  sikkert  allerede  Samtiden  følt;  Kartonen  blev  netop  dens  Lærer  i 
Figurtegning***.    Den  tilsvarende  Karton  af  Leonardo  da  Vinci  —  som 

*  Rigtignok  berette  Udgiverne  af  Vasari,  le  Monnier  XII.  177,  Note  4,  det  Kuriosum, 
at  en  Forfatter  fra  vor  Tid  har  villet  gøre  disse  fire  nøgne  Ynglinge  til  de  fire  Profeter  (!!), 
men  de  forkaste  naturligvis  en  saadan  Urimelighed. 

**  Crowe  &  Caval caselle:  Geschichte  der  italienischen  Malerei  IV,  I,  S.  6. 
***  Som  bekendt  ere  Fragmenter  af  Kompositionen  stukne  af  samtidige  Kobberstikkere 
som  Marcantonio  og  Agostino  Veneziano,  medens  Originalværket  selv  er  gaaet  tabt.  En 
anden  samtidig,  Sebastiano  da  Sangallo  (»Aristotile«)  kopierede  den  bedre  og  omhygge- 
ligere end  nogen  anden  og  udførte  senere  paa  Vasaris  Opfordring  en  Kopi,  malet  graat  i 
graat  i  Oliefarve.    Det  er  uden  Tvivl  denne  Kopi,  som  endnu  findes  i  Holkhamhouse  i 

den  fremtræder  navnlig  i  Rubens's  tegnede  Kopi  —  havde  langt  mere 
Karakteren  af  et  Slagmaleri,  af  en  Skildring  af  en  Begivenhed;  Michel- 
angelos Karton  er  mere  en  Tegning  af  19  enkelte,  kraftig  udviklede 
Soldaterlegemer  i  forskellige  Aldre.  Til  Dels  ligger  dette  nu  vistnok  i 
Motivet,  idet  Trompetskraldet  og  Trommehvirvlen,  som  kalder  Soldaterne 
op  af  Floden,  foreløbig  giver  enhver  nok  at  gøre  med  sig  selv,  med  at 
komme  i  Klæderne  og  ruste  sig.  Hvorvidt  Michelangelo  selv  har  havt 
nogen  Stemme  med  i  Valget  af  dette  Motiv,  vides  ikke;  men  det  er 
ikke  usandsynligt,  at  den  allerede  da  højt  ansete  Kunstner,  Dagens  Løve 
i  Florents  siden  Opstillingen  af  Davidsfiguren,  har  faaet  Lov  til  at  frem- 
drage et  Moment  af  Historien,  som  gav  ham  saa  rig  Lejlighed  til  at 
fordybe  sig  i  Studiet  af  den  nøgne  mandlige  Figur.  Man  føler  i  denne 
Komposition  langt  mere  Billedhuggeren,  Statuaren,  end  Maleren;  ja  til 
Trods  for  udmærkede  fortællende  Træk  —  navnlig  den  berømte  Figur 
af  den  gamle  Soldat,  som  gør  saa  ivrige  Anstrængelser  for  at  trække  de 
snævre  Hoser  paa  de  vaade  Ben  og  ikke  kan  faa  dem  hurtig  nok  om 
Hælen  — ,  maa  man  vel  sige,  at  Billedet  som  malerisk  Komposition, 
som  Totalindtryk  af  en  samlet  Begivenhed,  ingenlunde  staar  højt.  Det 
beherskes  ikke  af  kraftig  gennemførte  Hovedlinier;  de  enkelte  Figurer 
og  Træk  maa  udredes  af  Forvirringen  og  klares  for  sig.  Kun  paa  faa 
Steder  er  der  et  virkeligt  dramatisk  Sammenspil  mellem  dem.  Ja  ikke 
engang  den  enkelte  Figur  i  dens  Helhed  kan  siges  gennemgaaende  at 
komme  til  sin  Ret  eller  gøre  det  fulde  Indtryk  af  Skønhed*.  Figurerne 
dække  og  skære  hinanden  for  Betragterens  Øje  paa  en  saadan  Maade, 
at  Sammenhængen  i  den  enkelte  Figur  hyppig  maa  opsøges  med  nogen 
Opmærksomhed.  Endnu  mere  end  Figuren  er  det  det  enkelte  Form- 
parti, som  har  optaget  Kunstnerens  Interesse:  Ryggen,  som  bøjer  og 
vender  sig,  det  livlige  Spil  i  Skulderen  og  Halsen,  den  udstrakte  eller 
bøjede  Arm,  den  forskellige  Belysning  af  de  enkelte  Partier,  deres  for- 
skellige Stilling  for  det  betragtende  Øje,  hvad  enten  de  nu  ses  helt  ud- 
strakte eller  i  stærkere  eller  svagere  Forkortning.  Michelangelo  viser  sig 

England.  Denne  Kopi  har  atter  en  Englænder,  Howard,  kopieret,  og  efter  hans  Kopi 
har  L.  Schiavonetti  1808  udført  et  Kobberstik  af  hele  Kompositionen.  Endskønt  Schia- 
vonettis  Stik  er  skilt  ved  saa  mange  Mellemled  fra  Originalen  selv,  viser  det  dog  klart 
nok  en  meget  god  og  forstandig  Opfattelse  af  Michelangelo  og  fortjener,  ikke  alene  med 
Hensyn  til  Helheden,  men  ogsaa  med  Hensyn  til  Enkelthederne,  større  Tillid  end  de 
gamle  Stik,  der  ikke  høre  til  deres  Mesteres  bedste  Frembringelser.  Fotografier  efter 
Kopien  i  Holkhamhouse  vilde  have  megen  Betydning  for  Kunsthistorien. 

*  Dog  findes  der  naturligvis  Undtagelser,  navnlig  den  prægtige  ungdommelige  Figur 
til  højre,  som  iler  ind  i  Gruppen,  idet  han  vender  Nakken  ud  mod  Beskueren.  Denne 
Figur  har  sikkert  gjort  Furore  i  den  italienske  Kunst.  Den  findes  mærkelig  nok  gen- 
taget, men  anvendt  i  en  ganske  anden  Sammenhæng  i  det  berømte  store  Kobberstik  il 
stregozzo,  Agostino  Venezianos  Hovedværk;  hvilket  er  et  Bevis  for,  at  Michelangelo  ikke 
har  gjort  den  Tegning,  som  her  er  stukket;  thi  et  saadant  Laan  fra  sig  selv  stemmer 
aldeles  ikke  med  hans  Karakter. 

her  som  den,  der  har  pløjet  den  menneskehge  Figurs  Enkeltformer 
igennem  i  langt  højere  Grad  end  nogen  af  sine  samtidige,  selv  de  største, 
ja  i  højere  Grad  end  nogen  Kunstner  før  eller  senere  siden  Antikens 
Tider;  det  er  herved,  at  hans  Karton  fremfor  alt  har  bragt  Samtiden  til 
at  studse  og  er  bleven  den  til  et  Forbillede,  som  den  hilste  med  Be- 
gejstring. At  Begejstringen  mest  har  havt  Enkelthederne  til  Genstand, 
kan  man  ogsaa  mærke  af  den  Maade,  hvorpaa  Vasari  lovpriser  dette 
Værk.  Benvenuto  Gellini  ytrer,  at  Michelangelo  selv  aldrig  mere  naaede 
den  Højde,  hvorpaa  han  stod  i  Kartonen.  Imidlertid  har  denne  stærkt 
fremtrædende  Interesse  for  Enkeltformen  allerede  her  havt  en  tilbage- 
virkende Betydning  for  hele  Figuren  i  dens  Stilling  og  Bevægelse,  som 
vi  ikke  kunne  hilse  med  fuld  Tilslutning.  Bevægelsen  i  Figurerne  ser 
undertiden  stærkt  ud  som  et  Reflexionsprodukt  fra  Kunstnerens  Side, 
den  er  ikke  naivt  og  sympathetisk  opfattet  efter  Livet,  ikke  fuldkommen 
naturlig  og  praktisk  ;  der  er  for  det  interessante,  livfulde  Formspils  Skyld 
lagt  et  stærkere  Eftertryk  paa  Legemets  Vending,  paa  Ledemodenes  Bøj- 
ning, end  det  praktiske  Formaal  for  Bevægelsen  udkræver.  Dette  blev  i 
Sandhed  skæbnesvangert  for  den  italienske  Kunst. 

Fra  dette  Værk  gik  Michelangelo,  som  sagt,  umiddelbart  over  til 
Pavemonumentet  og  de  to  »Fanger«,  idet  han  atter  tog  den  kære  Mejsel 
i  Haand  og  gav  sig  i  Færd  med  sin  Yndlingskunst:  at  hugge  Statuer. 

I  hvilken  Forstand  ogsaa  disse  to  Figurer  maa  kaldes  navnløse, 
have  vi  ovenfor  paavist  gennem  en  Kritik  af  de  dem  tillagte  Navne,  af 
hvilke  intet  kan  gælde  som  Figurernes  virkelige  og  egentlige.  Det  er  Men- 
neskefigurer, dermed  nok.  Men  Menneskefiguren  i  sig  selv  er  jo  ogsaa 
en  meget  alvorlig,  strængt  bindende  Genstand  for  Kunsten,  der  kræver 
de  dybeste  Studier  af  det  objektive  i  Naturen,  selv  om  alt  objektivt  af 
historisk  Art  forflygtiges  eller  kastes  bort.  Desuden  er  der  her  lagt  et 
andet  Baand  paa  Kunstneren,  nemlig  et  dekorativt  Hensyn  at  fyldestgøre. 
Hvorledes  dette  udøver  sit  Herredømme  over  Anlæget  af  Figurernes 
Holdning  og  Linier,  kan  i  dette  Værk,  som  jo  aldrig  er  blevet  fuldendt, 
mere  anes  end  ses;  i  andre  Arbejder  af  Michelangelo  ligger  det  klart 
nok  for  Dagen. 

Disse  Figurers  sjælelige  Liv  er  Kunstnerens  subjektiv-lyriske  Hjerte- 
udgydelse. Den  faar  en  forskellig  Klang  og  Toneart,  Tenor  og  Bas,  alt 
efter  Figurens  mere  ungdommelige  eller  mere  mandige  Karakter;  men 
Melodien,  der  spilles,  er  Michelangelos  eget  Hjertes.  Han  har  her  med 
#  den  enkelte  Figur,  den  frie  Statue,  at  gøre;  ja  mere  end  dette:  med  den 
ensomme  Figur;  ja  mere  endog  end  dette:  med  den  bundne,  den  fængslede. 
Den  ydre  Foranledning,  som  har  bragt  ham  ind  paa  dette  Motiv,  have 
vi  ovenfor  angivet;  men  her  kan  man  med  Rette  sige,  at  Michelangelo 
for  første  Gang  har  fundet  sin  mest  ejendommelige  Følelses  Thema  og 
udtalt  den  fuldkommen  frit,  uden  Forhold  til  noget  andet  aandeligt  Ind- 
hold end  sin  egen  Subjektivitets.    Et  dybtbevæget  indre  Følelsesliv  taler 

allerede  til  os  fra  nogle  af  hans  Ungdomsværker,  navnlig  Pietå-Gruppen 
eller  Madonna-Gruppen  i  Briigge*;  men  i  Længden  kunde  det  ikke  finde 
noget  tilsvarende  Udtryk  i  Madonnas  Figur.  I  alt  det  legemlige  i  For- 
men og  i  Henseende  til  den  mægtige,  aktive  Vitalitet  i  Bevægelsen  har 
Michelangelo  allerede  naaet  sin  fulde  Højde  i  Kartonen  i  Florents;  men 
den  sjælelige  Dybde  af  Smerte  og  af  Længsel,  af  Kæmpen  efter  Frihed, 
af  Klage  eller  af  Harm  over  de  Lænker,  som  tynge  paa  Menneskelivet, 
som  senere  slaar  sit  mægtige  Bølgeslag  gennem  hans  Kunst,  finde  vi  for 
første  Gang  her.  Winkelmanns  berømte  Ord  om  den  antike  Kunst: 
»Ligesom  Havet  altid  forbliver  roligt  i  Dybet,  selv  om  Overfladen  raser 
nok  saa  stærkt,  saaledes  viser  Udtrykket  i  Grækernes  Figurer  trods  alle 
Lidenskaber  en  stor  og  lovbunden  Aand«  —  disse  Ord  kunne  ligefrem 
vendes  om  og  det  modsatte  siges,  naar  Talen  er  om  Michelangelo.  Selv 
om  hans  Figurer  enkeltvis  bevare  en  strængere  og  roligere  Holdning, 
føler  man,  at  Havet  ikke  er  roligt  i  Dybden,  men  at  der  under  Over- 
fladen gærer  en  evigt  sydende  Strøm,  en  uendelig,  evig  utilfredsstillet 
Længsel  og  Trang. 

Naar  vi  da  skue  fremad  over  de  Værker  af  Michelangelo ,  der  i 
Tiden  følge  efter  hine  »Fanger«,  ville  vi  idelig  finde  Træk  af  Følelser, 
som  ere  i  Slægt  med  den,  der  udtaler  sig  i  dem.  De  dekorative  Figurer 
skulle  omtales  nærmere  i  det  følgende;  her  ville  vi  blot  henpege  paa 
enkelte  af  hans  andre  berømteste  Skikkelser.  I  det  Sixtinske  Kapels 
Loftsmalerier  se  vi  Adam  og  Eva,  som  blive  skabte  eller  rettere  be- 
sjælede af  Herren.  I  disse  Skikkelser  —  som  bære  Menneskeslægtens 
første,  den  hele  Slægt  omfattende  Navne,  og  saaledes  i  Grunden  ogsaa 
kun  repræsentere  det  navnløse,  metafysiske  Ideal  af  Menneskeskikkelsen 
—  fornemme  vi  atter  hint  Friheds-Længselssuk:  den  tunge  Materie, 
hvoraf  Adam  er  dannet,  er  ham  en  Lænke,  hvorfra  han  tragter  efter  at 
befries  ved  Herrens  Magt.  En  ganske  beslægtet  Følelse  finde  vi  i  den 
grandiose  Figur  af  Lazarus,  som  Michelangelo  tegnede**  til  Sebastian  del 
Piombos  store  Maleri  af  Lazari  Opvækkelse  (nu  i  London):  idet  La- 
zarus stræber  at  befri  sig  fra  Ligklæderne  —  Fangebaandene,  kunde 
man  sige  — ,  forholder  han  sig  til  Kristus,  der  kalder  ham  til  Live, 
ganske  paa  samme  Maade  som  Adam  til  Skaberen;  i  Blik  og  Udtryk  er 
der  en  talende  Lighed.  En  anden,  mere  tragisk  Side  af  Fangenskabets 
Poesi  viser  Michelangelo  os  i  Profeten  Jeremias  i  Babylon  (i  det  Sixtin- 
ske Kapel).  Her  se  vi  den  tvungne  Passivitet,  den  strænge,  ensomme 
Aand,  der  i  Harme  har  vendt  sig  bort  fra  Omverdenen  og  fortærer  sit 

*  —  hvis  Ægthed  jeg  tilstaar,  at  jeg  vedblivende  tror  paa,  uagtet  den  paany  er 
bleven  angrebet  af  G.  v.  Liitzow  i  »Zeitschrift  fiir  bildende  Kunst«. 

**  At  Michelangelo  har  tegnet  Lazarus's  Figur  i  dette  Maleri,  derom  ere  alle  enige. 
Nogle  mene,  at  han  ogsaa  har  tegnet  hele  den  øvrige  Komposition.  Vistnok  med  Urette: 
Lazarus  skiller  sig  ved  sin  Stil  meget  tydelig  ud  fra  det  øvrige  Billede,  som  i  sin  Kom- 
position er  venetiansk-Rafaelisk. 

Hjerte  i  Kval  over  det  Folk,  som  har  forskyldt  sin  Skæbne.  Til  den  i 
Jeremias's  Figur  udtalte  Følelse  slutter  sig  atter  en  hel  Række  af  de 
Figurer  (i  samme  Kapel),  som  skulle  forestille  Kristi  Forfædre,  det  er 
atter  den  passive,  fra  Verden  bortvendte,  udholdende  Forventning  om 
Forjættelsens  Opfyldelse.  Overhovedet  forstaar  den,  der  har  havt 
Michelangelo  for  Alvor  i  Tale,  ikke  vanskelig  den  Plads,  som  »Fangerne« 
i  Louvre  indtage  iblandt  hans  Aands  rent  subjektive  Udtalelser;  de  høre 
hjemme  i  den  ene  Fløj  af  hans  Frembringelser,  dem,  som  udtrykke  den 
ensomme  Aands  Passivitet  og  dens  Higen  efter  Frihed  og  Virksomhed. 
Den  anden  Fløj  repræsenteres  med  den  største  Magt  af  saadanne  Fi- 
gurer som  Skaberen,  der  svinger  sig  gennem  Himmelrummet  i  uendelig, 
ubegrænset  Magtfylde  og  Aktivitet. 

Naar  vi  i  en  Afbildning,  f.  Ex.  i  et  af  de  gode  Fotografier,  som 
A.  Braun  i  den  senere  Tid  har  leveret  af  det  Sixtinske  Kapels 
Loftsmalerier,  have  et  af  den  hele  Kompositions  enkelte  Partier  for 
Øje,  navnhg  en  af  de  Flige,  som  —  spidse  forneden,  brede  foroven  — 
fra  den  lodrette  Væg  krumme  sig  op  til  den  vandrette  Flade  i  Midten 
af  Loftet,  faa  vi  Indtrykket  af  en  højst  ejendommelig  Skønhedssans  i 
den  dekorative  Anordning.  Forneden,  hvor  Fligens  Linier  løbe  tæt  sam- 
men, staar  en  Barnefigur,  en  kraftig  bygget  Dreng,  som  af  Michel- 
angelo er  malet  i  fuldt  naturligt  Farve.  Over  denne  Barnefigurs  Hoved 
ses  en  Tavle  med  Navnet  paa  den  Profet  eller  Sibylle,  som  troner 
ovenfor.  Enhver  af  disse  mandlige  eller  kvindelige  Profeter,  Figurer  i 
mægtig  Størrelse,  har  et  særeget  fordybet  Rum  for  sig  med  eget  Gulv 

—  altsammen  naturligvis  malet,  ikke  virkeligt  —  og  afgrænset  til  begge 
Sider  med  firkantede  Piller,  som  springe  stærkt  frem  fra  Baggrunden.  Paa 
hver  af  Pillerne  er  et  Par  Barnefigurer,  malede  ligesom  Pillen  selv 
med  en  graalig  Marmorfarve,  anbragte  som  Bærere  af  Gesimsen,  der 
paa  den  seneste  romerske  Arkitekturs  Vis  er  brudt  i  Vinkler  og  følger  med 
Pillens  Fremspring.  Oven  over  enhver  af  Pillerne  og  dens  Gesims  ser  man 
et  lavt  Sæde,  paa  hvilket  der  sidder  en  Ynglinge  figur  i  fuld  Størrelse 

—  skønt  i  noget  mindre  Maalestok  end  Profeterne  —  og  gennemført  i  fuldt 
naturlig  Farve  (Fig.  97 — 98).  Til  enhver  af  Profeternes  eller  Sibjdlernes 
Figurer  kommer  der  saaledes  to  Ynglingefigurer  over  Gesimsen,  en  til 
hver  af  Tronens  Sidepiller.  Saadanne  to  Ynglinge  ere  i  Fællesskab  an- 
satte til  at  bære  Kranse  af  Egeløv  (Pave  Julius  H's  Familiesymbol);  og 
de  have  midt  imellem  sig  et  rundt  Bronzeskjold*,  som  staar  paa  Ge- 

*  Disse  Bronzeskjolde  ere  smykkede  med  (malede)  Relieffer,  af  hvilke  nogle  ere 
meget  omhyggelig  udførte,  andre  næppe  skizzerede.  Michelangelo  har  engang  under  Ar- 
bejdet gjort  den  Opdagelse,  at  det  egentlig  var  spildt  Møje  at  udføre  disse  Smaating,  som 
slet  ikke  kunde  ses  nede  fra  Kapellets  Gulv.  Fremstillingerne  ere  nu  til  Dels  utydelige 
af  Lamperøg  o.  desl.  Vasari  angiver  (i  begge  sine  Udgaver),  at  Fremstillingerne  ere 
tagne  af  det  gamle  Testamente  (Kongernes  Bøger).  Gondivis  Ord  (Gap.  XXXV)  ere  føl- 
gende (den  gode  Florentinerudgave  1746):  ne'  quali  medaglioni  a  uso  di  rovesci  son  fatte 
varie  storie,  tutte  approposito  pero  della  principale  (nemlig  Skabelseshistorien,  som 

simsen.  Der  er  i  hele  den  beskrevne  Anordning,  som  gentager  sig  i 
hvert  Mellemrum  mellem  Kapellets  Vinduer,  en  lignende  Forening  af 
monumental  Fasthed  og  Kraft  og  af  fyldigt  plastisk  Liv  som  i  det  op- 
rindelige Udkast  til  Pavemonumentet.  Imidlertid  passer  en  saa  monu- 
mental Komposition  og  saa  alvorlige  arkitektoniske  Former  maaske 
bedre  for  et  Marmormonument,  i  hvilket  Formen  er  virkelig  plastisk 
gennemført;  den  er  noget  vel  tung  for  en  malet  Loftsdekoration. 

Til  Siderne  af  denne  Anordning  er  der  endnu  anbragt  en  Række 
Dekorationsfigurer :  mandlige  Skikkelser,  malede  i  Bronzefarve  i  smaa 
trekantede  Felter,  som  begrænses  af  retliniede  arkitektoniske  Led  og  af 
en  temmelig  flad  Buelinie.  Ganske  i  Almindelighed  er  dette  Motiv  vist- 
nok paavirket  af  de  antike  Triumfbuers  Dekoration,  i  hvilken  man  og- 
saa  ser  Figurer,  f.  Ex.  Victoriaer,  udfyldende  slige  trekantede  Rum.  Her 
€r  Trekanten  imidlertid  mere  lav  og  bred  og  umagelig  for  en  siddende 
Figur.  Michelangelo  har  da  lagt  sine  Figurer  paa  Ryggen,  paa  Maven, 
paa  Siden,  paa  Knæene,  undertiden  med  Benene  opad,  undertiden  med 
Foden  stemmet  fast  mod  det  trekantede  Rums  Sidevægge  o.  s.  v.  —  dog 
saaledes,  at  Stillingen  er  symmetrisk  gentaget  i  de  to  Figurer,  som  ere 
anordnede  hinanden  nærmest.  Anvendelsen  af  disse  Figurer  er  ikke 
nogen  heldig  Ide  af  Kunstneren.  Han  har  grebet  den  Lejlighed,  som 
det  trekantede  Rum  frembød  til  at  søge  nye  gymnastiske  Motiver  for 
den  menneskelige  Figur;  hans  Lyst  var  umættelig  og  hans  Hjerne  ube- 
skrivelig frugtbar  paa  dette  Omraade.  Men  Figuren  tager  sig  noget  for- 
tabt og  indespærret  ud  i  det  lille  Rum,  som  begrænses  til  alle  Sider  af 
meget  stærke  og  svære  arkitektoniske  Led.  Det  ser  ud,  som  om  de 
stakkels  Svende,  der  have  faaet  disse  triste  Kvistkamre  anviste  til  Logis, 
maatte  søge  en  kunstig  Motion  for  at  holde  Livsaanderne  i  Virksomhed. 

Da  ethvert  af  de  omtalte  Motiver  er  mange  Gange  gentaget  hele 
Loftet  rundt  —  dog  med  idelige  Variationer  i  det  enkelte  —  faa  vi  alt- 
saa  en  stor  Mængde  Dekorationsfigurer  ud.  De  danne  et  anseligt 
Antal  i  Forhold  til  den  uhyre  Mængde  Figurer  paa  de  historiske 
Billeder  af  Skabelsen,  Syndefaldet  og  Syndfloden  i  Loftets  Midte,  af 
Jødefolkets  Frelse,  som  er  fremstillet  i  de  fire  Billeder  i  Loftets  Hjørner, 
af  Profeter  og  Sibyller  og  de  lange  Rækker  af  Grupper  af  Kristi  For- 
er malet  i  Loftet)  —  Ord,  der,  som  man  ser,  aldeles  ikke  modsige  Vasaris.  Condivis 
Ytring  oversættes  paa  følgende  ubegribelige  Maade  af  R.  Waldeck  (»Das  Leben  des  M.  A.  B. 
geschrieben  von  seinem  Schuler  A.  Condivi«,  Wien  1874,  S.  84):  »Verschiedene  Historien, 
aher  alle  in  Bezug  auf  die  Geschichte  des  Papstes«  (sic!).  Dertil  føjer  Eitelberger  v.  Edel- 
berg en  Bemærkning,  som  paa  en  overlegen  Maade  bekræfter  denne  foregivne  Angivelse 
af  Condivi,  og  erklærer,  at  Æmnerne,  som  ere  fremstillede  paa  Skjoldene,  ikke  ere  bi- 
belske, samt  tilføjer  til  Forsvar  for  Michelangelo  en  venlig  Motivering  for  en  saadan  Anvendelse 
af  »die  Familien-  und  Lebensgeschichte  des  Papstes«.  Det  er  næsten  uhyggeligt  at  se, 
hvorledes  den  ene  Fejltagelse  saaledes  kan  avle  den  anden.  Hovedsagen  er,  at  Vasari 
uden  Tvivl  har  fuldkommen  Ret,  naar  han  siger,  at  Æmnerne  ere  tagne  af  den  bibelske 
Historie.  Fremstillingerne,  som  nu  kunne  kontrolleres  nogenlunde  ved  Fotografier,  have 
aabenbart  ikke  hjemme  i  Pavens  »Familien-  und  Lebensgeschichten«. 

fædre.  Men  saa  beundringsværdig  end  de  vigtigste  Dekorationsmotiver  ere 
komponerede,  naar  de  betragtes  enkeltvis,  kan  man  dog  ikke  nægte,  at  de 
navnløse  Dekorationsfigurer,  som  slet  ingen  historisk  Betydning  have,  blande 
sig  mellem  de  historiske  Fremstillinger  paa  en  Maade,  der  baade  forvirrer 
Øjet  og  Tanken.  Det  gælder  da  især  de  store  Ynglingefigurer  foroven  med 
Skjoldene  og  Kransene :  de  brede  sig  stærkt  foran  Rammerne  om  de  historiske 
Billeder  i  Loftets  Midte,  ja  brede  sig  endog  undertiden  udenfor  Rammerne, 
ind  over  Billedernes  Flade.  De  ere  ligesaa  store,  somme  Tider  større 
end  de  historiske  Figurer,  de  ere  i  malerisk  Henseende  behandlede  gan- 
ske paa  samme  Maade  som  disse  og  tage  sig  fuldkomment  ud  som  den 
samme  Slægt  af  Mennesker.  Lige  umiddelbart  ved  den  berømte  hvilende 
Adamfigur,  ja  tilsyneladende  berørende  den,  finder  man  en  saadan 
Ynglingefigur,  som  imidlertid  skal  ses  paa  en  anden  Led  end  den;  og 
tæt  ved  denne  Ynglingefigurs  Hoved  ser  man  atter  Hovedet  af  den  til- 
svarende paa  Loftets  modsatte  Del,  der  atter  skal  betragtes  paa  en  tredje 
Led.  Intet  bidrager  mere  til  det  Hovedpine  forvoldende  Besvær  med  at 
orientere  sig,  som  enhver  andægtig  Betragter  af  det  Sixtinske  Kapels 
Loft  vil  erindre,  i  alt  Fald  fra  sine  første  Besøg  i  Kapellet.  Den  dekora- 
tive Opgave  at  lette  Betragtningen,  at  simplificere  Opfattelsen,  at  pausere 
paa  rette  Sted  for  at  tage  et  energisk  Tilløb  til  Hovedfremstillingerne, 
har  Michelangelo  langtfra  fyldestgjort;  han  kender  kun  lidet  til  den 
skønne  kunstneriske  Økonomi,  der  var  en  Grundlov  for  Antiken,  men 
betragter  tværtimod  enhver  tom  Plads  som  en  Tumleplads  for  sin  rent 
subjektive,  ensidige,  alt  andet  fortrængende  Lidenskab  for  at  fremstille 
den  menneskelige  Skikkelse*.  Nu  vel,  man  vil  alligevel  finde  sig  rigt 
lønnet  ved  at  tage  ham,  som  han  er,  selv  om  han  ikke  er  imødekommende. 

Endskønt  Michelangelo  altsaa  havde  stillet  sig  selv  den  Opgave  at 
gentage  ethvert  af  de  dekorative  Motiver  mangfoldige  Gange,  var  det 
aldeles  ikke  hans  Sag  at  gentage  sig  selv,  rolig  at  fastholde  den 
samme  Tanke  og  kun  variere  den  saa  umærkelig,  at  Beskueren  ikke 
blev  ked  af  at  se  den  gentagen,  medens  han  dog  heller  ikke  kom  til  at 
tænke  over  Variationerne.  Tværtimod:  Michelangelo  varierer  Motiverne 
saa  stærkt,  at  Enheden  imellem  dem  næsten  sprænges.  Det  er,  som  om 
han  aabent  tilstod,  at  han  blev  utaalmodig  ved  Gentagelsen.  Man  vilde 
sikkert  gøre  meget  fejl  ved  at  betragte  Loftsdekorationen  som  saaledes 
gennemført  efter  en  fast  Plan,  at  f.  Ex.  Kartonerne  til  det  hele  skulde 
have  været  færdige,  før  den  maleriske  Udførelse  begyndtes**.    Der  er 

*  Meget  skønt  og  træffende  siger  Jac.  Burckhardt  (i  Anledning  af  Dommedagsbilledet) : 
Michelangelo  svælger  i  den  Prometheiske  Lykke  at  kunne  virkeliggøre  alle  Mulig- 
heder for  Bevægelse,  Stilling,  Forkortning,  Gruppering  af  den  menneskelige  Skikkelse 
(Der  Cicerone,  III,  877). 

**  Ved  Beregningen  af  den  Tid,  som  det  hele  Foretagende  maa  have  taget,  spiller 
Hensynet  til  disse  Kartoner  bestandig  en  stor  Rolle.  jMan  tager  herved  næppe  tilbørlig 
i  Betragtning,  hvad  man  kan  lære  af  de  Fotografier  af  Loftsmalerierne ,  som  de  senere 
Aar  have  bragt  os.    Paa  samme  Tid,  som  disse  give  et  aldeles  uundværligt  Middel  til  at 

tværtimod  ved  dette  kolossale  Foretagende  meget  af  en  Improvisation. 
Ved  en  opmærksom  Betragtning  kommer  man  let  under  Vejr  med,  at 
Kunstnerens  Forhold  til  Opgaven  efterhaanden  i  mange  Maader  har 
forandret  sig  under  Arbejdets  Gang.  Han  har  —  som  man  ogsaa  véd 
det  ad  historisk  Vej  —  begyndt  sit  Arbejde  fra  Indgangssiden  af  Ka- 


Fig.  97.     Michelangelo:  Fra  Loftet  i  det  Sixtinske  Kapel. 


pellet,  den  Ende,  som  ligger  længst  borte  fra  Alteret.  Det  er  ogsaa  dette 
Parti  af  Loftet,  der  tydeligst  viser  hans  oprindelige  Mening  med  de 
dekorative  Motiver,  det  er  der,  de  fremtræde  med  den  strængeste  arkitek- 
toniske Holdning.  De  stenfarvede  Barnefigurer,  som  bære  Gesimserne 
over  Sidepillerne  af  Profeternes  Troner,  staa  der  endnu  rolige  ved  Siden 

stifte  fortroligt  Bekendtskab  med  det  enestaaende  Kunstværk  og  maaske  for  første  Gang 
lære  Verden,  hvilken  Skat  den  besidder,  f.  Ex.  i  en  Komposition  som  det  store  Synd- 
flodsbillede  og  andet  mere,  give  de  tillige  den  tydeligste  Forklaring  af,  hvad  man  kan 
læse  hos  Biograferne  om,  at  Michelangelo  selv  slet  ikke  betragtede  Arbejdet 
som  fuldendt.  De  godtgøre  fuldstændig,  at  Malerierne,  navnlig  de  senest  udførte,  for 
en  meget  stor  Del  have  Karakteren  af  en  genial  Improvisation,  og  at  man  derfor  skal 
være  varsom  med  uden  videre  at  forkaste  Condivis  og  Vasaris  —  unægtelig  meget  over- 
raskende —  Angivelse  om,  at  Arbejdet  er  udført  i  20  Maaneder:  det  har  vel  ikke  været 
20  Maaneder  i  Træk.  Fotografierne  afsløre  os  kolossale  Skødesløsheder  —  især  i  Grup- 
perne af  Kristi  Forfædre  —  Skødesløsheder,  som  man  ikke  kan  tænke  sig  i  Forbindelse 
med  egentlig  forberedende  Arbejder.  De  give  os  de  tydeligste  Beviser  paa  Hastværk  og 
Utaalmodighed,  og  tillige  paa,  at  Michelangelo  —  formodentlig  dengang  han  afdækkede 
Loftets  først  fuldendte  Del  —  har  opdaget,  at  han  ikke  alene  kunde,  men  gjorde  bedst  i 
at  spare  sig  allehaande  Smaating.  Man  maa  desuden  erindre,  at  ligesom  Pave  Julius  II 
tvang  Michelangelo  til  at  begynde,  tvang  han  ham  ogsaa  til  at  gøre  sig  færdig,  før  han 
virkelig  var  de^t. 

af  hinanden,  idet  de  bære  deres  Byrde  med  opadbøjede  Arme  paa  en 
lignende  Maade  som  Atlanterne  paa  græske  Bygninger.  Saaledes  navnlig 
de  Figurer,  der  smykke  Profeten  Joels  og  den  delfiske  Sibylles  Troner. 
Men  jo  mere  Michelangelo  rykker  frem  i  Arbejdet,  hvilket  omtrent  vil 
sige  det  samme  som :  jo  mere  han  nærmer  sig  Loftets  modsatte  Ende, 


Fig.  98.    Michelangelo:    Fra  Loftet  i  det  Sixtinske  Kapel. 


des  mere  livligt  bliver  ogsaa  Forholdet  mellem  Børnene;  tilsidst  give  de 
sig  til  at  danse,  eller  slaas,  eller  forsøge  paa  at  spænde  hinanden  ud  af 
deres  Stillinger.  Imidlertid  er  her  dog  gennemgaaende  bevaret  en  Symmetri 
i  Kompositionen,  saaledes,  at  det  Par,  som  bærer  Gesimsen  paa  den 
ene  Side  af  en  Trone,  svarer  symmetrisk  til  Parret  paa  Tronens  anden 
Side  (uden  at  de  to  Barnefigurer,  som  danne  hvert  enkelt  Par,  indbyrdes 
ere  symmetriske  til  hinanden).  Men  ved  de  store  Ynglingefigurer  med 
Guirlanderne  og  Bronzeskjoldene  opgives  Symmetrien,  hvormed  der  er  be- 
gyndt, og  som  jo  ogsaa  egentlig  kræves  af  slige  til  hinanden  svarende 
Dekorationsfigurer,  gradvis  jo  længere  man  kommer  frem  mod  Kapellets 
Alterside.  I  de  tidligst  malede  er  Holdningen  rolig  og  stræng,  Figurernes 
Funktion  er  endnu  bestemt  fremhævet  (Fig.  97).  Efterhaanden  svinder  denne 
•  Simpelhed:  Stillingerne  blive  friere  og  kaadere:  den  indbyrdes  Symmetri 
i  Figurernes  Stillinger  opgives,  medens  der  dog  endnu  —  med  mærke- 
lig Kunst  —  er  gennemført  et  symmetrisk  Forhold  i  de  Hovedlinier, 
som  de  danne  paa  Loftets  Flade.  Først  i  de  yderste  Figurer  henne  mod 
Altersiden  (over  Jeremias  og  Libyca)  bortkastes  ogsaa  dette  symmetriske 
Forhold  fuldstændig  (Fig.  98).  Ogsaa  paa  andre  Maader  føler  man  en  For- 
andring i  Kunstnerens  Tendenser  under  Arbejdet.    Figurerne  blive  efter- 

haanden  større  og  fylde  mere  i  Rummet  —  det  gælder  ikke  alene  de 
dekorative,  men  ogsaa  de  historiske.  Belysningen  over  Figurerne,  som 
paa  de  tidligst  udførte  Partier  er  bredere  og  roligere,  er  paa  de  seneste 
mere  strejfende  og  pikant,  saaledes  at  kun  ganske  enkelte  Punkter  faa 
fuldt  Lys,  medens  Overfladen  ellers  for  største  Delen  ligger  i  Skygge  (se 
navnlig  Figurerne  over  Jeremias).  I  de  tidligste  Partier  træder  Billed- 
huggeren endnu  stærkt  frem;  efterhaanden  udvikler  Michelangelo  rent 
maleriske  Tendenser,  som  endog  pege  stærkt  hen  imod  Correggios 
Retning. 

Man  skulde  synes,  at  det  Arbejde  at  bære  Egeløvskranse  og  at  passe 
paa  lette  Bronzeskjolde  mere  egnede  sig  for  Børn  —  som  man  jo  nu 
om  Stunder  anvender  til  den  lettere  Tjeneste  i  Fabrikerne  —  eller  for 
Kvinder  end  for  den  fuldt  udviklede  mandige  Kraft.  Der  var  næppe 
nogen  anden  Kunstner  end  Michelangelo,  som  vilde  have  anvendt  voxne 
mandlige  Figurer  i  dette  Øjemed.  Egeløvskransene  har  han,  for  dog  at  give 
sine  Svende  noget  at  bestille,  gjort  meget  svære;  men  da  de  unge  Mænd 
ikke  tage  sig  Arbejdets  Pligter  synderlig  strængt,  og  da  Kransene  endog 
somme  Tider  —  ved  en  licentia  poética  —  ere  rent  udeladte,  bliver  der 
et  Overskud  af  Arbejdskraft,  som  nu  kun  tjener  til  Leg  —  for  Ynglingene 
eller  for  Kunstneren,  som  man  vil  tage  det.  Disse  Figurer  ere  stærke 
nok  til,  at  de  kunde  gøre  lignende  Tjeneste  som  Karyatiderne  paa  Erech- 
theion  eller  Atlanterne  i  Agrigent,  der  bære  Gesims  og  Tag  paa  deres 
Hoved  eller  Skuldre.  Hvilken  dyb  Modsætning  mellem  Michelangelos 
Figurer  og  de  antike!  I  hine  antike  Skikkelser,  som  gøre  Tjeneste  i  den 
hellige  Bygningskunst,  er  der  slet  ikke  søgt  nogen  Variation  eller  noget 
Udtryk  af  egentligt  subjektivt  Liv.  Deres  arkitektoniske  Funktioner  tage 
deres  Kraft  fuldt  ud  i  Tjeneste:  de  gamle  Figurer  i  Agrigent,  som  endnu 
have  den  ældre  Tids  Stivhed  i  Holdningen,  bære  med  Anstrængelse, 
mere  som  Slaver;  Jomfruerne  i  Erechtheions  Hal  bære  deres  Byrde  med 
mere  Lethed  og  Rankhed,  staaende  frit  og  naturlig,  hvilende  fortrinsvis 
paa  det  ene  Ben.  De  staa  som  Stadens  frie  Kvinder  i  den  skønne 
atheniensiske  Dragt,  de  »adlyde  deres  Fædrelands  Love«  og  tjene  frit  og 
villig  Guddommen,  som  troner  i  Templet.  Ikke  den  letteste  Fold  i  deres 
Ansigt  eller  Trækning  af  Øjenbrynet  melder  noget  om,  at  de  kunde  have 
en  Mening  om  den  Opgave,  de  tjene,  en  Mening,  som  ikke  faldt  gan- 
ske fuldstændig  sammen  med  deres  tjenende  Hverv.  Michelangelos  Yng- 
linge derimod  have  allesammen  en  saadan  Mening,  de  gøre  sig  skyldige  i 
den  Forbrydelse,  som  det  preussiske  Politi  i  urolige  Tider  betegner  som 
at  »ræsonnere  indvendig«.  Det  er  i  det  hele  en  revolutionær  Slægt,  af 
hvem  man  kan  frygte,  at  den  en  skøn  Dag  gør  Strike  og  nedlægger  Ar- 
bejdet. Selv  i  de  roligste  af  Figurerne  læser  man  meget  tydelig  en  vis 
tilbageholdt  Utaalmodighed,  som  om  de  fandt,  at  de  dog  ogsaa  kunde 
anvende  deres  Kræfter  paa  andre  og  maaske  bedre  Maader.  En  Stem- 
ning af  Træthed  eller  Lede  i  deres  Holdning  er  ikke  ualmindelig.  En 

af  de  sidst  malede  af  Figurerne  synes  at  være  saa  inderlig  ked  af  at 
sidde,  at  han  letter  sig  op  fra  sit  Sæde,  strækker  Armen  hen  bag  sit 
Hoved  og  sukker  af  Utaalmodighed.  I  andre  Tilfælde  har  Michelangelo 
søgt  Afvexling  i  Motiverne  derved,  at  Arrangementet  af  Kransene  eller 
de  Baand,  hvormed  Skjoldene  ere  fastgjorte,  er  gaaet  i  Ulave  for  ^dem, 
saa  at  de  nu  maa  anstrænge  sig  for  at  faa  Kransen  op  over  Skulderen 
eller  Baandene  i  Orden.  Medens  Antiken  i  slige  Opgaver  netop  lægger 
Vægt  paa  Indtrykket  af  det  uforanderlige,  af  at  det  ene  Øjeblik  hengaar 
ganske  som  det  andet,  lader  Michelangelo  sine  Figurer  —  og  Beskueren 
—  føle  Tiden  med  dens  Forandringer,  saaledes  at  han  endog  bringer  en 
ganske  øjeblikkelig  Handling  ind  i  Motivet.  Han  gør  sig  ingen  Skrupler 
over  de  Midler,  hvormed  han  motiverer  en  Figurs  Stilling.  Ere  Kransene 
ham  i  Vejen,  udelader  han  dem  rent.  Saaledes  faar  han  i  de  fleste  af 
disse  20  mærkelige  Figurer  et  livfuldt  —  snart  strængere  og  alvorligere, 
snart  mere  lunefuldt  og  morsomt  Motiv  frem;  et  og  andet  Sted  mærker 
man  dog,  at  Kunstneren  selv  bliver  træt  af  Opgaven ;  man  føler  for  tyde- 
lig, at  Figurens  Stilling  er  paatvunget  den  ved  et  ydre  Arrangement,  som 
om  den  var  en  Leddedukke. 

Michelangelo  arbejdede  ensomt.  Han  kunde  ikke  lide  at  have  nogen 
hos  sig  deroppe  paa  Stilladset,  ikke  engang  en  Dreng  til  at  rive  Farver. 
Andre  Kunstnere  vilde  have  betragtet  denne  dekorative  Del  af  Arbejdet 
som  mere  underordnet  og  ladet  Medhjælpere  udføre  den;  paa  denne 
Maade  havde  Motiverne  kunnet  blive  gentagne  paa  en  roligere  Maade; 
det  hele  havde  mindre  faaet  Præg  af  en  stor  og  hæftig  Aands  Utaal- 
modighed. Men  for  Michelangelo  var  dette  Arbejde  ingenlunde  noget 
underordnet;  disse  Ynglinge  ere  trods  noget  andet  hans  eget  Genis  Børn, 
de  ere  jo  den  »rene  menneskelige  Figur«.  Saaledes  kom  der  vel  et 
Misforhold  ud  mellem  Kunstnerens  egen  hæftige  og  urolige  Kraft  og  det 
rent  dekorative  ved  Opgaven,  et  Misforhold  atter  imellem  Figurernes 
lette  Funktion  og  deres  store  Kræfter,  og  Resultatet  blev  et  stort  Over- 
skud af  fri  Subjektivitet,  der  ytrer  sig  som  Lune,  VilkaarHghed,  hist  og 
her  som  Fornuftløshed  —  for  ikke  at  sige:  Vanvid.  Men  faa  Figurer  ere 
saa  lærerige  som  disse  20  med  Hensyn  paa,  hvorledes  Michelangelo  over- 
hovedet opfattede  Menneskeskikkelsen. 

Hvor  klart  og  bestemt  man  end  føler  Modsætningen  mellem  dem  og 
Antiken,  hvor  umuligt  det  end  er  at  forvexle  Aanden  i  dem  med  An- 
tikens, saa  træder  der  paa  den  anden  Side  dog  et  Slægtskab,  en  ind- 
t  byrdes  Lighed  frem.  Der  er  en  af  dem  —  foroven  tilvenstre  over  Jere- 
mias — ,  der  endog  i  sit  Motiv  minder  om  en  siddende  Figur  paa 
Parthenonsfrisen  og  om  den  berømte  Statue  af  en  siddende  Kriger  fra 
Villa  Ludovisi,  som  man  sædvanlig  kalder  Ares  (Fig.  99).  Michelangelos 
Figur  er  bleven  til  uden  mindste  Paavirkning  fra  de  antike,  hgesom  disse 
sikkert  ogsaa  ere  ganske  uafhængige  af  hinanden;  Ligheden  beror  kun 
paa,  at  der  til  syvende  og  sidst  dog  er  et  Aandsfrændskab  imellem  disse 

frembringende  Aander.  Stillingen  er  i  Michelangelos  Figur  vel  noget 
uroligere,  Linierne  krydse  hinanden  mere  end  i  Antiken;  men  den  har 
alligevel  fremfor  andre  moderne  Kunstneres  Figurer  Antikens  Forening 
af  det  store,  stolte,  ophøjede  med  den  ugenerte,  flotte,  lette  Naturlighed 
i  Stillingen.    Hvor  frit  og  stort  strække  i  det  hele  ikke  disse  Figurer 

deres  Lemmer!  I  dem  alle  er  det  men- 
neskelige Legemes  Plastik  frigjort  i  samme 
Grad,  om  end  ikke  paa  samme  Maade 
som  i  den  græske  Kunst. 

Det  er  ingenlunde  det  samme  Ideal, 
som  har  foresvævet  Michelangelo  i  alle 
disse  Figurer.  I  nogle  af  dem  —  de  tid- 
ligst udførte  —  er  der  en  fin,  distingveret, 
fornem  Skønhed,  som  peger  tilbage  til 
den  tidligere  florentinske  Kunst  og  viser 
os,  hvad  den  kunde  udvikle  sig  til.  De 
have  en  vis  Tilbageholdenhed  i  StiUingen 
og  Minen,  skarpere,  mere  fintskaarne  Træk. 
De  ædle  Hoveder  prydes  af  en  rig,  yppig 
Haarvæxt,  der  snart  former  sig  i  brede, 
maleriske  Masser,  snart  ligesom  omstraaler 
Hovedet  med  en  Mængde  kraftigkrøllede 
Fig.  99.    Michelangelo:  Lokker,  der  stritte  ud  fra  det  i  alle  Ret- 

Figur  fra  Loftet  i  det  sixtinske  Kapel,    niuger.  Der  er  andre  Hoveder  af  en  mere 

vulgær  Karakter,  som  om  Maleren  fra  Be- 
skuelsen af  et  kunstnerisk  Ideal  var  steget  ned  til  det  virkelige  Liv  for 
at  hente  sin  Erfaring  fra  det,  eller  det  med  et  var  faldet  ham  ind, 
at  disse  Skikkelser  skulde  karakteriseres  som  Slaver  med  Hensyn  til 
den  Tjeneste,  de  havde  at  udføre.  I  disse  djærvere  Ansigtstræk,  den 
næsten  stumpe  Næse,  den  aabne,  tyklæbede  Mund,  de  vidt  aabne,  rul- 
lende Øjne,  spiller  Udtrykket  af  det  øjeblikkeligste  Liv,  den  stærkeste 
Spænding.  Der  findes  Figurer,  der,  som  sagt,  kunde  minde  direkte  om 
Antiken,  medens  andre,  især  det  mest  ungdommelige,  slanke,  bløde, 
nærme  sig  mere  til  det  Ideal,  som  det  var  Correggio  forbeholdt  at  skabe. 
Jeg  sigter  navnlig  til  en  dej  Hg  Ynglingefigur  —  til  højre  over  den  cumæiske 
Sibylle  — ,  som  rider  saa  let  og  gratiøst  paa  sit  Sæde,  idet  han  bøjer 
Overkroppen  noget  indad,  saa  at  den  ses  i  Forkortning;  Ansigtet  er 
halvt  skjult  af  Skulderen,  men  han  vender  Hovedet  om  og  ser  frem  over 
Skulderen  ned  i  Kapellet*  (Fig.  100). 

*  Om  man  end  nok  saa  godt  véd,  at  baade  de  ældste  og  de  nyeste  Forfattere  om 
Correggio  ikke  ville  vide  af,  at  han  skulde  have  været  i  Rom,  overraskes  man  dog  i  det 
Sixtinske  Kapel  af  flere  Træk,  som  pege  frem  imod  ham,  netop  mod  ham.  Vi  have 
ovenfor  omtalt  den  maleriske  Belysning  af  de  senest  udførte  Partier  af  Loftet.  Frem- 
deles Profeten  Jonas's  Figur  (mærk  især  Hovedet!).    Michelangelos  storartede  Flothed  og 


292 


Hvor  betydningsfulde  for  det  menneskelige  Aandslivs  Historie  vare 
ikke  de  Timer,  som  Michelangelo  tilbragte  i  dyb  Ensomhed  deroppe  paa 
sit  Stillads!  Blandt  alt,  hvad  han  har  skabt  deroppe,  kommer  den  for 
ham  ejendommelige  Enthusiasme  ingen  Steder  renere  frem  end  i  denne 
Skare  navnløse  Skikkelser.  Hvilken  Manddomskraft  og  Stolthed,  hvilken 
Sikkerhed  og  suveræn  Villie  gaar  der 
ikke  gennem  Tegningen  af  disse  Figurer! 
Hvorledes  forstaar  han  f.  Ex.  ikke  at 
gennemføre  Omridslinien  af  en  Figur 
lige  fra  den  Haand,  der  er  løftet  op  over 
Issen,  gennem  Underarm,  Overarm,  Skul- 
der, Side,  Hofte,  Laar,  Læg,  Fod,  helt 
ned  til  Taaspidsen,  saaledes  at  hele  den 
lange  Skraalinie  er  sammenholdt  med 
en  uforlignelig  Fasthed,  med  den  klare- 
ste Bevidsthed  om  dens  dekorative  Be- 
tydning paa  Fladen,  og  dog  tillige  saa- 
ledes, at  alle  Formens  Enkeltheder,  Lede- 
modene, Musklerne,  Senerne  ere  tagne 
med  paa  Liniens  Vej  og  enhver  Ting 
kommer  til  sin  Ret.  Der  er  heri  en 
Forening  af  den  sjældneste  Indsigt  i  den 
objektive  Natur  og  af  den  mest  over-  Fig.  loo.  Michelangelo: 

legne  subjektive  Villiesytring:  Saaledes  Figur  fra  Loftet  i  det  Sixtinske  Kapel, 
skal  det  være!  Det  er  dette,  som  Italie- 
nerne kaldte  »il  terribile«  i  Michelangelos  Tegning.  Ingenlunde,  at  han 
altid  er  korrekt,  ligesaa  lidt  her  som  andre  Steder.  Han  er  ikke  den 
Mand,  som  ængstelig  udmaaler  Figurernes  Proportioner,  han  fremsætter 
mangfoldige  uholdbare  Paastande  i  denne  Henseende,  ja  der  findes 
endog  enkelte  stødende  Exempler  paa  Tegnefejl*.  Michelangelo  er  over- 
hovedet ikke  Tegnekunstens  ufejlbare  Orakel,  han  er  dens  største,  mest 
begejstrede  Menneske  og  har  den  rent  menneskelige  Begejstrings  Svag- 
heder og  Overgreb  ligesaa  vel  som  dens  Storhed.  Hos  de  efterfølgende 
Renæssancemestre**  kommer  der  i  Behandlingen  af  det  menneskelige 
Legeme  tidt  noget  tørt,  akademisk  docerende  frem.  Overfladens  Enkelt- 
heder, Muskulaturen  med  dens  Fremspring  og  Fordybninger,  gengives 
paa  en  monoton  Maade,  uden  livfuld,  flydende  Overgang  mellem  Enkelt- 
hederne. Man  praler  med  anatomiske  Kundskaber  —  uden  maaske  altid 

Frihed  i  Figurernes  Holdning  og  Stillinger  har  overhovedet  i  hele  Periodens  italienske 
Malerkunst  næppe  noget  saa  tilsvarende  som  Rækken  af  Apostelfigurer  i  Gorreggios 
Kuppelfresker  i  S.Giovanni  Evangelista  i  Parma. 

*  Se  f.  Ex.  Forkortningen  af  Armene  paa  Figuren  til  højre  oven  over  Profeten  Daniel, 
Vendingen  af  Lege'met  paa  Figuren  til  venstre  over  den  erythræiske  Sibylle. 

**  Ikke  mindre  hos  det  16de  Aarhundredes  nederlandske  Mestre  end  hos  Italie- 
nerne.   Se  f.  Ex.  Frans  Floris's  Maleri  af  Kain  og  Abel  i  vort  Galleri. 

J.  Lange  •  Udvalgte  Skrifter.    II.  20 

at  have  dem.  Denne  Retning  kan  for  saa  vidt  siges  at  udgaa  fra  Michel- 
angelo, som  det  var  hans  store  Exempel,  der  for  Alvor  havde  indsat 
Anatomien  til  at  være  Kunstens  Læremester.  Men  Michelangelos  egen 
Kunst  har  i  hans  kraftige  Tid  intet  af  hint  tørre  og  monotone,  hint 
flaaede  og  dissekerede;  det  kommer  i  alt  Fald  først  lidt  frem  hist  og 
her  i  hans  seneste  Værker,  som  Dommedagsbilledet.  Hans  brede,  paa 
én  Gang  bløde  og  faste  Pensel  forstaar  netop  at  give  Legemets  Overflade 
den  rette  elastiske,  fast  og  helt  sammenhængende  Karakter,  som  er  ejen- 
dommelig for  Kød  og  Hud  hos  det  sunde,  levende  Menneske.  I  denne 
Henseende  ere  flere  af  disse  Ynglingefigurer  uforlignelige  Mesterværker: 
betragt  blot  f.  Ex.,  hvorledes  Penselen  forfølger  Formen  i  den  bøjede  Ryg 
gennem  alle  de  fine  Overgange  af  Lys  og  Skygge  i  Figuren  til  højre 
over  den  persiske  Sibylle ! 


Paa  de  Medicæiske  Fyrsters  Gravmæler,  som  fuldendtes  om- 
kring Ulykkesaaret  1530,  anbragte  Michelangelo  fire  Figurer,  der  i  Grunden 
høre  til  samme  Slægt  som  Dekorationsfigurerne  paa  Julius  H's  Monument 
og  i  det  Sixtinske  Kapel  (Fig.  101 — 103).  Vel  have  disse  Skikkelser,  i  Mod- 
sætning til  de  tidligere.  Navne  og  en  allegorisk  Betydning,  der  baade 
er  historisk  sikker  og  tillige  aabenbart  ment  fra  Michelangelos  Side  som 
den  virkelige  Tanke  i  dem.  Det  er  Døgnets  fire  Tider:  Morgen  (Aurora), 
Aften  (Crepusculo) ,  Dag  (Giorno)  og  Nat  (Notte).  Men  denne  Allegori 
har  det  særegne  ved  sig,  at  den  —  som  den  her  er  —  ikke  er  grundet 
i  nogen  objektiv,  historisk,  kunstnerisk  Tradition,  og  at  den  kun  staar  i 
det  mest  almindelige  Forhold  til  den  Anvendelse,  der  her  er  gjort 
af  den:  en  Antydning  af  den  Kæde,  som  danner  den  fortløbende  Tid 
med  dens  evindelige  Op  og  Ned,  Stigen  og  Dalen,  kan  jo  passe  paa  et- 
hvert Menneskes  Grav.  Des  tydeligere  og  bestemtere  er  Forholdet  til 
Kunstnerens  Subjektivitet:  han  har  her  skabt  sit  eget  Tungsinds  Mytho- 
logi  uden  Hensyn  til,  hvad  de  døde  eller  de  levende  Medicæere  vilde 
sige  til  den,  hvis  de  ret  gik  ind  paa  Meningen*.  Blandt  alt  det,  som 
gjorde  ham  ilde  tilfreds  ved  Livet  paa  denne  Tid,  var  Sorgen  over  Medi- 
cæerne  —  ikke  over  de  døde,  men  over  de  levende  —  vel  det,  der 
hvilede  tungest  paa  ham.  Paa  samme  Tid,  som  han  selv  kæmper  for 
sin  Fædrebys  gamle  Frihed  og  Uafhængighed,  maa  han  som  Kunstner 
hædre  den  Slægt,  der  gør  Vold  imod  den.  Hvor  dybt  maatte  den  ikke 
forekomme  ham  sunken  fra  den  »prægtige«  Lorenzos,  hans  første  Vel- 
ynders og  faderlige  Vens  Tid!  Fra  Fæstningsarbejderne  om  den  truede 
og  belejrede  By,  som  han  selv  leder,  gaar  han  til  sit  Værksted  for  at 

*  Ellers  er  det  eneste  objektive  Støttepunkt  for  denne  Allegori  givet  i  —  den 
italienske  Sproglære,  i  det  grammatiske  Køn  for  de  Ord,  der  ere  t'igurernes  Navne. 
Crepusculo  og  giorno  ere  Hankøn  og  derfor  personificerede  som  mandlige  Væsener, 
notte  og  aurora  Hunkøn  og  fremstillede  som  Kvinder. 

mejsle  sine  Figurer:  om  Arbejdet  med  Mejslen  end  har  vederkvæget 
ham,  har  han  dog  græmmet  sig  dybt,  hver  Gang  han  kom  til  at  mindes 
den  Hæder  og  Magt,  hvis  Tolk  han  skulde  være! 

De  fire  Figurer,  der  efter  Tanken  høre  saa  nøje  sammen,  ere  for- 
delte, to  og  to,  paa  hver  af  de  to  Sarkofager,  som  staa  op  imod  Kapel- 
lets Sidevægge.  Enhver  af  Skikkelserne  har  et  skraanende  Leje  over 
den  Volute,  som  med  et  fladt  Bueslag  ruller  fra  Sarkofagens  Midte  ned 
til  dens  Side.  Dog  hviler  Figuren  ikke  umiddelbart  paa  Voluten;  men 
det  Marmor,  hvoraf  den  er  udhugget,  er  nøje  sammenpasset  med  Volu- 
tens  Bueflade  og  tilhugget  som  et  Fjældstykke  af  forskellig  Form,  saa- 
ledes  at  Figurerne  faar  et  noget  forskelligt  Leje  eller  skraanende  Sæde. 
Det  bidrager  sikkert  mere,  end  man  ved  første  Øjekast  bliver  sig  bevidst, 
til  det  ejendommelige  Indtryk  af  disse  Skulpturer,  at  de  til  Grundlag 
ikke  have  nogen  sikker  vandret  Linie,  men  de  krumme  og  skraa  Voluter, 
der  synes  at  have  en  evig  elastisk  Uro  i  sig.  Oven  over  Midten  af  en- 
hver af  Sarkofagerne  sidder  i  en  Fordybning  i  Væggen  Figuren  af  den 
afdøde  Fyrste.  Monumentet  som  Helhed  betragtet  kommer  saaledes 
til  at  danne  en  stor  Trekant,  hvilket  har  faaet  en  afgørende  Betydning 
for  Kompositionen  af  de  enkelte  Statuer,  navnlig  af  de  hvilende  Skikkel- 
ser til  Siden.  Anordningen  af  Linierne  har  her  ikke  mindre  at  sige  end 
ved  de  malede  Dekorationsfigurer  i  det  Sixtinske  Kapel  og  maa  endog 
bære  sin  Del  af  Skylden  for  tvungne  Stillinger  og  Vilkaarligheder  i 
Legemsbygningen :  Auroras  venstre  Skulder  er  f.  Ex.  til  Bedste  for  Skraa- 
linien  ikke  lidt  fortegnet. 

Da  Michelangelo  ikke  alene  var  Monumenternes  Billedhugger,  men 
tillige  hele  Rummets  Arkitekt,  havde  han  her  Lejlighed  til  at  benytte 
sig  af  et  stort  Virkemiddel,  nemlig  den  maleriske  Fordeling  af  Lys  og 
Skygge  paa  Figurerne  paa  den  bestemte  Plads,  der  er  dem  anvist.  Med 
størst  Effekt  kommer  dette  frem  paa  den  siddende  Figur  af  den  ene 
Hertug  —  efter  den  gamle  Benævnelse :  Lorenzo  *  — ,  den,  som  har  faaet 
Tilnavnet  »il  pensiero«,  hvor  det  dejlige  Udtryk  af  stille  Efter- 
tanke faar  en  forhøjet  Stemning  ved  den  Skygge,  der  fra  Hjælmen  dækker 
hele  Ansigtet.  Men  Lysvirkningen  spiller  overhovedet  en  stor  —  og 
flere  Steder  mærkværdig  skøn  —  Rolle  ved  Indtrykket  af  alle  disse 
Skulpturer,  større  end  ved  de  plastiske  Værker  fra  Michelangelos  tidligere 
Tid.  I  Begyndelsen  af  sin.  Virksomhed  var  han  jo  næsten  udelukkende 
Billedhugger,  og  Indflydelsen  af  Plastiken  paa  hans  enkelte  Malerier  er 
let  at  spore;  det  var  først  det  kæmpemæssige  maleriske  Foretagende  paa 

*  Som  bekendt  har  H.  Grimm  (II,  167)  fremsat  den  Anskuelse,  at  Navnene  paa  de 
to  Hertugers  Figurer  fra  gammel  Tid  af  vare  forvexlede  af  Biograferne.  De  Grunde,  som 
Grimm  anfører  for  denne  Mening,  ere  slaaende,  om  end  ikke  fyldestgørende.  I  hvert 
Fald  er  det  sandt,,  hvad  Grimm  selv  tilføjer:  »Dog  har  Michelangelo  kun  i  ringe  Grad 
holdt  sig  til  Naturen  i  disse  Statuer«;  —  men  naar  dette  indrømmes,  bliver  ogsaa 
Grundvolden  for  Undersøgelsen  undergravet,  og  Undersøgelsen  mister  overhovedet  sin 
væsentligste  Interesse. 

20* 

Fig.  101.    Michelangelo:  il  Crepusculo.    Figur  fra  Gravmælet  over  Lorenzo  af  Medici, 

S.  Lorenzo.  Florents. 


Hvælvingen  over  det  Sixtinske  Kapel,  som  ret  gjorde  ham  til  Maler.  I 
de  Medicæiske  Monumenter  finde  vi  det  omvendte  af  det  oprindelige 
Forhold,  nemlig  en  Indflydelse  af  maleriske  Principer  paa  Skulpturen. 
Dette  fik  en  stor  Betydning  for  den  senere  Renæssances  Billedhugger- 
kunst. 

Vi  ville  betragte  de  fire  Figurer  nærmere  enkeltvis.  Tilfælles  have 
de,  at  de  alle  ere  nøgne  —  det  var  jo  i  højeste  Grad  det  »metafysiske 
Menneske«,  Elementarvæsener  i  Menneskeskikkelse,  som  det  her  var 
Opgaven  at  fremstille — ;  men  enhver  af  dem  har  dog  en  Stump  Klæde- 
bon, hvorpaa  den  hviler  eller  som  dækker  lidt  af  Legemet.  Fremdeles 
at  ingen  af  dem  er  helt  fuldført,  at  Forholdet  mellem  den  udarbejdede 
Form,  der  mange  Steder  lyser  af  den  højeste  Fuldendthed,  og  den  raa 
Marmorblok  aldrig  er  fuldstændig  klaret.  Enhver  af  Figurerne  strækker 
det  ene  Ben  hvilende  ned  over  Sarkofagens  Side ;  men  paa  dem  alle 
følger  Marmorblokken  dette  Ben.  Paa  Aurora  er  den  udarbejdet  som  et 
nedhængende  Stykke  af  Klædebonnet,  i  hvilket  Foden  hviler;  ved  Cre- 
pusculo har  Tanken  maaske  været  den  samme,  medens  det  paa  »Dagen« 


296 


Fig.  102.    Michelangelo:  Aurora.    Figur  fra  Gravmælet  over  Lorenzo  af  Medici. 
S.  Lorenzo.  Florents. 


Og  »Natten«  ser  ud,  som  om  Marmoret  egentlig  skulde  være  borthugget 
og  Benet  hænge  frit  ned  —  hvilket  maaske  er  opgivet  af  Frygt  for,  at 
Stenen  skulde  briste. 

Hvis  det  klangfulde  Navn  Aurora  (Fig.  102)  vækker  Følelsen  af  et 
muntert  tindrende,  frejdigt  Haab  i  vort  Bryst,  saa  viser  Michelangelos 
Aurora  os  paa  det  klareste,  at  han  ikke  har  forbundet  slige  Forestillinger 
med  Navnet.  Denne  jomfruelige  Skikkelse  af  Jætternes  Slægt  hviler  paa 
sit  Fjæld,  hvor  hun  har  slumret  om  Natten;  hun  vaagner  ved  Daggryet, 
vælter  sig  tungt  om  paa  Siden,  idet  hun  stemmer  den  ene  Fod  imod 
Klippen;  Overkroppen  løfter  hun  uvilHg  og  tungt  paa  den  mod  Klippen 
støttede  Albue,  vender  Ansigtet  frem  over  Skulderen  og  ser  ned  i  Rummet. 
Hun  rejser  ikke  Hovedet  op ;  hvorfor  skulde  hun  have  Lyst  til  at  vaagne? 
Al  det  vaagne  Livs  bitre  Smerte  begynder  jo  at  aabenbare  sig  for  hendes 
Blik,  Munden  aabner  sig  halvt  som  af  et  skærende  Suk.  Er  det  Dagen, 
som  dette  Aasyn  bebuder,  saa  er  det  en  kummerfuld,  en  farveløs  Dag. 
Sløret  falder  ned  fra  hendes  Isse;  men  med  den  ene  Haand  holder  hun 
en  Flig  af  det,  som  om  hun  spurgte  sig  selv,  om  det  ikke  var  bedre  at 

tilhylle  sit  Hoved  igen.  Forunderligt,  at  en  saadan  Lede  i  Sindet  —  en 
saadan  Utidighed,  kunde  man  næsten  sige  —  kan  imponere  os  som 
noget  ophøjet!  Thi  man  føler  vel,  at  hun,  som  hviler  der,  er  af  en 
Natur,  der  er  langt  hævet  over  Jordens  Kryb,  hvis  Daarskab  og  Ondskab 
volder  hende  saa  megen  Lede.  Hvor  mægtig  udviklede  ere  ikke  disse 
Former!  Med  hvilken  Accent  og  Kraft  ere  de  ikke  hensatte!  I  Ansigts- 
trækkene staa  de  endog  med  en  saadan  Skarphed,  at  man  næsten  ikke 
kan  forklare  sig,  at  de  dog  kunne  forene  sig  saa  godt  med  det  Indtryk 
af  Ungdom,  som  hele  Skikkelsen  frembyder. 

Paa  den  anden  Side  af  den  samme  Sarkofag,  som  bærer  Aurora, 
hviler  »il  Crepusculo«  (Fig.  101),  Aftenskumringen,  fremstillet  som  en 
Mand,  der  er  ude  over  Ungdomsaarene,  mægtig,  skønt  just  ikke  overdreven 
af  Legemsbygning.  Naar  man  fordyber  sig  saaledes  i  disse  Figurer,  at 
Fantasien  helt  beherskes  af  dem,  forvandle  Sarkofagerne  med  deres 
Skraaninger  sig  til  Bjærge,  paa  hvilke  man  ser  de  gigantiske  Væsener 
hvile  med  Himlen  til  Baggrund.  »Il  Crepusculo«  vender  Hovedet  til 
Siden  og  ser  tankefuld,  drømmende  langt  ud  i  Rummet,  ned  i  de  skum- 
rende Dale,  hvor  Lysene  slukkes  et  efter  et,  ligesom  »Børnene  gaa  af 
Skole«,  medens  bag  ham  de  evige  Stjerner  tændes  en  efter  en  paa  den 
klare  Aftenhimmel*.  Denne  Figur  gør  maaske  ikke  saa  stort  et  Indtryk 
som  Aurora,  den  er  mindre  skøn  i  Linierne  og  mindre  fuldendt;  men 
den  rummer  dog  Aftenens  fredelige.  Sindet  vederkvægende  og  Lemmerne 
løsende  Stemning;  man  føler,  at  Kunstnerens  Hjerte  har  kunnet  fmde 
Hvile,  naar  Natten  drog  sit  Slør  over  Livet.  Musklerne  ere  saa  vel- 
behagelig slappede,  den  højre  Fod  er  magelig  sat  hen  foran  det  udstrakte, 
hvilende,  venstre  Ben  og  støtter  mod  Randen  af  Voluten;  Overkroppen 
er  løftet  lidt  i  Vejret,  støttet  paa  den  venstre  Albue,  medens  højre  Arm 
hviler  med  fuldkommen  ledig  Ro  langs  med  Siden  og  over  det  løftede 
Laar.  Denne  for  Michelangelo  usædvanlige  rolige  Stemning  udtaler  sig 
ogsaa  her  i  et  enkelt  usæ.dvanligt  Træk,  nemlig  i  Stillingen  af  Hænderne. 
Ellers  stræber  han  efter  det  livligste  Formspil  ved  at  lade  Fingrene 
skilles  ad,  saaledes  at  Pegefinger  og  Langfinger  ere  mere  eller  mindre 
udstrakte,  medens  de  to  sidste  Fingre  ere  bøjede  lige  fra  nederste  Led 
af.  Denne  Vane  hos  Kunstneren  kommer  endog  tidt  noget  umotiveret 
frem;  men  han  har  her  med  Rette  gjort  sig  fri  for  den:  Stillingen  af 
Hænderne  er  ganske  simpel,  og  Fingrene  følges  smukt  ad. 

Naar  man  fra  disse  Figurer  paa  det  ene  Monument  vender  sig  om 
til  dem  paa  den  anden  Side,  er  det  paafaldende,  at  disse  ere  større  i 

*  Senere  Anmærkning.  Da  jeg  i  dette  Aars  Foraar  nedskrev  ovenstaaende  Ord, 
havde  jeg  ingen  Forventning  om,  at  jeg  skulde  se  dem  bekræftede  med  mine  legemlige 
Øjne.  Jeg  oplevede  det  dog,  da  jeg  ved  Michelangelo-Festen  i  Florents,  den  12te  Sep- 
tember om  Aftenen  for  første  Gang  saa  det  store  nye  Monument  paa  S.  Miniato  Højen. 
Dér  ere  Bronzeafstøbninger  af  de  fire  Figurer,  som  omtales  ovenfor  i  Texten,  anbragte 
paa  den  store  Bronze-Davids  Fodstj^kke.  »Il  Crepusculo«  viste  sig  der  mod  den  dæm- 
rende Aftenhimmel  netop  paa  den  Maade,  som  jeg  ovenfor  har  beskrevet  den. 

Maalestok  og  fylde  paa  en  mere  imponerende  Maade  i  Rummet.  Det  er 
sikkert  de  senest  udførte,  og  den  samme  indre  Lov  i  Michelangelos  Ud- 
vikling, som  kan  skønnes  i  det  Sixtinske  Kapels  Loftsmalerier,  gør  sig 
ogsaa  her  gældende:  at  han  bestandig  mere  og  mere  tragter  efter  at 
lade  den  enkelte  menneskelige  Figur  gøre  en  stor  og  fyldig  Virkning 
mellem  Omgivelserne. 

Her  paa  det  andet  Monument  ser  man  til  venstre  den  berømte 
Figur  af  »la  Notte«  (Fig.  103).  I  Modsætning  til  Aurora,  men  i  god 
Overensstemmelse  med  de  ældgamle  Forestillinger  om  Natten  som  Gud- 
dom, er  denne  Kvindeskikkelse  skildret  mere  som  Moder  end  som  Mø. 
Formerne  ere  ungdommelige,  men  det  er  dog  meget  kendeligt  paa 
Brysterne,  at  de  have  givet  Die;  de  ere  noget  løse,  slappe,  hængende  og 
ikke  urørte.  I  det  bøjede  Underlivs  dybe  Tværfolder  gør  Legemets  Stof 
sig  noget  materielt  gældende;  ogsaa  i  den  mægtige  F^orm  af  den  tilbage- 
bøjede venstre  Skulder  møder  man  stærkt  det  naturalistiske  Studium  — 
det  ene  med  det  andet  fremkalder  et  Indtryk,  som  ikke  er  helt  af  Skøn- 
hed. Hun  sover;  men  Michelangelo,  der,  naar  han  vilde  udtrykke  en 
Ting,  just  ikke  bandt  sig  strængt  til  Erfaringen  om  den  Maade,  hvorpaa 
Livet  i  Virkeligheden  udtrykker  den,  har  givet  hende  et  for  en  sovende 
altfor  oprejst  Leje  og  en  umagelig  Stilling.  Man  har  i  denne  Henseende 
allerede  tidligere  draget  en  Parallel  mellem  »la  Notte«  og  den  berømte 
anlike  Figur  af  den  slumrende  Ariadne  i  Vatikanet,  i  hvilken  Søvnen 
heller  ikke  er  fremstillet  i  Overensstemmelse  med  Virkeligheden.  Michel- 
angelo og  Antiken  stillede  sig  lige  frit  over  for  det  erfaringsmæssige ;  men 
i  Opgavens  Løsning  gik  Florentineren  sin  egen,  fra  Antiken  fuldkomment 
forskellige  Vej,  krævede  en  effektfuldere  Fordeling  af  Lys  og  Skygge, 
fremhævede  skarpere  visse  fremspringende  Hovedpartier  af  Legemet, 
yndede  en  stærkere  Krydsning  af  Linierne  og  søgte  mere  at  udtrykke 
den  indre,  bølgende  Uro  i  Skikkelsens  Drømmeliv.  Hertil  kommer  endnu 
for  disse  Figurers  Vedkommende  de  særegne  Fordringer  til  Liniernes 
Gang,  som  Figurernes  dekorative  Betydning  i  den  hele  Komposition 
stillede,  hvilke  Fordringer  i  Stillingen  af  »Nattens«  Figur  næsten  træde 
despotiske  frem.  Det  højre  Ben  —  inderst  mod  Væggen  —  hænger 
magelig  hvilende  ned  over  Klippeblokken  som  over  et  Sæde ;  den  venstre 
Fod  derimod  er  sat  op  paa  dette  Sæde,  endog  paa  en  Forhøjning  paa 
det.  Hele  det  venstre  Ben,  som  er  skarpt  bøjet  i  Knæet  og  saaledes 
kommer  til  at  danne  en  Vinkel,  der  vender  næsten  lige  opad,  viser  sin 
mægtige,  men  dog  skønne  Form  lige  i  Profil  —  Foden  er  navnlig  af  en 
uovertræffelig  Skønhed  i  Formen.  Overkroppen  vender  hun  mere  udad, 
saa  at  endog  den  højre  Albue  kan  støtte  imod  det  opadbøjede  venstre 
Laar.  Hovedet  med  det  lukkede  Blik  er  bøjet  fremover;  og  Issen  hviler 
let  imod  den  højre  Haand,  dog  ikke  mod  den  fulde  Haandflade,  men 
mod  Siden  af  Haanden,  som  er  bøjet  i  Ledet:  det  er  et  af  disse  Træk  i 
Stillingen,  som  hos  Michelangelo  undertiden  vidne  mere  om  et  kunstne- 

Fig.  103.     Michelangelo:  la  Notte.     Figur  fra  Gravmælet  over  Juliano  af  Medici.    S.  Lorenzo. 

Florents. 


risk  Arrangement  udenfra ,  end  om  en  sympathetisk  Følelse  for  det 
naturlige.  Venstre  Arm  er  bøjet  stærkt  tilbage  i  Skulderen;  den  støtter 
med  Albuen  mod  Blokken  og  omfatter  en  sælsom,  barok  Maske,  der 
vender  sine  hule  Øjne  og  sin  opspærrede  Mund  med  de  store  Tænder 
lige  ud  imod  Beskueren  i  Kapellet.  Hvad  Kunstneren  egentlig  har  ment 
med  at  give  Klippens  forreste  Flade  denne  uhyggelige  Form,  er  vanske- 
ligt at  gætte;  bedre  forstaar  man  Uglen  som  Nattens  Symbol,  der  har 
faaet  sin  Plads  i  Vinkelen  af  det  bøjede  venstre  Ben.  —  Samtiden 
ødslede  med  de  mest  begejstrede  Lovtaler  over  »Nattens«  Figur  og 
synes  at  have  beundret  den  fremfor  nogen  af  de  tilsvarende*.  I  det 
hele  har  Eftertiden  vistnok  ikke  ganske  kunnet  istemme  denne  Beundring: 
os  forekommer  »la  notte«  at  være  den  mest  kunstige  og  mindst  poetiske 
af  de  fire  Skikkelser  —  enkelte  Træk,  f.  Ex.  det  flade  Baghoved,  ere 
endogsaa  stødende  — ;  men  vist  er  det,  at  Behandlingen  af  Overfladen 
betegner  Toppunktet  af  al  Virtuositet  i  Retning  af  at  forvandle  Marmor 
til  menneskeligt  Kød  og  Blod*"^. 

*  Det  bekendte  Epigram  af  G.  B.  Strozzi  og  Michelangelos  stolte  og  herlige  Svar 
derpaa  ere  oversatte  meget  heldig  paa  Dansk  af  M.  Hammerich;  se  »Vintergrønt«,  ud- 
givet af  Chr.  Richardt,  Kobenhavn  1866. 

En  meget  lærerig  Kendsgerning  er  det,  at  Figuren  af  Leda,  hvilende  paa  Lejet 

Fig.  104.    Michelangelo:  il  Giorno.    Figur  fra  Gravmælet  over  Juliano  af  Medlci. 

S.  Lorenzo.  Florents. 

»Il  Giorno«  (Fig.  104),  der  paa  den  anden  Side  af  Sarkofagen 
danner  Modstykket  til  »la  notte«,  frembyder  et  saa  forunderligt,  gaade- 
fuldt,  men  mægtig  gribende  og  imponerende  Syn,  som  Alverdens  Kunst 
nogensinde  har  havt  at  yise  os.  Det  varer  en  Stund,  inden  vi  blive  ret 
fortrolige  med,  hvad  det  egentlig  er,  vi  se.  Bjærgtoppe  og  Skyer  kunne 
jo  antage  allehaande  forunderlige  Skikkelser  for  Øjet,  naar  vi  vandre  ud 
i  Naturen.  Er  det  et  Fjæld,  eller  er  det  en  levende  Skikkelse?  Er  det 
en  Løve,  eller  er  det  en  Kæmpe?  Enkelte  Ting  løsne  sig  efterhaanden 
ud  for  Blikket  og  overbevise  os  om,  at  det  virkelig  er  en  organisk  Skik- 
kelse. Dette  venstre  Ben,  som  han  har  kastet  saa  grandiost  hen  foran 
det  højre  [Laar,  viser  os  Former,  som  svulme  af  en  saa  overmenneske- 
lig mægtig  Kraftfylde,  men  som  tillige  illudere  saa  overbevisende  og 
indlysende  for  vore  Sanser,  at  vi  føle  os  stillede  ganske  umiddelbart 

med  Svanen  i  Skødet,  som  Michelangelo  malede  for  Hertugen  af  Ferrara  omtrent  sam- 
tidig med,  at  han  udførte  Nattens  Figur,  frembyder  stor  Lighed  med  denne  i  Stillingen  og 
Formen  —  naturligvis  uden  just  at  være  en  Gentagelse.  Det  er  et  nyt  Bevis  for,  at  Ud- 
gangspunktet for  Michelangelos  Kunst  ikke  var  den  historisk  givne  Objektivitet  —  thi 
den  i  Mythologien  givne  Forestilling  om  Natten  har  jo  intet  at  gøre  med  den  i  Sagnet 
givne  Forestilling  om  Leda  — ■;  men  Menneskefiguren  uden  særlig  historisk  Kvalitet,  i 
dens  Formskønhed  og  dens  Bevægelses  Rythme. 

overfor  et  Væsen,  der  overgaar  vor  egen  Slægt  hundrede  Fold  i 
Vælde,  men  som  dog  lever  i  den  fuldeste  Virkelighed  og  i  den  Grad  er 
Kød  af  vort  Kød,  at  vi  næsten  kunne  fornemme  den  Livskraft,  hvormed 
Blodet  ruller  i  dets  Aarer.  Michelangelos  Mejsel  har  aldrig  udført  en 
mere  glimrende  organisk  Form;  det  er  —  for  at  tale  Filosofernes  Sprog 
—  den  fuldendte  Forening  af  Ideal  og  Virkelighed  —  Virkelighed  lige 
indtil  Folderne  i  Fodsaalens  barkede  Hud.  Men  Skikkelsen  er  os  endnu 
gaadefuld  og  utydelig.  Hvor  besynderlig  virker  den  ikke!  Den  strækker 
sig  bredt  og  stort,  med  en  jætteagtig  Trods  og  Uforskammethed,  paa  sit 
Klippeleje  som  paa  en  Løjbænk,  halvt  siddende,  halvt  hggende.  Højre 
Fod  hænger  magelig  nedover  Sædet,  og  det  venstre  Ben,  hvis  Knæ  hæver 
sig  højt  og  er  stærkt  bøjet,  er  som  sagt  kastet  hen  foran  det  højre  Laar. 
Saaledes  hviler  en  Kæmpe  sig,  naar  han  har  ledige  Stunder.  Men  der 
er  alligevel  ikke  Hvile  i  denne  Skikkelse.  I  Modsætning  til  den  slum- 
rende Nat,  som  vender  Brystet  frem,  drejer  denne  den  brede  Ryg  ud 
imod  Beskueren,  Vendingen  er  atter  her  saa  stærk,  at  højre  Albue 
støtter  mod  venstre  Side  af  venstre  Laar.  Hvilken  Ryg  og  hvilket 
Skulderblad!  Formerne  synes  næsten  fantastiske  i  deres  Storhed  og 
Sammenfletning,  de  ere  mejslede  med  en  saa  kolerisk  Energi,  at  vi 
ringe  Mennesker  kunne  blive  ganske  forknytte  over  Billedet  af  en  saa- 
dan  Natur  og  en  saadan  Kunst;  vi  bøje  os  for  disse  vældige  Paastandes 
Kraft  og  lade  være  at  analysere  dem.  Ryggens  grandiose  Vending  er 
yderligere  fremhævet  i  Linierne  derved,  at  den  venstre  Arm  —  den,  som 
er  længst  inde  mod  Væggen  —  er  kastet  hen  bag  Ryggen,  Underarmen 
hvilende  paa  Klippen,  Haanden  ledig.  Naar  Michelangelos  Figurer  ikke 
have  noget  bestemt  at  lade  deres  ubændige  Legemskraft  gaa  ud  over, 
ytre  de  den  dog,  siddende  eller  liggende,  ved  uvilkaarlig  at  søge  en 
vanskelig  drejet  Stilling,  der  giver  Musklerne  Motion.  Endskønt  Ryggen, 
navnlig  venstre  Skulder,  er  vendt  fremad,  vender  Ansigtet  sig  ogsaa  ud 
mod  Beskueren  og  ser  frem  over  Skulderen,  som  dækker  dets  nederste 
Del,  Skægget.  Det  er  Solen,  som  viser  sit  Ansigt  halvt  over  Fjældaasen. 
Men  den  ser  ikke  med  noget  naadigt  Blik  paa  Verden,  ligesaa  lidt  som 
Aurora.  Hovedet  er  slet  ikke  fuldført,  kun  halvt  begyndt;  med  hastige, 
dristige  Slag  er  der  mejslet  nogle  Træk  hen,  som  ligne  et  Menneskes, 
men  ogsaa  minde  om  en  Løves.  Kunstneren  har  egentlig  blot  villet 
give  en  Mine,  et  Udtryk  af  den  dybeste,  harmfuldeste  Foragt  for  Verden 
og  dens  Færd.  Denne  Dag,  som  saa  tvært  vender  Verden  sin  brede 
Ryg,  vil  vel  ogsaa  snart  vende  sit  Ansigt  bort  fra  den  igen*. 

Statuen  af  »Dagen«  forekommer  mig  at  være  som  Udraabstegnet  for 
hele  Michelangelos  Kunst.    Det  vilde  se  ilde  ud,  hvis  den  var  eneste 

*  Sammenlign  med  Hensyn  paa  Karakteristiken  af  denne  Figur  den  Maade,  hvor- 
paa  de  antike  Digtere  beskrive  Kykloper,  Giganter  og  lignende  Væsener,  f.  Ex,  Odysseen 
IX,  191,  hvor  der  staar  om  Pol3^femos,  at  han  lignede  »en  knejsende  Bjærgrygs  skovbe- 
voxede  Aas«.    Saaledes  taler  den  antike  Poesi  ikke  om  Guderne. 

Repræsentant  for  en  stor  Kunst,  som  var  os  efterladt:  Menneskeheden 
vilde  da  maaske  snarere  blive  bange  for  Kunsten  end  komme  til  at 
elske  den.  Men  denne  Figur  —  og  Aurora  —  kræver  alligevel  sin  Plads 
i  det  lille  Selskab  af  det  ypperste,  som  Kunsten  har  frembragt.  Saa 
mægtig,  saa  overvældende  og  paa  samme  Tid  saa  ensidig,  saa  despotisk 
subjektiv  er  vistnok  ingen  anden  af  Michelangelos  Figurer.  Den  er  helt 
og  holdent  Michelangelo,  hans  Sind,  hans  Humør,  hans  Ideal  af 
Legemsformer;  ingen  anden  Magt,  ingen  almengældende  Idé  har  Del  i 
dens  Tilværelse  eller  har  lyst  den  i  Kuld  og  Køn,  han  er  ikke  alene 
dens  Fader,  men  dens  Fadder.  Kunstværker  ere  tidt  Kompromis'er 
mellem  den  Kunstner,  som  har  frembragt  dem,  og  Tidsaandens,  Om- 
givelsernes almene  Krav;  det  kan  om  mange  Kunstværker  siges  i  den 
bedste  Forstand,  og  om  andre  i  den  sletteste;  om  denne  Figur  kan  det 
ikke  siges  i  nogen  Forstand.  Den  er  snarere  et  Slag  i  Ansigtet  end  et 
Kompromis.  Kunstnere  kunne  tidt  betragtes  som  Udtalelsesorganer  for 
højere  Aandsmagter,  der  have  en  mere  grundfæstet  Tilværelse,  end  de 
selv  have;  Michelangelos  Kunst  er  ikke  Organ  for  noget  andet  end  ham 
selv.  Naar  vi  bøje  os  for  den,  er  det  alene  for  den  mægtig  overlegne 
Subjektivitet,  hvis  Berettigelse  vi  dybt  føle  og  anerkende,  og  af  hvem  vi 
ikke  forlange,  at  den  skal  være  imødekommende. 

Saaledes  havde  Michelangelo,  der  begyndte  som  alle  andre  Kunst- 
nere med  at  færdes  i  Verden  og  laane  Haand  til  dens  Opgaver,  omsider 
fordybet  sig  saaledes  i  sin  egen  Subjektivitet  og  dens  selvvalgte  Opgave, 
at  han  sad  derinde  som  i  en  af  de  Huler,  hvorhen  det  gamle  Testamentes 
Helte  eller  Profeter  tyede,  naar  Verden  blev  dem  for  ond.  Han  var  ikke 
ledig  derinde;  paa  Profeters  Vis  slyngede  han  sine  gavnlige,  rensende 
Lyn  ud  over  Verden  og  lod  Menneskeheden  føle  Modsætningen  mellem 
det,  hvortil  den  var  skabt  og  bestemt,  og  det,  den  var  blevet.  Men 
lykkelig  var  han  ikke,  det  er  den  ensomme  afskaaret  fra  at  være.  Han 
vidste,  at  der  var  noget  bedre  end  Lykken. 

Efter  den  Tid  malede  han  det  store  Dommedagsbillede  og  udførte 
ogsaa  andre  Billedværker.  De  ligge  udenfor  det  Æmne,  vi  have  valgt  os, 
og  betragtede  under  Synspunktet  af  Fremstillinger  af  Menneskeskikkelsen 
staa  de  ikke  paa  Højde  med  hans  tidHgere  Værker. 


CORREGGIO  (1885). 


En  Kunstners  Liv  udgør  ikke  en  Enhed,  der  samler  sig  om  et 
enkelt  fælles  Punkt  som  Centrum.  Det  er  en  Retning,  et  afskaaret 
Stykke  af  en  af  de  Traade,  der  betegne  hans  Tidsalders  Udviklingsgang. 
Han  faar  fra  Fortiden  en  Tilskyndelse  i  denne  Retning  og  driver  den 
selv  videre  i  Kraft  af,  hvad  han  personlig  gennemlever,  evner  og  vil. 
Han  maa  derfor  karakteriseres  ved  to  Punkter,  et  Udgangspunkt  og  et 
Maal;  men  da  Maalet  mest  beror  paa,  hvad  han  selv  har  villet,  saa  er 
det  af  større  Vigtighed  for  hans  Karakteristik  end  Udgangspunktet. 

Linien  i  Correggios*  Liv  angiver  en  af  den  yngre  Kunsts  aller- 
vigtigste Overgange  og  er  saa  tydelig  tegnet  som  næsten  ingen  anden 
Kunstners.  Man  kan  umulig  tage  fejl  af  den,  naar  man  sammenholder 
ensartede  Rækker  af  hans  Hovedværker.  Blandt  saadanne  vil  jeg  strax 
anføre  hans  fire  store  Altertavler  med  den  tronende  Madonna 
mellem  Helgener,  fra  forskellige  Perioder  i  hans  Liv,  nemlig: 

1.  Madonna  di  S.  Francesco,  i  Dresden,  malet,  da  Correggio 
var  20  Aar  gammel,  1514—1515  (se  Fig.  19). 

2.  Madonna  di  S.  Girolamo,  (»Dagen«)  i  Parma.  Bestilt  hos 
Correggio  1523  (Fig.  105). 

3.  Madonna  di  S.  Sebastiano,  i  Dresden,  malet  1525  (Fig.  106). 

4.  Madonna  di  S.  Giorgio,  i  Dresden,  malet  i  Correggios  seneste 
Aar,  efter  1530  (Fig.  107). 

*  Antonio  Allegri,  født  i  Correggio  1494,  død  sammesteds  5te  Marts  1534.  Ud- 
viklet under  mangehaande  kunstnerisk  Indflydelse  fra  forskellige  Sider  (hvorom  mere 
nedenfor).  Hans  produktive  Kunstnerliv  tilhører  udelukkende  hans  egen  Provins  (Cor- 
reggio, Parma  og  de  nærmest  liggende  Byer).  Giftede  sig  25  Aar  gammel  med  en  16aarig 
Pige  og  fik  i  Ægteskabet  4  Børn.  Om  hans  personlige  Forhold  véd  man  gennem  Doku- 
menter ikke  saa  lidt;  men  det  angaar  næsten  kun  det  rent  forretningsmæssige.  Vasari 
erfarede  paa  anden  eller  tredje  Haand  længe  efter  hans  Død  et  dunkelt  Eftermæle  om 
hans  Personlighed.  Han  var  yderst  skrupuløs  som  Kunstner  (Kolorist)  og  skal  have 
været  ængstelig,  vistnok  upraktisk  som  Menneske  (»et  Pattebarn«).  Hans  Tilværelse  har 
ikke  været  lys.  »Om  han  end  maaske  af  Naturen  var  tilbøjelig  til  det  gode,  formørkedes 
hans  Liv  dog  mer  end  billigt  ved  Trykket  af  de  Lidenskaber,  som  sædvanlig  tynge  paa 
Menneskene«  (hvilke?).  Han  kan  ikke  have  manglet  Ejendom,  men  har  maaske  været 
mere  økonomisk  bekymret  (misero),  end  der  var  objektiv  Grund  til. 

I  Galleriet  i  Dresden,  hvor  man  paa  en  og  samme  Væg  ser  tre  af 
disse  Altertavler  —  og  desuden  den  berømte  »Nat«  (o:  Hyrdernes  Til- 
bedelse) —  faar  man  et  lignende  Indtryk  af  Gorreggios  Udviklings-Ret- 
ning, som  man  i  Vatikanets  Galleri  kan  faa  af  Rafaels  gennem  Ungdoms- 
værket »Marias  Kroning«  (1503),  »Madonna  di  Foligno«  (1511)  og  hans 
sidste  Arbejde  »Transfigurationen«  (1520).  Afstanden  i  Stil  mellem  Gor- 
reggios første  og  sidste  Værk  er  ikke  saa  stor  som  mellem  Rafaels, 
uagtet  Gorreggio  ved  sin  Død  dog  havde  tilbagelagt  lidt  flere  Aar  (40) 
end  Rafael  (37).  Men  Rafael  har  ifølge  sin  enestaaende  og  vedblivende 
Evne  til  at  assimilere  anden  Kunst  gennemgaaet  saa  store  Omdannelser 
af  sin  Stil,  at  man  er  udsat  for  at  slippe  Traaden  i  hans  Udvikling  og 
kun  gennem  flere  Mellemled  ret  forstaar,  at  det  sidste  hidrører  fra  den 
samme  Kunstner  som  det  første.  Hos  Gorreggio  føler  man  langt  stærkere 
Retningens  Enhed,  dens  konsekvente  Fortsættelse  fra  Udgangspunktet, 
saa  megen  Forskel  der  end  her  er  mellem  det  første  og  det  sidste. 

Hvad  man  gennem  den  anførte  Række  lærer  om  Gorreggios  Udvik- 
ling, bekræftes  paa  hundrede  Maader  af  hans  andre  Værker,  som  efter- 
haanden  ere  blevne  spredte  over  alle  Europas  store  Gallerier,  fra  Madrid 
og  Neapel  til  St,  Petersborg,  fra  London  til  Buda-Pesth.  Det  gaar,  for  strax 
at  sige  det  i  Korthed,  ud  paa,  at,  naar  man  overhovedet  kan  kalde  den 
moderne  Humanisme,  i  Modsætning  til  den  antike,  den  emanciperede, 
saa  er  Gorreggio  den  mest  moderne  af  alle,  fordi  han  er  den  mest 
emanciperede.  Alt,  hvad  der  i  Oldtid,  Middelalder  og  endnu  i  den  ældre 
Renæssance  havde  været  af  Respekt  for  det,  som  Kunsten  havde  at 
fremstille,  smelter  efterhaanden  —  ja  snart  —  aldeles  bort  for  ham  i  en 
Varmegrad  af  hidtil  ukendt  Styrke,  en  glødende,  alt  gennemtrængende 
Sympathi  og  Trang  til  Fortrolighed. 

Der  er  noget  af  dette  i  al  Udvikling  af  Billedkunsten,  i  Oldtidens 
græske  saavel  som  i  den  hollandske  fra  det  17de  Aarhundrede.  Under 
en  saa  stærk  Udvikling  som  i  den  ældre  Renæssance  kom  det  meget 
tydelig  frem  hos  flere  Kunstnere,  f.  Ex.  Filippo  Lippi  og  Leonardo  da 
Vinci,  til  en  vis  Grad  hos  dem  alle.  Det  blotte  Respektsforhold  til 
Æmnet  er  koldt  og  stivt;  det  kan  give  den  fremstillede  Figur  en  vis 
imponerende  Karakter  som  i  byzantinske  Mosaiker  eller  ægyptiske  Statuer ; 
men  det  giver  ikke  Liv  og  Varme.  Kunsten  arbejder  bestandig  hen  til 
at  trænge  fortrolig  ind  i  sin  Genstand,  favne  den,  smelte  sammen  med 
den,  gøre  den  blød  og  lind.  For  de  fleste  store  Kunstnere  stiller  dette 
sig  saaledes,  at  der  bliver  et  særegent  Spil  mellem  Respekt  og  Sympathi 
i  deres  Forhold  til  Æmnet,  og  en  Afglans  af  dette  Spil  i  den  fremstillede 
Figur.  For  nogle  kan  vel  Respekten  voxe  med  Sympathien.  For  Gor- 
reggio alene  er  denne  UdvikUng  et  og  alt.  Hans  Drift  gaar  ud  paa 
fuldstændig  at  gøre  Ende  paa  Re spektsforholdet  og  at  lade 
det  vige  for  Sympathien. 

Et  Exempel  fra  den  ovennævnte  Række  af  Altertavler  vil  gøre  dette 

tydeligere,  men  rigtignok  paa  en  Maade,  som  strax  blotter  Sagens  meget 
betænkelige  Side. 

Paa  den  tidligste  af  dem,  Madonna  di  S.  Francesco,  findes  blandt 
Helgenerne,  der  staa  forneden  om  Madonnas  Trone,  ogsaa  Døberen  Jo- 
hannes. Han  ser  ud  imod  Beskueren  med  sit  glødende  Blik  og  peger, 
som  Johannes  jo  altid  gør,  op  imod  Kristusbarnet  paa  Moderens  Skød. 
Det  er  en  meget  lyrisk  og  egentlig  ikke  nogen  stræng  Skikkelse;  men 
det  er  dog  en  Mand,  ikke  alene  med  Skæg  paa  Hagen,  men  ogsaa  med 
Villie  i  Hjertet,  en  Sværmer  og  Ivrer  med  et  let  Anstrøg  af  asketisk  Liv. 
Springer  man  nu  over  til  det  sidste  Billede  i  Rækken,  Madonna  di 
S.  Giorgio,  finder  man  med  Forbavselse  en  ganske  anden  Johannes, 
skønt  hans  Rolle  paa  Billedet  er  nøjagtig  den  samme  her  som  hist. 
Endnu  paa  det  tegnede  Udkast  til  denne  Komposition,  der  ligesom 
Maleriet  findes  i  Dresden,  er  Johannes  den  alvorlige,  skæggede  Mand; 
men  paa  Maleriet  er  han  bleven  til  en  ganske  glathudet,  vellystig  Dreng 
i  Pubertetsalderen,  med  et  fyldigt  Faunshoved,  med  Mundvigerne  borede 
leende  op  i  de  tykke  Kinder,  og  med  et  Par  store  Øjne,  som  visselig 
ikke  gløde  af  hellig  Alvor  og  Iver.  Hans  Stilling  er  ubeskrivelig  mage- 
lig, kælen  og  uærbødig,  og  hans  Pegen  paa  Kristusbarnet  gaar  ud  paa 
intet  mere,  end  at  det  er  en  mageløs  sød  Unge,  der  som  saadan  nok  er 
værd  at  se  paa*.  Jacob  Burckhardt  siger,  at  der  er  dem,  som  have 
Ret  til  at  hade  Correggio**;  og  denne  Johannes  synes  at  godtgøre,  at 
Burckhardt  har  Ret  til  at  sige  det,  skønt  han  ikke  netop  taler  om  den. 
Vel  at  mærke,  det  kommer  herved  ikke  an  paa,  om  man  med  Hensyn 
til  de  kirkelige  Ideer  er  konservativ  eller  ikke.  Den  strænge  Raaber  i 
Ørkenen,  der  ringede  med  Stormklokker  for  Ørene  af  Fyrster  og  Folk, 
indgyder  i  hvert  Fald  Ærefrygt  som  historisk  Skikkelse  og  fortjener  en 
anden  Behandling.  Renæssancemestrene  af  de  ældre  Slægter  havde  frem- 
stillet Johannes  med  haardere  og  skarpere  Træk  end  nogen  anden  Skik- 
kelse; og  skønt  allerede  Leonardo  og  Rafael  havde  gjort  Døberen  til 
den  unge  og  skønne  Dreng,  havde  de  dog  fremstillet  ham  som  en  alvor- 
lig Skikkelse.    Men  hos  Correggio  er  her  al  Karakter,  baade  i  ethisk  og 

*  Paa  Correggios  store  Frescomalerier  i  Parmas  Kirker,  som  i  Tiden  falde  imellem  de 
to  her  nævnte  Altertavler,  findes  ogsaa  et  Par  Figurer  af  Johannes  den  Døber,  begge  mandig 
udviklede,  skæggede.  Men  til  den  sidste  af  disse,  i  Domkirken,  har  Correggio  tegnet  et 
Udkast  (nu  i  Louvre)  af  en  ganske  ungdommelig  Johannes,  der  dog  er  alvorligere  end 
Figuren  paa  Madonna  di  S.  Giorgio  og  meget  skøn. 

**  Jac.  Burckhardt  »Der  Cicerone«,  Basel  1860,  S.  951.  Vi  sympathisere  egentlig 
ikke  med  Burckhardts  Betragtning  af  den  italienske  Kunst  med  dens  næsten  ubetingede 
Forgudelse  af  Rafael,  dens  Kølighed  mod  Michelangelo  og  dens  stærke  Uvillie  mod  Cor- 
reggio. Men  i  hans  forresten  meget  løse  Skizze  af  Correggio  ramme  flere  Udtryk  ud- 
mærket godt  dennes  angribelige  Sider  og  ville  i  det  følgende  blive  anførte.  Senere  For- 
fattere, især  J.  Meyer,  Direktør  ved  Billedgalleriet  i  Berlin  og  Forfatter  til  den  store  Bog 
Correggio  (Berlin  1872),  optræde  i  Modsætning  til  Burckhardt  som  overstadige  Be- 
undrere af  Correggio. 

historisk  Betydning,  udslettet:  den  vældige  Bas  er  slaaet  over  i  en  rent 
kastratagtig  Diskant. 

I  den  samme  Retning  gaar  hele  Udvikhngen  i  disse  Alterbilleder. 

Paa  det  ældste  af  dem  hæver  Madonnas  Trone  sig  endnu  højt  over 
Helgenerne  til  begge  Sider.  Der  er  baade  i  legemhg  og  aandelig  Betyd- 
ning Plads  og  Afstand  mellem 
Figurerne :  med  alt  det  livlige  og 
glødende  i  deres  Udtryk  have 
Helgenerne  dog  en  bestemt  Fø- 
lelse af  den  evige  Afstand  mel- 
lem sig  og  Himmeldronningen^ 
de  tilbede  virkelig.  Det  skøn- 
neste paa  Maleriet,  ja  noget  af 
det  skønneste  af  hele  den  itali- 
enske Kunst,  er  Katharinas  unge 
Hoved,  der  bøjer  sig  lidt  til 
Siden  og  ser  opad  med  et  Ud- 
tryk, der  slynger  sig  i  Vejret 
som  en  fin,  duftende  Offerrøg. 
I  hele  Billedets  Anordning  er 
der  endnu  den  ældre  Tids  fest- 
lige Ceremoniel,  dens  rythmiske 
Linier  og  dens  sammensluttede 
Enighed  i  Figurernes  Følelse 
og  indbyrdes  Forhold.  Alt  dette 
er  allerede  i  Madonna  di  S.  Gi- 
rolamo  veget  for  et  langt  mere 
fortroligt  og  nærgaaende  Sam- 
kvem.     Madonna    med    Barnet         pig.  lOS.    Correggio:  Madonna  di  s.  Girolamo. 

sidder  her  langt  nede  mellem  Parma, 
de  andre,  og  fra  begge  Sider 

trænge  Helgenerne  sig,  uden  at  ænse  hinanden  det  mindste,  ind  imod 
det  lille  Kristusbarn  og  søge  at  erobre  det  for  sig,  saaledes  at  Barnet 
—  med  Fare  for  at  gaa  midt  over  —  med  den  venstre  Side  tilhører 
den  elskovsfulde  Magdalena,  der  lægger  Kinden  imod  dets  Hud,  med 
den  højre  den  lærde  og  videbegærlige  Kirkefader,  Hieronymus,  som 
prøver  dets  Visdom.  Vi  skulle  senere  dvæle  mere  ved  Figurer  og  For- 
hold paa  dette  overordentlige,  i  sin  Slags  mageløse  Maleri,  men  lægge 
her  kun  Mærke  til,  hvorledes  al  Enhed  i  Samkvemmet  er  opløst,  og  Per- 
sonerne kun  følge  deres  øjeblikkelige  Indskydelser  i  forskellige  Retninger. 

I  Madonna  di  S.  Sebastiano  er  Kompositionen  egentlig  gaaet  ud  fra 
den  samme  Modsætning  mellem  det  himmelske  og  det  jordiske,  som  er 
saa  gennemgaaende  i  den  ældre  kirkelige  Kunst  og  endnu  hos  Rafael. 
Correggio  har  modtaget  det  nedarvede  Motiv;  men  al  hans  Stræben  gaar 

netop  ud  paa  at  ophæve  Modsætningen,  slaa  Bro  over  Svælget.  Idet 
Himlen  aabner  sig  i  luende  Guldglans  og  Madonna  svæver  frem,  siddende 
med  Barnet  paa  Skyen  og  med  overgivne  Engle  tumlende  sig  omkring 
hende,  modtages  hun  af  den  hellige  Sebastian,  der  staar  forneden  bundet 
med  Hænderne  til  Træet,  med  en  inderlig  fornøjet  Jubileren  som  en 

rigtig  kær  Gæst,  men  forresten 
som  hans  bedste  bekendt  af  Ver- 
den. Han  hopper  om  imod  hende 
for  at  se  hende  saa  meget,  som 
han  for  sine  bundne  Hænder  kan. 
Den  hellige  Roehus  sover  og  vaag- 
ner  ikke  af  sin  Søvn  for  Madon- 
nas Skyld.  Biskoppen  Geminianus, 
som  knæler  midt  i  Forgrunden, 
strækker  den  ene  Arm  ud  imod 
Beskueren  og  peger  med  den  an- 
den op  imod  Madonna :  hans  hele 
Villie  gaar  ud  paa  at  faa  Beskueren 
med  ind  i  Sagen,  at  faa  ham  lok- 
ket over  Billedets  Tærskel  og  der- 
efter —  ad  et  Par  magelige  Trappe- 
trin —  lige  op  i  den  syvende 
Himmel. 

I  Madonna  di  S.  Giorgio  sid- 
der Madonna  atter  paa  Tronen, 
men  hæver  sig  næsten  ikke  op 
over  de  fra  begge  Sider  tæt  om- 
givende Figurer.  Her  er  Trængs 
len  stærkest,  og  Fortroligheden 
bliver  ligefrem  banal,  som  om  det 
hele  var  en  Selskabelighed  i  en 
himmelsk  Salon.  Man  har  ikke 
synderlig  Respekt  for  hinanden 
indbyrdes  fra  nogen  af  Siderne. 
Madonna  kurtiseres  fra  den  ene  Side  af  den  hellige  Peter  Martyr  som 
en  Herskabsfrue  af  en  affekteret  Abbé:  en  saadan  Blanding  af  det  fidele 
og  det  hofmandsagtig  indsmigrende  som  i  denne  Helgens  Udtryk  var 
vistnok  aldrig  før  set  i  den  kirkelige  Kunst.  Medens  Madonna  vender 
sig  til  venstre,  vender  Barnet  paa  hendes  Skød  sig  til  højre,  mod  Bispen 
Geminianus;  det  har  nemlig  faaet  Øje  paa  hans  Helgen-Attribut,  den 
store  Kirkemodel,  morer  sig  over  den,  som  ethvert  Barn  vilde  more  sig 
over.  et  saadant  prægtigt  Stykke  Legetøj,  og  rækker  efter  den.  Den 
gamle  Biskop  drejer  Hovedet  henrykt,  forelsket  om  imod  ham  og  finder 
ham  ligefrem  uimodstaaelig :  han  kunde  spise  ham  af  lutter  Kærlighed. 


Fig.  106.   Correggio:  Madonna  di  S.  Sebastiano. 
Dresden. 

Man  véd  ikke  ret,  hvor  dette  sødladent  lækre  Udtryk  hører  hjemme  — 
snarest  i  en  eller  anden  meget  ungdommelig  Forførelses-Historie  —  ;  kmi 
véd  man,  at  det  hos  en  saadan  højærværdig  Mand  med  hvidt  Haar  og 
Skæg  ligeoverfor  et  lille  Barn  er  et  gyseligt  Stykke  Unatur.  Men  i 
dette  ellers  modbydelige  Selskab  —  vi  minde  om  den  oven  omtalte  Jo- 
hannes —  er  der  foruden  Kri- 
stusbarnet  flere  yndige  Barne- 
skikkelser; og  den  hellige  Rid- 
der Georg  i  Forgrunden  har 
endog  en  vis  bredt  skaaren 
Djærvhed  i  Holdningen,  skønt 
Udtrykket  i  hans  Hoved  er 
tomt  og  ubetydeligt  nok. 

Sammenligner  man  selve 
Madonnafigurerne  paa  disse 
fire  Billeder,  vil  man  finde,  at 
hun  bliver  mere  og  mere  ube- 
tydelig i  Karakteren.  Meget 
betegnende  er  den  Maade,  hvor- 
paa  hun  sidder.  I  den  ældste 
Altertavle  er  hendes  Holdning 
dejlig  fri  og  let  og  mangler 
ingenlunde  en  Følelse  af  Over- 
legenhed: hun  har  ikke  alene 
Hjertets  Trang  til  at  bønhøre 
og  hjælpe,  men  ogsaa  Bevidst- 
heden om  at  være  den,  som 
kan  det.  Men  paa  alle  de 
senere  sidder  hun  meget  mere 
sammenkrøben,  med  Fødderne 
krydsvis  over  hinanden  trukne 
ind  under  Sædet,  der  er  me- 
get lavt,  saa  at  hendes  Knæ, 

naar  Figuren  betragtes  noget  nedenfra,  som  i  Madonna  di  S.  Giorgio, 
ses  besynderlig  højt  til  Vejrs  i  Nærheden  af  Skuldrene.  At  Værtinden, 
som  fører  Forsædet  i  denne  himmelske  Selskabelighed,  er  saa  fordrings- 
løs og  gør  sig  saa  lidt  gældende,  bidrager  meget  til  at  gøre  det  hele 
I  hyggeligt  og  utvungent;  men  det  opløser  ogsaa  al  Myndighed  og  Enhed. 
Noget  lignende  er  Tilfældet  i  den  allegoriske  Komposition  af  »Dyderne« 
—  Fortitudo  i  Midten,  Justitia  til  den  ene  og  Prudentia  til  den  anden 
Side  —  som  Correggio  har  udført  to  Gange  i  Vandfarve  (i  Louvre  og  i  Pa- 
lazzo  Doria  i  Rom).  Dette  Billede  er  ellers  komponeret  omtrent  som 
en  Altertavle;  men  paafaldende  er  det,  at  Sidefigurerne  sidde  paa  Jor- 
den med  Benene  trukne  ind  under  sig,  og  at  Midtfiguren  næsten  sidder 

Jul.  Lange:  Udvalgte  Skrifter.    II.  '^^ 

Fig.  107.     Correggio:  Madonna  di  S.  Giorgio. 
Dresden. 


paa  Hug.  Endog  i  den  moderne  Kunst  er  dette  usædvanligt  i  Figurer 
af  denne  Art;  i  den  antike  Kunst  vilde  det  være  blevet  betragtet  som 
aldeles  utilstedeligt. 


Et  lignende  Resultat  med  Hensyn  til  Correggios  Udviklingsgang  faar 
man  ved  en  Sammenligning  mellem  hans  to  store  Hovedværker,  Fresco- 


Fig.  108.    Correggio:  Kuplen  i  »S.  Giovanni«.  Parma. 


dekorationerne  i  Parmas  Kirker,  hver  for  sig  omfattende  en  hel 
Verden  af  Skikkelser.^  nemlig: 

1.  i  Kuplen  og  Koret  m.  m.  i  S.  Giovanni  Evangelista,  malet 
1521—1524,  og 

2.  i  Kuplen  i  Domkirken,  malet  1526—1530. 

Den  indre  Halvkugleflade  af  Kuplen  i  S.  Giovanni  er  i  hele  sin 
Udstrækning  uden  nogen  Inddeling  ,  forvandlet  til  et  Billede  af  den 
aabne  Himmel  (Fig.  108).    Forneden  ved  Kuplens  Rand  ses  Evangelisten 

Johannes  knælende,  med  Armen  hvilende  over  Ørnens  Ryg.  Han  er  en 
ældgammel  Mand;  hans  Mester  er  forlængst  faret  til  Himmels,  og  hans 
Medapostle  have  hdt  Døden;  han  er  endnu  alene  tilbage  paa  Jorden,  og 
nu,  før  sin  Død,  genser  han  dem  alle  i  en  Aabenbaring  (Fig.  109). 
Øverst  oppe  fra  farer  Kristus  ned  imod  ham;  i  en  Kreds  rundt  om 
Himlen  svæve  paa  Skyer  gruppevis  de  øvrige  Apostle,  nogle  seende  opad 


Fig.  109.    Correggio:  Evangelisten  Johannes.    Fra  Kuplen  i  »S.Giovanni«  i  Parma. 
Efter  D.  Toschis  Akvarel. 

mod  Kristus,  andre  ned  mod  deres  gamle  Ven  paa  Jorden,  atter  andre 
ud  i  Luften,  nydende  deres  evige  Lyksahghed*. 

Hvor  gaar  det  ikke  denne  knælende  Olding  til  Marv  og  Ben,  hvilket 
mægtigt  sugende  Drag  i  Følelsen,  idet  han  hæver  Øjnene  opad  mod 
Kristus  og  aabner  Hænderne!   Her  er  ikke  alene  en  magnetisk,  sympa- 

*  Fejlagtig  angiver  J.  Meyer,  at  Billedet  fremstiller  »Kristi  Himmelfart«  (tænkt  som 
Vision  for  Johannes).  Der  er  mange  Grunde  mod  at  antage  dette,  bl.  a,  ogsaa,  at 
Kristus  svæver  ikke  opad,  men  nedad  mod  Johannes:  hans  Klædebon  flagrer  nemlig 
opad. 

21* 

thisk  Tiltrækning,  som  Correggio  ellers  skildrer  den,  uhæmmet  og 
uhindret,  men  tillige  en  Angst:  han  dukker  sig,  overvældet  ved  det 
pludselige  Syn  af  det  himmelske.  Aldrig  har  Correggio  skildret  Følelsen 
af  Afstanden  mellem  jordisk  og  himmelsk  saa  alvorlig,  saa  gribende  som 
her;  derfor  forekommer  Figuren  mig  at  have  en  betydningsfuldere  Plads 
i  hans  Kunst  end  den  ellers  meget  smukke  og  mere  beundrede  Skikkelse 
af  Evangelisten  Johannes  som  ung  Mand,  som  han  har  malet  i  Halv- 
cirklen over  en  Dør  i  samme  Kirke. 

At  de  øvrige  Apostle  ere  salige  i  Himlen,  vil  sige,  at  de  ere  frem- 
stillede med  Udtrykket  af  en  ideal  og  fuldkommen  Mennesketilværelse, 
i  Modsætning  til  Johannes's.  Der  er  unge  og  gamle  iblandt  dem;  men 
de  bære  dog  Præg  af  at  være  foryngede  efter  Jordelivet.  De  ere  nøgne 
eller  næsten  nøgne,  i  Henhold  til  den  for  den  udviklede  Renæssance 
ejendommelige,  kunstnerisk-filosofiske  Opfattelse  af  Nøgenheden  som  det 
rent  og  alment  menneskeliges  Tilstand.  De  lejre  sig  paa  Skyernes  Hyn- 
der, som  det  falder  enhver  bedst,  uden  mindste  Tvang  eller  Ceremoniel, 
strækkende  deres  stolte  Lemmer  frit  og  bredt  eller  dinglende  med  Benene 
ud  over  Skyens  Rand.  Correggio  er  fremfor  nogen  anden  Kunstner 
fordomsfri  og  upedantisk  med  Hensyn  til  sine  Figurers  Stillinger:  hvad 
man  end  i  andre  af  hans  Værker  kan  mene  derom,  saa  gør  det  her  en 
storladen  og  befriende  Virkning.  Som  Billede  af  en  uendelig  tryg,  for 
al  Ængstelighed  frigjort  Tilværelse,  der  aander  rolig  og  ser  stærkt  og 
uforstyrret  lige  ud  af  Øjnene,  er  denne  Kreds  af  Mænd  —  Apostle  have 
de  jo  ophørt  at  være  —  vistnok  hele  den  moderne  Humanismes  »sidste 
Ord«.  Hverken  er  her  noget  tilbage  af  Middelalderens  Angst  og  Bæven 
eller  noget  af  den  ældre  Renæssances  og  Michelangelos  Trods  imod  den : 
her  er  Sejren  vunden,  og  Freden  er  endnu  ikke  bleven  overmodig  eller 
blødagtig.  Denne  Kreds  af  Skikkelser  er  det  mest  storstilede,  stolte  og 
mandige,  som  Correggio  har  skabt. 

Meget  uroligere  er  den  fra  det  høje  nedsvævende  Kristus,  som  ses  i 
stærk  Forkortning  nedenfra;  dog  gør  den,  naar  man  ser  den  paa  dens 
Plads,  et  stort  Indtryk. 

Paa  hver  af  de  fire,  foroven  brede,  forneden  smalle  Hvælvingsflige, 
som  bære  Kuplens  Halvkugle,  har  Correggio  malet  en  af  EvangeHsterne, 
der  underviser  en  af  Kirkefædrene  (Matthæus  med  Hieronymus,  Marcus 
med  Gregor,  Lucas  med  Ambrosius,  Johannes  med  Augustinus).  I  et 
Par  af  Grupperne  minder  denne  Undervisning  vel  meget  om  en  Poge- 
skole: Kirkens  gamle,  ærværdige  Fædre  bære  sig  ad  som  ikke  altfor  be- 
gavede Børn,  hvem  Læreren  med  en  Del  Besvær  maa  lære  at  skrive  efter 
Diktat  eller  regne  efter  den  lille  Tabel.  Correggio  var  i  sin  Udvikling 
for  provinsiel  og  af  Natur  for  meget  ren  Lyriker  til  overhovedet  at  have 
ret  Forstand  paa  Menneskets  intellektuelle  Side;  saa  meget  han  end 
ellers  er  paavirket  af  Leonardo  da  Vincis  Kunst,  saa  har  han  ingenlunde 
dennes  Evne  til  at  male  kloge,  tænkende  Hoveder  eller  Udtrykket  af  en 

dybere  indvunden  Bevidsthed  —  hvilket  ikke  forhindrer,  at  han  med 
meget  Liv  og  Lune  kan  gengive  de  itaUenske  Præsters  veltalende  Manerer, 
som  i  Figuren  af  Lucas,  der  sidder  og  hvisker  dogmatiske  Hemmelig- 
heder til  Ambrosius  (Fig.  110).  Disse  Grupper  ere  anbragte  paa  Skyer 
ligesom  Apostlene  paa  Kuppelfladen;  og  alle  Vegne,  hvor  Correggio  an- 
vender Skyer  paa  denne  Maade,  stikker  han  ind  imellem  dem  en  Mængde 
elskværdige  smaa  Barnefigurer.  Allerede  tidligere  mildnede  Renæssance- 
kunsten gerne  det  strængere  kirkelige  Indtryk  ved  slige  putti;  Correggio 
anvendte  dem  rigeligere  end  nogen  anden,  skønt  de  Indtryk,  han  med- 
deler, for  det  meste  ikke  trænge  meget  til  at  mildnes.  I  hine  Undervis- 
nings-Scener ere  Børnene  i  Skyerne  at  ligne  med  de  Tanker,  som  løbe 
af  Skole,  og  det  er  mange.  De  spjætte  lystig  ud  med  deres  Lemmer, 
kigge  ned  til  Beskueren  med  deres  fyrige  Øjne  og  sørge  paa  enhver 
Maade  for,  at  Indtrykket  ikke  samler  sig  til  en  bestemt  sluttet  Helhed. 

Maleriet  i  den  samme  Kirkes  Apsis  (Korslutning)  gør  et  mere  lyrisk- 
uroligt, brusende  festligt  Indtryk  end  Kuppelmalerierne.  Det  er  »Marias 
Kroning  i  Himlen«,  det  vil  sige:  Maria  tronende  ved  Siden  af  Kristus, 
som  sætter  Stjernekronen  paa  hendes  Hoved  (Fig.  111);  til  Siderne: 
Parmas  Skytshelgener  og  jublende  Englekor*.  Rafael  malede  paa  sit 
Ungdomsbillede  af  Himmelkroningen  —  i  Overensstemmelse  med  den 
ældre  Tids  Følelsesmaade  —  Maria  dybt  ydmyg  mod  sin  himmelske 
Søn,  og  Kristus  dybt  ydmyg  mod  sin  jordiske  Moder.  Denne  gensidige 
Ærefrygt  var  det  slet  ikke  Correggios  Sag  at  skildre.  Af  det  mystisk- 
dogmatiske Forhold  mellem  Maria  og  Gud  (hun  er  Guds  Moder,  Guds 
Datter  og  Guds  Brud),  holdt  Correggio  sig  alene  til  Forestillingen  om 
Maria  som  Guds  Brud,  og  malede  det  hele  som  en  ideal  Bryllupsfest 
paa  Skyer  under  et  luftigt  Telt  af  udspændte  Guirlander,  med  Glæden 
sitrende  gennem  hver  Figur,  hver  Form,  hver  Farvetone.  At  Brudgom- 
men kranser  sin  Brud,  er  et  Træk,  som  Sydens  Folk  kendte  allerede  i 
Oldtiden,  hvad  man  kan  se  af  Beskrivelsen  af  Aétions  Maleri  af  Alex- 
anders Bryllup  med  Roxane.  Correggios  Kristus  er  som  en  Slags  italiensk 
Folkeheros  —  idealt  opfattet,  men  dog  med  nationale  Træk  — ,  der  paa 
den  lyse,  straalende  Sommerdag  rækker  Kransen  til  den  skønneste  af 
alle  Kvinder,  medens  Ungdommen  larmer  og  jubler.  Og  hun,  med 
Hænderne  korslagte  over  det  svulmende  Bryst,  og  med  det  bløde  Bhk 
vendt  halvt  drømmende  til  Siden,  halvt  opad,  er  som  en  Rose,  hvis 
Krone  brister  og  springer  ud  og  sender  sin  søde  Duft  imod  Himlen. 
»  Endnu  langt  mere  lyrisk  uroligt  er  Maleriet  af  Marias  Himmel- 

fart, som  helt  fylder  Domkirkens  Kuppel  (Fig.  112—113). 

Forneden,  paa  de  lodrette  Flader  af  Kuplens  Tambour,  har  Cor- 
reggio inalet  Apostlene,  som  selv  blive  tilbage  paa  Jorden,  men  se  Maria 

*  Dette  Maleri  findes  ikke  længere  paa  sit  Sted,  men  er  erstattet  af  en  Kopi  (af 
Cesare  Aretiisi).  Delvis  er  det  ogsaa  kopieret  flere  Gange  af  andre  Kunstnere.  Det 
originale  Midtparti  (Kristus  og  Maria)  er  dog  bevaret  og  opstillet  i  Parmas  Bibliothek. 

blive  optaget  i  Himlen  (Fig.  114).  Der  er  næppe  nogensinde  skildret 
en  mere  voldsomt  hvirvlende  Sjælsbevægelse,  et  stærkere  Sving  i  Følel- 
sen end  i  disse  Apostle.  De  bøje  Nakken  tilbage  og  se  opad  i  Beundring 
over  Synets  mageløse  Skønhed,  de  udbrede  Armene  med  sønderrivende 
Længsel  efter  at  følge  den  salige  til  Himlen  og  med  Angst  for  Adskillelsens 


Fig.  110.     Corrcggio:  Fra  Kuplen  i  «S.  Giovanni«  i  Parma.     Lucas  og  Ambrosius. 
Efter  D.  Toschis  Alivarel. 

sidste  Øjeblik.  De  holde  Haanden  op  for  Panden,  blændede  af  Himlens 
Glans,  eller  se  ned  i  Kirken  til  Menigheden  dernede,  idet  de  pege  opad. 
Alt  dette  er  storstilet  og  betydeligt;  dog  forekommer  hin  gamle,  knæ- 
lende Evangelist  i  St.  Giovanni  mig  at  være  en  sluttet  Personlighed, 
disse  mere  at  være  aabne  Kanaler  for  Følelsens  Strømning,  Interjektioner, 
Udraabstegn.  I  dette  senere  Værk  har  Correggio  givet  det  bedste  i  de 
ganske  unge  Skikkelser :  den  Kreds  af  gyldenlokkede,  fnitbyggede  Drenge- 
Engle  (uden  Vinger),  som  færdes  paa  Muren,  der  er  malet  som  Baggrund 
for  Apostlene,  holdende  Virakskaaler  eller  svingende  Røgelsekar  eller 
tændende  Røgelse  i  Kandelabrernes  Ild.  Der  er  snoede  Bevægelser,  An- 
sigter, som  drejes  hen  over  Skulderen,  Øjne,  som  atter  drejes  til  den  an- 
den Side,  Følelser,  der  ligesom  sno  sig  i  Spirallinier  gennem  Figurerne, 
men  en  mageløs  indtagende  og  bedaarende  LjTik.  Det  er  Festskikkelser, 

mindre  betydelige,  om  man  vil,  end  Apostlene  i  S.  Giovannis  Kuppel, 
men  varmere,  gladere,  mere  henrivende,  atter  paa  sin  Vis  noget  ufor- 
ligneligt i  Renæssancens  Kunst. 

Jo  højere  man  kommer  op  i  den  egentlige  Kuppelflade,  des  hurtigere 
bliver  Følelsens  Tempo.  Madonna  sidder  paa  Skyen  med  udbredte  Arme 
og  farer  til  Himmels,  hvor  Adam  og  Eva  og  de  øvrige  saliggjorte  vente 
hende;  Kristus  styrter  sig  frem  for  at  modtage  hende,  med  Hovedet  nedad. 


Fig.  111.     Correggio:  Marias  Kroning.     Fra  Korslutningen  i  »S.  Giovanni«.  Parma. 

I  Sammenligning  med  Tizians  himmelfarende  Madonna  (Fig.  51,  i  Venedig), 
som  staar  saa  fast  paa  Skyen  og  hvis  hele  Skikkelse  udtaler  en  saa  stærk 
opadstræbende  Villi  e,  er  Correggios  Madonna  den  rene  lyriske  Følelse. 
Tætte  Skarer  af  Engle  følge  hende,  modtage  hende,  færdes  rundt  om  i 
Skyerne,  stikke  Arme  og  Ben  ud  af  dem  eller  tværs  igennem  dem.  I 
denne  hvirvlende  Lyrik  gaar  Figurernes  Helhed  i  Stumper  og  Stykker,  al 
Rythme  i  deres  Linier  forvirres.  Der  er  et  musicerende  Englekor  neden- 
under Madonna;  men  vi  ville  ikke  misunde  dem,  der  faa  Musiken  at 
høre,  da  det  er  tydehgt,  at  den  eiie  spiller  i  Øst  og  den  anden  i  Vest: 
der  savnes  i  høj  Grad  en  Kapelmester.  Det  bekendte  og  aldrig  glemte 
Ord,  som  en  uskyldig  Murerdreng  i  Parma  skal  have  sagt,  da  Maleriet 
blev  afdækket,  at  det  saa'  ud  som  en  »Ragout  af  Frøer«  (un  guazzetto 
di  rane),  kan  kun  have  sigtet  til  hin  forvirrede  Vrimmel  af  Englelemmer 
i  det  øverste  af  Kuplen;  men  derom  siger  det  ogsaa  Sandheden*. 

*  Denne  Murerdreng  maa  formodes  at  have  været  fjernt  ude  i  Familie  med  det 

Der  er  desuden  noget  i  den  maleriske  Fremstillingsmaade,  som  gør 
delte  Parli  endnu  mere  til  »Ragout«,  og  som  er  yderst  karakteristisk  for 
Correggios  Syn  paa  den  menneskelige  Skikkelse.  Det  trænger  til  en  lidt 
udførligere  Forklaring. 

Medens  Kirken  S.  Giovanni  er  en  middelstor  Bygning  i  Renæssance- 


Fig.  112.     Correggio:  Marias  Himmelfart.     Kuplen  i  Domkirken  i  Parma. 
Efter  P.  Toschis  Akvarel. 


stil,  opført  i  Correggios  egen  Levetid,  er  Domkirken  en  gammel  og  meget 
stor  romansk  Bygning.  I  Forhold  til  hele  Kirkens  Størrelse  liar  Kuplen, 
der  her  er  ottekantet,  et  snævrere  Omfang  end  i  S.  Giovanni  og  ligger 
meget  højere  over  Kirkens  Gulv.  Deraf  følger,  at  man,  naar  man  staar 
dernede,  i  langt  ringere  Grad  faar  Billedfladen  at  se  i  dens  virkelige, 
hele  Udfoldning,  saaledes  som  man  ser  et  Maleri  paa  sin  Væg.  Man 
maa  bøje  sin  Nakke  tilbage  og  se  stærkt  opad.  Dette  har  givet  en  ydre 
Foranledning  for  Correggio  til  langt  stærkere  end  i  S.  Giovanni  at  male 
sine  Figurer  i  Domkuplen  al  di  sotto  in  su,  det  vil  sige  saaledes,  som  om 
de  virkelig  færdedes  og  svævede  deroppe  i  Kuppelrummet  og  altsaa  af 
Beskuerne  nede  i  Kirken  saas  i  Forkortning  lige  nedenfra. 

Som  Correggio  her  gjorde  dette  mærkværdige  Kunststykke,  var  det 
hidtil  ikke  gjort  i  den  italienske  Kunst  eller  overhovedet  i  hele  Verdens. 
Antiken  tænkte  slet  ikke  paa  at  indlade  sig  paa  sligt;  og  Middelalderen 

Barn  i  Andersens  Æventyr,  der  sagde,  at  Kejseren  ingen  Klæder  havde  paa.  Det  er  en 
Slægt  af  barnlige  Kritikere,  som  engang  imellem  gør  Verden  en  Tjeneste. 

havde  hverken  Evne  eller  Villie  dertil.  Dog  gjorde  Correggio  ikke 
noget  pludseligt  Spring  ind  i  det  nye;  han  var  godt  forberedt  dertil 
baade  gennem  ældre  Renæssancekunstneres  Arbejder  og  gennem  sine 
egne  tidligere.  Allerede  den  ældste  Slægt  af  den  moderne  Malerkunsts 
Mænd,   Gennembrudsmændene  saavel  i  Florents  som  i  Nederlandene 


Fig.  113.    Correggio:  Marias  Himmelfart.     Kuplen  i  Domkirken  i  Parma. 
Efter  P.  -Toschis  Akvarel. 


(Masaccio,  Paolo  Uccelli,  Brødrene  van  Eyck)  havde  gjort  Forsøg  i  denne 
Retning.  Men  hverken  i  Florents  eller  i  Nederlandene  fik  Sagen  nogen 
Fremtid.  Derimod  blev  den  optaget  og  udviklet  videre  af  nogle  Kunst- 
nere fra  det  nordlige  Italien,  især  Mantegna  og  Melozzo  da  Forli.  Fra 
dem  gik  denne  FremstilUngsmaade  over  til  Correggio,  som  allerede  paa 
en  vis  Maade  anvendte  den  i  begge  sine  tidligere  Hvælvingsdekorationer, 
baade  i  Spisesalen  i  Nonneklosteret  S.  Paolo  (hvorom  mere  nedenfor) 
og  i  de  omtalte  Malerier  i  S.  Giovanni. 

Men  her  maa  det  stærkt  fremhæves,  at  der  er  mange  Grader  i  dette 
al  di  sotto  in  su.  Efter  Principet  kan  det  anvendes  i  alle  Tilfælde, 
hvor  der  paa  den  faste  Mur  males  et  Billede,  hvis  nederste  Rand  ligger 
højere  til  Vejrs  end  Beskuerens  Øje:  saa  ville  allerede  Figurerne  kunne 
fremstilles  i  Forkortning  noget  nedenfra.  Men  det  kan  jo  være  saa  lidt, 
at  det  ikke  faar  nogen  kendelig  Indflydelse  paa  hele  Opfattelsen  af  Fi- 
guren, men  kun  er  noget,  som  en  Maler  eller  Kunstkender  rigtig  bliver 
var.  Først  naar  Beskueren  maa  se  meget  højt  til  Vejrs,  lodret  eller 
næsten  lodret  over  sit  eget  Standpunkt  i  Rummet,  bliver  der  Tale  om. 

at  han  ser  Figurerne  paa  en  Maade,  der  ganske  afviger  fra  den  alminde- 
lige. Der  er  ogsaa  mange  Grader  i  den  Konsekvens,  hvormed  Principet 
anvendes  af  Malerne.  Somme  Tider  mærker  man  vel,  at  de  nok  have 
tænkt  paa  at  fremstille  Figurerne  i  Forkortning  nedenfra  og  til  en  vis 
Grad  have  gjort  det,  men  dog  ingenlunde  gennemført  det  strængt.  Ja, 
jeg  tror  endog,  at  det  egentlig  kun  i  meget  faa  Undtagelser  er  gennem- 
ført med  stræng  og  følgerigtig  Iagttagelse  af  Forkortningen,  og  at  man  i 
de  allerfleste  Tilfælde  i  Virkeligheden  har  at  gøre  med  en  blandet  Frem- 
stillingsmaade. 

Det  mærkeligste  Arbejde  i  denne  Retning  før  Correggios  egne  er 
vistnok  et  Hvælvingsbillede  af  Mantegna  i  Castello  di  Corte  i  Mantua. 
Midterst  oppe  i  Hvælvingen  havde  han  malet  en  rund,  af  en  Balustrade 
omgiven  Aabning,  gennem  hvilken  man  ser  Himlen  med  hvide  Skyer. 
Ovenpaa  Balustraden  og  foran  den  ses  nogle  legende  og  spøgende  Børn; 
et  Par  Kvinder  læne  sig  indenfra  til  den.  Alt  dette  er  malet,  som  om 
det  saas  lige  nedenfra,  og  denne  Fremstilling  er  her  ualmindelig  konse- 
kvent gennemført;  men  Maleriet  er  jo  i  sig  selv  kun  et  dekorativt  Spil 
med  Illusionen  og  har  ellers  intet  Indhold.  Mantegnas  jærnfaste  Ud- 
holdenhed til  at  tumle  med  alle  vanskelige  Opgaver  banede  Vejen 
for  Correggio,  som  til  Behandlingen  af  dette  al  di  sotto  in  su  med- 
bragte ganske  særegne  Betingelser:  en  stor  Dristighed  og  en  ikke  altfor 
skrupuløs  Samvittighed  eller  Bevidsthed  i  Henseende  til  Tegningen, 
en  i  alle  Henseender  højt  udviklet  Malerkunst  og  fremfor  alt  et 
aldeles  mageløst  fmt  Blik  for  et  Rums  virkelige  Belysning  og  en 
utrolig  Evne  til  at  male  sine  Figurer  ind  i  den  —  thi  det  forstaar  sig 
af  sig  selv,  at  dette  er  en  af  de  vigtigste  Betingelser  for,  at  den  malede 
Figur  paa  sin  Plads  i  Rummet  skal  gøre  Indtryk  af  virkelig  at  være 
deroppe. 

Hvad  der  er  Tendensen  i  det  hele,  behøver  næppe  at  siges.  Det  er 
netop  at  faa  Beskueren  med,  at  fjerne  Grænsen  mellem  ham  og  det 
fremstillede.  Naar  man  ser  Marias  Himmelfart  malet  paa  denne  Maade, 
saa  foregaar  den  jo  i  samme  Rum,  hvor  man  ser  den,  en  Snes  Alen 
over  éns  eget  Hoved;  man  er  selv  med  til  Begivenheden.  Overhovedet 
drive  de  Kunstnere,  som  udøve  denne  Fremstillingsmaade,  mangehaande 
Spil  med  Illusionen;  derpaa  frembyde  baade  Mantegnas  og  Correggios 
Frescomalerier  talrige  Exempler:  Figurerne  have  en  Tilbøjelighed  til  at 
overskride  deres  Ramme,  til  halvvejs  at  befinde  sig  udenfor  den,  saa  at 
man  des  mere  er  tilbøjelig  til  at  tage  dem  for  virkelige,  ikke  malede. 
Dertil  kommer  hos  Correggio  endnu  noget,  som  laa  Mantegnas  strængere 
Natur  fjernt:  der  er  ingen,  som  i  den  Grad  som  han  ynder  at  lade 
Billedets  Skikkelser  henvende  sig  direkte  til  Beskueren.  Vore  egne  Øjne 
rammes  uafladelig  af  glødende  Øjne  inde  fra  hans  Malerier;  der  vinkes 
ad  os  ved  Miner  og  Lader  af  deres  Personer.  Vi  maa  paa  ingen  Maade 
have  Lov  til  at  være  ligegyldige  Tilskuere.    Der  er  herved  noget,  som 

er  mærkeligt  baade  i  Kunstens  og  i  Kirkens  Historie:  de  begyndte  begge 
at  blive  saa  indsmigrende,  forekommende,  kokette. 

Men  paa  den  anden  Side  er  det  klart,  at  jo  stærkere  og  jo  mere 
konsekvent  Figurerne  fremstilles  al  di  sotto  in  su,  des  mere  gaar  det  ud 
over  Respekten  for  dem.  Burckhardt  siger  med  fuld  Ret:  »Man  glemte, 


Fig.  114.    Correggio:  Fra  Kuplen  i  Domkirken  i  Parma.  Apostle. 
Efter  P.  Toschis  Akvarel. 


hvilke  Dele  af  det  menneskelige  Legeme  der  fik  Fortrinet  ved  denne 
Beskuelse  af  det  nedenfra.«  Han  har  kun  Uret  i  at  lade  denne  Be- 
mærkning gælde  Kuppelmaleriet  i  S.  Giovanni;  thi  der  er  Forkort- 
ningen nedenfra  saa  moderat  behandlet,  forsaavidt  den  overhovedet 
er  gennemført,  at  man  aldeles  glemmer  den  over  det  mægtige  Indtryk 
af  Skikkelserne  —  kun  den  nedadsvævende  Kristus  gør  en  Undtagelse. 
Men  ved  Malerierne  i  Domkirkens  Kuppel  har  Kunstneren  langt  mere 
været  optaget  af,  hvorledes  Figurerne  skulde  fremstilles  nedenfra,  end 
af,  hvad  de  i  sig  selv  skulde  være  og  betyde.  Man  mærker  det  allerede 
^  i  Grupperne  paa  Hvælvingsfligene  under  Kuplen,  der  forestille  Parmas 
Skytshelgener,  omgivne  af  Engle,  —  mesterlige  Malerier,  men  ikke  sær- 
deles betydehge  Figurer.  Man  mærker  det  i  Bihedet  af  Marias  Himmel- 
fart des  mere,  jo  højere  man  kommer  op  i  Kuplen,  dog  mindst  i  den 
skønne  Kreds  af  Engle  med  Røgelsekar  dsv.,  som  egentlig  slet  ikke  ere 
konsekvent  fremstillede  nedenfra.  Men  ved  Englene  i  den  egentlige 
»Frø-Ragout«,  der  ret  maa  betragtes  som  denne  Fremstillingsmaades 

Triumf,  er  der  virkelig  al  Grund  til  at  undres  over,  hvilke  Dele  af 
Legemet,  der  have  faaet  Fortrinet.  Der  forekommer  bl.  a.  en  ganske 
ung,  nøgen  Drengeskikkelse,  sparkende  med  begge  Ben  ud  i  Rummet, 
og  set  aldeles  lige  nedenfra.  Et  andet  Par  sparkende  Engleben  danner 
omtrent  samme  Figur  som  en  Høtyv Men  uanset  slige  Vidundere  fra 
Kunstens  Verden,  som  vilde  liave  nedsænket  en  antik  Betragter  i  bund- 
løs Forbavselse,  beror  det  hele  Fremstillingsprincip  paa  Mangel  paa 
Respekt  og  kan  kun  tænkes  anvendt  enten  i  Æmner,  som  i  sig  selv 
ikke  gøre  Krav  paa  Respekt,  eller  af  en  Kunstner,  som  ikke  har  Respekt 
for  sit  Æmne.  Et  Hoved,  som  man  vil  betragte  med  Hensyn  til  dets 
aandelige  Indhold  og  Udtryk,  ynder  man  ikke  at  se  saaledes,  at  Næsens 
Underflade  kommer  til  at  spille  en  Hovedrolle  i  Trækkene,  at  man  ser 
uhindret  ind  i  Næseborene,  at  Pandens  Flade  bliver  usynlig  osv. ;  og  en 
hel  Figur,  som  man  vil  se  for  dens  Skønheds  og  Karakters  Skyld,  fore- 
trækker man  at  se  i  dens  fulde  Udfoldning. 


Hvad  var  det  da,  Correggio  mistede  Respekten  for?  Var  det  alene 
for  Kirkens  Ideer  og  Skikkelser?  Eftersom  alle  de  Værker,  vi  hidtil  have 
omtalt,  med  Hensyn  til  Indhold  og  Anvendelse  ere  kirkelige,  kunde  man 
forsøge  at  forklare  Sagen  saaledes,  at  Correggio  i  sit  Hjerte  sagde  Far- 
vel til  Kristendommen.  Efter  moderne  Begreber  om  kristelig  Inderlig- 
hed og  Tro  har  han  sikkert  heller  ikke  været  nogen  Kristen;  men  der- 
med er  det  ikke  givet,  at  han  og  den  katholske  Kirke,  som  han  tilhørte, 
ikke  skulde  have  været  meget  veltilfredse  med  hinanden*-^.  I  hvert  Fald 
er  dermed  ikke  Sagen  forklaret.  Han  opgav  overhovedet  Respekten  for 
det  menneskelige  i  hele  dets  Omfang;  og  hvis  der  skal  føres  Proces 
imod  ham,  kan  den  ikke  anlægges  særlig  paa  Madonnas  eller  Johannes 
den  Døbers  eller  Helgeners  og  Engles  Vegne,  men  paa  hele  Menneske- 
hedens. 

Var  der  foruden  ham  nogen  af  Renæssancens  Kunstnere,  som  særlig 
maa  kaldes  Emancipationens  Mand,  saa  var  det  Michelangelo,  der  saa 
hensynsløst  gennembrød  den  kirkelige  Kunsts  Overleveringer.  Men  Men- 
nesket er  for  Michelangelo  bestandig  stort  og  imponerende.  Indehaver 
af  vældige  Kræfter  og  Muligheder;  hans  Figurer  have  ikke  Respekt, 
men  de  indgyde  den  baade  ved  deres  Lemmers  Kraft  og  ved  deres 
Aands  Alvor,  Styrke,  Indignation.  Men  for  Correggio  bliver  Mennesket 
noget  smaat  og  ringe,  des  mere,  jo  mere  det  gaar  op  i  Lystfølelse;  til- 
sidst  en  ren  Godtkøbsvare. 

*  Et  med  Malerierne  i  Domkirken  omtrent  samtidigt  Loftsmaleri  af  Correggio  (fra 
Novellara,  nii  i  Galleriet  i  Modena):  Ganymcd,  der  bæres  til  Himlen  af  Ørnen,  er  ogsaa 
malet  al  di  sotto  in  su.  Dette  er  derimod  ikke  Tilfældet  med  Maleriet  af  Ganymed  med 
Ørnen  i  Wien,  som  heller  ikke  er  noget  Loftsbillede. 

**  Vasari  havde  hort  om  ham,  at  han  levede  »da  bonissimo  cristiano«. 

Dette  kan  iagttages  ligesaa  fuldt  paa  lians  Billeder  af  den 
hedenske  M^^thologi  som  paa  hans  Kirkemalerier. 

Det  første  af  dem  er  hans  herlige  Ungdoms\  ærk ,  Frescodekoratio- 
nerne  i  Abbedissens  Spisesal  i  Nonneklosteret  S.  Paolo  i  Parma 
(malede  1518,  Fig.  115).    Om  Hovedpersonerne  i  dette  Værk,  de  muntre 


Fig.  115.    Correggio :  Fresco  dekoration  i  Klostret  S.  Paolo  i  Parma. 


Barnegrupper,  som  spøge  i  Hvælvingens  Løvtag,  skulle  vi  senere  tale. 
Under  denne  malede  Løvhytte  findes  smaa  halvcirkelformede  Felter, 
der  af  Correggio  ere  malede  som  Nicher;  og  i  hvert  af  dem  har  han  an- 
bragt en  Figur  eller  Gruppe  af  antik  Mythologi;  baade  Nicherne  og 
Figurerne  ere  malede  graat  i  graat.  Det  er  ikke  alene  antike  Æmner; 
men  der  findes  her,  som  ingensteds  ellers  i  Correggios  Kunst,  nogle  paa- 
viselige  Exempler  paa  Reminiscenser  af  antike  Figurer,  særlig  fra 
^  romerske  Mønter.  Det  er  interessant  nok  at  se  Kunstneren  i  sin  unge 
Alder  optage  fremmed  Stof;  men  det  er  Smaating,  som  han  har  laant 
til  at  pynte  med  i  den  hele  Dekoration,  og  for  hans  Ejendommelighed 
have  de  ikke  synderlig  Betydning.  Andre  af  disse  Nichefigurer  synes 
ikke  at  staa  i  noget  saa  nært  Forhold  til  den  antike  Kunst;  dertil  hører 
blandt  andet  en  Gruppe  af  de  tre  Gratier,  staaende,  og  i  en  anden 
Niche  en  Juno,  ophængt  til  Straf  af  Jupiter  ved  sine  bundne  Hænder 

og  med  Ambolte  hængende  ved  Fødderne  (Iliaden  XV,  18  ff.).  Ikke  alene 
Gratierne,  men  ogsaa  Juno  ere  fremstillede  nøgne.  Der  er  særlig  Grund 
til  at  lægge  Mærke  til  disse  Figurer,  ikke  alene  fordi  de  ere  meget 
smukke,  men  ogsaa  fordi  den  nøgne  Kvindeskikkelse  efterhaanden  ube- 
tinget kommer  til  at  spille 
Hovedrollen  i  Correggios 
mythologiske  Kompositio- 
ner. Atter  paa  dette  Om- 
raade  fmde  vi  en  meget 
mærkelig  Overgangs-Række 
i  samme  Aand  og  Retning 
som  i  hans  kirkelige  Motiver : 
Tab  af  Respekt,  Forøgelse 
af  Lyst.  Thi  endskønt  den 
nøgne  Kvindeskikkelse  vel 
overhovedet  ikke  er  kommet 
ind  i  Kunsten  for  Respek- 
tens Skyld,  saa  kan  ogsaa 
den  fremstilles  i  meget  for- 
skellig Aand. 

Det  er  paafaldende  ved 
hine  smaa  Figurer  i  S.  Paolo, 
at  der  endnu  slet  ikke  er 
vaagnet  nogen  Subjektivitet 
i  dem;  forsaavidt  slutte 
de  sig  ogsaa  til  den  antike 
Kunst.  Correggios  Interesse 
for  Kvindeskikkelsen  har 
her  endnu  nok  i  det  rent 
formale:  Linier  og  Former. 
Det,  som  har  moret  ham 
ved  den  ophængte  Juno,  er 
Spillet  mellem  den  fine, 
stramme,  lodrette  Streg,  Fi- 

Fig.  116.  Correggio:  Amors  Undervisning.    National         gureu    danner   SOm  Helhed, 

Gaiiery.  London.  Og  de  gauske  ungdomme- 

lige, pigeagtige  Formers  blø- 
de, svulmende  Omrids.  Udtryk  er  der  egentlig  slet  ikke  i  Figuren.  Om 
Gruppen  af  Gratierne,  som  ligeledes  ere  meget  unge  og  bløde  i  Formerne, 
siger  Meyer,  at  der  ikke  er  noget  »plastisk«  ved  den.  Det  er  ganske 
rigtigt,  naar  man  sammenligner  den  med  Gratiegrupper  af  andre  Kunst- 
nere. Men  sammenlignet  med  Correggios  egne  senere  Kvindeskikkelser 
vil  man  dog  finde  denne  Gruppe  forholdsvis  fast  bygget,  sikker  og  lige- 
vægtig. —  I  den  Diana  som  Maanegudinde  paa  sin  Vogn,  som  Correggio 

har  malet  i  større  Maalcstok  og  i  fuld  Farve  over  Kaminen  i  samme 
Værelse  —  naturligvis  ikke  nøgen  er  der  allerede  langt  mere  subjek- 
tivt Liv  og  Udtryk:  det  er  ikke  nogen  ædel  Skikkelse,  men  munter  og 
livlig  i  Bevægelsen. 

Nogle  Aar  senere,  allerede  som  fuldendt  Mester,  malede  Correggio 
det  ypperlige  Billede  af 
»Amors  Undervisning« 
(National  Gallery  i  London, 
Fig.  116).  Den  ene  af  Per- 
sonerne paa  dette  Maleri  er 
en  nøgen  staaende  Venus, 
som  ikke  er  arbejdet  dra- 
matisk sammen  med  de  øv- 
rige, men  fremtrædertemme- 
lig  meget  for  sig  selv.  Endnu 
i  den  viser  der  sig  en  vis 
formal  Interesse  for  Kvin- 
deskikkelsen ,  uagtet  den 
allerede  er  glødende  nok  af 
Udtryk.  Den  forekommer 
mig  paavirket  af  en  staaende 
»Leda«,  som  forefindes  i 
flere  Exemplarer,  der  maa 
antages  at  gengive  en  nu 
forsvunden  Original  af  Leo- 
nardo  da  Vinci.  Der  er  en 
vis  Lighed  i  Holdningen 
med  dens  meget  bølgende 
Linier.  Men  i  Leonar- 
dos  Figur  ere  Linierne  no- 
get kunstige  og  vidne  om 
en  helt  igennem  bevidst  Sø- 
gen efter  det  skønneste;  Cor- 

reggioS  Figur  er  meget  min-  p.g  Correggio:  Antiope.  Louvre. 

dre  distingueret,  men  ogsaa 
naturligere  og  ligefremmere. 

Alle  hans  derefter  følgende  mythologiske  Kvindeskikkelser  ere  mere 
udtrykkelig  og  tydelig  malede  i  erotisk  Aand;  og  de  oprejste  Stillinger 
afløses  for  det  meste  af  de  liggende  eller  halvt  liggende.  Det  falder  na- 
turligt at  sammenligne  dem  med  de  tilsvarende  Skikkelser  af  venetiansk 
Kunst,  af  Giorgione  (?),  af  den  ældre  Palma  og  da  især  af  Tizian.  Naar 
Leonardos  Figurer  i  Sammenligning  med  Correggios  gøre  Indtryk  af  et 
Aandsaristokrati,  give  de  venetianske,  endog  i  deres  fuldkomne  Nøgen- 
hed, Billedet  af  et  Stands-  og  Forfinelses-Aristokrati.    En  nøgen  Skøn- 

hed  paa  sit  Leje,  malet  af  Tizian  eller  Palma,  ser  saa  rolig-suveræn,  saa 
fornem,  saa  selvfølende  ud  som  en  Dronning  eller  Fyrstinde;  og  engang 
imellem  er  det  vel  ogsaa  virkelig  Portrætfigurer  fra  det  højeste  Sam- 
fundslag. Nedarvet  Forfinelse  og  privilegeret  Tilværelse  føles  gennem 
enhver  Form,  enhver  Linie  fra  Top  til  Taa.  Correggio  derimod  har 
hverken  Villie  eller  Evne  eller  Betingelser  til  at  gøre  Indtryk  af  Fornem- 
hed. Han  er  ikke  i  nogen  Forstand  Aristokrat.  Kunde  man  faa  hans 
Mening  at  vide  om  Tizians  Venus'er,  saa  vilde  den  vist  være  gaaet  ud 
paa,  at  de  vare  meget  smukke,  men  at  de  dog  altfor  meget  laa  paa 
Parade  paa  deres  Leje,  den  ene  omtrent  som  den  anden,  netop  saaledes 
som  de  maatte  ligge,  for  at  deres  Skønhed  kunde  udfolde  sig  helt  for 
Beskuerens  Blik,  ret  som  om  Kvinden  ikke  vedkom  Beskueren  mere 
end  et  andet  kosteligt  Skuestykke,  der  kunde  hænges  op  paa  en  Væg. 
Han  selv  vil  have  Beskueren  mere  med  og  fjerne  den  usynlige,  men 
meget  følelige  Grænse,  som  i  de  venetianske  Billeder  skiller  ham  fra  den 
fremstillede  Figur.  Han  ynder  ikke  den  uforstyrrede  venetianske  Ro, 
han  forlanger  noget  mere  uroligt,  spontant.  Han  vil  have  Tingen  taget 
saaledes,  som  det  falder  sig  i  Livet,  tilfældig  og  naturlig,  uden  at  Kun- 
sten hjælper  det  mindste  derpaa.  Og  dertil  behøves  unægtelig  netop  den 
største  kunstneriske  Kraft. 

Han  har  i  denne  Retning  opnaaet  noget  uforligneligt  i  sin  »Antiope«, 
det  vil  sige:  en  Jagtnymfe,  der  har  lagt  sig  til  at  sove  i  Skoven  (Louvre, 
Fig.  117).  Aldrig  har  en  Kunstner-Fantasi  i  den  Grad  som  her  formaaet 
at  overrumple  den  ubevogtede  Natur,  som  den  giver  sig  selv.  Man  ser 
ikke  Figuren  helt  udstrakt  for  sit  Blik,  men  halvvejs  i  Forkortning  ind 
i  Billedet:  des  mere  er  det,  som  om  man  tilfældig  fandt  hende  saaledes. 
Stillingen  er  aldeles  henkastet;  der  er  ikke  Tale  om  noget  »ædelt«  i  den 
eller  i  Formerne:  hun  prætenderer  intet,  men  faar  des  mere.  Hun  ligger 
paa  Jordsmonnets  Skraaning,  halvt  paa  Ryggen,  halvt  paa  Siden,  med 
Benene  trukne  lidt  ind  under  sig,  Kroppen  og  Halsen  bøjede  tilbage, 
frisk  og  dybt  aandende  under  Søvnen,  den  ene  Haand  stukket  ind  bag 
Nakken.  Det  er  den  levende  Mythologi:  Naturens  eget  Aandedrag,  dens 
drømmende  Skovstemning,  der  ligesom  umiddelbart  er  forvandlet  til  en 
menneskelig  Skikkelse.  Vistnok  havde  Correggio  gjort  bedre  i  at  lade 
det  blive  ved  denne  ene  Figur  og  udelade  den  lurende  Satyr  og  den 
tykke  Amor,  der  ligger  ved  Nymfens  Side  og  lader,  som  han  sover*. 

*  I  Henseende  til  den  kronologiske  Rækkefølge  mellem  disse  Billeder  slutter  jeg 
mig  til  det  almindelig  antagne,  som  det  f.  Ex.  findes  hos  Meyer.  Kun  hvad  »Antiope« 
angaar,  er  jeg  overbevist  om,  at  Meyer  sætter  dette  Maleri  altfor  tidligt  (»1521  — 1522«). 
Meyer  gør  selv  fuldkomment  rigtig  opmærksom  paa,  at  man,  hvor  Dokumenterne  svigte, 
har  en  Ledetraad  til  Kronologien  af  Correggios  Værker  i  Karakteren  af  deres  Farve.  Jo 
mere  kraftige,  intensive,  forskellige  Lokalfarverne  staa,  jo  mere  det  røde  er  rødt  og  det 
blaa  er  blaat,  des  tidligere:  jo  mere  brudte  og  mildnede  Lokalfarverne  ere,  des  senere. 
Men  i  »Antiope«  ere  Lokalfarverne  allerede  meget  brudte,  langt  mere  end  i  »Amors  Op- 
dragelse«.   Jeg  antager,  at  »Antiope«  er  malet  nær  henimod  1530. 

I  de  følgende  Billeder  gaar  han  endnu  videre  i  det  erotiske.  Kvinden 
fremstilles  nu  ikke  alene  som  i  Antiope  som  elskovsvækkende,  men  selv 
som  overvældet  af  erotisk  Lyst,  saaledes  »lo«  i  Wien,  »Leda«  i  Berlin, 
»Danae«  i  Palazzo  Borghese  i  Rom  (Fig.  118).  Om  »Leda«  og  »Danae« 
meddeler  Vasari,  at  de  bleve  malede  til  Markgreve  Federigo  Gonzaga  af 


Fig.  118.    Correggio:  Danae.    Villa  Borghese.  Rom. 


Mantua  for  at  sendes  som  Gave  til  Kejseren  (Karl  den  femte).  Deraf  kan 
man  slutte,  hvad  ogsaa  alle  ere  enige  om,  at  de  hidrøre  fra  de  seneste 
Aar  af  Correggios  Liv,  efter  1530.  Overhovedet  bleve  den  Slags  Billeder 
af  Jupiters  Elskovs-Historier  o.  desl.  næsten  altid  malede  for  Monarkerne 
og  de  høje  Herrer,  der  betragtede  sig  som  hævede  over  Samfundslovene 
og  selv  gerne  optraadte  som  Jupiter  ligeoverfor  Jordens  Døtre.  Ejen- 
dommeligt for  Æmnerne  er  det,  at  den  mandlige  Elsker  udelades,  eller 
kun  antydes,  paa  Grund  af  Jupiters  forskellige  Forvandlinger.  Billederne 
give  altsaa  blot  Skildringen  af  Kvinden  i  det  erotiske  Forhold,  hvilket 
giver  det  hele  en  lettere,  fantastisk  Karakter. 

Gennemgaar  man  nu  Rækken:  Antiope,  lo,  Leda,  Danae,  kan  det 
ikke  miskendes,  at  den  kvindelige  Figur  bliver  mere  og  mere  diminutiv, 

Jul.  Lange :  Udvalgte  Skrifter.  II.  22 

smaastilet.  Om  det  udmærkede,  der  ellers  er  ved  Billeder  som  lo  og  Leda, 
forbeholde  vi  os  senere  et  Par  Ord;  her  ville  vi  blot  tillade  os  den  Paa- 
stand, at  Hovedfiguren  paa  Ledabilledet,  Leda  selv  med  Svanen  i  Skødet, 
virkelig  er  paafaldende  glat  og  flov  (endog  uanset,  at  en  yngre  Maler 
har  sat  et  slet  Hoved  paa  den,  efter  at  det  originale  i  forrige  Aarhundrede 
var  udskaaret  af  Maleriet).  Om  Danae  bruger  Burckhardt  de  haarde 
Ord,  at  hun  maaske  er  Correggios  »gemeinste«  Figur  af  denne  Art,  »fordi 
hun  ikke  engang  er  ret  sanselig«.  Herimod  raaber  Meyer  hæftig  op,  og 
saavel  han  som  Lermolieff*  og  Richter  omtale  »Danae«  i  de  allerhøjeste 
Toner  som  et  af  de  største  Mesterværker  af  hele  Verdens  Kunst.  Det 
kommer  herved  an  paa  at  være  nøjagtig  klar  over,  hvad  man  egentlig 
taler  om.  At  Billedet  af  Danae,  som  helt  Maleri  betragtet,  vidner  om 
et  uforligneligt  Mesterskab  i  det  maleriske,  det  kan  man  snart  blive 
enig  om.  Motivet,  Æmnet,  hører  ganske  vist  ikke  til  dem,  der  —  som 
Lermolieff  siger  —  egne  sig  for  et  Pige-Institut;  men  derfor  kan  det  jo 
nok  være  værdigt  til  at  males.  Her  spørges  blot  om  selve  Figuren  af 
Danae  og  dens  Forhold  til  Motivet.  Og  den  forekommer  det  mig  ikke, 
at  Burckhardt  gør  megen  Uret.  Man  kan  ikke  se  noget  mere  ubetyde- 
ligt end  denne  lille  Pige,  som  hverken  er  sanseberuset  eller  hjertegreben, 
men  synes  fuldkommen  vant  til  Sagen  og  fortrolig  med  Situationen,  og 
lægger  sig  til  Rette  med  en  vis  forud  given  smilende  Beredvillighed,  der 
ser  ud,  som  den  var  købt  og  ikke  meget  dyrt  betalt.  Ligesom  Figurerne 
paa  »Madonna  di  S.  Giorgio«  synes  denne  Danae  at  give  et  Vink  om, 
at  Correggios  forhen  saa  mægtige  Følelse  i  de  seneste  Aar  af  hans  Liv 
allerede  væsentlig  var  udbrændt.  Skulde  han  have  fortsat  sit  Kunstner- 
liv i  samme  Retning  som  tidligere,  vilde  han  maaske  ikke  have  havt 
synderlig  mere  end  Flovhed  og  Affektation  tilbage. 

Lermolieff  finder  paa  én  Gang,  at  »Danae«  er  det  mest  Correggioske 
af  alle  Correggios  Værker,  og  at  det  —  netop  som  Menneskeskildring 
—  blandt  alle  moderne  Værker  er  det,  som  bedst  kunde  sættes  ved  Si- 
den af  Grækernes  Kunst;  og  J.  P.  Richter  tiltræder  udtrykkelig  denne 
Mening**.  Det  er  meget  vildledende.  Naar  der  blot  spørges  om 
Æmnerne  i  disse  Billeder,  saa  véd  man  vel,  at  Antiken  ikke  alene  har 

*  Pseudonymen  Iwan  Lermolieff  =  den  italienske  Senator  Giov.  Morelli,  i  Zeit- 
schrift  fiir  bild.  Kunst,  vol.  X,  1875.  Denne  Forfatter  har  spillet  en  Hovedrolle  i  de 
senere  Aars  kunsthistoriske  Debatter  om  italiensk  Malerkunst,  af  hvilken  han  kender 
flere  Partier  nøjere  end  maaske  nogen  anden.  Han  fører  en  sprudlende  Pen,  aandrig, 
vittig  og  arrogant.  Men  der  er  faa,  der  mindre  end  han  forstaar  i  logisk  Henseende  »at 
gaa  lige  ad  et  Brædt«  eller  følge  en  bestemt  Traad.  Hans  Ræsonnementer,  som  han  med 
haanlige  Spark  til  alle  formastelige  Tvivlere  udgiver  for  Beviser,  gøre  et  ualmindelig  lidt 
beroligende  Indtryk.  Men  han  hører  til  dem,  der  forud  stemple  enhver,  der  monne 
være  af  en  anden  Mening,  som  en  beklagelsesværdig  Idiot;  og  det  gør  Indtryk  paa 
mange. 

**  I  Afhandlingen  om  Correggio  i  Dohmes  Kunst  und  Kiinstler  des  Mittel- 
alters  und  der  Neuzeit,  2te  Abth.  3.  Bd. 

opfundet  dem,  men  at  ogsaa  den  antike  Kunst  har  behandlet  dem,  skønt 
de  i  Antiken  ingensinde  have  spillet  den  Rolle  som  under  de  moderne 
Monarkier  i  det  16de,  17de  og  18de  Aarhundrede.  Spørges  der  derimod 
om  Stilen  i  Figurerne,  om  Aanden  i  Opfattelsen  af  Mennesket, 
saa  kan  der  næppe  tænkes  større  Modsætning  end  den  mellem  Correggio 
og  Antiken.  Er  der  nogen  Kunst,  hvis  Stil  fra  Grunden  af  beror  paa 
Respekt  for  Mennesket,  og  for  hvilken  den  menneskelige  Skikkelse  er 
fuld  af  Holdning,  stræng  og  stor,  saa  er  det  Antiken:  det  svigtede  ikke 
engang  i  Perioder,  da  ogsaa  den  forholdsvis  emanciperede  sig.  Den 
subjektive  Ild  og  Glød,  som  Renæssancen  og  fremfor  alle  Correggio  saa' 
sitrende  gennem  Figuren,  havde  Antiken  intet  Øje  for,  ligesaa  lidt  i  en 
lo  eller  Leda  som  i  en  knælende  Munk.  Og  den  helt  emanciperede 
Naturhghed  var  paa  ingen  Maade  Antikens  Sag:  for  den  Kunstner  f.  Ex., 
der  har  udført  den  sovende  Ariadne  i  Vatikanet,  vilde  Correggios  An- 
tiope  være  en  højst  besynderlig  henkastet  Klat  af  et  Menneske,  hgesom 
Ariadne  omvendt  for  Correggios  Øjne  vilde  være  unaturlig  og  tom:  en 
sovende  Figur  til  at  bukke  for.  Man  vilde  ikke  paa  noget  Punkt  forstaa 
hinanden.  Ikke  alene  Fidias  og  Polj'^gnotos,  men  ogsaa  Apelles  og 
Praxiteles  vilde,  hvis  de  saa'  Correggios  Figurer,  og  allermest  Danae, 
spørge,  om  den  Kunstner  ikke  vilde  blive  straffet  af  Staten  for  Ringeagt 
baade  mod  Guder  og  Mennesker. 


Der  indtræder  altsaa  hos  Correggio  i  Løbet  af  hans  Udvikling  paa 
alle  Punkter  en  stærk  Forringelse  af  Menneskets  Værdi  for  Be- 
tragtningen. Hans  Mennesker  ere  gennemgaaende  en  langt  ringere  Slægt 
end  Leonardos  og  Rafaels,  Tizians  og  Michelangelos.  »Hvis  disse  Men- 
nesker bleve  levende,«  spørger  Burckhardt,  »hvad  havde  man  saa  i 
dem?«  Dette  Spørgsmaal  træffer  netop  i  Centrum  af  Sagen,  idet  det 
leder  Tanken  hen  paa,  hvad  Correggios  Figurer  se  ud  til  at  være  uden- 
for det  Øjeblik,  i  hvilket  de  netop  ere  fremstillede. 

Thi  i  en  anden  Retning  kan  man  med  samme  Føje  sige,  at  han  med- 
deler større  menneskelige  Værdier  end  nogen  anden  Kunstner, 
moderne  eller  antik.  Sagen  er,  at  det,  som  Correggio  kunstnerisk  øde- 
lægger, er  det  blivende  i  Menneskets  Væsen,  alt,  hvad  der  falder  ind 
under  Begrebet  Karakter,  Personens  Sammenhæng  med  sig  selv,  det, 
som  den  gennem  Livets  Førelse  har  dannet  sig  til.  Det  er  derpaa,  at 
den  Følelse,  vi  kalde  Respekt,  gaar  ud:  den  gælder  ikke,  hvad  Men- 
nesket i  et  givet  Øjeblik  er,  men  den  gennemgaaende  Konsekvens  i  alle 
hans  Øjeblikke.  Derimod  hæver  Correggio  i  en  hidtil  ukendt  Grad  Ud- 
trykket for  Øjeblikkets  Liv,  særlig  Øjeblikkets  Lyst.  De  Skikkel- 
ser, han  skildrer,  gøre  ikke  Indtryk  af  at  have  noget  Fond  af  Livs- 
formue  i  Reserve;  men  deres  Evne  til  aktuel  Udbetaling  af  Lystfølelsens 
blanke  Guld  er  uforlignelig.    Forsaavidt  man  overhovedet  kan  tale  om 

Karakteristik  i  dem,  er  det,  som  vi  senere  skulle  udvikle,  netop  derpaa, 
at  ethvert  Træk  i  Karakteristiken  gaar  ud.  Hvorledes  man  nu  derefter 
vil  dømme  ham,  det  maa  komme  an  paa,  hvilken  Æsthetik  man  med- 
bringer, hvad  man  kræver  af  Kunsten.  For  dem,  der  betragte  det  som 
Kunstens  Formaal  at  vække  Følelse  af  Lyst,  vil  han  være  uovertræffelig, 
medens  de,  som  elske  solidere  og  varigere,  om  end  køligere  Indtryk, 
ville  betragte  hans  Kunst  som  en  mislig  Forretning  og  hellere  henvende 
sig  til  andre. 

Ifølge  vor  Plan  betragte  vi  ham  under  et  ensidigt  Synspunkt,  kun 
med  Hensyn  til  hans  Fremstilling  af  Mennesket,  hvilket  ogsaa  for  en- 
hver menneskeskildrende  Kunstner  er  det  væsentligste  Punkt  og  det, 
som  skarpest  betegner  hans  Karakter.  Deri  har  han  ogsaa  et  uhyre  An- 
svar for  den  paafølgende  Kunst,  efterhaanden  over  hele  Europa,  især 
indtil  den  franske  Revolution.  I  dens  brede  borgerlige  Realisme  mærker 
man  ham  ikke  synderlig,  men  des  mere  i  alt,  hvad  der  vilde  højt  til 
Vejrs  i  Hofliv  eller  i  kirkeligt  Liv.  Han  er  den,  som  har  givet  det  første 
Exempel  paa  den  umaadelige  Værdiforringelse  af  det  menneskelige,  som 
især  gør  det  18de  Aarhundredes  franske  Kunst  saa  smaastilet  og  flad: 
dens  Signatur  er  netop  ogsaa,  at  alt  skulde  være  aktuelt  og  intet  i 
Reserve. 

Men  vi  skylde  blot  med  et  Ord  at  minde  om,  hvor  ubetinget 
beundringsværdig  han  er  i  hvert  eneste  af  sine  Værker  i  den  maleriske 
Gennemførelse  af  det,  som  nu  engang  var  hans  Program.  Han  maa 
til  Trods  for  Tizian  og  Rembrandt  nævnes  som  Verdens  største  Kolorist 
og  Farvetekniker.  Han  har  desuden  malet  i  det  mindste  3  Landskabs- 
baggrunde,  som  Verdens  største  Landskabsmalere  maatte  misunde  ham 
(paa  »Leda«  i  Berlin,  »Noli  me  tangere«  i  Madrid  og  Vandfarvebilledet 
af  »Lasten  og  Furierne«  i  Louvre). 


Vasari  siger  om  en  af  Correggios  Figurer,  Englen  med  Bogen  paa 
Madonna  di  S.  Girolam  o,  at  hans  Smil  er  saa  naturligt,  at  han  faar 
enhver,  der  ser  ham,  til  at  smile  med,  og  at  der  ikke  er  et  Menneske 
af  et  saa  melankolsk  Sind,  at  han  ikke  skulde  blive  opmuntret  deraf. 
Enhver,  der  har  set  denne  Engel,  vil  sande  disse  Ord.  Men  det  gælder 
ikke  alene  om  den;  det  er  overhovedet  ejendommeligt  for  Correggio,  at 
han  forstaar  at  udtale  sine  Skikkelsers  Følelser  paa  en  ganske  umiddel- 
bart »smittende«  Maade.  Denne  Evne,  som  han  maaske  har  i  højere 
Grad  end  nogen  anden  Kunstner,  har  det  største  Lod  i  den  Følelse  af 
Lyst,  som  hans  Billeder  vække.  Han  maler  saa  godt  som  ikke  Men- 
nesker, der  handle  eller  udrette  noget,  men  kun  Mennesker,  der  føle, 
og  deres  Følelse  er  først  og  fremmest  Lyst. 

Det  er  dog  ingenlunde  alt,  hvad  der  hører  ind  under  dette  Begreb, 
som  ligger  for  ham. 

Der  er  en  mandig  Lyst,  islaaet  med  Trods,  Lysten  ved  at  hærde  og 
anspænde  sin  Kraft,  den  tapres  Lyst  i  Faren,  Ejnlierjernes  i  Vallial; 
sligt  har  Correggio  aldeles  ingen  Forestilling  om.  For  ham  er  Lysten 
.  egentlig  noget  kvindeligt :  Sjælens  udelte^Hengivelse,  dens  fuldendte  Blød- 
gørelse  og  Smelten  i  Kærlighedens  Varme.  Det  er  ogsaa  i  kvindelige  Skik- 
kelser, at  han  fortrinsvis  udtrykker  den. 

Han  har  i  sin  »Antiope«  skildret  den  jævnt  rislende,  sundé,  vegeta- 
tive Nydelse,  det  ubevidste  Velbehag  ved  at  slumre  paa  den  hede  Dag  i 
Skovens  Svalhed.  Men  især  sværmer  Correggio,  og  allermest  i  sin  seneste 
Tid  —  som  Myggen  om  Lyset  —  om  Lystens  Stigning  til  de  højeste  Po- 
tensers korte  Øjeblikke  med  det  forstærkede  eller  tilbageholdte  Aande- 
drag  og  Sjælens  Omsløring  i  bevidstløs  Salighed.  I  dette  Element  be- 
væger han  sig  som  ingen  anden  Kunstner.  I  sin  »Leda«  har  han  paa 
den  ældre  Malerkunsts  Vis  fortalt  flere  Momenter  af  samme  Historie 
paa  ét  og  samme  Billede.  Leda  selv  forekommer  tre  Gange  paa  Male- 
riet: først  hvor  Svanen  (Jupiter)  nærmer  sig  til  hende  i  Badet,  og  hun 
med  den  sidste  Rest  af  jomfruelig  Sky  vil  holde  den  borte  fra  sig,  skønt 
hendes  Blik  og  Smil  forraade,  at  hun  snart  vil  give  tabt;  dernæst  midt 
i  Billedet,  med  Svanen  i  Skødet,  og  endelig  som  nygift  med  straalende, 
gennemglødet  Aasyn, ,  sendende  den  sejrsstolte,  bortflyvende  Svane  sit 
glade :  Paa  Gensyn.  Den  betydeligste  Skikkelse,  han  har  malet  af  Kvin- 
den i  selve  Favntagets  overvældende,  angstblandede  Henrykkelse,  er  lo, 
som  man  ser  halvt  fra  Ryggen,  idet  hun  i  Skovens  Dyb  favnes  af  Jupiter 
i  Skyen.    Det  er  et  mægtigt  og  farligt  Billede. 

Man  dømme  nu  om  slige  Billeder,  hvad  man  vil,  saa  maa  man 
indrømme  Correggio,  at  hans  Opfattelse  af  den  jordiske  Elskovs  Lyst 
med  al  dens  Intensitet  er  ejendommelig  let,  aandig,  immateriel.  Han 
fremhæver  mere  Nervelivet  end  det  kødelige.  Des  mere  Enhed  bliver 
der  ogsaa  mellem  den  jordiske  Eros  i  hans  mythologiske  Billeder  og 
den  himmelske  i  hans  kristelige.  Ligesom  der  i  de  første  er  noget 
væsentligt  aandigt,  er  der  i  de  sidste  noget  afgjort  sanseligt.  Vel  handles 
der  naturligvis  i  dem  ikke  om  Kønslivet;  men  der  er  alligevel  en  uimod- 
staaelig  Trang  baade  til  Beskuelse  og  Berøring,  som  har  sin  stigende 
Glød  og  sit  Smeltepunkt. 

De  sværmende  Kvinder  i  de  kristelige  Legender,  Magdalena  og 
Katharina,  ere  Hovedpersoner  i  hans  Værker,  ligesom  Elskerinderne  i  de 
hedenske  Sagn.  Magdalena  ligger  i  Skovskyggen  i  uforstyrret  Fordybelse 
*  i  Læsningen  af  en  god  Bog  —  at  det  er  en  Bibel,  kan  man  forresten 
ikke  se  paa  Bindet;  der  er  noget  i  denne  rolige  Nydelse  af  Tilværelsen, 
som  minder  om  den  slumrende  Antiope:  for  dem  begge  henrinder  det 
ene  Øjeblik  ligesom  det  andet*.  Men  ogsaa  paa  dette  Omraade  bevæger 

*  Det  er  unægtelig  et  Vovestykke  endnu  at  omtale  det  berømte  lille  Maleri  af  den 
læsende  Magdalena,  i  Dresden,  som  en  ægte  Correggio,  efter  at  Lermolieff  (Morelli) 
har  sat  Straf  af  sin  dybeste  Ringeagt  for  enhver,  der  ikke  kan  se,  at  det  er  uægte.  Det 

Correggio  sig  helst  i  de  stærkere,  bevægede,  i  Øjeblikket  mere  glødende 
Følelser.  I  et  af  sine  tidligere  Billeder  (nu  i  Madrid)  har  han  malet 
Magdalenas  Møde  med  Kristus  i  Urtegaarden,  strax  efter  Opstandelsen 
(Noli  me  tangere).  Ved  den  pludselige  Genkendelse  kaster  hun  sig  paa 
Knæ  og  vil  favne  hans  Fødder  —  det  gamle  østerlandske  Hyldingstegn ; 

men  hendes  Jubel,  hendes 
henrykte,  slugende  Blik 
og  begejstringsglødende 
Aande  har  mere  Karak- 
teren af  Elskov  end  af 
Ærefrygt.  Han  afviser 
hende;  men  det  afvisende 
kan  Correggio  i  Grunden 
ikke  male:  et  saadant 
Smil  og  et  saa  straalende 
Blik  trækker  til  sig  og 
afviser  ikke.  Ellers  er  det 
det  lille Kristusb ar n,  som 
er  Genstand  for  disse 
Kvinders  Kærlighed ;  men 
den  har  ikke  des  mindre 
en  afgjort  Farve  af  noget 
erotisk.  Legenden  om  Ka 
t  harinas  Trolovelse 
med  Jesusbarnet  an- 

Fig.  119.  , Correggio:  Den  hellige  Katharinas  Trolovelse  med      g^ar     egentlig  Nouueu 

Jesusbarnet.   Louvre.  Katharina  (fra  Siena)  og 

betyder  Kvindens  For- 
sagelse af  jordisk  Ægteskab  for  den  himmelske  Kærligheds  Skyld. 
Men  i  Benæssanceperioden  finder  man  Legenden  hyppig  overført  til 
Oldtids-Helgeninden  Katharina,  Kongedatteren  fra  Alexandria,  hvorved 
Kunsten  vandt  den  Fordel  at  kunne  fremstille  Bruden  fager  og  fin  i  en 

skal  være  malet  af  »ein  dem  Adrian  van  der  Werff  nahe  stehender  Niederlånder« .  Det 
er  meget  fornuftigt  af  Forf.  ikke  at  henføre  den  til  A.  v.  d.  Werff  selv;  thi  i  Galleriet  i 
Dresden  findes  jo  mange  Billeder  af  ham  til  Sammenligning,  deriblandt  ogsaa  en  læsende 
Magdalene;  og  hvorledes  skulde  man  kunne  forvexle  f.  Ex.  den  fede  og  dejlige  Behand- 
ling af  Haaret  eller  det  liflige,  farverige  Clair-Obscur  over  Ansigtet  i  det  Correggio  til- 
skrevne Billede  med  A.  v  d.  Werffs  tynde  og  tomme  Farve?  Men  hvem  i  al  Verden  kan 
denne  2>dem  A.  v.  d.  W.  nahestehender  Niederlånder«  have  været?  Denne  Krog  af  Kunst- 
historien er  jo  dog  ikke  saa  ganske  ubekendt,  at  Forf.  uden  videre  kan  betragte  den 
som  en  >sort  Gryde«,  hvori  han  kan  putte  Ting,  som  ikke  finde  Naade  for  hans  Øjne. 
Der  er  jo  forresten  ingen,  der  forlanger,  at  enhver  skal  kunne  holde  af  ethvert  Billede, 
som  Correggio  har  malet.  Forf.s  Hovedargument,  der  gaar  ud  fra,  at  Billedet  er  malet 
paa  Kobber,  er  gennemført  saaledes,  at  enhver  maa  kunne  mærke,  at  det  intet  Argu- 
ment er. 

farverig,  prægtig  Dragt  i  Stedet  for  det  alvorlige  Nonnekostume.  Det 
hele  forvandler  sig  til  et  lille,  solglad,  halvt  naivt,  halvt  sentimentalt 
Eventyr,  som  Correggio  har  fremstillet  i  to  aldeles  fortryllende  og  be- 
daarende  Malerier.  Paa  det  mindste  af  dem  (i  Neapel)  er  Katharina  en 
næppe  voxen,  uendelig  indtagende,  forelsket  lille  Brud,  som  ivrig  og 
glad  stikker  Fingeren  frem  for 
at  modtage  Trolovelsesringen 
af  sin  étaarige  Brudgom;  paa 
det  større  (i  Louvre,  Fig.  119) 
er  hun  mere  overvældet  af 
Følelsen,  lidt  hysterisk,  som 
om  hun  ikke  var  langt  fra  en 
Afmagt.  Paa  Maleriet  i  Louvre 
bøjer  Sebastian  sig  frem  som 
Tilskuer  til  Trolovelsen;  Cor- 
reggio har  taget  Anledning  af 
hans  Attribut,  Pilene,  der  egent 
lig  betegne  hans  grumme  Mar- 
tyrdød, til  i  Form  og  Udtryk  al- 
deles at  forvandle  ham  til  en 
dejlig  Amor. 

De  to  Katharina'er  be- 
tegne den  aandelige  Erotiks 
Forstade.  Dens  egentlige  Fuld- 
endelse og  Kulmination  har 
han  skildret  i  den  skønne  Mag- 
dalena paa  Madonna  di  S. 
Gi  ro  lam  o  (»Dagen«).  Hun 
bøjer   sig  ned   paa  det  ene 

Knæ  og  stryger  sig  uendelig  kælent  ind  mod  Madonna  og  Kristusbarnet. 
Idet  hun  med  sin  ene  Haand  sagtelig  og  varsomt  tager  om  Barnets  lille 
Fod,  strejfer  hun  med  sin  runde,  let  rødmende  Kind  dets  bløde,  fme 
Hud;  de  store,  fløjlsbløde  Øjne  svømme  i  bevidstløs  Beskuelse,  hun 
nærmer  de  aabnede  Læber  til  Kyssets  Sahghed,  og  hendes  Aande  blander 
sig  med  den  lette  Uddunstning  fra  Barnelegemets  Hud.  Hun  forlanger 
nu  intet  andet  end  at  klinge  hen  som  en  Tone,  blive  rent  borte.  Det  er 
det  evige  Øjeblik  i  Magdalenas  Liv. 

Denne  Magdalena  har  ikke  alene  opnaaet  en  større  Berømmelse  end 
nogenanden  enkelt  Skikkelse  af  Correggio;  men  en  hel  Række  af  Kunstnere 
og  Kunstdommere  have  endog  erklæret  den  for  det  ypperste,  som  hele 
Malerkunsten  har  skabt.  Jeg  for  min  Del  mindes  heller  ingen  Figur,  i 
hvilken  Følelsen  i  den  Grad  naar  Bægerets  yderste  Rand,  og  som  saa 
aldeles  gaar  op  i  Følelse  uden  Rest  af  noget  Forbehold.  Men  selve 
Følelsens  Indhold,  denne  Forelskelse  i  det  lille  Barn,  synes  mig 


Fig.  120.    Correggio:  Maria  tilbedende  Kristusbarnet. 
Uffizierne,  Florents. 

ikke  sund,  ikke  at  have  blivende  Betydning  for  Menneskeheden,  skønt 
den  vistnok  historisk  kan  forklares.  Den  stammer  paa  den  ene  Side  fra 
den  gammel-jødiske,  til  Kristendommen  overgaaede  Sky  for  Vedkendelsen 
af  den  sanselige  Kærlighed  mellem  Kvinde  og  Mand,  den  samme  Sky, 
som  lod  Patriarker,  Dommere,  Jomfru  Maria  ved  Guds  Mirakel  fødes 
af  Forældre,  som  vare  henved  100  Aar  gamle.  At  et  lille  Barn  bliver 
Kærlighedens  Genstand,  skulde  netop  være  en  Garanti  imod,  at  Kærlig- 
heden gik  over  i  noget  erotisk.  Paa  den  anden  Side  stammer  den  fra 
den  ligefremme  Modsætning  til  hin  Sky  og  Mistro,  fra  en  aaben  og  ved- 
kendt Sanselighed,  en  fri  erotisk  Sværmen,  som  fyldte  Renæssanceperioden 
i  Italien,  og  hvis  svulmende  Løb  det  var  vanskeligt  at  begrænse.  Denne 
Dobbelthed,  denne  sanselige  Religiøsitet,  fik  i  de  paafølgende  Aarhun- 
dreder  en  umaadelig  kirkehistorisk  Betydning  og  spiller  en  Hovedrolle  i 
den  kirkelige  Kunst,  saavel  Skulptur  som  Maleri.  Men  dens  første  og 
største  Tolk  var  Correggio:  i  hans  Følelsers  Smeltedigel  flød  det,  som 
hidtil  var  forskelligt,  ja  modsat,  over  i  hinanden  og  dannede  nye  For- 
bindelser*. 

Det  er  dog  ingenlunde  alene  Katharina  og  Magdalena,  som  ere  for- 
elskede i  Barnet,  det  gaar  alle  andre  paa  samme  Maade:  unge  og  gamle, 
Mænd  og  Kvinder,  Englene,  som  svæve  foroven.  Helgener  eller  Hyrder, 
som  staa  forneden,  —  ja  endog  Moderen,  Madonna  selv.  Hvor  Magda- 
lena eller  Katharina  trænge  sig  frem  med  deres  Henrykkelser,  holder 
hun  sig  mere  tilbage  som  den,  der  beskytter  og  vaager  over  de  elskende. 
Men  andre  Steder  kan  man  være  meget  udsat  for  at  bruge  Ordet  For- 
elskelse ogsaa  om  hendes  Udtryk. 

Naar  de  ældre  Kunstnere,  f.  Ex.  Filippo  Lippi,  male  det  bekendte 
Motiv:  Madonna,  som  knæler  tilbedende  foran  det  paa  Jorden 
liggende  Kristusbarn,  saa  føler  man,  at  hendes  Ærefrygt  for  Barnet, 
hendes  Knælen  og  foldede  Hænder  gælder  det,  som  hun  véd  og  tror 
om  det,  nemhg  at  det  er  hendes  Gud.  Der  altsaa  i  dette  Forhold  noget, 
som  ikke  er  ligefrem  udtalt  af  Kunsten,  men  baade  fra  Malerens  og 
Beskuerens  Side  bliver  underforstaaet  som  forud  givet.  Men  Cor- 
reggio vil  ikke  vide  af  noget  underforstaaet.  Der  maa  have  rørt  sig 
Tanker  i  ham,  som  ere  gaaede  ud  paa,  at  forsaavidt  Troen  er  en  Over- 
bevisning om  de  Ting,  som  ikke  ses,  er  Troen  ikke  noget  for  Maler- 
kunsten; thi  den  vil  have  alt  frem  for  Øjet.  Naar  Madonna  hos  Correggio 
tilbeder  Barnet  (Maleriet  i  Uffiziernes  Tribuna  i  Florents,  Fig.  120),  saa 
er  hun  netop  aldeles  fortryllet  og  henrykt  af  det,  som  hun  nu  i  dette 
Øjeblik  ser:  Beskuelsen  er  hele  Kilden  til  hendes  Følelse.  Derved 
vaagner  det  hele  først  ret  til  Liv  og  Lys:  hun  bruger  sine  Øjne,  hendes 
Sind  og  Miner  ere  i  Bevægelse,  hendes  Hænder  tale:  alt,  hvad  der  tid- 

*  Meget  mærkelige  Dokumenter  til  den  kirkehistoriske  Side  af  denne  Sag  findes  i 
afd.  Prof.  C.  E.  Scharlings  lærde  Arbejde  over  Mystikeren  Michael  Molinos,  i  Viden- 
skabernes Selskabs  Skrifter. 

ligere  blot  var  rituelt,  er  her  blevet  udtryksfuldt  aktuelt.  Men  det  er  et 
farligt  Spil  med  Følelsen:  hvad  der  vindes  til  den  ene  Side,  tabes  let 
til  den  anden.  En  Kærlighed,  hvis  hele  Kilde  er  Beskuelse,  er  maaske 
en  meget  levende,  men  ogsaa  en  meget  forgængelig  Følelse;  den  ligner 
ikke  engang  den  rent  verdslige  og  naturlige  Moderkærlighed,  der  meget 
vel  kan  henrykkes  ved  Beskuelsen,  men  alligevel  ogsaa  har  sin  egentlige 
Grund  i  et  underforstaaet  og  forud  givet  Forhold. 

Aldrig  er  der  malet  et  Blik,  der  saa  tørstig  inddrikker  Beskuelsens 
Fryd  som  Madonnas  i  det  store,  dejlig  malede  Billede  af  Hvilen  paa 
Flugten  til  Ægypten  (Madonna  della  scodella,  i  Parma,  Fig.  121).  Endog  Pleje- 
faderen, Josef,  er  her  kommen  indenfor  Forelskelsens  Tryllekreds  og  er 
alt  andet  end  den  meget  ærværdige,  men  lidt  tvære  Baggrundsfigur,  som 
han  plejer  at  være.  I  alle  disse  Malerier,  hvor  Kristusbarnet  er  Hoved- 
personen*, er  det  omgivet  af  en  vis  Magi:  det  gør  gennem  Beskuelsen 
et  stærkere  Indtryk  paa  de  omgivende  Personer,  end  andre  Børn  vilde 
gøre,  det  fører  Følelsen  op  til  en  større  Spænding,  til  højere  Potenser. 
Deri  bestaar  for  Correggio  Barnets  Guddommelighed:  det  er  en  Gud- 
dommelighed, som  indlyser  umiddelbart  af  sig  selv,  og  som  ikke  behøver 
at  paaberaabe  sig,  hvad  der  tros.  I  hans  fleste  Malerier  kommer  hin 
Magi  kun  for  Dagen  gennem  dens  Virkning  over  de  andre  Figurers  Udtryk ; 
men  i  den  store  »Hyrdernes  Tilbedelse«  (»Natten«,  i  Dresden,  Fig.  122) 
aabenbarer  den  sig  yderligere  ogsaa  for  Beskuerens  Øjne  ved  det  milde, 
klare  Lys,  som  Barnet  udstraaler  i  Halvmørket  (»som  en  Sankt-Hans- 
Orm«,  Oehlenschlåger).  Det  lille  Barn  er  her  baade  Lysets  og  Glædens 
Kilde.  Det  hele  er  en  henrykt  nydende  Beskuelse:  Madonnas  og  Engle- 
nes Øjne  kunne  taale  den;  men  Bondepigen,  der  dog  saa  nødig  vil 
vende  Bhkket  bort  fra  det  yndige  Syn,  føler  Lyset  skærende  i  Øjnene, 
saa  at  hun  fortrækker  Ansigtet.  Madonna,  som  rigtig  mætter  sine  Øjne 
ved  Synet  af  det  nyfødte  Barn,  er  her  virkelig  rent  moderlig:  det  er  jo 
ogsaa  den  allerførste  Gang,  hun  ser  Barnet. 

Berøringen  virker  dog  endnu  stærkere,  mere  overvældende  paa 
Følelsen  end  Beskuelsen.  Correggio  har  malet  Madonna  staaende,  tryk- 
kende Barnet  ind  til  sig,  saaledes  at  deres  Pander  berøre  hinanden. 
Barnet  stirrer  med  glødende  Kædighed  paa  Moderen;  men  hun  lukker 

*  Foruden  de  ovenfor  nævnte  ogsaa  de  udmærkede,  mindre  Oliemalerier:  Madonna 
della  cesta  (London),  la  Zingarella  (Neapel),  Madonna,  der  giver  Barnet 
Brystet  (siges  at  existere  i  tre  ægte  Exemplarer,  af  hvilke  jeg  kun  kender  det  ene,  i 
St.  Petersborg),  og  det  større  Frescobillede  Madonna  della  scala  i  Parma.  —  I  en  Af- 
handling som  denne  er  det  ikke  Opgaven  at  opregne  ethvert  Værk  af  Correggio  og  endnu 
mindre  at  diskutere  Ægtheden  af  de  mindre  anerkendte,  medmindre  der  i  et  saadant  er 
givet  et  uundværligt  Træk  af  hans  Karakteristik.  Ellers  give  hans  anerkendt  sikre 
Værker  et  mere  end  tilstrækkeligt  Grundlag  for  Opfattelsen  af  ham.  Jeg  har  havt  Lejlig- 
hed til  at  se  og  studere  saa  godt  som  dem  alle.  Angaaende  enkelte  Arbejder,  der  henføres 
til  hans  tidligste  Ungdom,  henviser  jeg  til  Lermolieff:  DieWerke  italienischer  Meister  in 
den  Galerien  von  Miinchen,  Dresden  und  Berlin,  Leipzig  1880,  p,  145  ff. 

øjnene  i  et  rent  Overmaal  af  Salighed,  som  om  hun  skulde  gaa  til 
Grunde  af  lutter  Frj^d.  Hun  synes  at  have  en  Følelse  af,  at  Beskuelsen 
vilde  svække  eller  kølne  hendes  Følelse,  naar  den  blandede  sig  med 
Berøringen 

Her  slaar  Glæden  paa  dens  Højdepunkt  næsten  over  i  Lidelse. 

Andre  Steder  har  denne  Nerve- 
livets Maler  skildret  Madonnas 
Afmagt:  den  medføres  vel  af 
Sorg  over  Sønnens  Lidelse  og 
Død;  men  den  er  saa  mærke- 
lig natursandt  opfattet  —  ganske 
anderledes  end  f.  Ex.  i  Rafaels 
»Gravlægning«  — ,  at  den  ikke 
længere  har  noget  Udtryk  af 
Sorg,  men  kun  af  fysisk  Af- 
magt. Det  er  først  og  frem- 
mest Madonna  ved  Klagen 
over  Kristi  døde  Legeme 
(Galleriet  i  Parma,  Fig.  123). 
Hun  sidder  ved  Liget,  og  Finger- 
spidserne af  hendes  ene  Haand 
berøre  dets  Skulder:  paa  Fing- 
renes døde  Krumning  kan 
man  ligesom  føle ,  hvorledes 
Afmagten  gennem  Berøringen 
med  Ligets  kolde  Overflade 
forplanter  sig  til  Hjertet.  Al 

Fig.  121.   Correggio:  Madonna  della  scodella.    Parma.     Farve  i  Ansigtet  er  borte,  Øje- 

laaget  er  sænket,  dirrende,  saa 
at  det  skjuler  Blikket  og  man  kun  ser  lidt  af  Øjets  hvide;  Munden 
lidt  aaben,  skælvende,  med  et  Udtryk  af  Lede  og  Væmmelse.  En  anden 
daanende  Madonna  har  Correggio  malet  paa  sin  Ecce  homo  (National 
Gallery,  London):  dette  Udtryk  er  meget  berømt  og  lovprist,  men  synes 
mig  dog  mindre  mærkeligt  end  det  paa  Billedet  i  Parma. 

Mon  Correggio  nogensinde  af  sig  selv  vilde  være  falden  paa  at  male 
Kristi  og  Martyrernes  Lidelser?  Man  kan  ikke  godt  lade  være  at  spørge 
derom,  naar  man  ser,  med  hvilken  Forkærlighed  han  færdes  oppe  i 
Glædens  og  Lystens  højeste  Regioner.    Men  i  hvert  Fald  kom  disse 

*  Jeg  sigter  til  et  Vandfarvemaleri  med  halve  Figurer  i  naturlig  Størrelse,  i  Museet 
i  Neapel,  hvor  det  baade  tilskrives  Correggio  uden  Forbehold  og  er  ophængt  paa  en 
Hædersplads  blandt  udsøgte  Billeder.  J.  Meyer  dømmer  uden  Præmisser:  Nicht  von 
Correggio.  Det  er  dog  vist  alligevel  af  Correggio;  det  ligner  ham  i  alle  Ting  og  staar 
særlig  nær  ved  »la  Zingarella«  (i  Motivet)  og  »Madonna  della  scala«(iForm  og  Be- 
handling). 

Æmner  udenfra  til  ham  som  et  af  Tidens  Krav  til  Kunsten,  og  han 
kunde  ikke  undgaa  dem.  Nogle  af  Figurerne  paa  »Klagen  over  Kristi 
Lig^<  synes  at  vise,  at  han  har  famlet  lidt  uklart  efter  Udtrykket;  dog 
er  den  stille  jamrende  Magdalena  en  mærkelig  Skikkelse.  Correggio  har 
overhovedet  ejendommelige  Evner  til  at  skildre  Sjælens  Sorg  og  Smerte; 
kun  kan  han  ikke  lade 
være  at  suge  Honning  ogsaa 
af  den:  han  er  Opdager 
og  første  Fremstiller  af 
den  søde  Smerte,  af 
Sorgens  Vellyst.  Han 
har  malet  to  Billeder  af 
den  lidende  Kristus.  Det 
ene  er  det  lille  kostbare, 
stemningsfulde  Maleri  af 
Bønnen  i  Gethsemane 
(i  den  Wellingtonske  Sam- 
ling, Apsley  House,  Lon- 
don): dér  har  Udtrykkets 
søde  Vemod  en  gennem- 
trængende, bedøvende  Duft 
som  en  Blomst  i  Sommer- 
natten. Det  andet  er  det 
ovennævnte  »Ecce  homo«*. 
Det  er  den  smukkeste, 
uskyldigste  og  umandigste 
Kristus,  som  Kunsten  har 
fremstillet.  Han  staar  torne- 
kronet, skælvende  og  sit- 
rende ,  med  Hænderne 
bundne  foran  sig:  Blikket, 
der  er  lidt  sammenknebet, 
ligesom  glippende,  trygler  om  Beskuerens  Medlidenhed.  Og  det  trygler 
ikke  forgæves.  Som  en  haarfm  Braad  trænger  det  ind  i  Beskuerens  Sjæl, 
mere  kildrende  end  smertende ;  men  det  trænger  dybt  ind  og  føles  længe. 
Correggio  maler  Udtrykket,  ligesom  han  maler  Lyset:  det  ser  saa  mildt 
ud,  men  det  er  alligevel  saa  stærkt,  at  det  skærer  i  Øjnene. 

I  Forbindelse  med  denne  Kristus  kan  nævnes  en  anden  Lidelses- 
figur,  en  Allegori  af  Lasten,  som  plages  af  Furierne  (Vandfarve- 
maleri  i  Louvre).    Unægtelig  lyder  Navnet  »Lasten«  som  den  stærkeste 

*  Om  Billedet  af  dette  Motiv  i  National  Gallery  i  London  er  Correggios  egen 
Original,  er  ikke  hævet  ganske  over  Tvivl.  Det  staar  ham  dog  i  hvert  Fald  meget 
nær;  og  selv  om  det  skulde  være  en  Gentagelse  af  en  anden  Haand,  er  det  sikkert,  at 
Forbilledet  hidrører  fra  Correggio. 


Fig.  122.   Correggio:  Hyrdernes  Tilbedelse.  Dresden. 

Fig.  123.    Correggio:  Klagen  over  Kristi  døde  Legeme.  Parma. 


Modsætning  til  Navnet  Kristus;  og  Correggio  har  vistnok  ogsaa  villet 
karakterisere  disse  Skikkelser  noget  forskelligt:  Kristus  som  ung  og  skøn, 
»Lasten«  som  ældre,  langskægget,  uskøn.  Men  i  hans  Psykologi  staa 
disse  to  Lidelsesfigurer  alligevel  hinanden  meget  nær.  Der  er  den 
samme  ynkelige  Tryglen  om  Beskuerens  Medlidenhed  hos  dem  begge, 
den  samme  Blanding  af  sød  Kildren  og  Smerte.  Disse  Bestanddele  af 
Følelsesblandingen  fremtræde  i  Billedets  Komposition  som  selvstændige 
Skikkelser:  »Vellysten«  blæser  paa  sin  Fløjte  de  forførende  Lokketoner 
ind  i  »Lastens«  Øre;  »Vanen«  binder  hans  Hænder  og  Fødder,  og 
»Samvittighedsnaget«  sætter  Slanger  ind  paa  hans  Krop.  De  straffende 
Furier  se  forresten  ikke  egentlig  grusomme  ud,  snarere,  som  om  de  vare 
inderlig  ulykkelige  og  befippede  over  deres  Bøddelpligt  og  selv  altfor 
meget  følte  den  Smerte,  de  volde  Synderen. 

Det  er  intet  Under,  at  Correggio,  hvis  Følelse  den  allerblødeste  Be- 
røring af  Huden  kan  bringe  til  at  smelte,  er  ømskindet  som  en  lille 
Pige  ved  Forestillingen  om  Stik  og  Saar  og  virkelig  Vold.    Hvad  en 

Fig.  124.   Corregglo:  Placidus's  og  Flavias  Martyrium.  Parma. 

brutal,  skærende  Smerte  vil  sige,  forstaar  han  knap  nok:  han  vil  ikke 
vide  noget  af  det.  Der  er  overhovedet  ved  de  fleste  Martyrbilleder  fra 
denne  Periode  —  i  Modsætning  til  den  efterfølgende,  haardhændede 
Realisme  —  noget  af  denne  idealistiske  Uvidenhed  om,  at  Sværd  og 
Pile,  Tandhjul  og  Ild  kunne  gøre  virkehg  ondt;  men  ingensteds  mere 
end  i  Correggios  Maleri  af  Placidus's  og  Flavias  Martyrium  (i 
Galleriet  i  Parma,  Fig.  124).  Den  hellige  Flavia,  en  ganske  ungdommelig  og 
indtagende  Skikkelse,  bliver  grebet  i  det  lange  Nakkehaar  af  en  Bøddel, 
som  borer  Sværdet  dybt  ind  i  hendes  Bryst.  I  hendes  Aasyn,  i  de 
sorte  opadskuende  Øjne  blander  der  sig  dog  nogen  Skræk  og  Angest  i 
Saligheden,  hvormed  hun  smiler  mod  Englen,  der  svæver  ned  til  hende 
med  Martyrkronen.  Men  Udtrykket  hos  hendes  Lidelsesfælle  Placidus, 
en  ung,  glathaget  og  kronraget  Præst,  er  saa  hyper-ætherisk  uvirkeligt, 
at  det  bliver  ligefrem  parodisk.  Han  knæler  ned  for  Bøddelen  og  lader 
sig  ganske  frivillig  henrette  af  ham;  han  er  ikke  engang  bunden.  Men 
Bøddelen  er  en  Fusker  i  sit  Haandværk:  han  har  allerede  givet  den 
hellige  Mand  et  dybt  Hug  i  Halsen,  men  har  dog  ikke  kunnet  skille 

Hovedet  fra  Kroppen.  Saa  drejer  Placidus  med  mere  end  menneskelig 
Forekommenhed  sig  endnu  bedre  om  imod  ham  og  byder  sin  blottede, 
til  Siden  hældende  Hals  med  det  dybe  Hug  i  frem  paany.  Der  er  i 
hans  Udtryk  ikke  Spor  af  fysisk  Lidelse;  kun  en  himmelsk-vellystig 
Hengivelse  i  Forsynets  Villie  taler  ud  af  denne  smilende  Mund  og  disse 
Øjne,  der  ere  skruede  saa  stærkt  opad,  som  om  han  koketterede  gennem 
alle  syv  Himle  lige  op  til  de  salige  i  den  ottende.  Dette  Hovede  er  som 
et  Forbillede  for  al  gejstlig  Affektation  i  de  følgende  Aarhundreder. 


Men  den  samme  Kunstner,  som  begyndte  og  indviede  den  moderne 
Sentimentalitet  og  førte  den  lige  ud  i  Affektation,  var  paa  et  andet  Om- 
raade  naiv,  naturlig,  frisk  fremfor  nogen,  nemhg  naar  han  malede  de 
smaa  Børn.  Er  der  noget  Omraade  af  Menneskelivet,  der  i  bedste 
Forstand  maa  nævnes  som  Correggios  egentlige  Specialitet,  saa  er  det 
dette.  Kun  i  hans  første  Ungdoms  Arbejder,  f.  Ex.  i  Hovedværket  Ma- 
donna di  S.  Francesco,  ere  netop  Barneskikkelserne  de  mindst 
mærkelige,  væsentlig  kun  Gentagelser  af  den  forud  gaaende  Kunst.  Det 
ligger  vel  ogsaa  i  Sagens  Natur,  at  man  selv  maa  være  fuldt  udviklet 
Mand,  helst  vel  endog  Fader,  for  ret  at  have  Sans  for  Børn.  I  hvert 
Fald  udviklede  han  snart  en  tydelig  Forkærlighed  for  Barneskikkelser 
og  en  mageløs  Originalitet  i  Opfattelsen  af  dem.  Denne  Evne  bevarede 
han  frisk  hele  sit  Kunstnerliv  igennem,  ogsaa  i  de  Værker  fra  hans 
seneste  Aar,  i  hvilke  hans  Opfattelse  af  de  voxne  Skikkelser  har  tabt 
sin  Smag  og  er  bleven  sødlig-flov.  Selv  vi,  som  ikke  hylde  hans  Figur 
af  Danae,  finde  den  største  Fornøjelse  i  de  to  Amoriner,  der  sidde  ved 
hendes  Leje  og  prøve  Elskovspilene  paa  Probérstenen.  Og  selv  om  man 
bliver  led  ved  hans  Helgenfigurer  paa  »Madonna  di  S.  Giorgio«,  kan 
man  blive  forfrisket  igen  ved  at  se  paa  Billedets  Barnefigurer.  Det  var 
dem,  som  Guido  Reni  holdt  saa  meget  af,  ligesom  af  virkelige,  levende 
Børn:  da  han  i  mange  Aar  ikke  havde  set  Maleriet,  spurgte  han  en 
tilrejsende  om,  hvordan  de  havde  det,  og  »om  de  ikke  vare  voxede 
siden  sidst«. 

Og  det  er  denne  Evne,  som  egentlig  sætter  Kronen  paa  Værket  i 
alle  hine  store  og  smaa  Kompositioner,  i  hvilke  Kristusbarnet  er  Hoved- 
person og  Midtfigur.  Hvis  Correggio  ikke  havde  kunnet  male  et  saa 
indtagende  og  yndigt  Barn,  hvad  havde  saa  al  hin  himmelske  Elskovs- 
brynde  hos  Magdalena  og  Katharina  og  alle  de  øvrige  havt  at  udgyde 
sig  over?  Lykkeligvis  forbliver  Barnet  selv  altid  —  eller  dog  næsten  al- 
tid —  ganske  naivt  og  uberørt  af  al  den  Følsomhed,  som  omgiver  det. 
Sentimentaliteten  bøjer  Knæ  for  Naiveteten  og  hylder  den  som  det  gud- 
dommelige, der  dog  netop  er  det  egenthg  naturlige.  Naturens  inderste, 
fineste,  blødeste  Hjerteblad,  det  livligste  i  hele  Livet.  Det  var  det,  som 
Correggio  fik  ud  af  Kristendommen :  en  Dyrkelse  af  det  lille  Barn. 

Andre  Kunstnere,  som  Leonardo  og  Rafael,  meddelte  gerne  Barnet 
Udtryk  af  en  højere  Aand,  en  Bevidsthed  om  dets  egen  Guddomsmagt 
eller  en  Anelse  om  det  forbigangne  og  det  tilkommende.  Sligt  ligger 
ude  over  Barnealderen;  men  der  er  en  Opfordring  dertil  i  de  kristelige 
Æmner,  og  hine  store  og  fine  Aander  forstod  paa  den  mærkeligste  Maade 
at  forene  det  uensartede:  at  male  Børn,  som  alligevel  vare  mere  end 
Børn.  Engang  imellem  følger  Correggio  paa  sin  Vis  ogsaa  med  i  denne 
Retning.  Hovedmotivet  i  Madonna  di  S.  Girolamo  er  det,  at  en 
halvvoxen  Engel  viser  det  lille  spæde  Kristusbarn  paa  Moderens  Skød 
en  hellig  Bog  og  peger  paa  et  Sted  i  den,  glædende  sig  til  at  høre, 
hvorledes  Barnet  udlægger  det.  Og  Barnet  stirrer  ivrig  derpaa  og  laller 
noget  utydeligt,  som  vækker  Moderens  stille,  smilende  Tilfredshed  og 
den  mest  tindrende  og  jublende  Beundring  hos  Englen  —  det  er  den 
Engel,  som  Vasari  finder  saa  uimodstaaelig  — ,  endelig  den  højeste  For- 
bavselse hos  den  gamle,  højlærde  Kirkefader,  Hieronymus,  der  her  af 
den  spædes  Mund  faar  noget  at  vide,  som  alle  hans  egne  lærde  Gransk- 
ninger ikke  have  kunnet  lære  ham.  Det  er  et  himmelsk  Genrebillede, 
som  gaar  lidt  ind  over  det  eventyrliges  Grænse,  men  som  dog  har  et 
rent  naturligt  Udgangspunkt  i  den  Fornøjelse,  man  kan  have  af  at  fritte 
et  Barn,  og  af  de  underlige,  morsomme  Ting,  det  kan  falde  paa  at  sige. 
Det  er  ikke  Kristus,  Gud,  som  Correggio  forherliger  i  Barnet,  men 
Barnet,  det  naturlige,  som  han  forherliger  i  Kristus.  Det  kan  man  og- 
saa se  deraf,  at  han  har  fundet  et  ganske  beslægtet  Motiv  paa  et  rent 
verdsligt  Omraade,  nemlig  Amors  Undervisning.  Den  lille  Amor, 
der  endnu  knap  kan  staa  paa  sine  smaa,  bløde  Ben,  er  dog  allerede 
saa  klog,  at  han  kan  stave  —  og  vistnok  stave  sig  til  ret  morsomme 
Ting  —  i  den  Bog,  som  hans  Lærer,  Bogstavskriftens  Gud  Merkur, 
viser  ham,  til  stor  Fornøjelse  for  Læreren;  Moderen,  Venus,  der  over- 
værer sin  flinke  Søns  Examen,  synes  ikke  at  høre  efter,  men  har  nok 
at  gøre  med  sig  selv. 

Men  selv  hvor  Børnene  hos  Correggio  ere  allerklogest,  ere  de  dog 
meget  forskellige  f.  Ex.  fra  Leonardos :  de  kunne  vel  have  lyse  og  geniale 
Indfald,  men  en  dybere  Bevidsthed  have  de  vissehg  ikke.  Det  have  jo 
Børnene  efter  deres  Natur  heller  ikke,  og  det  er  netop  Bårne n atu ren, 
som  Correggio  har  Blik  for  fremfor  alle  de  andre  Kunstnere.  Han  op- 
fatter den  ikke  med  realistisk  Bevidsthed  om  dens  Begrænsning;  men 
han  har  et  eget  sympathisk  Instinkt  for  den:  der  er  og  bliver  ogsaa 
ved  ham  selv  noget  af  et  Barn.  Den  af  hans  samtidige,  som  ellers 
*  bedst  forstod  sig  paa  det  rent  naturlige  Barn,  var  Tizian,  som  har 
malet  aldeles  fortryllende  Barneskikkelser,  og  har  malet  dem  i  stor 
Mængde,  undertiden  paa  ét  Billede.  Men  Correggio  véd  ikke  alene  lige- 
saa  godt  som  Tizian,  at  Børn  ere  barnlige,  han  véd  ogsaa  bedre  end 
denne,  at  de  ere  barnagtige.  Ingen  forstaar  som  han  det  irratio- 
nelle ved  Barnenåturen,  dens  elskelige  Tankeløshed,  dens  Luner  og 

pludselige  Indfald,  Manglen  paa  fast  Sammenhæng  og  Konsekvens  i 
Barnets  Sjæl,  den  naive  og  famlende  Kejtethed  i  dets  Bevægelser. 

Barnet  sidder  f.  Ex.  paa  Moderens  Skød  (Madonna  della  cesta, 
Fig.  125);  lige  med  ét  har  det  faaet  Øje  paa,  at  der  henne  til  Siden  fløj 
en  Fugl  eller  Sommerfugl  forbi.    Den  vil  han  have  fat  paa,  strækker 

Haanden  ivrig  ud  efter  den 
og  drejer  sig  utaalmodig,  lidt 
uartig  om  paa  sit  Sæde,  saa- 
ledes  at  den  lille  Skjorte  sky- 
der sig  helt  op  paa  Maven  — 
hvilket  ellers  strider  mod  god 
Anstand  i  et  Selskab  af  hel- 
lige Personer. 

Selv  om  Guderne  nok 
saa  meget  vilde  tage  sig  af 
disse  Børns  Opdragelse,  vilde 
de  aldrig  blive  velopdragne. 
De  kræve  ikke  Respekt,  og 
de  lære  ikke  Respekt.  Hvor 
Madonna  aabenbarer  sig  i 
Skyerne  (M  a  d  o  n  n  a  d  i  S.  S  e- 
bastiano),  har  en  lille  En- 
gel som  Forrider  sat  sig  over- 
skrævs paa  en  Sky,  som  om 
det  var  hans  Kæphest  eller 
Gyngehest.  Paa  Madonna 
di  S.  Gir  o  lam  o  er  der  et 
Englebarn,  hvis  Hverv  det 

Fig.  125.    Correggio:  Madonna  della  cesta.    London.        er  at  paSSe    paa    den  hellige 

Magdalenas  Attribut,  Salve- 
krukken, medens  hun  selv  er  sunken  hen  i  Henrykkelse;  men  da  Englen 
ikke  har  andet  at  tage  sig  for  og  let  kunde  kede  sig,  stikker  den  Næsen  til 
Krukken  og  lugter  til  Salven:  det  er  pudsigt  og  meget  naturligt;  men  de 
fleste  Kunstnere  vilde  have  holdt  lidt  strængere  Disciplin  og  ikke  tilladt 
slige  Naturligheder.  Guido  Renis  smaa  Venner,  Englebørnene  paa  Ma- 
donna di  S.  Giorgio,  have  fundet  prægtigt  Legetøj  i  Heltens,  St.  Georgs 
ridderlige  Vaaben,  hans  Sværd  og  Hjælm.  Dette  Motiv  berører  meget  nært, 
hvad  Lukian  meddeler  i  sin  Beskrivelse  af  Aétions  Maleri  af  Alexanders 
og  Roxanes  Bryllup.  Der  saa  man  Eroterne  lege  med  Alexanders  Vaaben : 
to  af  dem  slæbte  hans  Lanse,  som  Lastdragere  en  Bjælke,  én  havde 
sat  sig  paa  det  omvendte  Skjold  og  blev  kørt  i  Triumf  som  en  Konge, 
én  var  krøben  ind  i  Harnisket  og  laa  paa  Lur  for  at  skræmme  de 
andre.  Denne  Beskrivelse  var  vel  kendt  paa  Correggios  Tid :  Rafael  (?) 
og  Soddoma  have  benyttet  den  til  Kompositioner.    Men  det  synes  mig 

dog. rimeligst,  at  Correggio  ikke  har  tænkt  paa  den  ved  dette  Billede:  i 
det  enkelte  bar  lian  ikke  benyttet  den  gamle  græske  Malers  Motiver,  og 
han  havde  originale  Indfald  nok  af  samme  Art. 

Det  var  netop  noget  for  hans  skælmske  og  barnekaade  Lune  at 
lade  Børnene  faa  fat  paa  de  voxnes  alvorlige  Ting  og  gøre  Spilopper 
med  dem:  hans  Børn  ere  altfor  meget  virkehge  Børn,  til  at  de  skulde 
behøve  Anvisning  dertil  fra  nogen  gammel  græsk  Forfatter.  I  det  første 
Værk,  hvor  han  ret  udfolder  sine  store  Evner  som  Børnenes  Maler, 
Frescomalerierne  i  Abbedissens  Spisesal  i  S.  Paolo,  fremdrog  han  alle- 
rede Motiver  af  denne  Art.  Der  lader  han  Børnene  lege  med  Jagtvaaben 
og  slige  Ting.  Det  er  maaske  Kloster-Nonnernes  Kyskhedsløfte,  som 
har  ledet  Tanken  hen  paa  den  jomfruelige  Diana  og  derigennem  paa 
Jagt  og  Jagtredskaber;  eller  det  er  maaske  Spisesalens  kulinariske  Glæ- 
der, Smagen  af  den  gode  Steg,  der  har  fremkaldt  Forestillingen  om 
Jagten  som  Køkkenets  Forsyner.  Hvad  der  nu  end  har  været  Opgaven 
og  Anledningen,  har  Correggio  først  og  fremmest  sagt:  Plads  for  Børnene! 
Diana  og  hendes  Nymfer  have  fuldendt  deres  Værk  og  ere  gaaede  deres 
Vej,  og  nu  er  en  Sværm  af  lystige  Smaadrenge  kommet  til  og  driver  sit 
Spil  med  deres  Vaaben  og  Udbyttet  af  deres  Jagt.  De  tage  Koggeret  og 
Pilene  og  den  store  Bue  i  Besiddelse,  de  slæbe  med  begge  Hænder  det 
tunge  Vildsvinespyd,  endog  et  svært  Skjold  med  et  Medusahoved  maa 
tjene  dem  til  Legetøj  —  det  er  ægte  Correggiosk:  man  skal  blot  ikke 
lade  sig  imponere  af  nogen  Ting!  En  viser  os  med  triumferende  Mine 
Hovedet  af  den  fældede  Hjort  med  de  store  Takker,  andre  lege  med 
Jagthundene,  give  dem  Tømme  over  Hovedet  og  sætte  sig  op  at  ride 
paa  dem  eller  kæle  venlig  for  dem  med  de  runde  Arme  om  deres  Hals. 
Eller  de  have  faaet  fat  paa  Jagthornene  og  tude  af  al  Magt  i  dem,  for- 
modentlig ikke  meget  melodiske  Toner,  eftersom  en  lille  Dreng  i  For- 
skrækkelse derover  holder  begge  Hænder  for  Ørene. 

Man  ser  to  tre  saadanne  Drengeskikkelser  gennem  hver  af  de  16 
ovale  Aabninger  i  Hvælvingens  Løvhytte.  Det  danner  yndige  Billeder; 
men  med  sin  sædvanlige  priselige  Sky  for  alt  opstillet,  alt,  hvori  man 
mærker  Kunsten,  forstaar  Correggio  at  undgaa  ethvert  Udseende  af,  at 
disse  Børn  »staa  i  Gruppen  eller  gøre  »Tableau«.  Han  spreder  deres 
Opmærksomhed  til  Siderne,  fylder  f.  Ex.  en  af  Ovalerne  med  to  Drenge, 
af  hvilke  den  ene  vil  den  ene  Vej,  den  anden  den  anden.  Han  lader 
med  lunefuld  Dristighed  Figurerne  overskæres  af  Rammen.  Det  hele 
Motiv  er  Børneleg;  men  Correggio  véd,  at  Børn  end  ikke  holde  Tankerne 
stadige  ved  deres  Leg.  Nogle  af  dem  ere  da  ogsaa  i  Færd  med  at  krybe 
over  Ovalens  Ramme,  ind  i  Stuen:  de  have  nemlig  gjort  den  Opdagelse, 
at  der  paa  Løvhyttens  indre  Side  hænger  dejlige  Frugter,  og  dem  kunne 
de  naturligvis  ikke  modstaa. 


J.  Lange  .  Udvalgte  Skrifter.  II. 

Med  al  den  guddommelige  Ære,  som  Correggios  Kvmst  viser  Børnene, 
er  det  alligevel  slet  ikke  sagt,  at  enhver  vil  finde  hans  Barneskikkelser 
skønne  fra  Formens  Side.  Burckhardt,  som  ikke  alene  har  et  saa 
skarpt  Blik  for  Correggios  Vrangside,  men  desværre  i  det  hele  ser  ham 
vrangt,  finder,  at  de  to  Barneskikkelser  paa  Madonna  di  S.Girolamo 
ere  »von  einer  unbegreiflichen  Håsslichkeit«.  Det  synes  mig  at  tyde  paa, 
at  den  berømte  Forfatter  har  temmelig  akademiske  Begreber  om  barnlig 
Skønhed. 

Det  er  lærerigt  at  iagttage,  hvorledes  Barneskikkelsen  udvikler  sig  i 
Correggios  Kunst  i  Henseende  til  Form  og  Karakter.  I  sin  tidligste 
Periode  gentager  han,  som  ovenfor  sagt,  paa  dette  Omraade  sine  nærme- 
ste ferraresiske  eller  lombardiske  Forgængere  uden  tydelig  Selvstændig- 
hed. Men  allerede  i  Freskerne  i  S.  Paolo  aabenbarer  der  sig  ogsaa  i  det 
legemlige  en  ganske  ny  Stil.  Der  er  en  Storhed,  en  Fylde  i  Formerne, 
en  plastisk  Bestemthed  og  Bredde  i  Flader  og  Omrids,  som  minder 
meget  om  Rafael.  Vi  skulle  her  blot  minde  om,  at  Rafael,  hvis  Ry  paa 
hin  Tid  genlød  over  hele  Italien,  sendte  det  skønneste  af  alle  sine  Olie- 
malerier, Madonna  di  S.  Sisto  (nu  i  Dresden)  —  med  tre  dejlige 
Barnefigurer  —  op  til  Piacenza,  sandsynligvis  lige  forinden  Correggio 
begyndte  sine  Fresker  i  Parma;  og  fra  Parma  til  Piacenza  er  Vejen  ikke 
lang.  Jeg  tror,  at  det  ingenlunde  har  været  Correggios  eneste  virksomme 
Berøring  med  den  romerske  Kunst  (Michelangelo  og  Rafael) ;  men  i  denne 
Sammenhæng  behøvedes  der  næppe  mere. 

Men  Correggio,  der  fremfor  alle  bar  Spiren  i  sig  til  original  Udvik- 
ling, har  hurtig  og  med  overordentlig  individuel  Kraft  indsmeltet  alle 
fremmede  Elementer  i  sit  eget  Kunstner- Jeg.  Snart  antage  ogsaa  hans 
Barneskikkelser  atter  nye  Former,  der  forsaavidt  unægtelig  maa  være 
prisgivne  til  enhver  Betragters  Smag,  som  de  selv  ere  i  højeste  Grad 
individuelle.  Sagen  er  vist  ganske  simpelt  den,  at  Correggios  malede 
Børn  i  den  senere  og  større  Del  af  hans  Kunstnerliv  have  lignet  hans 
egne  virkelige  Børn  overmaade  meget.  Jeg  mener  just  ikke,  at  det  har 
været  Portrætter;  thi  Correggio  havde  meget  lidt  af  den  Realisme,  der 
hører  til  at  gøre  egentlige  Portrætter;  men  at  Indtrykket  af  dem  har 
været  Hovedkilden  til  hans  Forestillinger  om  Børns  Væsen  og  Skønhed. 
Herregud,  det  var  nu  hans  Børn,  og  han  har  vistnok  med  sin  livlig 
glødende  Følelse  været  saa  indtaget  i  deres  smaa  uklassiske  Ansigter,  at 
han  næppe  har  tænkt  synderlig  over  den  Fremtidsmulighed,  at  en  tysk 
lærd  engang  om  nogle  Hundrede  Aar  vilde  finde  dem  »unbegreiflich 
håsslich«.  Hvorfor  er  Kristusbarnet  paa  Madonna  de  11a  scodella 
(Flugten  til  Ægypten)  —  stik  imod  den  evangeliske  Beretning  og  den 
kunstneriske  Tradition  —  blevet  en  Dreng  paa  6 — 7  Aar?  Formodentlig 
fordi  Maleren  har  taget  sit  Forbillede  fra  sin  egen  ældste  Dreng  Pom- 
ponio  (f.  1521),  der,  dengang  Billedet  blev  malet  (1527—28),  netop  havde 
den  tilsvarende  Alder. 

Gorreggio  udviklede  sine  ejendommelige  Forestillinger  om  den 
kvindelige  Skønhed  tidligere  end  om  den  barnlige.  Allerede  i  hans 
20de  Aar,  paa  Madonna  di  S.  Francesco,  vise  Madonnas  eget  og 
Katharinas  Hoveder  Træk,  der  stemme  med  hans  Kvindeskikkelser  hele 
hans  Kunstnerliv  igennem,  saavel  hvor  han  fremstillede  den  antike 
Mythologis  Skønheder  som  i  hans*  Madonnaer  og  Helgeninder.  Vel  er 
hans  Smag  i  de  forskellige  Perioder  af  hans  Liv  ikke  ganske  den  samme; 
men  der  er  kun  Tale  om  lette  Forandringer,  ikke  om  væsentlige  Omslag. 
Det  hører  vel  ogsaa  til  Naturens  Orden,  at  Mandens  Sans  for  Kvinden 
udvikler  sig  før  hans  Sans  for  Barnet.  Men  i  Correggios  Kvindetype 
—  og  til  den  slutte  sig  for  det  meste  hans  Drenge  og  Ynglinge  —  skønner 
man  ogsaa  tydelig  en  Sammenhæng  med  den,  som  en  Snes  Aar  tidligere 
var  udviklet  afLeonardodaVinci  og  var  gaaet  over  til  hans  Efter- 
følgere i  Norditahen  (blandt  hvem  man  i  denne  Forbindelse  maaske 
særhg  bør  mindes  den  omflakkende  Giov.  Antonio  Bazzi,  »il  Sod- 
doma«). 

En  Franskmand  har  sagt,  at  »Gorreggio  fødtes  af  et  Smil  af  Leo- 
nardo  da  Vinci«.  Lad  denne  Ytring  være  lidt  vel  kunstig  i  sin  Form: 
den  indeholder  alHgevel  en  Sandhed.  Hint  Smil,  der  i  Leonardos  Fi- 
gurer endnu  er  fornemt  og  tilbageholdent,  halvt  skjult,  som  en  dyb 
Glød  under  Kullet,  slaar  hos  Gorreggio  ud  i  et  Blus,  i  en  Lue,  hvori 
der  ikke  længer  er  den  mindste  Tilbageholdenhed,  og  som  har  fat  i  et- 
hvert Atom  af  Sjælens  Substans.  Det  er  over  dette  Smil,  denne  Mine, 
at  Gorreggios  hele  Type  er  formet.  Selve  Ansigtet  er  ingenlunde  fyldigt, 
det  har  kun  liden  Masse,  er  lutter  Mund  og  Øjne.  Kinden  er  med  al 
sin  Friskhed  og  Ungdom  hyppig  mere  hul  end  rund:  det  er  den  hede 
Indaanding  og  Udaanding  af  Lyst,  den  mageløs  livlige  Forbrænding, 
der  ikke  tillader  Figuren  at  samle  Stof,  end  sige  blive  fed.  Munden  er 
bredt  opskaaret.  Læberne  ud  imod  Mundvigerne  ganske  tynde  og  smalle, 
mod  Midten  fyldige  og  røde:  en  Mund,  som  ikke  er  andet  end  Smil  og 
Kys.  At  Næseryggen  er  lidt  indadbøjet,  stemmer  med  Leonardos  og  hans 
Efterfølgeres  Ideal;  men  Næsen  er  hos  Gorreggio  for  det  meste  mindre, 
tyndere  og  skarpere  bygget,  og  for  Enden  lidt  opadvendt  —  en  aldeles 
uklassisk  Næse,  hverken  græsk  eller  romersk,  men  som  af  Grækere  og 
Romere  vilde  være  henvist  til  Satyrverdenen.  Øjnene  ere  meget  store, 
og  Øjelaagene  synes,  hvor  de  ere  sænkede,  unægtehg  noget  overdrevne 
(de  »kolossale  Øjelaag«  paa  Madonna  della  scala,  Fig.  126).  Men  de 
sænkede  Øjelaag,  som  let  antage  Udtrykket  af  en  »reservatio  mentalis«, 
en  dulgt  Mening,  ere  ingenlunde  saa  karakteristiske  for  Gorreggio  som  for 
de  tidligere  Kunstnere,  især  Leonardo.  Aabne  hans  Skikkelser  Blikket, 
da  er  det  stort  og  glødende,  men  undertiden  noget  mere  som  paa  en 
smuk  Hind  end  som  paa  et  Menneske.  Dertil  kommer,  at  Øjet  hos 
Gorreggio  ligger  lidt  skraat,  med  den  ydre  Krog  øverst,  hvilket  stemmer 
udmærket  i  Linierne  med  den  smilende  Mund,   medens  det  forresten 

minder  lidt  om  Dyreverdenen  eller  de  lavere  Menneskeracer,  eller  inden- 
for Fantasiens  Rige  om  Satyrer  og  Fauner.  Somme  Tider  er  Blikket 
saa  blødt  og  svømmende,  at  Øjnenes  Axer  ikke  samle  sig  mod  noget 
enkelt  Punkt:  de  »skele  lidt  udad«,  som  man  siger  (Venus  paa  Amors 
Opdragelse).  Panden  er  rundt  fremad  hvælvet,  og  Haarvæxten  be- 
gynder først  temmelig  højt  oppe  paa 
Issen.  Paa  ungdommelige  mandlige 
Figurer  (Kristus  paa  Noli  me  tan- 
gere. Satyren  paa  A  n  t  i  o  p  e  og  mange 
flere)  gror  Haarets  midterste  Parti 
længere  ned  i  Panden,  medens  der  i 
begge  Tindinger  bliver  en  dyb  Vig 
liggende  bar;  det  er  et  Træk,  som 
formodentlig  har  en  ganske  individuel 
og    forsaavidt    tilfældig  Oprindelse. 

Ved  at  læse  Vasari  skulde  man 
tro,  at  ikke  alene  Forfatteren  selv, 
men  den  italienske  Kunstnerverden 
overhovedet  betragtede  Correggios 
maleriske  Gengivelse  af  Haaret  som 
hans  egentlige  og  største  kunstneriske 
Fortjeneste.  I  sit  Indledningskapitel 
til  den  store  Periode  i  den  italienske 
Kunst  definerer  han  de  forskellige 
Kunstneres  særlige  Fortjenester,  navn- 
lig med  Hensyn  til  den  menneskelige 
Figur;  og  hvor  han  kommer  til  Cor- 
reggio,  fremhæver  han  næsten  ude- 
lukkende hans  Behandling  af  Haaret, 
hvor  forskellig  den  er  fra  de  ældre 
Kunstneres  besværlige,  skarpe,  tørre 
hvor  dunagtig  blødt  Gorreggio  forstaar  at  male 


Fig.  126. 


Manér 
Haaret 


Gorreggio:  Madonna  della  scala 
Parma. 


let, 


og  hvor 

det  ser  ud  som  Guld  og  er  endnu  skønnere  end  virkelige 
Haar!  I  Biografien  af  Gorreggio  vender  han  tilbage  til  det  samme  Punkt 
og  siger,  at  Malerne  til  evige  Tider  ere  i  hans  Gæld  for,  hvad  han  i 
denne  Henseende  har  lært  dem. 

Det  er  unægtelig  noget  snævert  set  af  Vasari ;  men  man  maa  holde 
ham  til  Gode,  at  han  ved  Omtalen  af  de  andre  Kunstnere  har  skudt  saa 
meget  af  sit  Krudt  bort,  og  at  han  alligevel  skal  spare  Hovedportionen 
op  til  den  store  Slutningssalut  for  Michelangelo.  Heller  ikke  er  det 
nogen  rent  betydningsløs  Iagttagelse.  Naar  man  opfatter  Sagen  saaledes, 
at  de  forskellige  Kunstnere  bringe  hver  sin  Gave  til  Menneskebilledet 
for  ved  fælles  Hjælp  at  lade  det  fremstaa  i  ideal  Fuldkommenhed  — 


en  Betragtning,  der  rigtignok  er   aldeles    uhistorisk,  men 


dog 


faldt 

ganske  naturlig  for  Vasaris  Tidsalder,  —  saa  er  der  nogen  Rimelighed 
i  at  lade  Haaret  være  Correggios  Gave.  Det  er  karakteristisk,  at  det, 
som  saaledes  falder  i  hans  Lod,  er  et  rent  vegetativt  hors  d'æiwre  af 
det  menneskelige  Legeme,  ved  hvis  Behandhng  det  ganske  særlig  kom- 
mer an  paa  Herredømmet  over  de  maleriske  Midler,  Penselens  frie  og 
lette  Spil.  I  Henseende  til  Farvespillets  Rigdom,  til  Stoffylden  og  den 
fede  Glans  er  Haaret  hos  Correggio  virkelig  uovertræffeligt,  skønt  Vasari 
skulde  have  vanskeligt  ved  at  bevise,  at  det  er  bedre  end  hos  Tizian  — 
man  erindre  f.  Ex.  et  Billede  som  Tizians  hellige  Magdalene  i  Palazzo 
Pitti.  Desuden  kan  et  Menneskes  Haarvæxt  jo  opfattes  fra  en  anden 
Side  end  den  rent  maleriske  Skønheds,  nemhg  som  et  meget  væsentligt 
Træk  i  Figurens  særegne  Karakteristik,  men  det  har  Correggio  ligesaa 
lidt  Blik  for  som  for  særegen  Karakteristik  overhovedet. 

Hos  Correggio  fmde  vi  den  samme  paafaldende  Forkærlighed  for 
det  blonde  Haar  som  hos  Venetianerne.  Det  er  et  meget  mærkeligt 
Træk  af  Ralienernes  og  andre  sydlandske  Folks  Skønhedsforestillinger, 
at  de  have  foretrukket  en  Farve,  der  i  deres  Nation  dog  forholdsvis  er 
sjælden.  I  Venedig  farvede  Damerne  som  bekendt  Haaret  gyldenrødt; 
det  vilde  ikke  være  rigligt  at  sige,  at  Malerne  efterlignede  denne  Toilette- 
farve;  men  Kunsten  og  Moden  gik  i  samme  Retning  ifølge  en  fæhes 
Smag.  Haaret  hos  Correggio  falder  mere  i  det  »askeblonde«,  hvilket 
stemmer  med  hans  Skikkelsers  Hudfarve,  der  er  mere  hvid  og  blændende 
end  Venetianernes,  Overhovedet  er  det,  som  man  kan  kalde  »Guldet«  i 
Correggios  Farve,  af  en  lysere,  blondere  Nuance,  mindre  rødt  end  i 
Venetianernes. 

Noget  af  det  mest  ejendommelige  ved  Correggios  Type  er  Hæn- 
derne. I  Henseende  til  Form  og  Bygning  ere  de  hj^ppigst  noget  for  op- 
spaltede.  Fingrene  for  lange.  Det  gør  Indtrykket  af  noget  usolidt;  og 
der  er  i  Virkeligheden  ingen  Hænder,  der  se  saa  lidet  ud  til  at  due  til 
nogensomhelst  praktisk  Dont  som  de  paa  Correggios  Malerier.  Selv 
paa  voxne  Figurer  ere  de  saa  unge,  ubehjælpsomme,  uudviklede,  kun 
egnede  til  Organer  for  Udtrykket  af  indre  Fryd  og  Lyst.  Men  i  denne 
Retning  ere  de  ogsaa  med  deres  lette  Bevægelighed,  deres  følsomme, 
nervøse,  kildne  Væsen  mageløs  udtryksfulde  og  veltalende.  Correggio  er 
en  sand  Gourmand  med  Hensyn  til  den  Slags  Haandbevægelser  og  for- 
staar  at  servere  sine  Beskuere  de  allerfineste  Ting.  Fremfor  alt  skulle 
vi  anføre  den  berømte  »Buket  af  Hænder«,  som  Th.  Gautier  siger,  paa 
I  Katharinas  Trolovelse  (i  Louvre).  Madonna  leder  med  sin  venstre 
Haand  Katharinas  højre  imod  Barnet,  saaledes  at  Spidserne  af  Madonnas 
Fingre  stikke  frem  i  Mellemrummene  mellem  Katharinas;  Barnet  skal 
nu  gøre  det  store  Kunststykke  at  sætte  Ringen  paa  sin  trolovedes  Finger; 
han  har  med  sin  lille  venstre  Haand  faaet  fat  om  den  og  holder  med 
den  højre  Ringen  i  Beredskab,  ledet  og  understøttet  af  Madonnas  højre 
Haand.    Det  er  ikke  Leonardo  da  Vincis  alvorlige,  skarpsindige  Talen 

med  Hænderne,  det  er  som  yndig  og  munter,  blandet  Fuglekvidder  fra 
en  Busk. 

I  Kunstnerens  tidligere  Malerier  skønner  man  endnu  nogen  Op- 
mærksomhed for  Hændernes  Benbygning  og  deres  bestemte  Inddeling  i 
forskellige  Led.  Senere  gaa  Ledføjningerne  langt  mere  blødt  og  rundt 
over  i  hverandre.  Disse  lindt  bøjede,  smidige,  elastiske,  spidse  Fingre 
ligne  i  Formen  egentlig  ikke  saa  ganske  Fingre;  men  deres  Bevægelse 
er  ubeskrivelig  udtryks-  og  følelsesfuld.  Correggio  forstaar  ogsaa  at  lade 
Hænderne  smile. 

Ikke  alene  Fingerspidserne,  men  hele  det  menneskelige  Lege- 
mes Overflade  er  som  bekendt  et  Sanseorgan,  nemlig  for  Følelse- 
sansen. Ingen  Kunstner  har  i  saa  høj  Grad  som  Correggio  opfattet 
Legemets  Overflade  netop  fra  dette  Synspunkt, 

Derfor  holder  han  sig  fjernt  fra  alt,  hvad  der  kunde  gøre  Over- 
fladen til  et  mindre  fintmærkende  Organ  for  Nervelivet.  Han  skyr  det 
tørre,  det  barkede,  det  ru:  endog  hans  Oldinge  have  en  frisk  og  glat 
Hud  (Josef  paa  Madonna  della  scodella.  Biskopperne  paa  de  senere 
Altertavler)  og  i  det  hele  til  Trods  for  hvidt  Haar  og  Skallepander  et 
vist  ungdommeligt,  ja  barnligt  Præg. 

Ikke  mindre  skyr  han  det  fede,  yppige,  materielle.  Vel  forekommer 
der  enkelte  Gange,  i  den  midterste  Periode  af  hans  Kunstnerliv,  over- 
maade  bredt  svulmende  Former,  især  i  Barnefigurer  (Barnet  paa  Ma- 
donna della  scala,  Amor  paa  Antiope)  —  formodentlig  ifølge  en 
Indflydelse  fra  romersk  Kunst  — ;  men  hans  Kvindeskikkelser,  særlig 
hvor  de  ere  gennemførte  i  deres  fulde  Nøgenhed,  og  hvor  han  altsaa 
har  havt  størst  Opfordring  til  at  vaage  over  Legemsbygningens  Konse- 
kvens, ere  saa  langt  fra  en  yppig  eller  overmoden  Udvikling  af  For- 
merne, at  de  snarere  karakteriseres  ved  en  vis  barnlig  Halvmodenhed, 
f.  Ex.  i  Formen  af  Brystet.  I  Sammenligning  med  Rafaels  senere  Figur- 
stil ere  Correggios  Skikkelser  lettere,  finere,  blødere,  ungdommeligere; 
og  det  Hang  til  Fedme  og  Overflod  i  Legemsstoffet,  som  allerede  kan 
skønnes  hos  Venetianerne,  og  som  senere  fejrede  sine  Orgier  oppe  i 
Flandern  hos  Rubens  og  Jordaens,  er  aldeles  fremmed  for  Correggio. 
Man  føler  bestandig  hos  ham  en  Tiltrækning  til  det  barnlige,  hvilken 
Alder  han  saa  maler;  skulle  hans  Kvinder  og  Ynglinge  være  voxne, 
foretrækker  han  dog  14 — 15  Aars  Alderen  med  dens  Naivetet  og  lette, 
lidt  famlende  Bevægelighed.  Hvor  hans  egenthge  Tyngdepunkt  laa,  ser 
man  bedst  deraf,  at  han  baade  i  kirkelige  og  mythologiske  Æmner  af 
egne  Midler  giver  en  saa  stor  Tilgift  af  barnlige  eller  ganske  ungdomme- 
lige Skikkelser,  Engle  og  Amoriner;  Oldinge  malede  han  sikkert  aldrig 
ud  over,  hvad  Bestillingen  krævede.  Han  elskede  Menneskenaturen  som 
det  bløde,  smeltede  Vox  og  opsøgte  ikke  af  sig  selv,  hvad  der  en  Gang 


346 


for  alle  havde  taget  fast  Form  eller  bar  Mærker  af  et  forudgaaet  Liv; 
derfor  kunde  han  heller  aldrig  blive  egentlig  Portrætmaleri'. 

Men  hans  Behandhng  af  Legemets  Overflade  kan  ikke  skildres  saa- 
ledes  sort  paa  hvidt  eller  i  rolig  Prosa.  Det  er  en  Henrykkelse,  en 
Jubel,  og  det,  som  gør  den  dertil,  er  Farven.  Enhver,  der  har  opholdt 
sig  i  Paris,  vil  mindes,  hvorledes  man  ser  Correggios  Antiope,  naar 
man  ud  paa  Eftermiddagen  skal  forlade  Louvres  Malerisamling  og 
atter  maa  passere  »salon  carréi<.  Billedet  hænger  henne  i  Hjørnet  til 
venstre  og  faar  paa  denne  sin  Plads  ved  den  Tid  et  fuldt  og  dejligt 
Lys,  alt  det  gode  Lys,  som  er  i  Salen.  Hvilket  Syn!  Antiopes  Legeme 
er  ligesom  ombølget  af  en  Lysatmosfære,  et  fosforescerende  Skær,  kunde 
man  sige,  hvis  man  blot  ikke  derved  vækker  Forestillingen  om  kolde, 
dødningeagtige  Toner.  Det  er  ikke  ment  som  en  saadan  magisk  Glorie- 
glans som  den,  der  omgiver  det  lille  Kristusbarn  paa  Natten;  det  er 
ikke  ment  som  noget  overnaturligt;  men  Kunstnerens  Henrykkelse  over 
Naturen  gør  det  alligevel  til  en  Glorie,  til  en  Magi,  en  Forherligelse:  det 
er  en  Farve,  som  synger  Hymner. 

Hvor  har  den  ikke  været  fristende  —  ikke  alene  for  Satyren,  der 
afslører  den,  men  ogsaa  for  Malere,  der  vilde  efterligne  den,  —  denne 
Correggios  blændende  Hudfarve  med  det  lette  karminrøde  Skær  paa 
Kinder,  Læber,  Albuer,  Fingre,  Fødder,  og  med  de  fine,  kølige,  grønlige 
Halvskygger!  Men  ingen  har  naaet  den.  Caraccierne  (især  Lodovico, 
som  var  Correggios  mest  begejstrede  Efterfølger)  ere  tungere  og  mørkere; 
Fragonards  smaa  Figurer  kunne  være  blændende  nok,  men  Farven  har 
langtfra  den  Finhed,  den  Ild,  den  Inderlighed,  kunde  jeg  sige,  som  hos 
Correggio;  Prudhon's  og  Henner's  Farve  er  for  sølvagtig  hvid,  for  glin- 
sende som  poleret  Metal. 

Det  var  atter  væsentlig  Leonardo  og  hans  Skole,  der  havde  givet 
Correggio  Anvisning  paa,  hvorledes  en  Figur  skulde  stilles  i  Lyset. 
Dette  kan  man  tydeligst  iagttage  i  London,  hvor  man  (i  Kunstakademiet) 
ser  Leonardos  Karton  af  den  hellige  FamiHe  og  i  Nationalgalleriet  Cor- 
reggios Amors  Opdragelse.  Leonardo  har  —  maaske  for  første  Gang  i 
hele  Kunstens  Historie  —  stillet  sine  Figurer  i  et  Lys,  der  strømmer  ned 
over  dem  næsten  lige  ovenfra,  saaledes  at  store  Partier  af  Legemets  Over- 
flade kun  strejfes  af  Lyset  eller  hgge  helt  i  Skygge.  Correggios  Venus 
paa  Amors  Opdragelse  staar  i  Lyset  næsten  ganske  som  Leonardos  Ma- 
donna paa  Kartonen  (Skuldrene,  Brystet).  Det  er  lige  det  modsatte  Princip 
af  det  venetianske,  der  gaar  ud  paa  for  Legemets  Lokalfarves  Skyld  at 
stille  det  i  saa  bredt  Lys  som  muligt,  saaledes  at  al  Skygge  jages  bort. 

*  Som  bekendt  have  enkelte  Portrætter  været  tilskrevne  Correggio.  Uden  Tvivl 
har  Mandsportrættet  i  Dresden,  som  siges  at  forestille  en  Læge,  mest  Krav  paa  at  gælde 
som  ægte.  Den  røde  Farve  i  dette  Maleri  forekommer  mig  aldeles  at  være  Correggios. 
Det  er  en  yngre  Mand  med  et  noget  ængsteligt  og  nervøst  Udtryk.  Meyer  og  Lermolieff 
ville  imidlertid  ikke  anerkende  det  for  at  være  af  Correggio. 

Leonardos  Princip  fik  stor  Betydning  ogsaa  i  Mellemitalien,  hvor  Michel- 
angelo efterhaanden  udviklede  en  lignende  Smag  for  Figurernes  Belys- 
ning. Men  naar  Malerkunsten  ret  skulde  udtømme  alt,  hvad  der  laa  i 
dette  Princip,  maatte  der  en  stor  Kolorist  til,  som  forstod  at  bade 
Figuren  helt  i  den  Atmosfære,  der  omgiver  den,  og  at  væve  det  farve- 
rige, gennemsigtige  Slør  i  Halvlyset  (»Clair-obscuret«),  hvoraf  Lyspartierne 
dukke  frem,  saaledes  at  Lys-  og  Skyggepartierne  blive  meget  forskellige 
i  Farvetone,  men  dog  komme  til  at  betegne  ganske  den  samme  Lokal- 
farve i  Legemet.  Dertil  var  Correggio  netop  den  rette  Mand,  ifølge  hans 
Øjes  og  hans  Følelses  mageløs  fme  Organisation  for  Samvirkningen  af 
Lys  og  Farve. 

Om  Correggio  som  Tegner  af  den  menneskelige  Figur  har  der  ytret 
sig  meget  modstridende  Opfattelser:  nogle  betragte  ham  som  svag  og 
ufuldkommen  i  denne  Betning  (saaledes  aabenbart  Vasari),  andre  ikke 
alene  som  en  stor  og  udmærket,  men  endog  som  en  ufejlbar  Tegner, 
om  hvem  det  ikke  tør  siges,  at  han  nogensinde  skulde  have  gjort  sig 
skyldig  i  en  Tegnefejl  (J.  Meyer).  Det  sidste  turde  i  hvert  Fald  være 
ganske  fejlagtigt.  Den  kunstneriske  Figurtegning  kan  ikke  tilegnes  saa- 
ledes som  Begnekunst  eller  Grammatik:  der  er  ikke  nogen  Kunstner  i 
hele  Verden,  som  paa  dette  vanskelige  Punkt  vil  findes  fuldt  retfærdig. 
Og  skulde  der  være  nogen,  vilde  det  i  Sandhed  ikke  blive  Correggio: 
Merkurs  Skuldre  paa  Amors  Opdragelse  ere  og  blive  aldeles  skæve,  og 
af  den  Slags  Ting  kan  man  gøre  en  rig  Høst  hos  ham. 

Leonardo,  Michelangelo,  Bafael,  Tizian,  Giorgione  kom  alle  fra  ud- 
mærkede og  fremragende  Mesteres  Skole;  og  man  maa  navnlig  erindre, 
hvad  den  florentinske  Skole  havde  at  betyde  med  Hensyn  til  Kundskab 
til  det  menneskelige  Legemes  Form  og  Bygning.  Correggio  havde  ikke 
denne  Fordel.  Det  forekommer  mig  ikke  at  have  nogen  afgørende  Be- 
tydning, til  hvilken  Skole  han  bør  henregnes  —  Lermolieff  har  for  nylig 
med  sin  sædvanlige  énøjede  Paastaaelighed  gjort  gældende,  at  han  til- 
hører den  ferraresisk-bolognesiske  — ;  thi  det  turde  være  tydeligt,  at  han 
overhovedet  ikke  har  havt  synderlig  »Skole«.  Som  hans  Lærere  nævnes 
et  Par  lokale  Malere,  af  hvilke  den  ene,  Antonio  Bartolotti  i  Correggio, 
er  aldeles  ubetydelig,  og  den  anden,  Francesco  Bianchi  Frari  i  Modena, 
vel  er  en  ret  agtværdig  Kunstner,  men  i  hvis  Malerier  man  ikke  skønner 
det  allermindste  af  de  Tendenser,  der  senere  gjorde  Correggio  til  den, 
han  blev.  Det  forekommer  mig  aabenbart,  at  Correggio  i  sin  Ungdom, 
under  den  egentlige  Skoleundervisning,  kun  har  faaet  meget  ringe  For- 
beredelse til  den  Betning,  som  han  senere  fulgte,  da  han  havde  set  Man- 
tegnas  og  Leonardo  da  Vincis  Malerier  og  vistnok  ogsaa  adskilligt  af 
romersk  Kunst;  og  at  han  særlig  aldeles  intet  sikkert  Grundlag  har 
faaet  til  Opfattelsen  af  Menneskelegemets  Plastik.  Deraf  fulgte  en  vis 
Svaghed  og  Usikkerhed,  som  har  fulgt  ham  hele  Livet  igennem. 

Det  er  et  Særkende  baade  for  Middelalderens  Kunst  og  for  Benæs- 

sancens  —  i  Modsætning  til  Antiken  — ,  at  Figurerne  staa  saa  svagt  og 
usikkert  paa  deres  Ben:  at  man  i  det  hele  havde  saa  ringe  Opmærk- 
somhed for  det  statiske.  Derfra  er  der  vel  bestemte  Undtagelser;  men 
det  er  ikke  altid,  at  de  store  Kunstnere  danne  Undtagelserne,  Michel- 
angelo hører  f.  Ex.  ikke  til  dem.  Men  der  er  uden  Tvivl  ingen,  hvis 
Følelse  i  denne  Retning  er  saa  lidet  udviklet  som  Correggios.  Det  er 
hyppigt,  som  om  hans  Figurer  ingen  rigtig  Vægt  havde,  de  ere  i  det  hele 
mere  anlagte  paa  at  svæve  end  paa  at  staa.  Det,  som  i  Virkehgheden 
er  Figuren  umuhgt,  gør  han  meget  muligt  for  den,  men  det,  som  af 
Naturen  er  den  muligt,  ja  meget  hverdagsagtigt,  er  for  ham  næsten 
umuligt.  Se,  hvor  elendigt  saadanne  gamle,  alvorlige  Mandsskikkelser 
som  Hieronymus  paa  Madonna  S.  Girolamo  eller  den  aldrende  Hyrde 
paa  Natten  staa  paa  Benene:  man  kunde  pirre  dem  over  Ende  med  en 
Pennefjer ! 

I  en  anden  Retning  havde  Correggios  Fortid  og  Samtid  saa  meget 
des  mere  Interesse,  nemlig  for  Legemets  Bygning  under  Overfladen,  for 
anatomiske  Studier.  Hverken  Correggios  Malerier  eller  de  i  det  hele 
faa  Tegninger  af  ham,  som  man  med  Sikkerhed  kan  paavise,  indeholde 
det  mindste  Spor  af,  at  han  skulde  have  deltaget  i  slige  Studier:  de 
turde  maaske  have  været  hans  sensible  Nervesystem  meget  imod.  Det 
bør  visselig  være  den  store  Maler  tilgivet,  at  han  ikke  var  Anatom:  den 
analytiske  Kundskab  og  den  frembringende  Kunst  staa  i  det  hele  ingen- 
lunde i  noget  ligefremt  Forhold  til  hinanden.  Men  det  kan  vel  være,  at 
Correggio  ikke  har  gjort  sig  Formens  Betydning  rigtig  klar  i  Alminde- 
lighed: han  giver  undertiden  sine  Former  et  vist  hulet  Snit,  som  ikke 
stemmer  med  deres  Natur. 

Men  alt  dette  forhindrer  aldeles  ikke,  at  han  med  sin  Naturbegavelse 
ved  given  Lejlighed  i  enkelte  Figurer  eller  i  enkelte  Partier  af  Figurer 
kunde  vise  sig  som  en  Mester  af  allerførste  Rang  ogsaa  i  Form  og  Teg- 
ning, aabenbare  en  Følelse  saa  fm  og  skøn,  som  mangen  langt  bedre 
indexerceret  Tegnemester  aldrig  i  Livet  vil  kunne  naa  og  som  aldrig  er 
overgaaet  af  nogen.  Han  kan  indenfor  et  og  samme  Billedes  Ramme 
aabenbare  sin  overordentlige  Styrke  og  sine  store  Svagheder  i  Tegningen. 
Paa  Antiope  f.  Ex.  se  Benene  fra  Knæene  af,  og  især  Fødderne,  i  Formen 
ud  som  udsnittede  og  glattede  Træklodser  —  her  vilde  Tizian  med  sine 
udsøgte  Præmie -Former  rigtignok  have  vundet  en  let  Sejr.  Men  paa 
det  samme  Billede  er  det  højre  Laar,  som  ses  i  stærk  Forkortning, 
»  aldeles  beundringsværdigt,  og  Satyrens  fremadbøjede  Krop  et  rent  Mester- 
stykke. Torsoen  af  Venusfiguren  i  London  søger  sin  Lige  blandt  antik 
og  moderne  Kunst,  medens  Merkur  ved  Siden  af  er  saa  aldeles  fortegnet. 
I  hans  Kuppelfresker  kan  man  paa  en  Gang  beundre  den  utrolige  Vir- 
tuositet i  Tegningen  af  Forkortningerne  og  forbavses  over  hans  Mangel 
paa  Følelse  for  Skikkelsens  plastiske  Sammenhæng. 

Saaledes  var,  saavidt  jeg  skønner,  Correggios  Stræben  og  Evne  med 

Hensyn  til  Fremstillingen  af  Mennesket:  individuel  og  umaadelig  ensidig; 
men  tillige  umaadelig  stærk  og  indflydelsesrig  i  Kraft  af  sin  Ensidighed, 
en  destilleret  Rosenolie,  hvis  Duft  gennemtrænger  Katholicismens  Følel- 
sesliv i  hele  Perioden  indtil  den  franske  Revolution.  Man  kan  endnu 
fornemme  en  Slags  levende  Rest  af  det,  som  Correggio  bragte  ind  i 
Verden,  —  eller  en  Parodi  paa  det  — ,  naar  man  i  Italien  ser  en  Pro- 
cession til  Madonnas  Ære  med  et  Musikkorps  i  Spidsen,  der  spiller 
Melodier  af  »den  skønne  Helene«.  Men  fra  den  nuværende  Menneske- 
slægt er  Correggio  alligevel  skilt  ved  Forbigangenhedens  Linie:  vi  for- 
nemme vel  den  ægte  og  uforlignelige  Duft  igen,  saasnart  vi  staa  overfor 
et  af  hans  Malerier;  men  leve  sit  Liv  i  den  kan  vor  Tid  ikke. 


HOLLANDSK  MALERKUNST  (1891). 

Karl  Madsen:  Hollandsk  Malerkunst.    (Første  Række:  Tiden  før  Rembrandt.  Kunstner- 
forholdene i  det  syttende  Aarhundredes  Holland.) 

Hvad  der  egentlig  er  det  gode  ved  den  hollandske  Malerkunst,  hvad 
der  har  draget  Forfatteren,  og  hvad  der  drager  os  alle  til  dette  Æmne, 
har  Karl  Madsen  udtrykt  saaledes  i  sin  Bog: 

 »en  ny  Kunst,  der  ikke  vrager  de  beskedneste  Æmner,  og  som 

intet  attraar  udover  den  sanddru  Gengivelse  af  selve  Naturens  Skønhed, 
en  ægte  national  og  ægte  demokratisk  Kunst,  afpasset  for  de  jævne 
Borgeres  Sjæle  og  Sind,  en  Kunst,  der  fremstiller  alt,  hvad  der  er  en 
ægte  Hollænders  Hjerte  kært,  alt,  hvad  der  fryder  hans  Øjne  at  se,  og 
som  dog  i  al  sin  Simpelhed,  uagtet  den  finder  sine  Motiver  saa  nært, 
undertiden  saa  lavt,  har  en  vis  lyrisk  Understrøm  i  sin  Prosa,  en  be- 
væget Glæde  over  al  den  svulmende  Sundhed  og  Lykke  og  Herlighed 
paa  Hollands  frie  Jord,  en  Kunst,  der  inderst  inde  er  en  Jubelhymne 
over  et  Land,  hvor  Livet  er  værd  at  leve.« 

Ja  det  er  sandt,  hvad  der  udsiges  i  disse  smukke  Ord.  Den  hol- 
landske Malerkunst  er  det  tidligste  i  Verden,  som  giver  et  Udtryk  for  et 
menneskeligt  Samfunds  Glæde  over  sine  hverdagslige  Omgivelser. 
Det  er  en  Kunst,  som  har  vundet  sine  Laurbær  ved  den  fredelige  Erob- 
ring af  —  sit  eget  Land.  Men  det  kom  som  en  Tilbagevirkning  fra  en 
Jern-  og  Blod-Tid,  da  Folket  maatte  kæmpe  paa  Liv  og  Død  for  at  for- 
blive i  ubeskaaren  Besiddelse  af  Landet.  »Setzet  Ihr  nicht  das  Leben 
ein,  nie  wird  Euch  das  Leben  gewonuen  sein.«  Det  er  noget,  som  man 
har  vidst  længe  før  de  seneste  bekendte  Udtalelser  af  Zola:  at  Krig  er 
en  nødvendig  Forudsætning  endog  for  den  fredeligste  og  mest  idylliske 
Kultur.  I  det  tusindaarige  Bige  kommer  Kunsten  ikke  til  at  blomstre, 
y  Den  hollandske  Malerkunst  siger  hele  Tiden:  Se,  hvor  der  er  smukt 
i  min  Stue,  naar  Solen  sender  sin  varme  Strøm  af  Lys  ind  ad  Vinduet, 
eller  se,  hvor  min  Kone  er  smuk  og  stadselig,  eller  hvor  jeg  selv  er  en 
stolt  Karl,  eller  hvor  der  er  pænt  og  borgerlig  fornemt  i  mit  Hjem,  eller 
hvor  der  er  friskt  og  livligt  ude  i  Havnen  og  paa  Søen,  og  hvor  der  er 
morsomt  mellem  Folk  paa  Torv  og  Gade  og  hyggeligt-stemningsfuldt  i 
den  stille  Aften  mellem  Kanalerne,  og  hvor  forfriskende  det  alligevel  er. 

naar  det  bliver  for  trangt  mellem  Byens  Mure,  at  drive  en  Tur  ud 
mellem  Landsbyernes  Haver,  at  se  paa  det  fredelige  Kvæg  og  de  grove, 
snurrige,  lystige  Bønder  (der  dog  ikke  ere  rigtige  Mennesker  som  vi 
andre),  eller  at  gaa  med  sin  Bøsse  længere  ud  mellem  Bakker  og  Skove, 
endog  gøre  et  Kig  ind  i  den  fjernere,  store  Natur,  hvor  Menneskene 
blive  ganske  smaa  mellem  Fosser  og  Fjælde  og  høje,  susende  Graner! 
Og  naar  man  saa  er  vendt  tilbage  med  Harer  og  Kramsfugle  i  Jagt- 
tasken, hvor  behageligt  da  at  se  Opdækningen  paa  Køkkenbordet  eller 
den  lækre  Frokost  paa  Buffeten,  eller  at  gaa  ud  og  fodre  Høns  og  Duer 
og  Paafugle  i  Gaarden!  Og  alt  det  siges  ikke  ved  den  tørre  Opregning 
af  Herlighederne,  men  ved  at  Maleren  bruger  sit  skarpe  Øje  og  sin  fmt 
øvede  Haand  til  at  gøre  livagtige  Billeder  deraf,  net  og  færdigt  Arbejde, 
som  ogsaa  en  Husmoder,  der  pusler  med  sin  Støvekost,  kan  se  paa  med 
Velbehag,  grundige  Billeder,  rigtig  gennemtrængte  af  Aand  og  gennem- 
varmede af  Følelse,  og  som  man  derfor  ikke  bliver  færdig  med  paa  én 
Gang,  men  kan  omgaas  Dag  efter  Dag  som  tro  og  gode  Venner. 

I  tidligere  Tider  og  hos  andre  Folk  havde  Malerkunsten  mest  været 
i  Kirkens  Tjeneste;  det  Lys,  den  malede,  var  ikke  det  naturlige  Lys, 
men  gyldne,  himmelske  Glorier,  dens  Mennesker  vare  ikke  dig  eller  mig 
eller  andet  Kendtfolk,  men  Menneskehedens  fjerne  Idealer.  Det  er  den 
mægtigst  gribende  og  den  mest  højtidelige  Kunst;  men  den  er  netop  kun 
til  Højtid,  til  Søndagsbrug.  Hvilken  Fordel  for  Livet  bliver  det  ikke, 
naar  hele  Ugen  med  alle  dens  Timer  og  Minutter  bliver  til  en  rolig  Fest, 
der  ikke  forstyrrer  Arbejdet,  idet  Øjet  lærer  at  inddrikke  Glæde,  hver 
Gang  det  ser  ud  over  Verden  —  det  vil  altsaa  sige:  den  Verden,  som 
ligger  indenfor  den  virkelige  Synskreds,  ens  eget  Land! 

Dette  Land  var  Holland,  en  lille  Bid  af  Europas  Kystland,  og  det 
store  Fremskridt,  vi  omtale,  begyndte  i  det  15de,  men  fuldbyrdedes  først 
ret  i  det  17de  Aarhundrede.  Og  netop  fordi  den  hollandske  Kunst  — 
det  vil  sige:  den  Del  af  den,  som  vi  bryde  os  om  —  uafladelig  gaar  ud 
paa  Virkeligheden,  gaar  den  ogsaa  uforbeholden  op  i  sit  eget  Land  og 
sin  egen  Tid  og  tænker  ikke  ud  derover.  Der  ligger  netop  her  det 
stærkeste  Eftertryk  paa  den  personlige  Interesse,  der  bærer  Kunsten,  og 
de  personlige  Erfaringer,  den  rummer.  Saa  ligger  det  nær  at  sige:  Jamen 
vi  ere  jo  ikke  Hollændere,  og  vi  leve  i  en  anden  Tid  —  hvad  kommer 
da  de  gamle  Hollænderes  personlige  Interesse  for  deres  Land  os  ved? 
Men  deri  bestaar  Kunstens  inderste  Hemmelighed  og  Magt,  at  dette  per- 
sonlige Forhold  mellem  Kunsten  og  dens  Æmne,  som  i  Henseende  til 
Rum  og  Tid  er  begrænset,  og  som  derfor  skulde  synes  at  skille  Menne- 
skene, dog  just  er  det,  som  giver  Kunsten  dens  varige  Værd  —  dens 
Evighed,  menneskelig  talt  —  og  Betydning  for  alle  Mennesker.  Det 
er  denne  »lyriske  Understrøm  i  Prosaen«,  denne  dybe,  gennem- 
trængende Fortrolighed  med  Æmnet,  som  aabenbarer  sig  i  Billederne, 
der  udgør  den  dem  iboende  Kraft,  som  uafhængig  af  Tid  og  Rum 

meddeler  sig  og  vil  vedblive  at  meddele  sig,  saa  længe  der  er  Men- 
nesker til. 

Jeg  ved  ikke,  om  Karl  Madsen  har  saa  ganske  Ret,  naar  han  roser 
selve  det  hollandske  Land  for  at  frembyde  »en  uudtømmelig  Skat  af 
glimrende  maleriske  Motiver«  og  tilføjer:  »Intet  Sted  i  Verden  er  det  saa 
let  at  fmde  et  uendeligt  Antal  af  Billeder  fuldt  færdige  fra  Naturens 
Haand.«  Motiver  for  Kunsten  er  ikke  noget,  som  hører  med  til  et 
Lands  naturlige  og  geografiske  Rigdom:  der  er  altid  noget  ved  dem  af 
Øjet,  som  ser  og  som  opdager.  At  Holland  før  noget  andet  Land  paa 
Jordkloden  blev  saa  ypperlig  malet,  det  kom  ikke  af  noget  Fortrin  ved 
Landets  Natur,  men  skyldtes  Folket.  Og  det  vilde  endda  være  urigtigt 
at  antage,  at  Hollænderne  have  Anlæg  for  Malerkunst  fremfor  andre 
Nationer:  i  vort  Aarhundrede  høre  de  ikke  til  dem,  som  sædig  have 
udmærket  sig.  Men  der  var  efter  Middelalderen  i  Europas  Kunst  i  det 
hele  en  stigende  Trang  til  at  faa  Øjnene  op  for  Virkeligheden:  og  at 
Hollænderne  vare  de  første,  som  rigtig  førte  denne  Sag  igennem,  det  var 
en  Følge  af  deres  særegne  Historie  og  Situation,  af  Befrielseskampen  og 
den  Fred  og  Lykke,  som  fulgte  efter.  Dette  Land  var  et  højt  elsket 
Land,  derfor  blev  det  et  ypperlig  malet  Land.  Det  vilde  ellers  være 
taabeligt  at  beskylde  Karl  Madsens  Bog  for  Utaknemlighed  mod  den 
hollandske  Malerkunst;  men  i  den  Paastand,  at  Billederne  forefindes 
fuldt  færdige  fra  Naturens  Haand,  er  der  egentlig  nogen  Utaknemlighed. 
Ja  bagefter  kunne  vi  allesammen  finde  dem  i  Naturen;  men  det  var 
nu  engang  de  gamle  Malere,  som  først  udpegede  Motiverne,  og  som  over- 
hovedet først  lærte  Verden,  hvad  Motiver  for  Naturmaleriet  er. 

Derved  gjorde  denne  Kunst  Epoke  i  Menneskehedens  aandelige  Ud- 
viklingshistorie. Den  satte  en  helt  ny  Verden  af  Opgaver  paa  Dags- 
ordenen for  det  kunstneriske  Arbejde  i  de  følgende  Aarhundreder.  Disse 
Opgaver  ere  tidt  blevne  løste  saaledes,  at  man  altfor  meget  mærker  Efter- 
virkningen af  de  gamle  Hollænderes  Syn  paa  Sagen;  men  de  ere  ogsaa 
blevne  løste  i  bestandig  ny  Aand,  i  Overensstemmelse  med  andre  Tider 
og  andre  Nationers  Forhold  til  deres  Natur.  Vi  have  nu  ogsaa  et  dansk 
Natur-  og  Folkelivsmaleri,  som  forholder  sig  paa  første  Haand  til  sin 
Opgave^  og  som  ikke  ligefrem  ligner  eller  vil  ligne  gammel  hollandsk 
Kunst;  men  Historien  vidner  alligevel  klarlig  om  den  grundlæggende 
Betydning,  som  Hollændernes  Malerkunst  har  havt  for  vor  ligesom  for 
det  øvrige  moderne  Europas.  Og  efter  Aarhundreders  Forløb  sætter 
I  man  stadig  mere  og  mere  Pris  paa  den  og  er  i  det  hele  tilbøjelig  til  at 
mene,  at  van  der  Meer  og  van  der  Neer,  Hobbema  og  Ruysdael,  Paul 
Potter  og  van  de  Capelle  have  gjort  deres  Sager  nok  saa  godt,  som  Mestrene 
fra  vort  Aarhundrede  have  gjort  deres.  Nu  trænges  Fyrster  og  Mil- 
lionærer og  Direktioner  for  de  store  Statsgallerier  om  Auktionsbordene, 
naar  et  af  disse  gamle  Navne  raabes  op,  og  det  ruller  med  Titusinder 
for  det,  som  oprindelig  betaltes  med  Tier.    Karl  Madsen  paastaar,  at 

ingen  af  de  gamle  Landskabsmalere  i  hele  sit  Liv  har  tjent  saa  stor  en 
Sum,  som  der  nu  betales  for  et  eneste  af  deres  Billeder. 

Hvad  der  er  ret  udmærket  Arbejde,  holdes  altid  i  Ære,  endog  i 
Tider,  da  man  ikke  har  Sympathi  for  den  Aand,  der  har  baaret  det 
frem.  Ringeagtet  er  den  hollandske  Kunst  heller  aldrig  bleven;  men  den 
er  rigtignok  i  Tidernes  Løb  bleven  meget  forskellig  bedømt.  Klassikerne 
satte  mere  Pris  paa  Lairesse  og  van  der  WerfF  end  paa  Rembrandt  og 
Frans  Hals,  og  det  blev  værre  endnu  —  navnlig  her  hjemme  —  under 
den  paafølgende  filosofiske  Periode,  da  Heiberg  gav  Tonen  an:  da  vare 
de  gamle  Hollændere  i  Unaade  og  rangerede  blandt  Kunstens  »andre 
Sekretærer«.  Deres  Kunst  manglede  »Ide«,  det  vil  sige  noget,  som  ikke 
behøvede  at  ses,  men  som  kunde  siges  og  skrives.  Jeg  mindes  at  have 
hørt  en  bekendt,  fint  dannet  Mand,  som,  hvis  han  nu  levede,  vilde  have 
været  80  Aar  gammel,  udtale,  at  han  havde  Høyen  »mistænkt«  for  at 
sætte  stor  Pris  paa  Hollænderne;  og  jeg  har  hørt  Udtalelser  i  samme 
Retning  fra  andre  af  den  ældre  Slægt.  Forsaavidt  var  »Mistanke«  mod 
Høyen  overflødig,  som  han  altid  højt  og  lydelig  forkyndte  hine  gamle 
Maleres  Pris  og  ikke  stak  sin  Mening  under  Stolen.  Et  højst  karak- 
teristisk Vidnesbyrd  om  den  ældre  Slægts  Opfattelse  af  Hollænderne  har 
G.  Brandes  meddelt  i  en  Afhandling  om  Goldschmidt.  Brandes  gjorde 
Goldschmidt  den  maaske  vel  rundelige  Kompliment  at  sætte  hans  No- 
vellekunst lig  med  de  gamle  Hollænderes  Malerkunst;  men  den  store 
Mystifax  var  øjeblikkelig  paa  den  høje  Hest  og  svarede  hæftig:  »Hvor 
kan  De  sige  det!  hos  mig  er  der  altid  noget  bagved!«  Ja  det  var 
netop  Ulykken,  at  der  altid  skulde  være  »noget  bagved«:  en  Ide,  en 
Doktrin  eller  saadant  noget,  som  fra  Spekulationens  syvende  Himmel 
havde  nedladt  sig  til  Jorden  og  benyttet  dens  Former  og  Farver  til  en 
Forklædning,  en  aandelig  Mystifikation.  De  enfoldige  gamle  Hollændere 
derimod  mente  det  akkurat,  som  de  malede  det,  og  malede  det,  som  de 
mente  det.  Det  er  ganske  solidt  og  naivt:  Grunden,  vi  træde  paa,  er 
ikke  undermineret.  Men  i  en  anden  Betydning  kan  man  dog  ogsaa 
sige,  at  der  laa  noget  under  eller  bagved  deres  Billeder:  et  Fond  af  Livs- 
glæde, af  Sympathi  med  Tilværelsen,  som  de  fleste  af  os  kunde  have 
nogen  Grund  til  at  misunde  dem. 

Naturligvis  undgaar  man  ikke  at  føle,  at  denne  udmærkede  Kunst, 
især  i  dens  Skildring  af  Menneskelivet,  ikke  svarer  ganske  til  senere 
Tiders  Tænkemaade.  Der  er  Træk  ved  den  af  noget  filistrøst,  endog  af 
noget  brutalt,  til  Trods  for  den  fuldendte  Form.  Toppunktet  af  erotisk  Følelse 
betegne  endog  de  største  hollandske  Genremalere  gerne  derved,  at  Ka- 
valeren trækker  gode  og  fuldvægtige  hollandske  Dukater  op  af  Lommen 
og  tæller  dem  op  i  Damens  Haand :  den  kontante  Udbetaling  er  efter 
disse  kloge  Forretningsfolks  Mening  aabenbart  den  solideste  Sikkerhed, 
man  kan  stille  for  sine  Følelser.  At  Dukater  og  Fedevarer  vare  store 
Guder  for  Hollændernes  Livsbetragtning,  mindes  man  paa  mange  Maader 

om,  ogsaa  i  vor  Malerisamling  ved  dens  to  ældste  betydelige  Livsbilleder: 
Marinus  de  Zeeuws  Maleri  af  Vexellererens  Kontor  og  Pieter  Aertsz's  Høker- 
bod. I  Dresden  hænger  et  nydeligt  Frokostbillede,  hvor  de  fede  Sild 
ikke  alene  ere  forherligede  af  Malerkunsten,  men  ogsaa  besungne  i  et 
hlle  Poem,  som  er  sirHg  afskrevet  paa  Maleriet:  her  er  Prosaens  lyriske 
Understrøm  endog  kommen  op  paa  Overfladen.  Dog  den  ghmter  i 
Grunden  allevegne  igennem  Overfladen:  den  giver  Farven  dens  Glans  og 
og  Skønhed  og  Penslen  dens  Spil,  hvad  det  saa  er,  den  maler.  Og  hvor 
tidt  giver  den  sig  ikke  Luft  i  den  fineste  maleriske  Stemningspoesi,  i  et 
stille  Sværmeri  i  Følelsen,  der  aldrig  bliver  overspændt  eller  usund,  aldrig 
forhindrer,  at  man  en  Time  efter  kan  vende  med  frisk  Hjerte  tilbage  til 
sine  Forretninger,  men  som  netop  derfor  er  des  mere  vederkvægende. 
Hvilken  uudtømmelig  Rigdom  af  drømmerisk  Poesi  aabner  der  sig  ikke 
for  van  der  Neers  Øje  i  Maanelysets  Spil  gennem  Skyer  og  Taage !  Hvad 
i  hele  Verden  er  skønnere  i  Følelsen  end  Ruysdaels  vemodige  Skov- 
ensomhed, det  første  sandt  kunstneriske  Udtryk  for  hin  Følelse  af  det 
guddommehge,  der  bor  i  Lunde  og  Skove,  som  Tacitus  tilskriver  de 
gamle  Germanere  i  Modsætning  til  Grækere  og  Romere.  Og  saa  er  der 
endelig  denne  Rembrandt,  Kæmpen  svøbt  i  Mulm  og  blændende  Lys,  en 
Skikkelse  i  større  Maalestok  end  alle  de  andre  og  med  andre  Manerer, 
som  ikke  ret  høre  hjemme  paa  det  øvrige  Selskabs  jævne  Grundlag  af 
borgerlig  Fornuft,  en  Vulkan  paa  Hollands  fredelige  Jordbund,  ved 
hvilken  den  glødende  lyriske  Understrøm  sprænger  Prosaen  og  udgyder 
sig  frit  og  mægtigt  —  men  til  en  Del  Forskrækkelse  for  alle  Husmødre 
med  Støvekoste  og  for  alle  Mandfolk,  der  betragte  Kunsten  paa  samme 
Maade  som  de. 

*  * 

I  den  hollandske  Malerkunst  har  Karl  Madsen  fundet  et  Terrain, 
som  vil  tillade  hans  store  Talent  at  give  bedre  Udbytte  end  den  japanske 
Kunst,  som  han  tidligere  har  behandlet.  Om  Japanerne  lod  der  sig  vel 
skrive  en  smuk  og  kuriøs  Bog;  men  Hollænderne  have  dog  til  syvende 
og  sidst  gjort  uendelig  mere  for  Europa  og  maa  ligge  os  langt  mere  paa 
Hjerte.  Vi  danske  skylde  deres  Malerkunst  saa  meget  og  have  den  ogsaa 
smukt  repræsenteret  i  vore  Samlinger.  Ogsaa  fra  den  litterære  Side 
synes  Karl  Madsens  nye  Bog  mig  bedre  end  den  ældre:  den  staar  ikke 
tilbage  for  den  i  malerisk  Friskhed,  men  Stilen  er  tilhge  strammere  og 
mere  energisk.  Vil  man  have,  hvad  man  kunde  kalde  Saften  af  den 
hollandske  Malerkunst,  faar  man  den  næppe  bedre  fremstillet  end  af 
denne  Forfatter. 

Det  Bind,  han  nu  har  udgivet,  er  det  første  af  en  lille  Række;  og 
foreløbig  er  han  ikke  naaet  ud  over  Indledningen,  nemhg  de  hollandske 
Malere  fra  det  15de  og  16de  Aarhundrede  og  de  almindelige  sociale  Vil- 
kaar  for  Kunsten  i  det  17de.   Men  at  det  foreliggende  Bind  er  en  Ouver- 

ture,  gør  det  ikke  mindre  tiltrækkende  og  læseværdigt:  det  giver  maaske 
endog  større  Afvexling,  fordi  Forfatteren  ikke  alene  faar  Lejlighed  til  at 
ytre  sin  Sympathi  med  den  hollandske  Kunsts  Begyndelse,  men  ogsaa 
sin  Antipathi  mod  dens  manieristiske  Udskejelser  under  Opvæxten. 

Forfatteren  betegner  selv  Bogen  som  »spredte  Studier«,  ind- 
ordnede i  »en  skrøbelig  Indramning«,  nemlig  »en  Art  historisk  Oversigt«, 
og  siger  forud,  at  han  »vilkaarlig«  medtager  nogle  flamske  Malere  og 
forbigaar  nogle  hollandske.  Det  er  »rene  Ord«,  som  man  siger,  og  de 
bekræfte  sig  unægtelig  ved  Læsningen  af  Bogen,  der  netop  er  saa  god 
at  læse,  fordi  den  ikke  er  eller  vil  være  en  Haandbog  o:  en  Bog 
til  at  slaa  efter  i  og  derfor  beregnet  paa  at  give  Oplysning  om  alting. 
Ingen  kan  undgaa  at  bemærke,  at  der  ved  Forfatterens  Taktik  er  noget 
meget  hdt  regulært:  han  rykker  ikke  frem  i  Terrainet  efter  Felttjenestens 
Forskrifter,  men  promenerer  efter  smukke  Udsigter  og  forfølger  Detail- 
undersøgelsernes uregelmæssige  Spor.  Man  véd  ikke  altid  saa  nøje, 
hvorfor  en  eller  anden  Betragtning  eller  Udvikling  kommer  netop  der, 
hvor  den  kommer,  og  ikke  paa  et  andet  Sted  —  eller  i  et  andet  Bind  — ; 
og  det  kan  vel  være,  at  Forf.  i  slige  Ting  har  beredet  sig  selv  nogle 
Vanskeligheder  for  Fortsættelsen.  I  alt  dette  er  der  noget,  som  ligger  i 
Ejendommeligheden  af  Karl  Madsens  Talent,  der  har  sm  Styrke  i  Punkt 
for  Punkt  at  være  fuldt  med  i  Forstaaelsen  og  Nydelsen  og  exploitere 
Sagen  med  usædvanlig  Fylde,  men  mindre  har  sin  Styrke  i  den  viden- 
skabelige Tankegangs  Fasthed  og  Sammenhæng.  Dog  vilde  det  være 
uretfærdigt  at  lukke  Øjet  for,  at  den  »Art  historisk  Oversigt«,  som  han 
giver,  er  meget  lærerig  og  vidner  om  virkelig  Sans  for  historisk  Udvik- 
ling: kun  bliver  den  indgivet  Læseren  noget  tilfældig  og  ikke  i  nøjere 
afvejede  Doser.  Man  bør  heller  ikke  for  meget  sætte  sin  Lid  til  de 
Bøger,  der  give  en  ligelig  og  methodisk  Behandling  af  Stoffet:  disse 
Fortrin  opnaas  i  Reglen  kun  paa  Bekostning  af  andre,  der  fra  den  viden- 
skabelige Sandheds  Synspunkt  ere  mere  værd,  navnlig  Selvsynet,  Op- 
fattelsen paa  første  Haand.  Der  er  næppe  nogen  Videnskab,  der  i  den 
Grad  er  udsat  for  at  tage  Skade  ved  Overlevering  af  Meddelelser  paa 
anden  og  tredie  Haand  som  Kunsthistorien,  fordi  dens  Resultater  —  for- 
saavidt  de  handle  om  noget  virkelig  kunstnerisk  —  ikke  lade  sig 
fastslaa  i  objektivt  gyldige  Formler.  En  erfaren  Læser  vil  meget  hellere 
stole  paa  Bøger,  der  ikke  tale  om  andet,  end  hvad  Forfatteren  selv 
kender  paa  første  Haand,  end  paa  dem,  som  gaa  ud  paa  at  faa  alt  med. 
Og  at  tale  om  alt  paa  første  Haand  evner  strængt  taget  ingen,  dertil  er 
Stoffet  altfor  spredt.  Saa  maa  man  tage  sit  Parti,  og  efter  vor  Mening 
har  Karl  Madsen  valgt  »den  bedre  Del«. 

En  Læser,  der  ogsaa  kender  Stoffet  af  Selvsyn,  selv  om  han  ikke 
har  valgt  sig  denne  Gren  af  Kunsthistorien  til  Genstand  for  særligt  Stu- 
dium, vil  uundgaaelig  paa  flere  Punkter  have  Indvendinger  at  gøre  mod 
Forfatterens  Fremstilling.  Jeg  skal  tillade  mig  at  anføre  et  Par  Enkeltheder. 

Forf.  omtaler  Alb.  van  Ouwaters  mærkelige,  til  Berlinergalleriet  nylig 
erhvervede  Maleri  af  Lazari  Opvækkelse  og  udpeger  de  Træk,  at  nogle 
af  Personerne  paa  Billedet  holde  sig  for  Næsen  for  at  undgaa  Ligstanken. 
»Naar  samme  Træk«,  siger  han  i  en  Note,  »genfindes  i  et  Billede  af  det 
samme  (i  hine  Tider  sjældne)  Æmne  her  paa  Galleriet,  malet  i  Begyn- 
delsen af  det  16de  Aarhundrede  af  en  hollandsk  Kunstner,  saa  skyldes 
Overensstemmelsen  rimeligvis  en  direkte  Paavirkning  fra  Ouwaters  Bil- 
lede«. ~  Men  saa  skulde  ogsaa  andre  FremstiUinger  af  Lazari  Opvæk- 
kelse, der  have  det  samme  Træk,  f.  Ex.  Sebastian  del  Piombos  stor- 
artede Maleri  i  Nationalgalleriet  i  London,  formodes  at  være  paavirkede 
af  Ouwaters,  hvad  der  dog  ikke  er  rimeligt.  Sagen  er  ganske  simpelt, 
at  der  i  den  for  hele  Kristenheden  fælles  Kilde  for  dette  Mirakel,  nemhg 
Johannes's  Evangelium  (11,39),  staar,  at  Liget  allerede  stank,  da  det  havde 
ligget  i  fire  Dage. 

Forfatteren  fremhæver,  at  Quinten  Massys's  berømte  Hovedværk,  Grav- 
lægningen (i  Antwerpen),  i  Henseende  til  Alvor,  Dybde  og  Troværdighed 
i  Følelsen  ikke  overgaar  enkelte  ældre  nederlandske  Fremstillinger  af  det 
samme  Æmne,  og  deri  har  han  vistnok  Ret.  Men  det  forekommer  mig 
alligevel,  at  Forfatteren  omtaler  Qu.  Massys's  Maleri  paa  en  Maade,  som 
ingenlunde  viser  det  Retfærdighed.  Det  er  og  bliver  dog  et  af  Maler- 
kunstens ypperste  Værker,  og  der  er  adskilligt  mere  i  det,  som  er  »ufor- 
lignelig fint  og  skønt«,  end  de  3  Hoveder,  Forfatteren  nævner.  Det  for- 
holder  sig  til  de  tidligere  Fremstillinger  af  Gravlægningen,  omtrent  som 
Leonardo  da  Vincis  Nadvere  forholder  sig  til  de  ældre  Nadverbilleder. 
I  Henseende  til  dramatisk,  aktuelt  Liv  er  her  noget  aldeles  nyt,  et  over- 
ordentligt Fremskridt;  men  idet  Sjælelivets  Bølger  rejse  sig,  og  Opmærk- 
somheden ledes  hen  paa  deres  indbyrdes  Brydning,  svinder  selvfølgelig 
i  samme  Grad  hint  Indtryk  af  det  stille  Vand  med  den  dybe  Grund,  som 
er  saa  ejendommeligt  for  den  ældre  nederlandske  Kunst.  Dog  have  Ka- 
raktererne i  Massys's  Billede  ligesaa  lidt  som  i  Leonardos  tabt  noget  af 
deres  Lødighed  og  Indholdsværd;  det  kom  først,  efterhaanden  som  al  Be- 
stræbelse mere  og  mere  gik  ud  paa  at  pointere  det  øjeblikkelige  i  Sjæle- 
livet. Forf.  berømmer  i  de  stærkeste  Udtryk  Geertgen  fra  St.  Jans's 
Kristuslig  paa  hans  Gravlægning  i  Wien  i  Sammenligning  med  andre 
Maleres  Billeder  af  den  døde  Frelsers  Skikkelse.  Skulde  dog  ikke 
Qu.  Massys's  Kristuslig  —  jeg  mener  naturligvis  ikke  det  i  Miinchen, 
men  det  paa  Gravlægningen  i  Antwerpen  —  fortjene  at  nævnes  i  denne 
y  Sammenhæng?  Jeg  forsikrer,  at  det  er  et  Mesterstykke  af  Malerkunst: 
endnu  middelalderligt  og  antihumanistisk  i  hele  sin  Karakter,  men  i 
alle  Enkeltheder  beaandet  af  den  fineste  Naturfølelse  og  Skønhedssans. 
Holbeins  Kristuslig  i  Basel,  der  er  et  Ungdomsværk  af  Mesteren,  fore- 
kommer mig  ikke  ganske  at  fortjene  sit  store  Ry  eller  de  Indrømmelser, 
som  ogsaa  Forfatteren  gør  det. 

Karl  Madsen  omtaler  den  bekendte,  af  Raczynski  først  refererede 

Dialog,  der  er  affattet  1549  af  Francesco  d'Ollanda,  en  Kunstner,  som 
arbejdede  i  det  portugisiske  Hofs  Tjeneste  og  12  Aar  tidligere  havde 
besøgt  Italien,  hvor  han  ogsaa  havde  lært  Michelangelo  Buonarotti  at 
kende.  Hans  Dialog  er  et  smukt  og  meget  aandfuldt  Arbejde,  der  inde- 
holder interessante  Syn  paa  Forholdet  mellem  italiensk  og  nordeuro- 
pæisk og  italiensk  og  antik  Kunst.  At  man  lægger  Vægt  paa  den  som 
æsthetisk  Kildeskrift  fra  Renæssancens  Tid,  er  fuldt  beføjet;  derimod 
forekommer  det  mig  ikke  beføjet  at  opfatte  Dialogen  som  et  Referat  fra 
»et  Ørevidne«  af  en  virkelig  Samtale  og  navnlig  af  Michelangelos  egne 
Ord  —  ikke  mere  beføjet,  end  om  man  vilde  opfatte  Platons  »Stat«  som 
et  Ørevidnes  Referat  af  Ord  fra  Sokrates's  egen  Mund.  I  denne  Retning 
tror  jeg,  at  allerede  Forfattere  som  Grimm  og  Springer  tillægge  Dialogen 
for  megen  Værd;  men  de  tage  dog  noget  Forbehold.  Naar  Karl  Madsen 
derimod  aldeles  uden  Forbehold  tillægger  Michelangelo  den  Udtalelse: 
»Vor  (o:  Italienernes)  Kunst  er  det  gamle  Grækenlands«,  saa  er  det  ukri- 
tisk og  vildledende.  Det  er  sikkert  ikke  Michelangelos  Sind  og  Tænke- 
maade,  der  udtrykkes  i  denne  Sætning  og  dens  videre  Udførelse,  men 
derimod  vel  Epigonernes. 

Om  Forfatterens  Opfattelse  af  Rembrandt  er  det  endnu  ikke  Tid  at 
tale  udførligere,  fordi  han  først  i  Bogens  Fortsættelse  vil  komme  nøjere 
ind  paa  denne  store  Kunstner.  Foreløbig  maa  det  dog  være  tilladt  at 
sige,  at  hvad  der  allerede  i  det  udkomne  Bind  udtales  om  Rembrandt, 
kan  forekomme  Læseren  noget  uklart.  Vistnok  har  Forfatteren  en  sjælden 
Indsigt  i  Rembrandts  kunstneriske  Karakter  og  kender  dens  Begrænsning 
ligesaa  vel  som  dens  Styrke.  Han  begrænser  vel  endog  Rembrandt  for 
stærkt,  naar  han  sætter  den  legemlige  Grimhed  paa  hans  Program  og 
lader  ham  finde  det  hæslige  udtryksfuldere  end  det  skønne  —  det  fore- 
kommer mig,  at  meget  taler  imod,  at  dette  har  været  Rembrandts  Me- 
ning. Men  alligevel  tillægger  han  ham,  netop  i  Kraft  af  dette  »Kætteri«, 
en  vis  absolut  Forrang  i  de  nordiske  Landes  Kunst  og  gør  ham  til  den 
ypperste  Tolk  for  »et  nordisk  Syn«.  Det  tror  jeg  heller  ikke,  slaar 
ganske  til.  Rembrandt  er  en  af  de  mægtigste  og  ejendommeligste  Kunstner- 
Individualiteter,  som  Verden  har  kendt;  men  at  han  hverken  for  sin 
egen  Tid  eller  for  senere  Tider  helt  har  kunnet  udfylde  Nordboernes  Krav  til 
Kunsten,  at  han  med  alt  det  rige,  han  har  givet,  dog  har  efterladt  Savn, 
store  Savn  —  det  beror  ikke  paa  lutter  Dumhed  eller  Blindhed.  Nord- 
boernes Øjne  og  Hjerter  have  ogsaa  Trang  til  Formskønhed,  til  meget 
mere,  end  Rembrandt  har  givet  i  denne  Retning,  hvad  enten  han  nu 
ikke  har  kunnet  eller  ikke  har  villet  give  mere.  Som  Jason  drog  ud 
efter  det  gyldne  Skind,  have  Nordboerne  kæmpet  sig  ned  til  Syden  for 
at  hente  Formskønheden  der,  hvor  den  forlængst  var  kunstnerisk  ud- 
præget: dette  Forhold  har  medført  meget,  der  var  forfejlet,  og  meget, 
der  var  ubetydeligt  og  værdiløst,  men  ogsaa  noget  stort  og  godt;  og  i 
hvert  Fald  har  der  ogsaa  i  dette  Arbejde  været  en  drivende  Kraft,  en 

Trang  til  noget,  man  satte  Pris  paa,  og  som  man  mente  at  kunne  til- 
egne sig  paa  anden  Haand,  der  hvor  man  fandt  det  færdigt.  Sandt  er 
det,  at  den  egentlig  nordiske  Formskønhed  endnu  ikke  har  havt  sin 
Kunstner;  og  om  den  nogensinde  faar  ham,  maa  det  delfiske  Orakel  vide. 
Men  faar  den  ikke  sin  Kunstner,  saa  vil  det  i  hvert  Fald  blive  et  Savn, 
et  stort  Savn  i  de  nordiske  Folks  Udvikling. 

Hollandsk  Malerkunst  er  smukt  udstyret  og  ret  rigelig  forsynet  med 
godt  zinkætsede  Illustrationer,  dels  Ornamenter  (tegnede  af  Th.  Bindes- 
bøll),  dels  Gengivelser  af  mange  af  de  Billeder,  der  omtales  i  Bogen,  eller 
af  Brudstykker  af  dem.  Herved  er  Forfatterens  kunstneriske  Uddannelse 
kommet  ham  til  gode,  idet  flere  af  Illustrationerne  ere  udførte  efter  Teg- 
ninger, som  han  har  gjort  efter  Originalerne,  deriblandt  ogsaa  Malerier 
i  vor  Samling. 

Til  Vignet  over  Indledningskapitlet  har  Forf.  tegnet  en  spøgefuld 
allegorisk  Komposition:  en  Statue  af  den  efesiske  Diana  som  Naturens 
Gudinde  med  de  mange  Bryster,  og  i  Baggrunden  til  den  ene  Side  Athens 
Akropolis  med  Parthenon  og  Propylæerne  knejsende  paa  Klippen  under 
evig  klar  Luft,  til  den  anden  et  fladt  Landskab  med  en  Række  hol- 
landske Vejrmøller  i  Slud  og  Regn.  I  Texten  gør  Forfatteren  ogsaa  en 
skyldig  Reverens  for  Akropolis,  inden  han  giver  sig  i  Kast  med  Vejr- 
møllerne. 


E.  S.  Efter  at  det  ovenstaaende  var  skrevet  og  kommet  under  Pressen, 
har  Karl  Madsen  paany  indlagt  sig  kunstnerisk  Fortjeneste  ved  den  Ud- 
stilling af  gamle  Malerier  i  Privateje  i  Danmark,  som  Kunstforeningen 
for  Tiden  afholder  i  sit  Lokale  ved  Frederiksholms  Kanal.  Det  er  For- 
fatteren af  Bogen  om  Hollandsk  Malerkunst,  som  —  efter  Kunstforeningens 
Opfordring  —  har  samlet  halvtredje  hundrede  Billeder  sammen  til  denne 
Udstilhng,  har  anordnet  dem  i  Lokalet  og  endelig  forfattet  Kataloget, 
et  Arbejde  paa  fire  Trykark,  der  aldeles  er  paa  Højde  med  Nutidens 
videnskabelige  Fordringer  og  fortjener  Opmærksomhed,  hvor  gammel 
Malerkunst  er  yndet  og  æret.  Uagtet  der  af  itaUensk  Kunst  findes  flere 
og  betydeligere  Ting,  end  de  fleste  vel  havde  ventet,  er  det  dog  ligesom 
i  Kunstmuseet  og  i  Grev  Moltkes  SamKng  de  nederlandske  Skoler  fra 
det  17de  Aarhundrede,  som  danne  Udstillingens  Kærne,  og  af  disse  atter 
fortrinsvis  den  hollandske  Kabinetskunst.  I  Bestemmelsen  af  de  neder- 
y  landske  Malerier  og  i  Efterforskningen  af  deres  Historie  viser  Karl 
Madsens  Katalog  en  Lærdom  og  en  Dygtighed,  som  forhaabentlig  en 
Gang  maa  finde  Anvendelse  under  større  Forhold. 

ET  PAR  OPTEGNELSER  FRA  HOLLAND  (1884). 


Ejendommelig  for  den  nyeste  Tids  Malerkunst  er  den  Fordring,  at 
man  skal  gøre  sine  Studier,  om  muligt  endog  male  sine  Billeder  i  det 
frie.  Man  har  nemlig  af  Aarhundreders  Erfaring  lært,  at  det  er  saare 
vanskeligt  at  føre  de  Indtryk,  man  har  modtaget  i  det  frie,  ind  i  Ate- 
lierets lukkede  Rum  og  reproducere  dem  der,  uden  at  de  tabe  noget  af 
deres  Buket  og  deres  Natursandhed  og  til  Gengæld  blive  tilsatte  med  en 
vis  konventionel  og  flov  Rutine,  som  smager  af  ingenting  og  af  alting, 
og  som  man,  selv  med  den  bedste  Ventilation,  meget  vanskelig  kan  faa 
helt  ud  af  Atelierernes  Kroge.  Naturligvis  gælder  Fordringen  for  Be- 
handlingen af  Æmner,  der  ere  tagne  fra  det  frie:  at  male  det  lukkede 
Rum  i  fri  Luft  finder  vel  ingen  fornødent.  Med  andre  Ord:  Fordringen 
gaar  kun  ud  paa,  at  man  under  Arbejdet  skal  være  i  saa  umiddelbart 
og  uafladeligt  Samkvem  med  sit  Æmne  som  muligt.  Forresten  er  der 
kun  Tale  om  et  mere  eller  et  mindre;  absolut  og  bogstavelig  kan  dette 
Krav  ikke  gøres  til  Grundlov  for  Kunsten. 

Fra  sin  Side  kræver  Videnskaben,  forsaavidt  den  er  grundet  paa 
Iagttagelse,  det  selv  samme:  man  skal  gøre  sine  Iagttagelser  i  Mar- 
ken. Hver  Videnskab  har  sin  »Mark«,  og  for  den,  som  virkelig  stu- 
derer, gælder  det  om  noget  mere  end  at  have  gjort  en  Promenade 
over  Marken  for  at  forvisse  sig  om,  at  Tingene  derude  omtrent  se  ud, 
som  der  staar  skrevet  i  Bøgerne.  Videnskabens  hele  Virkelighed,  dens 
friske  Lyst  og  dens  Haab  om  Fremskridt  i  Sandhedens  Erkendelse  be- 
ror paa,  at  alt  Forskningens  Materiale  indvindes  i  selve  Marken. 

Kunsthistoriens  Mark  strækker  sig  over  alle  de  Steder,  hvor  de 
originale  Kunstværker  findes.  Da  selv  den  enkelte  store  Kunstners 
Værker  i  Reglen  ere  spredte  saa  stærkt  omkring,  frembyder  ogsaa  denne 
Mark  særlige  Vanskeligheder  for  Undersøgelsen  og  kræver  en  anspændt 
Benyttelse  af  Tid  og  Sted.  Men  der  spadseres  i  Virkeligheden  omkring 
paa  denne  Mark  paa  mange  underlige  Maader. 

Naar  man  færdes  i  Rom,  f.  Ex.  i  Rafaels  Stanzer,  ser  man  under- 
tiden en  engelsk  Familie  komme  mandstærk  anstigende:  »Pa«  og  »Ma« 
med  deres  blonde  Sønner  og  Døtre  og  allersidst  en  beskeden  Guvernante 


360 


eller  Selskabsdame  med  en  rødt  indbunden  »Murray«  i  Haanden.  Gu- 
vernanten giver  sig  til  med  dæmpet  Stemme  at  oplæse  det  vedkommende 
Afsnit  af  Bogen;  og  medens  Pa  og  Ma  undertrykke  deres  Gaben  og  Søn- 
nerne se  sig  noget  friere  omkring,  høre  de  Medlemmer  af  Familien,  som 
have  bedre  Villie  til  Dannelse,  navnlig  Døtrene,  fromt  efter  og  konstatere 
for  sig  selv,  at  det,  som  den  vise  Murray  taler  om,  virkelig  findes  der. 
Dermed  er  den  Sag  afgjort,  og  med  den  glade  Bevidsthed,  at  man  nu 
har  set  det,  gaar  man  ind  i  den  næste  Sal  eller  over  til  det  næste 
Punkt  paa  Dagsordenen.  Guvernanten  faar  intet  mere  end  Murray  ~ 
og  sin  Løn,  der  dog  maaske  har  mere  reel  Betydning  for  hende  end 
den  Løn,  som  de  andre  faa  for  deres  —  unægtelig  heller  ikke  store  — 
Anstrængelser. 

Hvor  meget  de  faa  ud  deraf,  er  det  ikke  vanskeligt  at  regne  sig  til. 
Men  jeg  tilstaar,  at  jeg  ogsaa  tidt  har  været  noget  skeptisk  med  Hensyn 
til  Udbyttet,  naar  jeg  i  et  Galleri  har  set  et  Par  lærde  Direktører  eller 
Professorer  vandrende  omkring  med  hinanden  og  lorgnetterende  Male- 
rierne, rosende  hint  og  lastende  dette,  erklærende  det  Billede  for  en 
tvivlsom  Jan  Kick  og  det  for  en  utvivlsom  Giorgione  —  thi  en  Kenders 
Blik  skal  jo  især  vise  sin  Styrke  med  Hensyn  til  det,  som  man  mangler 
alt  virkeligt  Grundlag  for  at  bestemme.  En  tilrejsende  Direktør  maa 
naturligvis  gøre  sig  gældende  for  Stedets  Direktør,  der  naturligvis  med 
Fornøjelse  gør  Honnørs  for  ham  i  sit  Galleri.  Direktørerne  lære  saa- 
ledes  hinanden  at  kende,  hvilket  maaske  ogsaa  hyppig  er  det  Udbytte, 
man  egentlig  rejser  paa.  Dette  forhindrer  ikke,  at  man,  naar  man  kom- 
mer hjem  igen,  godt  kan  skrive  en  Bog  om  Malerierne,  som  er  fuld  af 
de  moderneste  Direktør-Meninger  om  dem  og  af  Diskussion  om  disse 
Meninger.  Men  Tingene  selv.  Kunstværkerne,  spille  ved  nøjere  Eftersyn 
kun  en  mærkværdig  beskeden  Rolle  i  Bogen.  Thi  man  har  uheldigvis 
somme  Tider  glemt  at  unde  sig  den  Ro,  Stilhed  og  Tid  foran  Kunst-, 
værkerne,  der  hører  til  ret  at  komme  i  Forhandling  med  dem.  Det  vilde 
jo  ogsaa  stride  imod  god  Tone  mod  den  højtærede  Kollega,  den  anden 
Direktør,  som  gaar  ved  Siden  af,  og  kunde  desuden  let  give  et  Skin  af, 
at  man  stod  paa  et  underordnet,  studerende  Elev-Standpunkt,  at  man 
ikke  var  en  udlært  Kender  og  Mester  i  Faget,  som  egentlig  véd  og  ken- 
der det  altsammen  i  Forvejen. 

Ved  et  saadant  let  og  flygtigt  Eftersyn  af  dem,  som  mere  rejse  paa 
at  gøre  sig  selv  bekendte  end  paa  at  gøre  sig  bekendte  med  Kunst- 
værkerne, kunne  Fejl  i  Opfattelsen  af  disse  næsten  faa  et  evigt  Liv  og 
overleveres  ukritisk  fra  den  ene  Forfatter  til  den  anden.  For  ikke  at  tale 
om,  hvad  der  jo  er  det  vigtigste,  at  det  egentlige  Næringsstof  i  Studiet 
paa  denne  Maade  kommer  til  at  ligge  ubenyttet  hen,  idet  man  giver  sig 
af  med  Skallerne  i  Stedet  for  med  Kærnen. 

Det  er  kommet  saa  vidt,  at  man  snart  maa  bede  om  Undskyldning 
for,  at  man  ligeoverfor  de  berømteste  og  ypperste  af  Verdens  Kunst- 

værker  paa  egen  Haand  prøver  paa  at  trænge  ind  i  deres  egentlige, 
kunstneriske  Væsen  og  Indhold;  thi  det  ser  jo  ud,  som  om  man  glemte 
eller  ikke  vidste,  at  den  og  den  og  den  berømte  Forfatter  allerede  havde 
skrevet  Afhandlinger  om  dem,  eller  som  om  man  troede,  at  man  selv 
kunde  se,  hvad  de  ikke  have  set?  Jeg  læste  for  nylig  i  en  temmelig 
ny  Fremstilling  af  Leonardo  da  Vincis  Kunst  en  udførlig  og  kundskabs- 
rig Redegørelse  for  alle  de  udvortes  Spørgsmaal  ved  hans  »Nadvere«  i 
Milano;  men  naar  man  saa  kom  til  det  Punkt,  hvor  man  skulde  vente, 
at  Forfatteren  vilde  tale  om  selve  det  overordenthge  Billedes  Indhold, 
bøjede  han  af  med  den  Erklæring,  at  det  vilde  han  ikke  tale  om,  efter 
at  saa  mange  Forfattere,  navnlig  Goethe,  havde  fremstillet  det:  det  vilde 
kun  være  »at  hælde  ny  Vin  paa  gamle  Læderflasker.«  Der  er  noget 
uhyre  mistrøsteligt  ved  en  saadan  Beskedenhed,  der  betragter  Fadet 
som  afspist  eller  Flasken  som  uddrukken  af  dem,  der  kom  først  til 
Gildet,  saa  at  man  nu  kun  har  Fadet  eller  Flasken  tilbage  at  tale  om. 
—  Nej,  Vinen  er  der  virkelig  endnu  bestandig,  og  der  er  ikke  Tale  om 
at  hælde  ny  Vin  paa  gamle  Læderflasker,  men  om  at  hælde  gammel 
Vin  paa  nye  —  og  det  har  man  aldrig  hørt,  at  der  var  noget  til  Hin- 
der for. 

Vinder  hin  Betragtning  Indgang,  saa  er  det  ude  med  Tilegnelsen  af 
den  gamle  Kunst  saavel  som  med  et  virkelig  betydningsfuldt  Studium 
af  Kunstens  Historie.  Det  er  netop  alene  de  gamle  Kunstværker  — 
Ordet  »Kunstværk«  taget  i  videste  Betydning  — ,  som  kunne  sikre  Sam- 
menhængen i  Menneskehedens  aandelige  Udvikling,  idet  Kunstværket 
meddeler  ikke  alene  en  Sag  eller  en  Besked  tørt  og  objektivt,  men  en  Be- 
tragtningsmaade  af  Sagen,  en  særegen  Aand  og  Følelse  i  Opfattelsen  af 
den.  Der  er  deri  noget  uendeligt  og  uudtømmeligt,  som  der  overhovedet 
er  i  ethvert  varmt  Forhold  til  Livet;  og  det,  som  Kunstværket  giver  og 
fastholder  gennem  Tiderne,  er  intet  andet  end  et  saadant  Forhold  til 
Livet.  Derfor  ser  den  ene  og  den  anden  Betragter  det  samme  i  Kunst- 
værket, —  og  de  se,  paa  Grund  af  de  forskellige  Forudsætninger,  de 
medbringe,  dog  ikke  det  samme.  Og  derfor  skal  enhver  ny  Tid  —  og 
Tiden  bliver  bestandig  ny  —  se  fra  nyt  af  paa  de  gamle  Kunstværker. 
Det  kan  gerne  være,  at  det  kan  koste  en  lille  Overvindelse,  endog  An- 
strængelse,  at  isolere  det  enkelte  Kunstværk  for  Betragtningen,  at  blive 
ene  med  det,  at  holde  Tanken  borte  om  de  mange,  der  allerede  før 
have  set  paa  det  og  paa  en  Maade  have  trivialiseret  dets  Navn  og  Ry, 
for  at  lade  Kunstværket  tale  sin  egen  Sag  friskt  og  nyt,  som  det  ud- 
sprang fra  Kunstnerens  Hu;  men  i  Betragtning  af,  at  ingen  Anstrængelse 
lønner  sig  rigeligere,  bør  man  gøre  den.  Opgaven  er  jo  aldeles  ikke  for 
enhver  Pris  at  se  eller  at  sige  noget,  som  ingen  anden  før  har  set  eller 
sagt;  tværtimod,  det  kan  man  ifølge  Sagens  Natur  ikke  og  bør  aldrig 
ønske  det.    Opgaven  er  kun  at  se  paa  Sagen  fra  nyt  af;  om  der  saa 

ifølge  Standpunkt  og  Forudsætninger  kommer  en  ny  Side  af  den  frem, 
saa  lad  den  komme. 

Alt  dette  maa  tjene  til  Indledning  for  mine  faa  og  spredte  Op- 
tegnelser fra  Holland.  Indledningen  er  maaske  bleven  noget  lang  i  For- 
hold til  Optegnelserne;  men  da  jeg  kun  offentliggør  dem  som  enkelte 
Exempler  paa  Studier  tagne  »i  Marken«  eller  »i  det  frie«,  i  disse  Ords 
oven  anførte  Betydning,  saa  bliver  Indledningen  mig  næsten  ligesaa 
vigtig  som  Studierne  selv.  For  den  største  Del  er  det  efterfølgende  kun 
ligefremme  Aftryk  af  mine  Notebøger  fra  en  kort  Kunstrejse  i  Holland 
1882,  af  det,  som  jeg  har  nedskrevet  ligeoverfor  Kunstværket  selv. 
Noget,  som  var  nedskrevet  i  altfor  uregelmæssig  Form,  har  jeg  senere 
efterarbejdet.  Der  er  andre  Optegnelser,  jeg  har  gjort,  som  jeg  senere  i 
mere  methodisk  Bearbejdelse  vil  benytte  til  et  større  Arbejde;  men  dem, 
som  jeg  her  meddeler,  har  jeg  med  Forsæt  ikke  villet  egentlig  viden- 
skabelig bearbejde  eller  jævnføre  med  de  Udtalelser,  som  foreligge  om 
de  samme  Æmner  f.  Ex.  af  Burger,  Vosmaer,  Fromentin,  eller  i  vor 
Litteratur  af  Høyen  og  E.  Bloch.  Derimod  skylder  jeg  den  med  Æmnet 
mindre  fortrolige  Læser  forud  at  bemærke,  at  han  mulig  eller  sandsynlig 
vil  have  meget  mere  Glæde  og  Udbytte  af  at  læse  de  andre  Forfattere. 
Selv  om  jeg  for  min  Del  tror,  at  jeg  aldrig  ganske  vil  kunne  tilegne  mig 
Fromentins  Betragtning  i  Les  maitres  d'autrefois,  saa  skulde  det  meget 
glæde  mig,  om  Læsningen  af  mine  Optegnelser  for  en  eller  anden  kunde 
danne  Overgangen  til  Læsningen  af  hans  Bog. 


I  Museet  i  Haarlem  hænger  ligeoverfor  den  berømte  Billedrække 
af  Frans  Hals  et  Portrætmaleri  af  den  omtrent  et  Hundrede  Aar  ældre 
Joan  van  Scorel  (f.  1495,  d.  1562).  Det  hører  ikke  til  det,  som  man 
ifølge  gældende  Rejsevedtægt  skal  beundre  i  Haarlems  Museum;  men 
Vedtægten  har  Uret:  Scorels  Maleri  er  fortrinligt  og  danner  desuden  en 
højst  oplysende  Modsætning  til  Frans  Hals's. 

Det  forestiller  et  ridderligt  Broderskab  i  Haarlem,  Broderskabet  af 
det  hellige  Land,  ved  Midten  af  det  16de  Aarhundrede.  Brødrene,  12  i 
Tallet,  have  gjort  en  Pilgrimsfart  til  Jerusalem  og  besøgt  den  hellige 
Grav  og  ere  nu  fremstillede  her,  ved  Tilbagekomsten,  i  en  Procession  i 
2  Rækker,  hver  med  en  Palmegren  fra  Jerusalem  i  Haanden.  Men  det 
er  ikke  hele  Figurer,  kun  Brystbilleder,  det  ene  bag  det  andet;  Billedet 
er  derfor  langstrakt,  næsten  som  en  Frise,  og  danner  ikke  nogen  egentlig 
malerisk  Helhed.  Men  de  enkelte  Portrætter!  Hvilken  Stilhed  og  Dybde 
i  disse  alvorlige,  aldrende  Mænds  Udtryk!  Det  er  trofaste  Mænd,  som 
have  udført  en  stor  og  vanskelig  Daad  til  deres  Sjæls  Frelse  og  ere  vendt 
hjem  med  et  vist  Præg  af  ydmyg  Stolthed  og  Følelse  af  den  opnaaede 
Værdighed,  med  noget  af  det  hellige  Lands  Mysterier  svævende  om  sig. 

Og  hvilken  uovertræffelig  individuel  og  national  Karakteristik  i  alle  disse 
Hoveder! 

Men  der  er  i  dette  gamle  Billede  aldeles  ingen  øjeblikkelig  Sjælsbe- 
vægelse:  en  fælles  Stemning  behersker  dem  alle,  en  Stemning,  som  varer 
ved,  og  som  de  ville,  skal  vare  ved. 

Vender  man  sig  saa  om  til  Frans  Hals's  (1584 — 1666)  8  store  Male- 
rier, som  repræsentere  Korporationsbillederne  fra  det  næste  Hundredaar, 
2,  3,  4  Slægtled  efter  Scorels,  hvilken  Modsætning  se  vi  da!  Dér  spiller 
og  funkler  og  knitrer  alt  i  Øjeblikkets  Liv,  som  i  det  næste  Sekund  vil 
forme  sig  anderledes.  Det,  som  der  slaar  os,  er  den  utrolige  Finhed  og 
Sikkerhed,  hvormed  det  øjeblikkelige  Udtryk  er  truffet.  Man  faar  et 
Indtryk,  som  hvis  man  saa  en  Mand  staa  med  en  Revolver  i  Haanden 
og  skyde  Svaler  i  Flugten.  Truffet!  Truffet!  Truffet!  Endog  da  Frans 
Hals  bliver  80  Aar  gammel,  og  da  hans  Haand  ryster  lidt,  træffer  han 
alligevel. 

Der  findes  vel  ogsaa  i  hans  Galleri  af  Personligheder  en  og  anden, 
som  bærer  en  mere  imponerende  Holdning  til  Skue;  og  de  lægge  under- 
tiden, efter  en  vis  konventionel  Maner,  Haanden  paa  Brystet  ligesom 
for  at  forsikre,  at  de  ere  ærlige  Mænd.  Men  Kunstnerens  Hovedbestræ- 
belse gaar  dog  ud  paa  i  Skildringen  af  det  menneskelige,  det  legemlige 
saavel  som  det  sjælelige,  at  undgaa  alt,  hvad  der  er  stivt  og  tvungent, 
at  gøre  alt  lindt  og  blødt,  lade  det  frit  give  efter  for  Stemning  og  Ind- 
skydelse. Deraf  denne  kække,  frimodige  Aabenhed,  der  altid  virker  saa 
elskværdig,  selv  hvor  den  spiller  over  Grænsen  af  det  overmodige.  Se 
den  Herre,  der  staar  dér  og  læner  sig  med  Siden  til  Bordet  og  taler  op 
til  sin  Kammerat,  idet  han  sætter  højre  Haand  i  Siden  og  holder  Pennen 
i  venstre  Haand  —  kan  man  tænke  sig  noget  mere  utvungent,  naturligt 
spørgende? 

Lad  os  være  Mennesker,  siger  Frans  Hals,  lad  os  ikke  stille  os  op 
for  hinanden,  det  er  dog  meget  væsentligere  at  være  Mennesker  end  at 
være  Allegorier  paa  Borgerdyd. 

Men  saa  skorter  det  ogsaa  en  Gang  imellem  paa,  hvad  man  kunde 
kalde  den  borgerlige  Værdigheds  Holdning.  Frans  Hals's  Personer  gøre 
ingenlunde  et  saa  bund-respektabelt  Indtryk  af  Hædersmænd  som  den 
gamle  Scorels.  Og  om  Frans  Hals  endogsaa  er  en  stor  Karakteristiker, 
saa  overgaar  han  dog  heller  ikke  deri  Scorel. 

En  og  anden  af  hans  Personer  har  mindre  Præg  af  en  sat  Borger- 
mand end  af  en  Æventyrer  og  Galfrands.  Se  ham,  der  sidder  dér  og 
har  vendt  Ryggen  mod  Banketbordet,  udtrykkelig  for  at  vise  os.  Tilsku- 
erne, hvor  fortræffelig  han  har  tømt  sit  Rhinskvinsglas :  uagtet  han  vender 
det  om,  kommer  der  ikke  en  Draabe  ud  af  det.  Han  er  saa  kaad  og 
kry  over  denne  Heltegerning  og  opfordrer  os  til  stille  Beundring  for  den 
og  sig  selv.  Der  sidder  en  anden  og  presser  Citronsaft  paa  sine  Østers 
med  en  Mine  af  næsten  uforskammet  Tilfredshed  ved  Livet.    Det  er, 

ligesom  om  de  Herrer  ynkede  os  stakkels  Mennesker  fra  det  19de  Aar- 
hundrede,  fordi  Vin  og  Østers  ikke  bekommer  vore  Maver  saa  godt  som 
deres.  Men  vi  maa  til  Gengæld  beskylde  dem  og  deres  Tidsalder  for 
en  vis  Forsorenhed.  Vi  Danske  bruge,  for  at  betegne  Karikaturen  af 
en  stram  Holdning,  det  Udtryk,  at  det  ser  ud,  som  om  Personen  havde 
slugt  en  Lineal.  Intet  er  fjernere  fra  Frans  Hals's  Figurer;  men  en  Gang 
imellem  kunde  man  nok  vente  lidt  mere  af  det,  som  i  Kaptajnen  paa 
det  store  Skyttebillede  fra  1639  —  han  maa  dog  huske,  at  han  har  Kom- 
mando !  Men  han  saa  lidt  som  de  andre  tænker  paa  at  gøre  noget  Krav 
paa  Respekt  gældende.  Og  finder  Maleren,  at  en  af  hans  Personer  er 
hjemfalden  til  komisk  Behandling,  saa  behandler  han  ham  ogsaa  komisk, 
som  den  Herre  med  et  Ansigt  å  la  Jeppe  paa  Bjerget  og  med  sin  store 
Hat  ganske  betænkelig  paa  Snur,  der  glor  frem  imod  os  fra  det  aller- 
sidste Billede,  malet  i  Frans  Hals's  80de  Aar. 

Damerne,  Regentinderne,  paa  det  næstsidste  Billede,  malet  i  det 
samme  Aar,  ere  dem,  der  ere  omfattede  med  mest  Alvor. 

Man  har  talt  meget  om  den  Betydning,  som  de  store  Krige  have 
havt  for  Kunstens  Udvikling.  Og  deri  er  der  vel  ogsaa  noget  rigtigt. 
Uden  Perserkrigene  ingen  Fidias.  L'artiste  est  le  fils  da  héros,  som  Taine 
udtrykker  det.  Ogsaa  Frans  Hals's  Billeder  vidne  derom :  deres  mageløs 
livfulde,  stærkt  vakte,  bevægede  Væsen  vilde  næppe  være  tænkeligt  uden 
en  forudgaaende  stærk  Rystelse  af  Samfundstilstandene;  den  tidligere 
Kunst  var  i  Forhold  til  dem  søvnig.  Men  i  andre  Henseender  har  den 
lange  Krigstilstand  vel  aUigevel  ikke  været  til  Nationens  Fordel;  den  har 
næppe  tjent  til  at  gøre  Menneskene  solide.  Om  det  er  en  Fordel  for  en 
Nation  at  ombytte  Mennesker  som  Scorels  med  Mennesker  som  Frans 
Hals's,  turde  være  et  stort  Spørgsmaal. 


Rembrandts  »Nattevagt«  i  Museet  i  Amsterdam  (Fig.  127).  (Maleriet, 
der  er  Rembrandts  største  og  figurrigeste,  forestiller  som  bekendt  hverken 
en  »Nat«  eller  en  »Vagt«,  men  et  Kompagni  af  et  Skyttegilde,  i  Færd 
med  at  rykke  ud  til  Fugleskydning.  Det  er  malet  1642,  i  Rembrandts 
fire  eller  fem  og  tredivte  Aar.  Det  hænger  i  Museet  i  Amsterdam  lige- 
overfor Bartholomæus  van  der  Helsts  berømte  og  meget  smukke  store 
Billede  af  Fest- Banketten  1648  i  Anledning  af  den  westphalske  Fred. 
V.  der  Helsts  Billede  forholder  sig  til  Rembrandts  som  god  Prosa  til 
Poesi).  — 

Det  er  fuld  Musik,  dumpe  Trommeslag  i  Skyggen  og  skingrende 
Piber  i  Lyset  —  ikke  nogen  almindehg  Vagtparade,  men  gennemført 
Harmoni,  mesterlig  Kunst,  saa  uendelig  forskelhg  fra  v.  d.  Helsts  Maleri, 
i  hvilket  der,  sandt  at  sige,  slet  ingen  total  malerisk  Virkning  og  Stemning 
er,  hvor  alt  opløser  sig  i  saa  og  saa  mange  bestemte  Ting  og  Genstande. 

Jeg  kender  intet  saa  fyrig  glødende,  saa  brændende  i  Virkningen 

som  Lyspartierne  i  Rembrandts  Maleri.  En  saadan  Sammenstilling  af 
Farver  som  Kaptajnens  dybt  sorte  Overærme,  hans  gule  Silkeunderærmer 
med  de  glitrende  Glanslys,  den  skinnende,  varmt  hvide  Manchet,  Lyset 
paa  den  udstrakte  Haand,  det  højrøde  Skærf  osv.  gør  Indtryk  af  Kul, 
Gløder  og  Luer.  I  Modsætning  til  hans  for  det  meste  sorte  Dragt  skinner 
hans  Ledsagers,  den  lille  Løjtnants  gule  Dragt  med  det  hvide  Silkeskærf, 
hans  gule  Hat  og  hvide  Fjer.  Og  hvor  skinner  ikke  Kaptajnens  store, 
hvide  Pibekrave  mod  de  sorte  og  mørke  Omgivelser!  Der  er  alene  i 
Farve-  og  Lysvirkningen  af  disse  to  Forgrundsfigurer  og  deres  Dragter 
noget  æventyrligt,  noget  dæmonisk-fantastisk,  en  Forening  som  af  Smerte 
og  vild  Jubel,  som  jeg  ikke  kender  noget  andet  Sted  fra  end  fra  Rem- 
brandts Farve  —  og  ingensteds  fra  som  her. 

Det,  som  gør  Rembrandt  saa  mærkelig  og  enestaaende  blandt  alle 
Hollændere,  er  denne  Afvexling  af  skinnende  Højder  og  af  sorte  Dybder 
og  Afgrunde  i  hans  Sind  og  hans  Farve.  Hans  Sjæl  har  været  et  Alpe- 
landskab. Den  gode  van  der  Helst  har  derimod  været  en  ægte  Slette- 
boer: det  er  paa  det  jævne,  ganske  paa  det  jævne  altsammen. 

Jeg  véd  nu  ikke,  hvad  jeg  skal  foretrække:  disse  Blus,  disse  Skrig, 
denne  mægtige  Brio  i  Farven  i  Rembrandts  »Nattevagt«  eller  den  søde, 
modne  Mildhed  i  Farven  i  Velazquez's  »Tapetfabrik«. 

Det  gaar  mig  med  Rembrandts  Maleri,  som  det  gik  mig  for  adskil- 
lige Aar  siden,  da  jeg  første  Gang  kom  til  Florents  og  kom  ind  i  Sakri- 
stiet ved  San  Lorenzo  for  at  se  Michelangelos  Figurer  paa  de  Medicæiske 
Gravmæler.  Ifølge  en  simpel,  men  meget  nyttig  Methode,  som  jeg  har 
indøvet  fra  Ungdommen,  vilde  jeg  memorere  disse  vigtige  Kunstværker 
ved  at  beskrive  dem  i  min  Notebog.  Men  da  det  kom  til  Stykket,  vidste 
jeg  ikke,  hvor  jeg  skulde  begynde  eller  hvor  jeg  skulde  ende:  de  vare 
saa  ganske  forskellige  fra  alt,  antikt  og  modernt,  som  jeg  hidtil  havde 
øvet  min  Beskrivekunst  paa.  Ligeledes  her.  Jeg  ved  slet  ikke  rigtig, 
hvad  det  er,  jeg  ser.  Farvens  utrolige  musikalske  Magt  overdøver  ganske 
» Meningen ».  Man  ved  ikke  altid  saa  nøje,  om  det  er  Mennesker,  man 
ser,  eller  ikke;  ja,  det  falder  endog  meget  vanskeligt  rent  naturalistisk  at 
gøre  sig  Rede  for  Lysvirkningen. 

Det,  som  man  bedst  forstaar  efter  almindelig,  sund  Menneskeforstand, 
er  de  to  Figurer  i  Forgrundens  Midte:  Kaptajn  Frans  Banning  Cock  og 
hans  Løjtnant  Willem  van  Ray  tenberg.  De  gaa  fremad  ved  Siden  af  hin- 
anden, temmelig  rask,  i  livlig  Samtale.  Kaptajnen  har  i  sin  højre,  be- 
handskede Haand  en  meget  lang  Bambusstok  og  holder  desuden  den 
venstre  Haands  Handske  dinglende  ned  fra  den  højres  Fingre.  Han  ud- 
strækker sin  venstre,  blottede  Haand  ivrig  demonstrerende,  dragende  sin 
Ledsager  til  Vidne  paa,  at  det,  som  han  siger,  er  rigtigt.  Det  er  en  stolt 
og  prægtig  bygget  Mand,  denne  Kaptajn,  3  Alen  høj,  omtrent  35  Aar 
gammel,  nordisk  blond,  med  haarde,  smukke  Træk,  tapre,  skarpe,  mørke- 
blaa  Øjne,  ivrig,  virksom,  kolerisk.    Løjtnanten  i  den  lyse  Dragt  er  lille 

og  brunet;  han  sætter  den  ene  Haand  i  Hoften  og  holder  i  den  anden 
sænkede  en  stadsehg  Partisan  med  en  blaa  og  hvid  Kvast.  Han  lytter 
ret  vel  fornøjet  til  Kaptajnens  Tale,  og  hans  Udtryk  vidner  om,  at  han 
glæder  sig  til  noget,  som  snart  skal  gaa  for  sig. 

Det  er  overhovedet  den  almindehge  Stemning  blandt  Figurerne :  en  op- 


Fig.  127.    Rembrandts  Nattevagt.  Amsterdam. 


rømt,  bevæget  Forventning  om  noget  prægtigt,  som  forestaar.  Foreløbig 
gaar  det  temmelig  vildt  og  uordentlig  til.  Trommen  røres,  Hunden  bjæffer, 
man  taler,  skriger,  gaar  og  løber  imellem  hverandre;  men  man  er  ikke 
i  Hverdagsstemning.  Der  er  et  eller  andet,  som  skal  gaa  løs.  Se  ham, 
som  staar  deroppe  i  Mellemgrunden  og  løfter  Fanen  og  udfolder  den  — 
hvor  stolt  og  kry  og  højtidelig  han  ser  op  imod  den! 

Og  jo  mere  vi  fordybe  os  i  Betragtningen  af  Forgrundsfigurerne, 
des  mindre  kunne  vi  da  ogsaa  tie  stille  om,  hvor  aldeles  fortræffelig 
mange  af  de  enkelte  Ting  ere  malede.  Saadanne  Ting  som  Kaptajnens 
pibede  Krave  eller  Løjtnantens  Partisan  —  det  kan  man  i  Sandhed  for- 
staa,  hvad  er.  Og  saa  er  det  tillige  meget  interessantere  malet,  bedre 
forstaaet  i  den  maleriske  Samvirkning  af  Stof  og  Lys  end  van  der  Helsts 

ellers  meget  prisværdige  Gengivelser  af  Stoffer  og  Ting.  Jeg  lægger  særlig 
Mærke  til  Løjtnantens  gule  Lædervams  med  en  bred,  stiv  Bort  af  stukket 
Guldtrækkerarbejde.  Forneden  kan  man  nogenlunde  følge  Linierne  i 
de  stukne  Ornamenter;  foroven,  hvor  Lyset  preller  mere  direkte  tilbage, 
opfatter  Øjet  intet  andet  end  en  uordentlig,  urolig  Glitren  af  Lyset  paa 
Guldtraadene.  Den  gule  Farve  i  Guldet  er  her  saa  fedt  paasat,  at  den 
staar  som  Relief  paa  Billedfladen.  Det  er  et  af  Rembrandts  stadige  male- 
riske Virkemidler  at  give  et  Indtryk  i  Lyspartierne  af  en  overordentlig 
rig,  brillerende  Detail,  uden  at  Detaillen  egentlig  er  udført.  Forresten 
kunde  man  ved  denne  Løjtnants  Figur  nok  ønske,  at  man  kunde  mærke 
den  menneskelige  Skikkelse  i  dens  frie  Bevægelse  lidt  mere  gennem  den 
stive  Paaklædning;  den  er  lidt  indpakket. 

Slagskyggen  af  Kaptajnens  fremstrakte  Haand  falder  tydelig  og  tem- 
melig skarpt  hen  over  Løjtnantens  gule  Jakke.  Dette  giver  en  Virkning 
af  lidt  dæmpet  Solskin,  saaledes  ogsaa  paa  selve  Kaptajnens  Haand. 
Ellers  staa  paa  Maleriet  Lys  og  Skygge  ingenlunde  med  saa  skarp  Grænse 
mod  hinanden ,  som  Solskinnet  i  Naturen  lader  dem  staa.  Fra  et  rent 
naturalistisk  Synspunkt  er  der  vel  overhovedet  ingen  stræng,  gennemført 
Konsekvens  i  Behandlingen  af  Lyset.  Total-Indtrykket  minder  mest  om 
den  glimrende  Virkning,  som  et  snævert  indfaldende  Sollys  —  især  efter 
Regn  —  kan  gøre  i  en  af  høje  Bygninger  tæt  omgiven  Gaard  eller  Gade, 
hvor  man  ser  Tingene  mod  dunkle  Baggrunde  af  aabne  Porte  eller  desl. 
Men  heller  ikke  denne  Virkning  er  gennemført  efter  tro  Iagttagelse  af 
Virkeligheden  eller  efter  Lysets  strænge  Logik:  mere  end  om  Logiken 
har  Kunstneren  brudt  sig  om  Musiken  i  Lys  og  Farve  og  om  at  faa  sine 
Figurer  til  at  staa  frit  i  Rummet  og  færdes  mellem  hverandre  paa  Gadens 
Grund.  Han  har  derved  benyttet  sig  af  sin  mægtig  virkende  Farve  og  af 
allehaande  Kunstgreb,  som  jeg  antager  det  for  umuligt  at  gøre  fuldstæn- 
dig Rede  for  med  Ord.  Resultatet  er  blevet,  at  Kaptajnens  og  Løjtnantens 
Figurer  træde  frem  i  Forgrunden  med  en  saa  stereoskopisk  Virkning,  at 
jeg  ikke  kender  Mage  dertil  fra  nogen  anden  Malerkunst.  Man  kunde 
tage  i  Kaptajnens  fremstrakte  Haand.  Desuden  har  Rembrandt  været 
ganske  særlig  betænkt  paa  at  male  allehaande  Partisaner,  Bøsseløb, 
Spyd,  Sværdklinger,  Stokke  og  saadanne  retliniede  Genstande,  i  mange 
forskellige  skraa  Retninger  indad  i  Rummet,  hvilket  bidrager  mægtig  til 
Indtrykket  af  Dybde.  Og  de  ere  saa  fortræffelig  malede,  hver  i  sin 
Retning. 

Vi  maa  rede  denne  Vrimmel  af  Figurer  mere  ud  fra  hverandre.  En 
Krigsmand  i  helt  skarlagenrød  Dragt  og  med  rød  Hat  gaar  ilsomt  fremad 
imod  Forgrunden,  idet  han  under  Gangen  sælter  Ladestokken  i  Bøssen. 
En  lille  Dreng  løber  af  alle  Kræfter  udad  mod  venstre,  han  har  et  Krudt- 
horn hængende  om  Halsen  og  har  faaet  en  Stormhue  af  Jern  paa,  som 
falder  ham  helt  ned  over  Øjnene  —  det  er  Kommers!  Der  er  ogsaa 
andre  Børn  paa  Spil:  bag  de  to  Officerer  farer  en  lidt  større  Fyr  tværs 

over  Gaden;  han  har  ogsaa  en  Hjælm  paa,  som  han  har  pyntet  med 
Egeløv,  og  har  faaet  fat  paa  en  Bøsse,  som  synes  at  gaa  af  hge  bag 
Løjtnantens  Hat  —  den  er  da  forhaabenthg  kun  ladet  med  løst  Krudt! 
En  Herre  tæt  ved  ham  slaar  Bøssepiben  til  Siden  med  sin  Haand,  ellers 
vækker  en  saa  ringe  Begivenhed  ingen  Opmærksomhed.  Hvor  mesterligt 
og  genialt  er  ikke  den  Hjælm  og  det  Egeløv  malet,  hvor  prægtig  staa  de 
ikke  mod  den  dunklere  Baggrund! 

I  et  Mellemrum  mellem  Figurerne  ser  man  lidt  dybere  inde  en  lille 
Pige,  et  nydeligt  Barn  paa  6 — 7  Aar.  Hendes  lange  Kjole  er  af  lys,  gul 
Silke,  hun  har  ogsaa  langt,  gult  Haar  ned  ad  Nakken  og  prægtige  Guld- 
smykker paa  Hovedet  —  al  denne  varme,  rige  Glans  har  Kunstneren 
stillet  i  et  stærkt  Lys,  som  glimrer  ikke  alene  mod  Baggrunden,  men 
ogsaa  mod  stærkt  overskyggede  Partier  af  Figurerne  længere  fremme: 
den  før  nævnte  Drengs  Ben  og  den  røde  Mands  Bøssekolbe  tegne  sig 
skarpt,  med  dybe,  næsten  sorte  Farver  imod  Pigens  skinnende,  lyse 
Dragt.  Dette  Pigebarns  maleriske  Bestemmelse  i  Farvens  hele  Orkester- 
harmoni kan  man  nok  forstaa,  naar  man  har  Billedet  for  sig;  men  ellers 
synes  hun  dog  at  være  noget  ilde  faren  i  al  denne  Hurlumhej.  Det  er 
mig  ikke  muligt  at  se,  hvad  det  er,  hun  bærer  paa  sine  Arme;  men  jeg 
ser,  at  der  fra  hendes  Bælte  hænger  et  Stykke  Fjerkræ  ned,  en  lille 
Høne  eller  Due,  hvis  tykke,  hvide,  bløde  Fjerlag  skinner  prægtig  i  Lyset 
mod  den  gule  Kjole.  Den  hentyder  vel  til  Festmaaltidet  efter  Fugleskyd- 
ningen. (Men  unægtelig  synes  Anbringelsen  af  denne  lille  Pige  at  tyde 
paa,  at  Rembrandt  meget  frit  hensatte  Figurer  blot  for  at  anslaa  Toner 
i  Stemningen  og  Farven,  uden  ellers  at  bekymre  sig  synderlig  om  en  for- 
staaelig  Motivering  af  deres  Forekomst). 

Yderst  til  venstre  har  en  Mand  i  Harnisk  sat  sig  paa  en  Afviser, 
han  holder  en  Partisan  og  har  en  brillant  Hjælm  paa  Hovedet;  men 
hans  Ansigt  hører  til  den  plumpe,  tvære,  tyknæsede  hollandske  Type. 
Langt  smukkere  og  bedre  fornøjede  ere  to  Hoveder  lidt  bagved  ham; 
de  have  blot  den  Fejl  at  sidde  saa  nær  ved  hinanden,  som  om  de  vox- 
ede  paa  de  samme  Skuldre  —  men  det  kommer  vel  af,  at  de  ere  saa 
gode  Venner.  Den  ene  har  Hjælm,  den  anden  en  blød  Hat,  hvid  Krave 
og  Skjold  paa  Armen:  en  militær  Pedant  vilde  vistnok  have  sine  Be- 
mærkninger at  gøre  om  Uniformeringen,  eller  rettere:  den  fuldkomne 
Mangel  paa  Uniformering  i  dette  Kompagni.  Bag  dem  ses  atter  en  pluds- 
kæbet  Hollænder  med  Hjælm  paa  Hovedet. 

Længst  til  højre  gaar  Trommeslageren  med  Baret  over  sit  grimme, 
koparrede  Hoved  —  hvorfor  er  han  saa  lille?  —  Dernæst  et  Par  Mænd 
i  Samtale;  den  ene,  som  bærer  en  ganske  civil  Dragt,  men  en  Partisan 
over  Skulderen,  har  et  ualmindelig  smukt,  fmtformet  Hoved;  han  peger 
fremad  og  taler  til  Sidemanden,  der  hører  til  Typen  med  de  brede  og 
flade  Næser.  Men  hvor  ere  dog  ikke  disse  Hoveder,  hvad  enten  de  have 
smukkere  ellsr  mindre  smukke  Træk,  dejhg  malede!    Om  man  tog  et- 

hvert  af  dem  ud  af  Billedet  og  satte  det  i  en  Ramme  for  sig,  vilde  det 
blive  paaskønnet  som  en  Kostbarhed.  —  Længere  tilbage  mod  Dybden 
ses  en  Del  Folk,  som  bære  lange  Lanser  uden  forresten  at  se  ud  som 
et  militært  Korps.  Lidt  længere  fremme,  hge  bag  Løjtnanten,  undersøger 
en  gammel  Soldat,  i  rød  Dragt  og  med  Hjælm  paa  Hovedet,  med  megen 
Opmærksomhed  Laasen  paa  sin  Bøsse.  Atter  ved  denne  Figur  maa  man 
spørge,  hvordan  den  kan  blive  saa  lille.  Men  vist  er  det,  at  hans  Hoved 
staar  prægtigt  i  Lyset  og  er  meget  udtryksfuldt. 

De  Figurer,  som  ses  i  Mellemgrunden  af  Billedets  midterste  Parti, 
maa  tænkes  at  staa  et  eller  to  Trappetrin  højere  end  de  andre.  Det  er 
et  udmærket  Træk  i  Kompositionen.  Og  til  Trods  for,  at  Billedet  netop 
forestiller  Uorden,  Tummel,  Forvirring,  er  Grupperingen  overhovedet  be- 
hersket med  et  aldeles  mesterligt  Overblik,  med  den  sande  Kunst,  som 
man  i  Begyndelsen  af  Betragtningen  ikke  takker  for,  og  som  man  først 
bliver  sig  ret  bevidst  ved  at  trænge  dybere  ind  i  Sammenhængen.  Ho- 
vedpersonerne i  Midten  af  Forgrunden  ere  stærkt  fremhævede  og  baade 
bestemt  adskilte  fra  og  dog  frit  forbundne  med  Figurerne  paa  Fløjene. 
Reserven,  der  rykker  frem  højere  oppe  i  Midten,  gør  en  imponerende 
Virkning.  Saaledes  gaar  der  en  vis  skjult  Symmetri  gennem  hele  An- 
ordningen. 

Deroppe  ser  man  paa  den  ene  Fløj  den  prægtige  Fanebærer,  det  er 
en  af  Billedets  allerbedste  Figurer.  Ved  Siden  af  ham  —  dog  naturligvis 
ikke  stramt  paa  Geled  —  andre  Hoveder,  som  ypperlig  bære  Billedets 
modig-oprømte ,  barokke,  fantastiske  Stemning.  Blandt  dem  er  der  en 
snurrig,  grim  ung  Fyr  med  en  høj,  blød  Hat  paa  Hovedet  og  med  store 
Moustacher,  og  en  anden,  ganske  ung,  køn,  men  lidt  flov  Person  med 
Hjælm  paa  Hovedet,  som  stikker  en  meget  lang  Lanse  frem  paa  skraa, 
helt  ud  af  Billedet:  Lansen  hviler  over  en  fremstukket  Sværdklinge; 
men  hvor  den  kommer  fra,  ser  man  ikke.  Et  og  andet  er  overhovedet 
vanskeligt  nok  at  forstaa.  Frans  Hals's,  van  der  Helst's  eller  Velazquez's 
Figurer  synes  man  bestandig  at  skulle  genkende,  selv  om  man  i  det  virke- 
lige Liv  aldrig  har  set  den  Slags  Folk,  som  de  male;  ved  enkelte  af  Rem- 
brandts faar  man  aldrig  rigtig  nogen  Traad  til  Genkendelsen,  selv  om 
man  stirrer  nok  saa  længe  paa  dem:  de  ere  og  blive  sære. 

I  Forgrunden  herske  aldeles  de  varme  Farver:  blodrødt,  lakrødt, 
gult,  eller  sort  og  hvidt  ligeledes  i  varme  Toner;  der  er  kun  et  Par  Stænk 
af  kraftig  blaat  i  Kvasten  paa  Løjtnantens  Partisan.  Ogsaa  Gulvet  har 
i  Forgrundens  Lys  en  kraftig,  gullig  Tone.  Men  lidt  længere  ind  imod 
Mellemgrunden  og  ud  imod  Fløjene  af  Maleriet  bliver  alt  mere  og  mere 
badet  i  svalere  Toner,  hist  og  her  violetlige,  men  især  en  klar  grønlig, 
som  med  alt  sit  beskedne  og  neutrale  Væsen  dog  spiller  en  meget  stor 
Rolle  i  den  hele  Harmoni.  Den  virker  omtrent  som  Farvespillet  i  klare 
Bølger  inde  ved  Kysten.  Den  fremtræder  baade  som  en  rent  optisk 
Virkning  i  Clair-Obscuret,  i  Skygger  og  Reflexer,  og  tillige  i  enkelte 

Lokalfarver  som  Egeløvet  paa  Drengens  Hjælm  og  Fanebærerens  Silke- 
dragt eller  Trommeslagerens  Ærme,  men  altid  beskedent  og  underordnet, 
ikke  med  den  højrøstede  Kraft  som  de  varme  Farver  i  Forgrunden. 
Baggrunden  for  det  hele  er  atter  varmere ;  det  er  den  mørke,  men  klare 
Dybde,  fra  hvilken  Figurmassen  rykker  frem.  Den  tager  ogsaa  en  stor 
Plads  op  i  Højden.  Det  bidrager  meget  til  den  ejendommelige  Virkning 
af  Rembrandts  Billede,  at  der  er  saa  højt  til  Loftet  i  det,  i  Modsætning 
til  van  der  Helsts  Maleri,  der  næsten  er  som  en  Frise,  hvor  Figurerne 
fylde  hele  Højden. 


Rembrandts  »Anatomi«  i  Museet  i  Haag  (Fig.  128).  (Dette  Maleri, 
med  Figurer  i  naturlig  Størrelse,  er  Hovedværket  fra  Rembrandts  tidligere 
Periode,  det  er  malet  1632,  10  Aar  før  »Nattevagten«.  I  Saarlægernes 
»Gilder«  var  det  ogsaa  før  Rembrandts  Tid  ikke  ualmindeligt,  at  man 
ophængte  Portrætkompositioner  af  en  eller  anden  anset  Kirurgs  Foredrag 
over  Anatomi). 

Det  er  et  dejligt  Billede,  modent  og  harmonisk  i  Virkningen;  men 
det  er  ikke  godt  bevaret. 

Professor  Tulps  Forelæsning  er  ikke  nogen  Studenterforelæsning: 
hans  Tilhørere  ere  ligesaa  gamle  som  Professoren  selv  eller  ældre.  Det 
er  Kolleger,  -  som  nok  kende  til  Anatomi  i  Forvejen,  for  hvem  han  nu 
foredrager  et  eller  andet  vanskeligt  Parti,  maaske  en  Opdagelse  af  ham 
selv.  Han  har  blottet  Underarmens  og  Haandens  Sener  og  Muskler  paa 
Liget,  som  ligger  foran  ham,  han  fastholder  dem  med  en  Tang  og  løfter 
dem  lidt  ud  fra  Forbindelsen  med  det  øvrige  af  Armen,  medens  han  ved 
en  Bevægelse  med  sin  egen  venstre  Haands  Fingre  gør  tydeligt,  hvorledes 
Organerne  fungere.  Det  er  en  yngre  Mand  paa  henved  40  Aar,  temmelig 
lille,  med  sort  Haar,  Mundskæg  og  Fip.  Hans  Udtryk  er  meget  roligt, 
men  vidner  om  en  egen  stille  Glæde  ved  det  Æmne,  han  foredrager. 
Professoren  har  selv  beholdt  sin  store,  bredskyggede  Hat  paa  Hovedet, 
hvorimod  alle  hans  Tilhørere  have  blottede  Hoveder. 

Der  er  7  Tilhørere  malede  paa.  Billedet;  men  der  er  vel  egentlig 
underforstaaet  flere,  som  maa  tænkes  paa  den  samme  Side,  hvor  Be- 
skueren staar.  Fire  af  Tilhørerne  høre  efter  og  høre  saa  udmærket 
efter,  som  Tilhørere  nogensinde  have  gjort.  Den  ene,  som  har  sin 
Plads  lige  bag  Ligets  Hoved,  bøjer  sig  frem  og  ser  meget  skarpt  og  nys- 
gerrig efter  Naturens  blottede  Mekanisme  i  Armen.  Den  anden,  ved  hans 
Side,  bruger  ikke  sine  Øjne,  men  des  bedre  sine  Øren  og  sin  Tanke. 
Han  lytter  til  Foredraget,  meget  spændt  paa  den  Konklusion,  som  Pro- 
fessoren vil  drage  af  det,  han  har  vist  dem.  Mindre  anspændt  er  Ud- 
trykket i  den  tredje  Tilhørers  Hoved,  som  ses  lige  bag  dem.  Hans  Tanke 
synes  allerede  at  være  ilet  forud  til  Resultatet  og  at  nyde  det:  det  er  en 
yngre  Mand  af  et  overmaade  vindende  og  elskværdigt  Præg:  han  ser  ud, 

som  om  han  var  lidt  intellektuelt  forelsket  baade  i  den  anatomiske  Vi- 
denskab og  i  Professoren.  Længst  til  venstre  en  lidt  ældre  Mand;  hans 
Profil  har  den  brakke  og  uskønne  Form,  som  man  saa  tidt  træffer  i 
Holland,  ikke  mindst  blandt  Rembrandts  Figurer.  Han  stirrer  ufravendt 
paa  Professoren  med  et  Udtryk  af  den  reneste  Beundring. 


Fig.  128.    Rembrandt:    Anatomiscene.  Haag. 


De  tre  andre  høre  ikke  efter.  Han,  som  staar  bagved,  længst  til 
højre,  ser  til  Siden  ud  imod  Billedets  Beskuere  —  eller  mod  de  øvrige 
Tilhørere  — ;  i  Haanden  holder  han  en  Liste  med  Tilhørernes  Navne  og 
synes  at  efterse  deres  Tilstedeværelse  i  Overensstemmelse  med  denne 
Liste.  Det  er  ellers  et  udmærket  skønt  Hoved.  Allerbagest  har  én  rejst 
sig  op,  dog  ikke  for  bedre  at  kunne  se,  hvad  der  demonstreres,  men  for 
at  se  over  til  den  modsatte  Side  af  Auditoriet.  Endelig  er  des  værre 
den  allerforreste  kun  en  daarhg  Tilhører:  han  er  slet  ikke  med,  men 
vender  sig  om,  ligesom  om  han  hørte  nogen  gaa  med  Døren  til  den 
anden  Side.  Hovedet  er  tomt  og  indholdsløst  i  Udtrykket,  tilmed  mis- 
lykket i  Tegningen.  Her  har  den  afmalede  Persons  Krav  paa  at  faa  sit 
Portræt  med  været  lidt  i  Strid  med  hans  Forhold  til  Situationen;  thi  hvis 
den  skulde  have  været  rigtig  udtrykt,  vilde  man  se  hans  Hoved  lidt  fra 

Nakken.  Det  er  desuden  et  konventionelt  Træk,  at  en  af  de  forreste 
Figurer  saaledes  skal  se  ud  imod  Beskueren. 

Naar  man  i  Museet  i  Amsterdam  staar  imellem  Rembrandts  »Natte- 
vagt« og  van  der  Helsts  store  »Banket«,  er  Modsætningen  mellem  de  to 
Billeders  maleriske  Behandling  slaaende  og  udtaler  sig  konsekvent  i 
alle  Henseender.  Men  hvis  det  i  Stedet  for  »Nattevagten«  var  dette 
Anatomibillede,  som  hang  ligeoverfor  van  der  Helsts  Banket,  vilde 
man  ikke  føle  nær  saa  stærk  Modsætning,  tværtimod  i  mange  Henseen- 
der Overensstemmelse.  Saaledes  som  f.  Ex.  Prof.  Tulps  Hoved  og  Figur 
er  malet,  hgner  det  i  Grunden  mere  Stilen  i  v.  der  Helsts  Portrætter  end 
i  Rembrandts  egne  senere.  Muligvis  har  v.  der  Helst  i  et  saadant  Hoved 
set  sit  eget  Ideal  af  malerisk  Behandhng.  Ved  det  Udviklingstrin,  som 
Rembrandt  her,  i  Anatomibilledet,  har  opnaaet,  har  han  allerede  ført 
meget  af  den  hollandske  Kunst  et  væsenthgt  Trin  opad:  de  andre  ere  da 
blevne  staaende  her  og  have  ligesaa  lidt  kunnet  som  villet  følge  den 
store  Fører  til  hans  senere  dristige  Experimenter  i  Retning  af  den  male- 
riske Magi.  Foredraget  i  Anatomibilledet  er  sammensmeltet,  delikat, 
kælende  for  de  objektive  Ting  og  respekterende  Enkeltheder,  en  Gang 
imellem  endog  de  enkelte  Haar  paa  Issen  og  i  Skægget;  det  er  jævnt  og 
glat  og  viser  ingenlunde  disse  Bjerge  af  tykt  paalagt  Farve  som  Rem- 
brandts senere  Malerier.  Et  Parti  som  Tulps  ungdommelig  fyldige  Kind, 
sund  og  saftig  som  en  i  Solen  modnet  Blomme,  kan  man  netop  finde 
Sidestykker  til  hos  v.  der  Helst  og  hans  Efterfølgere  (f.  Ex.  Nasons 
Dameportræt  i  Grev  Moltkes  Samling),  skønt  vel  ingen  af  dem  alle  naar 
Rembrandt. 

I  én  Henseende  er  Rembrandt  dog  allerede  her  inde  paa  sin  ejen- 
dommelige Bane,  nemlig  i  den  stærkt  koncentrerede  Lysvirkning,  der 
giver  Kompositionen  en  sluttet  malerisk  Helhed,  som  man  unægtelig  ikke 
finder  i  v.  der  Helsts  langt  senere  Banketbillede.  Lyset  strømmer  fyl- 
digt ind  fra  et  Vindue,  som  maa  tænkes  at  sidde  temmelig  højt  oppe  til 
venstre.  Maleriets  største  og  mest  virkningsfulde  Lysmasse  dannes  af 
det  nøgne  Lig  med  dets  blege,  blodløse,  grønlig-gullige  Farve,  som  skinner 
stærkt  i  Lyset,  især  ved  den  venstre  Hofte,  hvor  desuden  et  hvidt  Klæde, 
der  er  kastet  over  Ligets  Lænder,  angiver  en  endnu  højere  Tone.  Fra 
dette  højeste  Punkt  afdæmpes  Lyset  ud  til  Siderne.  Meget  fin  og  sand 
er  Farvens  efter  Fjernheden  fra  Øjet  aftagende  Valør,  især  i  Hovederne 
af  Tilhørerne  bag  Liget;  tre  af  disse  Hoveder  ser  man  paa  en  Linie  oven- 
y  over  og  bag  hinanden.  Men  i  Interesse  af  den  rent  maleriske  Økonomi 
med  Lysvirkningen  tillader  Rembrandt  sig  allerede  visse  Afvigelser  fra 
det,  som  Virkeligheden  vilde  vise.  Hvorfor  staa  Tulps  Hænder  meget 
mere  dæmpede  i  Farven  end  hans  Ansigt?  De  ere  dog  baade  nærmere 
ved  Lyset  og  nærmere  ved  Beskuerens  Øje.  Det  er  aabenbart  for  ikke 
at  svække  Virkningen  af  Billedets  aandelige  Hovedpunkt,  nemlig  hans 
Ansigt.    Hovedet  længst  til  venstre  staar  mere  dæmpet,  end  dets  Plads 

i  Lyset  eller  i  Rummet  synes  at  kunne  motivere:  det  er  for  hele  Kom- 
positionens Afrundings  Skyld.  Af  samme  Hensyn  har  Rembrandt  ogsaa 
kastet  en  Skygge,  hvis  naturlige  Motiver  ellers  ere  uklare,  over  Ligets 
Ben  og  den  store  opslagne  Foliant  ved  dets  Fødder,  nederst  i  Billedets 
Hjørne  til  højre. 

I  det  hele  hæve  Hovederne  med  deres  varme,  levende  Farver,  om- 
givne af  de  brede  hvide  Kraver,  og  det  lyse  Lig  sig  stærkt  frem  imod 
den  mørke  Baggrund,  som  især  ud  imod  Billedets  Udkanter  og  Hjørner 
bliver  meget  mørk.  Dens  Tone  er  grønlig  ligesom  det  lyse  Ligs.  Per- 
sonernes Dragter  ere  sorte;  den  forreste  Tilhørers  Ærme  afsætter  sig 
skarpt,  men  med  glimrende  Effekt,  imod  det  stærke  Lys  over  Liget.  Kun 
én  af  Tilhørerne,  han,  der  rækker  sig  frem  for  at  se,  har  en  farvet  Silke- 
Dragt;  Farven  er  dog  temmelig  neutral,  spiller  imellem  violet  og  kobber- 
rød. Bordet,  hvorpaa  Liget  ligger,  har  Træets  lyse,  gule  Farve,  som  et 
enkelt  Sted  er  stærkt  belyst.  Den  røde  Farve  i  den  dissekerede  Arms 
Muskler  gør  sig  ogsaa  temmelig  stærkt  gældende.  Men  med  alt  dette 
gaar  der  alligevel  en  stor  Simpelhed  gennem  Billedets  Farvevirkning. 
Der  er  megen  Farve,  men  ikke  mange  Farver. 

At  Rembrandt  fra  Ungdomsundervisningen  af  kun  kunde  have  svag 
Øvelse  i  Behandlingen  af  Figuren  og  dens  Former,  forstaar  man  let, 
naar  man  ser  de  Prøver  af  Figurmalerier  af  hans  Lærere  Pijnas  og  Last- 
man, der  findes  i  samme  Sal  som  Anatomibilledet.  Det  viser  sig  ogsaa 
paa  hans  eget  Billede  i  Tegningen  og  Formen  af  Liget,  som  lader  over- 
maade  meget  tilbage  at  ønske:  Overarmen,  men  især  Benene  og  Fød- 
derne ere  slet  tegnede  og  mislykkede  i  Forkortningen.  Men  Portræt- 
hovederne ere  for  det  meste  ypperlig  tegnede,  især  Tulps  eget;  dog  sidde 
Ørene  paa  nogle  af  dem  ikke  ret  paa  deres  Plads  eller  i  deres  Plan. 
Tulps  Hænder  med  deres  fine  og  vanskelige  Bevægelse  ere  fortræffelige. 


Kun  ganske  kort  Tid  før  min  Rejse  fra  Holland,  d.  IL  April  1882, 
havde  Staden  Amsterdam  købt  et  bevaret  Brudstykke  af  et  stort 
Maleri  af  Rembrandt  (Fig.  129).  Det  var  atter  en  anatomisk  Fore- 
læsning (af  Dr.  Joan  Deyman)  og  var  malet  1656  for  Saarlægegildet  i 
Amsterdam.  1723  havde  det  Udt  af  Ildsvaade,  saaledes  at  nu  kun  den 
midterste  og  nederste  Del  af  Billedet,  der  har  været  meget  stort  og  om- 
fattet 10  Figurer  i  naturhg  Maalestok,  er  bevaret  —  i  det  hele  ret  godt 
bevaret;  kun  paa  enkelte  Punkter  er  Farven  skallet  af  ved  Branden. 

Liget  af  en  »22aarig  Indbrudstyv  Joris  Fonteyn,  født  i  Diest«,  ligger 
paa  en  Bordplade  med  Overkroppen  lidt  skraat  rejst  i  Vejret,  Hovedet 
endnu  mere  rejst.  Liget  Hgger  saaledes  for  Beskueren,  at  det  ses  i  den 
allerstærkeste  Forkortning  indad  i  Rummet.  Begge  Fodsaalerne  ses  helt. 
Et  hvidt  Klæde  tildækker  ellers   Benene  og  Underhvet  —  forsaavidt 

som  man  kan  tale  derom;  thi  Underlivshulen  er  helt  opskaaret,  udtømt 
og  renset.  Armene  ligge  symmetrisk  til  begge  Sider.  Hovedet,  der  vender 
lige  fremad,  har  ikke  saa  meget  Udtryk  af  et  Lig  som  af  en  uendelig  Me- 
lankoli og  Sørgmodighed  hos  en  levende  Mand:  Indbrudstyven  ser 
egentlig  meget  ud  som  en  lidende  Kristus.  Dette  Indtryk  forstærkes  der- 


Fig.  129.    Rembrandt:    Anatomisceiie  (Brudstykke).  Amsterdam. 


ved,  at  Issehinden  er  gennemskaaret  og  krænget  ned  til  begge  Sider,  saa 
at  den  falder  som  et  i  Midten  skilt  langt  Hovedhaar  ned  paa  Siderne 
af  Ansigtet  og  delvis  skygger  over  det;  man  véd  fra  Maleriet  af  den 
gamle  Kone  i  Grev  Moltkes  Samling,  hvilken  melankolsk  Virkning  Rem- 
brandt kan  fremkalde  i  et  saadant  halvt  overskygget  Ansigt.  Efter  at 
9  Issen  er  flaaet,  har  Professoren  trepaneret  Liget;  hans  Assistent  (»Golle- 
giemeester«)  Gijsbrecht  Matthysz  Calckoen  holder  den  afsavede,  halve 
Hjerneskal  i  Haanden.  Hjernen  ses  altsaa  blottet  med  sine  Folder,  sin 
rødlige  Farve  og  sine  fugtige  Glanslys. 

Ser  man  Billedet  i  Nærheden,  synes  Ligets  Forkortning  mislykket, 
Fodsaalerne  altfor  nære  ved  det  hvide  Klæde  og  den  aabne  Bughule; 
set  i  større  Frastand  bliver  det  meget  bedre.    Liget,  som  ikke  er  friskt 

længere  —  Farven  paa  Brystet  har  store,  grønblaa  Skjolder  —  er  ud- 
mærket i  Henseende  til  Farven  og  Karakteristiken  af  Hudens  bløde  Over- 
flade. Det  er  en  Mesters  Øje,  som  ser  overordentlig  meget  i  Farven, 
hvor  andre  Malere  kun  vilde  se  lidet.  Skuldrene  og  Brystet,  der  ses 
noget  mindre  forkortede,  ere  ogsaa  fine  og  slaaende  sande  i  Formen; 
Fødder  og  Hænder  ere  unægtelig  temmelig  plumpe  i  Formen,  ligeledes 
det  hvide  Lagens  Folder. 

Bag  den  døde  Mand  hæver  sig  Figuren  af  Doktoren  i  sort  Dragt 
med  hvide  Manchetter.  Han  strækker  demonstrerende  Hænderne  frem 
over  den  blottede  Hjerne;  i  den  venstre  holder  han  et  Instrument. 
Hans  Hoved  hører  til  det,  som  Branden  ikke  har  skaanet.  Ved  Siden 
af  Bordet  staar  som  sagt  hans  Assistent,  en  ung  Mand  med  et  smukt 
Udtryk  af  i  al  Beskedenhed  og  Lydighed  at  være  til  sin  Mesters  Tjeneste; 
hans  Dragt  er  sort,  det  lange  Haar  mørkebrunt. 

Paa  Kanten  af  Bordpladen  læses  endnu  Indskriften  Rembrandt  1656 
(Aarstallet  dog  mindre  tydeligt  end  Navnet). 

Ifølge  Rembrandts  Tegning  til  Kompositionen,  som  var  ophængt 
ved  Siden  af  Maleriet,  har  der  endnu  bag  en  Skranke  været  7  Tilhørere. 

Dette  uhyggelige,  rædselsfulde,  dybt  sørgmodige  Indtryk  af  Liget, 
som  det  ligger  dér  i  det  ovenfra  nedfaldende  Dagslys,  omgivet  af  de 
mørke  Farver! 

—  Da  jeg  saa  kom  ind  i  den  anden  Stue  og  atter  saa'  J.  Bakkers 
Regentfigurer  (som  ere  malede  lidt  senere  end  Rembrandts  Billede),  saa' 
de  saa  ubetydelige,  forfængelige  og  selvglade  ud  —  det  faldt  mig  ikke 
ind,  før  jeg  gik  ind  til  Rembrandt. 


DE  ANTIKE  PORTRÆTTER  FRA  FAIJUM  (1892). 


»Portrætter  —  hvad  skal  man  med  dem,  naar  man  ikke  kender  Per- 
sonerne, de  forestille?«  —  den  Slags  Anskuelser  kan  man  ogsaa  faa  at 
høre;  og  skulde  de  have  Lov  til  at  gælde,  saa  vilde  det  være  ude  med 
al  Interesse  for  den  Samling  af  antike,  græsk-ægyptiske  Portrætter,  som 
Hr.  Theodor  Graf  fra  Wien  for  Tiden  udstiller  i  København;  thi  per- 
sonlige Bekendtskaber  blandt  Indbyggerne  af  Oasen  Faijum  i  den  libyske 
Ørken  fra  det  andet  Aarhundrede  e.  Kr.  kan  nu  til  Dags  ingen  rose  sig 
af.  Men  det  kan  siges  til  Ære  for  København,  at  man  her  har  bedre 
Forstand  paa,  hvad  Portrætter  fra  en  svunden  Tid  have  at  betyde.  I  de 
Uger,  hvori  Hr.  Grafs  sjældne  Skat  har  været  udstillet  i  Industriforenin- 
gens Sal,  har  den  havt  et  ret  rigehgt  Besøg.  Den  har  ogsaa  allerede  i 
de  3 — 4  Aar,  der  ere  hengaaede,  siden  den  først  blev  bekendt,  været  Gen- 
stand for  det  kunstelskende  og  lærde  Europas  levende  Opmærksomhed. 
I  denne  Henseende  have  Svenskerne  været  tidligere  paa  Færde  end  vi, 
uagtet  Samlingen  hidtil  ikke  har  været  i  Sverige.  Den  bekendte  lærde, 
Prof.  Gustaf  Retzius  har  fra  en  Rejse  i  Ægypten  medbragt  et  Par 
originale  Prøver  af  denne  Slags  Portrætmaleri;  og  Viktor  Rydberg  har 
i  Begyndelsen  af  Aargangen  1891  af  det  Letterstedtske  Tidsskrift  leveret 
en  fortrinlig  Artikel  (»Portråttfynden  i  Faijum«),  til  hvilken  jeg  henviser 
de  Læsere,  der  ville  have  udførligere  Besked,  end  der  her  kan  være  Plads 
til,  om  disse  Maleriers  arkæologiske  Forhold.  Jeg  benytter  her  kun 
Lejligheden  til  en  lille  Udtalelse  om  deres  kunstneriske  Karakter  og  Værd. 

De  Mennesker,  som  Portrætterne  fra  Faijum  vise  os,  tilhøre  en 
blandet  Befolkning.  Der  er  —  hvis  man  ellers  maa  udtrykke  sig  saa 
gammeldags  —  Efterkommere  af  alle  Noahs  tre  Sønner,  Sem,  Cham  og 
*  Jafet.  Der  findes  de  uomtvisteligste  semitiske  Fysiognomier  —  Syrere, 
Føniciere,  Israeliter,  eller  hvem  det  nu  kan  være  — ,  ligesaa  uomtviste- 
lige græske,  sikkert  ogsaa  nogle  romerske,  og  endelig  et  Par  yngre  Per- 
soner af  gammel-ægyptisk  Race,  nemlig  to  Portrætter  med  den  saakaldte 
»Ynglingelok«  hængende  ned  til  Siden  af  Hovedet.  Faijum  var  et  rigt 
Landskab,  der  nok  kunde  drage  mange  Slags  Folk  til  sig;  og  det  nord- 
lige Ægypten  var  overhovedet  fremfor  alle  et  Land,  hvor  i  Oldtidens  senere 

Del  Nationaliteter,  Religioner,  Sæder  og  Skikke  blandedes.  Uagtet  Ægyp- 
terne selv  blandt  Portrætterne  aabenbart  ere  i  Mindretal,  har  den  særegne 
Begravelsesmaade,  som  vi  skylde  Portrætternes  Bevaring,  dog  oprindelig 
hjemme  blandt  Ægypterne,  der  ved  Balsamering  af  Ligene  bevarede  dem 
som  Mumier  og  ifølge  deres  ejendommelige  Forestillinger  om  det  andet 
Liv  lagde  megen  Vægt  paa  at  give  den  afdøde  hans  Portræt  med  i  Graven. 
Alligevel  tilhøre  Portrætterne  som  Kunstværker  betragtede  den  græske 
Malerskole:  det  er  netop  en  af  de  største  Fordele  ved  disse  Fund,  at  de 
give  os  Prøver  paa,  hvad  man  kan  kalde  StafFelimaleri  af  græsk  Kunst, 
medens  man  tidligere  knap  nok  kendte  mere  end  Vasemaleriet.  Der  er 
kun  et  af  Portrætterne,  som  mere  synes  at  tilhøre  ægyptisk  end  græsk 
Malerkunst.  Ikke  alene  er  den  fremstillede  Person  tydelig  nok  en  Ægyp- 
ter; men  Tegningen  af  Hovedet,  som  det  ses  aldeles  lige  forfra,  minder 
ogsaa  mere  om  de  Traditioner,  som  Ægypterne  havde  bevaret  fra  æld- 
gammel Tid,  end  om  den  græske  Kunst.  Dog  tilhører  Maleriet  ikke 
ganske,  som  Katalogen  siger,  den  ægyptiske  Malerskole:  det  ses  bl.  a. 
deraf,  at  det  har  en  let  Modellering  af  Formen  ved  Lys  og  Skygge,  me- 
dens det  gammelægyptiske  Maleri  er  aldeles  fladt,  med  enkelte,  ubrudte 
Farver.  Altsaa  maa  dette  Portræt  betragtes  i  det  mindste  som  et  Blan- 
dingsfænomen.  Men  det  store  Flertal  saavel  af  de  daarlige  som  af  de 
bedre  eller  de  fortrinlige  er  helt  og  holdent  Frembringelser  af  græsk  Maler- 
kunst, som  den  var  udviklet  allerede  af  de  udmærkede  Malere  paa  Alex- 
ander den  stores  Tid,  og  da  det  var  en  aldeles  fuldbaaren  Malerkunst, 
der  ligesaa  vel  som  den  moderne  forstod  at  gengive  Naturen,  er  det  ikke 
saa  underligt,  at  den  især  i  Portrætmaleriet,  hvis  Opgave  til  alle  Tider 
har  været  væsentlig  ensartet,  somme  Steder  kan  tage  sig  meget  moderne 
ud.  Naar  man  gennemgaar  disse  gamle  Portræthoveder,  faar  man  hist 
en  Mindelse  om  Rafael,  her  om  de  store  Venetianere  (Giorgione  eller 
Tizian)  eller  om  rent  moderne  Malere  som  den  nys  afdøde  Elie  Delaunay 
eller  andre  af  dem,  som  have  forstaaet  at  give  deres  Portrætter  en  for- 
nemmere Stil. 

Hvorledes  have  disse  Portrætter  forholdt  sig  til  den  levende  Virke- 
lighed? Har  Personen  siddet  for  Maleren,  idet  han  har  malet  Billedet? 
Dette  Spørgsmaal  har  Viktor  Rydberg  stillet  og  besvaret  træffende.  »Det 
er  muligt«,  siger  han,  »at  nogle  af  dem  ere  udførte,  medens  de  Personer, 
de  forestille,  endnu  vare  i  Live;  men  det  er  sandsynligst,  at  Bestillingen 
for  de  flestes  Vedkommende  først  er  bleven  gjort  ved  Personens  Død,  og 
at  Portrættet  er  malet  i  Løbet  af  Dagene  mellem  Døden  og  Begravelsen.« 
Ja,  efter  Portrætternes  Bestemmelse  at  slutte  maa  dette  vistnok  anses  for 
rimeligst;  og  jeg  vilde  deraf  drage  den  Slutning,  der  bekræftes  af  det 
Indtryk,  man  faar  af  selve  Malerierne,  at  Malerne  have  givet  Tøjlen  til 
en  vis  idealiserende  Fantasi  i  højere  Grad,  end  om  de  havde  havt  Per- 
sonerne siddende  lige  for  sig.  Have  de  virkelig  gennemgaaende  malet 
paa  en  kort  Erindring  —  eller  i  mange  Tilfælde  efter  Forbilleder, 

som  forefandtes  —  saa  ligger  deri  Forklaringen  af,  at  de  i  det  hele  have 
opnaaet  en  høj  Grad  af  individuel  Livagtighed  og  dermed  forbundet 
Træk,  som  mere  høre  hjemme  blandt  gældende  SkønhedsforestilUnger  i 
det  Samfund,  de  arbejdede  for,  end  i  Virkeligheden.  Saa  overdrevent 
store  Øjne,  som  disse  Personer  for  det  meste  have,  ere  sikkert  ikke  en 
Gave  af  Naturen,  men  et  Krav  af  Æsthetiken. 

Denne  Forkærlighed  for  et  stort,  aabent,  straalende  Blik  fmder  man 
i  det  hele  i  Oldtidens  senere  Malerkunst  —  ogsaa  i  Pompeji  og  Hercula- 
num  — ;  men  ingensteds  er  det  saa  tydeligt  som  paa  Portrætterne  fra 
Faijum,  at  dens  Mening  er  at  give  Menneskene  et  vist  aandeligt  Ud- 
seende. I  sin  ældste  Tid  fremhævede  den  græske  Kunst  overvejende  det 
legemlige.  Styrken,  den  athletiske  Duelighed,  Skønheden:  Sjælen  lyste 
endnu  ikke  ret  ud  af  Øjet,  vakt  til  selvstændigt  Liv.  Det  kom  først, 
efterhaanden  som  Sofister,  Filosofer  og  dramatiske  Digtere  havde  givet 
Folket  mere  Smag  for  aandelig  end  for  legemlig  Idræt.  Og  i  den  senere 
Periode,  som  disse  Portrætter  hidrøre  fra,  da  det  allerede  gik  paa  Hæld 
med  Oldtiden,  tilmed  paa  ægyptisk  Grund,  kom  dertil  en  Mængde  religiøs 
Paa  virkning:  prækende  Profeter  og  Mirakelmagere,  proselytgørende  Sekter 
og  forskellige  Guddommes  Mysterier,  hvori  det  var  godt  at  lade  sig  indvie. 
Her  er  da  ikke  meget  tilbage  af  det  gamle  Hellas's  sunde  Livsglæde  og 
Ligevægt  i  Sindet:  Menneskene  levede  nu  ikke  ret  deres  Liv  paa  Jorden; 
de  vare  blevne  saa  forskræmte  for,  hvorledes  det  skulde  gaa  dem  efter 
Døden,  at  alskens  rehgiøs  Humbug  og  Overtro,  der  tilbød  Publikum  god 
Forsikring  med  Hensyn  til,  hvad  man  kunde  vente  sig  i  det  andet  Liv, 
fandt  villigt  Øre  og  gjorde  udmærket  Fangst  blandt  disse  græske  Øster- 
lænderne med  deres  exalterede  Følelse  og  let  vakte  Fantasi  og  Hang  til 
Spekulation.  Betragt  engang  det  besynderlige  Menneske,  som  er  malet 
paa  et  af  de  i  kunstnerisk  Henseende  allerbedste  af  Samlingens  Por- 
trætter (Fig.  130):  et  midaldrende  Mandfolk  med  lang,  tynd,  blød  Hals, 
med  sparsomt,  uregelmæssig  groende  Skæg  i  det  magre  Ansigt,  med  et 
sødlig-vammelt  Smil  om  de  fyldige  Læber  og  de  store  Øjne  straalende 
af  aandrig-tvivlsom-mysteriøs  Lyrik.  Et  meget  interessant  Menneske  og 
temmelig  modbydeligt  endda!  Han  vilde  allermindst  være  bleven  paa- 
skønnet af  det  ældre  Grækenland,  som  havde  helt  anderledes  Begreber 
om,  hvorledes  en  Mand  burde  se  ud  for  at  svare  til  sit  Begreb;  men 
hans  Fysiognomi  er  unægtelig  meget  karakteristisk  for  den  Mennesketype, 
vi  her  gøre  Bekendtskab  med,  skønt  det  fører  den  ud  til  Grænsen  af 
»  Karikatur*). 

En  lignende  Skørhed  i  Sjælen  genfinde  vi  i  adskillige  andre  af  de 
mandlige  Hoveder.  Endog  de  ældre  Mænd  have  disse  klare  Øjne  og 
svulmende  Munde  og  hyppigst  en  saa  lidet  mandig  Karakter,  at  man, 
hvis  Skægget  blev  taget  af  dem,  ikke  vilde  være  sikker  paa,  hvad  Køn 

*  Min  Opfattelse  af  dette  Hoved  er  temmelig  forskellig  fra  den,  som  er  udtalt  i  Ka- 
talogen; men  jeg  tror,  at  den  er  rigtigere. 

de  tilhørte.  Og  det  mystiske  i  Udtrykket  slipper  heller  ikke,  hvor  Karak- 
teren virkelig  er  noget  mere  mandig,  f.  Ex.  i  den  unge  Romer  (Fig.  131) 
med  Guldkrans  om  det  kortskaarne  Haar,  hvis  sorte  Farve  med  et  let 
grønligt  Anstrøg  staar  saa  dejlig  sammen  med  den  fine  gyldenbrune  Lød. 
Han  bærer  sit  ædle  Hoved  med  en  næsten  guddommelig  Fornemhed; 

men  hans  mørke  Blik  synes  at  skue 
usikkert  drømmende  langt  ind  over 
det  dunkle  hinsidiges  Grænse.  Det 
er  maaske  en  Helt,  men  alligevel 
ikke  nogen  fast  og  sluttet  Sjæl;  Ud- 
trykket er  ikke  nogen  sikker  Over- 
bevisning, men  et  romantisk  Svær- 
meri. Et  af  Mandsportrætterne  (Fig. 
132),  der  egentlig  er  det  gedigneste 
og  bedst  gennemførte  af  dem  alle, 
og  som  derfor  drager  Blikket  stærkt 
til  sig,  saa  meget  mere  som  det  ogsaa 
hører  til  de  største  og  bedst  bevarede, 
er  i  Henseende  til  Udtrykket  en  lyk- 
kelig Undtagelse.  Det  er  en  ung 
Mand  med  græske  Ansigtstræk,  og 
—  hvis  Trækkene  ikke  lyve  —  ogsaa 
græsk  Livsanskuelse.  Han  ser  sundt 
og  rolig  ud  af  de  kloge  Øjne,  hvis 
Størrelse  holder  sig  indenfor  det 
naturlige  Maal ;  den  lukkede  Mund 
har  fine  Læber,  og  over  det  hele 
Aasyn  hviler  en  Aand  af  Ungdom- 
mens Friskhed  og  naturlige  Sympathi 
med  Livet. 

Ogsaa  blandt  Kvindehovederne 
Fig.  130.   Mandsportræt  fra  Faijum.  findes  der  Exempler  paa  hin  spiri- 

tualistiske Aand  og  enkelte  paafal- 
dende  Udtryk  af  Forskræmthed  og  Spøgelsefrygt.  Der  er  ogsaa,  blandt 
Kvinder,  som  ere  ude  over  Ungdommens  Vaar,  »tendre«  Sjæle,  dannede 
Hjerter,  der  synes  at  have  gennemgaaet  Sorgernes  opdragende  Skole. 
Der  er  andre,  meget  levende  Udtryk  af  kvindelig  Godhed  og  Sympathi. 
De  yngre  Kvinder  ere  meget  paa  Moden,  som  den  var  dernede  for  sexten 
hundrede  Aar  siden,  med  mange  Smykker,  en  rigelig  Anvendelse  af  Po- 
made og  elegante  Haarsætninger,  der  svarer  til  de  romerske  Busters.  Det 
er  Damer  fra  de  store  Stæders  Promenader,  hvor  der  uddannes  en  Del 
tillavede  Faconer  og  Manerer;  de  have  ogsaa  farlig  store  Øjne;  men  de 
synes  at  rette  dem  mere  mod  jordiske  Maal  end  mod  himmelske.  Nogle 
af  dem  se  ud  som  unge  romerske  Borgerkoner,  som  man  nu  til  Dags 

kan  møde  dem  i  deres  Puds  paa  Corso  Søndag  Eftermiddag,  eller  som 
»les  femmes  de  Paris«  fra  Boulevarden;  et  Par  af  dem  (især  Fig.  133) 
have  dog  græske  Træk  i  stor  Stil,  der  minde  om  Hera  Ludovisi,  og  se 
alligevel  ud  som  Skikkelser  fra  Virkeligheden.  Endelig  er  der  nydelige 
og  meget  indtagende  Billeder  af  ganske  unge,  naive  Pigebørn.  Ret  mær- 
keligt er  det  Billede,  der  endnu  findes 
paa  sin  Plads  paa  den  bevarede  Mu- 
mie. Efter  dennes  Størrelse  at  slutte 
maa  det  være  Liget  af  et  rent  Barn, 
kun  halvvoxent;  men  det  malede 
Billede  vilde  man  ellers  snarest  anse 
for  at  forestille  en  ung  voxen  Dame. 
Men  efter  Døden  føjer  man  vel  gerne 
Smaapiger  i  det  Ønske,  de  nære  saa 
brændende  i  levende  Live,  at  se 
voxne  ud. 

Man  kendte  tidligere  det  antike 
Portrætmaleri  dels  fra  enkelte  spredte 
Prøver  af  samme  Art  græsk-ægyptisk 
Kunst,  som  den  Graf  ske  Samhng  til- 
hører, dels  fra  Vægmalerier  fra  Pom- 
peji, hvoriblandt  der  dog  findes  meget 
faa  egentlige  Portrætter.  Det  betyde- 
ligste af  dem  —  et  meget  godt  Ma- 
leri —  forestiller  en  pompejansk 
Borger  Publius  Proculus  og  hans 
Hustru,  fremstillede  som  Brystbilleder 
indenfor  en  Ramme.  Det  er  yngre 
Folk,  alvorlige  og  betydelige  Menne- 
sker og  dog  langt  friskere  og  gladere, 
end  Personerne  fra  Faijums  Oase  for 
det  meste  ere.  Paa  Hustruens  Hoved 
i  det  pompejanske  Billede  finder  man 
et  Træk,  som  det  har  tilfælles  med 
Damerne  fra  Faijum,  nemlig,  at  de  stærke  Øjenbryn  ere  noget  sammen- 
groede  over  Næsen  —  ganske  efter  den  Fordring  til  kvindelig  Skønhed, 
der  kendes  fra  et  lille  »Anakreontisk«  Digt,  hvor  Digteren  forlanger  af 
Maleren,  at  han  skal  male  hans  elskedes  Portræt,  og  i  alle  Enkeltheder 
siger  ham,  hvordan  det  skal  være.  »Skil  ikke  Øjenbrynene  helt, 
og  bland  dem  heller  ikke  helt  sammen,  men  lad  dem  næsten 
umærkelig  sammensmeltes«. 

Ingensteds  finder  man  saa  god  Lejlighed  som  i  den  Grafske  Sam- 
ling til  at  danne  sig  rigtige  Forestillinger  om  det  antike  Staffelimaleri, 
hvorved  dels  Ægge-  og  Limstoffer  (Tempera),  dels  Vox  benyttedes  som 


Fig.  131.    Mandsportræt  fra  Faijum. 

Bindemiddel  for  Farven.  Det  er  især  Voxmaleriet,  man  maatte  ønske  at 
lære  nøjere  at  kende:  man  har  antaget,  at  det  var  noget  lignende  for 
Oldtiden,  som  Oliemaleriet  er  for  den  moderne  Kunst.  Og  sikkert  er 
det  ogsaa,  at  et  fedt  organisk  Bindemiddel,  hvad  enten  det  er  Vox  eller 
Olie,  giver  Farven  en  ejendommelig  Fylde  og  Dybde,  Glans  og  Transpa- 
rens. Saadanne  Virkninger  som  Lys- 
og  Glansspillet  i  Øjet  opnaas  ved 
slige  Midler  langt  bedre  end  i  Tem- 
pera- eller  Frescomaleri :  det  kan  man 
ret  se  paa  et  Oldingehoved,  der  ikke 
hører  til  de  bedst  bevarede  af  de  ud- 
stillede Malerier,  men  hvor  Øjets 
Glans  alligevel  virker  ligefrem  illude- 
rende. Og  da  Øjnene  —  som  sagt 
—  have  saa  særlig  Betydning  for  disse 
Portrætter,  er  denne  Teknik  i  det 
hele  en  nødvendig  Betingelse  for 
deres  aandelige  Karakter. 

Det  er  dog  ikke  alt  Oliemaleri, 
der  har  Lighed  med  Voxmaleriet: 
Sammenligningen  holder  nærmest 
Stik,  hvor  Talen  er  om  den  veneti- 
anske Malerkunst.  Det  var  Venetia- 
nerne, som  først  opdrog  Oliemaleriet 
til  ret  at  gengive  det  menneskelige 
Legemes  stoflige  Liv,  Kødets  friske 
Blomstring;  og  det  er  aabenbart  noget 
lignende,  som  Grækerne  have  havt 
for  Øje  med  Voxet.  Men  Venetia- 
nerne havde  desuden  i  Renæssance- 
liden udviklet  en  anden  Teknik,  som 
det  ligger  nær  at  mindes  i  Anledning 
af  det  antike  Voxmaleri.  De  lavede 
ogsaa  —  ganske  ligesom  de  græske 
Malere  —  Voxpaster,  helt  gennemfarvede  med  allehaande  Farver;  men 
de  brugte  dem  da  til  Modellering,  især  af  smaa  Portræthoveder  i 
Hautrelief:  i  de  største  Museer,  især  i  Louvre,  finder  man  smukke  Prøver 
af  den  Slags  Kunst.  Man  maa  ikke  bedømme  deres  Virkning  efter  den 
nu  saa  bekendte  Kvindebuste  fra  Museet  i  Lille,  som  er  modelleret  af 
ufarvet  Vox  og  derefter  malet,  hvilket  har  havt  den  slemme  Følge,  at 
Farven  i  Tidens  Løb  næsten  helt  er  falden  af.  Uagtet  de  gamle  Grækere 
benyttede  det  gennemfarvede  Vox  til  Maling,  altsaa  til  at  give  et  illude- 
rende Billede  af  Formen  paa  den  jævne  Flade,  opnaaede  de  dog  en  Virk- 
ning, som  kommer  det  plastiske  Arbejde  meget  nær.    Naar  man  i  den 

Fig.  132.    Mandsportræt  fra  Faijum. 


Graf  ske  Samling  ser  f.  Ex.  det  ypperlige  Portræthoved  Nr.  6  —  det  af 
alle  Malerierne,  som  giver  den  tydeligste  Forestilling  om  den  tekniske 
Fremgangsmaade  — ,  saa  forbavses  man  over,  hvor  plastisk  Hovedets  Run- 
ding er  gengivet:  vort  Øje  vil  næsten  ikke  tro,  at  det  er  en  jævn  Flade, 
det  ser.  Og  den  Maade,  hvorpaa  Voxfarven  er  paasat  med  Spatelen, 
minder  i  høj  Grad  om  Arbejdet  med 
en  Pousserstok. 

Ved  Voxmaleriet  træder  i  det 
hele  Spatelen  —  som  det  saa  hyppig 
ogsaa  sker  i  den  nyeste  Malerkunst 
—  i  Stedet  for  Pensel.  Romerne 
kaldte  den  cestrum.  Den  var  sav- 
takket i  den  ene  Rand.  Naar  Male- 
ren havde  paasat  Voxpasterne,  der 
ved  Tilsætning  af  Natron  vare  gjorte 
linde  og  myge,  kunde  han  med  Ce- 
strets  Tænder  trække  Farverne  over 
i  hverandre  og  derefter  atter  ælte  dem 
sammen  med  dets  afrundede  Ende. 
Endelig  kunde  han  yderligere  sammen- 
smelte Farvernes  Overgange  ved  at 
føre  en  ophedet  Metalgriffel  hen  over 
Voxets  Overflade.  Paa  det  ophedede 
og  smeltede  Vox  kunde  han  ogsaa 
bruge  Penslen.  Det  er  Anvendelsen 
af  Hede  og  Smeltning,  som  har  givet 
denne  maleriske  Teknik  Navnet  En- 
kaustik  (Indbrænding).  Hvorledes  de 
antike  Malere  forresten  i  det  enkelte 
have  benyttet  den  kolde  og  den  smel- 
tede Voxfarve,  hvorledes  de  have 
brugt  Cestrum,  Brændgriffel  og  Pen- 
sel, lader  sig  naturligvis  ikke  opskrive 
systematisk,    sort  paa  hvidt.     En  ta-  Fig.  i33.    Kvindeportræt  fra  Faijum. 

lentfuld  og  indøvet  Kunstner  kunde 

efter  Øjeblikkets  Krav  bruge  de  Midler,  han  havde  til  Raadighed,  paa 
tusind  forskellige  Maader  for  at  opnaa  den  Virkning,  han  tilsigtede. 
»  Naar  man  nu  til  Dags  taler  om  disse  antike  Malerier,  stiller  man 

dem  hyppig  sammen  med  de  bedste  Ting  af  moderne  Kunstnere  —  idet 
man  naturligvis  ser  bort  fra,  at  der  findes  adskillige  rent  middelmaadige 
og  slette  Sager  imellem  dem,  og  kun  tager  Hensyn  til  de  gode.  En  Old- 
tids Kunstkender  derimod,  der  var  fortrolig  med  Apelles's  og  Protogenes's 
Malerier,  vilde  formodentlig  ikke  gøre  synderligt  Væsen  ud  af  disse  Efter- 
ladenskaber fra  en  græsk-ægyptisk  Provins.    Alhgevel  have  vi  Ret  i  nu 

til  Dags  at  tilskrive  disse  Malerier  stort  Værd  ikke  alene  fra  et  arkæolo- 
gisk, men  ogsaa  fra  et  kunstnerisk  Synspunkt.  Nutidens  mest  ansete 
Kunstnere,  Mænd  som  Meissonier,  Puvis  de  Chavannes  eller  Franz  Len- 
bach, have  fattet  en  levende  Interesse  for  dem  og  omtalt  dem  i  høje 
Toner;  i  Nationalgalleriet  i  London,  Verdens  mest  udsøgte  Malerisamling, 
have  nogle  af  de  smukkeste  Prøver  af  græsk-ægyptiske  Malerier  fundet 
en  blivende  Plads  i  Selskab  med  Portrætter  af  Tizian,  Rafael,  Velazquez, 
van  Dyck.  Det  kommer  af,  at  den  antike  Kunsts  Niveau  i  det  hele  laa 
saa  højt:  endog  Ting,  som  i  Oldtiden  selv  næppe  vilde  have  tiltrukket  sig 
Opmærksomhed,  komme  til  os  oppe  fra  Højden.  At  Oldtidens  Grækere 
fremfor  alle  andre  Folk  paa  Jorden  vare  et  Kunstens  Folk,  det  vidste  vi 
nok  i  Forvejen :  her  have  vi  nu  Beviser  derfor  fra  en  ny  Side.  Ogsaa  i 
den  Kunst  at  male  have  de  vel  egentlig  været  bedre  end  de  nyere:  deres 
maleriske  Stil  i  Foredraget  har  været  fyldigere,  og  ingen  har  været  deres 
Mester  i  at  fæstne  Apparitionen  af  et  Hoved  paa  en  storartet  Maade  paa 
Fladen.  Det  maa  man  erkende,  selv  om  man  ikke  er  blind  for,  at  endog 
de  bedste  af  disse  Portrætmalerier  kunde  give  Anledning  til  kritiske  Be- 
mærkninger i  det  enkelte  og  i  det  hele  vise,  at  de  ikke  hidrøre  fra  noget 
Centralpunkt  i  den  græske  Kunsts  Udvikling. 


ATTISKE  GRAVMÆLER  (1896). 


Ved  Tiden  omkring  Aar  400  før  Kristus  ligger  der  et  afgørende 
Grænseskel  i  den  græske  Billedkunsts  Udvikling.  Et  af  de  vigtigste  Træk 
i  det  Omslag,  som  foregik,  bestod  i,  at  Kunsten,  der  tidligere  overvej- 
ende havde  betragtet  Mennesket  fra  et  politisk  Synspunkt  og  fremhævet 
de  Egenskaber,  som  det  større,  borgerlige  Samfund  krævede  af  det  en- 
kelte Menneske  —  legemlig  Dygtighed  og  Skønhed,  kraftig  Selvfølelse, 
modigt  Sind  —  nu  mere  faar  Øjet  op  for  Familielivet,  det  intimere, 
varmere  Følelsesliv,  der  hører  hjemme  mellem  Mennesker,  som  staa  hver- 
andre særlig  nær  ifølge  Blodets  og  den  daglige  Omgangs  Baand.  Dette 
viser  sig  paa  mange  Maader,  men  tydeligst  i  Udviklingen  af  de  plastiske 
Fremstillinger  paa  Gravmælerne. 

Paa  Graven  satte  man,  endnu  fra  langt  ældre  Tid,  en  Stenstøtte  (stele), 
paa  hvis  forreste  Flade  der  udarbejdedes  en  Relief-Figur  af  den  afdøde: 
Manden  fremstilles  f.  Ex.  som  Kriger  eller  Landmand,  Ynglingen  som 
Sportsmand  (Athlet),  Kvinden,  som  hun  tænkes  siddende  i  Husets  Indre, 
gerne  med  sit  lille  Smykkeskrin  (der  vel  i  den  ældre  Tid  kun  har  været 
ment  som  et  Tegn  paa  hendes  Velstand).  Idet  man  lod  sig  nøje  med  en 
enkelt  Figur  —  i  alt  Fald  med  et  tilføjet  Husdyr  eller  en  Slave  i  mindre 
Maalestok  — ,  bleve  disse  Gravfigurer  ikke  væsentlig  forskellige  fra  andre 
Fremstillinger  af  Mennesket  af  den  samtidige  Kunst:  allevegne,  ogsaa 
hvor  flere  Figurer  samledes  til  en  større  Komposition,  var  Hovedøjemedet 
dog  det  at  fremvise  hver  enkelt  Figur  som  Mønster  og  Ideal  af  et  Men- 
neske, saaledes  paa  Parthenons  Cellefrise.  At  udtrykke  et  rent  sjæleligt 
Forhold  og  Samkvem  mellem  Figurerne  indbyrdes,  det  var  noget,  som 
man  først  ret  kom  ind  paa  henimod  Aar  400.  Og  fra  første  Halvdel  af 
det  følgende  Aarhundrede  finde  vi  da  i  Athen  en  helt  anden  Slags  Grav- 
y  relieffer:  flere  Figurer,  der  repræsentere  den  afdøde  og  hans  nærmeste 
Familie,  fremstilles  paa  et  og  samme  Billede,  saaledes  at  enhver  af  dem 
udtrykker  et  særhgt  aandeligt  Forhold  til  noget,  som  foregaar  imellem 
dem.  Det  er  altsaa  en  Slags  dramatiske  Kompositioner  —  simplere  eller 
rigere*. 

*  For  Læsere,  som  ere  fortrolige  med  græsk  Kunst,  maa  jeg  blot  bemærke,  at  jeg 
ingenlunde  deler  den  nu  temmelig  gængse  Opfattelse  af  det  saakaldte  Leukothea-Relief  i 

Det  er  alene  disse  Familiescener,  om  hvilke  jeg  vil  tillade  mig  et 
Par  Ord. 

Gravrelieffernes  Arkæologi  i  Almindelighed  vilde  der  her  langt  fra 
blive  Plads  til  at  gennemgaa;  og  det  vilde  for  nordiske  Læsere  ogsaa 
være  ganske  overflødigt,  efter  at  vor  i  andre  Retninger  navnkundige  danske 
Filolog,  Professor  J.  L.  Heiberg  for  nylig  —  i  den  smukke  Bog  »Attiske 
Gravmæler«  —  har  fremstillet  dette  Æmne  i  populær  Form  og  dog  paa 
Grundlag  af  omfattende  og  selvstændige  Studier  af  Monumenterne  og 
med  varm  Følelse  for  deres  ejendommelige  Skønhed.  Men  det  er  netop 
til  Familiereliefferne,  at  den  særegne  Interesse  ved  Gravmælerne  knytter 
sig;  og  med  Hensyn  til  dem  turde  vel  en  noget  anden  Opfattelse  have 
Lov  til  at  komme  til  Orde  end  den,  der  er  gjort  gældende  i  Heibergs 
Bog.  Ikke  alene  fortjente  deres  store  kultur-  og  kunsthistoriske  Betyd- 
ning som  Vidnesbyrd  om  en  ny  Interesse  for  Familielivet  maaske  stær- 
kere at  fremhæves,  end  det  der  er  sket;  men  Tydningen  af  dem,  eller  i 
alt  Fald  af  en  vigtig  Række  af  dem,  kunde  vel  ogsaa  falde  noget  ander- 
ledes ud. 

Det  maa  nu  indrømmes,  at  Tydningen  har  sine  særegne  Vanskelig- 
heder; den  har  ogsaa  i  længere  Tid  været  et  Stridsspørgsmaal  indenfor 
Arkæologien.  Det  gaar  jo  med  denne  Videnskab  ligesom  med  Kirken, 
der  baade  er  ecclesia  militans  og  ecclesia  triumphans;  og  Arkæ- 
ologien er  endda  en  hel  Del  hyppigere  militans  end  triumphans.  I  dette 
Tilfælde  hænge  Vanskelighederne  ved  Tydningen  aabenbart  sammen  med 
det  kunsthistoriske  Udviklingstrin,  paa  hvilket  hele  Fænomenet  hører 
hjemme.  Man  begyndte  ved  Aar  400  at  fremstille  nye  Udtryk  for  Følelses- 
livet; men  man  stod  endnu  foreløbig  paa  Grundlaget  af  den  ældre  Kunst, 
en  Kunst,  som  i  psykologisk  Henseende  bestandig  havde  spillet  paa  en 
og  samme  Stræng  og  egentlig  kun  var  indøvet  i  at  udtrykke  en  enkelt 
rolig  og  højtidsfuld  Stemning.  Nu  da  det  gjaldt  om  en  nøjere  Speciali- 
sering af  Sindsbevægelsernes  Udtryk,  vovede  man  sig  kun  fremad  med 
ganske  smaa  Skridt,  saaledes  at  det  for  moderne  Øjne  dog  tager  sig  altfor 
ensformigt  ud.  Først  senere  i  Løbet  af  det  4.  Aarhundrede  udviklede 
Kunsten,  især  Malerkunsten  (Aristides  fra  Theben),  sig  til  det  rigere  va- 
rierede mimiske  Udtryk,  som  tillader  os  med  Lethed  og  Sikkerhed  at 
aflæse  en  dramatisk  Fremstilling.  Resultaterne  af  denne  Udvikling  kende 
vi  navnlig  fra  den  bevarede  antike  Malerkunst;  men  Gravmælerne  komme 
de  endnu  kun  for  en  ringe  Del  til  gode.  Dog  maa  dette  ikke  opfattes 
blot  som  en  Ufuldkommenhed:  naar  det  ældre  Grækenland  var  saa  til- 

Villa  Albani  —  hvis  Stil  tyder  paa  Tiden  omkring  Aar  5  00  f.  Kr.  — ,  efter  hvilken  det 
skulde  være  et  Gravmæle  over  en  (menneskelig)  Moder,  eller  over  en  menneskelig  Moders 
Barn.  Jeg  tvivler  ikke  om,  at  det  er  et  Gravmæle,  men  jeg  tror  ikke,  at  det  er  en  Fa- 
miliescene. Den  tronende  Kvinde  er  en  Gudinde:  det,  man  har  tydet  som  en  Arbejds- 
kurv,  er  tydeligt  nok  en  monumental  Støtte  under  Tronen.  Gudinden  modtager  en  af- 
døds  Sjæl,  fremstillet  som  en  diminutiv  Skikkelse,  paa  lignende  Maade  som  paa  det 
saakaldte  Harpyie-Monument  fra  Lykien,  der  i  Stilen  ligner  Relietfet  i  Villa  Albani. 

bageholdent  med  Hensyn  til  det  mimiske  Udiryk,  saa  beroede  det  paa, 
at  det  af  Overbevisning  foretrak  Sjælens  fornuftige  og  rolige  Sinds- 
stemning, der  altid  er  sig  selv  lig,  for  dens  lidenskabelige  og 
afvexlende  Del  (Ord  af  Platon:  »Staten«  X).  Det  er  især  Aasynets 
Mine,  som  forekommer  os  ensformig  i  Sammenligning  med  den  moderne 
Kunsts  spidse  og  mangfoldige  Mimik.  Ansigtets  Flade  fremtræder  endnu 
glat,  uden  Lidenskabens  Folder  og  skarpe  Skygger:  man  iagttager  for  det 
meste  kun  en  let  Afvexling  mellem  det  livfuldere  tindrende  Blik  og  den 
mere  vemodig  tilslørede  Mine.  Forøvrigt  er  Sjælsbevægelsen  paa  antik 
og  sydlandsk  Vis  langt  mere  udtrykt  i  Holdningen  og  Bevægelsen  af 
Legemet  som  Helhed  og  i  Lemmernes  Gestus  end  i  Minen. 

Det  er  en  overvejende  idealistisk  Kunst,  vi  her  møde:  den  afdøde 
og  hans  Slægt  portrætteres  ikke  som  virkelige  Individer,  men  gengives  i 
den  Skikkelse,  hvori  man  tænkte  sig  det  fuldkomne  Samfundsideal.  Ifølge 
de  idealistiske  Traditioner  lader  man  Figurer,  der  repræsentere  alskens 
jævnt  Godtfolk  fra  Athen  —  »Per  og  Povl«,  som  man  siger  —  og  hvis 
borgerlige  Egennavne  ere  indhuggede  paa  Belieffets  Ramme,  fremtræde 
under  ganske  ligesaa  ideale  Former  og  Typer  som  Olympens  Guder,  der 
jo  ogsaa  gengives  i  Skikkelse  af  det  græske  Samfundsideal.  Ogsaa  heraf 
følger  Ensformighed  —  og  dermed  Utydelighed.  Navnlig  har  man  her 
som  allevegne,  hvor  den  idealistiske  Opfattelse  er  fremherskende,  en  af- 
gjort Forkærlighed  for  ungdommelige  Former  og  Skikkelser.  Heraf 
ny  Utydelighed,  især  med  Hensyn  til  det  kvindelige  Køn:  Beskueren 
har  ondt  ved  at  skelne  mellem  Kvinder  af  forskellige  Alderstrin,  f.  Ex. 
mellem  Moder  og  Datter,  i  alt  Fald  efter  Figurernes  legemlige  Karakte- 
ristik. Mellem  Mændene  betegner  Skægget  tydeligere  Aldersforskellen; 
dog  indlader  Kunsten  sig  kun  sjældnere  paa  at  skildre  den  egentlige 
Oldingealder. 

Men  alle  disse  Egenskaber,  som  gøre  Gravreliefferne  mindre  tydelige, 
ere  netop  de  samme,  hvorpaa  deres  ejendommelige  Skønhed  beror.  Hvilken 
Stolthed  i  denne  idealistiske  Tænkemaade,  dette  stærke  Krav  til  hver 
enkelt  om  aldrig  at  give  fortabt,  aldrig  at  gleaime  den  ethiske  og  selv- 
bevidste Holdning,  der  sømmer  sig  for  den  frie  Hellener!  Disse  Relief- 
kompositioner handle  vel  paa  en  Maade  om  Døden,  som  det  jo  ogsaa  er 
at  vente  paa  et  Gravmæle;  men  den  eneste  Side  af  Dødens  Væsen,  der 
her  gøres  gældende,  er  dens  Magt  til  at  vække  og  forstærke  Kærligheden 
fra  de  efterlevendes  Side.  Deraf  kommer,  at  Gravreliefferne  frembyde 
»  Træk  af  en  Inderlighed  i  Følelsen,  et  »Gemyt«,  som  ellers  just  ikke  anses 
for  et  Særkende  for  den  antike  Kunst.  Dødens  Bitterhed  derimod,  dens 
Lidelse,  Uhygge,  Rædsel  medtages  aldeles  ikke  i  Skildringen,  eller  i  alt 
Fald  først  hist  og  her  i  de  allerseneste  Kunstværker  af  den  hele  Række 
(henimod  Aar  300  f.  Kr.).  Ellers  ingen  Spor  af  Sygdom,  ingen  Liglugt. 
Og  i  Sindsbevægelsen  ingen  Skrig  eller  Larm,  ingen  stærke,  excentriske 
Fagter:    Udtryksmaaden  er  dæmpet  og  stille,  ja  saa  stille,  at  det  kan 

være  vanskeligt  at  høre  den  grant.  De  stærkeste  Udtryk  af  Sorg  fore- 
komme netop  ikke  blandt  de  frie  Hellener,  Familiens  egne  Medlemmer, 
men  blandt  de  stakkels  smaa  Slaver,  der  sørge  over  deres  ædle  Herrer. 
Saaledes  gør  det  hele  Indtryk  af  en  dulmende  og  svalende  Formanings- 
tale i  Lighed  med  den  gamle  kristelige  Gravhymne:  Nunc  moesta 
quiesce  querela.  Jammer  og  Lidelse  skulde  holde  sig  indenfor  Privat- 
husets fire  Vægge:  Kunsten  handler  her  vel  om  Privatlivet;  men  den 
taler  til  Offentligheden,  idet  Gravmælet  har  sin  Plads  ved  Alfarvej. 

Der  er  maaske  dem,  som  alligevel  ikke  ret  ville  indrømme,  at  der 
er  Alvor  i  dette.  Ja  unægtelig:  her  er  ikke  den  Slags  barske  Alvor,  som 
ikke  taaler  Slør,  Maske,  Illusion  —  ikke  den  Alvor,  som  vi  Nordboer 
kunne  være  fristede  til  at  benævne  den  norske  —  jeg  sigter  til  den  Til- 
bøjelighed, der  kan  skønnes  i  den  nyere  norske  Poesi  og  Kunst,  til  at 
rive  op  i  Sorgen  og  ikke  skaane  os  for  noget  af  dens  Grumhed.  Alvoren 
her  er  den  græske,  den  eufemistiske,  som  vel  skal  vogte  sig  for  at  vække 
det  vilde  Dyr  Sorgen,  naar  den  engang  er  dysset  ind,  og  som  gaar  paa 
Tæerne  udenom  den  —  netop  derved  vise  Grækerne,  at  de  vide,  hvor 
farlig  en  Magt  den  er.  Og  med  den  Grækerne  indgroede  Tilbøjelighed 
til  Eufemisme  maa  vi  overhovedet  regne,  hvis  vi  ikke  ville  udsætte  os 
for  at  drage  ganske  falske  Slutninger  af  disse  Kunstværker.  Efter  Grav- 
mælernes Vidnesbyrd  maatte  man  jo  tro,  at  Kvindens  Betydning  i  Fa- 
milien, navnlig  som  Husmoder,  havde  været  ganske  uforlignelig  i  det  4. 
Aarhundredes  Grækenland.  Hvilken  Værdighed  og  Fornemhed  i  hendes 
Skikkelse  —  det  ser  jo  ud  som  Penelope  og  Alkestis  allevegne!  Og  hvilken 
Kærlighed  og  Ærbødighed  vises  der  hende  ikke  fra  Mands  og  Børns  Side ! 
Her  er  mindst  Ligestilling  mellem  Kønnene  i  Ægteskabet,  eller  vel  endog 
et  Fortrin  paa  Hustruens  Side.  Men  jeg  tilstaar,  at  det  forekommer  mig 
altfor  fuldkomment  i  denne  Henseende,  til  at  man  kan  lægge  Vægt 
derpaa  som  Vidnesbyrd  om  de  virkelige  Tilstande  —  hvilket  dog  frem- 
ragende Forskere  som  A.  Michaelis  og  Heiberg  have  gjort.  Jeg  tør  i 
denne  Fremstilling  af  Ægteskabet  og  Familielivet  ikke  se  mere  end  noget 
rent  æsthetisk,  en  Genklang  fra  det  heroiske  Grækenland,  som  man  kendte 
gennem  Homer  og  Tragikerne.  Gravmælerne  hørte  aabenbart  ligesom 
den  heroiske  og  tragiske  Digtning  til  den  af  Aristoteles  omtalte  Art  af 
Kunstværker,  hvis  Særkende  var,  at  den  fremstillede  Menneskene 
bedre,  end  de  ere.  Og  har  dette  forresten  ikke  gældt  til  enhver  Tid 
om  Gravmæler  —  ligesom  om  Ligprækener? 

*  * 
* 

Yderligere  Vanskeligheder  for  Fortolkningen  hidrøre  derfra,  at  Mate- 
rialet ikke  fra  først  af  har  været  til  Stede  paa  en  Gang,  men  er  fundet 
lidt  efter  lidt  i  Løbet  af  en  lang  Tid.  Dette  gælder  jo  forøvrigt  ikke 
alene  om  Gravmælerne,  men  om  det  arkæologiske  Materiale  paa  næsten 

alle  Omraader;  og  det  medfører,  at  Videnskaben  kommer  til  at  slæbe 
paa  en  Hale  af  forældede  Theorier.  Man  begynder  med  at  tage  et  Over- 
blik over  de  Monumenter  af  en  og  samme  Art,  som  allerede  ere  til  Stede 

—  man  kan  jo  ikke  forud  vide,  om  der  vil  følge  mere  af  samme  Slags 
efter,  og  derfor  danner  man  sig  strax  en  Theori  om  det,  som  foreløbig 
er  fundet.  Imidlertid  har  man  Held  med  sig  en  anden  Gang  og  finder 
mere;  og  det  nyfundne  synes  at  vise,  at  man  dog  maa  forskyde  eller 
ændre  den  forrige  Theori  noget  for  at  bringe  den  i  Overensstemmelse  med 
Kendsgerningerne.  Og  saaledes  bliver  det  ved:  nye  Fund  og  nye  For- 
skydninger. Der  kommer  et  Punkt,  da  man  kan  føle  en  stærk  Trang 
til  at  slaa  en  Streg  over  alle  tidligere  Fortolkninger  og  begynde  forfra; 
men  det  er  ikke  saa  let,  som  man  maaske  tror:  Erfaring  viser,  at  Theo- 
rier kunne  høre  til  de  mest  sejlivede  Væsener,  som  findes  in  rerum  na- 
tura. Enhver  Forsker  begynder  med  at  være  Discipel  og  med  at  ind- 
drikke sine  Forgængeres  Meninger;  han  kan  senere  selv  komme  til  anden 
Erkendelse;  men  vil  han  hævde  sin  Plads  i  Videnskabens  gode  sluttede 
Selskab  —  og  er  han  ikke  indskrevet  i  det,  kan  han  lige  saa  gerne  tie 
helt  stille  — ,  saa  maa  han  finde  sig  i  at  gaa  ind  paa  mangehaande  Kom- 
promiser. Denne  Udvikling  af  den  lærde  Selskabeligheds  Dyder  er  maaske 
et  Kendetegn  paa  Civilisationens  Fremskridt,  men  fører  ikke  altid  den 
lige  Vej  til  Sandheds  Erkendelse. 

Hvad  Gravmælerne  angaar,  er  det  Tidspunkt  dog  ikke  fjernt,  da  hele 
det  hidtil  forefundne  Materiale  (der  alene  fra  Attika  naar  op  til  omtrent 
2000  Stykker,  spredte  omkring  i  alle  Europas  Samlinger)  vil  kunne  over- 
skues samlet  i  fortrinlige  Afbildninger,  og  da  Videnskaben  saaledes  kan 

—  begynde  forfra,  men  med  Haab  om  sikre  Resultater.  Fra  1890  at 
regne  udkommer  nemlig  det  store  Folio- Værk  Die  attisehen  Grabre- 
liefs under  Ledelse  af  den  lærde  og  strængt  methodiske  Arkæolog  Alex- 
ander CoNZE,  Generalsekretær  for  det  kejserl.  tyske  arkæologiske  Institut, 
og  under  Medvirkning  af  andre  højt  fortjente  Arkæologer,  navnlig  Pro- 
fessor Ad.  Michaelis  i  Strassburg.  Det  er  oprindehg  Videnskabernes 
Akademi  i  Wien,  senere  det  tyske  Rigsinstitut,  som  har  givet  Midler  til 
dette  store  og  kostbare  Foretagende  (sign.  Michaelis's  Meddelelse  i  Zeit- 
schrift  flir  bildende  Kunst  1893).  Hovedsagen  ved  denne  store  Ud- 
gave er  Afbildningerne,  der  aldeles  staa  paa  Højde  med  vor  Tids 
Fordringer;  Texten  gaar  kun  ud  paa  at  lægge  Materialet  til  Rette  saa 
fuldstændig  og  nøjagtig  som  muligt,  men  afholder  sig  strængt  fra  at  tage 
Parti  mellem  de  forskellige  Theorier  og  Opfattelser. 

Naar  nu  vi  andre  paa  dette  Stade  af  Forskningens  Udvikling  tillade 
os  at  fremsætte  Meninger  om  den  rette  Opfattelse  af  Helheden  eller  større 
Partier  af  Materialet,  saa  maa  vi  vide,  at  det  kun  kan  blive  foreløbige 
Henstillinger,  der,  hvis  de  ikke  aherede  forinden  ere  gaaede  alt  Kødets 
Gang,  først  kunne  stedes  til  Doms  efter  Fuldendelsen  af  den  Conze'ske 
Udgave. 

J.  Lange  .  Udvalgte  Skrifter.    II.  26 

Paa  Gravmælernes  Familiebilleder  forekommer  meget  hyppig  et  Træk, 
som  aabenbart  er  af  største  Vigtighed  for  den  rette  Tydning,  men  som 
i  Tidens  Løb  er  blevet  tolket  ganske  forskellig.  Det  er  H  aandtry  kket. 
Mand  og  Hustru  give  hinanden  Haanden,  ligeledes  gamle  Venner  eller 
Forældre  og  voxne  Børn  —  thi  Haandtrykket  synes  i  antik  Kunst  alene 
at  høre  hjemme  blandt  voxne.  Antiken  fremstiller  ikke  Børn,  som 
kunstig  ere  dresserede  til  at  eftergøre  de  voxnes  Manerer,  hvilket  jo  nu- 
omstunder  regnes  for  Velopdragenhed  for  et  Barn.  Der  er  ved  Haand- 
tr^^kket  noget  bevidst,  som  alene  passer  for  Personer,  der  kunne  inde- 
staa  for  sig  selv,  ikke  for  Børn. 

I  tidligere  Tider  var  det  ganske  almindeligt  at  opfatte  Haandtrykket, 
hvor  det  forekommer  paa  græske  Gravreheffer,  som  Tegn  paa,  at  de  to 
Personer,  der  trykkede  hinandens  Hænder,  tog  Afsked  med  hinanden 
—  for  dette  Liv,  idet  altsaa  den  ene  af  dem  (den,  for  hvem  Gravmælet 
var  sat)  forlod  det.  Efter  denne  Opfattelse  vilde  Relieffet  være  at  forstaa 
som  et  metaforisk  Billede  af  den  begravedes  Død,  idet  en  frivillig  Bort- 
gang, en  spontan  Handling  af  et  sundt  og  stærkt  Menneske  her  blev  sat 
i  Stedet  for  det,  som  Døden  i  Virkeligheden  er:  det  alleryderste  Maal  af 
Lidelse  og  Afmagt.  Denne  Tydning  har  havt  Indflydelse  baade  paa  Viden- 
skaben og  paa  Kunsten  i  det  sidst  forløbne  Hundredaar.  Den  ligger  til 
Grund  f.  Ex.  for  enkelte  Værker  af  Thorvaldsen :  ikke  alene  har  han  i 
et  Gravrelief  fremstillet  Haandtrykket  som  en  Afsked  —  dog  med  et 
tydeligere,  mere  understreget  Udtryk  af  Sorg  hos  de  to  afskedtagende, 
end  man  finder  det  i  græske  Reliefter — ;  men  han  har  ogsaa  i  sit  store 
Gravmonument  over  Hertug  Eugen  af  Leuchtenberg  (i  Michaelskirken  i 
Miinchen)  fremstillet  Døden  aldeles  som  en  frivillig  Bortgang  fra  Livet: 
Hertugen,  i  Skikkelse  af  en  antik  Helt,  rækker  sin  Laurbærkrans  til  Klio, 
før  han  vender  sig  om  og  begiver  sig  ind  ad  Gravens  aabne  Dør. 

At  et  Menneske  kunde  gaa  frivillig  i  Døden,  ofrende  sit  Liv  for  et 
andet  Menneske,  derpaa  havde  Grækernes  Sagnhistorie  et  lysende  Ex- 
empel  i  Alkestis,  der  hengav  Livet  for  sin  Husbond  Admetos.  Men  dette 
var  jo  og  blev  betragtet  som  en  heroisk  Undtagelse.  At  Grækerne  for- 
resten —  saa  store  Idealister  og  Eufemister  de  end  vare  —  skulde  have 
set  Døden  i  Almindelighed  i  Lyset  af  en  spontan  Handling  af  et  Men- 
neske, der  ikke  fejlede  nogen  Verdens  Ting,  vilde  dog  for  en  nøjere  Over- 
vejelse være  saa  forbavsende,  at  det  for  at  antages  nok  kunde  trænge  til 
en  Smule  Bevis.  Naar  Fantasien  befinder  sig  foran  et  terra  incognita, 
som  f.  Ex.  Tilstanden  efter  Døden,  saa  har  den  frit  Spil,  saa  meget 
som  den  behager;  men  Døden  selv  har  jo  et  virkeligt  Fysiognomi,  der 
kendes  fra  Erfaringen  —  kan  det  skydes  til  Side  og  erstattes  med  et  rent 
modsat?  Jeg  tør  vel  ikke  rent  benægte  Muligheden  deraf,  fordi  jeg  har 
et  stærkt  Indtryk  af  Grækernes  idealistiske  Tænkemaade;  men  her  vilde 
denne  gaa  saa  vidt,  at  man  dog  maa  have  Lov  til  at  føle  sig  noget  usikker 
og  maa  protestere  imod,  at  et  saadant  quiproquo  tages  som  noget  ganske 

simpelt  og  selvfølgeligt.  Grækerne  anerkendte  dog  ellers  det  naturlige  i, 
at  Mennesket  nødig  vilde  dø:  endog  de  berømte  Heltes  bortflygtende 
Sjæle  jamre  over  »at  skilles  fra  Ungdom  og  Kækhed«.  Men  paa  Grav- 
reliefferne viser  netop  den  Figur,  der  fremstiller  den  døde,  og  som  altsaa 
skulde  være  fremstillet  i  sin  Bortgang  til  Dødsriget,  intet  Tegn  til  Sorg 
(hvilket  Heiberg  ogsaa  anerkender). 

Fra  anden  Side  har  man  gjort  gældende,  at  Haandtrykket  hos  Græ- 
kerne overhovedet  ikke  skulde  have  været  noget  Afskedstegn,  men  kun 
et  Tegn  paa  Velkomst  eller  i  større  Almindelighed  et  Udtryk  for  ind- 
byrdes Kærlighed  og  Fortrolighed.  At  Haandtrykket  dog  virkelig  ogsaa 
kan  betyde  Afsked,  er  i  den  nyeste  Tid  paavist  efter  litterære  Vidnesbyrd 
dels  af  Carl  Sittl  (Die  Gebården  der  Griechen  und  Romer  1890,  S.  26), 
dels  —  eftertrykkeligere  og  mere  overbevisende  —  af  Heiberg.  Den 
danske  Forfatter  gaar  overhovedet  ud  paa  helt  at  genoplive  og  forsvare 
den  gamle  Afskedstheori.  Han  paastaar  endog,  at  naar  det  paa  den 
Tid,  da  disse  Gravmæler  udførtes,  var  Sædvane,  at  de  nærmeste  rakte 
hinanden  Haanden  til  Farvel,  »kunde  ingen  Athenienser  forstaa  en  saadan 
Scene  paa  en  Grav  anderledes  end  som  den  sidste  Afsked«.  Men  denne 
Paastand  er  aabenbart  mere  despotisk  end  logisk.  Thi  naar  det  er  en 
given  Ting,  at  Haandtrykket  i  det  virkelige  Liv  ogsaa  betød  Velkommen 
og  overhovedet  havde  en  mere  omfattende  Betydning  (omtrent  svarende 
til  Imperativen  »Chaire«,  der  lige  meget  betyder  Goddag  og  Farvel,  og  som 
ogsaa  undertiden  findes  indskrevet  paa  Gravmæler),  saa  komme  vi  ad 
denne  Vej  ikke  længer  end  til  en  Mulighed  for,  at  Meningen  her  er  et 
Farvel. 

En  Gestus  som  Haandtrykket  nærmer  sig  vel  til  at  være  noget  lig- 
nende som  et  Ord  i  Sproget,  en  Glose,  og  man  forstaar  let,  at  Filologer 
ere  lidt  tilbøjelige  til  at  behandle  den,  som  om  den  var  det.  Men  der 
er  og  bliver  dog  altid  en  væsentlig  Forskel  mellem  Billedkunstens  og 
Sprogets  Udtryksmidler:  Kunstens  Udtryk  kunne  ikke  defineres  saa 
skarpt  som  Sprogets.  Det  vil  ikke  være  rigtigt  at  forudsætte,  at  en  og 
samme  Mening  altid  hgger  til  Grund  for  Fremstillingen:  der  er  jo  intet 
i  Vejen  for  at  tænke  sig,  at  Haandtrykket  paa  ét  Relief  har  en  noget 
anden  Betydning  end  paa  et  andet.  Heller  ikke  er  der  Grund  til  at  drage 
en  skarp  Grænse  mellem  de  Relieffer,  paa  hvilke  Haandtrykket  forekommer, 
og  de  øvrige.  Kunst  maa  forstaas  som  Kunst  og  henvender  sig  allevegne 
mere  til  Følelsen  end  til  Tanken.  Det  gælder  om  uhildet  af  alle  forud- 
»  fattede  Meninger  at  forstaa  Kunstens  ejendommelige  Sprog  for  ret  at  kunne 
aflæse  den  Mening,  som  de  gamle  Kunstnere  i  hvert  enkelt  Tilfælde  have 
villet  udtrykke. 

*  * 
* 

For  at  faa  fast  Bund  under  Fødderne  vil  jeg  først  fremdrage  et  Ex- 
empel,  hvis  Tydning  ikke  i  det  væsenthge  turde  være  Tvivl  underkastet. 

26* 

det  saakaldte  Gravmæle  fra  Ilissos  (Fig.  134).  Tydeligheden  staar 
her  i  Forhindelse  med,  at  det  kunstneriske  Arbejde  paa  Relieffet  er  for- 
trinligt.   Jeg  mener  vel  ikke  med  Heiberg,  at  det  er  en  Gentagelse  af  et 


Fig.  134.    Gravmæle  fra  Ilissos. 


berømt  Kunstværk:  jeg  ser  ingen  Grund  til  overhovedet  at  anse  det  for 
en  Gentagelse:  det  er  snarere,  hvad  man  kalder  et  »Atelier-Arbejde«  paa 
første  Haand  fra  en  udmærket  Kunstners  Værksted;  Mesteren  for  dette 
Værksted  kan  vel  med  nogen  Rimelighed  antages  at  have  været  Skopas. 
Fremdeles  beror  Tydeligheden  paa,  at  Relieffet  hører  til  de  senere  frem- 

ragende  Arbejder  af  den  hele  Monumentklasse;  det  hidrører  fra  en  Tid, 
da  man  allerede  havde  opnaaet  fuldt  Herredømme  over  Gengivelsen  af 
det  mimiske  Udtryk:  hvor  veltalende  er  ikke  Faderens  Udtryk  for  Sorg! 
Relieffet  hører  ogsaa  til  de  største  :  Figurernes  Maalestok  nærmer  sig 
den  naturlige. 

Hovedpersonerne  ere  en  Fader  og  hans  Søn;  og  dertil  kommer  som 
Tilbehør  til  Sønnen  hans  lille  Slave  og  hans  Jagthund. 

Det  er  naturligvis  Sønnen,  der  her  er  den  afdøde.  Han  er  frem- 
stillet, som  Heiberg  udtrykker  det,  »paa  Øvelsespladsen  eller  hvilende  ud 
efter  Legemsøvelser«.  Ligeoverfor  ham  ses  den  gamle  Fader,  som  stirrer 
ufravendt  paa  ham.  Der  er  mellem  de  to  Skikkelser  omtrent  kun  en 
Alens  Afstand ;  men  paa  Faderens  Bhk  og  Udtryk  føler  man,  at  der  alli- 
gevel er  en  Verdens  Afstand:  der  ligger  imellem  dem  en  for  det  ydre 
Øje  usynlig,  men  for  den,  som  forstaar  Meningen,  meget  væsentlig  og 
afgørende  Grænse,  nemlig  den,  der  skiller  mellem  det  virkelige  Liv,  hvori 
den  gamle  er  bleven  tilbage,  og  Erindringens  Verden,  som  den  unge  nu 
tilhører.  Vi  betragte  Sønnen  kun  gennem  Faderens  Øjne,  disse  gamle, 
sorgfulde,  forgrædte  Øjne,  der  ikke  kunne  lade  være  med  at  se  og  se, 
og  atter  ligesom  med  umættelig  Erindringstrang  at  se  tilbage  mod,  hvad 
han  har  tabt;  og  med  Faderen  se  vi  Sønnen  i  næsten  heroiseret  Skik- 
kelse som  en  ung  Herakles  eller  Meleagros  i  Kraft  og  Skønhed.  Heiberg 
siger  træffende:  »det  er  ikke  muligt  at  angive  nogen  virkelig  Situation, 
hvori  de  to  have  staaet  saaledes  til  hinanden.  Det  er  som  en  Afglans  af 
Faderens  Stemning,  naar  han  nu  tænker  tilbage  paa  den  sidste  Gang, 

han  saa  Sønnen  i  hans  Ungdomskraft  ja,  saa  skøn  og  saa  kraftig 

var  han,  og  ham  skal  jeg  aldrig  se  mere!« 

Altsaa  et  Erindringsbillede,  der  fremstiller  sig  for  Fantasien  ligesaa 
livagtigt  som  en  Virkelighed,  i  hvis  Skue  den  efterlevende  staar  fortabt. 

Nu  vel,  hvad  var  Figurerne  paa  Gravmælerne  lige  fra  ældre  Dage  — 
hine  bekendte  Figurer  af  Aristion,  Lyseas,  Philis  o.  s.  v.  —  andet  end 
Erindringsbilleder  af  den  afdøde?  Et  Menneske  dør,  de  efterlevende 
sætte  ud  af  deres  Erindring  og  til  varig  Erindring  om  ham  et  Billede  af 
ham  paa  hans  Grav.  Forskellen  mellem  den  tidhgere  og  den  senere  Skik 
bestaar  paa  dette  Punkt  kun  deri,  at  de,  som  sætte  Gravmælet,  i  gamle 
Dage  lod  sig  nøje  med  Objektet  for  deres  Erindring,  det  vil  sige:  den 
enkelte  Figur  af  den  afdøde,  hvorimod  man  senere,  i  det  4.  Aarhundrede, 
tog  sig  selv  —  Subjektet,  den  erindrende,  —  med.  Det  er  en  Ytring  af 
»  den  mere  vakte  Selvbevidsthed,  og  det  tjener  tillige  til  at  aflægge  et  Vid- 
nesbyrd om,  hvor  højt  den  hedenfarne  var  elsket,  og  hvor  dybt  han  var 
savnet.  Man  vilde  have  Billedet  med  af  den  subjektive  Stemning  af 
kærlig  Sorg,  der  omgav  Skikkelsen  af  den  afdøde.  I  det  Tilfælde,  vi 
her  tale  om,  kunde  man  dele  Gravreheffet  ved  en  lodret  Linie  mellem 
Sønnens  og  Faderens  Figur:  man  kunde  tænke  sig  Faderens  helt  borte, 
og  man  vilde  kun  have  Sønnens  tilbage  som  en  Gravmælefigur  efter  den 

ældre  Tids  Skik  —  om  end  naturligvis  med  Præg  af  den  senere  Tids 
Stil  og  Kunst. 

Det  er  saa  karakteristisk  for  dette  Motiv,  at  den  afdødes  Skikkelse 
er  fremstillet  blot  som  Genstand  for  Betragtningen  —  selv  ser  den  ud  i 
Luften  og  skal  ikke  vide  noget  om,  at  den  bliver  set  — ,  hvorimod  den 
efterlevende  er  fuldt  optaget  af  Betragtning.  Og  ikke  alene  i  dette  Motiv 
(der  i  andre  Gravmæler  findes  varieret),  men  ogsaa  i  Almindelighed  i 
Familiescenerne  er  det  den  afdødes  Skikkelse,  som  mest  er  Genstand  for 
Betragtning.  Undertiden  ser  den  ogsaa  paa  en  af  de  andre;  og  hvor  der 
kun  er  to  Figurer,  kan  deraf  komme  Utydelighed.  Men  hvor  der  er  flere, 
er  det  den  afdøde,  som  drager  de  flestes  Blikke  til  sig,  og  deri  har  man 
et  temmeligt  sikkert  Fingerpeg  i  Retning  af  den  rigtige  Forstaaelse.  Dette 
har  ogsaa  Heiberg  med  Rette  fremhævet. 

Som  Modstykke  til  det  ovennævnte  Exempel,  hvor  det  er  en  ung 
Søn,  der  er  død,  fremdrager  jeg  et  andet,  hvor  det  er  en  Datter,  en  halv- 
voxen  Pige  (Fig.  135).  Relieffet  er  overordentlig  livfuldt  og  elskværdig 
komponeret,  men  langtfra  saa  godt  udført  som  det  først  omtalte. 

Pigebarnet  staar  midt  imellem  sine  voxne  Frænder;  hun  holder  i 
Haanden  den  levende  Fugl,  det  sædvanlige  Legetøj,  der  her  er  medtaget 
som  et  Tegn  paa,  at  hun  endnu  ikke  har  traadt  sine  Børnesko,  som  man 
siger.  Hun  ser  op  imod  sin  Moder,  der  staar  ligeoverfor  hende  og  kærlig 
og  bevæget  betragter  hende,  idet  hun  med  den  ene  Haand  berører  hendes 
Hage,  med  den  anden  tager  om  hendes  Arm.  Bagved  staar  en  anden 
voxen  kvindelig  Slægtning,  som  med  et  Blik,  der  tindrer  af  Kærlighed, 
ser  ned  paa  Pigen,  og  en  Mand,  formodentlig  Faderen,  der  paa  Grund  af 
den  sammentrængte  Komposition  er  kommet  til  at  staa  saaledes  for  Pigen, 
at  han  ikke  kan  se  hendes  Ansigt.  Men  endnu  er  der  en  Figur  paa  Bil- 
ledet, som  maaske  fremfor  nogen  af  de  andre  aflægger  et  tydeligt  Vidnes- 
byrd om,  hvorledes  det  hele  skal  forstaas,  nemlig  Hunden,  som  glad 
og  ivrig  springer  op  ad  den  lille  Pige  til  Velkomst  . 

Ja  til  Velkomst,  siger  jeg,  og  ikke  til  Afsked.  Dette  er  sole- 
klart; og  Heiberg  er  virkelig  hildet  altfor  meget  i  sin  Afskedsdoktrin, 
naar  han  siger,  at  »Hunden  springer  op  ad  hende  for  at  tage  Afsked«. 
Det  gør  en  Hund  vel  overhovedet  ikke;  denne  gør  det  da  i  hvert  Fald 
ikke.  Men  dermed  stemmer  jo  ogsaa  de  menneskelige  Figurers  Udtryk : 
de  modtage  et  Besøg  af  den  kære  afdøde.  Deraf  kommer  Ve- 
mod; thi  de  ved  jo,  at  hun  tilhører  en  anden  Verden  og  snart  maa 
vende  tilbage  til  den;  men  deraf  kommer  ogsaa  en  forhøjet  Glæde, 
en  inderlig  Nydelse  ved  Gensynet,  som  er  saa  smukt  udtrykt  i  den  bag- 
ved staaende  unge  Kvinde. 

Motivets  Udgangspunkt  er  atter  her  —  ligesom  i  Gravmælet  fra 
IHssos  —  Erindringsbilledet.  Tanken  er  blot  gaaet  et  lille  Skridt  videre 
end  hist:  den  fastholder  ikke  længer  Grænsen,  Afstanden  mellem  den 
døde,  som  erindres,  og  de  efterlevende.    Afstanden  svinder  bort  i  Kraft 

af  det  saa  naturlige,  saa  brændende  Ønske  ikke  alene  om  Gensyn,  men 
om  kærligt  Samvær,  om  ogsaa  kun  for  et  Øjeblik.  Vilde  man  over- 
sætte Tanken  i  et  modernt  og  populært  Sprog,  saa  kunde  den  omtrent 

Fig.  135.    Attisk  Gravrelief. 


udtrykkes  saaledes:  »Tænk,  om  vor  lille  Eukoline  atter  stod 
midt  iblandt  os!«  Og  naar  saa  Blikket  faldt  paa  den  trofaste  Hus- 
fælle, Hunden,  det  afdøde  Barns  gode  Legekammerat,  saa  har  man  føjet 

til:  »Ja,  og  tænk,  hvilken  Støj  af  Henrykkelse  Vaps  (eller  Snap,  eller 
hvad  en  saadan  lille  Hund  nu  hedder)  vilde  gøre,  hvis  det  skete!«  Men 
jeg  maa  bestemt  protestere  imod,  at  man  anvender  Ordet  »Spøgeri«  om 


Fig.  136.    Attisk  Gravrelief. 

saadanne  uskyldige  og  for  en  sørgende  Fantasi  ganske  naturlige  Fore- 
stillinger; ikke  engang  Ordet  »Visioner«  træffer  Sagen  rigtig ^\    At  Græ- 

*  Jeg  sigter  til  Heibergs  Bog  S.  52,  der,  som  jeg  formoder,  atter  sigter  til  den  Op- 
fattelse, jeg  her  udvikler,  og  som  jeg  meddelte  min  ærede  Ven  Forfatteren,  medens  han 

kerne  forresten  vare  ganske  fortrolige  med  Tanken  om  Gengangere,  kan 
jo  ses  af  betydningsfulde  og  almen  bekendte  Steder  hos  deres  største 
Forfattere;  men  paa  Gravreliefferne  har  det  sikkert  ikke  været  Meningen 
at  udtrykke  en  Forestilling  om  noget  overnaturligt  —  hvilket  jo  altid 
medfører  en  Stemning  af  Uhygge  eller  Rædsel  —  eller  at  skildre  sygelige, 
subjektive  Hallucinationer  hos  de  efterlevende.  Det  hele  er  kun  en  ve- 
modig Fantasi,  en  digterisk  Drøm,  hvortil  den  afdødes  nærmeste  hen- 
give sig  til  Lindring  i  deres  Sorg  —  maa  det  ikke  være  tilladt? 

Jeg,  som  skriver  dette,  har  ikke  fjerneste  Tilbøjelighed  til  at  tro  paa 
Spøgeri  og  lider  ikke  af  Hallucinationer;  men  i  Sorgens  og  Savnets  Øje- 
blik kunde  jeg  dog  maaske  gribe  mig  i  at  ønske  og  at  sige:  om  han 
eller  hun  stod  for  mig  igen,  som  da  de  levede! 

Et  nyt  Exempel,  et  Exempel  paa  de  hyppige  Fremstillinger  af 
Ægtefolk  og  tillige  paa  Haandtrykket  (Fig.  136).  At  det  er  den  siddende 
Kvindeskikkelse,  som  her  repræsenterer  den  afdøde,  kunde  ikke  være 
tvivlsomt  for  nogen,  som  er  fortrolig  med  denne  Klasse  af  Monumenter, 
selv  om  det  ikke  var  ligefrem  dokumenteret  ved  Gravindskriften  foroven, 
som  alene  lyder  paa  Kvindenavnet  Korallion,  Agathons  Hustru. 
Manden  staar  foran  hende  og  rækker  hende  Haanden,  som  hun  griber, 
og  tillige  tager  hun  venlig  med  den  anden  Haand  under  hans  Arm. 
Bagved  en  ældre  Mand  af  Familien  og  en  Slavinde(?).  Heiberg  opfatter 
Billedet  væsentlig  som  jeg;  kun  lader  han  det  ikke  være  nogen  Undta- 
gelse fra  Afskedstheorien.  Men  hvis  Haandtrykket  her  skulde  været  tænkt 
som  et  Farvel,  saa  maatte  enhver  faa  det  Indtryk,  at  det  var  Manden, 
som  var  den  bortgaaende;  thi  da  den  staaende  Stilling  kan  gaa  umiddel- 
bart over  i  Gang,  hvorimod  den  siddende  kræver  et  Mellemled,  nemlig 
at  Personen  rejser  sig  —  hvoraf  her  ikke  er  mindste  Antydning — ,  maa 
Beskueren  snarere  opfatte  den  staaende  som  den,  der  vil  gaa  sin  Vej,  og 
den  siddende  som  den,  der  vil  blive*.  Men  naar  det  ingen  Afsked  er, 
hvad  er  det  da?  Uden  Tvivl  atter  et  Erindringsbillede,  en  Drøm  om  et 
Øjebhks  Gensyn:  »tænk,  om  Moder  igen  sad  i  sit  Sofahjørne  —  hvor 
kærlig  vilde  vi  ikke  genhilse  hinanden!«  Idet  Tanken  her  altsaa  gaar 
ud  paa,  at  Døden  et  Øjeblik  har  givet  sit  Bytte  igen,  og  at  man  atter  er 
sammen  som  i  gamle  Dage,  kommer  Forestillingen  til  at  ligge  ganske 
nær  ved  det  simple  Livsbillede  fra  Familiehjemmet,  uden  nogen  Hentyd- 

udarbejdede  sin  Bog  —  dog  unægtelig  i  en  saa  skizzeret  og  ufuldkommen  Form,  at  jeg 
ingen  Bebrejdelser  kan  gøre  ham,  om  han  noget  har  misforstaaet  den. 

*  Der  gives  et  Gravrelief,  som  fremstiller  en  Mand  og  en  Kvinde,  begge  siddende, 
men  rækkende  hinanden  Haanden.  Dette  er  —  ikke  med  Urette,  som  det  fore- 
kommer mig  —  benyttet  som  Argument  imod  Afskedstheorien.  Heiberg  svarer  dertil,  at 
»det  jo  da  endelig  er  muligt,  at  den  ene  kan  rejse  sig  og  gaa.«  Ganske  vist  er 
dette  muligt;  der  er  overhovedet  en  Uendelighed  af  Muligheder.  Men  vi  tale  her  ikke 
om  det  virkelige  Liv,  men  om  Kunst;  og  hvad  der  i  et  Kunstværk  ikke  kan  ses,  ikke 
engang  som  en  Antydning,  maa  afvises  som  noget,  der  ligger  helt  udenfor,  hvad  Frem- 
stilleren har  villet  udtrykke. 

ning  til  Døden.  Og  saaledes  antager  jeg  ogsaa,  at  det  har  været  for 
Grækerne.  Naar  man  siger,  at  Haandtrykket  paa  Gravreliefferne  kun  er 
et  Udtryk  for  Livets  kærlige  og  fortrolige  Forhold,  saa  kan  man  i  flere 
Tilfælde  have  Ret:  navnlig  have  de  ringere  Kunsthaandværkere,  der  have 
udført  de  ringere  og  triviellere  Gravrelieffer,  vel  næppe  ladet  deres  Tanke 


Fig.  137.     Attisk  Gravrelief. 


svæve  videre  end  til  det  jævne,  vel  kendte,  huslige  Liv.  Men  i  de  origi- 
nalere  og  genialere  Exemplarer  viser  det  sig  klart,  at  disse  Kunstværker 
dog  egentlig  bæres  af  Tanken  om  et  venligt,  men  flygtigt  Gensyn  efter 
Døden,  og  af  den  forstærkede  Følelse,  den  poetiske  Sammensmeltning 
af  Vemod  og  Glæde,  som  følger  en  saadan  Tanke.  En  eller  anden  genial 
Kunstner  maa  have  begyndt,  hans  Idé  er  hurtig  faldet  i  god  Jord  og  er 
bleven  meget  populær,  og  saa  er  den  varieret  paa  mange  Maader. 

Den  bekendte  og  skønne,  i  flere  antike  Exemplarer  (Neapel,  Rom, 
Paris)  bevarede  Relief  komposition  af  Orfeus,  Eurydike  og  Hermes  anses 
nu  i  Almindelighed  (ogsaa  af  Heiberg)  for  at  være  et  Gravrelief,  og  vistnok 
med  Rette.  Det  ejendommelige  for  den  i  Henseende  til  Følelsen  er  netop 
en  inderlig  Blanding  af  Gensynets  Glæde  og  Afskedens  Vemod:  Orfeus 
drager  efter  den  lange  Adskillelse  Sløret  bort  fra  Eurydikes  Aasyn;  de 
elskende  dvæle  et  Øjeblik  i  gensidig  Beskuelse  —  men  da  skulle  de  atter 
strax  forlade  hinanden.  Jeg  genfinder  noget  af  den  samme  Stemning  i 
flere  af  de  skønneste  Familiescener  paa  de  attiske  Gravmæler.  Her  sés 
f.  Ex.  (Afbildning  hos  Heiberg  S.  68)  en  ung  Datter  staaende  foran  sine 
Forældre  og  rækkende  Haanden  til  den  siddende  Moder.  Dennes  Udtryk 
er  overvejende  Glæde,  Nydelse  ved  Gensynet;  i  Faderen,  der  staar  fjer- 
nere, kommer  Vemoden  mere  frem :  han  sænker  Hovedet  og  griber  tanke- 
fuld med  Haanden  om  Skægget.  Mere  dramatisk  bevæget  er  Komposi- 
tionen i  et  andet  stort  Relief,  som  Heiberg  med  Rette  fremhæver  som  det 
skønneste  og  ejendommeligste  af  alle  bevarede  Gravmæler  (Fig.  137).  Mo- 
deren, der  sidder  i  sin  Fruerstue,  bliver  saa  grebet  af  at  se  den,  som 
hendes  Tanker  og  hendes  Længsel  uafladelig  have  kredset  om,  hendes 
dyrebare  hedengangne  Datter,  staa  foran  sig  i  et  kærligt  Besøg  fra  Graven, 
at  hun  bøjer  sig  pludselig  og  stærkt  frem  og  udstrækker  Armene  ligesom 
for  at  holde  hende  fast.  Hun  har  græmmet  sig  og  længtes  meget,  denne 
Moder;  men  nu  er  der  for  et  Øjeblik  et  Lys  af  inderlig  Tilfredsstillelse 
over  hende  ved  Gensynet.  Men  Datteren  tør  jo  ikke  blive:  hun  tager 
med  den  ene  Haand  kærlig  under  Moderens  Arm  og  nærmer  den  andens 
Fingre  til  hendes  Hage:  hun  maa  bort;  men  Moder  maa  ikke  sørge  saa 
tungt  derover  —  der  er  ikke  saa  slemt,  som  man  tror,  der,  hvor  hun 
kommer  fra  og  atter  skal  hen.  Der  er  i  denne  Trøst  et  Udtryk  af  sikker 
Bevidsthed,  som  tyder  paa,  at  hun  ikke  gaar  bort  til  det  ukendte,  men 
til  et  Sted,  hun  allerede  har  set.  Bag  Moderens  Stol  ses  den  lille  Terne, 
netop  med  det  Udtryk,  hvormed  man  kan  tænke  sig,  at  en  ung  Pige 
vilde  betragte  en  kær  og  venlig  Aabenbaring*.  —  Sig  saa  ikke,  at  Græ- 
kerne manglede  Hjerte! 

Lad  det  være  nok  med,  hvad  her  er  sagt!  Jeg  har  allerede  forud 
indrømmet,  at  jeg  paa  ingen  Maade  tror,  at  én  og  samme  Synsmaade 
gælder  allevegne:  der  er  Gravrelieffer,  som  sikkert  falde  udenfor  den  Be- 
tragtning, jeg  her  har  fremsat.    At  drage  dennes  rette  Grænse,  dertil  er 

*  I  Opfattelsen  af  dette  aandfulde  Kunstværk  er  jeg  i  væsentlige  Ting  enig  med 
Heiberg,  ogsaa  deri,  at  Michaelis  er  kommet  mærkelig  skævt  og  uheldig  ind  paa  Sagen. 
At  Heiberg  betragter  den  siddende  Kvinde  som  en  Søster,  jeg  som  en  Moder,  har  mindre 
at  sige,  ingen  af  Delene  kan  bevises.  Vigtigere  er  det,  at  han  ifølge  sin  hele  stramt 
gennemførte  Betragtningsmaade  opfatter  Scenen  som  Dødens  Afsked.  Ja  vel  er  det  en 
Afsked,  men  først  og  fremmest  et  Gensyn  —  hvorledes  kan  man  miskende  det?  (Min 
Opfattelse  af  dette  Relief  har  jeg  allerede  for  flere  Aar  siden  fremsat  paa  Forelæsninger, 
saa  vel  i  København  som  i  Kristiania  1891.) 

Tiden  endnu  ikke  kommen:  Conze's  store  Udgave  maatte  først  foreligge 
afsluttet.  Jeg  har  blot  villet  paapege  og  nøjere  oplyse  en  Tanke,  som 
efter  min  Mening  utvivlsomt  ligger  til  Grund  for  mange  af  Gravreliefferne. 
At  min  Opfattelse  fjerner  sig  lidt  fra  de  almindelig  betraadte  Tankegange 
paa  dette  Omraade,  véd  jeg.  nok;  og  jeg  glemmer  ikke,  at  det  er  saare 
vanskeligt  at  faa  andre  med  sig  paa  mindre  betraadte  Veje.  Men  saa 
vidt  jeg  har  bemærket,  har  man  dog  ikke  fundet  hel  Tilfredsstillelse  ved 
nogen  af  de  tidligere  fremsatte  Theorier:  de  ere  for  lange  paa  den  ene  Led 
og  for  korte  paa  den  anden  og  ville  ikke  rigtig  passe.  Og  tillige  maa 
jeg  fremhæve,  at  min  Tanke  ikke  er  ganske  ny,  i  alt  Fald  ikke,  forsaa- 
vidt  den  gaar  ud  paa  at  se  Gensyn  i  disse  Relieffer.  Felix  Ravaisson 
(Gazette  archéologique  1875)  saa  det  samme:  »Haandtrykket  og  de  øvrige 
Gestus  vise  Personernes  Glæde  ved  Gensynet«;  kun  gjorde  Ravaisson 
den  Fejl  at  henlægge  det  fremstillede  Gensyn  til  Elysium,  hvad  der  med- 
fører allehaande  Umuligheder  for  Fortolkningen,  hvorfor  hans  Theori  heller 
ikke  er  trængt  igennem.  Forøvrigt  vil  jeg  til  Forsvar  for  min  Opfattelse 
ikke  beraabe  mig  paa  ham  eller  nogen  anden  Arkæolog;  jeg  er  ikke 
kommet  til  den  ved  at  krydse  mig  frem  mellem  tidligere  fremsatte  Me- 
ninger, men  alene  ved  Studiet  af  Kunstværkerne  selv. 


CASALI-SARKOFAGEN  (1884). 

Da  Thorvaldsens  Museum  fremstod  paa  dansk  Grund,  foreløbig  som 
noget  ensomt  og  enestaaende,  kunde  ingen  vide,  hvilke  Frugter  det  vilde 
bære  for  vor  Nation.  Det  har  nu  i  Virkeligheden  bevist  sin  Livskraft 
paa  mange  Maader  og  tilsidst  ogsaa,  efter  en  Menneskealders  Forløb, 
ved  at  yngle.  Vi  tage  næppe  fejl,  naar  vi  tilskrive  den  Indvirkning,  som 
Thorvaldsens  Museum  tidhg  har  udøvet  paa  et  modtageligt  Sind,  en  væ- 
sentlig Andel  i  Tilblivelsen  af  det  smukke  Glyptothek,  som  Brygger  Carl 
Jacobsen  jun.  har  stiftet  paa  Ny  Carlsberg.  Det  er  alt,  hvad  Kunstens 
Venner  kunne  ønske;  og  der  er  ikke  mindste  Fare  for,  at  der  skal  blive 
for  mange  Aflæggere  af  den  Slags:  til  at  stifte  Skulpturmuseer  kræves  der 
ikke  alene  udpræget  Sans  og  Lyst  og  Villie,  men  ogsaa  visse  materielle 
Betingelser,  hvilket  altsammen  meget  sjælden  findes  samlet  paa  én  Haand. 

Imidlertid  bærer  det  nye  og  mindre  Skulpturmuseum  et  Fysiognomi, 
som  er  meget  forskelligt  fra  det  ældres  og  størres.  Paa  den  nordiske 
Billedhuggerkunsts  Omraade  tager  det  fat  dér,  hvor  det  ældre  slipper, 
og  fremviser  fyldige  og  lærerige  Rækker  af  Værker  af  Thorvaldsens 
ypperste  Efterfølgere,  H.  V.  Bissen  og  Jerichau,  og  enkelte  Stykker  af  de 
yngre  Kunstnere.  Med  Forkærlighed  har  Stifteren  ogsaa  samlet  Værker 
af  nyere  fransk  Skulptur,  deriblandt  vel  nogle  Stykker,  som  man  — 
efter  min  Mening  —  mindre  trængte  til,  men  ogsaa  flere  Arbejder,  som 
man  maa  være  i  høj  Grad  taknemlig  for  at  have  Adgang  til  at  se  her  i 
Landet,  saadanne  som  Chapu's  Jeanne  d'Arc  eller  Dubois's  Narcissus  og 
især  hans  Eva,  der  som  bekendt  i  Glyptotheket  forefindes  endog  i  to 
originale  Marmor-Exemplarer. 

Dertil  er  indtil  i  Aar  (1884)  kommet  enkelte  Stykker  af  original 
antik  Skulptur:  et  for  Kunsthistorikere  højst  interessant  Marmorhoved 
af  den  ærværdige  arkaiske  atheniensiske  Kunst,  fremdeles  den  smukke 
romerske  Sarkofag  (den  saakaldte  Sarcofago  Casali,  Fig.  138),  som  ind- 
købtes ifjor  i  Rom,  efter  at  den  bekendte  norske  Arkæolog,  Dr.  Ingvald 
Undset  havde  henledt  Samlerens  Opmærksomhed  paa,  at  den  var  til 
Fals;  endelig  i  den  seneste  Tid  nogle  mærkelige  Fragmenter  fra  det 
gamle  Palmyra  i  Syrien,  hidskaffede  af  den  danske  Konsul  Løjtved  i  Beirut. 

For  det  kunslelskende  Publikum  vil  af  disse  antike  Stykker  Sarko- 
fagen frembyde  den  største  Interesse.  Ved  det  omhyggehge  kunstneriske 

Fig.  138.    Casali-Sarkofagen.    Ny  Carlsberg. 


Arbejde  og  ved  den  næsten  fuldstændige  Bevaring  hører  den  til  de  for- 
trinligste Stykker  af  sin  Art  og  vilde  være  kærkommen  for  de  største 
Museer  af  antik  Skulptur.  Den  er  fundet  ved  Rom  i  en  Grav  ved  den 
Appiske  Vej  og  har  i  et  Aarhundrede  været  vel  kendt  af  Videnskaben^ 
flere  Gange  afbildet,  beskrevet  og  kommenteret.  Dens  Længde  er  lidt 
større  end  et  Menneskes  Højde,  2  Meter  20  Ctm. 

I  Behandlingen  af  Marmoret  og  den  hele  kunstneriske  Karakter 
slutter  den  sig  nærmest  til  Skulpturerne  fra  Kejser  Commodus's  Tider  og 
vil  saaledes  omtrent  være  at  henføre  til  Slutningen  af  det  2det  Aarhun- 
drede e,  Kr.  Den  er  altsaa  —  ligesom  de  allerfleste  bevarede  antike 
Sarkofager  —  et  Arbejde  fra  en  sen  Tid  i  den  antike  Kunsts  Historie; 
og  dens  Stil  vil,  efter  de  Begreber,  hvormed  vi  ere  voxede  op,  ikke  blive 
betragtet  som  »klassisk«,  mønstergyldig.  Kompositionen  lider  virkelig  af 
en  vis  Trængsel  af  Figurer,  ja  endog  Mellemrummene  mellem  Figurerne 
har  Kunstneren  med  Flid  søgt  at  fylde,  især  med  Ranker  med  deres 
Vinløv  og  Drueklaser.  Alligevel  mangler  denne  senere,  maleriske  Relief- 
stil ingenlunde  sin  særegne  Skønhed,  der  kan  anbefale  den  til  Kunstven- 
ners Studium.  Den  ældre  græske  Reliefstil  giver  os  mere  Anvisning  paa 
strax  at  se  Figurerne  enkeltvis  og  gør  dem  stærkere  gældende;  her  har 
Øjet  lidt  vanskeligere  ved  at  faa  fat  paa  Figurerne,  hvorimod  Fladens 
Karakter  som  Helhed  spiller  en  større  Rolle.  Og  hvilken  ejendommelig 
brillerende  Rigdom  af  Lys  og  Skygger  frembyder  ikke  denne  Overflade, 
især  paa  det  større  Relief  forneden  paa  selve  Kisten,  hvis  Marmor  har 
en  smuk  og  klar  Tone,  kun  med  enkelte  koldere,  blaalige  Tværstriber^ 
medens  Laagets  Marmor  er  af  en  ringere  Kvalitet,  mere  graat  i  Tonen. 
Den  nøgne  Legemsform  er  vistnok  noget  tør  og  stiv,  og  Ledemodene 
synes  ikke  bøjelige  nok;  og  dog  kan  man  i  hver  enkelt  af  Figurerne 


402 


spore  deres  Nedstamning  i  lige  Linie  fra  den  græske  Kunsts  friske  Blom- 
string paa  Praxiteles's  Tid  med  dens  aandrige  Liv  og  vindende  Ynde. 
Kompositionen  af  Hovedrelieffet  er  symmetrisk  anlagt,  dog  med  mindre 
Tvang,  end  man  tidt  finder  det  i  Sarkofag-Relieffer;  man  mærker  først 
ved  nøjere  Betragtning,  hvor  fint  Kunstneren  har  maget  det  saa,  at  Fi- 
gurernes Linier,  fra  de  lodret  staaende,  skæggede,  langtbeklædte,  ærvær- 
dige Præsteskikkelser  paa  Udkanterne,  fra  begge  Sider  bøje  og  hælde  sig 
mere  skraat  ind  imod  de  midterste,  Bacchus  og  Ariadne,  som  sidde  saa 
magelig  paa  Khppen.  Og  hvor  livlig  og  sandt  følt  er  ikke  Figurernes 
Udtryk  —  se  f.  Ex.  den  unge  Bacchantinde,  som  titter  frem  over  Her- 
mes's Skulder,  idet  hun  fortrolig  lægger  den  ene  Haand  paa  den  og  den 
anden  paa  hans  Arm!  Om  end  Arbejdet  ikke  har  den  højeste  Friskhed, 
idet  f.  Ex.  det  mere  haandværksagtig  arbejdende  Bor  hyppig  er  anvendt 
i  Stedet  for  den  kunstnerisk  førte  Mejsel,  saa  maa  Udførelsen  dog  i  høj 
Grad  roses  for  Flid  og  Omhu:  Dele  af  Figurerne,  ja  næsten  hele  Figu- 
rer ere  arbejdede  helt  løst  fra  Grundfladen ;  Vinranken,  Løvet  og  Klaserne 
ere  nydeligt  Haandværksarbejde;  mindre  heldig  er  derimod  Klippens 
Overflade  behandlet,  den  ligner  for  meget  en  Vaskesvamp  med  store  HuUer. 

Jeg  gaar  ud  fra,  at  det  er  fra  den  rent  kunstneriske  Side,  at  dette 
Værk  især  vil  interessere  Publikum.  Fremstillingens  mythologiske 
Indhold  frembyder  mange  Tvivlsmaal  og  Dunkelheder  for  Fortolknin- 
gen, idet  den  bevæger  sig  paa  et  særlig  vanskeligt  Omraade,  den  senere 
antike  Opfattelse  af  Bacchus  (Dionysos).  Fremdeles  turde  det  være  et 
stort  Spørgsmaal,  om  man  skal  gøre  enhver  Enkelthed  i  et  saadant  Ar- 
bejde til  Genstand  for  en  alvorlig  mythologisk  Kommentar,  der  forudsætter, 
at  de  —  paa  deres  Vis  ypperlige  —  Kunsthaandværkere,  som  udførte 
den  Slags  Ting,  vare  udstuderede  Mythologer  og  Dogmatikere.  I  Katalogen 
over  Glyptotheket  kan  man  finde  Fremstillingen  gennemgaaet  i  det  enkelte. 

Grundtanken  i  Reliefferne  er  dog  tydelig  nok.  Dionysos-Mytherne, 
som  oprindelig  havde  en  rent  naturalistisk  Mening,  ere  her,  af  den 
senere  Oldtid,  opfattede  under  mere  allegoriske  og  moraliserende  Syns- 
punkter. Dionysos  og  Ariadne  (eller  Kora)  ere  baade  paa  Kistens  og 
paa  Laagets  Relieffer  fremstiUede  som  Konge  og  Dronning  for  det 
højere,  rensede  Nydelsesliv  i  en  kommende  Lyksalighedstilstand.  I 
Modsætning  til  Dionysos  fremtræder  den  bukkebenede  Pan  som  Repræ- 
sentant for  det  lavere,  sanselige  Liv.  Paa  Kistens  Relief  —  nederst 
i  Midten  —  ser  man  ham  overvundet,  bagbundet  og  tugtet  af  Eroterne 
og  af  Silen,  Dionysos's  Fosterfader,  medens  Hermes  og  Dionysos's  Følge 
se  til  med  levende  Interesse,  skalkagtig  og  levende  Nysgerrighed.  Ogsaa 
paa  Laagets  Relief  ses  Pan  som  en  af  Drifter  overvældet  Skikkelse 
mellem  Bacchantinder.  De  forskellige  Genstande  paa  Reliefferne  (vannus, 
cista  med  Slange)  og  Dyr  (Panthere,  Ged)  høre  med  til  Bacchus-Dyrkelsen. 

Paa  den  ene  Sideflade  af  Sarkofagens  Kiste  er  —  daarhg  nok  — 
udført  et  Relief:  en  Eros,  en  Panther  og  en  Silen-Maske. 

KVINDEFIGURER  I  DEN  ARKAISKE  GRÆSKE  KUNST 

MED  SÆRLIGT  HENSYN  TIL 
DE  PAA  AKROPOLIS  FUNDNE  FIGURER  (1888). 

(Doktordisputats  af  C.  Jørgensen). 

Ved  Udgravninger  paa  Athens  Akropolis,  i  Nærheden  af  Erechtheion, 
er  der  i  de  senere  Aar  kommet  en  hel  Mængde  kvindehge  Marmorstatuer 
for  Dagen.  De  ere  udførte  i  en  Periode,  der  ligger  forud  for  Persernes 
Ødelæggelser  paa  Akropolis  under  Xerxes's  store  Tog  mod  Hellas  (480 
f.  Kr.).  Da  Athenæerne  efter  Perserkrigen  ryddede  Overfladen  af  Borgen 
og  flyttede  dens  nordlige  Mur  et  Stykke  ud,  opfyldte  de  Rummet 
mellem  dennes  Fundament  og  den  højere  Del  af  Klippen  med  Brud- 
stykker af  de  af  Perserne  ødelagte  Bygninger  og  Statuer,  og 
gjorde  dette  Gang  efter  Gang,  saa  at  man  stod  paa  det  første  Lag,  me- 
dens man  arbejdede  paa  det  næste  Skifte  af  Murens  Fundamentsten,  og 
saaledes  videre.  Dette  er  paavist  af  Dorpfeld,  der  nu  er  den  største 
Autoritet  i  alt,  hvad  der  angaar  den  antike  Bygningskunst,  og  er  anført 
i  Dr.  Jørgensens  Bog.  Det  giver  en  hel  Del  at  tænke  over.  Vi  have 
ellers  opfattet  det  som  Bevis  paa  Barbarernes  Raahed,  at  f.  Ex.  Marmor- 
skulpturerne fra  Pergamon,  der  nu  bevares  som  Skatte  i  Berlins  Museum, 
i  gamle  Dage  af  Byzantinere  eller  Muhammedanere  ere  benyttede  til 
Fyld  i  Murværk  el.  desl.;  og  livad  har  man  ikke  beskyldt  Gother  og 
Vandaler  for!  Nu  se  vi,  at  Kulturens  hellige  Folk,  Athenæerne  selv,  i 
deres  ypperste  og  ædleste  Periode,  paa  hin  uforlignelige  Tid  efter  Perser- 
krigene, da  alle  Kunster  udfoldede  deres  herlige  Blomster  som  ingensinde 
før  eller  siden,  ikke  vare  synderlig  nænsommere  over  Resterne  af  deres 
egen  Fortids  ædle  Frembringelser,  endog  over  Billeder,  som,  hvad  enten 
de  forestillede  Guder  eller  Mennesker,  i  hvert  Fald  kunde  gøre  Krav 
paa  en  vis  religiøs  Pietet  blandt  Folkets  efterfølgende  Slægter.  De 
tænkte  ikke  paa  at  restaurere  dem  og  stille  dem  op  igen  eller  samle  dem 
i  Museer,  men  brugte  dem  som  andre  Stene  til  Fyld  i  Jorden.  Det  er 
et  Bevis  for,  at  den  Kunst,  som  spænder  sit  Styrkebælte  strammest  for 
at  storme  Kunstens  højeste  Højder,  mindst  af  alt  giver  sig  Tid  til  at  se 

tilbage  paa  Fortiden  for  taknemlig  at  anerkende,  hvad  den  skylder  dens 
Arbejde.  Den  tramper  hensynsløst  paa  sine  Forgængeres  Lig  for  at 
skaffe  Plads  for  sig  selv,  i  fremstormende  Tillid  til,  at  Sejren  skal  blive 
dens.  Det  kunde  være  værdt  at  vide,  hvor  mangen  mærkelig  Rest  af 
Middelalderens  Kunst  der  er  gaaet  i  Løbet,  dengang  Bramante,  Rafael 
og  Michelangelo  byggede  den  nye  Peterskirke  paa  den  gamles  Plads. 

Hvor  uendelig  forskellig  er  ikke  vor  Tids  Betragtning!  Den  henter 
med  varsom-  Haand  de  gamle  Ting  frem  af  Jordens  Skød  og  bygger  paa 
Akropolis  et  Museum  for  hine  Brudstykker,  som  man  paa  Kimons  og 
Perikles's  Tid  behandlede  som  Brostene.  Deri  gøre  vi  vel,  fordi  Menne- 
skehedens historiske  Udvikling  er  blevet  os  den  ypperste  Genstand  for 
Studium:  i  Forstaaelsen  af  den  søge  vi  Sejre,  som  hin  Tid  ikke  tænkte 
paa.  Kommer  der  nogensinde  igen  en  Slægt,  som  fatter  et  saadant  Mod 
til  at  bortkaste  Fortidens  Rester,  saa  vil  den  enten  paadrage  sig  Forplig- 
telsen til  at  skabe  noget,  der  er  bedre  end  alt  det  foregaaende,  som 
Grækerne  efter  Perserkrigene  gjorde  det,  eller  ogsaa  vil  den  som  Bar- 
barerne grave  Kulturens  Grav. 

Man  har  sagt,  at  Fundet  af  Kvindestatuerne  paa  Akropolis  er  det 
vigtigste  for  Kendskabet  til  den  ældre  græske  Kunst  siden  Fundet  af  de 
æginetiske  Gavlfigurer  i  Begyndelsen  af  dette  Aarhundrede.  Det  turde 
dog  være,  at  Metope- Reliefferne  fra  Selinunt  kunde  gøre  dem  Rangen 
stridig.  I  hvert  Fald  give  baade  Reliefferne  fra  Selinunt  og  Statuerne 
fra  Ægina  mere  Oplysning  om,  hvorledes  Kunsten  har  vundet  Herre- 
dømme over  Figurens  frie  Bevægelse,  over  Kompositionen  og  Behandlin- 
gen af  den  nøgne  Form,  medens  de  fuldt  beklædte  Kvindefigurer  fra 
Akropolis  ere  fremstillede  hver  for  sig,  kun  med  ringe  Afvexling  i  Stil- 
lingerne, alle  med  den  ældre  Statues  stive  og  ufrie  Holdning.  Der  er  vel 
ogsaa  meget  faa  af  dem,  som  i  Arbejdets  Finhed  kunne  maale  sig  med 
de  smaa  Akroteriefigurer  fra  Ægina  (Forbillederne  for  Thorvaldsens 
»Haabet«),  som  de  nærmest  kunne  sammenlignes  med.  Men  de  tiltale 
alligevel  alle  —  endog  uanset,  hvad  Videnskaben  kan  lære  af  dem  — 
ved  den  vaarlige  Friskhed,  den  Renhed  og  Præcision  i  Formen,  som  er 
Særkendet  for  den  græske  Kunst  under  dens  Oparbejde  mod  Fuldkom- 
menheden. Deraf  kan  man  ogsaa  faa  et  indtryk  ved  flere  af  de  zink- 
ætsede  Afbildninger  i  Dr.  Jørgensens  Bog  (den  smukkeste  er  dog  rigtig- 
nok Gengivelsen  af  det  fortryllende  Rehef  fra  Sehnunt,  med  Aktæon  og 
Artemis).  I  større  Fylde  ere  de  afbildede  i  det  af  P.  Ka  wadi  as  hos 
Rhomaides  i  Athen  paabegyndte  Værk  Les  musées  d  Athenes;  og  i  det 
tyske  arkæologiske  Instituts  Antike  Denkmåler  ere  nogle  af  dem  fortrinlig 
gengivne  med  de  mærkelige  Rester  afMahng,  man  finder  paa  dem. 

Forfatteren  behandler  ikke  alene  Figurerne  fra  Akropolis,  men  med- 
tager en  stor  Mængde  ligeartede  Statuer  fra  andre  Steder  i  Grækenland, 
ogsaa  smaa  arkaiske  Kvindefigurer  i  Terracotta  og  Bronze  og  paa  Møn- 
ter.   Han  har  samlet  et  rigt  Materiale  til  denne  Gren  af  den  antike 

Skulptur,  rigere  vistnok,  end  det  ellers  vil  findes  samlet  i  nogen  enkelt 
Bog;  men  han  indskrænker  sig  til  Skulpturen  og  medtager  ikke  —  eller 
dog  kun  i  Forbigaaende  —  Vasemaleriet,  der  dog  giver  saa  mange  vig- 
tige og  uundværlige  Bidrag,  naar  man  ret  fyldig  vil  forstaa  den  gammel- 
græske  Kunsts  Opfattelse  af  Kvinden  og  Kvindeskikkelsen.  Han  beskri- 
ver Figurerne  med  meget  faa  Undtagelser  efter  umiddelbart  Studium  af 
de  originale  Værker  selv,  hvad  der  fremfor  alt  sikrer  hans  Arbejde  en 
virkelig  videnskabelig  Betydning.  Hans  Beskrivelser  ere  udførlige  og 
nøjagtige  som  en  Naturforskers;  dog  gaa  de  for  udelukkende  ud  paa 
Overfladens  Enkeltheder,  især  Anordningen  af  Haar  og  Klædebon,  og 
meddele  for  lidet  om  den  menneskelige  Skikkelse,  som  bærer  disse 
Enkeltheder,  dens  Karakter  og  dens  Holdning.  Indenfor  denne  Begræns- 
ning ere  Beskrivelserne  udmærket  omhyggelige  og  paalidelige.  Forfatte- 
ren søger  mere  sin  Ære  i  at  samle  solidt  Materiale  til  Videnskabens  Byg- 
ning og  lægge  det  godt  til  Rette  end  i  selv  at  bygge  i  Vejret  og  drage 
Slutninger. 

Foruden  Beskrivelserne  leverer  han  i  særlige  Partier  af  Bogen  mere 
almindelige  Bemærkninger  om  Klædedragtens  Historie,  og  behandler  ud- 
førlig det  Problem,  hvad  Figurerne  have  forestillet:  Guder  eller 
Mennesker,  og  hvilke  Guder  eller  hvilke  Mennesker.  Dette  Afsnit 
vidner  om  grundig  Lærdom  og  om  en  utrættelig  og  alsidig  Undersøgelse, 
men  fører  ikke  til  noget  bestemt  Resultat  i  nogen  Retning.  Heri  er  der 
ikke  noget  at  bebrejde  Forfatteren;  naar  der  ikke  findes  nogen  sikker 
Grund  for  et  bestemt  Resultat,  saa  nytter  det  ikke  at  tage  Parti  i  Hen- 
hold til  en  forud  fattet  Mening.  Men  man  kan  ikke  lade  være  at  lægge 
Mærke  til,  at  Videnskaben,  netop  hvor  den  gaar  omhyggeligst  og  sand- 
færdigst til  Værks,  ved  slige  Problemer  i  Reglen  ikke  naar  længere  end 
til  en  Falliterklæring.  Der  bygges  vidtløftige  videnskabelige  Stilladser, 
og  en  Mængde  lærd  Apparat  tages  i  Brug,  som  saa  tilsidst,  naar  alt  har 
vist  sig  forgæves,  maa  tages  ned  igen  og  gemmes  til  en  anden  Lejlighed. 
Naar  der  saaledes  idelig  spørges,  uden  at  man  faar  Svar,  kommer  man 
til  at  tænke  over,  om  der  muligvis  ikke  spørges  i  en  urigtig  Retning, 
om  noget,  Kunsten  som  Kunst,  ifølge  sit  Væsen,  ikke  kan  give  Svar 
paa.  Efter  Videnskabens  nu  gældende  Methode  vilde  en  Undersøgelse 
som  den,  Dr.  Jørgensen  anstiller,  ikke  godt  kunne  undværes;  den  regnes 
for  noget,  der  hører  nødvendig  med  til  Opgaven.  Men  den  Tid  kom- 
mer vel  engang,  da  man  lærer  at  indse,  at  det  ikke  kan  nytte  at  spørge 
Kunsten  om  noget,  som  den  ifølge  sin  Opgave  ikke  har  Svaret  paa,  og 
som  ikke  er  det  væsentlige  for  den;  da  man  lærer  at  indse,  at  »For- 
staaelsen«  af  en  kunstnerisk  Figur  er  noget  ganske  andet  end  at  ud- 
finde det  Navn,  hvormed  den  er  bleven  nævnet. 


WERESTSCHAGIN-UDSTILLINGEN  (1887). 


Denne  Udstilling,  som  Kunsthandler  Stochholm  har  Fortjenesten 
af  at  have  skafTet  til  København,  giver  Publikum  Lejlighed  til  at  stifte 
Bekendtskab  med  en  af  de  Kunstnere  i  vor  Tid,  af  hvem  der  er  gaaet 
størst  Ry  —  et  Ry,  som  vistnok  i  hvert  Fald  har  mdeholdt  et  Element 
af  virkelig  Agtelse  og  Beundring.  Hvad  Malerierne  angaar,  er  Udstillin- 
gen bedre  og  mere  indholdsrig  end  den,  som  fandt  Sted  i  Berhn  ifjor 
Sommer;  men  det  er  et  alvorligt  Savn,  at  vi  intet  faa  at  se  af  Werest- 
schagins  tegnede  Studier,  af  hvilke  han  allerede  i  en  lang  Aarrække 
har  udført  en  stor  Mængde  og  deriblandt  meget  fortræffelige  Ting. 

Hvad  er  det  da  saa,  vi  faa  at  se  paa  en  Werestschagin-Udstilling? 
Vi  spørge  her  om  Arten  og  Værdien  af  Werestschagins  Malerkunst. 

En  ren  Kunstkender,  et  blot  æsthetisk  anlagt  Menneske,  som  ude- 
lukkende havde  uddannet  sig  i  Gallerier  og  Museer,  vilde  maaske  finde, 
at  dette  egentlig  ikke  henhørte  under  Begrebet  Kunst,  men  at  det  var 
altfor  godt  paa  sin  Plads  paa  Vesterbro,  der  fra  Arilds  Tid  af  med 
Dyrehavsbakken  har  delt  Privilegiet  paa  Udstilling  af  alskens  »skønne 
Rariteter«,  saasom  Kalve  med  to  Hoveder  eller  omrejsende  Menagerier, 
Panoramaer  og  Panoptikon'er  (Castanske  og  skandinaviske)  o.  s.  v.  Det 
er  jo  ikke  Meningen  med  Kunsten  at  præsentere  lutter  Mærkværdigheder 
som  Himalaya  og  Genezareth  Sø,  Prinsen  af  Wales  og  General  Skobelew, 
Moskows  Kreml  og  indiske  Moskeer,  skrækkelige  Dødsstraffe  og  Ulyk- 
kestilfælde. Kunsten  er  jo  ikke  en  Avis.  Det  er  ikke  Kunstens  Sag  at 
levere  Rejsekorrespondancer,  Krigskorrespondancer,  Tendens- Artikler  med 
Overskrifter  i  Plakat-Stil. 

Deri  vilde  Kunstkenderen  ubestridelig  have  nogen  Ret.  Det  er  ikke 
saa  nødvendigt  for  den  udmærkede  Kunst,  at  den  netop  skal  handle 
om  noget,  det  vil  sige:  noget  navnkundigt,  noget,  som  forud  kan  melde 
sig  med  særlige  Krav  paa  at  kendes  og  ænses,  noget,  som  kan  gøre 
Virkning  paa  en  Plakat.  Indtrykket  af  Werestschagin  fremkalder  ifølge 
Modsætningens  Lov  Mindet  om  den  gamle  hollandske  Maler  Pieter  de 
Hooch,  og  jeg  kan  ikke  lade  være  med  at  konfrontere  den  drabelig-ener- 
giske  Russer  med  den  stille,  gamle  Hollænder.  Hvad  handler  Pieter  de 
Hoochs  Kunst  om?    Aa  f.  Ex.  om,  hvorledes  Sollyset  skinner  ind  i  en 

hyggelig  Stue,  hvor  en  Moder  pusler  med  sit  lille  Barn  eller  en  Pige 
sidder  og  læser  en  Bog,  og  hvor  der  forresten  er  saa  fredelig  stille,  at 
man  kunde  høre  en  Flues  Summen.  Derhen  trænger  ingen  Larm  af 
den  store  Verdens  Færdsel,  ingen  Rumlen  og  Raslen,  som  kunde  over- 
døve den  milde,  fuldt  tonende  Melodi  af  det  gyldne  Sollys  og  de  klare 
Reflexers  Spil.  Men  hvor  er  der  ikke  godt  at  aande,  hvor  er  der  ikke 
Vederkvægelse  for  Sjælen,  som  ikke  forlanger  Besked  paa  Alverdens 
Kval  og  Vrøvl,  men  er  fuldt  tilfreds  med  en  eneste  tindrende  Straale  af 
Hygge  og  Fred!  Det  er  ganske  hverdagsligt  og  gør  intet  Krav  paa  at 
være  andet;  det  hører  hverken  hjemme  blandt  Nyheder  eller  Avertisse- 
menter; men  det  vilde  være  den  største  Taabelighed  at  gaa  det  ligegyl- 
dig forbi. 

Werestschagin  holder  det  for  en  afgjort  Sag,  at  »de  gamle  Mesteres 
Landskaber  i  Almindelighed  forholde  sig  til,  hvad  Kunstnere  af  første 
Rang  i  vor  Tid  yde  paa  dette  Omraade,  som  Elevarbejder  til  Mester- 
værker.« (Se  hans  »Rejseerindringer  og  Krigsbilleder«).  Hvem  ere  de 
monstro,  disse  første-Rangs-Mestere  i  vor  Tid,  for  hvem  Claude  og 
og  Hobbema  og  Ruysdael  staa  som  Skoledrenge?  Man  maa  haabe,  at 
Werestschagin  ikke  er  saa  blind  og  saa  hovmodig  at  mene,  at  han  selv 
hører  til  dem;  thi  det  vilde  dog  aabenbart  være  en  slem  Fejltagelse. 
Et  Bjerglandskab  bliver  ikke  noget  bedre  Kunstværk,  fordi  Bjerget  f.  Ex. 
hedder  Thabor,  eller  et  Flodlandskab,  fordi  Floden  hedder  Jordan.  Men 
oprigtig  talt:  hvis  man  tog  disse  tillokkende  Navne  bort  fra  hans  Land- 
skabsmalerier eller  berøvede  dem  deres  svære  forgyldte  Rammer,  hvad 
blev  der  saa  tilbage  for  de  fleste  af  dem?  Derimod  kunne  hine  forag- 
tede »gamle  Mesteres«  Landskaber  hjælpe  sig  med  mindre,  hvad  Ram- 
mer og  Titler  angaar.  Hvad  handle  disse  gamle  Landskaber  om?  — 
Ak,  om  saa  ringe  Ting  som  et  grønt  Lindetræ,  der  kaster  sin  viftende 
Skygge  paa  den  hvide  Væg  af  et  Bondehus,  om  Pæretræerne  i  en  Lands- 
bys Haver,  om  en  Allé,  der  spejler  sig  i  den  blanke  Flod,  eller  om  den 
højtidelige  Ensomhed  ude  ved  Fossen  mellem  Fjældene.  Det  er  Natur, 
det  er  ligesaa  virkelig  og  geografisk  som  den,  Werestschagin  maler;  men 
de  gamle  Kunstnere  have  ikke  sat  sig  til  Opgave  at  give  os  en  illustreret 
Rejsebog  eller  at  oplyse  os  om,  hvordan  der  netop  saa  ud  i  Landsbyen 
a  eller  ved  Kroen  b.  De  have  fundet  en  ren  menneskelig  Vederkvægelse 
i  at  lade  Sjælen  drive  med  de  tunge,  solskinnende  Skyer  ud  imod  det 
aabne  Hav  eller  at  lade  den  suse  med  Bjergvinden  i  Granernes  Toppe. 
Det  have  de  saa  meddelt  os  i  denne  stille,  diskrete,  fortrolige  Stil,  som 
egner  sig  for  Samtale  mellem  gode  Venner,  der  forstaa  hver  Vending  og 
hvert  Tonefald  i  Talen;  og  naar  vi  se  nøjere  paa  deres  Billeder,  blive 
vi  selv  deres  Venner  og  optages  i  deres  gode  Selskab. 

Naar  Werestschagin  selv  udtaler  sig  om  Fortidens  store  Kunst,  ikke 
alene  om  Landskabsmaleriet,  men  ogsaa  om  Tizian,  Rubens,  Leonardo, 
kommer  man  let  til  at  mindes  den  summariske  Maade  at  gøre  det 

af  med  Folk  paa,  som  han  selv  har  skildret  paa  et  af  sine  Henrettelses- 
billeder,  hvor  de  engelske  Tropper  have  bundet  de  indiske  Oprørere 
foran  Mundingen  af  deres  Kanoner.  Men  den  gamle  Kunst  lader  sig 
ikke  paa  den  Maade  aflive:  den  rejser  sig  som  en  Hævnens  Aand  og 
har  adskilligt  at  bemærke  om  Verestschagin  til  Gengæld. 

Men  nu  den  moderne  Kunst  da  —  hvad  handler  den  om?  Den 
synes  væsentlig  at  følge  den  samme  Overbevisning  som  den  gamle  med 
Hensyn  til,  at  det  ikke  er  Æmnets  Mærkværdighed,  dets  Plads  i  et  Kon- 
versations-Lexikon,  og  heller  ikke  Tendensen,  der  opfordrer  Maleren  til 
at  male  eller  giver  Kunstværket  dets  Værd.  Der  er  Kunstnere  fra  vor 
Tid,  som  A.  de  Neuville,  som  have  skildret  Krigen,  og  skildret  dens 
Rædsel  og  Smerte  levende,  alvorlig  og  sandt  efter  selvoplevet  Erfaring, 
men  uden  at  gøre  deres  Billeder  til  Tendensartikler.  Og  Meningen  med 
Bretons  og  Millets  og  Bastien  Lepages  Folkelivsbilleder  er  jo  ikke  den 
at  give  ethnografisk  Besked  om  Menneskene  og  Folkelivet  i  Frankrigs 
forskellige  Provinser,  men  at  udtale  en  Følelse  af  Menneskelivets  Sam- 
klang med  Naturen.  Men  imidlertid  havde  de  franske  »Orientalister« 
begyndt  at  give  deres  Skildringer  fra  Afrika  et  vist  videnskabeligt,  ethno- 
grafisk Værd  ved  Siden  af  det  kunstneriske;  og  i  den  Henseende  gjorde 
Gérome  Epoke  med  et  lille  Maleri  fra  hans  tidligere  Tid:  nogle  russiske 
Soldater  og  Musikanter,  opstillede  i  en  Kreds.  Der  var  heri  en  saa  nøj- 
agtig, lidenskabsløs,  objektiv  Iagttagelse,  som  syntes  at  love  Erstatning 
for  Manglen  paa  levende  sympathisk  Følelse.  Géromé  er  Werestschagins 
Lærer;  men  Eleven  er  rigtignok  traadt  til  med  en  Natur,  som  er  rent 
forskellig  fra  Mesterens. 


Nej,  det  er  aabenbart,  at  naar  man  kommer  til  en  Werestschagin- 
Udstilling  med  rent  kunstneriske  Forventninger  og  Krav,  saa  lider  man 
mangehaande  Skuffelser.  Man  føler,  at  Æmnernes  Mærkværdighed  be- 
standig kastes  som  et  Lod  i  Vægtskaalen,  der  maa  erstatte  store  Savn 
og  Forsømmelser  i  den  maleriske  Udvikling,  og  at  det  hele  er  lagt  altfor 
meget  an  paa  et  Publikum,  hvis  Nyfigenhed  skal  fodres  med  grov  Kost. 
Der  er  ikke  meget,  som  man  vilde  være  rigtig  glad  ved  at  beholde  og 
daglig  at  beskue :  et  Par  udmærkede  Portrætter  og  Studier  af  Folketyper, 
de  livlige  og  tindrende  Smaabilleder  af  Kreml,  Malerierne  af  Jøderne 
ved  Salomons  Mur,  især  det  mindste,  eller  —  blandt  de  større  Ting  —  det 
forunderhg  gribende  Billede  af  den  russiske  Pope,  som  ledsaget  af  en 
Underofficer  gør  sin  triste  Runde  paa  den  af  utallige  Lig  bedækkede 
Mark.  Ogsaa  det  kolossale  Billede  af  Prinsen  af  Wales's  Optog  i  Indien 
er  —  under  Synspunktet  af  en  malerisk  Pragtforestilling  —  meget  se- 
værdigt. Men  somme  Tider  er  Forskellen  mellem  det  mærkelige  Ind- 
hold og  den  svigtende  Kunst  altfor  følelig,  f.  Ex.  i  den  Række  af  tre 

Smaabilleder,  der  parodiere  den  russiske  Generals  Depeche  til  Hoved- 
kvarteret: Alt  roligt  i  Schipkapasset  Man  føler  sig  fristet  til  at  omfavne 
Kunstneren  for  den  bidende  Alvor,  den  uforfærdede  Haan,  hvormed  han 
viser,  hvad  Sandheden  egentlig  var  i  denne  beroligende  Efterretning:  at 
de  russiske  Soldater,  tro  paa  deres  Post  indtil  det  sidste,  sneede  inde  og 
frøs  ihjel  i  Sneen  —  jo,  alt  var  rigtignok  roligt  i  Schipkapasset!  Men 
naar  saa  Sandheden  ogsaa  skal  siges  om  hans  Malerier,  byder  den 
at  tilstaa,  at  det  midterste  af  dem:  Soldaten,  som  endnu  staar  oprejst  i 
Snestormen,  er  jævnt  daarligt,  og  at  de  to  andre  da  heller  ikke  just  ere 
Mesterværker.  Man  ser  ved  første  Øjekast  med  Beundring  Billedet  af 
General  Skobelew,  som  efter  Slaget  ved  Schenowa  passerer  Fronten  af  sit 
Armekorps  i  Karriere  og  modtager  sine  Soldaters  Hyldning:  hvilken  Al- 
vor og  hvilken  Jubel,  hvilket  Liv  og  Krudt  er  der  ikke  i  dette  Syn!  Men 
se  blot  ikke  for  nøje  til  efter  Tegningen  af  Træerne  el.  desl.  —  saa 
forvandler  den  raske  og  geniale  Illustration  sig  til  et  meget  løst  og  lidet 
»gedigent«  Maleri. 

Paa  Bunden  af  det  altsammen  ser  man  en  stor  Kunstnernatur,  uden 
Tvivl  en  af  Nutidens  største :  en  Kunstner,  som  gaar  lige  løs  paa  Tingen 
og  ser  med  sine  egne  Øjne,  en  Maler,  der  sværmer  i  Vellyst  for  den  frie 
Lufts  farverige  Lyshed  og  af  Naturen  har  det  fineste  Øje  for  det  virke- 
lige Forhold  mellem  Sollys  og  Skygge;  en  Menneskekender  med  et  vid- 
underlig fysiognomisk  Skarpsyn,  der  har  gennemgaaet  den  mest  udvik- 
lende Skole  ved  det  Kendskab,  han  paa  sine  Rejser  har  stiftet  med  saa 
mange  forskellige  Folkeslag  og  Arter  af  Mennesker;  en  Mand  med  et 
stort  og  stærkt  bevæget  Hjerte,  der  er  haardt  nok  til  ikke  at  faa  ondt 
over  Dynger  af  Lig  og  dog  slaar  varmt  og  blødt  ved  alle  de  Saar  og 
Flænger,  som  rives  i  den  arme  Menneskeslægts  Kød.  Men  Werestschagin 
har  ikke  levet  i  Omgivelser,  der  ret  have  udviklet  ham  som  Kunstner: 
han  er  nu  i  en  Alder,  der  ellers  betegner  Højdepunktet  af  en  Mands 
Dygtighed ;  men  han  synes  allerede  at  gaa  ned  ad  Bakke.  Det,  som  han 
har  manglet,  er  uden  Tvivl  allermest  et  Publikum,  for  hvilket  han 
kunde  have  arbejdet  i  Ro  og  i  Tillid  til,  at  hans  bedste  Egenskaber  vilde 
blive  fuldt  forstaaede.  I  hans  egen  Nation  er  Dannelsen  endnu  for  løs 
og  for  spredt  til,  at  han  der  kunde  finde  en  saadan  Klangbund  for  sin 
Kunst.  Og  saa  har  han  uden  Tvivl  arbejdet  altfor  meget  for  et  aldeles 
ubegrænset  og  ubestemmeligt  Publikum  i  alle  Europas  Hovedstæder,  for 
Mennesker,  om  hvem  han  aldeles  intet  har  vidst,  og  hos  hvem  han  kun 
har  kunnet  forudsætte  en  Ting,  nemlig  Sansen  for  den  groveste  Sensa- 
tion, det  Uhyre,  som  helst  læsker  sin  Tørst  i  Masse-Henrettelser. 

Man  skulde  blot  se  Tegningerne  af  de  asiatiske  Folketyper  fra  hans 
tidligste  Rejser,  som  nu  ligge  omtrent  25  Aar  tilbage  i  Tiden!  Man 
stirrer  sig  aldrig  mæt  paa  dem  og  glemmer  dem  aldrig,  naar  man  har 
set  dem,  med  en  saadan  Dybde,  Friskhed,  Skarphed  ere  de  opfattede. 
Det  er  maaske  det  ypperste,  som  er  præsteret  af  hele  den  ethnografiske 

Retning  i  Kunsten.  De  malede  Studier  af  Folketyper,  som  findes  paa 
den  nuværende  Udstilling,  indeholde  vel  meget  fortræffeligt,  men  staa 
dog  gennemgaaende  ikke  paa  denne  Højde.  Det  ypperste  forekommer 
os  at  være  Portrættet  af  en  græsk  Munk,  hvis  Kolorit  ogsaa  synes  at 
vidne  om  Kunstnerens  tidligere  Periode.  Werestschagin  er  netop  Mand 
for  at  skildre  saadanne  Mennesker,  hvis  Sjæle  ikke  ere  blevne  oppløjede 
og  furede  af  den  travle  og  tætte  europæiske  Civilisation,  men  som  bære 
deres  Hoveder  stolt,  med  en  vis  melankolsk  Værdighed,  der  vidner  om 
simple,  gennem  mange  Slægtled  nedarvede  Forhold  og  Følelsen  af,  at 
der  ligesom  er  god  Plads  uden  om  dem.  Man  aner  gennem  slige  Stu- 
dier Muligheden  for  en  Portrætmaler  af  allerførste  Rang.  Og  der  er 
vistnok  flere  store  Muligheder  hos  denne  Kunstner;  men  for  at  de 
skulde  være  blevne  til  Virkelighed,  havde  de  krævet  en  bestemtere  Be- 
grænsning i  hele  hans  kunstneriske  Stræben. 


BRUDSTYKKER. 


BERLIN  SOM  STUDIEBY. 

{Fra  de  sidste  Aar  af  Forf.s  Liv;  trykt  1897.    Indledning  til  Forelæsninger, 
der  ikke  ere  nedskrevne.) 

Af  Jordens  Millionbyer  og  store  Kulturbyer  have  vi  her  fra  Køben- 
havn nærmest  til  Berlin:  Rejsen  er  kun  en  Tredjedel  af,  hvad  den  er 
til  Paris  eller  London.  Vi  kunde  maaske  ønske  det  anderledes;  thi 
baade  Paris  og  London  ere  jo  langt  større  og  i  Forhold  dertil  rigere  paa 
Mærkværdigheder  end  Berlin:  Paris  er  desuden  morsommere,  livligere, 
brillantere,  London  mægtigere,  mere  storartet  og  ejendommelig.  Dertil 
kommer,  at  i  alt  Fald  vi  ældre  Danske  har  faaet  Berlins  Nærhed  at  føle 
paa  en  mindre  elskværdig  Maade ;  maaske  vore  Efterkommere  kunne  lære 
at  forvinde  Følelsen  af,  at  det  er  derfra,  Danmarks  sidste  og  største  po- 
litiske Ulykke  blev  sat  i  Værk ;  men  selv  naa  vi  næppe  saa  vidt  i  Dyden, 
at  Minderne  fra  hin  Tid  ikke  vedblivende  skulde  give  Preussens  og  det 
tyske  Riges  Hovedstad  en  noget  besk  Smag  for  os.  Blandt  dens  mange 
Seværdigheder  findes  jo  ogsaa  —  i  Tøjhuset  —  de  erobrede  Faner  fra 
Dybbøl. 

Men  alt  dette  kan  ikke  forandre  Geografien:  Berlin  er  os  alligevel 
den  nærmeste  af  alle  første  Rangs  Kulturbyer;  og  vi  maatte  være  endnu 
dummere,  end  Tyskerne  paastaa,  vi  ere,  —  det  vil  sige:  i  Krigstider;  thi 
ellers  ere  de  jo  høflige  nok  imod  os  — ,  hvis  vi  ikke  drog  vor  Fordel 
deraf.  Ikke  mindst  af  Berlins  Kunstmuseer.  Vi  have  i  en  Dagsrejses 
Afstand  herlige  Skatte  til  Nydelse  og  Belæring;  og  at  det  er  den  preus- 
siske Stat,  som  ejer  og  udstiller  dem,  kan  og  bør  ikke  forhindre  os  i  at 
annektere  dem  paa  fredelig  og  aandelig  Vis  til  Bedste  for  vor  egen  Ud- 
vikling. Der  er  ingen  af  Jordens  Storbyer,  der  i  alle  væsentlige  Hen- 
seender kan  gøre  Fordring  paa  at  være  Nummer  ét,  hvad  Kunstsamlin- 
ger angaar:  de  have  alle  deres  stærke  og  deres  svage  Sider.  Og  saaledes 
gaar  det  ogsaa  med  Berlin;  men  den  hører  dog  ubetinget  til  de  ypperste; 
og  staar  den  tilbage  for  nogen,  saa  kan  det  i  hvert  Fald  kun  blive  for 

London  og  Paris  —  de  italienske,  græske  og  nederlandske  Byer  taler  jeg 
her  ikke  om,  da  man  i  dem  aldeles  overvejende  kun  fmder  Landets 
egen  kunstneriske  Afgrøde. 

Det  er  en  bekendt  Sag,  at  de  berlinske  Kunstsamlingers  Karakter- 
mærke blandt  Europas  øvrige  bestaar  deri,  at  man  i  dem  særlig  fornem- 
mer Videnskaben  som  det  samlende  og  ordnende  Princip,  hvilket  staar 
i  Forbindelse  med,  at  de  i  det  hele  ere  forholdsvis  nye,  tilvejebragte  i 
vort  videnskabelig  sindede  Aarhundrede;  desuden  er  der  vel  intet  Land, 
hvor  Videnskaben  er  en  saa  anerkendt  Magt  som  netop  Tyskland.  I 
Virkeligheden  gives  der  intetsomhelst  enkelt  Sted  paa  Jorden,  der  i  saa 
høj  Grad  som  Berlin  maa  anbefales  til  Ophold  for  enhver,  der  vil  ind- 
vies i  Kunstens  Historie;  man  vil  der  fmde  —  om  ikke  altid  den 
fyldigste  eller  mest  glimrende,  saa  dog  den  mangesidigste  og  forholdsvis 
ligeligste  Repræsentation  af  alt,  hvad  Kunsten  har  frembragt.  Herved  er 
det  vel  ikke  ganske  frit  for,  at  man  engang  imellem  støder  paa  noget 
smaat  skaaret  tysk  Pedanteri;  i  Malerisamlingen  f.  Ex.  ser  det  somme 
Tider  ud,  som  om  de  lærde  Direktører  særlig  havde  sat  deres  Ære  i  saa 
vidt  muligt  at  faa  ethvert  gammelt  Kunstnernavn  repræsenteret,  hvorom 
Kunstnerlexikonet  eller  Haandbogen  taler;  de  synes  derfor  tidt  at  have 
taget  lidt  for  meget  til  Takke  med  Bidlinger  af  underordnet  kunstnerisk 
Værd:  i  London  og  St.  Petersborg,  i  Paris  og  Madrid  har  man  samlet 
med  en  bredere,  mere  herremandsagtig  Sans  for  store  Ting  og  store 
Værdier.  Forsaavidt  som  de  lærde  tyske  Museumsmænd  derved  ere 
komne  ind  paa  at  betragte  Kunstværkerne  som  Illustrationer  til  den 
skrevne  og  trykte  Kunsthistorie  —  hvad  man  vel  ikke  ganske  kan  sige 
dem  fri  for  — ,  saa  have  de  været  paa  en  fejl  Vej.  Først  Kunstværkerne, 
saa  Kunsthistorien!  Først  den  almenmenneskelige  Interesse  for  det  ud- 
mærkede Værk,  saa  den  lærde  historiske  eller  kritiske  Forklaring!  Det 
er  Kunstværkerne  selv,  ikke  Bøgerne,  som  ere  de  virkelige  Kilder  ikke 
alene  til  Nydelsen,  men  ogsaa  til  Erkendelsen;  det  er  de  udmærkede 
Kunstværker,  som  ere  Kunsthistoriens  sande  Materiale,  hvilket  Kunstner- 
navn de  end  bære,  ja  selv  om  man  slet  ikke  kan  bestemme  Kunstner- 
navnet. Den  lærde  Interesse  for  Kunsten  er  i  Virkeligheden  ikke  af 
nogen  anden  Art  eller  Natur  end  den  populære  Interesse :  den  fører  kun 
denne  videre,  oplyser  den,  klarer  den. 

Men  selv  om  man  herved  paapeger  en  Skyggeside  ved  det  berlinske 
Museumsvæsen,  saa  vilde  man  baade  gøre  dette  og  sine  egne  Interesser 
højlig  Uret,  hvis  man  af  den  Grund  oversaa  det  rige,  skønne  og  store, 
som  er  samlet  dernede,  alt  det,  som  taler  umiddelbart  med  den  store 
Kunsts  henrivende  Veltalenhed  til  ethvert  Menneske  med  aaben  Sans  og 
aabent  Hjerte.  Hvor  meget  findes  der  ikke  deraf,  som  Paris  og  London 
maa  misunde  Berlin!  Og  hvad  der  muligvis  kan  findes  af  lærde  Svag- 
heder hos  Museumsmændene  dernede,  opvejes  rigelig  af  udmærkede  og 
solide  Egenskaber,  som  man  vanskelig  skal  finde  Magen  til  andensteds: 


413 


grundig  Lærdom,  indøvet  Blik,  utrættelig  Flid  og  Omsigt  i  alle  Retnin- 
ger, Iver  for  at  tilvejebringe  mærkelige  Resultater.  Den  nuværende  Di- 
rektør for  Malerisamlingen  i  »Altes  Museum«,  den  navnkundige  Wilhelm 
Bode,  har  som  Kunstsamler  i  stor  Stil  og  lærd  Organisator  maaske  al- 
drig havt  sin  Lige.  Med  al  hans  mageløse  Detailkundskab  viser  dog 
Samlingens  Forøgelse  i  hans  Tid,  at  han  paa  ingen  Maade  taber  det 
store  og  for  alle  betydningsfulde  af  Syne. 

Jeg  véd  det  af  mangeaarig  Erfaring:  ingensteds  i  alle  Europas  Mu- 
seer træffer  man  en  saadan  Studiets  og  Arbejdets  Aand  som  dér.  Over- 
gangen er  i  Særdeleshed  slaaende,  naar  det  hændes  én  at  komme  til 
Berlin  fra  St.  Petersborg,  »hvor  enhver,  der  studerer,  er  noget  mistænkt 
for  at  give  sig  af  med  den  sorte  Kunst«,  som  vor  Landsmand  derovre, 
Thor  Lange,  engang  træffende  bemærkede. 

Kunstsamlingen  i  Berlin  har  jeg  for  nylig  gjort  til  Genstand  for  en 
Serie  Forelæsninger  ved  vort  Universitet:  Æmnet  giver  Lejlighed  til  at  gen- 
nemgaa  saa  at  sige  hele  Kunstens  Udvikling  i  et  særligt  Udtog.  Hvad 
jeg  sagde  paa  disse  Forelæsninger,  beroede  helt  igennem  paa  Selvsyn  og 
Førstehaands  Studium  af  Tingene,  men  kunde  naturligvis  ikke  gennem- 
gaaende  gøre  Fordring  paa  at  være  nyt  eller  ubekendt  for  den,  der  alle- 
rede forud  havde  gjort  Studier  over  det  samme  Æmne.  Dog  var  der 
enkelte  Partier  af  det  hele  Stof,  som  ganske  særlig  havde  sat  Tanken 
og  Undersøgelsen  i  Bevægelse  hos  mig,  og  om  hvilke  jeg  mener  at  kunne 
byde  den  større  Læseverden  noget  i  theoretisk  eller  kritisk  Retning,  der 
»ikke  har  været  i  Folk  før«,  som  Matrosen  hos  Poul  Møller  udtrykker 
sig.  Det  er  dette,  jeg  i  det  følgende  vil  meddele,  ikke  just  nøjagtig  i  den 
Form,  hvori  jeg  mundtlig  foredrog  det,  men  dog  omtrent,  kun  noget 
nøjere  og  skarpere  gennemarbejdet. 

I  Nærheden  af  Thiergarten  og  Postdamer-Platz  ligge  tæt  ved  hin- 
anden de  to  anselige  nye  Museer:  Kunstgewerbe-Museum  og  Mu- 
seum fur  Vol k erkunde.  Det  første,  der  svarer  til  vort  Kunstindu- 
stri-Museum, er  anlagt  væsentlig  med  praktisk-kunstneriske  Formaal  for 
Øje,  til  Vejledning  for  Nutidens  egen  Kunstindustri.  Det  er  en  Samling 
af  lignende  Art  som  det  vældige  South-Kensington-Museum  i  London, 
der  dog  er  adskillige  Gange  saa  stort.  En  elegant  og  tækkelig  Bygning, 
et  med  alsidig  Indsigt  og  Smag  udvalgt  Indhold,  men  ikke  særdeles  im- 
ponerende. 

Langt  betydeligere  er  efter  min  Mening  »Museum  fiir  Volkerkunde«, 
som  paa  engang  svarer  til  vort  ethnografiske  Museum  og  vor  Samling  af 
forhistoriske  Oldsager. 

Man  erindrer  maaske,  at  Kejser  Wilhelm  II.  i  en  Tale  ved  Jubi- 
læumsfesten i  afvigte  Vinter  for  det  tyske  Kejserriges  Oprettelse  fremsatte 
Antydninger  af,  at  Tyskland  for  Fremtiden  maatte  slaa  ind  paa  en  Bane, 
der  vilde  gøre  det  til  et  »Verdensrige«  —  jeg  kan  ikke  anføre  hans  Udta- 
lelse ordret;  men  man  forstod  den  i  Almindelighed  som  et  Program  for 

en  yderligere  udvidet  Kolonisation  i  de  andre  Verdensdele.  Dette  er  nu 
vistnok  noget,  som  endog  den  mægtigste  Mand  maa  tale  lidt  varsomt 
om  —  det  gaar  ikke  saa  nemt,  som  man  indtil  for  ganske  nylig  har 
ment:  den  vældige  Appetit,  de  europæiske  Stormagter  i  de  sidst  forløbne 
Tiaar  have  vist  efter  at  sluge  Kolonier,  afløses  mere  og  mere  af  beske 
Erfaringer  om,  hvor  megen  Besvær  det  volder  at  fordøje  Kolonier. 
Fører  man  derimod  Tanken  over  paa  Erkendelsens  Omraade  og  lader 
den  gælde  Erhvervelsen  af  Kundskab  til  Jordkloden  og  Menneskeheden 
paa  dens  Overflade  og  om  en  videnskabelig  Fordøjelse  af  denne  Kund- 
skab, saa  kan  Tyskland  ikke  alene  med  Rette  kalde  sig  et  Verdensrige, 
det  kan  vel  endog  i  denne  Henseende  gøre  Krav  paa  den  første  Plads 
blandt  Europas  Nationer,  og  det  uagtet  dets  Beliggenhed  og  Traditionerne 
fra  Fortiden  skulde  synes  mindre  at  have  begunstiget  en  Udvikling  i 
denne  Retning.  Vist  er  det  i  alt  Fald,  at  Berlins  ethnografiske  Samlin- 
ger i  det  ovennævnte  »Museum  fiir  Volkerkunde«  afgjort  overgaa  de  til- 
svarende Samlinger  i  Trocadéro-Paladset  i  Paris  og  i  del  britiske  Museum 
i  London,  for  blot  at  nævne  de  ypperste.  Til  Hjemmel  herfor  støtter 
jeg  mig  ikke  alene  til  mit  eget  Indtryk,  men  ogsaa  til  Specialforskeres 
Udtalelser.  —  — 

 Man  plejer  at  gøre  en  betydningsfuld  Forskel  mellem  den 

Slags  Kunst,  som  man  tillægger  en  virkelig  kunstnerisk  Interesse,  og 
den  Slags,  som  man  kun  tilskriver  en  historisk.  Den  første  er  god 
for  alle  Mennesker,  der  blot  have  almindelig  Dannelse,  aaben  og  tilgæn- 
gelig Sans;  den  sidste  vedkommer  kun  Fagfolk,  særlig  os  stakkels  Kunst- 
historikere. Denne  Sondring  har  i  Virkeligheden  en  stor  Betydning  for 
Ordningen  af  Museumsvæsenet  i  Nutiden. 

Imidlertid  indrømmer  man  jo  dog,  at  baade  den  ene  og  den  anden 
Art  er  Kunst;  og  derfor  bliver  det  paa  mange  Maader  vanskeligt  at  fast- 
holde Sondringen.    Hvori  bestaar  den  egentlig? 

For  at  Kunst  skal  kunne  interessere  os  umiddelbart  som  Kunst, 
maa  det  forudsættes,  at  den  staar  i  Niveau  med  eller  over  Niveauet  af 
den  Kunst,  som  Europa  i  Nutiden  kan  præstere.  Derimod  hører  der  en 
historisk  Interesse  til,  for  at  man  skal  have  Lyst  til  at  stige  ned  under 
dette  Niveau :  det  kan  jo  ikke  forvolde  os  nogen  Nydelse  at  se  det  daar- 
ligere  og  ufuldkomnere  gjort,  som  vi  selv  kunde  gøre  bedre  og  fuldkom- 
nere. Den  Kunst,  der  nu  kun  har  historisk  Interesse,  kan  vel,  da  den 
fremstod,  have  hørt  til  det  bedste,  man  dengang  kendte,  —  men  den  er 
nu  sunket  i  Værd,  idet  Niveauet  senere  har  hævet  sig. 

Det  er  nu  tidt  ikke  vanskeligt  at  aflokke  den  ufuldkomne  Kunst 
Interesse,  nemlig  i  det  Tilfælde,  at  man  kan  betragte  den  som  Led  i  en 
Udvikhng,  der  har  ført  op  til  højere  og  fuldkomnere  Resultater:  intet  er 
lærerigere  og  opbyggeligere  end  Beskuelsen  af  en  Udvikling.  Men  uagtet 
dette  kan  blive  populært,  saa  er  det  alligevel  ikke  umiddelbart:  de  tid- 
hgere  Led  i  Udviklingen  maa  belyses  af  det  sidste  og  ypperste  Led  for 

ret  at  blive  forstaaede.  Den  ovenfor  omtalte  Sondring  maa  derfor  be- 
tragtes som  staaende  ved  Magt. 

Naar  man  nu  gennemgaar,  hvad  der  findes  i  Museum  fiir  Volker- 
kunde,  og  hvad  der  findes  i  det  nærliggende  Kunstgewerbe-Museum,  vil 
man  se,  at  meget  Stof  i  det  første  omtrent  ligesaa  godt  kunde  være  i  det 
andet  og  omvendt.  Der  er  f.  Ex.  japanske  Pragtsager  begge  Steder. 
Men  de  udstilles  i  de  to  Museer  under  forskellige  Synspunkter.  I  V61- 
kerkunde-Museet  betragtes  de  som  Illustration  af  Kulturtilstande,  der  ere 
ejendommelige  for  en  Kultur,  som  vel  kan  have  sin  Skønhed  og  sine 
tiltrækkende  Sider,  men  dog  væsentlig  staar  lavere  end  den  europæiske; 
i  Kunstgewerbe-Museet  ere  de  henstillede,  fordi  Japanerne  i  den  Retning 
af  Teknik,  de  repræsentere,  navnlig  Kunstindustri,  f.  Ex.  Metalarbejde, 
staa  eller  menes  at  staa  højere  end  Europæerne,  saa  at  altsaa  Euro- 
pæerne kunne  gaa  i  Skole  hos  dem.  Det  er  væsentlig  et  praktisk  Museum, 
et  Skole-Museum,  og  man  kan  ikke  gaa  i  Skole  hos  den,  som  staar 
lavere  end  én  selv.  —  —  — 


TANKER  OM   LESSINGS  »NATHAN«. 

(Fra  de  sidste  Aar  af  Forf.s  Liv;  trykt  1901). 

Eventyret  kan  opfattes  som  et  Drama,  i  hvilket  det  guddommelige 
Forsyns  Rolle  spilles  af  Faderen,  der  testamenterer  Sønnerne  sine  tre 
Ringe ; 

de  tre  Religionslærdomme:  Kristendom,  Jødedom,  Muhammedanisme 
symboliseres  af  de  tre  Ringe; 

de  tre  Slags  Religionsbekendere :  Kristne,  Jøder,  Muhammedanere  spil- 
les af  de  tre  Sønner; 

og  endelig  den  moderne  Filosofi  repræsenteres  af  Dommeren,  der 
skal  kende  Ret  imellem  dem. 

Det  er  Komedieplakaten.  Om  Stykkets  Opførelse  vil  jeg  som  Recen- 
sent tillade  mig  følgende  Bemærkninger: 

Faderen  spiller  Forsynets  Rolle  meget  slet.  Han  gør  det  til  en 
gammel  Mand,  som  gaar  i  Barndom,  til  en  Nathue,  et  svagt  Hjerte  og 
et  svagt  Hoved.  Det  kan  maaske  være  en  ganske  elskværdig  —  eller, 
som  Lessing  kalder  det,  en  from  Svaghed,  at  han  af  overstrømmende 
Følelse  for  hver  enkelt  af  Sønnerne,  naar  han  netop  er  alene  med  ham, 
lover  ham  sin  Ring,  der  skal  gøre  denne  Søn  til  Slægtens  Hoved  og 
Fyrste;  men  det  er  en  meget  stor  og  utilgivelig  Svaghed,  som  medfører 
Løgn  og  Bedrag  fra  hans  egen  Side  og  indbyrdes  Fjendskab  for  Sønnerne 
efter  hans  Død;  saaledes  bærer  en  snedig  Don  Juan  sig  ad  med  sine 
Elskerinder.  En  forstandig  og  ærlig  Mand,  der  elskede  sine  tre  Sønner 
hge  højt,  vilde  have  tafi  aabent  til  dem  alle  tre,  naar  de  vare  samlede, 

og  formanet  dem  til  ogsaa  at  elske  hverandre.  I  Stedet  derfor  indgyder 
Faderen  enhver  af  dem  hemmelig  den  Tro  —  og  bekræfter  den  ved  et 
forfalsket  Pant  — ,  at  han  foretrækker  netop  ham  for  de  to  andre,  giver 
ham  Fortrin  og  Ret  over  dem.  Kan  man  tænke  sig  noget  uslere!  Som 
Forsyn  gør  han  ikke  sine  Sager  bedre  end  Tvedragtens  Gudinde  i  det 
græske  Sagn,  der  kastede  Æblet  »til  den  skønneste«  ind  imellem  de  tre 
forfængehge  Gudinder,  hvoraf  Følgen  blev  den  trojanske  Krig  osv.  osv. 

Da  dette  nu  ikke  kan  antages  at  have  været  Faderens  Hensigt,  maa 
man  sige,  at  han  af  et  Forsyn  at  være  er  altfor  lidt  forudseende.  Han 
er  et  gammelt  Fæ  og  maa  tillige,  da  han  bruger  bedrageriske  Midler, 
kaldes  noget  af  en  Kæltring. 

Der  henkastes  rigtignok  den  Hypothese,  at  han  bærer  sig  saaledes 
ad,  fordi  han  ikke  længere  vil  taale  den  ene  Rings  Tyranni  i  sit  Hus. 
Men  hvis  han  var  kommet  til  den,  formodentlig  rigtige.  Erkendelse,  at 
den  ene  Ring  havde  været  en  Tyran,  saa  burde  han  have  kastet  den 
bort  eller  begravet  den.  Men  Ulykken  er,  at  han  mangler  det  vise  Mod, 
der  søger  at  gøre  Ende  paa  de  falske  Forhold,  men  derimod  synes  at 
være  en  Mester  i  den  smaalige  og  slaviske  Underfundighed,  der  blot 
søger  en  kløgtig  Udvej  af  Øjebhkkets  Forlegenhed;  derfor  lader  han 
Fordringen  paa  Tyranniet  staa  ved  Magt  og  giver  —  meningsløst  —  en- 
hver især  af  Sønnerne  Ret  til  at  tyrannisere  de  to  andre,  snyder  enhver 
især  af  dem  tredobbelt. 

Et  herligt  Forsyn,  som  giver  sin  Velsignelse  til  Menneskenes  Ufor- 
dragelighed og  opfordrer  dem  til  at  hade  og  myrde  hverandre  i  Religi- 
onskrige, fordi  det  hemmelig  har  tilhvisket  ethvert  af  Partierne,  at  det 
—  netop  det  —  er  den  rette  Arving  til  Herredømmet  over  Verden!  — 
Nej,  havde  han  blot  kastet  Ringen  bort!  Han  kunde  jo  først  have  for- 
klaret Sønnerne,  at  han  gjorde  det  just  af  Retfærdighed  og  af  Kærlighed 
til  dem,  og  at  det  var  Betingelsen  for,  at  de  kunde  leve  som  Brødre 
med  hverandre. 

Af  Ringene  forestiller  den  ene,  nemhg  den  ægte  og  nedarvede,  den 
sande  Rehgion;  thi  der  er  jo  en  af  Religionerne,  som  skal  være  den  sande: 
Ulykken  er  blot,  at  ingen,  ikke  engang  Forsynet,  længere  véd,  hvilken 
det  er  og  hvorpaa  man  kan  skelne  den  ægte  Ring  fra  den  falske.  Da 
nu  den  sande  Religion  dog  paa  en  eller  anden  Maade  skulde  udmærke 
sig  fremfor  de  usande,  tilskrives  der  den  ægte  Ring  den  hemmelige  Kraft 
at  gøre  den,  som  har  den  og  tror  paa  den,  velbehagelig  for  Gud  og  Men- 
neskene. Det  er  noget,  som  Lessing  har  føjet  til  den  gamle  Fortælling, 
hvor  der  ikke  tales  om  nogen  Tryllekraft  ved  den  ægte  Ring.  Men  hvad 
er  Meningen?  Bliver  Bæreren  af  Ringen  velbehagelig  for  Gud  og  Men- 
nesker, blot  fordi  han  bærer  Ringen,  uden  Hensyn  til,  hvordan  han 
ellers  bærer  sig  ad,  om  han  er  en  Æsel  og  lyver,  snyder,  myrder  osv.? 
Det  vilde  være  en  overmaade  farlig  Egenskab  ved  Ringen  og  meget  kom- 
promitterende for  den  guddommelige  og  menneskelige  Retfærdighed.  Og 

hvis  han  i  alle  Maader  er  dydig  og  elskværdig,  maa  man  jo  antage,  at 
han  ogsaa  uden  Ringen  vilde  være  behagelig  for  Gud  og  Menneskene, 
og  saa  er  Ringen  overflødig. 

Forresten  skal  man  vist  ikke  tage  det  saa  nøje  med  hin  hemme- 
lige Kraft,  som  Lessing  tilskriver  den  rette  Ring.  Man  mærker  aldeles 
intet  til  dens  Ytringer.  Man  skulde  tro,  at  denne  Kraft  vilde  straale  som 
en  Glorie  om  Hovedet  paa  den  af  Sønnerne,  der  havde  faaet  den  ægte 
Ring,  og  saaledes  aabenbare,  hvor  den  var;  men  nej:  den  hemmelige 
Kraft  er  og  bliver  hemmelig.  Lessing  mener  ogsaa,  som  det  senere  viser 
sig,  at  denne  Kraft  fuldkomment  kan  erstattes  af  subjektiv  Dyd,  det  vil 
altsaa  sige,  at  der  egentlig  ingen  Kraft  er.  Og  det  vil  atter  sige,  at  det 
ikke  kommer  an  paa  Religion,  ikke  engang  den  ægte,  men  paa  Dyd. 

De  tre  Sønner  spille  deres  Rolle  ret  vel  som  Repræsentanter  for 
de  tre  ReHgionsbekendelser.  Det  eneste,  man  kan  indvende,  er,  at  de 
optræde  noget  for  pænt  og  idealistisk.  Det  havde  været  mere  naturtro, 
mere  stemmende  med  Virkeligheden,  om  de  i  Stedet  for  at  henvende  sig 
til  en  VIS  Dommer,  vare  gaaede  over  til  Haandgribeligheder  og  farede  i  Haa- 
rene  paa  hverandre.  Muhammedanismen,  Jødedommen  og  Kristendommen 
have  ikke  ladet  sig  nøje  med  at  disputere,  de  have  pint,  korsfæstet,  myr- 
det og  brændt  hinanden,  og  saaledes  med  alle  Religionspartierne.  Historien 
lærer,  at  Menneskene  til  enhver  Tid  til  Ære  for  Troen  have  tilsidesat  alle 
Regreber  om  Ære  og  Ret;  nu  til  Dags  kommer  det  vel  sjældnere  til 
Voldsomheder,  men  kun  til  Løgn  og  Bagvaskelse,  Mistænkeliggørelse, 
Udstødelse  af  selskabeligt  Samkvem  og  lignende  dannede  Misgerninger. 

At  Sønnerne  forresten  optræde  ganske  ensartet,  kan  ikke  siges  at 
være  en  Fejl.  Thi  —  som  Lessing  selv  rigtig  fremhæver  —  de  have  alle 
lige  god  subjektiv  Grund  at  staa  paa,  og  det  er  dette,  hvorpaa  det  her- 
ved kommer  an.  De  paastaa  hver  især  i  god  Tro  at  have  sin  Aaben- 
baring.  Faderen  har  hvisket  sin  Forjættelse  og  Velsignelse  til  enhver  af 
dem,  og  »Faderen  kunde  ikke  være  falsk  imod  dem«.  Desuden  tager 
Digteren  jo  netop  ikke  Sigte  paa  Jødedom,  Kristendom  og  Islam  som 
særlige  Karakterer  af  Trosformer,  men  paa  Trosformer  overhovedet,  af  hvad 
Navn  de  end  nævnes  kan. 

Dommeren,  der  skal  skille  Sønnernes  Trætte,  spiller  den  moderne 
Filosofis  Rolle.  Han  optræder  som  Stykkets  Ræsonnør  med  noget  mere 
Værdighed  end  Faderen  i  Forsynets  Rolle;  og  det  er  ogsaa  højlig  nød- 
vendigt, eftersom  Filosofien  skal  gøre  Faderens  Fadæser  gode  igen:  den 
skal  dække  over  Forsynets  Fejl.  Men  man  føler  alligevel  tydelig  nok, 
at  de  to  Personer  høre  til  samme  Trup,  der  er  ved  deres  Maade  at  tage 
Rollen  paa  en  stor  Overensstemmelse.  De  høre  begge  til  en  Skole  af 
Diplomater,  der  have  deres  Styrke  i  at  finde  paa  snilde  Udveje  af  en  van- 
skelig Klemme,  i  at  give,  som  man  siger,  en  Sludder  for  en  Sladder; 
men  have  derimod  ingen  Styrke  i  at  give  en  virkeHg  og  endehg  Løsning 
af  Problemernes  Knude.    Og  det  er  overhovedet  Aanden  i  den  hele  Hi- 

storie.  Det  er  saa  karakteristisk,  at  Historien  oprindelig  er  kommet  fra 
Jøderne  i  Middelalderen,  fra  dette  kloge  Folk,  som  levede  underkuet  i 
en  evindelig  truet  Tilværelse  og  maatte  sno  sig  som  en  smidig  Aal 
mellem  brutale  Hænder  for  at  undgaa  at  blive  lagt  paa  Panden  og  stegt. 
Det  er  atter  karakteristisk,  at  den  er  lagt  i  Munden  paa  en  snild  Jøde, 
der  er  stedet  ligeoverfor  en  muhammedansk  Sultan,  en  vilkaarlig  De- 
spot, som  kan  gøre  med  den  arme  Jøde,  hvad  han  vil.  Og  Situationen 
var  for  Lessing  endnu  omtrent  den  samme:  atter  her  var  den  kloge  og 
fordomsfrie  Mand  klemt  inde  mellem  en  brutal  Regering  og  en  hævnsyg 
Gejstlighed.  Her  staar  ikke  en  ærhg  Tanke  Hgeoverfor  en  anden  ærhg 
Tanke:  man  anerkender  ikke  hinandens  Ret.  Men  Tanken  staar  lige- 
overfor ydre  Vold:  den  vil  ikke  opgive  eller  fornægte  sig  selv,  men  den 
maa  væbne  sig  med  diplomatisk  Snildhed,  Glathed,  Utydelighed,  for  ikke 
at  blive  fanget  og  tilintetgjort.  Ligesom  Opfinderen  af  Historien  er  en 
Diplomat,  er  Jøden,  som  fortæller  den,  en  Diplomat,  og  Faderen,  der 
forfalsker  Ringene  for  at  slippe  for  sine  Løfter  til  Sønnerne,  er  det,  og 
Lessing,  der  optager  Historien,  er  det,  og  hans  alter  ego,  Dommeren,  er 
det.  Derfor  gaar  han  ikke  hge  løs  paa  Utydehgheden,  men  lader  den 
staa  hen. 

Man  maa  vel  antage,  at  et  saa  godt  Hoved  som  denne  Dommer  — 
eller  denne  Lessing  — ,  der  selv  staar  udenfor  Sønnernes  Krav, 
nok  ved  sig  selv  har  gjort  den  Slutning:  naar  man  staar  ligeoverfor 
tre  Fordringer,  der  alle  gaa  ud  paa  det  samme,  nemlig  hvad  man 
kunde  kalde  Riget,  Æren  og  Magten,  og  som  alle  kunne  opvise  den  samme 
Forjættelse  paa  denne  Arv  og  et  Pant  paa  Forjættelsen,  der  maa  tages 
for  lige  godt  for  dem  alle,  —  aldenstund  ingen  kan  skelne  det  ægte 
Pant  fra  de  uægte  —  saa  ophæve  de  tre  indbyrdes  modsigende  For- 
dringer hverandre,  saa  existerer  der  ingen  særlig  Fordring;  naar  man 
skulde  finde  en  Dør  ved,  at  den  var  mærket  med  et  Kors,  men  finder  alle 
Døre  mærkede  med  Kors,  saa  er  det  det  samme  som,  at  ingen  er  det. 
Det  vil  sige,  overført  paa  de  tre  Religioner  —  eller  paa  Religionsforskel- 
len  overhovedet  — ,  at  naar  de  allesammen  ere  lige  kraftige,  saa  have  de 
ogsaa  alle  hver  for  sig  tabt  deres  Kraft  som  særlig  Adkomst  til  Guds 
Rige  og  Herredømmet  over  Verden.  Saa  er  der  ikke  længere  nogen 
aabenbaret  Religion.  Og  det,  som  gør  Religionen  til  Religion,  er  jo 
netop  dens  Krav  paa  at  være  aabenbaret.  Er  der  ingen  Aabenbaring, 
som  har  Gyldighed,  saa  bortfalder  ogsaa  Talen  om  det,  som  skulde  være 
aabenbaret.  Saa  bortfalder  med  Regrebet  af  Religion  ogsaa  Regrebet  af 
Religionens  Indhold  —  et  atheistisk  Resultat.  Saa  er  man  alene  henvist 
til  det  rent  menneskelige  Krav  til  individuel  og  social  Dyd. 

Dette  giver  sig,  naar  man  gør  det,  som  kaldes  at  tænke  sin  Tanke 
til  Ende.  Om  Lessing  for  sit  eget  Vedkommende  har  gjort  det,  ved  jeg 
ikke;  i  hvert  Fald  vover  hans  alter  ego.  Dommeren,  ikke  at  gøre  det. 
Han  siger  ikke  til  de  tre  Sønner:  »Naar  I  hver  have  en  gyldig  Fordring, 

saa  er  det  lige  saa  godt  som,  at  ingen  af  eder  har  nogen  Fordring;  vi 
maa  derfor  overhovedet  slaa  en  Streg  over  den  Historie  om  Ringen.  Det 
hele  kommer  an  paa,  at  I,  ligesom  alle  andre  Mennesker  i  Verden,  blive 
gode,  kærhge,  fordragehge,  ædelt  og  retfærdig  tænkende  og  hand- 
lende Mennesker.  Der  gives  slet  ingen  priviligerende  Ringe,  vi  ville  ikke 
vide  af  sligt.  Det  ene  Menneske  er  og  skal  være  stillet  ligesom  det  an- 
det ligeoverfor  Livets  Opgaver.    Det  er  netop  det  rette  og  gode«. 

Men  han  siger:  »Har  enhver  af  eder  sin  Ring  fra  sin  Fader,  saa 
skal  enhver  af  eder  ogsaa  sikkert  tro,  at  hans  Ring  er  den  ægte,  og  saa 
skal  han  i  Væddestrid  med  de  andre  vise  Ringens  Underkraft  og  komme 
den  til  Hjælp  ved  at  beflitte  sig  paa  Dyd«. 

Han  stiller  sig  overlegent  og  ironisk  til  dem.  Han  opfordrer  dem 
ikke  til  at  opgive,  hvad  han  betragter  som  Illusion,  han  vil  lade  dem 
beholde  Illusionen  for  gennem  den  kærlig  og  velvillig  at  narre  dem 
derhen,  hvor  han  vil,  og  gøre  dem  opmærksomme  paa  Livets  egentlige 
Opgave,  som  slet  ikke  kommer  Ringene  ved. 

Men  Dommeren,  eller  Filosofien,  som  han  forestiller,  kommer  derved 
til  at  spille  en  tvivlsom,  og  —  forekommer  det  mig  —  uberettiget  Rolle« 
Filosofien  skal  sige  Sandheden,  som  den  er,  og  sige  til  Menneskene: 
Eders  Styrke  skulle  I  søge  i  at  kende  Sandheden,  som  den  er.  Videnska- 
ben skal  ikke  holde  Lærlingen  i  Umyndighed,  men  skal  opdrage  ham 
til  Myndighed.  Lad  ham  lære  at  gaa  og  staa  paa  sine  egne  Ben,  selv 
om  han  falder  til  en  Begyndelse.  Lad  ham  lære  at  svømme  ved  at  gaa 
i  Vandet.  At  henvise  Mennesket  til  hans  Illusioner,  kan  være  en  øje- 
blikkelig Udvej,  der  i  et  givet  Øjeblik  maaske  kan  være  klog,  men  i 
Længden  bliver  den  i  hvert  Fald  uholdbar. 

Thi  enten  siger  man:  bliv  til  evig  Tid  i  din  Illusion  —  og  i  saa 
Tilfælde  gør  man  Mennesket  til  evig  Tid  umyndigt,  hæver  ham  aldrig 
op  til  det  Standpunkt,  man  dog  selv  betragter  som  det  sande;  eller 
ogsaa  venter  man  paa,  at  der  vil  komme  det  Øjeblik,  da  Mennesket, 
Religionsbekenderen,  skal  gøre  den  Slutning,  som  Filosofien  allerede  har 
gjort  for  sit  eget  Vedkommende,  og  da  Illusionen  i  Kraft  af  denne  Slut- 
ning brister;  men  det  Øjeblik  er  farligt.  I  intet  Øjeblik  af  sit  Liv  træn- 
ger Mennesket  saa  meget  til  kærlig  Hjælp  og  Støtte,  til  Sammenhold  med 
andre  og  Forstaaelse  med  dem,  som  naar  hans  Illusioner  om  de  vigtigste 
Ting  briste. 

Thi  det  maa  være  klart,  at  Mennesket  umuligt  kan  leve  paa  den 
Tilstand,  man  kan  karakterisere  som  non  liqaet. 

FIGUREN  OG  NAVNET. 


(Fra  de  sidste  Aar  af  Forf.s  Liv;  hidtil  utrykt). 

Exempel  paa,  hvad  det  vil  sige  at  tage  Figuren  til  Indtægt  som 
Menneskeskildring  —  uden  Hensyn  til  Navnet. 

I  Reims,  paa  Place  royale,  staar  et  Monument  over  Ludvig  d.  15de, 
oprindelig  rejst  for  »le  meilleur  des  rois«,  som  Indskriften  siger,  i  hans 
egen  Levetid  (1765).  Kunstneren  J.  B.  Pigalle  havde  udført  Kongens 
Statue  og  to  allegoriske  Figurer  til  Fodstykket,  le  commerce  og  Staden 
Reims  med  en  Løve,  —  alt  af  Bronce. 

Under  Revolutionen  blev  dette  Monument,  som  man  kan  tænke, 
nedrevet.  Af  Allegorierne  forneden  tog  de  barske  Republikanere  ingen 
Forargelse,  de  bleve  bevarede;  Kongens  Statue  blev  derimod  indsmeltet. 

Men  Tiderne  vendte  sig  igen.  I  1819,  efter  Restaurationen,  da  en 
Ætling  af  Huset  Bourbon  atter  sad  paa  Frankrigs  Trone,  var  Ludvig  d. 
15de  paany  bleven  god  nok  til  at  staa  paa  Place  royale  i  Reims.  Pi- 
galles allegoriske  Figurer  bleve  hentede  frem  og  satte  paa  Fodstykket; 
men  Kongens  Statue  maatte  udføres  fra  nyt  af,  af  Cartellier.  Denne 
Kunstner  havde  i  tidligere  Tider  været  plastisk  Tolk  for  republikanske 
og  bonapartistiske  Ideer;  nu  maatte  han  hædre  Ludvig  d.  15de.  Hvilke 
Saltomortaler  maatte  en  Kunstner  ikke  finde  sig  i  under  Tidens  hurtige 
Omskiftelser!  Hvilken  Troløshed  mod  hans  egen  Fortid  forlangte  man 
ikke  af  ham!  Det  kan  man  paa  en  Maade  sige  med  Rette:  en  Mand, 
der  virkelig  følte  sig  politisk  og  borgerhg  fri,  vilde  ikke  have  indladt  sig 
paa  at  gøre  sig  til  Tolk  for  saa  stik  modsatte  Systemer,  som  betegnes 
af  Republiken  og  Ludvig  d.  15de. 

Men  et  er  det  politiske,  et  andet  det  kunstneriske.  Et  er  Navnet,  et 
andet  er  Figuren.  Den  Ludvig  d.  15de,  som  GartelHer  udførte,  var  ikke 
i  Stilen  fra  Ludvig  d.  15des  egen  Tid,  men  i  den  senere,  strængere,  mere 
antikiserende,  den,  som  var  indført  under  Republiken  og  fortsat  under 
Napoleon.  Kunstneren  fremstillede  Ludvig  d.  15de  med  den  Ro  og  Alvor, 
den  Strænghed  og  Sikkerhed  i  Holdningen,  som  den  nye  Tid  forlangte; 
han  fremstillede  ham  ikke  som  en  pudret  Dansemester  af  en  Konge  fra 
Rococotiden,  men  som  en  gammel-romersk  pater  patriæ.  Det  menneske- 
hge  Ideal  i  denne  Figur  staar  altsaa  ganske  paa  Repubhkens  Side  og  i 

den  bestemteste  Modsætning  til  Idealet  fra  Ludvig  d.  15des  egen  Tids- 
alder. Til  Trods  for  Navnet  og  en  vis  Portrætlighed,  der  svarer  til 
Navnet,  er  Figuren  altsaa  aldeles  forskellig  fra  Ludvig  d.  15des  Væsen. 

Uagtet  Kunstneren  politisk  har  givet  efter  og  drejet  sig  med  Tids- 
alderens Strømkæntring,  er  han  som  Kunstner,  det  vil  sige  i  sin  egent- 
lige og  dybere  Opfattelse  af  det  menneskelige,  egentlig  bleven  sig  selv 
tro.  Hans  Figur  vidner  paa  ingen  Maade  om,  hvad  Ludvig  d.  15de  var 
—  i  det  højeste  om,  hvordan  hans  Næse  var,  —  eller  om  Aaret  1765, 
men  vidner  om  Idealet,  Villien  til  det  menneskelige,  i  Aaret  1819  i  Frankrig. 

